
DE HAMBORGSKE ERKEBISPERS FORSØG 

PA AT GENERHVERVE PRIMATET OVER DEN 

NORDISKE KIRKE. 

(1868.) 

[Ny kirkehistoriske Samlinger 4. Bd. S. 593-685. — Her med Rettelser og Tilføjelser 

af Forfatteren.] 

Oprettelsen af det nordiske erkebispedømme er et vende- 
punkt af største betydning i vor kirkes og derved i hele vor 
folkeudviklings historie; den afslutter for lang tid den tyske 
indflydelse og danner udgangspunktet for en ny og kraftig 
stræben i alle retninger af det kirkelige liv. Thi der er neppe 
noget andet tidsrum, reformationen måske undtagen, der i rig 
udvikling kan måle sig med det tolvte århundrede: rige klostre 
oprettedes trindt om i landet og blev midtpunkter for en højere 
kultur, stenkirker voxede ligesom frem af jordens skød, for- 
holdet mellem kirkens tjenere og lægfolket ordnedes efter en 
ny tankegang, og mænd som Eskil og Absalon, Andreas Sune- 
søn og Saxe fremgik af klosterskolernes stilhed. 

Meget af dette vilde sikkert også være fremkommen uden 
den nationale kirkes selvstændighed; men det er dog et stort 
spørgsmål, om det vilde være kommen så fyldigt og rigt som 
det nu formede sig, og om vor kirke vilde have efterladt sig 
så storslåede minder eller have skaffet sig en så velgørende 
indflydelse på rigets hele udvikling, som den nu gjorde. Sa- 

'ledes som århundredets historie nu foreligger, er det vanskeligt 
at tænke sig, hvorledes alt vilde have stillet sig, oin Eskil og 
Absalon havde været Hamborgs lydbisper, og erkebispedømmets 
oprettelse i Lund synes i den grad at være fremgået af for- 
holdenes natur, at en anden udviklingsgang noget nær må 
forekomme os som en umulighed, med mindre også Danmarks 
tilværelse som rige skulde nået en brat ende i hine farefulde 
tider. Asgers udnævnelse til Nordens primas var et brud, der 
var længe forberedt og, da det var sket, hævdedes med hele 
den ihærdighed, der var sagen værdig. Hele Norden aner- 
kendte da også fra første færd af Lunds højhed, og endnu et 
århundrede efter, da dog næsten det meste af hin tids "idrætter 
var sunket i glemsel, mindedes Saxe, at „paven derved ud- 
friede os fra den saxiske højhed" og gav os „frihedens ret" *. 
Anderledes måtte det selvfølgelig stille sig for de ham- 
borgske erkebisper, der derved mistede den langt overvejende 
del af deres kirkeprovins. Hamborg, der for et halvt hundred 
år siden havde drømt om at komme i spidsen for et nordisk 
patriarkat, omfattende de saxiske, vendiske og skandinaviske 
folk 2 , så sig nu pludselig reduceret til det mindste blandt de 
tyske erkestifter, og den rolle, det skulde spille i det romerske 
kejserrige efterat have fuldendt sit missions værk mod nord, 
afbrødes før den var rigtig begyndt. Det var derfor ingen- 
lunde godvillig det opgav primatet over Norden, og den mod- 
stand, der forhalede bruddet mindst i en menneskealder, fort- 
sattes længe efterat det syntes at være afgjort for bestandig. 
Hamborg kom derved til at føre en lignende kamp mod os 
som den, Køln et par århundreder tilbage i tiden havde påført 
det selv, dengang nemlig kong Ludvig 858 havde henlagt 
Bremens bispedømme til Ansgars fattige erkestift, — en ord- 
ning som Køln gjorde indsigelse imod i over hundrede år 8 . 

1 Saxo, ed. Moller, p. 610: „eam (Lundam) Saxonica ditione eruit", P Dania — 
libertatis jus — assecuta est," Sml. vita Canuti ducis lectio 1: „Rex (Ericus) . . . pa- 
trie sue consulens libertati, a domino papa pallium impetravit" 

* Helveg, Den d. kirkes hist til reforniat., I 168. 

3 Lappenberg, Hamb. Urkundenbuch, nr. 14, 28, 25, 26 og 37. 

Hamborgs bestræbelser mod den nordiske kirkes selv- 
stændighed blev som bekendt uden synderlige følger, og de 
agtedes så ringe i den nærmest påfølgende tid, at vi end ikke 
har mindste efterretning om dem i nogen dansk kilde; men 
de kaster dog næsten hver gang nyt lys også over andre af 
vore temmelig indviklede' forhold og får derved en historisk 
betydning, der ellers neppe vilde tilkomme dem* Det vil der- 
for ikke være aldeles uden betydning endnu engang i sammen- 
hæng at undersøge de herhenhørende kilder, og det såmeget 
mere, som der til de hidtil bekendte, der på flere steder vist- 
nok tillader en anden forklaring end den, der i almindelighed 
gives dem, i den senere tid er kommen en forhen ubekendt 
eller upåagtet af ikke ringe betydning. 

De hamborgske forsøg udgår på en enkelt undtagelse nær 
fra de to erkebisper Adélbero og Hartvig, og fremstillingen 
falder derved naturligst i to hoveddele. 

I. Adelbero, 1128-48. 

De to første erkebisper i Hamborg efter Nordens ud- 
skillelse. Humbert og Fredrik, gjorde intet for at hævde deres 
hejhed over Lund; tiden var heller ikke derefter, thi da Pa- 
schalis II, der havde oprettet erkesædet i Lund, var død 1118, 
blev den store kirkestrid altid heftigere og Tyskland var splittet 
i to lejre. Det endelige forlig i Worms 1122 og dets be- 
kræftelse i Rom det følgende år faldt derimod netop sammen 
med Adelberos valg og rejse til Rom, og på dette punkt er 
det da indsigelserne mod Bremerkirkens uoprettelige tab be- 
gynder. Det var ikke at undres over, at paverne ønskede en 
ny undersøgelse også af dette forhold, nu da alle de tyske 
anliggender havde fået en ny belysning ved konkordatet i 
Worms, og det må vistnok bebrejdes Asger som en stor lige- 
gyldighed, at han så hårdnakket sad alle opfordringer til at 
bevise sin ret overhørig. Derved overlod han pavekurien, der 
var tilgængelig for så mangfoldige indflydelser, til sine mod- 
standeres intriger, og det var at forudse, at de omsider måtte 

sejre i en sag, der var dem så magtpåliggende, og i grunden 
kunde være paven så ligegyldig. 

Adelbero hentede strax efter sin udvælgelse palliet i Rom, 
og de tyske annaler bemærker hertil, at det „ved hans to for- 
gængeres forsømmelighed var tabt og gået over til de Danske" *. 
Fra tysk side opfattedes erkebispedømmet over Norden, Saxen 
og Vendland altså endnu som en helhed, så at værdigheden 
kun for en tid var flyttet fra Bremen til Lund, som den før 
var flyttet fra Hamborg til Bremen, og det er da rimeligt, at 
også paven er gået ind på denne betragtningsmåde. Da Adel- 
bero derfor nu havde modtaget palliet af pave Calixtus II. ind- 
viede han strax en af sine ledsagere til biskop i Sverig for i 
gerningen at vise, at han var kanonisk indviet primas over 
den nordiske kirke. For en sikkerheds skyld fik han dog en 
pavelig legat med, der skulde opfordre de danske bisper, af 
hvilke man måtte vente modstand, til underkastelse 2 . Calixtus 
II døde imidlertid uden at se nogen ende på den strid, eller 
rettere uden at sagen kom for hans domstol, og hans efter- 
følger Honorius II måtte atter sende en legat herop for at 
mægle i striden mellem Adelbero og „vor broder, erArebisp A. 
af Lund", uden at dog heller dette førte til noget resultat 3 . 
Også Innocens II søgte forgæves at bringe en mindelig over- 
enskomst istand; Asger anerkendtes som faktisk erkebisp, og- 
så af tyske prælater, og det synes at have været ham nok 4 . 

Men alligevel lå der som antydet en stor fare i denne 
tavshed. De danske love bestemte tremarks-bøder for „ret- 
løse" (contumacia), om man undlod at møde tredje gang efter 
stævning til det lovlige værnething, og „den, der er skyldig at 
betale sine tre mark, han må ingen søge, om han fanger dele, 



1 „Ib archiepiscopum ab eo (Calixto) consecratur habitaque synodo caiionico et 
iudiciario ordine pallium obtinuit, negligentia duorum atttecee&orum suorum amts- 
sum et in DatW8 tratialatum." 

* Annales Hildesh. hos Pertz III 115. Annal ista Saxo, P. VI 759 (aftrykte hos 
Lappeoberg s. 126). 

8 Lappenberg s. 190. 

4 Scriptores rerum Dan. IV 218. 

fer han bar gjort ret; thi thing skal ikke hjælpe dem, der ej 
vil gere ret efter thingets dom ttl . På denne Asgers „retløse" 
grundede da også paven sin endelige dom, da han 10 år efter 
Adelberos første klage „med sine bispers og kardinalers råd tf 
højtidelig udtalte sig for Hamborgs fordringer og atter hen- 
lagde den nordiske kirke under Adelberos primat. 

Det var dog ikke blot, eller endog kun fortrinsvis, fordi 
Asger havde siddet enhver stævning overhørig, at sagen fore- 
løbig fik dette udfald, skøndt det måtte tjene som officiel be- 
grundelse, men det lå nok såmeget i de politiske forhold på 
den tid. Det var kong Lothar af Saxen, der kom til Rom i 
forsommeren 1133 for at lade sig krone af Innocens II, hvis 
parti han havde taget i et skisma, hvem dette skridt skyldtes. 
Det synes at have været en af betingelserne ved opgørelsen 
af deres mellemværende, thi de fem buller (til Adelbero, kong 
Nils, biskop Asger, den svenske konge og hans bisper) er da- 
terede d. 27. Maj, en otte dage før kroningen fandt sted, og 
Innocens siger selv, at han udsteder dem, „bevæget ved Lo- 
thars, sin elskede søns bønner". 

Lothar var udgået af det saxiske hus, der stadig havde 
sin opmærksomhed henvendt på de danske forhold. To år 
tidligere stod han foran Danevirke under påskud af at ville 
hævne sin myrdede ven, Knud Lavard, og kort efter forberedte 
han sig på et nyt tog herop for at hævne de Tyskere, Harald 
Kesja havde ladet myrde i Roskilde; men begge gange lod 
han sig formilde ved Magnus's guld og hyldning, thi Danmarks 
ydmygelse og det romerske riges hæder var hans egenlige mål. 
Derfor lod han Magnus højtidelig krone som sin lensmand, 
efterat han havde aflagt ed på, at han og hans efterfølgere på 
den danske trone vilde være kejserne tro og lydige (påske 
1134). Den plan at støtte Hamborgs fordringer er da kun et 
led i Lothars politik overfor Danmark, og hans held i denne 
henseende kunde have fået de sørgeligste følger for riget. Det 

1 Skånsk lov 4, 9, Jydsk lov % 68 og Eriks sællaodske lov % 51 (Thorsens 
udgaver). 

måtte i høj grad bidrage til at forøge forvirringen i vore for- 
tvivlede forhold, når valget som her pludselig stilledes mellem 
igen at underkaste sig Hamborg, eller at udsætte en så ube- 
fæstet kirke for banlysning og deraf følgende indre opløsning. 

Innocens's bulle til Adelbero lød, efter en almindelig ind- 
ledning om paveembedets betydning, således 1 : 

„Tidt og ofte har vor ærværdige broder Adelbero, erkebisp 
af Hamborg, klaget for vore forgængere Calixtus og Honorius 
højlovlig ihukommelse, som også for os, over at bispen fra 
Lund og de øvrige danske bisper negter dig den lydighed, de 
er dig skyldige som deres overhyrde, efter Gregors osv. privi- 
legier. Gentagne gange er det også befalet dem, såvel af vore 
forhen nævnte forgængere, Calixtus og Honorius, som også af 
os, at de enten skulde vende tilbage til lydighed under Ham- 
borgs kirke eller, om de troede at have nogen skellig grund 
til andet, fremstille sig for det apostoliske sæde med den: men 
de ringeagtede det apostoliske bud og de hverken kom selv, 
ej heller sendte de talsmænd. For at da ingen skal have 
fordel af sin retløse, så underordner vi dig atter, efterat 
have rådført os med vore brødre, bisperne og kardinalerne, 
såvel ham i Lund som de øvrige danske bisper. På samme 
måde som Gregor osv. bekræfter vi altså, bevæget ved Lothars, 
vor elskede søns bønner, ved dette skrift din og derved den 



1 Sepe vtique venerabilis frater noster Adalbero, H. archiep., in presentia pre- 
decessorum no*lrorum felicis merooriæ, Calixli et Honorii, ae nostra questus es, Aaee- 
rum Lundensem et alioa episcopoa Daciæ, tibi debitam, sicut metropolitano suo, quem- 
admodum in antiquis privilegiis Gregorii, Sergii, Leonis, Benedicti, Nicolai et Adriani 
Romanorum ponlificura continetur, obedienciam denegare. Frequenter au lem a pre* 
dictis predecessoribus nostris Calixto & Honorio atque a nobis eis mandatum est, ut 
aut ad tuam et H. eccleaiæ redirent obedienciam, aut si quam super hoc iustam se 
habere confiderent racionem, ad sedem apostolicam uenirent ostendere preparati: ipsi 
uero apostolicis contempnentes obedire mand a tis, nec uenerunt, nec responsales mise- 
run t. Quia igitur nemo lucrum debet de sua contumacia optinere, ex deliberato 
fratrum nostrorum episcoporum & cardinaiium consilio tam Lundensem quam alios 
episcopos Daciæ tibi restituimus. Ad forraam itaque priuilegiorum G. . . . etc. . . . 
episcopatus Daciæ, Swediæ, Norueiæ, Farriæ, Gronlandiæ, Halsingaldiæ, Islandiæ, 
Scriderindiæ & Sclauorum, karrissimi lilii nostri, Lotharii regis, precibus inclinati, tibi 
et par te H. eccleaiæ, suæ videlicet metropoli, preaenti scripti pagina confirmamus." 
Lappenberg nr. 144% 



DE HAMBORGSKE ERKEBISPERS PRIMAT OV. NORDEN. 11 

hamborgske kirkes højhed over bispedømmerne i Danmark, 
Sverig, Norge osv. og Vendland." Derefter følger den aposto- 
liske velsignelse og forbandelse. 

Det vilde være næsten ubegribeligt, om der fra dansk side 
ikke var givet noget tilsvar på denne hårde, men neppe ufor- 
tjente tiltale. Der har imidlertid ikke i de tidligere bekendte 
kilder været noget fast holdepunkt til at følge stridens videre 
udvikling, og den eneste efterretning, der kunde bringes i for- 
bindelse med den, kardinal Martins sendelse til Danmark 1134, 
er bleven misforstået eller overset af de kirkelige forfattere, 
så man er bleven stående ved den antagelse, at Asger også 
denne gang lod sagen gå sin egen skæve gang, indtil Innocens 
af sig selv forandrede anskuelse og anerkendte det danske 
erkebispedømme på den mest højtidelige måde 1 . 

Det træffer sig imidlertid så heldigt, at i den senere tid 
en ny kilde er bleven fremdragen af de tyske klosterarkiver, 
der giver et vigtigt bidrag til belysning af detfe forhold. Det 
er de korte årbøger fra Klosterrad, lidt nord for Aachen, der 
antages nedskrevne 1148 og de nærmest påfølgende år og nu 
findes trykte i det store tyske nationalværk ved Pertz (annales 
Rodenses i Monumenta Germ. XVI. 1860. p. 698 sq.), som 
her giver en uventet oplysning. Der fortælles her nemlig ad- 
skilligt om en af klosterets største velgørere, Embrico, der 
senere døde som munk og efterlod sig en søn Herman og en 
datter Margrete. Denne søn prøvede alt 1124, da han var 
kommen til skelsår og alder, at blive valgt til abbed; han 
havde de unge på sin side og faderens stilling til klosteret 
▼ar et hensyn, 1 der vejede tungt til hans fordel; men alligevel 
faldt han igennem for en fremmed, da de ældre frygtede hans 
hovmodige og fremfusende karakter og vilde hævde det kano- 
niske valgs uafhængighed af verdslige hensyn. Det samme 
gentog sig 5 år derefter, og nu forlod Herman mismodig sit 
hjem og fik af erkebisp Fredrik af Køln bolig anvist i Dilne- 



1 Moller, Saxo, notæ uh. p. 832. Helveg s. 327 ff . 

wald øst for Rhinen, i nærheden af selve erkebispesædet. Men 
efterat have henlevet nogen tid i ensomhed her „drog han til 
Danmark og blev optagen i en vis biskops følge; af ham 
sendtes han til Rom til paven, og hjembragte herfra til ham 
den erkebiskoppelige værdighed og palliet over hele hin egn. 
der hidtil var undergiven kirken i Bremen, indtil samme Herman 
ved sine anstrengelser udfriede den derfra" '. Dette vidnesbyrd 
er utvivlsomt og fyldestgørende. Af det følgende fremgår, at 
det er den samme Herman der senere blev biskop i Slesvig, 
og hvis gravmæle den dag idag findes i Lunde krypte. Der- 
ved var det altså, at han, skøndt fremmed, kom til så stor ære 
i den danske kirke; han fik paven til at tage sin dom tilbage 
og meddele den nordiske erkebisp en bekræftelse på sin vær- 
dighed, — thi det er en let undskyldelig fejl hos den tyske 
annalist, at han lod det være bispens første udnævnelse. 

Spørgsmålet er da kun, til hvilken tid denne Hermans 
sendelse skal henføres, thi ved første øjekast skulde det synes, 
at man ikke kunde bestemme den nærmere end til før 1139. 
da den pavelige legat Theodignus var her i landet hos Eskil". 
siden alle tilknytningspunkter mangler. Al sandsynlighed taler 
imidlertid for, at den pavelige anerkendelse alt bragtes Asger, 
og det ikke ret længe efter Innocens's buller. Det er nemlig 
først og fremmest højst usandsynligt, at de styrende mænd i 
den danske kirke skulde have ladet det komme til et brud 
med paven, dersom de da overhoved satte pris på forbindelsen 
med Rom, hvad jo de senere begivenheder tilstrækkelig viser 
de gjorde. På den anden side kan det heller neppe antages, 
at Innocens vilde have tålt en yderligere udsættelse, han var 
en mand af Bernhards strænge skole, der vel kunde blive nødt 
til at gå på akkord med den verdslige magt, men neppe var 

1 „Unde prostremo recedens etiam ab eodem loco Datiam est ingressus, et ibi- 
dem clienlelæ cujusdam episcopi associatus, a quo Romani ad domnum papam dele- 
gatua reportavit ei inde digniiatem et pailium archiepiscopatus totius regionis illius 
quæ bactenus subjecta erat tota Bremensi eccleaiae, donec absolvit eam inde sno labore 
•id em Heremannus." 

» Helveg s. 340. 

tilsinds at opgive pavedømmets værdighed ligeoverfor en fjern 
kirke, om den fremturede i sin genstridighed. Men da han nu 
ses at have anerkendt Eskil 1139, er der sikkert al grund til 
at antage, at det skridt, der fra dansk side blev gjort til en 
forsoning med Rom, ikke har ladet vente alt for længe på sig, 
efterat den udtrykkeligste opfordring til det var udgået fra 
Aventinerbjerget. 

Men det samme fremgår af gangen i annalernes fortælling, 
der er anlagt uden andet hensyn end den rent historiske følge- 
orden. Sendelsen til Rom omtales da, som det vil ses af det 
foregående, strax efter Hermans optagelse hos en dansk biskop ; 
efter hans hjemkomst, fortsættes der derpå, gik der nogen tid, 
før han gav sig i kongens tjeneste, og atter efter nogen tid 
blev han ved dennes hjælp biskop i Slesvig 1 . Men dette 
bispeskifte fandt sted strax efter Erik Emuns død, og det må 
da vel have været denne konge han har tjent 2 . Dette be- 
kræftes også ved Erik Lams udtryk i gavebrevet til Herman, 
efterat han var fordreven fra sit bispesæde, at han nemlig ud- 
steder det af ærefrygt for den hellige orden han tilhører, og 
r fordi han mandigen har hjulpet hans frænder" 3 ; thi herved 
kan der neppe sigtes til andre end hans morbroder og for- 
gænger på tronen. Vi træffer desuden alt Herman her i landet 
i Nov. 1135 som biskop Eskils kapellan blandt undertegnerne 
af et gavebrev i Nestved 4 . Ligeledes kalder nekrologet i Lund 
ham for „kannik i dette kloster u \ og da han ikke kan være 
bleven det efter sit mislykkede forsøg på at blive biskop, siden 
kongen måtte forsørge ham ved et særligt gavebrev, må han 



1 „Hine au tein procedente aliquo tempore contulit ae etiara regis illius obsequio, 
a quo poet pcnduUfm condooatuø eet episcopali fastigio, cujua sedis est vulgo Slesvich 
mmeupatio." 

1 Han forlenes med det len, som 250 år senere siges at være kanslerens ret 
(SUenstrups studier s. 38); han var da vel noget sådant hos Erik. 

* „ob reverentiam ordinis sacri et quia meis necessitatibus viriliter astitit." — 
[Senere Tilføjelse:] In necesaitatibus . . . astitit betyder i et pavebrev fra 1266: hjælpe 
> (ens) trængsler (Kir&eh. saml. V 120). 

4 Thorkelin, Dipl , I 6. 

* „H ep. hnjus congregationis canonicus u Script, r. D. III 435. 

vel alt have været kannik i Lund i Asgers tid. Men det vilde 
vistnok være særdeles påfaldende, om en tysk klerk uden sær- 
lige adkomster var bleven Eskils kapellan og kannik i Lund: 
ja det vilde endog være påfaldende, at det kunde falde ham 
ind at gå til Danmark uden særligt kald, til en tid, da kejseren 
vilde påføre os krig, fordi endel af hans landsmænd var bleven 
dræbte under de urolige forhold. Det falder vistnok naturligst 
at antage, at Herman er bleven søgt netop til dette hverv, og 
da vel nærmest af Eskil, der senere stadig ses at have taget 
sig af ham, dengang domprovst i Lund og den mest energiske 
mand i den danske kirke. Og at hans kald netop kom til at 
gå til de egne, Herman opholdt sig i, lå da vel også naturligt 
nok deri, at Eskil havde sin uddannelse og sine ungdomsbe- 
kendtskaber fra den berømte skole i Hildesheim 1 . Ad denne 
vej er der dog heller intet til hinder for at Herman alt noget 
tidligere (han forlod Klosterrad 1129) kan være sendt op til 
Eskil, og at denne da selv har valgt ham til at udføre det 
vanskelige hverv i Rom. 

Tidsbestemmelsen for denne sendelse synes dog at have 
endnu et bestemt tilknytningspunkt, skøndt det som alt hvad 
vi ved i denne sag kun som ved et tilfælde og af andre 
grunde er overleveret os. Den hellige Bernhard fra Clairveaux 
fortæller nemlig pave Evgenius i sin afhandling „de considera- 
tione" et mærkeligt træk af uegennyttighed hos en af sine 
venner, kardinalpresbyteren Martin, der var bleven udnævnt 
af Innocens i året 1130. Da han nemlig engang blev sendt 
som legat til Danmark, kom han ligeså fattig tilbage, som han 
var dragen derop, „uden guld fra det guldrige land", — noget 
der var uhørt i de tider, da kirkens nådegaver måtte købes 
så dyrt. I Florens gav stedets biskop ham en hest til at 
komme til Pisa med til paven, men også denne gav han ham 
tilbage, da bispen til gengæld ønskede Martin skulde tale hans 
sag. I Pisa traf han også Bernhard, der opholdt sig her i 



1 Scriptores r. D. Il 638. 

anledning af et kirkemøde, og tiden for legatens tilbagekomst 
må derefter vistnok sættes til forsommeren 1135 1 . Dette mod- 
siges ikke på nogen måde, ved at hans navn findes under et 
pavebrev fra December 1133, thi på en mand som Martin 
passer sikkert ikke den almindelige beregning for en sendelses 
langvarighed, hvorefter man har troet at burde sætte hans af- 
rejse til 1132; han kom ikke til Danmark for at hædres eller 
berige sig, men for at udrette sit kirkelige ærende. Hvilket 
iøvrigt dette ærende var, antydes kun i de yngre kilder, der 
noppe altid er pålidelige. Således er det sikkert en løs for- 
modning, der kun dårlig svarer til datidens forhold, når en 
fransk forfatter siger, at han kom herop for ved sin veltalenhed 
og sit mægtige exempel at virke på folket 8 . Langt rimeligere 
lyder det, når den lærde Manrique siger, at han sendtes herop 
„for at bekræfte landets rette kirkefyrste og reformere dets 
kirkelige forhold" 3 . Thi man kan vel neppe tænke sig en 
sendelse fra Rom til Danmark ved denne tid, uden at den jo 
måtte stå i forbindelse med erkebispestriden, og Munter, der 
ikke kendte noget til Hermans sendelse, faldt derfor ganske 
naturligt på den formodning, at det var denne Martin (som 
han iøvrigt vistnok fejlagtigt kalder Cybo), der overbragte 
bullerne af Maj 33 4 . -Men dette synes dog lidet rimeligt; disse 
buller var en dom, der ubetinget gav Adelbero ret og pålagde 
biskop Asger, kong Nils og de andre danske bisper og stor- 
mænd en ubehagelig forpligtelse, og det er vistnok usandsyn- 

1 „Is card. presb. (M.) functus aliquando legatione in Dacia, tam pauper remea* 
Tit ut etc. — Ibi (i Florens) episc. loci donavit ei equum, quo Pisas usque, ubi eramus 
tone, pervectas eat": Bernard, de consideratione lib. IV c. 5 (Opera 1719, I 447). Ba- 
rooiiis, Annales ecclesiastiei ad 1134: „Dum adhuc St. Bern. Pisis moraretur contigit 
reditas M. presb. card. ex legatione etc. - M (XU 237), jfr. A. Pagi critica IV 486-88: 
hoTedrfidslagningen holdtes i Pisa d. 80 Maj. 

1 Aubéry, Hist general des cardinaux, I 128: „Il receut ordre du pape d'aller 
en D. conuertir par la force de ses prédicatiods et l'exemple de sa vie quelque peuple 
de ces pals Septentrionaux, d'ou il reuint etc." Sml. Pontoppidans Annaler I 352. 

* Manrique, Annales Cistercienses, I 241 (anno 1132, c. 7,1): „M. ab Innoc. papa 
in D. mittitur, eonfirmaturue provinciam vero pontifici et res ecclesiæ in ea refor- 
matarus." Det sidste har måske givet Aubéry anledning til sin formodning. 

* Monter, Archiv, I 14—16, sml. Aubéry I 129—30. De senere kirkelige forfattere 
synes ikke at have lagt mærke til denne efterretning. 

ligt, at slige domme overbragtes af en kardinalpresbyter, og 
det ovenikøbet således, at man ventede ban vilde blive over- 
øst med gaver. Langt snarere må man antage, at Martin var 
sendt herop med palliet til Asger, da en simpel klerk som 
Herman neppe kunde overlevere det i pavens navn, og sen- 
delsens tid, den første halvdel af 1134, svarer da fortræffelig 
til den udvikling af begivenhederne, der i enhver henseende 
må anses for den naturligste. 

Fra dette øjeblik af var forståelsen mellem pavekurien og 
det nordiske erkebispedømme genoprettet for bestandig, og det 
lykkedes aldrig mere nogen tysk prælat at få paven på sin 
side i denne sag. Det var da en lykke, at Lund i Eskil ejede 
en mand, der både så hvad det gjaldt om, og forstod at kæmpe 
med de rette våben, thi Asger, der, som det synes, havde fået 
sin værdighed mere ved andres end ved sin egen anstrængelse, 
forstod neppe at sætte tilbørlig pris på den, eller i alle til- 
fælde ikke at hævde den. Det er derfor vistnok også med et 
sideblik til de kirkelige forhold, at den samtidige Roskilde- 
krønike siger om ham, at „han under rigets store nød ikke 
stillede sig som en mur for Israels hus, men bøjede sig som 
et siv for vejret" l . Det er derfor heller ingenlunde sandsyn- 
ligt, hvad Helveg antager, at pavebullerne har havt nogen ind- 
flydelse på hans partistilling mellem Nils og Erik; det omslag, 
der fandt sted sidst på året 33, forklares vistnok bedst af frygt 
for Eskils skæbne i Viborg og hans mægtige domprovsts ind- 
flydelse 2 . Det går i det hele med de historiske tildragelser, 
der kun er halvt kendte, som med genstande, der ses gennem 
en tåge: deres omrids er ikke blot utydelige, men langt større 
og mægtigere end i virkeligheden. Forskeren bliver tilbøjelig 
til at tilskrive dem en indflydelse, som de aldrig har havt, at 
drage dem med ind i forhold, som de er fremmede for, og i 
dem at søge torklaringen til det, der ellers synes uforståeligt. 
Når tågen da letter, ses det ofte, at arbejdet i den henseende 

» Scriptores r. D. I 382. 
* Helveg s. 326 og 330. 

må begyndes forfra, da hele grundvolden svigter. Således ikke 
blot i henseende til Asgers partistilling, men også, og især, 
til bispestriden i Slesvig nogle år længere hen i tiden. 

Det der i den henseende forelå i de tidligere kilder var 
følgende. Da Eskil blev erkebisp efter Erik Emuns død, kom 
Rig fra Slesvig til Roskilde og Herman fik hans bispesæde. 
Dernæst haves der et åbent brev af kong Erik Lam, udstedt 
i Lund 1 , hvorved der tillægges Herman adskillige indtægts- 
kilder, fordi han er bleven fordreven fra sit stift „ved en 
folkebevægelse u (tumultu et seditione populari). Senere træffes 
Herman i Lund indtil sin død mellem 1145 og 48* og hans 
gravsted findes endnu i domkirkens krypte. Hans efterfølger 
i Slesvig var en vis Åge (Occo), der dog atter selv blev for- 
dreven og først længe efter vendte tilbage under det store 
kirkeskisma 1161. Saxe angiver som grund til hans fordrivelse, 
at han havde gjort sig skyldig i et skisma, og som et finger- 
peg med hensyn til tiden derfor står hans navn under et brev 
af erkebisp Adelbero, udstedt i Juli 1141 i Bremen 9 . Af disse 
kendsgerninger har da P. E. Moller og efter ham Helveg 4 
sluttet sig til et skisma indenfor den danske kirke i anledning 
af Adelberos sejr 1133, således at Herman var Lunds, Åge 
derimod Bremens kandidat til den ledige bispestol i Slesvig; 
at denne sejrede først, hin senere, så de begge blev fordrevne 
efter hinanden og hver gik til sin erkebisp. Men denne op- 
fattelse støder på store betænkeligheder allerede i de fore- 
liggende kendsgerninger. Det er alt påfaldende nok at se en 
Tysker, Herman, som Lunds ligeoverfor en Dansk, Åge, som 
Hamborgs lydbiskop; men endnu større vanskelighed opstår 
der af at Åge har medundertegnet ' gavebrevet til Herman i 
Land, noget Muller da også forklarer som en fejlagtig læsning 
for Rig (Occo for Ricco). Men en slig fejl er det altid misligt 

> Thorkelin, Dipl., I 7. 

* 1145 var han tilstede ved domkirketis indvielse, og 1148 kendtes hans dødsdag, 
i 16. Januar, allerede i Klosterrad. 

* Lappenberg, Urkuudenbuch, nr. 163. 

* Notas ttber. til Saxo, p. 330 33. Helveg s. 341 ir. 

A. D. Jørgensen: Afhandl. I. * 

at forudsætte, og især bliver det det her, hvor der netop ligger 
en stor betydning i, at Åge er den eneste biskop der er til- 
stede, da man derved uvilkårlig ledes til den antagelse, at der 
er indgået mindeligt forlig mellem de to modstandere, og at 
Herman for bestandig har givet afkald på at bestige bispe- 
stolen, hvad der også bekræftes derved, at han ikke gik til 
Slesvig igen efter Ages fordrivelse. Den største vanskelighed 
er dog den, som Muller har overset, at det er en „folke- 
bevægelse", der fordriver Herman, og at man altså nødes til 
at antage, at Slesvigs indvånere hældede til Hamborgs parti 
på en tid, da dette tegn på tyskhed tilvisse vilde være aldeles 
enestående. Vel kom det en tyve år senere til lignende sammen- 
stød i Roskilde, i anledning af et bispevalg, ved hvilken lej- 
lighed Tyskerne blev overfaldne og dræbte eller jagede ud af 
byen, men der er intet der tyder på, at de end blot havde 
opstillet en egen kandidat til bispestolen, valget var kun den 
tilfældige anledning til at det nationale fjendskab kom til ud- 
brud 1 . Kongen og Eskil vilde da vel heller neppe have tålt 
sligt i en af rigets største stæder, og Herman vilde sikkert i 
dette tilfælde være bleven ført tilbage med våbenmagt. 

Men alle disse vanskeligheder fjernes da også fuldstændig 
ved hin tyske klosterkrønike. „Kongen gav ham bispedømmet 
i Slesvig", siger den, „men samtidig havde menigheden i 
hin by selv valgt en indfødt mand. Da Herman nu strax 
blev indviet, støttende sig til kongens stemme, blev hin også 
indviet, idet hans slægt og menigheden var på hans side, og 
støttet til deres hjælp bemægtigede han sig værdigheden og 
stedet" 2 . Åge stod altså så langt fra som den tyske kandidat 
overfor den danske, at han tvertimod var den „indfødte" over- 
for den „fremmede". Herved må der dog ikke tænkes på 
Hermans tilfældige fødested; han kom som kanuik fra Lund, 

1 Saxo, ed. M.. p. 737. 

* „a quo (rege) condonatus est episc. — Sleswich — , interea elecio ad eandem 
præsulatus sedem indigeua a civitatis illius populo. Sed comecrato statim H. opitu- 
lante sibi regis suffragio, consecratus est et il le, astante ei consangvineo et civili po- 
pulo, quorum prostremo provectus subsidio, dignitate potitus est et loco." 

men Åge tilhørte uden al tvivl en 'indflydelsesrig sønderjydsk 
slægt, og vi ser da det samme opført her som samtidig i 
Skåne, at folket ønskede bispedømmet skulde blive i en be- 
stemt „indfødt" slægt, overfor hvilken Skåningerne f. ex. 
kaldte Absalon og hans frænder for „fremmede". Men når 
det forholdt sig således med Hermans fordrivelse, når han af 
denne grund havde menigheden og da vel også kapitlet mod 
sig, så falder det helt naturligt, at han mismodig over sit gen- 
tagne uheld i at søge kirkens store embeder opgav tanken om 
at tiltvinge sig bispestolen og i mindelighed overlod den til 
Age, der da rimeligvis først herefter har modtaget indvielsen 
af Eskil. 

Men herved kommer det til at stå uforklaret, hvorfor Åge 
er bleven fordrevet, som det synes kort tid efter. Det udtryk 
Saxe bruger om ham, at han var „smittet af et skisma", kommer 
igen i anledning af Eskils udenlandsrejse, „for ikke at smittes 
af et skisma" \ og må sikkert henføres til en spaltning i pave- 
dømmet eller erkebispedømmet. Men et paveskisma findes der 
intet spor til hos os før hint store der fordrev Eskil, . og det 
er i sig selv usandsynligt, at en biskop på egen hånd skulde 
have blandet sig i forhold, der ikke vedkom ham og kunde 
berøve ham sin værdighed. Der findes derimod en bestemt 
efterretning om et skisma i dén danske kirke, netop på den 
tid Åge må antages at være fordreven, skøndt det gøres så 
ubetydeligt og latterligt som muligt af Saxe. Det opstod, da 
Olav Haraldsøn havde ladet sig hylde som konge i Skåne, og 
Eskil tiltrods for sin ed faldt fra ham og gik til Erik på Sæl- 
land. Olav indsatte da en ny erkebiskop, der også hed Eskil, 
og holdt sig en tid lang i rolig besiddelse af Skåne. Dette 
skønnes ikke blot af de gamle kongelister fra Lund, der op- 
fører Olav som konge i to år, 1139 — 41, men også af Saxes 
fortælling, at han følte sig så tryg i Skåne, at det lykkedes 
Eskil og Erik at overraske hans folk, da de lå spredte på 



1 Saxo, ed. M., p. 709: „Occo, cui auperioris scismatia contagio deponendi ponti* 
ficatua causam tribuerat", — 77i: (E.) „ae scismatis contagio implicaretur*. 

2*- 

deres gårde, medens de havde efterladt deres rustninger i Lund 1 . 
Olav blev da fordreven og erkebispen hængt; men nu førte 
han kampen over til Sælland og dræbte her biskop Rig i Ram- 
løse, hvorpå paven satte ham i ban; nogen tid efter faldt han. 
Rigs drab fandt sted d. 18. Oktober, som det synes 1140, 
skøndt nekrologet fra Lund henfører det til kampens første, 
årbøgerne til dens sidste år 2 , begge angivelser som det synes 
vilkårlige og uden hensyn til begivenhedernes rækkefølge, som 
den findes hos Saxe. 

Banly sningen , den første der traf nogen dansk konge 
var sikkert ikke mindre foranlediget ved Olavs vilkårlige frem 
færd i Lund end ved hans voldsomheder på Sælland; han 
havde villet føre bispedømmet tilbage til et forlængst over- 
vundet standpunkt, da det var undergivet kongens forgodt- 
befindende og de politiske forholds udvikling. Ban lysningen, 
siger Saxe udtrykkelig, blev forkyndt de jydske bisper isærdeles- 
hed, uden al tvivl fordi Olav også her havde sit parti. Han 
optrådte nemlig som sin faders og alle sine myrdede brødres 
hævner, som repræsentant for Nils og Magnus's parti, der 
senere havde sin hovedstyrke i Jylland, da Knud atter rejste 
dets fane. Også Harald Kesja var bleven valgt og hyldet på 
Urnehoved thing, kort før hans broder Erik lod ham dræbe, 
og det er øjensynligt at det ældre kirkelige parti, det der buk- 
kede under ved Fodevig i det store bispefald, holdt sig til 
denne side. Den såkaldte „Roskildekrønike", der oprindelig 
sluttede med Eskils og Rigs forflyttelse, før Olavs oprør, er 
skreven ud af dette partis ånd; derfor dadler den Knud og 
Erik Ejegod, derfor klager den over Asgers vankelmodighed og 
Nils's svaghed, derfor udstøder den et veråb over faldet ved 
Fodevig — „den bitre dag, den dødens og mørkets time, fuld 
af sorg og klage" — og viser tydelig sin misfornøjelse med 
at Eskil blev erkebisp og Rig biskop i Roskilde. Dette partis 
hoved var Olav, og det er da vel neppe for dristigt at an- 

i Scriptorea r. O. I 4-25. III 433. Saxo, ed. M., p. 668-71. 
• Scriptorea r. D. III 460 og I 161. 240. 252. 369. 

lage, at også en af landets bisper kan have anerkendt hans 
erkebisp og derved være bleven inddragen med i hans fald. 
Det vilde også i henseende til tiden svare godt til, at Åge hen 
i sommeren 1141 træffes i Bremen, medens vi ikke senere 
hører til ham, før han kommer tilbage tyve år efter, da Es- 
bern, som vistnok var hans efterfølger, havde måttet rømme 
landet. Dette forhold vilde da også forklare Eskils overstadige 
vrede over hans genindsættelse, så han strax på egen hånd 
banlyste ham midt under gudstjenesten, skøndt han vidste 
kong Valdemar holdt sin hånd over ham, — og ikke mindre 
Absalons ord, da han traf ham på Sælland, „at han troede 
kongen havde taget sig af Åge, ene for at ærgre Eskil" 1 . 

Det fremgår da heraf, at bispestriden i Slesvig efter Rigs 
forflyttelse ikke i nogen henseende har stået i forbindelse med 
de hamborgske erkebispers forsøg på at generhverve primatet 
over den nordiske kirke, og at der tvertimod er al grund til 
at antage, at Adelbero har ladet sagen fuldstændig falde efter 
den afgørelse, der var tilvejebragt ved Hermans sendelse; lige- 
som der overhoved aldrig af den grund, har været nogen spalt- 
ning i den danske kirke. 

II. Hartvig:, 1148—68. 

Skulde Hamborgs fordringer endnu engang fa nogen be- 
tydning, da måtte det være under så forvirrede forhold som 
dem, der indtrådte efter Erik Lams død, og de måtte frem- 
bæres af en mand som den Hartvig, der fulgte Adelbero i 
erkebispedømmet. Hartvig var ikke blot prælat, men tillige 
udsprungen af en rig greveslægt, hvis lande, Stade og Dit- 
marsken, han arvede som domprovst efter sin broders død, 
samme år som Erik Lam ægtede hans skønne, men berygtede 
søster (1144). 

Hartvig stod mellem de kæmpende partier med hele sin 



1 „cæterum non tam catholicarum partium odio quam ejus regiaque litigio Oc- 
eoois suseeptionem imputandatn docebat". Saxo p. 769. 

ærgærrighed, altid rede til at slutte sig til den, der vilde gå 
hans ærender, altid istand til at yde anselig hjælp i penge og 
stridsmænd, tilgængelig for den, hvis sager stod dårligt for øje- 
blikket, men kunde bringes paf ode igen, indsmigrende og 
vindende overfor den. der syntes at have fremtiden for sig. 
Det indtryk far man af hvad Saxe fortæller om ham, og det 
kan. da ikke negtes, at han i en vanskelig tid kunde blive en 
særdeles farlig fjende for det danske rige og den danske kirke. 
Der er en mærkelig forskel mellem den måde Hartvig og 
den Adelbero tog sagen på. Medens denne strax ved sin 
tiltrædelse begyndte med højtidelige indsigelser på rette sted, 
hos paven, og vedblev med sine indsigelser, indtil det føjede 
sig så vel, at han opnåede hvad han vilde, — men da så paven 
efter nærmere overvejelse alligevel afgjorde alt lige imod hans 
ønsker, føjede sig i det kirkelig rigtige og tav om den ting 
for fremtiden, — så optræder Hartvig på en helt anden måde. 
Det var kun ved given lejlighed han fremkom med sine for- 
dringer; når Danmark eller dets første mænd var stedte i nød, 
da trådte han til for at fiske i rørt vande; når forskellige par- 
tier stod ligeoverfor hinanden og i stridens bitterhed glemte 
rigets ære over egen øjeblikkelig fordel, da søgte han at få 
løfter og træffe aftaler mod at yde al fornøden hjælp. — Hoved- 
tanken i hans bestræbelser og resultatet af dem sammenfatter 
Saxeren Helmold med et suk i disse ord: „Udmærket som 
dobbelt fyrste, på grund af sin høje byrd, gjorde Hartvig sig 
den yderste umage for at generhverve lydbisperne i hele Dan- 
mark, Norge og Sverig, der efter historien engang har hørt 
under Hamborgs kirke. Men da han tiltrods for sine tjenester 
og sin rundhåndethed intet opnåede hos paven og kejseren, 
gav han sig til at genoprette de forlængst nedlagte vendiske 
bispedømmer, for dog ikke helt at mangle lydbisper" l . 

1 -Qvi proptcr generis nobilitatem duplici principalt! claru*, magno studie enisus 
est pro recuperandis duflfraganeis episenpis universæ I)., N., Sv., qvos Hammenburgensi 
ecclesiæ qvondam pertinuisse commenionit antiqvitas. Sed rum obseqviw et variis 
ar^itionibus nil profecisset apud pnpum et Cwsarein, ne omnino ca reret suffraganeis 
aggressus est jam pH dem abolitoa episcopatus Slaviæ suscitare." Leibnitz II 594. 

Neppe to år efter Hartvigs udvælgelse kom kong Knud 
til ham for at bede om hjælp. Efter sit nederlag ved Viborg 
var han flygtet til Sverig, derfra til Polen, så til Saxen til 
Henrik Løve, men overalt vendte man ham ryggen. Nu hen- 
vendte han sig til den mægtige erkebisp i Bremen og blev 
her modtagen med stor venlighed, fik penge og hjælpetropper 
og gjorde da atter et forsøg på at sætte sig i besiddelse af 
Jylland (1151) 1 . Ved denne lejlighed er det Saxe bemærker; 
at Hartvig var en fjende af de Danske for erkebispedømmets 
skyld, og der kan heller neppe være nogen tvivl om, at han 
jo har faet Knud til at give gode løfter for det tilfælde at 
toget lykkedes. Denne formodning bestyrkes yderligere ved 
et brev fra kejser Konrad til paven, hvori han blandt andet 
undskylder Hartvig for at han ikke er mødt i Rom til den 
fastsatte tid „for at hævde Bremerkirkens værdighed**"; Konrad 
havde nemlig holdt ham tilbage undervejs i Wflrzburg, hvor 
han midt i September holdt et møde med rigets store, og han 
beder paven sætte en ny frist for ham. Hartvig har altså 
ført forhandlinger og indgivet besværinger i sommeren 1151, 
og det ligger nær at henføre dette til de ved Knud vakte for- 
håbninger, så Hartvig førte kampen i Rom, medens Knud førte 
den i Nørrejylland og Frisland. Men for denne gang afgjorde 
våbenlykken foreløbig sagen; Knud kom tilbage som flygtning, 
gentagne gange overvunden, og Hartvig greb strax til en ny 
rolle, den at mægle mellem kongerne. Knud skød sin sag ind 
for kejseren, ligesom hans fader, Magnus Nilssøn havde gjort, 
og Sven fulgte snart hans exempel efter Hartvigs råd, og det 
i de mest smigrende, næsten ydmyge udtryk l \ Det blev dog 
ikke Konrad der kom til* at afgøre denne strid, thi han døde 
i Febr. 1152; men Fredrik Rødskæg optog sagen efter ham 
og tilkendte Sven riget, medens Knud og Valdemar fik store 



» Saxo p. 684. 

* Lappenberg nr. 196: rogamus ut diem et terminum pro conservanda ecclesiæ 
Bremensis dignitale aibi constitutum berigue illi remittaiis etc. Pertz, Leges, II 88. 

* Lappenberg nr. 199. 

forleninger. Dermed døde da også for dengang tanken om at 
gøre noget for Bremen hen, Sven sad nogle år rolig i sit rige, 
indtil folkestemningen slog om og han måtte vige for sine 
medbejlere. 

Da drog Hartvigs stridsmænd atter op i Jylland med en 
fordreven dansk konge; erkebispen var selv med og Danevirke 
åbnedes -med hans gyldne nøgle. Men toget mislykkedes al- 
deles; Sønderjyderne, der følte sig for svage til at gøre mod- 
stand, efterat deres naturlige værn var brudt, drog mod nord 
„for at bevare troskaben mod deres fædreland" *, og Tyskerne 
blev snart kede af at ligge der ved vintertid (1155 — 56) og 
vendte om med Sven. Heller ikke dennegang tales der ud- 
trykkelig om, at Sven havde lovet Hartvig noget i henseende 
til den danske kirke; men vore kilder har som omtalt aldeles 
ikke deres opmærksomhed henvendt på dette punkt, og det 
ligger så aldeles i hele situationen, at noget sligt må være 
sket, at der neppe kan være tvivl om, hvorfor Hartvig tog sig 
så ivrigt af Sven. At denne, der iøvrigt holdt på rigets vær- 
dighed, dog ikke altid tog det så nøje med sine midler, viste 
han noget senere, da han sendte en gave til Ryboernes afgud 
Svantevit for at få hjælp af Venderne mod sit fædreland. 

Endelig prøvede Hartvig det også med den tredje og 
lykkeligste af den tids konger, Valdemar. Allerede tidligere 
havde han havt lejlighed til at indsmigre sig hos ham, da han 
advarede ham mod Svens falskhed på en rejse 2 ; nu da han 
var bleven enekonge og var kommen i en bitter fejde med 
Eskil og flertallet af de danske bisper, troede Hartvig øje- 
blikket belejligt til at minde om Hamborgs ældre rettigheder. 
Dette fremkom på det bekendte møde ved kejser Fredriks 
hof, hvor Valdemar tog riget til len af kejserdømmet og tildels 
anerkendte den skismatiske pave Victor. Men heller ikke her 
opnåede Hartvig noget; thi der siges kun, at han fremsatte 



» Saxo p 713. 
' Saxo p. 708. 

sin fordring 1 , medens der intet forlyder om kejserens svar, og 
efter Helmolds almindelige bemærkning, at han kun fandt døve 
øren hos kejser og pave, kan man vistnok med sikkerhed slutte, 
at der intet hensyn toges til hans klager. Hvad Valdemar 
personlig angår, da fandt Hartvig uden al tvivl i Absalon en 
så energisk og indflydelsesrig modstander, at der sikkert aldrig 
har været nogen alvorlig tanke hos kongen om at opgive det 
nordiske erkesæde af bitterhed mod dets øjeblikkelige repræ- 
sentant. Dermed synes Hartvig da også at have slået sig 
tiltals, idetmindste forlyder der intet videre om noget forsøg 
fra hans side efter den tid. Først over tyve år derefter troede 
en nyvalgt erkebisp, Hartvig II. at kunne benytte rigets øje- 
blikkelige forlegenhed i kampen med Bugislav af Pommern 
til at få en bekræftelse på erkesædets gamle ret, men paven 
afviste sagen foreløbig, og den synes aldrig at være bleven 
bragt på bane igen efter den store sejr, Absalon næsten til 
samme tid vandt over Vendernes hele styrke, hvorved rigets 
anseelse var hævdet for lang tid 2 . 

Der er dog endnu en begivenhed i vor kirkes historie, 
der fortjener en nærmere undersøgelse på dette sted, dels fordi 
den giver anledning til, at kejseren for en stund tager sig af 
Bremens fordringer og dernæst opgiver dem for stedse, dels 
fordi den kaster et lys også over andre punkter af vor historie, 
— nemlig Eskils fængsling på tilbagerejsen fra Rom. For 
imidlertid at få det rette syn på denne tildragelse vil det være 
nødvendigt at betragte den i hele sit sammenhæng med de 
større begivenheder, den gav anledning til. 

I året 1156 (eller 57?) blev Eskil tilligemed en anden 
dansk biskop opsnappet i det vestlige Tyskland, da han kom 
tilbage fra en rejse til pavekurien. Han blev udplyndret og 
kastet i fængsel, for at nødes til at betale løsepenge, og det 



1 Aonales Stadenses (Pertz VI 34 i): „Venit Hardvicua, Brem. arch., cooquerens 
ibidem, qvod tria regna, D. t Sv., N. t se de sua sede abatraxerint violenter, ciim jure 
deberent suam sioodum observare." (Lappenberg p. 210.) 

* Pavebrevet af 5. Maj 1185 hos Lappenberg or. 268. 

nyttede ham ikke, at han bad kejseren om beskyttelse, thi 
denne tog sagen helt koldsindigt og lod den bero 1 . Der her- 
skede dengang et meget spændt forhold mellem paven og kej- 
seren, og det var denne neppe ukært at få en lejlighed til at 
ærgre sin hemmelige fjende. Der var da heller intet der kunde 
forbitre Hadrian mere end en slig lovløshed mod en af kirkens 
fyrster, der tilmed stod i et personligt venskabsforhold til ham, 
og denne lille begivenhed blev en gnist, der for en kort tid 
lod den dybe modsætning mellem den højeste verdslige og 
kirkelige magt slå op i lyse luer, — indtil atter fornuften tog 
lidenskaben tilfange og kampen udsattes nogle år endnu. — 
Da kejseren ikke vilde lægge sin indflydelse i vægtskålen, men 
rimeligvis henviste til den almindelige måde at slippe ud af 
en sådan forlegenhed på, ved at betale for sig, forbød Eskil 
på det bestemteste sine frænder og landsmænd at foretage det 
mindste i den retning og henvendte sig med sine klager til 
Hadrian. Denne blev i høj grad forbitret over kejserens lige- 
gyldighed og afsendte et tordenbrev til mødet i Besan^on, i 
Oktober 1157, med to af kirkens højeste prælater, sin kansler, 
kardinal Roland, den senere pave Alexander III, og kardinalen 
Bernhard. Paven betegnede heri erkebispens fængsling som 
en uhørt forbrydelse, en fornærmelse ikke blot mod kirken, 
men også mod kejserdømmet, der ikke på nogen måde kunde 
lades ustraffet. Det var ham derfor uforklarligt, hvorledes kej- 
seren havde kunnet se så ligegyldig på en sag, der var vidt 
og bredt bekendt og havde vakt alles forbavselse; følgen var, 
at ophavsmændene efter hans optræden anså sig for brødefri, 
da retfærdighedens arm ikke traf dem strax. Paven havde 
søgt grunden til denne opførsel hos sig selv, men var ikke 
istand til at finde den, thi stedse var han sig bevidst at have 
vist Fredrik venskab, ligesom han havde givet ham kejser- 
kronen. „Alligevel må vi formode og frygte, fortsætter han, 
når det er øjensynligt, at du ser gennem fingrene med en så 

» Uratisius, (ierm. hist. I 193. 

uhørt forbrydelse, der er sket ikke mindre til kejserdømmets end 
til hele kirkens fornedrelse, at du ledes til denne ligegyldighed 
ved had og bitterhed mod din milde moder, den hellige romerske 
kirke, og os selv, et had, der må være vakt ved slette menne- 
skers indflydelse" ! . Da dette brev var læst op, kom det til 
et heftigt ordskifte om den påstand, at kejseren havde sin 
værdighed og krone som len („beneficium") af paven, og den 
ene af prælaterne spurgte i samtalens hede, af hvem han vel 
ellers havde den, om det ikke var af paven? Da sprang den 
tapre Otto af Wittelsbach op og vilde have kløvet hans hoved 
med sit sværd, men Fredrik lagde sig imellem og lod legaterne 
drage tilbage med frit lejde, dog således at rejsen blev dem 
bestemt foreskreven. — Det blev imidlertid ikke herved; kej- 
seren sendte en skrivelse omkring i riget for at meddele alle, 
hvad der var forefaldet og hvad paven havde anmasset sig at 
udtale i sit brev; med en skærende ironi henpeges der på hans 
kald som fredens fyrste og velsignelsens herre, som den hvis 
rige ikke er af denne verden, men som dog vil herske i den. 
— Paven optog på den anden side den tilkastede handske og 
udstedte et brev til de tyske bisper, hvori han fortalte dem 
sagens sammenhæng fra sit synspunkt og opfordrede dem til 
at holde med ham og kirkens fordringer. Deres svar blev 
imidlertid afgørende for stridens udvikling; de sagde nemlig, 
at de i dette punkt måtte holde med deres konge, den romerske 
kejser, der takkede Gud og sit folks valg for riget og værdig- 
heden. Da gav også Hadrian efter, så meget mere som Fredrik 
stod" rustet til et tog til Italien for at tugte Milano; han sendte 
undskyldning og en meget spagfærdig forklaring af ordet „bene- 
ficium" s , og kejseren modtog gerne i dette øjeblik hans hånd 

1 Radevici appendix de rebus Fred. imp. I. c. 9 (Urslisius. Germ. hist I 

1 „LiceL enim, hoc nomen, quod est „beneficium", apud quosdam in alia siguifi- 
catione, quatn ex impositione habeat, assumatur: tune tomen in ea significatione acci- 
piendum fuerat, quam nos ipsi posuimus, et quam ex institutione sua nuaritur retinere. 
Hoc enim nomen ex „bono u et „facto" est editum, et diciiur beneficium apud hos 
non feudunij sed botium factum. In qua significatione in universo *acræ senpturæ 
corpore invenilur etc. u Urstisius p. 490. 

til forlig på dette vilkår: det var en sejr, der atter for kort 
tid syntes at hæve den verdslige magt over kirkens voxende 
vælde. Dette forlig sluttedes i Augsburg i begyndelsen af 
sommeren 1158 og kort efter drog Fredrik til Italien. 

Det der oprindelig havde givet anledning til hele striden, 
uretten mod Eskil, omtales ikke mere, hverken i brevene eller 
i fortællingen. Der kan dog ikke sluttes nogetsomhelst af den 
tyske kildes tavshed i den henseende, thi hovedsagen var for 
den at fremstille de to stormagters holdning i principstriden, 
anledningen var for den en ubetydelighed. De danske for- 
fattere har antaget, at kejseren foranledigede Eskils befrielse 
efter det strænge pavebrev, men selv om det kunde bevises, 
at han ved denne tid slap ud af fængslet, er det lidet troligt, at 
det var kejseren han skyldte det; thi netop nu måtte det være 
ham dobbelt om at gøre at trodse og krænke kirkens mænd. 

Men der foreligger i virkeligheden intet der kunde tale 
for, at Eskil har været tilstede her i landet før i Avgust måned 
1158, da han har undertegnet et gavebrev 1 ; og da hele under- 
søgelsen af hans stilling i striden kommer til at hvile herpå, 
vil det være nødvendigt at imødegå de indvendinger, der kan 
rejses herimod. Det er da først og fremmest antaget som en 
historisk kendsgerning, at kong Valdemar blev kronet af Eskil 
efter sin sejr på Gradehede i Oktober 1157, og dette er da 
atter bleven afgørende med hensyn til formodningen om Eskils 
befrielse 2 . Alligevel er der i virkeligheden intet der taler for, 
at denne kroning har fundet sted. Allerede i og for sig vilde 
den være besynderlig enestående i vor historie; Valdemar II 
er den første konge der krones efter tronbestigelsen, før den 
tid synes kroningen at have havt en noget anden betydning, 
den synes mere at have været et fremtidsløfte end et tegn og 
en indvielse for den, der alt havde magten. Magnus Nilssøn 
og Sven kronedes af de tyske kejsere som deres lensherrer, 
det var for at forherlige ham, når de bar sværdet foran ham. 

» Thorkelin, Dipl., I 13-14. 
» Helveg s. 388. 386. 

Senere kronedes de to børn Magnus Erlingsøn i Norge og Knud 
Valdemarsøn i Danmark; det var en kirkelig indvielse til en 
stor fremtid. Mellem disse vilde Valdemars kroning, om den 
havde fundet sted, stå som en afvigelse, hvis hensigt i hvert 
tilfælde måtte være stærkt udpræget, og da nærmest være at 
vise sin uafhængighed af kejserdømmet; men det passer kun 
slet til, at han næste år sender folk til Tyskland med hyldnings- 
løfte. Desuden kan det ikke let tænkes, at samtiden, der lagde 
så stor vægt på Knuds kroning, skulde have glemt Valdemars, 
og dog er der ingen af de samtidige kilder, der ved noget om 
den at sige; alle lægger de derimod vægt på, at han efter 
slaget i Jylland blev enekonge 1 . Dertil kommer, at Valdemar 
aldrig i sine breve betegner sig selv som kronet, hvad der 
derimod er tilfældet med Knud. Denne modsætning kommer 
især frem i den sællandske kirkeret, der siges at være given 
„a fiurtande vintær valdemar konungs, sithæn han varth en 
valdugh konung — oc en iamlangæ oc tre ukæ oc thre daghæ, 
sithæn — kong knut konung valdemar sun var crunæth oc til 
konung vight tf osv. 2 

Der er kun en ældre kilde, der har noget om Valdemars 
kroning, men den har da havt det held eller uheld at blive 
troet bedst af dem alle, nemlig den såkaldte Roskildekrønike. 
Selve den gamle krønike går kun til omtrent 1139, som tid- 
ligere omtalt, men den findes fortsat til kong Valdemar IT s 
tid, således som den er overleveret os. Det træffer sig dog 
så heldigt, at originalen til denne fortsættelse i den nyere tid 
er kommen for dagen, nemlig i den „vita et translatio Canuti 
ducis", der synes at være skreven 1170 i anledning af Knuds 
skrinlæggelse s ; thi det beror øjensynlig på en misforståelse, 
når den lærde udgiver vender forholdet om, da det, der i 

1 Saxo p 796. Sven Ågesen: „V., gloriosus victor, solus regnum obtinuit", 
Script. I 63. — Knytlingesaga : „)>å fekk V. k. einvald yfir ellu Danaveldi", k. 119. 
— Chroo. Erici regis: „V. obtinuit monarchiatn totius Daciæ", S< ript I 163. Annales 
Esrom.: „V. totum regnum obtinuit", Script 1 241 osv. Helmold: obtinuit W. regnum 
Danorum et factus est moderator pacis et filiua pacis (1 84). 

* Thorsen, Valil. sællandske lov, s. 74. 

* Udg. af Waitz i Abhandl. der Gesellsch. der Wissensch. in Gottiugen VIII. 

levnedsbeskrivelsen falder som en naturlig fortsættelse i samme 
tone og omfang som det foregående, i krøniken står som løs- 
revet og langt mere kortfattet end det øvrige. Men krøniken 
indskyder nu netop sin glimrende skildring af Valdemars kro- 
ning, der uden al tvivl er tagen fra sønnens (c. 1204), i 
levnedsbeskrivelsens simple beretning, at Valdemar efter sin 
sejr blev enekonge i Danmark og bragte beld og lykke til dets 
hårdt betrængte strande 1 . 

Der er endnu en anden tidsbestemmelse, der kunde synes 
at bevise Eskils nærværelse her i landet idetmindste tidlig på 
året 1158, nemlig Vitskøl klosters stiftelse. Selve stiftelses- 
brevet, der er undertegnet af Eskil og sex bisper, mangler dog 
år, men det må antages at have været en tradition i klosteret 
selv, at det var udstedt den 1. April 1158 2 . Her kunde dog 
let en forvexling finde sted, da opgivelserne af år er så usikre 
på denne tid; således henfører de samme årbøger, der omtaler 
Vitskøl kloster ved 1158, Knuds drab i Roskilde og slaget i 
Jylland til to forskellige år, 1156 og 57, medens andre sætter 
disse begivenheder til 57 og 58 eller blot til 58 s ; dagen sættes 
det eneste sted, hvor den forekommer, til d. 5. April 4 . Men 
selv om den 1. April 58 var klosterets stiftelsesdag eller med v 
en vis ret fejredes som sådan, er dermed ikke sagt, at brevet, 
den sidste højtidelige bekræftelse, var udstedt den dag: dersom 



1 Translatio Can. lectio VIII: Deinde Anouymus Roak. (Ser. I 968): (Sv.) in 

cum prnditore in Grathæheth dixnicans G. cum eo (V.) dimicans, prout deus vo 

(V ) prout quod deus voluit victoriam iuit, infeliciter occubuit etc. — Post hæc 

obiiouit, et sic tota Dada ejtu data est gloriosus V. — a cunctis optimatibus 

dicione. Daoiæ in regnum assumptus, atque ab 

Eskillo ar chipresule in regem unctus 
et purpuratus et diademate gloriosis- 
sime coronatus, atque in regni sol i o 
honoriflce collocatus est anno d. i. 1157. 
Rex igitur V. victoriosus paganos ad Qvi regnum Duniæ 96 a. nobiliter 

fidem etc rexit. Nam paganos ad fidem etc. 

' Scriptores IV 462. Helveg s. 389. Annales Cistercienses har vistnok efter samme 
kilde 1158 som stiftelsesir for „Vitæ schola". 

* Chron. Erici regis. Ser. I 162. Chron. Dan. p. Sialandiæ II 615 (Annales Nest- 
ved. I 969. Annal. Esrom. 1 241). 

* Chron. Erici regis. 

EskiJ ikke var tilstede, dengang kongen gav brødrene sin gård, 
vilde der vel endog være sandsynlighed for, at man havde ud« 
sat bekræftelsen til erkebispens tilbagekomst. En anden om« 
stændighed kunde dog synes at tale for, at brevet alligevel var 
udstedt på den opgivne dag, den nemlig, at biskop Asger fra 
Roskilde har undertegnet det; thi han antages at være død 
d. 18. April 1158 ! . Men vistnok med urette. Dagen er 
sikker nok, siden den findes i nekrologet fra Lund, men året 
Ondes kun i de annaler, der nylig er omtalte som upålidelige 
i deres opgivelser. Uden tvivl var det 1159; thi at Saxe for- 
tæller Absalons udvælgelse til biskop ligeefter Valdemars første 
påtænkte tog til Vendland (i sommeren 1158) og henfører den 
til „eadem tempora" (p. 737) beviser intet. Det eneste faste 
holdepunkt, der synes at foreligge, er tidsbestemmelsen under 
den sællandske kirkeret, der siger, at d. 21. Juli 1171 faldt i 
Valdemars 14. og i Absalons 13. år; men da det ikke kan 
antages, at bispevalget efter Asgers død kan have medtaget 
over et fjerdingår (18. April — 21. Juli) så må det vistnok 
sættes til 1159*. Der er da intet til hinder for at henføre 
det af Eskil og Asger underskrevne stiftelsesbrev for Vitskøl 
kloster til en senere måned i året 1158 eller til d. 1. April 
1159 \ eftersom man vil foretrække kildernes opgivelse af år 
eller dag. 

Derefter kan vi vende tilbage, til Eskils fængsel og med 
mere frihed veje grundene for og imod hans løsladelse 1157. 
Det træffer så heldigt, at der er bevaret os et brev, Eskil skrev 
hjem „til Danmarks konger og høvdinger, bisper, abbeder, den 
menige klems og det hele folk". Efter tiltalen må det an- 
tages at være skrevet før den sidste afgørelse mellem kongerne, 
der falder sammen med mødet i Besancon (Okt. 57), og hele 
dets tone svarer også nærmest hertil. Eskil fortæller ikke at 

i Mtkller ad Sax. p. 737. 

* Valdemars 14. år er Oktober 1170—71; Absalons 13. bliver efter denne an* 
tagelse forsommeren 1171—72; 21. Juli 71 falder altså i dem begge. 

• [Senere Tilføjelse:] Da påsken 1159 faldt på 12. April, kan 1. April 1158 være 
= I. April 1159. 

han er tagen tilfange, det forudsættes som bekendt; han vil 
derimod fortælle, at kejseren ikke vil befri ham, og han skriver 
i en tone, der viser, at han er mægtig greben af den afgørelse 
for kirken og sig selv, han ser deri. Den lidenskab hvormed 
han bevidner, at han er redebon til at lide og dø for kirken, 
forklarer da også tildels den heftighed, hvormed paven skriver 
til Fredrik; denne kunde neppe have truffet et farligere punkt 
i kirkens store organisme end Eskil fra Lund. Han vil for- 
tælle sine landsmænd, hvad det er man beskylder ham for, 
siger han: „Kejseren påstår, at han har forsyndet sig hårdelig 
imod ham og gjort sit til at formindske hans rige og krone". 
Han er ikke istand til at udgrunde, hvor og hvordan det er 
sket, men „han attrår det danske riges hæder og den danske 
kirkes højhed så meget, at han hellere vil lide for den end 
herske i den". Det han dog især skriver for, og det han vil 
pålægge kongerne og sine undergivne er, at de ikke på nogen 
måde må tænke på at løskøbe ham af fangenskabet: kirkens 
anseelse er nedbrudt, agtelsen for dens tjenere forsvunden, når 
dens lærer og hoved skal kunne gribes op på alfarvej og bydes 
ud tilfals. Derfor beder han dem kun ved forbønner at virke 
for hans løsladelse, og han byder og befaler på det indstæn- 
digste, at ingen må vove at komme med nogen anden løse- 
penge; engang er han genløst med Kristi blod og anden gang 
skal det ikke ske ved gods og guld 1 . 

Hvad der tydeligt fremgår heraf er da, at kejseren ikke 
på nogen måde holder på ham, og at Eskil heller ikke forud- 

1 „Qvalis autem sit ea, vel qvæ fuerit oostrorum causa vinculorum, audiant do- 
mini mei et amici mei, fratres mei et sacerdotes mei. — Dominus imperator Roman u 4 
dos apud eum graviter pecasse imponit, et dos sui regni et suæ coronæ diminutionem 
fecisse causatur. Nos autem super his conscientiam nostram recolentes, ubi aut qvando 
hæc fecerimus, neqvaquam reperire valemus. — lu tantum enim Danici regui houorem 
et Danicæ ecclesi« exaltationem desidero, ut gratius sit raihi pati pro ea, quam reg- 
uare in ea. — Gro vos solis orationibus innocentiam meam redimere. Mando et man- 
dando præcipio, ne de alia redemptione aliquis vestrum audere præsumat Ego etenim 
semel Christi sangvine red em p tus, iterum nou reqviro red i mi. — Prætera infamis est 
redemptio, qua libertas periit ecclesia*, qva servitus comparatur. Necesse est enim, ut 
membra serviaut, si caput humilies sub tributo etc" Pontoppidan, Annales, 1 568— 
559. Helveg s. 380-81. 

sætter sligt. Var det ham eller Hartvig af Bremen om at 
gøre at ydmyge netop Eskil, da vilde de selvfølgelig ikke have 
ladet det komme an på en pengesum. Kejseren vil kun slå 
fast, at hver mand i slige sager skal skøtte sig selv, det har 
intet med kejserdømmet at bestille, medens Eskil og paven 
påstår, at kejserdømmet er kirkens sværd. Derfor kommer 
Fredrik også frem med sin personlige anke mod Eskil: „havde 
vi været venner", har han vel omtrent svaret, „og havde der 
været nogen personlig grund for mig dertil, skulde jeg gerne 
befri dig, dog ingenlunde af hensyn til dit embede, thi det 
vedkommer mig ikke; men tvertimod, du har bidraget dit til 
at fjerne det danske rige og den danske kirke fra mig". I 
denne påstand ligger der en klage ikke blot af Hartvig, men 
sikkert også af kejserens lensmand Sven, som Eskil havde 
svigtet i det sidste øjeblik og derved tvunget til at forlade 
landet. Men Eskil føler så dybt det forargelige i, at en mand 
som han skal være udsat for at måtte betale for sin frihed, 
at han hellere vil dø i fængsel end komme tilbage med vanære, 
og på dette punkt står striden for hans vedkommende, da 
pavens brev bringer kejserens hele vrede til udbrud. Det kan 
ikke undre os, at Hartvig nu igen er påfærde; et sligt øjeblik 
kom måske aldrig mere. Han fik da et halvt år efter, da 
striden var kommen til sin fulde udvikling ved de bitre rund- 
skrivelser og vægtskålen afgjort hældede til kejserens side ved 
de tyske bispers svar, en bekræftelse af Fredrik på hele sit 
erkebispedømmes gamle omfang, således som kejser Ludvig 
fordum havde bestemt det (d. 16. Marts 1158) ^ Det var en 
afgørelse, der på en vis måde svarede til den, Adelbero op- 
nåede af Innocens, men den var heller ikke af længere varig- 
hed. Der fortælles nemlig, at danske udsendinge kom til 
Augsburg i sommeren 1158, samtidig med pavens legater, og 
bad om kejserens bekræftelse på Valdemars valg. Fredrik 
modtog dem venlig, tog imod deres ed og løfte, men forlangte, 



1 Lappenberg nr. 208. 
A. D. Jørgensen: Afhandl. I. 

at kongen selv skulde fremstille sig for ham inden 40 dage 
efter hans tilbagekomst fra det tog til Italien, han nu stod i 
begreb med at gøre 1 . Det synes da at være dette løfte, der 
var den egenlige grund til, at Valdemar virkelig i året 1162 
— før kom Fredrik ikke tilbage — drog ned og aflagde hyld- 
ningsløftet. Men forliget i Augsburg må sikkert anses for også 
at have omfattet Eskil og den nordiske kirkes hele stilling, 
således at erkebispen slap ud af sit fængsel uden løsepenge 
og blev anerkendt i sin værdighed som Nordens primas. Dette 
fremgår nemlig ikke blot af den måde, forligets bekræftelse i 
Besancon omtales på*, men også af de to følgende pavebuller 
om denne sag. Den 21. Febr. 1159 bekræfter Hadrian den 
hamborgske kirkes rettigheder og grænser, men således, at kun 
Vendland, ikke Norden omtales 8 ; og hvad der er endnu mærke- 
ligere, året efter giver den kejserlige pave Victor, der blandt 
sine få tilhængere også talte Hartvig af Bremen, medens Eskil 
var hans bitre modstander, den selvsamme bekræftelse efter 
alle de gamle pavers privilegier 4 . Under disse omstændigheder 
kan der ikke være nogen tvivl om, at jo kejseren har skiftet 
politik i denne sag — thi for ham var den et rent politisk 
spørgsmål — , og at han har sat så megen pris på Valdemars 
underkastelse, der ikke ved et tilfælde kan være sket „i de 
samme dage" som Hadrians, da der alt var gået henved et 
år, siden han blev enekonge, og over 3 år, siden han kom til 
magten, at han ligeoverfor den har opgivet det kirkelige bånd, 
der knyttede Danmark til Saxen, og som han måtte indse dog 
ikke kunde holde i længden. For den danske politik måtte 



1 „Eodem loco, iisdemque diebus nuntii regi9 Daciæ nuper electi, principis adeunt 
præsentiam, postulantes quatenus inrestituram de regno suo regi mittere, ae electionem 
de ipso factam ratihabitione confirmare digna retur. Exaudivit eos imperator, præbito 
et accepto ab eis Sacramento jurisjurandi. Post reditum suum de Italia infra XL dies 
regem ad curiam venturum et regni administrationen! de manu principis, debitae fide- 
litatis interposita securitate, suscepturum. u Radevicus, lib. I, c. 24. Urstisius p. 491. 

* „Vald. duo regna, Daciæ et Sveciæ, ab imperatore suscepit" Annales Stad. 
- PerU VI 344. 

8 Lappenberg nr. 217. 

4 Lappenberg nr. 221. 

opgaven nu blive at befri riget for dette afhængighedsforhold, 
og hvor stærkt der arbejdedes i den retning, fremgår tilstrækkelig 
af Sven Ågesøns og Saxes skrifter som også af den meget 
sigende efterretning, at man ved denne tid begyndte på Dåne- 
virkes udbedring ved en mægtig stenmur. 

Resultatet af disse spredte undersøgelser af erkebispe- 
dømmets stilling til Hamborgs fordringer kan da sammenfattes 
i følgende hovedpunkter: 

Pavestolen stillede sig kun engang afgjort på Hamborgs 
side, og det væsenlig efter kejserens tilskyndelse, 1133. Før 
den tid udgik der kun mæglingsforsøg fra den, senere så godt 
som intet. 

Fra dansk side besvaredes pavens afgørelse 1133 ved 
en sendelse af den tyske klerk Herman, hvilket havde Lunds 
højtidelige anerkendelse tilfølge, rimeligvis ved kardinalpres- 
byteren Martin i foråret 1134. 

Bispestriden i Slesvig 1138 står ikke i nogen forbindelse 
med Hamborgs fordringer, og der haves overhoved ingensom- 
helst efterretning om, at disse har afstedkommet nogen spalt- 
ning i den danske kirke. 

Hartvigs forsøg på at generhverve det nordiske primat 
er politiske intriger; han søger at få tronprætendenterne på 
sin side, først Knud, senere Sven, endelig Valdemar. 

Eskils tilfangetagelse 1156 står ikke i nogen forbindelse 
med erkebispestriden, men bliver et led i den større kamp 
mellem kejser og pave. Alligevel bliver den af afgørende 
betydning for kejserens stilling til den nordiske kirke, da 
han først optager Bremens fordringer og derpå for bestandig 
opgiver dem. 

Lejlighedsvis er her desuden formentlig følgende punkter 
efterviste : 

Åges fordrivelse fra Slesvig skyldes et skisma i Lund, 
medens Olav Haraldsøn var konge i Skåne. 

Valdemar I blev ikke kronet efter sejren i Jylland. 

Absalon blev ikke biskop i Roskilde før 1159 og Vitskøl 

3* 

kloster må antages at være endelig funderet efter sommeren 
U58. 

De danske udsendinges hyldningsløfte i Åugsburg 1158, 
der atter var den nærmeste anledning til Valdemars Tysklands- 
rejse 4 år senere, gik væsenlig ud på at opnå Eskils løs- 
ladelse og kejserens anerkendelse af den nordiske kirkes uaf- 
hængighed. 



ERKEBISPESKIFTET I LUND 1177 OG DEN 
SKÅNSKE KIRKELOV. 

(1869.) 

[Ny kirkehistoriske Samlinger 5. Bd. S. 1—22.] 



Læseren af disse samlinger vil have lagt mærke til en 
lille, men såre indholdsrig afhandling af hr. prof. dr. Paludan- 
Mflller, der forsøger at kaste et nyt lys over erkebispeskiftet 
i Lund ved Eskils frivillige fratrædelse („To bemærkninger i 
anledning af prof. F. Hammerichs skrift o. s. v. u , 1: om 
Anders Sunesøns herkomst, Ny kirkehist. saml. HI 425 — 34). 
Denne begivenhed er nu af så stor betydning for hin tids hele 
historie, den er så storslået i sine enkelte træk og så ind- 
flydelsesrig for en lang fremtid, at det tilvisse lønner sig 
umagen at dvæle ved den og at søge forståelsen af den ad 
alle de veje, tidens ødelæggende hånd har skånet. Og især 
bliver det ønskeligt atter at gennemgå akterne, når alt som 
ved et trylleslag kommer til at stå i en ny belysning, ved at 
der som her gives begivenhedernes hele følge et andet tyngde- 
punkt og et næsten modsat udspring. Det er altid ga r nligt 
på denne måde at vende tilbage til det første kildestudium og 
selv om det nye lys da skulde vise sig at have været vild- 
ledende, vil det have bidraget sit til at fremkalde en drøftelse 



38 ERKEBJSPESK1FTET 1177 OG D. SKÅNSKE KIRKELOV. 

af forhold, der forhen fik lov til at stå hen som uimodsagte 
og uimodsigelige. 

Den lærde forfatter har nu ganske vist i dette tilfælde 
fremsat en forklaring af erkebispeskiftet, der både er usæd- 
vanlig dristig i sig selv overfor en samtidig forfatter af så 
stort værd som Saxe og tilmed så godt som uforenelig med 
alt hvad vi ellers ved om hine tiders forhold; og det skal 
være hensigten med det følgende at levere et indlæg fra den 
modsatte side, for om muligt at hævde Saxes troværdighed og 
at godtgøre den indre sandhed i en af de mest storladne scener 
i vor historie. 

Fortællingen om erkebispeskiftet vil i det væsenlige være 
alle bekendt, som den findes hos Saxe. Eskil lod det komme 
til en højtidelig scene i Lunds domkirke, han nedlagde i kongens, 
bispernes og stormændenes nærværelse sin værdighed som den 
nordiske kirkes primas og udnævnte ifølge pavelig fuldmagt, 
som legat, Absalon som den mest værdige til sin efterfølger. 
Absalon vægrede sig imidlertid på det bestemteste, modsatte 
sig ethvert mindeligt forlig og indskød sagen til pavens af- 
gørelse. Denne kom da også nogen tid efter, og Absalon 
måtte under trusel af banstraf gå til Lund, medens dog også 
Sællands stift foreløbig blev under hans bestyrelse. 

Prof. P.-M. antager nu, at Eskils plan at få Absalon til 
sin efterfølger og Absalons vægring ved at modtage valget 
ingenlunde havde sin dybere grund i, at hin havde større tillid 
til hans kræfter end han selv, men i en langvarig og hård- 
nakket kappestrid mellem to storætter, den sællandske Skjalm 
Hvides og den jydske Sven Trundsøns, Knud hertugs og Knud 
konges tilhængere. Eskil skulde nemlig have havt til hensigt 
at bane vej for sin frænde Asger, der nu var domprovst i 
Lund, til bispestolen i f Roskilde, da forfatteren antager, at han 
af paven havde fået fuldmagt til også at besætte den, og fra 
Roskilde gik vejen da atter til Lunds højsæde. Denne plan 
var det Absalon kæmpede imod, så han først vægrede sig ved 
at modtage værdigheden, derpå fik udvirket, at det blev ham, 

der kom til at besætte Roskilde bispestol (med sin frænde 
Anders Sunesøn). 

Der synes nu ganske vist at være noget, der taler for 
denne forklaring; den tilfredsstiller hovedtrækkene i det histo- 
riske fænomen, og den stemmer kun alt for vel med de menneske- 
lige lidenskabers løb, der så ofte begynder som rislende små- 
bække, svulmer op til rivende strømme og larmende fosse, 
men ender som lavtløbende mudrede floder, der forpester luften 
omkring sig, indtil de forsvinder i det store hav, der renser 
alt. Men der skal tilvisse vægtige og afgørende grunde til, 
før man bærer det over sit sind at udslette en så stor be- 
givenhed af sit fædrelands eller overhoved af menneskeslægtens 
historie ved at lade den have sit udspring af den laveste skin- 
syge og iføre sig det urenesle hykleris dragt. Slige afgørende 
grunde er nu i virkeligheden ikke tilstede her; tvertimod, alt 
hvad vi ellers ved tyder hen på, at Saxes fremstilling i alt 
væsenligt er sand, og at de tvende store erkebispers forhold 
står rent og uplettet. 

Når der her kunde synes at være dømt for hårdt både 
om Saxe og Eskil, for det tilfælde at prof. P.-M. har ret i sin 
fremstilling, må der ses hen til hele skildringen hos den store 
samtidige forfatter. Alle tildragelser i Lund i anledning af 
erkebispeskiftet må da være fuldstændig forvanskede, thi Saxe 
kunde ikke være uvidende om de sande forhold, — med mindre 
Eskil og Absalon kan tænkes at have været istand til at spille 
en slig komedie tilende, som hele deres færd da måtte blive. 
Al den venlighed og kærlighed Eskil skal have vist ham; al 
den omhu Absalon til gengæld lægger for dagen for den svage 
olding; den dybe grebethed, der sætter sit præg på alt hvad 
erkebispen foretager sig i de sidste øjeblikke her i fædrelandet, 
blandt hvis første mænd han havde havt sin plads i over en 
menneskealder; de ved deres naivitet næsten rørende forsøg 
han gør på at få Absalon til at forløbe sig, så han kunde 
komme til at binde sig til Lund, — alt dette er da enten 
historisk usandt eller hykleri. 

Men hvad berettiger os da til at opkaste et så nærgående 
spørgsmål om Saxes troværdighed? Hvor har vi ellers noget 
bevis eller blot en berettiget mistanke mod hans sandheds- 
kærlighed? At han der, hvor afstanden i tid eller rum var for 
stor, er dårlig underrettet, vedkommer jo ikke denne sag; at 
han så forholdet til Tyskland fra et dansk standpunkt og der- 
for kun fremstiller den ene side af de politiske tildragelser 
ved Ejderen, ja at han i det hele er partisk for sit folk, sin 
konge og sin biskop, kan ikke undre nogen; men hvor har han 
forfalsket utvivlsomme kendsgerninger, eller hvor har han end 
blot vist frygt for at ytre en uforbeholden dom? Han er jo 
netop bekendt for sine fordomsfrie udtalelser om kirkelige og 
politiske spørgsmål; han dadler kong Valdemar, fordi han var 
påståelig og just ikke noget lyst hoved, og han bebrejder dron- 
ningen, at hun elskede falsk glimmer og derfor trods de bedste 
rådgiveres mening fik sin datter forlovet med kejserens søn. 
Og hvad de rent faktiske træk angår, da synes alle under- 
søgelser mere og mere at bekræfte, at han med en sjælden 
troskab har gengivet alt, som det var ham bekendt, indtil de 
mindste småting, f. ex. i beskrivelsen af togene til Vendland. 
Og hvorfor skulde han da netop her, ved erkebispeskiftet, dølge 
sandheden så aldeles? Han skrev jo for Absalon og Valdemar 
og tilegnede deres efterfølgere sit værk; hin skånske slægt var 
falden, og havde den gjort et sidste forsog på at hævde sin 
stilling, som det prof. P.-M. forudsætter, hvad var der da 
ivejen for at fremstille det i sine sande træk og vise, hvor- 
ledes Absalon sejrede og fik sin vilje sat igennem, medens 
det nu dog ser ud, som om det var ham der bukkede under 
og under banstraf fik sin dom fra Vatikanet. 

Men Eskils hele stilling henimod den tid, da begivenheden 
foregik, taler desuden afgjort mod enhver anden forklaring end 
den, der fremgår af Saxes fortælling. Den gamle erkebisp var 
ikke mere nogen partigænger og hans slægts glans havde tabt 
sin bedårende indflydelse på ham. I omgangen med den hel- 
lige Bernhard og hans disciple og i sysselsættelsen med kloster- 

stiftelser havde hans mægtige ånd fundet den hvile, ungdom- 
mens djærve stridslyst ikke havde ladet ham smage på magtens 
tinde. Slægtens hæder var for ham gået op i fædrelandets og 
kirkens. I sin landflygtighed havde han lært at sætte pris på 
hjemmet og at beundre den sikkerhed, hvormed Absalon og 
hans konge førte rigets styre. Det skal da også mindes til 
hans ros, at han alt strax, første gang Valdemar kom til Skåne 
for at opbyde leding mod Venderne, af hele sin sjæl sluttede 
sig til ham, såsnart han så det var alvor, ja endog truede 
alle dem, der blev tilbage, med kirkens ban. Hv orm eget mere 
måtte han da ikke senere anerkende den ihærdighed, hvormed 
det engang opstillede mål blev forfulgt i gode og onde dage. 
Paven kunde derfor vistnok også med sandhed skrive til kong 
Valdemar, da det røre, kirkestriden havde afstedkommet, var 
stilnet af og han virkede for Eskils tilbagekaldelse fra sin land- 
flygtighed, at „han var en mand af stor fromhed og forstand, 
kongen og sit fædreland inderlig hengiven" 1 . Det viste han 
da også efter sin hjemkomst; thi ikke blot deltog han selv i 
erobringen af Arkon og i Absalons tog til Vagrien, så han 
følte sig ung igen i kampen mod hedningene — (og Saxes 
fortælling røber her overalt samtidens glade beundring for den 
elskelige olding, i hvem det gamle kæmpesind ligesom brødes 
med klostertanken) — , men han skrinlagde også kong Valdemars 
fader og kronede hans søn i Ringsted, en handling der for be- 
standig gjorde udslaget for den nye kongeslægt. Der går idet- 
hele gennem alt, hvad Eskil foretager sig efter sin syvårige 
landflygtighed, en afgjort tillid til rigets nye forhold; han gør 
kvad han kan for at befæste deres anseelse, og det er kun 
glimtvis mistanken mod ham luer op i kongens sjæl, den 
konges, der selv af sine venner får det vidnesbyrd, at han 
var sen til at glemme fornærmelser og såre ængstelig i at 
våge over sin magt. 

> Helveg, D. d. kirkes hist til reform., I 406. 

Men selv om vi et øjeblik antager, at der under alt dette 
lurede hemmelige planer, som Saxe ikke har villet blotte, og 
at den mand, som man i Clairvaux næsten anså for en helgen, 
kun tænkte på sin slægts tsorhed, idet han forlod riget for at 
glemme al verdens magt og ære i sin klostercelle, — selv om 
så var, hvorledes skal vi da tænke os hans dybt lagte plan i 
sin helhed? Hvad opnåede han ved at f& Absalon til Lund og 
Asger til Roskilde? Dog kun det at Absalon, en mand på 
neppe halvthundrede år, fik den højeste magt i kirken. Thi 
selv om Asger blev bisp i Roskilde, var dermed jo ingenlunde 
givet, at han senere skulde komme til Lund, selv om han 
overlevede den nye erkebisp, der vel neppe var synderlig ældre 
end han selv. Hvormeget kunde der ikke udrettes af Absalon, 
før det skete, hvordan kunde ikke alle forhold forandre sig! 
Men det må indrømmes, at der alligevel var en mulighed for 
at Eskil kunde sætte pris selv på dette svage håb, der jo 
kunde styrkes ved uforudsete tilfælde, hvis det kun ikke blev 
aldeles uhjemlet, at der overhoved var tale om for ham at 
kåre en biskop i Roskilde. Det at han gør mine til ikke at 
bruge sin ret i Lund, indtil kapitlet udtrykkelig beder ham 
derom, tyder ikke på, at han skulde have isinde at gå endnu 
videre og pånøde et helt fremmed stift en biskop. Men alt 
dette var et aftalt spil mellem ham og kapitlet, vil man kunne 
svare. Men i så tilfælde kunde han ikke let gøre regning på, 
at kapitlet i Roskilde vilde opføre det samme spil med ham, 
thi det holdt med Absalon; man skulde tvertimod synes, at 
det næsten måtte blive ham umuligt efter en scene som den 
i Lund at gøre brug af et nyt pavebrev i Roskilde. Dertil 
kommer endelig det usandsynlige, der efter denne antagelse 
stadig bliver tilbage, at det ikke skulde være Eskil, der dog 
til syvende og sidst har bestemt pavens afgørelse. Han var 
hans personlige ven og havde delt de onde dage med ham, 
medens Valdemar faldt fra, og Absalon satte de politiske hensyn 
over de kirkelige. Og når afgørelsen da kommer til Absalon 
„at efterleve under bans straf", ligger det da vel også fjernt 

at antage, at det er ham der har afnødt paven den tiltrods 
for Eskil og Valdemar. 

Og nu selve kongens stilling! Er det tænkeligt, at Valde- 
mar i en strid som denne, mellem to slægter, af hvilke den 
ene var uadskillelig sammenknyttet med ham og hans hus, 
medens den andens stilling var mere end tvivlsom, at han 
skulde have taget parti for Eskil? Og at han gjorde det, be- 
vidner ikke blot Saxe, men også Knytlingasaga; han troede 
nemlig, ligesom Eskil, at ingen uden Absalon var det store 
embed voxen 1 . 

Men når der således synes at være overvejende grunde 
for at antage, at en slig plan som den af prof. P.-M. antydede 
ikke har været tilstede i hint øjeblik, da Eskil overdrog Ab- 
salon sin værdighed i St. Lavrentiuskirken, og denne nægtede 
at modtage samme, så bliver endnu den lærde forfatters på- 
stand tilbage, „at hvad der da skete vil aldrig tilfulde forstås, 
sålænge man i den underlige strid alene ser på de to kirke- 
fyrster, Eskil og Absalon: det er de to slægter, der mødes i 
dem, og i baggrunden viser sig tydeligt de to helgener, hver 
på sin side. Eskils ængstelige påtrængenhed for at fraviste 
Absalon samtykket går langt ud over det rimelige og natur- 
lige, havde det alene været ham om en duelig eftermand for 
kirkens skyld at gøre; han må desuden have kendt forholdene 
altfor godt til ikke at indse det betænkelige i Absalons for- 
flyttelse til Skåne. Og Absalons modstand er alvorligere, end 
at den lader sig forklare af hans forkærlighed for Sælland 
alene, eller af denne i forbindelse med hans frygt for de bryde- 
rier, han da kan have forudset fra Skåningernes side. Nøglen 
til begges adfærd ligger i slægternes forhold" o. s. v. 2 For 
at klare dette, vil det altså være nødvendigt at betragte be- 
givenhederne i deres sammenhæng, for at se, om der dog ikke 
må tilskrives de kirkelige og politiske forhold en sådan vægt, 
at både Eskils valg og Absalons vægring i følelsen af op- 

1 Saxo p. 916, 918, 925. KnyUingaaaga, k. 1S5. p. 892. 
* Ny kirkehiat saml. III 490 f. 

gavens vanskelighed tilfulde kan forstås. Knudepunktet i denne 
overvejelse bliver da selvfølgelig ikke scenen i Lund, der er 
begivenhedernes krisis, det må snarere søges i erkebispens af- 
rejse ved 1175, da han øjensynlig forlader riget med den faste 
beslutning at opgive sit embed, og det vil komme an på at 
bestemme grunden til denne beslutning. 

Af Saxes ord, der her som så ofte er fyldige nok, men 
mangler bestemthed, ses det ikke med sikkerhed, om det var 
de senere politiske begivenheder, og da navnlig hans datter- 
sønners deltagelse i Magnus's forsøgte oprør, der allerede den- 
gang forudsås af erkebispen og foranledigede ham til at forlade 
riget for en tid, eller der var andre forhold i hjemmet, sorn 
han ikke følte sig voxen. Hvad der imidlertid afgjort taler 
imod, at det var den første grund, er, at han senere synes 
fuldstændig uvidende om, hvad der er foregået herhjemme, da 
han kommer til Ribe og her modtages med den efterretning, 
at der er opdaget en sammensværgelse og at hans dattersønner 
har forladt riget. Han fik endog et slagtilfælde og vovede 
neppe at bede kongen, med hvem Knud og Karl også var be- 
slægtede, om nåde for dem l ; hele vinteren derefter lå han syg 
og led meget af sorg over dette sammenstød mellem hans 
slægt og kongehuset. Derimod fortæller Saxe noget tidligere 
og uden forbindelse med alt hvad der 'vedkommer oprøret, at 
Eskil forlod riget med kongens vilje, skøndt denne nødig så 
det; han trængte nemlig til ro, og den kunde han ikke finde 
i hjemmet, — „da ombyttede han- det ubehagelige liv i fædre- 
landet med en frivillig landflygtighed, idet han ventede at få 
det bedre mellem fremmede end mellem sine landsmænd" 2 . 
Men når man hermed sammenligner det oprør, der rejstes mod 
Absalon, strax efterat han havde fået fast fod i Skåne, og når 
der ses hen til hvad det er, bønderne vil opnå, afskaffelsen af 

» Saxo p. 896, 903. 

* Saxo p. 890: Es k illus, domesticis supra vires negotiia fatigatus — proficiscendt 
liceotia a rege difficulter exlorta — asperum patriæ convictum voluntariæ peregrina- 
tionis lenitate mutavit, jucundiorem rerum usum apud exleros quam in ter civea ha- 
bi turua. 

bispetienden, helst tillige bispemagten, kan der veljieppe være 
tvivl om, at det jo er striden herom, der alt ulmede før Eskils 
afrejse og måtte forudses vilde ende med åben kamp. 

Tienden i hele sit omfang, en tredjedel til kirken, en til 
præsten og en til bispen, var et led af allerstørste betydning 
i middelalderens kirkelige organisme, og kampen om den går 
gennem et århundrede, indtil den gennemføres og afgør kirkens 
overvægt i hele folkeudviklingen for lang tid. Ingen kæmpede 
så udholdende og tillige så heldigt for denne sag hos os som 
netop Absalon, ja han er endog at anse for dens egenlige 
bærer. Det er ikke vanskeligt at se hvad han tænkte derved. 
Det gjaldt om at danne en stand, som kunde være uafhængig 
af de andre i materiel henseende og ved sin dannelse og hele 
retning være en bærer for alle ideelle interesser i folkelivet. 
Men dertil kunde kun kirkens mænd, der stod udenfor den 
idelige brydning mellem adel og almue, være tjenlige. Medens 
bisperne ved embed og rigdom stod mellem rigets første mænd, 
var præsterne spredte over hele landet, nøje forenede med al- 
muen, af hvilken de var fremgåede, adskilte fra den ved et 
svælgende dyb, det „rene levned", cølibatet, der trængte 
igennem tilligemed tienden. Det er let nok at påvise det 
mislige i denne stands oprettelse, tiden har siddet til doms 
over den, og nu forekommer alt hvad der minder om præste- 
vælde os som utålelige bånd. Men når der ses hen til det 
danske folks tilstand i midten af det tolvte århundrede, da 
almuen var træg og ofte hellere forrådte landet end frelste 
det, da adelen kun pønsede på omvæltninger og kongefejder, 
sa må vi takke Gud for den biskop, der grundfæstede kirkens 
magt og derved skabte en stærk patriotisk stand, selv om han 
derved måtte bøje den bondefrihed, der havde tabt sin højere 
berettigelse ved at svigte sit kald. Striden i Skåne var i den 
henseende afgørende. Erkebispen havde nøjedes med et vederlag 
for sin tiende; bønderne vilde ikke forpligte sig til noget, men 
de vilde nok yde det nødvendige. Men det var ikke nok for 
Absalon, han vilde have slået fast som en ret, hvad der nu 

var en gave, thi ellers var bispemagtens fasthed bygget på 
sand og vilde svigte ved første bedste lejlighed. Dette gennem- 
førte han da også i en række blodige kampe i Skåne, som 
han havde gennemført det tidligere på Sælland og senere 
ifølge sin erkebiskoppelige myndighed faitsatte det for Sønder- 
jyllands vedkommende 1 . Senere sejrede det samme i Nørre- 
jylland og på Fyn. 

Men, vil man indvende, bispetienden var jo indført i 
Skåne ved lov, før den kendtes på Sælland, og længe før Ab- 
salon kan antages at have havt en væsenlig indflydelse på 
forholdene i dette stift, nemlig i året 1161 eller 62 *. Dette 
har dog intet fast holdepunkt i de ældre efterretninger og beror 
sikkert på en stor fejltagelse. For at komme til klarhed i 
dette vigtige spørgsmål, der bliver afgørende for det andet om 
Eskils og Absalons forhold i det hele taget, vil det være nød- 
vendigt at gennemgå ikke blot alt hvad der kan skaffes tilveje 
af ligefremme oplysninger om den skånske kirkelovs alder , 
men også hvad der ellers i nogen henseende kan have betyd- 
ning for dens fastsættelse. Det naturligste er da først at hen- 
vende sig til håndskrifterne, der foreligger aftrykte og bedømte 
i prof. Thorsens og dr. Schlyters fortrinlige udgaver af skånske 
lov. De ældste håndskrifter giver ingen oplysninger i hen- 
seende til udstedelsestiden, først i to fra det 14. århundredes 
anden halvdel (det Ledreborgske nr. 12 og det Stokholmske 
B 74) møder vi bestemte data 3 . 

De forskellige tidsangivelser svarer her fuldstændig til dem 
under den sællandske kirkelov og falder ligesom disse i to 
rækker, således at de i den første bestemmer tiden i forhold 
til konge og bisp, de sidste i forhold til verdens skabelse og 
Kristi fødsel. At disse sidste er falske kan der ikke være 
tvivl om, de falder nemlig på år 1142; de to første stemmer 



i Thorkel in. Dipl., I 60; sml. Helveg, n. si., s. 466 f. 

• Helveg b. 398. 

* Thorsens indledning til sk. 1. 17 ff. 28. Sk. 1. s. 88 anm. og s. 265. Schlyter, 
Skåne-lagen, s. XX, XXII og 379. 

derimod meget vel indbyrdes og med de øvrige historiske for- 
hold. Stokholmshåndskriftet har dem således: — „a siwtanda 
vintri Waldemars konings oc ærchipiscob æschil hafthi fæm 
vintær oc thrætivgv varit ærchibiscop ofhæ scane u ; det Ledre- 
borgske siger: — „a syutændæ wintre Waldemars konungs 
sithæn han war enwældugh konung oc ærkebiscop æskel hafthe 
waret fæm tvintær oc fyritiughu ærchebiscop i skåne. " — 
Valdemars syttende år er Oktober 1173—74 (Juli 71 kaldes 
under den sællandske kirkelov hans fjortende år), og da Eskil 
regner Avgust 1139 for sit første år som erkebiskop 1 , vil Av- 
gust 1174 falde i hans 36te, og Juli 1174 — (thi dagen op- 
gives til lørdagen før eller efter St. Jakobsdag) — vil altså 
svare til begge opgivelserne, forudsat at det sidstnævnte hånd- 
skrifts 45 år anses for en skrivefejl for 35. Hvorledes års- 
tallet 1142 er fremkommen heraf er ikke godt at se; det er 
tydeligt, at de sidste tidsbestemmelser er senere tilsatte, og 
da af en i historien meget ukyndig hånd. 

Herefter må da alt de ældre forfattere have anstillet deres 
beregninger, men udfaldet har været højst forskelligt. Medens 
nemlig Eornelius Hamsfort får 1173 ud af det (rimeligvis for- 
ledet til at foretrække dette for det følgende år ved den vist- 
nok senere, efter sællandske kirkelov tilføjede slutningsbestem- 
melse af dagen, da den 28. Juli faldt på en lørdag i 1173), 
har de andre (Hvidtfelt o. s. v.) 1162, en mening der er an- 
tagen af alle de nyere forfattere og hævdet af prof. Larsen 
med alle de grunde der kunde fremdrages. Dette bevis støtter 
sig dog i særdeleshed på Thorkelins text af kirkeloven, der 
skriver „Valdemars syvende" istedenfor „syttende år" 8 og 
derved, skøndt atter med urette, lader slutte til 1162, der 
ligeledes uden vanskelighed kunde fås ud af tallet 1 142 (LXII . 
istedenfor XLII) S . 

i Thorkelin, DipL, I 245 t. 

• Det ældste håndskrift, der har denne afvigelse, er fra 1490, s. Schlyter, Skåue- 
Ugeo, s. XXVII, GLXXX1 og 379. 

8 Thorkelin, Danske kirkelove, s. J2: „o munde vinlhri V. k. sithan han var 
•nvaldngher k. och ercheb. E. haffde fæm v. och XXX væreth e. i Skanæ. Larsen i 

Men denne tidsbestemmelse, Juli 1174, har da også på 
det bestemteste medhold i selve loven og alle de historiske 
forhold. Den sællandske kirkelov blev givet tre år tidligere, 
og den bærer på flere steder præg af at være ældre og at 
have været til, da den skånske affattedes. Således har denne, 
der jo iøvrigt i alt væsenligt er næsten fuldstændigt ligelydende 
med hin, en bestemmelse om påske- og pinsehelgden, som hin 
har glemt; omvendt kan det ikke godt tænkes at være gået 
til, da man ikke kunde have nogen grund til Ara en fuldstæn- 
digere opregning af helligdagene at gå tilbage til en skødes- 
løsere. Også på andre punkter er den skånske udførligere og 
omhyggeligere i sine udtryk 1 . Af betydning synes også det 
træk at være, at den overalt siger „biskop" ligesom den sæl- 
landske, og ikke erkebisp. Modsætningen mellem den verds- 
lige og den kirkelige lov i den henseende er især tydelig i de 
ældste håndskrifter, der stadig har erkebisp hist og biskop her, 
og den bør neppe, som prof. Thorsen antager, forklares ud af 
ældre kirkelove fra før erkebispedømmets tid (s. forerindringen 
s. 14); den synes naturligst at kunne være indkommen ved 
at kirkeloven er affattet efter den sællandske. 

Desuden taler Absalons stilling til begge kirkelovene på 
det bestemteste for dette tidsforhold. Originalen til den skånske 
siges udtrykkelig at have båret både kongens, Eskils og Ab- 
salons segl, ligesom den sagdes at være given med Valdemars 
samtykke 2 ; men hvad skulde bevæge Absalon til at få ved- 
taget en kirkelov i Lund, der endnu ikke var vedtagen i Ring- 

Juridi.sk tidaskr. XIII 2, s. 253, og XV 1, s. 10. — Scriptores rer. Dan. I 279 og Hvidt- 
felt I 107. Valdemars syvende år vilde kunne forstås om 1162, hvis der ikke ud* 
trykkelig havde stået hans syvende Ar som enevældig konge, thi det regnes fra slaget 
på Gradehede, som det fremgår af mange steder (stnl. Script, r. D. I 426). 

1 Sml. § 13 i sk. k.: en præsts mishandling sagsøges som helgdbrud, ligesom 
mishandling af forældre o. s. v. Endvidere slutningen af § 5, §§ 12 og 25 (Thorsens 
udgaver). 

1 Thorsens Sk. 1. s. 89: — „the gamblæ skrå thær ærchibiscup æskil oc biscup 
absalon mæth Waldemar kunungs gothwilia gafæ skanungum thær i lund liggir ok 
therra incigle fore" — . 1257 påstår Kristoffer, at erkebisp Jakob Erlandsen „impugnat 
statuta Scaniensum, quæ dicuntur Skraa, vallata sigillis regum et quorundam præla- 
torum, qui pro tempore fuerunt in Lundensi ecclesia". Script, r. D. V 588. 

sted, og hvorledes kunde han tro, at Eskil kunde eller vilde 
gennemføre i Skåne, hvad han ikke mægtede eller ikke anså 
tiden for passende til på Sælland? 

Herimod vil der nu indvendes, at lovene jo var givne til 
fordel for bønderne og afnødte bisperne af kong Valdemar; 
men hele denne opfattelse af deres betydning strider fuldstæn- 
digt mod det uomtvistelige forhold, at tiendens indførelse, der 
er disse loves egenlige indhold, var bispedømmets sejr og al- 
muens nederlag. Tidligere lønnedes bispen, eller han lønnede 
sig rettere sagt selv, af en uendelighed af bøder og gaver 1 ; 
de skulde nu indskrænkes mod at tienden svaredes af alt. 
Det er det loven vil; den sætter bestemte grænser for bøderne 
og ordner det vigtigste angående den kirkelige rettergang, men 
ender med bispetienden. Vel er det nu så, at alle håndskrifter 
af begge kirkelove indledes med at sige, at „ denne ret sattes 
på målstævnet i Lund (Ringsted) efter alle Skilningers (Sæl- 
landsfarers) bøn, fordi retten før var for hard u ; men man 
må her huske på, at det ældste af disse håndskrifter er fra 
slutningen af det 13. århundrede. Dengang havde den skånske 
kirkelov opnået en stor betydning, idet den var bleven brugt 
i kampen mellem Kristoffer og Jakob Erlandsøn; kongen skrev 
til Skåningerne, at de skulde stå på deres gamle skrå, som 
erkebispen forkastede som ukanonisk, og dennes broder Nils, 
der var gældkære (lensmand) i Lund, men stod på kongens 
side, lod tage afskrifter af den til alle herreder, for at bønderne 
ifølge lovens slutning kunde værge sig med den („vm skil vm 
logh bøndør ok biscop, tha skal thæssi script therra mællin 
skiliæ tt2 ). Disse afskrifter var det da ventelig, der fik den 
ovennævnte indledning, rimeligvis med den i flere håndskrifter 
bevarede tilsætning: (efter alle Skåningers bøn) „mæst mæth 



1 Allerede Adam af Bremen klager derover: „verum buptismus et confi rmatio, 
dedicationes altarium et sacrorum benedietio ordinum apud iilos (Nurdmannos) et 
D&dos rare omnia redimuniur. Qvod ex avaritia sacerdotum p rod isse arbilror, quia 
barbari decimas adkuc dåre aut nesciunt aut nolunt, ideo constringuntur in ceteris, 
quie deberent gratis offerri". Skoleudgaven s. 205. 

' Thorsens Sk. 1. s. 8i og Script, r. D. V 591. 
A.D.Jørgensen: Afhandl. I. * 

thorthæ gælkyræ". Disse ord røber nemlig tydelig nok hen- 
sigten; den verdslige embedsmand vilde fremstille sig som 
bøndernes beskytter og vilde give det et historisk forbilled: 
således havde kongerne og deres mænd altid været på bøn- 
dernes side imod prælaterne. — At dette nu er en historisk 
usandhed, og at særlig Thord gældkære var en mand, der var 
Absalon meget hengiven, kan man ved at gøre flygtigt be- 
kendskab med Saxes udførlige beretninger om de skånske 
stridigheder få at se. Det var da også en historisk usandhed, 
at kirkeretten havde været hårdere før, „altfor hård"; dette 
udsagn er, som så mange lignende, fremgået af stridens hede, 
der som oftest smelter historiens faste former og giver dem 
et udseende, der svarer til øjeblikkets behov. Nils Erlandsøn 
har ret i, at det hans broder vil byde bønderne, er langt 
hårdere end det kirkeloven har, og når den lærde erkebisp 
forsikrede, at alt det han vilde, var ældgamle love der kun 
skulde fornyes eller føres ud i livet, lå det nær nok at sætte 
den anden påstand herimod, at hin gamle lov til sin tid var 
fremkommen som et forlig mellem kirken og bønderne (med 
kongen), der var en stor sejr for de sidste. Men det bliver 
ikke desmindre en historisk usandhed, der ikke bør henstå 
upåtalt, om den så er nok så gammel. 

Men hermed falder da også hovedgrunden til, at forfatterne 
har holdt på kirkelovens udstedelse i et så tidligt år som lf61 
eller 62. Var disse loves vedtagelse en sejr over bisperne, 
da måtte den nærmest være afnødt Eskil først, og hvad var 
da naturligere end at tænke på det øjeblik, da han måtte for- 
lade landet „efter at have gjort kongen store indrømmelser"; 
thi således fortolker Helveg efter disse forudsætninger i sin 
„Kirkehistorie til reformationen" (I 398) følgerigtigt Saxes ord 
ved denne lejlighed. Men dette er dog sikkert ikke dennes 
mening, han taler ikke om „indrømmelser", endnu mindre an- 
tyder han det mindste om loven; han taler kun om „gaver" 
(i jordegods, beneficia), som kirken havde faet ved de heden- 

farne kongers gavmildhed, men nu mistede for bestandig 1 .. 
Valdemar tænkte desuden neppe så langt, at han skulde have 
benyttet en prælats forlegenhed til at afnøde ham en kirkelov, 
selv om den virkelig havde været til fordel for almuen, han 
så på det, der lå nærmest for, og tog kirkegodset. Hvorledes 
skulde det desuden forklares, at Absalon en halv snes år 
senere lod sig afnøde den samme indrømmelse? Antages det, 
at kongen 1162 havde syn for slige sager, kunde han da ikke 
formå Absalon som sin ven til at gøre den samtidigt; og når 
det ikke skete, var der da sandsynlighed for, at det vilde lykkes 
ham så længe bagefter? 

Sagen er simpelthen denne, at de to kirkelove er bispe- 
magtens verdslige grundlove, det den støtter sig på i sin 
bedste tid, og det den vistnok burde have nøjedes med for 
stedse. Absalon far først sin vedtagen 1171 ved Valdemars 
hjælp, efterat deres magt var dybt rodfæstet her på øen, og 
tre år senere far Eskil sin vedtagen i Lund, udentvivl efter 
Absalons tilskyndelse og med hans underskrift. I denne under- 
skrift, hvis form vi desværre ikke kender, lå der vistnok endel 
mere end et vitterlighedsvidnes. Den synes at antyde en for- 
ståelse mellem de to bisper. Vi har et par gavebreve, det 
ene udstedt af kongen, det andet af Absalon, i „vor hovedstad 
Lund u , den 25. Febr. 1174 (s. Thorkelin, Dipl. I 36 og 
56); blandt Absalons vidner er Knud konge og domprovst 
Asger, medens erkebispen ikke nævnes; også det synes at 
tyde på et nærmere personligt forhold mellem Eskil og Absalon 
ved denne tid, et forhold, af hvilket erkebispen da udentvivl 
har fattet sin beslutning med hensyn til sin efterfølgelse. 

Det kunde her endnu synes uforklaret, hvorledes man da 
har bevæget Skåningerne til at vedtage denne kirkelov og 
„love bispetiende", siden de dog senere gjorde sig så stridige 



1 Saxo p. 772: siqvidem beneficia, quæ superiores reges sacris ædibus religiosa 
liberalitate detuleront, regiæ potestati præter fas potienda restituit. Qvod parum li- 
cite gestum postera regum usurpavit autoriUis. Sml. Grundtvigs oversættelse, 2. 
^8.668. 

4* 

imod den. Men der var i og for sig ikke noget egenligt spring 
i udviklingen ved at ordne forholdet således. Bispernes stil- 
ling var i politisk henseende særdeles fremragende; ligesom 
Absalon stadig var Sællændernes selvskrevne fører, således 
erkebispen Skåningernes, og også jydske bisper nævnes jævnlig 
som høvdinger for større afdelinger af ledingsflåden. Bispe- 
dømmets indtægter var store, og de blev neppe synderlig større 
ved tiendens indførelse, det var kun udredelsens måde, der var 
meget forskellig. Tidligere betaltes den kirkelige handling, 
relikvierne og synderne, nu skulde skatten udredes af alt hvad 
naturen gav; det første stemte med de verdslige loves tanke- 
gang, det sidste med de religiøse. Der er da ikke noget ivejen 
for at tænke sig, at Absalon med sin personlige indflydelse 
kunde få Sællænderne til at vedtage denne lovforandring, eller 
at Eskil kunde få Skåningerne til det samme, før spørgsmålet 
var bleven genstand for nogen egenlig strid. Det var da vist- 
nok først bagefter, at misfornøjelsen kom rigtig frem, da Magnus 
Eriksøn og hans tilhængere satte sig i forbindelse med alt 
hvad der var fjendtligt mod kongen og det bestående, ligesom 
der jo udtrykkeligt siges, at han skrev åbne breve til Skå- 
ningerne, hvori han lovede dem „frihed" 1 . 

Af denne sagernes stilling synes da Eskils afrejse 1174 — 
75 (tiden kendes ikke nærmere), og hvad derefter fulgte, til- 
strækkelig at lade sig forklare. Han havde ikke ventet denne 
modstand og den uro, der nu rejste sig rundtomkring; mere 
end nogensinde før længtes han efter klosterets ro, og Saxes 
ord passer fortrinligt hertil: han befandt sig ikke vel imellem 
siue landsmænd. — Da fattede han den plan for enhver pris 
at løse sit forhold til den nordiske kirke og ved sin person- 
lige indflydelse nøde paven til at tilstå ham denne bøn, som 
han alt engang før havde afslået ham. Det måtte, som tid- 
ligere omtalt, stå klart for ham, at der kun var en mand i 

1 Saxo p. 907: Aperla Scauieasibus scribebatur, regera super complurium op* 
prossione calumnians, cunctosque ad bellum cum eo gerendum exhortans, Magnum re* 
petendæ liberiatis auctorem habituros. 

Danmark, der var embedet voxen, som det nu var, med alle 
øjeblikkets vanskeligheder, og han var neppe noget øjeblik i 
tvivl om, at han burde vælge ham til sin efterfølger, hvad 
enten det nu blev kapitlet eller paven, han skulde anvende sin 
indflydelse på i den retning. Og paven valgte da den for 
Eskil hæderligste vej, idet han gjorde ham til legat og over- 
drog ham at kåre sin eftermand blandt de danske gejstlige. 

Således finder da formentlig Eskils holdning i Lund sin 
fulde forklaring; han har i den grad sat sin lid til Absalon, 
at han ikke vil skilles ved den tanke, at han skal give efter, 
det koste hvad det vilde. Derfor lokker og truer, derfor bøn- 
falder han ham med tårer, at han skal påtage sig det store 
hverv; men forgæves. — Thi Absalons vilje er ikke mindre 
udpræget, og også han synes at have havt fuld føje til sin 
vægring. 

For Absalon stillede forholdene sig nemlig således. Skå- 
ningerne stod så at sige under våben mod en lov, som idet- 
mindste han ikke mere kunde tage tilbage. Modstanden i 
denne form og med denne heftighed var ham uventet, ikke 
mindre end den havde overrasket Eskil. Dertil kom de indre 
forhold i det hele taget, som de havde stillet sig i de senere 
år; Magnus's oprør ulmede udentvivl på flere punkter, foruden 
i Skåne og Halland vistnok særlig i Jylland; — således rejser 
der sig for exempel få år efter en modstand mod at hylde 
Knud på Urnehoved thing. En mængde nidviser om dronning 
Sofie, der er bevarede lige til vore dage, tyder på, at konge- 
huset ikke var særlig afholdt; Tove og hendes søn Kristoffer 
ansås udentvivl for forurettede ved Knuds kroning, og Valdemar 
selv dadles bittert i folkevisen for sin hårdhed mod sin søster 
og hendes ulykkelige elsker, den fangne modkonge Buris 1 . Af 
Saxes fortælling ses, at Valdemar selv anså sit liv og sin 
trone for alvorlig truet netop i disse år, og at det kun var 
Absalons klogskab og kraft, der holdt alt gående og i rette 



1 S. Grundtvig, Danmarks gamle folkeviser, III nr. 121. 126—30. 

øjeblik stedse kom til at slå det afgørende slag. Men ikke 
mindre mislig var vor stilling bleven udadtil. Freden med 
Venderne havde vist sig at være af ringe varighed; intet tog 
var afgået dertil i flere år, rimeligvis fordi de indre forhold 
optog kongens og bispens hele opmærksomhed; men i året 
1176 var Absalon i den grad optaget af dem, at han tilbragte 
de ni måneder i leding (Saxo p. 877). Nu havde de befæstet 
flere punkter, særlig indløbet til Svinefloden, så at Oderen og 
dermed hele Pommern var spærret for de Danske. Samtidig 
gik de så vidt i deres overmod at tage et skib, der var be- 
stemt til kong Valdemar med foræringer. Under disse forhold 
blev det nødvendigt at fortsætte den gamle kamp, for om 
muligt endelig engang at få den ført til ende. Valdemar for- 
bandt sig med Henrik Løve og i året 1177 begyndte krigen 
igen på alle punkter 1 . Men i denne kamp viste det sig altid 
påny, at det egenlig kun var Sællænderne og Sønderjyderne, 
der stadig kunde gøres sikker regning på; Skåninger, Fynboer 
og Nørrejyder svigtede ofte, når der var godt begyndt, eller 
negtede rentud at deltage i ledingsfærden. Det var da mere 
end nogensinde uundgåelig nødvendigt for Absalon at beholde 
sit bispedømme med dets hengivne almue og stridslystne adel, 
der hvad øjeblik det skulde være måtte kunne bruges ikke 
mindre mod Skåninger, og måske Jyder med, end mod Vender 
og Tyskere; thi også bag Ejderen lurede der et stadigt fjend- 
skab mod os. Opgav Absalon nu det sikre Sælland for det 
usikre, modvillige Skåne — thi den højere værdighed kunde 
ikke friste ham — , da opgav han tillige alt hvad han hidtil 
havde udrettet, hele sin fortid og måske sin og rigets frem- 
tid med. 

Denne opgave følte han sig ikke voxen; på engang at 
trodse den skånske almue, de oprørske kongefrænder og Ven- 
derne, og det uden den samlede, vel organiserede sællandske 
styrke, måtte han anse for et altfor voveligt forsøg, hvis uhel- 

1 Saxo p. 920. N. M. Petersen, Togene til Venden i Annaler for nord. oldk. 
1838—39, s. 94 ff. 

dige udfald kunde have de ulykkeligste følger for riget. Eskil 
så imidlertid i sin vånde ingen anden udvej, en mindre ud- 
mærket personlighed vilde han ikke betro sit stift til, og han 
antog Absalon for at være istand til at overvinde alle vanske- 
ligheder. Og denne anskuelse delte kong Valdemar, der des- 
uden var glad overrasket ved at se sin mistanke mod Eskil 
— at han vilde sætte Asger til sin eftermand — forsvinde. 

Således fremkom da den af Saxe beskrevne scene i Lunds 
domkirke tilligemed de forhandlinger, der fulgte efter. Det 
vil da ses, at Saxe ikke uden grund lader Absalon beråbe sig 
på sin kærlighed til Roskilde stift og gøre bestemt modstand. 
Eskil nævner ham næsten modstræbende, han vil ligesom have, 
alle skal fatte forud hvad det er han vil og være beredte på 
at støtte ham i det afgørende øjeblik, uden at Absalon på en 
tilsvarende måde kan samle sin modstand. Thi Eskil venter, 
at denne vil fremkomme, han siger udtrykkelig, at han ikke 
tvivler om, at vedkommende af beskedenhed vil have betænke- 
ligheder ved at modtage værdigheden, som han dog mere end 
nogen anden fortjener, ikke blot for sin nidkærhed i kirken, 
men også for sin djærvhed i kampen for fædrelandet. — Men 
Absalon kendte sikkert ligesågodt Eskils mening, som denne 
kendte hans, og kommer strax med sin indsigelse. Denne 
byrde, sagde han, var for tung, til at den burde lægges på 
hans skuldre; han vilde på ingen måde forlade den kirke, som 
han havde modtaget i Danmarks største trængselstid og nu 
ved den højeste anspændelse af alle sine sjæls- og legemsevner 
havde sat i den mest blomstrende stand, idet han ikke blot 
havde betvunget dens ydre fjender, men også forvandlet dens 
tidligere fattigdom til rigdom 1 . Men hvorledes kunde Absalon 
tale tydeligere? Skulde han i nærværelse af Skånes kirkelige 
og verdslige stormænd og en stor del af almuen åbent udtale 
sin mistillid til deres troskab; var det ikke nok, at han frem- 
hævede sit forhold til Sælland, der måtte være alle bekendt? 



Saxo p. 915—16. 

Nu indskød Absalon sin sag for paven, og Eskil svarede, 
at det nok skulde vise sig, hvem af dem der gjaldt mest på. 
det sted 1 . Imidlertid søgte han bagefter ved bønner og over- 
talelser at bevæge ham til at give efter; han viste ham kir- 
kens guld og sine prægtige og talrige huskarle, der viste sig 
rede til at aflægge troskabsløftet til den nye erkebisp; men 
alt forgæves; selv med alt dette guld og disse stridsmænd 
vovede han sig ikke til den farlige kamp. 

Men heller ikke Eskil eller kongen skiftede mening. Der 
afgik nogen tid efter sendebud fra kongen og Lunde kapitel 
til Rom for at bede om bekræftelse på Absalons valg: de 
lagde vejen over Clairvaux, hvor Eskil opholdt sig og fik en 
skrivelse med fra ham til paven. Absalon og Roskildenserne 
sendte derimod andre, der skulde virke i modsat retning. 

Udfaldet var, at det kom til et forlig mellem de to mod- 
satte anskuelser 2 ; han skulde foreløbig forene de to embeder 
i sin person. Dette forlig svarer da også fuldstændig til begges 
ønsker, om det end pålægges Absalon som en tvungen sag, 
der ikke overlades til hans frie valg. Selv således tvivlede 
han måske om at kunne magte de vanskelige forhold, der altid 
mere tårnede sig op omkring ham og kongen. Men nu var 
der intet andet for end at vove forsøget. 

Det behøver neppe at siges, at det lykkedes i alle hen- 
seender. Rimeligvis allerede i slutningen af året 1177 3 mod- 
tog han det erkebiskoppelige pallium af legaten Galandus, men 
allerede tidligere havde han som det synes forberedt sig på 



1 Saxo p. 917: Tum Eskillus — dicebat, sensunrai Absalonem, aua an illius 
vota plus raomenti Romæ sint habitura. 

* Saxo p. 925: Qvi tametsi diversas atque contrarias res petitione complexi 
viderentur, ea tamen Romani pontificis industria sunt excepti, ut pari utraque si bi pro 
votis consultum gau deret 

1 Paludan-Moller hævder vistnok med rette dette år mod Velschows beregning 
(Ny kirkehis i saml. III 433 f.). Det fremgår ikke blot af årbøgerne, men også af 
Saxes ord (— sendebuddene kom tilbage ved samme tid, som det store skisma endte, 
[Juli 1177], og legaten blev her vinteren over efter at have udfert sit hverv, p. 925— ) 
og af et brev hos Thorkelin (p. 44), der er udstedt af erkebisp A. samme år Knud 
blev konge i Skåne (1177). Knytlingasaga siger, men vistnok uden nærmere hjemmel, 
at han blev viet ved fastetid (altså 1178). 

denne afgørelse. Samme år var nemlig Knud udnævnt til 
konge i Skåne og Halland 1 , en titel, der vistnok lagde hele 
den verdslige bestyrelse i Absalons hånd, ligesom vi senere 
ser, at efter Valdemars død erkebispens indflydelse bliver 
aldeles overvejende i alle forhold. Alt var da forberedt på at 
kue Skåningerne i det afgørende øjeblik, og efter nogle års 
uroligheder stod Absalon på Lunde thingsted med samme myn- 
dighed som før ved Ringsted. Og samtidigt hermed under- 
tryktes de sidste forsøg på en rejsning af den danske almue 
til fordel for kongefrænderne, medens Venderne fuldstændigt 
bukkede under for erkebispens våbenlykke, og deres fyrster 
modtog landene til len af Knud, der selv sad på sin trone 
uden den skygge af tysk afhængighed, der havde fuJgt Valdemar 
siden mødet i Besancon. Således blev de nærmeste år efter 
erkebispeskiftet, der tegnede så truende, fulde af velsignelse 
for konge og rige, og skøndt Eskil ikke så det sidste udfald 
(f d. 6. Sept. 1182), kunde han dog gå i sin grav med den 
fulde overbevisning, at han havde gavnet Danmark ligesåmeget 
ved sin sidste gerning i fædrelandet som ved hele sit dåd- 
rige liv. 

Scenen i St. Lavrentiuskirkens kor, da Eskil forgæves 
bønfalder Absalon om at overtage den højeste værdighed i den 
nordiske kirke, er da ingen hul komedie og endnu mindre et 
forargeligt skalkeskjul for lave beregninger mellem to slægter, 
der vil vriste magten af hinandens hænder; det er tvertimod 
et af de største øjeblikke i vor historie. Den mægtigste per- 
sonlighed, vort fædreland har frembragt, er stedt for en af- 
gørelse, der bringer hans sjæl til at dirre; medens den stor- 
slåede olding, der ligesom med den ene fod står i fortidens 
minder som den eneste tilbageblevne af dens mange eventyr- 
lige skikkelser, og med den anden i Sydens stille klostercelle, 
udtaler kaldets ord og bønfalder ham om at modtage det, og 
den ridderlige konge giver sit bifald og sin fortrøstning til 



Script, r. D. I 163. 243. 

vennens ubegrænsede evner tilkende. Det er et af de store 
øjeblikke, der virker opløftende gennem tiderne, fordi de åben- 
barer uforgængelige tanker og lader det komme til fuldt og 
fyldigt gennembrud i ydre handling og ligesom dramatisk situa- 
tion, hvad der bevæger sig i enhver, der skal følge et stort og 
afgørende kald. I sandhed, dette billed bør stå hen i vor hi- 
storie, uanfægtet af nogen tvivl og af noget forsøg på at for- 
mindske dets træk; thi vi har ikke råd til at ødsle med for- 
tidens storhed, men må holde den frem og se op til den med 
ydmyghed og med fortrøstning! 



SVOLDERSLAGET OG TIDSREGNINGEN I DEN 
NORSKE KONGERÆKKE. 

(1869.) 

[Aarboger for nordisk Oldkyndighed og Historie 1869, S. 283-310.] 

Blandt de navnkundige begivenheder i vor ældste historie 
er der neppe mange, som synes at stå i et så klart lys for 
alle, der med glæde dvæler ved fortidens store minder, som 
det søslag, i hvilket Olav Trygvesøn fandt sin død. Alt synes 
her at være fuldstændig overskueligt, tiden og stedet ikke 
mindre end handlingens hele gang, dens oprindelse og følger. 
— Alligevel turde der også her, som de fleste steder i old- 
tidens historie, være et og andet at underkaste en nøjere 
prøvelse, en og anden forbindelse at tvivle om og at efter- 
spore. Der er nemlig i selve den skønne sagas fremstilling 
aoget næsten foruroligende fuldendt, en så afsluttet helhed og 
gennemsigtig klarhed, at det synes utænkeligt andet end at 
der her foreligger en blanding af digtning og sandhed, især 
når der ses hen til, at fortællingen først er optegnet et par 
hundred år efter begivenheden, og at den angik hin eventyr- 
lige helt, der var sit folks yndling og genstand for eftertidens 
beundring. Kampens enkeltheder vil vi aldrig få nogen anden 
eller bedre underretning om end den, der kan hentes af de 
Dorske kongesagaer og tildels af Saxe; forholdene, der frem- 

kaldte sammenstødet, derimod, og følgerne af den afgørelse, 
det førte til, er det kritikens opgave at veje. Det er, om man 
vil, kun rammen, men en ramme, der ikke blot samler billedet, 
men tillige forbinder det med sine omgivelser og fremhæver 
dets hele skønhed og betydning. 

Kritiken vender sig i dette tilfælde som så ofte først mod 
et punkt, der ved første øjekast synes aldeles underordnet, 
men i virkeligheden er af stor betydning — og det ikke blot 
for denne ene begivenhed — , nemlig det år, i hvilket slaget 
fandt sted. Hvor overordenlig megen forvirring der i historien 
er opstået af en falsk tidsregning, hvor vigtigt ofte et årstal 
eller en opgivelse af dag og time kan være til at forstå en 
begivenheds indre sammenhæng og udvikling, det overses i 
almindelighed af dem, der kun flygtigt vil nyde granskningens 
resultater, men føles desmere af hver, som selv søger for- 
ståelsen på første hånd og ønsker at efterspore tildragelsens 
udvikling og dens forhold til det foregående og efterfølgende. 

Hvad nu tidspunktet for Svolderslaget angår, da er det 
vistnok kun den avtoritet, hvormed det fra først af er bleven 
bestemt, og den tradition, ifølge hvilken det af historieskriverne 
er bleven taget til udgangspunkt for alle kronologiske bereg- 
ninger, der ligesom har holdt kritiken og undersøgelsen borte 
fra det; thi såvidt mig bekendt har ingen søgt at eftervise 
dets rigtighed, ligesålidt som nogen har angrebet den. Der 
gives nu ganske vist overalt i historien faste holdepunkter, 
som det ikke går an at røre ved, fordi de er så godt afhjem- 
lede ved samtidiges troværdige vidnesbyrd, at enhver tvivl om 
deres rigtighed strider mod alle videnskabens grundsætninger; 
men det tilkommer da rigtignok også kritiken at godtgøre deres 
urokkelighed med fyldestgørende grunde. Til disse utvivlsomme 
kendsgerninger er det nu så langt fra at opgivelsen af året 
1000 for Olav Trygvesøns fald hører, at det tvertimod neppe 
vil være vanskeligt fra virkelig faste holdepunkter at godtgøre 
dens upålidelighed. 

Det er som bekendt Are Frode, i hvis „Islændingebog 41 

den bemærkning først træffes, at Olav faldt samme år som 
kristendommen blev vedtagen på Islands althing, nemlig 1000 
vintre efter Kristi fødsel, 130 efter den hellige Edmunds død. 
Der må dog strax her lægges mærke til den forskellige grad 
af sikkerhed, hvormed han fremsætter de to ting: kristendommen 
vedtoges, „som alle siger u , „efter den almindelige tidsregning" 
i året 1000, men samme år faldt kong Olav „efter Sæmund 
præsts saga" K Herved kommer der fra først af en usikkerhed 
ind i bestemmelsen, der svækker dens umiddelbare krav på 
tiltro; siges dette at være Sæmunds beregning, da ligger der 
heri en tilståelse af, at der kunde tænkes en afvigende, eller 
at en sådan i virkeligheden var opstillet, og at der ikke for 
forfatteren forelå afgørende grunde til at foretrække den ene 
for den anden, skøndt han dog holdt sig til den, der forekom 
ham at være den sandsynligste. Ja der behøver end ikke at 
ligge såmeget til fordel for Sæmunds opgivelse i Åres ord; 
han kan blot ville gengive den, uden at udtale sig for eller 
imod, blot som et tilknytningspunkt imellem de norske og is- 
landske begivenheders følgerække, og han vilde godt kunnet 
nøjes med at stille sine ord som han har gjort, om han for 
sit vedkommende ikke antog, at de to begivenheder lå slet så 
nær sammen. 

En anden mislighed ved året 1000 er selve dets „runde" 
skikkelse; det er farligt for en begivenhed at komme i nær- 
heden af et sligt årstal, når ikke alt er klart og bestemt i 
den; der ligger i det runde tal en fristelse, der voxer i samme 
forhold som sikkerheden aftager. For en omtrentlig opgivelse 
er dette da også ligegyldigt, men for forståelsen af en krono- 
logisk sammenhæng kan det være af afgørende betydning at 
fa et faktum fjernet fra et sligt år. 

Men det er ikke nok at vække denne foreløbige mistanke 
mod Islændernes tidsregning i dette punkt, det vil være nød- 



1 Islendinga bok k. 7: en O. T. féll et sama sumar at sftgu Sæmundar prents; — 
>at var hundraS ok 30 vetrum eptir drap EaSmundar, en )?usund eptir burtt KrisU 
at alj>yfiu tali. 

vendigt at stille sig denne for øje i sin helhed og at under- 
søge den i sine sammenføjninger. Der må da først og frem- 
mest huskes på, at Are og Sæmund stod overfor tidsregningen 
i Nordens ældre historie væsenlig på samme måde som vi. 
uden andre hjælpemidler end dem vi kender: traditionen og 
enkelte hovedpunkter i den engelske kronologi. Denne sidste 
gav dem egenlig kun tre tilknytningspunkter, Edmunds, Olav 
den helliges og Harald Hårdrådes dødsår, 870, 1030 og 1066; 
den første gav dem de islandske lovsigemænds og de norske 
kongers og jarlers embeds- eller regeringsår tilligemed adskil- 
lige holdepunkter i deres historie. Alt andet er fremgået heraf 
og har altså ingen selvstændig betydning, alle gamle bereg- 
ninger har kun den vægt, der altid må tillægges en mening 
af folk, der har taget sig så alvorligt af at klare de kronolo- 
giske spørgsmål som Are og Sæmund; man bør ikke opgive 
den uden nødvendighed og uden at klare for sig, hvori dens 
fejl har sin grund. 

Der er den mislighed ved en undersøgelse af Sæmunds 
beregning, at vi strængt taget ikke kender hans kilder nær- 
mere. Snorre siger, at Are var den første, der skrev i det 
norske sprog, men det skrift, vi har af ham, kan i det tid- 
ligste være fra året 1134, da hans række af lovsigemænd går 
så langt, og det større, han først udarbejdede, siger han selv 
var skrevet for bisperne Thorlak og Ketel, hvem han viste 
det til, ligesom også til præsten Sæmund. Men Thorlak blev 
først biskop i året 1118 og Ketel i året 1122, så hele Åres 
forfatterskab falder efter denne tid; han døde først 1148. 
Endelig siger han i sin fortale til Islændingebogen, at han, 
efter at have vist bisperne og Sæmund sit første skrift, forøgede 
og rettede det i tidens løb, uden at han dog endnu vil udgive 
det, han her byder, for ufejlbarligt 1 . 

Herefter og efter Snorres udtrykkelige vidnesbyrd, at Are 



1 „— ok j6kk \>\i, er mer varG sifian kunnara, ok nu er gerr sagt a )>essi, en o å 
>eirri. En hvaiki es missagt es i fræftum dessum, pk er skylt at hafa )>at heidr, er 
sannara reyniak." 

var den første, der skrev norsk, må man da antage, at Sæ- 
mund først af Åres forsøg fik tanken om at skrive de norske 
kongers levned, hvilken del denne derfor udelod af sine senere 
studier, idet han udelukkende holdt sig til Islands historie 1 . 
Sæmund må da vel også væsenlig have havt de samme eller 
ganske lignende kilder som dem, Are nævner og temmelig ud- 
førlig omtaler, og vi fejler derfor neppe synderlig ved uden 
videre at holde os til disse og lade de fortrin og mangler, der 
viser sig ved dem, være afgørende også for Sæmund. 

Are Frode var født 1067, året efter Harald Hårdrådes 
fald. Fra sit 7. til 21. år opfostredes han hos Hall i Hau- 
kadal, der var så gammel, at han mindedes sin dåb af Thang- 
brand, som var sendt til Island af Olav Trygvesøn. Hos Hall 
opfostredes også Tejt, en søn af Islands første biskop, Islejf, 
der atter var en søn af den navnkundige høvding Gissur Hvide, 
der var de kristnes fører, da læren blev vedtagen på althinget; 
Tejt, siger Are, var den kundskabsrigeste mand, han havde 
kendt. Andre frasagn hørte Are af Thuride Snorredatter, der 
mindedes sin fader, som var 35 år gammel, da kristendommen 
kom til Island, og døde et år efter kong Olavs fald ved Stikle- 
stad. Endelig fortæller Snorre i sin fortale til de norske kongers 
saga efter Åres egne ord i sit første (tabte) skrift, at han 
havde sine fortællinger af den norske historie af Odd Kolsøn, 
der atter havde dem af Thorgejr Afrådskol, som boede ved 
Throndhjem, da Hakon jarl blev dræbt. 

Dette lyder nu vistnok altsammen meget tilforladeligt, 
men ved en nærmere prøvelse viser der sig dog forskellige 
misligheder. For det første må der da lægges mærke til, at 
Are modtog den bedste del af traditionen i sin barndom og 
første ungdom, medens hans videnskabelige syslen med den 
falder i en fremrykket alder. Mellemtiden mellem året 1000 
og 1125 er desuden omtrent lige lang en vej for den menneske- 
lige hukommelse, om den går gennem 3 eller et par flere 

1 „En meS J>vi at peim (f). K. ok Sæmundi) likafti sva at hafa efta far vittr 
auka, >å skrifaSa ek peasa. of et sama far, fyr utan ættcurtolu ok konunga æfi — u . 

sjæle; glemselen og misforståelsen gør sig ikke blot gældende 
ved overgangen fra det ene individ til det andet, men også i 
løbet af den enkeltes udvikling, under de forandringer, der 
overgår enhver levende ånd, og de mangfoldige indtryk, den 
stedse modtager. Det er ikke så meget enkelthederne, der 
tabes, ikke fremstillingen af en begivenhed, der forvanskes — 
skøndt der også i den henseende kan fremkomme forunderlige 
ting — , det er først og fremmest forbindelsen, der glemmes, 
tidsforholdet, der udslettes, og helheden, der forstyrres. Og da 
går det den historiske tradition som hin slange i raythen, der 
altid fik to hoveder igen, hvergang den mistede et; neppe har 
glemselen udslettet et træk, før der ligesom af sig selv voxer 
et par andre ud; neppe er en forbindelse tabt af syne, før en 
anden vilkårligt knyttes og drager atter andre med sig. 

At denne almindelige mislighed ved enhver tradition, der 
strækker sig over et århundred, i fuldeste mål er tilstede i 
Islændingebogen, har vi til al lykke et så håndgribeligt bevis 
på, at det synes at måtte vække selv deres betænkelighed, 
der er mest tilbøjelige til at holde på traditionens ufejlbar- 
lighed; det er fortællingen om, hvorledes det gik til på al- 
thinget, dengang kristendommen vedtoges. Denne fortælling 
havde Are efter sit eget udsagn af Tejt, en sønnesøn af en 
af hovedmændene ved hin begivenhed, søn af Islands første 
biskop, den lærde Islejf, der var født nogle år efter og levede 
til 1080. Alligevel lader han lovsigemanden Thorgejr i sin 
tale for enighed på øen fortælle om den danske og norske 
konge, der havde ufred, men af deres høvdinger blev nødte 
til forlig — en begivenhed, der som bekendt først indtraf en 
40 år efter! 

Der er desuden en særlig mislighed ved bestemmelsen af 
det omtalte årstal, den nemlig, at vi slet ikke far nogen rede- 
gørelse for Sæmunds beregning, men tvertimod får et indtryk 
af, at den var en af flere og at der kunde være delte meninger 
om, hvilken der var den rigtigste. At idethele emnet for Åres 
historieskrivning ingenlunde af ham ansås for noget, der var 

at løbe til, fremgår tydeligt nok af hans foran omtalte indled- 
ning; der var tvertimod en række spørgsmål, man først efter- 
hånden og vanskeligt kunde komme på det rene med, uden 
måske nogensinde at træffe det rette. Og at der var en af- 
vigende tradition netop i det her omtalte punkt, får vi vished 
for i den bekendte saga om Laxdølerne, der i sine hoveddele 
hører til de ældste og sikkert mest fortalte på Island. Her 
siges der nemlig, at kristendommen blev vedtagen på Island 
året efter at Thangbrand havde været der, som også den al- 
mindelige tradition antager; men derpå fortælles, at Olav Tryg- 
vesøn først næste sommer frigav de gisler, han havde taget, 
og blandt hvilke den berømte Kjartan var. Og dette står 
ingenlunde i sagaen som noget uvæsenligt, der kunde forandres 
ved et par ord, det er tvertimod et betydningsfuldt led i for- 
tællingen; thi i vinterens løb får Bolle, der er kommen tilbage 
til øen, tid til at overbevise Gudrun om, at Kjartan er bleven 
hende utro og bejler til kong Olavs søster, hvorpå hun ægter 
ham tidligt på året derefter. Gudrun siges nu atter at være 
Åres oldemoder, og denne kan da ikke have været uvidende 
om disse tidsforhold, og om han end ikke har villet tilskrive 
dem nogen afgørende betydning overfor Sæmunds beregning, 
synes det dog næsten at måtte være dem, der har ladet ham 
ligesom tage et forbehold, idet han meddelte dens resultat ikke 
som noget, han selv antog, men som noget, der fandtes i 
Sæmunds saga. 

Det bliver da et spørgsmål, om vi kan tilvejebringe bedre 
kilder end dem, der stod til Åres og Sæmunds rådighed, og 
om det altså vil være os muligt at komme til sikrere resul- 
tater end de. Dertil må der ubetinget svares ja. På den ene 
side foreligger for os hele den samtidige evropæiske literatur 
med alle sine tilknytningspunkter i et ganske andet omfang 
end den kunde være hine Islændinge tilgængelig; på den anden 
hele den norske tradition, der først senere blev optegnet i sine 
forskellige former og med sine ældste kilder, de samtidige 
skjaldevers. Det denne tradition især søgte at holde fast af 

A. D. Jørgensen: Afhandl. I. ■* 

bestemte tidsopgivelser, var egenlig kun høvdingeskifternes ind- 
byrdes forhold, kongernes og jarlernes regeringstid, på samme 
måde som Islænderne fastholdt lovsigemændenes embedsår, og 
ligesom de ældste danske kongerækker, de hamborgske erke- 
bisperækker o. a. væsenlig holder sig hertil. Men dette er da 
også nok til at danne et fast grundlag for kronologien i sine 
hovedtræk, da der på ikke få steder findes tilknytningspunkter 
til udlandets samtidige og fuldstændig pålidelige årbøger. 

Et sådant holdepunkt er da først og fremmest Olav den 
helliges dødsdag, d. 29. Juli 1030. Året opgives nemlig ikke 
blot som utvivlsomt af Are, men også af den angelsaxiske 
krønike, der er samtidig og i dette tilfælde taler om en be- 
givenhed, der havde en ligefrem øjeblikkelig interesse for Eng- 
land, siden dets konge Knud den store derved blev endelig 
herre over Norge. Ligeledes taler en solformørkelse, der fandt 
sted d. 31. Avgust 1030, men senere henførtes til selve slag* 
dagen, afgjort for dette år; thi medens det er ret vel begribe- 
ligt, at en naturbegivenhed, der for hin tid havde en så stor 
betydning, kunde sættes i umiddelbar forbindelse med et slag, 
hvorom rygtet lige var bleven udbredt over hele Norge, — så 
vilde det være urimeligt at antage, at en sammenblanding af 
de to dage kunde have fundet sted, dersom de skiltes ad ved 
år og dag: thi det må vel huskes på, at det ikke er en fjern 
eftertid, der henfører solformørkelsen til slagdagen, men at det 
allerede sker i vers, der tillægges samtidens mænd 1 . 

Fra dette år må vi da gå tilbage ved hjælp af sagaernes 
og årbøgernes opgivelser. Olav den digre, siges der hos 
Snorre, såvel som hos Theodorik munk og i Agrip, var konge i 
15 år; det samme er alt slået fast i et vers af den samtidige 
skjald Sighvat 2 . At der ikke herved skulde være regnet fra 
hans første ankomst til riget til hans død er højst usandsyn- 
ligt, og det fører os altså til året 1015 som tidspunktet for 
hans regerings begyndelse. Dette stemmer også med den beret- 

1 Maurer, Die Bekehrung des norw. Stammes, II 531 ff. 537 f. 
" Snorre, O. h. saga k. -260. Script r. D. V 330. Agrip k. 27. 

ning, at hans broder Harald Hårdråde, der efter et vers af Thjod- 
ulf deltog i slaget ved Stiklestad som 15årig dreng, lå i vuggen 
den første vinter Olav tilbragte hos sin svoger Sigurd Syr 1 . Da 
Olav kom til landet, havde Hakon Eriksøn været jarl et år og 
før ham havde hans fader været det i 12 år, medens Sven 
endnu sad i riget et år efter Hakons fordrivelse. Dette fører 
os tilbage til året 1002 som tidspunktet for Olav Trygvesøns 
fald og Erik jarls tilbagekomst til sin faders rige. Dennes 12 
år omtales ikke blot af Snorre, men også af Agrip og Fagr- 
skinna, og traditionen må have været meget udpræget i den 
henseende, siden det blev optegnet, skøndt det var så vanske- 
ligt at forene den øvrige tidsregning dermed 2 . 

Der er imidlertid i selve sagaernes fejl i tidsregningen for 
de to Olavers vedkommende noget, der taler for de her op- 
stillede tal. En række af de ældste og bedste kilder henfører 
nemlig Olav den helliges fald til året 1028 eller 29; Are og 
Sæmund med deres efterfølgere er ene om det rigtige år". 
Det ligger da nær at antage, at man er gået ud fra året 1000 
som det nemmeste og tilsyneladende sikreste holdepunkt, og 
at der derfra er talt 28 eller 29 år frem, alt som der regnedes 
1 eller 2 år mellem Erik jarl og kong Olav. At den ældre 
Oiavssaga udtrykkelig siger (k. 53), at der efter folks sigende 
var hengået 30 år mellem de to Olavers fald, betyder ikke 
meget, da dette jo fremgik af Sæmunds skrift, medens det 
sikkert er den af literaturen upåvirkede norske tradition, der 
er opbevaret os i Agrip og hos Snorre. 

Også på en anden måde viser det sig, at den opstillede 
kronologi bragte historikerne til falske formodninger og på- 
stande. For at udstrække afstanden mellem de to Olaver til 
30 år siger nemlig Are, at den sidste Olavs 15 år skal regnes 



1 Snorre, H. H. saga k. 1. Yngre Oiavssaga k. 40 (Fagrskinna k 90.) 

* Snorre, O. h. k. 23. Agrip k. 18. Fagrskinna k. 88. (Håndskrifterne vakler 

mellem 11 og 12 år.) 

» Til 1028 henferes det af „legendæ de St Olavo« (Script r. D. II 532, 534, 538, 

543. III 641), Fornsvenskt legendarium (I 863); til 1029 af Agrip k. 27, munken Theo- 

dorik k. 19 og den ældre Oiavssaga k. 101. 

5* 

indtil hans fordrivelse fra Norge (1028), medens Snorre vil 
have dem regnet fra Sven jarls fordrivelse året efter Olavs 
ankomst; i begge tilfælde vilde tidspunktet for denne blive 
flyttet længere op i tiden, til 1013 eller 14. Men dette står 
i strid med hvad vi ved andetsteds fra, at Erik Jarl først forlod 
Norge, dengang kong Knud samlede folk til sit Englandstog 
efter Sven Tveskægs død, der indtraf 1014. Og først efterat 
Erik ikke blot havde forladt Norge, men var kommen til Eng- 
land, hvad der først skete det følgende år, kunde Olav, der 
opholdt sig her, falde på at vende tilbage til sit fædreland. 
Men denne tidsbestemmelse, der ligesålidt lader sig rokke som 
den for kong Olavs fald, udelukker da alle gamle og nye forsøg 
på at slippe fra sagaernes tydelige udsagn, der fører os til 
året 1002 for Svolderslaget. 

Men til det selvsamme resultat kommer vi ved en be- 
vægelse fremad fra et tidligere tidspunkt. Der haves nemlig 
et sådant, vel ikke så udtrykkelig afhjemlet ved fremmede 
kilder som Olav den helliges fald, men dog godtgjort ved et 
utvivlsomt tilknytningspunkt, nemlig Harald Gråfels fald ved 
Hals. Der siges i tillægget til Landnåmabék, at der var stor 
hungersnød på Island det år, Islejf blev viet til biskop i Bremen ; 
men 80 år tilforn, det år, da Harald faldt, var der dog en 
endnu større; da åd folk krager og ræve og alt urent. Denne 
opgivelse er bestemt nok og stemmer på det nøjeste med 
hvad vi ved andetsteds fra. Islejf døde i året 1080; der siges, 
at det var på en søndag, 6 nætter efter Peders og Povls dag, 
hvad der netop træffer således det år; da havde han været 
biskop i det hele i 24 år, som hans søn Tejt selv sagde 1 . 
Dette fører os til året 1056 for den sidste store hungersnød i 
Norden. Men dette år bekræftes desuden af, at der var stor 
misvæxt og nød også i Tyskland efter de samtidige årbøgers 
vidnesbyrd 2 . Den første hungersnød falder altså i året 976, 



1 tslendingahok k. 9. 

* Pertz, Mon. Gerni., VIII 31, 691. VU 270. 

hvad der bekræftes af den engelske krønike, der ligeledes giver 
samtidige efterretninger 1 . Forbindelsen med Harald Gråfel er 
endelig ikke heller tilfældig, men begrundet i selve begiven- 
hedernes uadskillelighed; det var jo nemlig den store misvæxt, 
der gav anledning til forræderiet mod ham. Der er nu i 
virkeligheden heller ikke det mindste i vejen for at holde sig 
til dette år og den deraf fremgåede begivenhedernes følgerække. 
Maurer, der med så stor skarpsindighed har søgt at klare de 
kronologiske vanskeligheder i den norske kongerække, har 
imidlertid anset det for utilstedeligt at afse fra sagaernes for- 
tælling om Hakons deltagelse i kampen på Danevirke i et af 
årene 974 eller 75 som Norges jarl 2 . Dette er dog ganske 
vist af ringe betydning og bliver snarere et våben for den 
modsatte påstand. Der er i og for sig ringe sandsynlighed 
for, at Hakon jarl, der end ikke vilde betale Harald Blåtand 
skat, skulde være kommen herned for at hjælpe ham ved 
landeværnet, selv om det kunde tænkes, at der havde været 
tid til at kalde ham tilhjælp, eller Harald ikke skulde have 
havt mandskab nok i sit eget rige. Langt rimeligere er det, 
at hans deltagelse faldt i den tid, han tilbragte ved Haralds 
hird som den fredløse, der bad om hjælp og oplagde planer 
til idetmindste tilsyneladende at forøge Dankongens magt 3 . 
Men tidsregningen er desuden fuldstændig afgørende i den hen- 
seende, og det står kun tilbage herfra at gå frem i tiden til 
det år, vi her særlig søger at fastsætte. 

Norge var ingenlunde høvdingeløs, fordi Harald Gråfel var 
falden; han regerede i fællig med sine brødre og sin moder 
dronning Gunhild, og de sad tilbage for at tage vare på landet, 
da Harald drog ned til sin fosterfader i Danmark. Det er 
derfor det rimeligste, at det først var i det følgende år kong 
Harald og Hakon jarl drog til Norge med en stor ledingsflåde 
for at underlægge sig landet. Dette bestyrkes desuden af det 



1 Thorpes udg. I 230, håndskriftet Cotton. Tiber. B. I. 

1 Maurer, a. st, s. 512. 

' Smi. Årbøger f. n. oldk. 1868, s. 885. 

lov, der blev lagt på jarlen, at den første vinter han sad i 
riget gik silden op ad alle fjorde, men sommeren før var det 
den rigeste høst 1 ; der siges desuden udtrykkelig, at han drog 
nordpå i landet om sommeren. Hakon jarl sad 20 år i Norge 
efter Haralds fald, siger sagaen; det fører os til året 997, da 
han faldt tidlig på våren for sin træls hånd. Nogen tid efter 
kom Olav Trygvesøn til landet og var konge i 5 år 2 . Også 
herved føres vi altså til året 1002 som tidspunktet for denne 
konges fald. 

Der er endnu en beregning, der fra denne side støtter det 
her fremsatte, nemlig kong Olavs alder, der dog i det hele 
hører til de vanskeligere spørgsmål. At der imidlertid har 
været en bestemt overlevering om den mærkelige konges ung- 
doms skæbne synes utvivlsomt, og sagaernes opgivelser vil 
her være nok til at overse dens sammenhæng med de be- 
kendte historiske begivenheder. Olav var efter den sandsyn- 
ligste beretning 27 år gammel, da han blev konge; det står 
i den for tidsregningen pålideligste kilde og er det eneste, 
der kan give en tilfredsstillende forklaring af de modstridende 
opgivelser 3 . Al sandsynlighed taler dernæst for, at han blev 
født i året 970. Efter Are havde Hakon nemlig ufred med 
kong Harald Gråfel i dennes 6 sidste år, og det, der efter 
sagaen gav anledning til striden, var kong Trygves drab, efter 
hvilket sønnen Olav fødtes 4 . Dette svarer også på det nøjeste 
til hvad Snorre fortæller om hans barndoms og ungdoms hi- 
storie. 3 år gammel kom han fra Sverig, var derpå 6 år i 
Estland, 9 i Rusland og 3 i Kurland (k. 5, 7 og 30). Herfra 
drog han så 21 år gammel til de britiske øer, hvor han hær- 
gede i 4 år (k. 31). Mærkeligt nok er det netop i disse 4 
år (991—94) der tales om idelige hærtog, skøndt det kun er 

1 Saorre, O. T. k. 16: hinn fyrata vetr er H. réS fy rir land i, j>a gékk sild upp 
um tilt land, ok åfir um haustit haflSi korn vaxit, hvar sem siiit hafSi verit. 

* Ågrip k. 11 og 16. Fagrskinna k. 70. Maurer, a. st, s. 510. Munch, Det n. 
f. hist, 12, 11 ff. anm. 

* Ågrip k. 16. Maurer II 523. 

* Snorre, H. Gr. k. 9-12. O. Tr. k. 1 og 13. 

tilsidst, Olav udtrykkelig nævnes tilligemed kong Sven fra 
Danmark. Det er bekendt nok, at disse tog endte med et 
forlig, ved hvilket de nordiske søkonger fik en anselig Dane- 
gæld mod at love at ophøre med deres plyndringer. Herefter 
vendte Sven hjem til sit rige, men Olav blev tilbage og indgik 
et nyt forlig eller snarere et forbund med kong Edelred, til 
samme tid som han antog kristendommen. At forliget, der 
endnu haves, er et andet end det, der blev sluttet i fællesskab 
med kong Sven, fremgår af dets hele indhold; Olav får en ny 
Danegæld, men påtager sig den forpligtelse at frede om de 
engelske kyster og strømme, så godt han formår 1 . Det var 
en tanke, der ofte kom frem hos de angelsaxiske konger, og 
det især hos Edelred, at samle nordiske mænd under deres 
banner, for ved deres hjælp at holde de andre borte. Således 
blev Gu ni øg Ormstunge hans hirdmand og Thorkel den høje 
sluttede sig til ham med alle sine mænd. Olav, der var en 
fredløs kongesøn, kunde da ej heller let finde på at vrage en 
stilling, der gav ham så megen lejlighed til at vinde hæder 
og guld, uden at træde den forandrede livsanskuelse for nær, 
der, som det synes, fra først af greb ham så mægtigt. Der 
har været ytret forskellige meninger om, når Olav er gået 
over til kristendommen; at det først er sket i England, kan 
der ingen tvivl være om. Den engelske krønike siger nu, at 
han efter det første forlig med Edelred (sent på året 994) 
gæstede denne konge, der senere „modtog ham af bispernes 
hånd" og gav ham mange gaver. Et af håndskrifterne om- 
taler ligefrem, at han blev undervist af dem 2 . Der må herved 
sikkert tænkes på hans dåb, selv om krønikens udtryk nærmest 
sigter til den kirkelige bekræftelse af dåbsløftet. Sagaens for- 
tælling om hans dåb hos eneboeren på Syllingerne bærer præg 
af at være af senere oprindelse, selv om der ligger noget sandt 
til grund for den; han kan således f. ex. være bleven prim- 
signet ved en slig lejlighed, en foreløbig form for overgangen 



1 Worsaae, Den d. erobr, af E. og N. s. 251 f. 
» Thorpes udg. I 241. 

til den ny lære, som vore fædre satte megen pris på, men 
Engeismændene ellers neppe kendte, idet mindste ikke på denne 
tid. Et foreløbigt bekendskab måtte han da også gøre med 
kristendommen blot ved at færdes mellem de danske vikinger, 
der på den tid selvfølgelig alle var kristne. Den yngre Olavs- 
saga (k. 79) henfører dåben til hans 25. år, hvilket da også 
efter den her fremsatte beregning fører os til året efter de 
sidste hærtog, 995. 

Al sandsynlighed taler endvidere for, at Olav ikke strax 
herefter har begivet sig tilbage til Norge. Der må være gået 
nogen tid efter det første forlig, før det andet (med ny Dåne- 
gæld) kunde sluttes, og sagaernes fremstilling strider åbenbart 
mod at han lige derefter har forladt England. Forliget må 
først være kommen til udførelse; årbøgerne roser ham for, at 
han holdt det og aldrig kom til England mere med hærskjold; 
han må vel have gjort mere og afholdt andre fra at hærge i 
nogen tid. Idetmindste omtales der intet angreb i de to føl- 
gende år, hvorpå de atter begynder i 997. Imidlertid sluttede 
Olav svogerskab med den irske konge Olav Kvaran og opholdt 
sig nogen tid hos ham, indtil, som det synes, efterretningen 
om Hakon jarls mord lokkede ham tilbage til Norge. Også 
denne række af begivenheder peger altså bestemt hen på året 
997 som tidspunktet for hans ankomst til riget. 

Før vi forlader denne undersøgelse, vil det være det 
rigtigste endnu med et par ord at henvende opmærksomheden 
på den begivenhed, der af Sæmund henføres til samme år som 
Olav Trygvesøns fald, for at det ikke skal synes, at noget 
her er bragt i ulave, der tidligere har været i den skønneste 
orden. Sammenhængen i Laxdølernes saga taler som forhen 
bemærket afgjort for, at der idetmindste lå en vinter mellem 
kristendommens vedtagelse på althinget og Svolderslaget, og 
det samme fremgår af, at den islandske overlevering tilskrev 
Thorgejr Thorkelsøn den sidste afgørelse som lovsigemand; 
det var han nemlig for sidste gang i sommeren 1001, som 
det fremgår af Åres række af lovsigemænd og deres embedsår, 

der var udarbejdet efter Bjarne den vises beretninger til sine 
sønnesønner; han mindedes Thorarin, der var lovsigemand for 
sidste gang i året 969. Men længere end til 1001 kan vi på 
den anden side heller ikke ret vel flytte den op i tiden, thi 
hele sammenhængen i Olav Trygvesøns regeringshistorie — 
der iøvrigt i kronologisk henseende ingenlunde er så fuldendt, 
som især den yngre saga gerne vilde give det udseende af 
— tyder hen på, at det var imod slutningen af sin korte 
kongebane, Olav fik efterretningen om kristendommens sejr i 
denne Norges vigtigste ny bygd. 

Are siger, at Thangbrand blev sendt op til Island af 
kongen, og at han var der i „et eller to år" og i den tid 
„dræbte to eller tre mennesker", sikrere var traditionen ikke 
på den tid angående de mest fremtrædende momenter ved dette 
vendepunkt. Thi Thangbrands sendelse afgjorde lærens skæbne 
på den fjerne ø, han samlede de elementer, der alt længe før 
må have været vundne for kristendommen i Danmark eller 
England, han bevægede flere af de mest ansete mænd til at 
bøje sig for tidens ånd, og således var alt forberedt til det 
afgørende slag på det næste års althing. Skøndt nu de senere 
sagaer holder sig til de 2 år for Thangbrands ophold på Is- 
land, er der dog adskilligt, der taler for, at det snarere kun 
var et, særligt den voldsomhed, hvormed han optræder og som 
gør det usandsynligt, at han skulde havt tålmodighed til at 
sidde mere end en vinter over deroppe, da det snarere synes, 
at han, efterat have gjort bekendskab med alle forholdene og 
personerne, har skyndt sig hjem til Olav, for at opfordre ham 
til voldsomme forholdsregler for at tvinge øboerne. Men for- 
holder dette sig således, da er Snorres tidsregning rigtig, når 
han siger, at Olav sendte Thangbrand, da han havde været 
konge i 2 år, og hans ophold deroppe falder da i 999—1000. 
Dette må da være nok om tidspunktet for Olav Trygve- 
søns fald; det er neppe noget lysteligt arbejde for de fleste at 
trænge igennem en slig række af beregninger, men sagen er 
på den anden side af så stor betydning for Norges og derved 

for hele Nordens historie, at det dog nok er umagen værd at 
dvæle ved den med nogen opmærksomhed. At der her der- 
imod ikke er taget hensyn til andet end selve kildernes ud- 
sagn, medens de tidligere, ofte skarpsindige forsøg på at klare 
vanskelighederne kun ganske flygtigt eller slet ikke er omtalte, 
har selvfølgelig ikke sin grund i, at de er oversete eller under- 
vurderede — de har tvertimod jævnlig været vejledende — , 
men deri, at en i det enkelte gående kritik af andre frem- 
stillinger fører til pinlige gentagelser og i virkeligheden bi- 
drager langt mindre til at klare spørgsmålet end den samlede 
opgørelse af hele det oprindelige regnskab. 

Svolderslaget holdtes efter de pålideligste kilder dagen 
efter Mariemessen, d. 9. September 1 ; andre henfører det dog 
til den følgende eller næstfølgende dag 2 ; den yngre Olavssaga 
har fået regnet ud, at d. 9. Sept. i året 1000 faldt på en 
mandag, 1002 faldt den på en onsdag. 

Det er imidlertid ikke blot tiden, der trænger til en nærmere 
prøvelse, før vi kan vende os til selve slagets historiske stil- 
ling og betydning, det er også stedet. Man taler i almindelighed 
om slaget ved Svolder, og sagaerne taler om „den ø, der hedder 
Svolder" (Snorre, O. T. k. 107: vid ey, på er SvOldr heitir), 
men allerede dette er en fejltagelse, da det efter alle pålidelige 
kilder var et farvand, snarest et sund, der i oldtiden kaldtes 
således. I kvaddene, der henføres til samtiden, tales der således 
om kampen „foran Svolders munding", „foran Svold" 3 , lige- 
som skjaldene bruger det udtryk: „ud af Trondhjems munding" 
o. 1.; derimod siges der vel også, at slaget stod „under ø u 4 , 
men ikke i nogen anden betydning end den ganske alminde- 
lige, dette udtryk også har i vore folkeviser. Det samme fremgår 
af de efterretninger om stedet, der findes i anledning af Vender- 
togene, thi medens Saxe her kalder det „Svolderhavn" (portus 



1 Landnama, tilJæg; isl. nekrologium, Script, r. D. II 514; yngre Olavssaga k. 256. 

* Odds O. Tr. k. 71. Kristni saga k. 12. 

8 Snorre, O. Tr. k. 113 (123), Skule Thorstensøns vers: sunnr fyrir Svoldrar 
mynnL Snorros Edda s. 400. 

* Snorre, O. Tr. k. 114 (124), Haldors vers: at hélmi. 

Svaldensis p. 874), taler Knytlingesaga om en „Svolderå" (i 
ånni Sv6ldr, k. 122), medens der aldrig er tale om nogen o 
af dette navn. Det samme synes også at ligge i de afvigende 
angivelser af stedet; Ryannalerne (chron. Erici reg.) kalder det 
r Mesund u , det snævre sund, hvorved der her selvfølgelig ikke 
kan være tænkt på det bekendte sted i Slien; udtrykket må 
snarere være kommen ind i årbøgerne af en dansk folkevise, 
der da er bleven misforstået. Det samme er da udentvivl 
allerede tilfældet med Adam af Bremen, der henlægger det til 
Øresund, „der hvor det er smalest ved Helsingborg"; thi 
skøndt meget kunde tale for at tage hans beretning for den 
palideligste, lader dette sig dog ikke gøre overfor kvaddenes 
bestemte navn og de senere historieskriveres overensstemmende 
vidnesbyrd om, at dette sted lå ved den vendiske kyst. Agrips 
angivelse, at slaget stod under Sælland, er endelig så usikker, 
at den nærmest må forklares som en formodning af forfatteren, 
der vidste, at det var i de danske farvande, og ligesom Adam 
antog det for det rimeligste, at det måtte have været ved 
Danmarks hovedø. 

N. M. Petersen, og med ham de nyere forfattere, søger 
Svoldr, som han efter sagaerne tager for en ø, mellem Ryø 
(Rflgen) og Usedom, og da nærmest i det nu undergåede Svant 
Wusterhausen *. Men navnets lighed er her sågodtsom ingen, 
i alle tilfælde ikke større end at man på den måde vilde kunne 
finde et Svøldr i sågodtsom hvert øhav. Der er intet andet 
for end at søge stedet efter Saxe og Knytlingesaga, da det er 
de eneste steder, hvor der nu kan findes pålidelige efterret- 
ninger om nordiske navne på Vendlands kyst. Saxe nævner 
sin „portus Svaldensis" kun på et sted, nemlig som samlings- 
plads for den vendiske flåde, der agtede at overfalde Møn og 
Falster (p. 874—5); men det er klart, at denne angivelse langt 
nærmere peger på et sted vest end øst for Ryø. Det måtte 
jo være Venderne om at gøre at have så kort en vej som 



> Annaler f. n. oldk. 1837, s. 522. Danm. hist. i hedenold II Hl. 

muligt til fjendens land fra det sted, de samledes på; det var 
meningsløst at lade Vestvenderne og Ryboerne drage ned 
gennem de vanskelige farvande til egnen ved det nuværende 
Greifswalde, når de senere skulde tilbage op mod Danmark. 
Den danske flåde samles således stadig ved Masned eller i 
Grønsund, når den skal til Vendland, ved Hals eller Isore. 
når den skal mod Nord eller Vest o. s. v. Men nogen nær- 
mere betegnelse får vi desværre ikke af Saxe; vi må for resten 
hjælpe os med den mindre nøjagtige, ofte ligefrem forvirrede 
Knytlingesaga og en sammenstilling af dens fortællinger med 
Saxes fuldstændig klare fremstilling. 

Knytlinga nævner S volder ved to forskellige lejligheder. 
I slutningen af kap. 119 fortælles om de Danskes angreb på 
Rostok ved „Gudakerså", som de kaldte fjorden, og om Absa- 
lons sammenkomst med hertug Henrik; morgenen derpå, fort- 
sættes der da, drog kongen østerpå langs Vendlands kyst til 
Svøldr; der lå Venderne udenfor åen med en stor styrke, men 
de trak sig dog tilbage for Danekongen. Denne slog sig da 
til ro her, medens Kristoffer hærgede Valung på Ryø o. s. v. 
— Saxe har samme gang i fortællingen med ikke større af- 
vigelser end at begge kan have havt beretningen fra første 
hånd. Han lader Venderne lægge sig foran Gudakerså uden 
dog at lade det komme til slag, hvorpå de Danske forfølger 
dem østerpå til midt på dagen; da stopper de op og lægger 
sig til hvile i en havn (portum tenentes, p. 764), indtil Eskil 
kommer og ægger dem til fornyet angreb på det vestlige og 
sydlige Ryø. Vil man her indrømme sagaen, at Saxes portus 
er den, han selv senere kalder Svaldensis, da er det klart, at 
den også her kun kan søges vest for Ryø. 

I det 122. kap. fortæller Knytlinga om toget til Tribusis; 
Absalon og Kristoffer, siger den, for til Svøldr og drog op i 
landet; da de kom tilbage til samme sted, lå de vejrfaste i 
20 dage, inden de kunde komme hjem. Saxe fortæller også 
her udførligere og nøjagtigere, uden dog at nævne andre navne 
end Tribusis (Tribusana provincia, p. 806); de hærgede, så 

landet tildels lå øde endnu dengang Saxe skrev. Et blik på 
kortet synes også her at vise, at det snarest må have været 
nordfra hæren kom, og at vejen østerfra vilde have været 
vanskeligere og usikrere både for skibene, der blev tilbage, og 
for dem, der drog op i landet. Også det, at der omtales et 
vandløb, stort nok til at stanse en forfølgende fjende, tyder 
på det samme, thi et sådant findes mod nord, derimod neppe 
mod øst. 

Alle disse forskellige bestemmelser synes at pege på et 
af indløbene til „die Grabow", indhavet mellem Zingst og 
fastlandet, vistnok nærmest det østligste, ligeoverfor Hedinsø 
og Ryø, det, der nu kaldes „die neue Au". løvrigt skal det 
ikke fordølges, at dette sund udtrykkelig omtales engang under 
Vendertogene, uden at kaldes for Svolder hverken af Saxe 
eller af Knytlingesaga. Her var det flåden løb ind og gjorde 
landgang, Absalon på den ene og Valdemar på den anden side 
af „åen", som den også her kaldes (aranis, flumen, Saxo p. 748 f., 
moda, Knytl. k. 119). De satte da ild på byerne i natten, 
for at det kunde lyse over søen (palus), der blev ved at ligge 
mellem dem. Skibene måtte gå ind 3 og 3 for grundenes 
skyld, et forhold, der svarer godt til hine tiders, og særlig 
disse egnes, forestillinger om en god havn, ligesom også til 
sagaens fortælling om den norske flådes langsomme fremryk- 
ning til kamp. Muligvis vilde man kunne komme til en af- 
gørende bestemmelse gennem navnet, da det ikke er usand- 
synligt, at „Svøldr" er en oversættelse af et vendisk navn, 
ligesom Burstaborg af Stetin og Steinborg af Kamin 1 ; hint 
vand hed nu i middelalderen „Reke", d. e. strømmen, og det 
er da vel ikke umuligt, at det kan være deraf, Svøldr egenlig 
er en oversættelse, dannet af udsagnsordet at „svella" (svall, 
sollit) 2 . Dette må dog overlades de sprogkyndige til afgørelse; 

1 Annaler f. n. oldk. 1837, s. '239. 

* Godex Pom. dipl. p. 600 og anm. 6; i et diplom fra 1240 giver Wisczlaus af 
«yo byen Stralsund adskillige ejendomme, hvorved følgende udtryk forekommer: „a 
portu eciam qui noua reka dicitur — u . I anm. 6 kaldes den „die ivichtige Rhede 
die neue Reke tt ; Tyskerne kalder den som omtalt „die neue Au u . 

her er det egenlig kun af væsenlig betydning at holde fast 
ved, at slaget stod etsteds ved Vendlands kyst, ikke langt 
fra Ryø. 

Herefter kan vi da vende os til det, der udgør under- 
søgelsens hovedopgave, nemlig den historiske situation, der 
fremkaldte Svolderslaget, og det vil da formentlig vise sig, at 
det, der her er fremsat om tiden og stedet, er af væsenlig 
betydning for fastsættelsen af denne. I fortællingerne har vi 
valget imellem to modsatte overleveringer, idet den danske 
opfatter Olav som den angribende, medens den norske på en 
enkelt saga nær siger, at han var den angrebne. Allerede 
Adam af Bremen, der som bekendt fik sine efterretninger af 
Sven Tveskægs dattersøn, siger, at Olav efter Tyres tilskyndelse 
påførte Sven krig, og Saxe gentager det samme, skøndt under 
helt andre forudsætninger. Også den norske Agrip holder sig 
hertil, skøndt den kender beretningen om, at Olavs tog tillige 
gjaldt Vendland. Herved er det imidlertid strax påfaldende, 
at det er de samme forfattere, der antager, at slaget fandt 
sted i de danske farvande — thi også Saxe, der intet be- 
stemt sted nævner, har rimeligvis antaget det — , og der er 
en forbindelse mellem denne vitterlig fejlagtige efterretning og 
hin opfattelse, forsåvidt som de begge røber, at traditionen 
har taget det, der forekom den at være det rimeligste, efterat 
det oprindelige var gået tabt; den hele begivenhed havde selv- 
følgelig ikke gjort det indtryk og efterladt sig det ry her i 
Danmark som i Norge, og også der var overleveringen ikke 
overalt lige stærk og ren. Stod slaget derimod, som det frem- 
går af den eneste samtidige kilde, skjaldekvaddene, ved Vend- 
lands kyst, da er det åbenbart, at kong Olav var den angrebne, 
ligesom han blev den besejrede. Dette har da også den al- 
mindelige norske tradition holdt fast på, vistnok særlig støttet 
til erindringen om Erik jarls forhold, der er glemt i de andre 
beretninger. Der kan heller neppe være nogen tvivl om, at 
det jo fornemmelig var ham, der, fordreven fra sin faders rige, 
satte alt igang og lagde råd op mod kong Olav med de to 

andre nordiske konger. Han blev besvogret med Sven Tve- 
skæg og sluttede venskab med Olav Svenske, og han æggede 
alt det had og al den misundelse frem, der i sa rigt mål 
fandtes hos dem begge. Det var især Sigrid Storrades liden- 
skab der i den henseende matte komme ham tilhjælp; som 
Olavs moder og Svens hustru opgav hun ikke noget øjeblik 
sin hævn over den forsmædelse, hun havde lidt af sin norske 
frier. 

Denne del af sagaernes beretning er da vistnok uimod- 
sigelig: at det var Sven Tveskæg, Olav Svenske og Erik jarl, 
der angreb og overvandt Olav Trygvesøn under den vendiske 
kyst. Et andet spørgsmål er det, om de har ret i deres an- 
givelse af hans rejses formål, at han nemlig gæstede kong 
Bugislav (Boleslav) for at få sin Dronning Tyres ejendele ud- 
leverede. Dette synes neppe at være andet end en af saga- 
mændenes formodninger, der så let udvikler sig i den brede 
episke fortælling, som ikke tåler noget spring eller nogen ufor- 
klaret begivenhed, men helst glider jævnt frem gennem lutter 
klare og letoverskuelige forhold. Hele fortællingen om, at Tyre 
imod sin vilje sendes hen for at ægte „den gamle hedenske 
konge", at hun senere undviger og flyr fra Vendland op til 
Norge, hvor hun ægter kongen, er desuden i sig selv så usand- 
synlig og ligner så meget middelalderens eventyr og viser om 
de kristne kongedøtre, der kommer til et fjernt hedensk land 
og omvender dets konge ved deres ynde og uskyld, at den 
sikkert må lades helt ude af betragtning ved en vurdering af 
de politiske forhold før Svolderslaget. Noget andet er det, 
når Agrip, der idethele er skrevet ud af en ældre, men også 
mangelfuldere tradition, siger, at Tyre engang havde været 
lovet en vendisk hertug, men at hun ikke vilde have ham, 
hvorimod hun senere fik Olav Trygvesøn; thi da Sven selv 
?ar gift med en datter af den polske konge Miseko, altså en 
søster til hans efterfølger Boleslav, der dog senere blev for- 
skudt af ham og levede i Vendland til efter hans død, da 
sennerae Harald og Knud hentede hende tilbage, så er der 

intet urimeligt i en slig påtænkt forbindelse, og det er da ej 
heller så underligt, at der heraf i tidens løb kunde udvikle sig 
en fortælling, der kunde forklare det tilsyneladende uforklarlige: 
hvorfor Olav Trygvesøn havde begivet sig ned til Vendland. 
da han måtte vide, at hans fjender lurede på ham. 

Der er dog endnu et moment i sagaens fortælling der kan 
indeholde sandhed, nemlig det, at Tyre ikke fik sin medgift 
og derfor æggede sin mand til toget. Agrip angiver det lige- 
frem som grund, at kongen vilde hente sin hustrus arvegods 
hos Sven Tveskæg, og allerede Adam af Bremen siger, at det 
var hende der æggede Olav til angreb. At noget sådant har 
fundet sted, bekræftes endvidere af det ejendommelige træk i 
sagaen, der ikke let kan være senere tiders påfund — med 
mindre dét da er kommen ind fra en anden fortælling — , at 
Olav en tidlig forårsdag købte usædvanlig store kvanner og 
bragte dem hjem til dronningen, der dog ikke vilde modtage 
dem, men benyttede lejligheden til at minde ham om sit 
mellemværende med den danske konge. Derpå tyder det og- 
så, at Olav efter alle beretninger rustede sig så usædvanligt 
til toget; han lod bygge det største skib oldtiden kendte, 
Ormen den lange, og for afsted med en anselig styrke. Det 
kan derfor ikke på nogen måde siges, at Olav blev overfalden 
uforberedt; tvertimod var det neppe hans agt at forlade de 
danske farvande uden at drage et blodigt spor efter sig; han 
begik kun den uforsigtighed at opholde sig for længe ved den 
vendiske kyst, så hans fjender, der var lige så opsatte som 
han på et sammenstød, fik tid til at samle sig med en større 
styrke, end han vistnok havde ventet. 

Den egenlige grund til, at Olav på sit tog kom til Vend- 
iand, må måske snarere søges i den politiske situation der på 
stedet i året 1002. Kejser Otto III var død d. 24. Januar og 
hele Tyskland splittet i partier i anledning af det nye valg. 
Markgreve Ekkard af Meissen, der hidtil havde holdt de ven- 
diske stammer øst for Elbe i ave, blev myrdet, og kong Boleslav 
af Polen benyttede strax lejligheden til at erobre „die Ost- 

mark", Meissen og landet til Eister, da ingen under den al- 
mindelige gæring tænkte på at gøre alvorlig modstand. Da 
Henrik II endelig var bleven valgt i Juli måned, havde han 
en sammenkomst med Boleslav, men denne blev yderlig for- 
bitret over et forsøg, der gjordes på at fange ham, og han 
kastede sig nu over Tyskerne med hele det nationalhad, Po- 
lakkerne var i besiddelse af. — Men under disse forhold synes 
kong Olavs tog at kunne forklares uden hjælp af det usand- 
synlige mellemværende med kong Boleslav; han var vel bekendt 
med de vendiske forhold fra sit ophold i Jomsborg, og det er 
såre forklarligt, at rygtet om de store omvæltninger, der syntes 
at skulle foregå dernede, ikke lod ham have ro i hjemmet, nu 
da han dog var rustet til store foretagender, men gjorde, at 
han længtes efter at kaste sit sværd i vægtskålen som Norges 
konge der, hvor han før havde færdedes som menig kæmpe. 
Det er heller ikke umuligt, at Tyres had til Boleslav kan have 
havt indflydelse på Olavs beslutning i den retning. Men at 
historien intet har opbevaret derom, og at sagaen ikke har 
fået dette moment med, finder ganske naturligt sin forklaring 
i, at han intet fik udrettet af det, han i den henseende kan 
have påtænkt, og at de øvrige begivenheder, der knyttede sig 
til toget, derimod trængte sig så stærkt i forgrunden. Dette 
forklarer da måske tillige sagaens beretning om hans lange 
ophold i Vendland; hans mænd blev kede deraf, provianten var 
rimeligvis fortæret og flådemandskabet længtes efter hjemlov 1 . 
Angående selve slaget skal her kun to punkter frem- 
drages: de kæmpende skibes antal og de danske Jomsvikingers 
forhold. Også her er det nødvendigt bestemt at skelne mellem 
versenes og sagaernes udsagn, thi kun i hine kan vi vente 
det rette forhold bevaret. Haldor den ukristne siger, at Olav 
drog sønderfra med 71 skibe, „dengang jarlen (vistnok den 
norske Erik) krævede skibe af Skåningerne (de Danske)". 



1 Det skol her dog nævnes, at den yngre Olavssaga hen ferer kongens død til 
det samme år som kejser Ottos, hvad der jo kan indeholde en erindring om det rette 
forhold, akøndt det vel neppe er sandsynligt. 

A. D. Jergensen : Afhandl. I. 6 

Hans fjender mødte derimod med 80 skibe, 60 danske, 15 
svenske og 5 norske, som der siges i Rekstefja 1 . Disse op- 
givelser svarer i alle henseender til hvad der måtte antages 
for det sandsynligste; Olav kunde ikke ret vel vove sig ned 
gennem de danske farvande med en mindre styrke, de andre 
kunde på den anden side ikke let i en håndevending samle 
en større flåde til en kamp, der kun angik deres personlige 
interesser. Endvidere er det det ene rimelige, at Sven var 
den der mødte med et helt overvejende antal skibe; han var 
samtidens største viking og den der i alle måder var første 
mand i forbundet; Olav deltog i det mere for sin moders skyld, 
og Erik var en landflygtig jarl, der neppe ejede ret mange far- 
tøjer. Derfor omtaler Adam af Bremen end ikke Olav og Erik, 
skøndt hans hjemmelsmand Sven Estridsøn, der jo tilhørte det 
svenske kongehus nok så meget som det danske, ellers nok 
vidste at fortælle om og fremhæve sin moders halvbroder, 
endog på sin morfaders bekostning. Ligeoverfor disse efter- 
retninger taber da sagaerne al betydning med deres fortælling 
om, at Olav kun havde 11 skibe hos sig, da slaget begyndte, 
og at det var Erik jarl, der med sin mageløse tapperhed over- 
vandt sine landsmænd, mod hvem de Danskes og Svenskes 
anstrængelser var spildte. Det er skade, at en så skøn frem- 
stilling som den, sagaerne giver af Svolders laget, skal vanheldes 
af dette norske arvesyndsmærke. 

Et andet træk, der i sagaen ikke uvæsenligt bidrager til 
at stille Olav i det bedste lys på fjendens bekostning, er for- 
tællingen om Sigvalde jarls forræderi. Nogle siger, at han 
gjorde kong Olav tryg og derpå forlod ham i kampen; andre 
går endog så vidt at lade ham drage til Norge for at lokke 
ham herned. Der var idethele en tilbøjelighed til at lade 
kongerne falde for forræderi i den ældre middelalder; Kristus 
var i den henseende det store forbilled, hvorefter sagnet for- 
mede mange nekrologer. Her er der imidlertid ingen grund 

» Snorre, O. Tr. k. 108. Munch, D. n. f. h. I 2, 387. 

til at tro på noget sligt. Vel sagde Stefher i et nidvers, da 
ban drog forbi Sigvalde: „nedbøjet er næbet på den niding, der 
sveg kong Sven af lande og forrådte Trygves søn" l ; men 
dette kan ganske i almindelighed sigte til, at han deltog i 
slaget, og en Normand vilde måske have sagt det samme til 
Sven Tveskæg eller enhver anden deltager; her var der dobbelt 
anledning til det, da Sigvaldes list mod kong Sven også kunde 
betegnes som et forræderi. At opfattelsen af Sigvaldes del- 
tagelse som noget uhæderligt i alle tilfælde ikke har været 
almindelig i Norden, fremgår tydeligt nok af Skule Thorsten- 
søns vers, hvori han fortæller, at „han fulgte Frisernes fjende 
(jarl Erik) og Sigvalde søn derpå foran Svølders munding" 2 ; 
thi ingen ærekær mand vilde selvfølgelig rose sig af at have 
været i følge med en niding. Der er da heller intet sandsyn- 
ligt i hele denne fortælling; den konge, der svang sin blodige 
svøbe over England og satte dets krone på sit hoved, havde 
vel neppe behov at ty til svig og underfundighed for at komme 
kong Olav tillivs, ligesålidt som han vistnok måtte takke sin 
lensmand Erik jarls våben for sejren. 

Til slutning skal her endnu gøres opmærksom på et 
sammentræf af begivenheder, der neppe synes at kunne være 
tilfældigt. Det var nemlig godt 9 uger efter Svolderslaget at 
kong Edelred i England lod de Danske myrde (d. 13. Nov.). 
Således som denne nidingsdåd fremstilles af de gamle engelske 
forfattere er den næsten en gåde på det tidspunkt, da den ud- 
føres. Vikingehæren havde fået sin skat og var gået i vinter- 
kvarter; kongen havde samme efterår modtaget sin unge brud, 
hertug Rikards datter af Normandiet; der synes ikke at have 
vist sig noget varsel om den storm, der nærmede sig. Da 
udgik der hemmelig befaling til alle tro Engeismænd om at 
dræbe de Danske i en bestemt nat, hvor de end fandtes. De 
samtidige årbøger siger, at grunden dertil var, at kongen havde 
fået at vide, at de Danske tænkte på at rydde ham og hans 



1 Fagrskinna k. 76. Odds O. Tr. k. 61. 
»Snorre, O. Tr. k. 113. 

høvdinger af vejen for at kunne tage riget helt i besiddelse. 
Befalingen udførtes med hensynsløs grumhed på mere end et 
sted. Det var ikke vikingehæren, eller ikke blot den, det gik 
ud over; tvertimod synes befalingen at have gældet alt, hvad 
der var dansk, forsåvidt det kunde antages endnu at hænge 
ved hjemmet og at ville slutte sig til nordiske erobrere. At 
denne skænselsgerning var enestående ses af det rygte, den 
efterlod sig; kvinder og børn sagde man var bleven myrdede, 
tildels under udsøgte pinsler; blandt andre blev Sven Tveskægs 
søster Gunhilde dræbt tilligemed sin mand, jarlen Pallig, og 
sine børn 1 . Men en så usædvanlig beslutning forudsætter 
usædvanlige grunde. Det er øjensynligt, at Edelred, som år- 
bøgerne siger, har frygtet en overhængende fare fra det danske 
elements side, der overalt var isprængt den saxiske befolkning, 
og at han har villet svække det ved at rydde førerne af vejen 
og derved tillige indjage resten en alvorlig skræk; denne store 
plan er da et sidestykke til den at samle en flåde, der kunde 
være stor nok til at optage kampen med de Danske, som 
Edelred fatter og påbegynder nogle år senere. Det kan derfor 
heller ikke antages, at blodbadet har været indskrænket til 
rigets sydlige halvdel, det gik ud på at blive af med „alle 
Danske der var i England", som årbøgerne siger, alle dem, 
4 der virkelig var danske endnu af sind. 

Det er da et spørgsmål, om ikke efterretningen om Olav 
Trygvesøns fald kan have bragt Edelreds plan til modenhed, 
selv om hans tanker alt tidligere har syslet med den. Olav 
havde for få år siden sluttet et forbund med ham, der synes 
at have skaffet Englands kyster tryghed for et par år, og selv 
efterat han var bleven Norges konge, holdt han ligesom Sven 
Tveskægs sværd i skeden, så det ikke kom til den afgørende 
kamp, Edelred måtte frygte. Nu derimod, da Olav var falden 
og intet mere syntes at kunne forhindre Sven i at fuldende 
Englands erobring og da måske de Danske der på øen alt lod 

1 Worsaae, Den d. erobring af E. og N. s. 257 fif. 

sig forlyde med, at rigets undergang stundede til, — nu kunde 
et almindeligt blodbad forekomme Edelred at være den eneste 
udvej, der i forbindelse med en alvorlig anstrængelse for at 
møde fjenden i åben kamp måske endnu kunde frelse riget. 
Og skøndt det snart viste sig, at dette fortvivlede middel ikke 
slog til, er det dog ikke usandsynligt, at det bidrog sit til at 
forhale afgørelsen i den række af år, der endnu hengik før 
Angelsaxerne bukkede under. 

Hermed er der da formentlig anvist Svolderslaget sin rette 
plads i samtidens historie. Det står ikke som et løsrevet, 
om end storartet skuespil, men som led i en række begiven- 
heder, der ikke afsluttes med Norges deling. Om det skal stå 
der fremdeles, vil fornemmelig bero på tidsregningens rigtighed, 
derfor er den her stillet i spidsen og anbefales til granskernes 
fornyede overvejelse; men denne støttes dog atter af begiven- 
hedernes formodede sammenhæng, derfor er den her i sin 
helhed behandlet sammen med Svolderslaget. 

JfcLrkebispedømmet i Hamborg og Bremen og dets stilling 
til den nordiske kirke er et af de spørgsmål, der stadig påny 
fremsættes til besvarelse, både af danske og tyske forfattere. 
For disse sidste får det sin naturlige interesse deraf, at sågodt 
som alle kilder er tyske, hvorved det knyttes til forståelsen 
af en række andre forhold, ligesom det er et ikke uvæsenligt 
led i det mere almindelige spørgsmål om det danske folks 
politiske og kulturhistoriske afhængighed af vore verdensud- 
viklende naboer, hvad der jo stedse har været et yndlingsemne 

for deres videnskabsmænd. For os er det selvfølgelig af den 
sterste betydning til forståelsen af hele kirkens udvikling og 
de ydre vilkår, under hvilke kristendommen grundfæstedes og 
organiseredes i Norden. 

Efter Helvegs kirkehistorie, der ikke blot samler hvad der 
tidligere var fremkommen om dette emne, men tillige giver 
værdifulde fingerpeg til en klarere opfattelse af missionens 
fremgang, er der imidlertid neppe ydet noget væsenlig nyt fra 
vor side, medens der hos Tyskerne i den senere tid synes at 
være vågnet en fornyet interesse for det. Dette viser sig ikke 
blot i de ovenanførte monografier af Koppmann og Grunhagen 
og i det omfangsrige værk af Maurer: „Die Bekehrung des 
norwegischen Stammes u , men også i den omstændighed, at 
flere af Nordtysklands historiske selskaber har forenet sig om 
at udsætte en pris på 400 thaier for den bedste fremstilling 
af missionen i Norden (udsat 1000 års dagen efter Ansgars 
død, d. 3. Febr. 1865). Det kunde derfor måske synes ube- 
timeligt netop nu at fremdrage spørgsmålet fra dansk side; 
men hertil må dog bemærkes, at der neppe vil komme nyt 
materiale for dagen, og det altså må komme an på den rette 
fordomsfrie benyttelse af det allerede bekendte, ligesom der 
vel heller ikke kan være tale om, at nogen Dansk skulde ville 
bejle til den udsatte pris. Det skal derfor forsøges her med 
de ovennævnte afhandlinger for .øje at sammenstille hvad der 
kan bringes til vished eller idetmindste til afgørende sand- 
synlighed angående erkebispedømmets stilling til den nordiske 
kirke før adskillelsen, ligesom anmelderen andensteds har søgt 
at udrede forholdene efter denne tid („De hamborgske erke- 
bispers forsøg på at generhverve primatet over den nordiske 
kirke", ovfr. s. 1—36). 

Enhver undersøgelse af erkebispedømmets stilling må selv- 
følgelig gå tilbage til de aktstykker, der gav den sin retslige 
form; det er denne side af sagen dr. Koppmann har givet et 
særdeles vigtigt bidrag til ved sin granskning af de ham- 
borgske oldbreves ægthed. På den anden side kan vi selv- 

følgelig ikke blive stående herved, da det som bekendt langt- 
fra altid er tilfældet, at diplomernes ord eller ånd går ind i 
livet og påtrykker det sit præg, og det især hvor, som her, 
kun den ene part kommer til orde, medens den anden ikke 
tages på råd med. I slige tilfælde må historien først og 
fremmest adspørges, selv om det — som atter i dette til- 
fælde — var den samme part, der skrev den, som også frem- 
kaldte brevenes form og ordlyd. Dette skal her dog kun 
foreløbig bemærkes, medens vi iøvrigt først henvender opmærk- 
somheden på den ovennævnte undersøgelse, der efter kildernes 
beskaffenhed må indtage den vigtigste plads. 

Den særegne vanskelighed herved er den mistillid, hvor- 
med man nødes til at betragte selve oldbrevene, som de er 
overleverede os, i afskrifter eller foregivne originaler; der er 
nemlig ingen tvivl om, at der i den tidligere middelalder er 
bleven drevet et særdeles vidtgående falskneri med dem, så- 
ledes at hele rækker er lavede længe efter den foregivne ud- 
stedelsestid, andre derimod er forøgede og „forbedrede", somtider 
mere end en gang, alt som de fordringer steg, der ved dem 
skulde støttes. Det lå jo ikke så fjernt for den diplomatiske 
kløgt i en tidsalder, der måtte tillægge det skrevne dokument 
så stor vægt, og da det var vanskeligt at kontrollere de ældre 
breves ægthed, siden de kun var til i en original, og der 
sjælden eller aldrig havdes afskrifter, at forsøge sin lykke med 
et falskneri af denne slags. Det kaster ganske vist et meget 
misligt lys over kapitlet i Bremen, at det ikke en, men gen- 
tagne gange og til forskellige tider indlod sig på sligt for at 
hævde sin stilling eller rettere tilrane sig en uberettiget plads. 
Den jydske lov sætter dødsstraf på falsk og jævnfører det med 
mordbrand og stimandsfærd og det er bekendt nok, at Kristian 
IV lod Kristoffer Rosenkrans undgælde med liv og ære for et 
sligt bedrageri; i statslivet har der nu vel altid hersket andre 
love og andre benævnelser for forbrydelsen, men heller ikke i 
dette tilfælde blev dog det gamle ord tilskamme, at „falsk slår 
sin egen herre på hals!" 

Mistanken har tidlig været rettet mod erkebispedøromets 
adkomstbreve; i sammenhæng fremsattes og begrundedes den 
først af J. Asmussen i „Archiv far Staats- und Kirchengeschichte 
der Herzogthumer Schl. Holst. Lauenb. I tt (Kiel 1833), uden 
at det dog kunde lykkes ham at få de afgørende momenter 
for bedømmelsen frem. Lappenberg gjorde et nyt skridt, efterat 
en del originaler var fundne i Stade, og han skaffede under- 
søgelsen et fast udgangspunkt ved udgivelsen af sit „Ham- 
burgisches Urkundenbuch", til hvilket han skrev et tillæg (Bei- 
lage 1) om pavebrevenes ægthed. Heller ikke han kom dog 
ud over det ældre standpunkt at tage hensyn til en række 
mindre kriterier, af hvilke intet var afgørende i og for sig, og 
bedømmelsen kom altså atter til syvende og sidst til at bero 
på et skøn. Da skaffede Jaffé i sine „Regesta pontificum", 
ved at sammenstille pavebreve allevegne fra, et rigt materiale 
biveje til vurderingen og en bestemt afgørelse af en række 
tvivlsmål, især ved at gøre opmærksom på, at der ikke i ægte 
breve forekommer nogen pavelig kansler som datarius før under 
Gregorius VI (1045—46). Da det nu viste sig, at de fleste af 
de nylig fundne originaler fra en ældre tid foregav at være 
udstedte af kanslere, var dermed også deres uægthed godtgjort 
trods pergament og segl. 

Der haves ialt 15 buller til erkebisperne i Hamborg an- 
gående legationen til de nordiske folk før Innocens II' s fra 
1133, der atter „efter de gamle pavers privilegier" underordner 
den nordiske kirke under erkesædet i Hamborg; et par er 
desuden rimeligvis gået tabte i tidens løb. Den første er ud- 
stedt af Gregorius IV og rettet til Ansgar (o. 831), den sidste 
af Alexander II til Limar (1073). Af disse 15 er de 6 daterede 
af kanslere før den tid, disse ellers plejer at optræde, og altså 
falske; de foregives at være udstedte af Sergius (846, Lappen- 
berg, Hamb. Urk. nr. 11), Leo IV (849, nr. 13), Hadrianus II 
(872, nr. 20), Johannes X (920, nr. 29), Benediktus VIII 
(1022, nr. 64) og Benediktus IX (1044, nr. 71). Men er disse 
falske — hvad andre grunde alt tildels lod formode — , da 

trækker de atter flere andre, der er ligelydende med dem på 
de afgørende steder, med sig. Således stemmer de to sidste 
så nøje med den til Limar rettede og af Alexander II udstedte 
bulle (1073, nr. 103), der desuden helt igennem viser sig at 
være et meget uheldigt forsøg, at de alle tre må tilskrives 
samme falskner; de to af dem er iøvrigt til i (Caiske) origi- 
naler. På samme måde må den af Anastasius III udstedte 
bulle (912, nr. 28) dele skæbne med Johannes X's; begge ses 
at være lavede efter den i 1053 af Leo IX givne; begge er 
de ligeledes bevarede i original. Endelig er det interessant at 
se, at af de 6 buller, som Innocens II i 1133 påberåber sig, 
er de tre til i falske originaler (nr. 11, 13 og 20), medens 
den ene (af Benedik tus) er tabt. Karakteristisk er det end- 
videre at se, at alle er henførte til en meget gammel tid (den 
sidste til 872); det bedrageri, der dengang skulde foretages, var 
så skamløst, at man ikke vovede at komme med forholdsvis 
ny diplomer af et sligt indhold. I disse buller opregnes nemlig 
en hel række folkenavne fra Norden (ligetil Skridfinner og 
Grønlændere), der underlægges erkesædet i Hamborg under de 
mest betryggende former. Men den omstændighed, at de tre 
af disse buller er vitterlig falske, henleder tillige en bestemt 
mistanke på de to andre (af Gregorius og Nikolaus), der er be- 
varede i afskrifter, og skønt de ikke siges at være udstedte 
af nogen kansler, dog indeholder de mange folkenavne tillige- 
med andre mistænkelige træk. Her kommer dog et andet mo- 
ment med i betragtning: de omtales begge af de ældste for- 
fattere, Rimbert og Adam, og de påberåbes i utvivlsomt ægte 
buller. Der må altså være udstedt breve til Hamborgs erke- 
biskop (Ansgar) af paverne Gregorius IV og Nikolaus I, og er 
den foreliggende text ikke rigtig, da må den oprindelige søges 
andensteds. Her har nu lykken i høj grad begunstiget gransk- 
ningen, idet de oprindelige buller uden al tvivl er bevarede 
indtil vore dage. De findes trykte i en nu meget sjælden bog, 
udgivet 1642 i Køln af en til katholic ismen overgået gejstlig 
ved navn Cæsar, der til sin tid havde været præst i Bremen. 

Da han nemlig omgikkes med den tanke at skrive den ham- 
borgske kirkes store missionærers historie, fandt han et gammelt 
håndskrift i Hamborg, indeholdende de tre helgener Vilhad, 
Ansgar og Rimberts levned, og dette udgav han nu istedenfor 
selv at skrive noget, der efter hans mening måtte blive ringere. 
Samme håndskrift var indheftet i et gammelt skindblad, hvor- 
på der var skrevet flere af kirkens ældste adkomstbreve og 
andre gamle dokumenter (således Ansgars rundskrivelse til de 
tyske bisper om missionen i Norden og pave Nikolaus's brev 
til den danske konge Erik). Disse trykte han da som et tillæg 
til sin bog („Triapostolatus Sep tern trionis, vita et gesta S. 
Vilh., S. A., S. R. u ), og det er i dem at dr. Koppmann, og 
det vist med fuld føje, søger den oprindelige uforfalskede form 
af de forhen nævnte pavebreve. Ved fremdragelsen af denne 
kendsgerning og ved dr. K.'s ypperlige kommentar til de to 
aktstykker kan man sige at opfattelsen af erkebispedømmets 
grundlæggelse i Ansgars tid har vundet et fast udgangspunkt 
og har betrådt den eneste rigtige vej. Foruden disse to bliver 
der da endnu 5 andre buller tilbage, som dr. K. anser for 
ægte, nemlig den af Agapitus til Adeldag (948, nr. 35), af 
Johannes XV til Liavizo (989, nr. 52) og de tre til Adalbert, 
af Klemens II (1047, nr. 72), Leo IX (1053, nr. 75), begge 
bevarede i original, og den med den sidste ligelydende af 
Viktor II (1054, nr. 77). Hvorvidt han imidlertid har ret 
heri, vil der i det følgende blive lejlighed til at gå nærmere 
ind på. 

Dr. Koppmann knytter, som man kunde vente, sin frem- 
stilling til de enkelte aktstykker, idet han udelukkende syssel- 
sætter sig med de ældste, medens han efter hele sin opfattelse 
af spørgsmålet kun løseligt og efter Jaffés granskninger berører 
de senere. Det er ham nemlig væsenlig om at gøre at fa 
konstateret hvad der er ægte og hvad der er falsk, og det er 
kun som et middel dertil, at han indlader sig på en omhyggelig 
drøftelse af erkebispedømmets første udvikling: forholdet mellem 
Hamborg og Norden, som det fremstilles af Adam, påvirkes 

efter hans mening aldeles ikke ved bullernes uægthed. Der- 
imod går han ind på en ligeså nøjagtig prøvelse af adkomst- 
brevene til klostrene i Turholt og Ramesloh, hvis uægthed han 
ligeledes (efter Lappenberg) efterviser, og af bispedømmet Alden- 
borgs forekomst i bullerne og kejserbrevene. Det første af 
disse spørgsmål skal ikke fremdrages her, da det er af under- 
ordnet interesse for erkebispedømmets udvikling og kun viser, 
at man allerede indlod sig på slige falsknerier før 1012, det 
andet vil komme frem på et følgende sted. 

Fremstillingen skal her holde sig til den historiske udvik- 
ling og i den henseende søge at samle hvad der hos dr. K. 
findes spredt på forskellige steder. Det er en selvfølge, at der 
herved overalt må forudsættes kendskab til de resultater, man 
tidligere var kommen til, således som de fremsættes i Helvegs 
kirkehistorie efter alt hvad der dengang forelå. 

Da kejser Karl var trængt frem over Elbe, indsatte han 
i Hamborg en præst ved navn Heri dag, der ikke skulde stå 
under nogen af de saxiske biskopper, men indtil videre være 
selvstændig, for at der engang i tidens løb kunde dannes et 
eget bispedømme i hine egne. De grænser, der alt dengang 
synes at have foresvævet kejseren, var vistnok Obotriternes 
land indtil Pene, og Vagrien op til Ejderen, tilligemed de af 
Saxerne beboede strækninger nord for Elbe, Stormarn og Dit- 
marsken. At han derimod skulde have tænkt på at oprette et 
erAebispedømme her, med det særlige kald at virke for de 
nordiske folks omvendelse, er der intet der tyder på uden 
Rimberts ord, der er nedskrevne længe efter dettes oprettelse 
af Ludvig den fromme 1 ; Karl vidste bedre at skelne mellem 
hvad han formåede at sætte igennem og hvad der lå udenfor 
hans naturlige område. Det påtænkte bispedømme skulde altså 
efter Karls tanke væsenlig være vendisk, ligesom idethele Elbe 
ansås for grænsen mellem de tyske og slaviske stammer; men 



1 [Senere Tilføjelse:] Det må være en forvanskning i texten hos Rimbert, thi 
Adam har kun det, at der påtænktes et bispedømme (I 15). £rføbispeværdigheden 
▼ar tilmed meget omtvistet ved den tid. 

det blev ikke oprettet dengang, både Heridag og kejseren døde, 
inden det kom så vidt, og den svage Ludvig måtte lade den 
ene af sin faders store planer falde efter den anden. Landene 
nord for Elbe, der imidlertid blev ved at stå i en slags af- 
hængighed af kejserdømmet, deltes mellem de to bispedømmer 
Bremen og Ferden, således at vistnok kun den vestligste del, 
Ditmarsken, blev lagt til Bremen, medens de østlige egne, 
Stormani og Obotriternes land, kom til Ferden, der, især den- 
gang, havde et meget lidet område syd for Elbe. 

Således stod sagerne, da erkebiskop Ebo af Rheims, en 
nidkær og i enhver henseende fremragende kirkefyrstc, dertil 
en ungdomsven af kejser Ludvig, fik lyst til at gå til landene 
nord for Ejderen for at bringe dem kristendommens lys. Ved 
kejserhoffet havde han nemlig gjort bekendskab med flere 
Danske, rimeligvis kongens udsendinge, og deres ejendomme- 
lige nationale kultur har da udentvivl vakt den åndfulde mands 
interesse i en ganske særegen grad, siden han kunde falde på 
selv at gå til dem som en evangeliets tjener, han der var så 
dybt indviklet i tidens store politiske spørgsmål. Ebo søgte 
og fik da til den ende pavens udtrykkelige beskikkelse til at 
prædike evangeliet for de nordiske folk (se Pascalis I's bulle 
til Ebo og Halitgar af Cambrai hos Lappenberg nr. 6), og han 
ledsagedes af flere bisper og højtstillede klerke på sine rejser 
til Danmark, der fandt sted flere somre i træk (o. 822—23). 
For at have et bestemt udgangspunkt for sin virksomhed for- 
ærede kejseren ham en gård Velanao ved Itzeho. Ebo søgte 
at fe fornemme og begavede drenge fra Danmark i sin kloster- 
skole, og han virkede vistnok med megen iver og myndighed; 
men efter hele sin personlighed kunde han ikke undgå at 
blande sig i de tronstridigheder, der dengang rystede Danmark, 
og om han derved end hist og her kunde fremme sin sag, 
var det dog ikke ad den vej kristendommen kunde eller burde 
vinde varigt fodfæste. Det faldt dog i hans lod at opnå et 
tilsyneladende betydningsfuldt resultat, idet han foranledigede 
den første nordiske konges dåb og derved tillige et andet, ved 

første øjekast langt mindre, men i virkeligheden større: Nor- 
dens store apostels udsendelse. Da Ansgar i nogle år havde 
fulgt kong Harald — (pave Evgenius, 824 — 27, gentog kaldet 
til Ebo og Ansgar i forening, L. nr. 18) — og senere gjort 
en rejse til Mælaren, og da han var nogenlunde orienteret i 
forholdene nord for Elbe, fattede kejser Ludvig den plan at 
oprette et erkebispedømme for den del af sit rige, der lå hin- 
sides denne flod, for at missionen i Norden kunde få et fast 
udgangs- og støttepunkt her. Det er altså Karls gamle tanke, 
men udvidet med det betydningsfulde tillæg: den nordiske 
mission, der ikke existerede for ham; — thi så langt han 
kunde nå, udbredte han kristendommen med ild og sværd, 
iøvrigt lod han den skøtte sig selv. Hvad han havde tænkt 
sig som et bispedømme bliver tilmed et erkebispedømme, for 
at stille det så uafhængigt som muligt og uden al tvivl tillige 
for at give det den højst mulige glans over for Nordens høv- 
dinger, der satte så megen pris på den ydre værdighed og 
kongelig optræden. Det stod imidlertid ikke til kejseren at 
fastsætte noget bestemt i de rent kirkelige forhold, især på 
steder, hvor hans politiske myndighed hørte op; han søgte og 
fik derfor pavens bekræftelse på erkebispedømmet, medens 
Ansgars kaldelse til hedningeapostel ved siden af Ebo samtidig 
stadfæstedes. Det er dette Gregorius IV's stiftelsesbrev (fra o. 
831), der senere er bleven forfalsket og i denne skikkelse på- 
beråbt som hjemmel for Hamborgs fordringer på højheden over 
den nordiske kirke. I sin oprindelige form omtaler det imid- 
lertid slet ikke noget forhold mellem erkebispedømmet og de 
nordiske lande; det opfatter dem tvertimod som to aldeles for- 
skellige ting: kejser Ludvig har oprettet et erkebispedømme i 
Hamborg og udnævnt Ansgar til Nordalbingernes første erke- 
biskop, — det bekræfter paven; — og paven udnævner denne 
Ansgar tilligemed Ebo af Rheims, de to katholske erkebiskopper, 
til evangeliets forkyndere blandt de nordiske folk. Begge dele 
foretages selvfølgelig i forståelse med hinanden, der er ikke 
nogen tilfældig, men en bestemt attrået forbindelse mellem 

dem; men de har deres oprindelse fra to helt forskellige myn- 
dighedsområder, og forbindelsen er derfor en foreløbig og per- 
sonlig. For yderligere at støtte den ny erkebiskop gav kejseren 
ham tillige klosteret Turholt i Flandern, da det først og fremmest 
gjaldt om at skaffe ham de nødvendige betingelser for en virk- 
somhed, der var rig på ofre og fattig på løn i materiel hen- 
seende. 

Erkebispedømmet indrettes til fremdeles at være bærer 
for missionen, idet der siges, at der for fremtiden skal vælges 
mænd, der egner sig til at forkynde evangeliet for hedningene; 
men dette var jo en nødvendighed for selve stiftets skyld, 
siden det omfattede en landstrækning, der endnu så godt som 
helt lå i hedenskabets mørke. „Nordalbingernes land" kalder 
paven det, „hvis hovedsæde er Hamborg 44 , „på det sted hvor 
Vender og Danske støder sammen med Saxerne u , det land der 
forhen „hørte til bispedømmerne Bremen og Ferden tt (s. 491). 
Der tænkes herved ikke blot på de af Saxer beboede egne 
nord for Elbe, men også på de vendiske strækninger indtil 
Pene og Ejder, som erkebispestiftet viser sig i besiddelse af 
senere. Hertil er det da også paven sigter, når han bestemmer, 
at kejseren skal afgøre det nærmere angående erkebispens ind- 
vielse, „indtil sædet får lydbisper af hedningene" (donec con- 
secrantium numerus augeatur ex gentibus, s. 495); der kan 
herved kun tænkes på vendiske, .og det er en fejl, når man, 
efterat falskneriet er oplyst, vil holde fast ved, at der her er 
ment nordiske biskopper. 

Ved siden af Ansgar beholdt Ebo sin myndighed som 
Nordens apostel. Han var så lidt tilsinds i den henseende at 
opgive sin ret eller svigte sin forpligtelse, at han fik overdraget 
kaldet til sin frænde Gautbert, siden han ikke selv kunde få 
tid og ro til at hengive sig til den velsignelsesrige gerning i 
ordets tjeneste. Gautbert indviedes til biskop af Ebo og Ansgar 
i forening for at kunne overtage en selvstændig del af mis- 
sionen, et nyt bevis på at den højeste kirkelige værdighed 
(paven kaldte sig selv „biskop") ansås for nødvendig til at 

kunne varetage en hedningeapostels høje kald. Med Ebos del 
af missionen overtog Gautbert tillige gården Velanao i Stor- 
marn. Derefter deltes missionen mellem de to biskopper, 
Ansgar fik Danmark og Gautbert Sverig. Denne fastholdt da 
også sin ret, efterat han forlængst var fjernet fra missionen, 
efterat Ebo var død (851) og han selv bleven biskop i Osna- 
bruck; da Ansgar anden gang påtog sig at drage til Sverig, 
måtte han derfor først søge Gautberts udtrykkelige samtykke 
og tage en af ham udpeget klerk med til at forestå den menig- 
hed, det måtte lykkes ham at danne i biskoppens navn og 
under hans højhed. Først efter hans død faldt da også den 
svenske legation til Ansgar, da ingen anden biskop fik efter- 
følgelsen i kaldet og vel heller neppe vovede at søge den ved 
siden af ham. Strax efter kom derfor præsten i den svenske 
menighed til Ansgar i Hamborg for at fremstille sig som hans 
klient (s. 505—10) l . 

Imidlertid var det tysk-vendiske erkebispedømme under- 
gået en omvæltning, der dog ingen betydning fik for dets 
retslige stilling til missionen. Da Hamborg var brændt af 
vikingerne og Ansgar flakkede omkring uden hjemstavn, siden 
også Turholt var gået tabt under tronstridighederne mellem 
kejser Ludvigs sønner, blev bispestolen i Bremen ledig ved 
Levdriks død, og efter nogen betænkning gav kongen den til 
Ansgar (847). Hermed ansås da erkebispedømmet i Hamborg 
for nedlagt, det havde formentlig stået på alt for svage fødder, 
og som følge deraf indtrådte atter den tidligere deling af stiftet 
mellem Bremen og Ferden — hvorved da byen Hamborg blandt 
andet kom til det sidste — , medens Ansgar blev lydbiskop 
under Køln 2 . At kongen og Ansgar kunde blive enige om 



1 Når dr. K. (s. 506 anm.) udtaler, at dette forhold mellem Ansgar, Ebo o$ 
Gautbert ikke forhen er opfattet rigtigt, så har han overset, at Chr. Kusz (diakonus i 
Kellinghusen) alt har fremstillet det i det væsenlige på selvsamme måde i sine „An- 
ti quarische Kloinigkeiten , 3. Fortsetzung nr. 8" (StaatsbQrgerliches Magazin IX 
195 ff). 

* Sml. Lappenberg nr. 12, hvor Ansgar tilligemed bispen af Ferden optræder 
.som lydbisp under Maintz. 

denne ordning er let at forstå; erkebispedømmet var oprettet 
under forudsætninger, der havde svigtet, Turholt var tabt, Ham- 
borg ødelagt, hedningefolkene uomvendte. Den nordiske mis- 
sion, der var hovedsagen for Ansgar personlig, led herunder, 
han havde ingen nudler ihænde til at repræsentere kirken på 
en sådan måde, som han måtte anse for nødvendig, og alting 
gik istå. Efter hele sin karakter kunde han da ej heller lægge 
synderlig vægt på sin rang, han måtte foretrække at være en 
rig biskop for en fattig erke biskop. 

Men de andre stormænd i den tyske kirke var af en anden 
mening; en sådan tilbagegang i værdighed var et farligt præ- 
cedens, som de ikke kunde tilstede, og Ansgar nød desuden 
sikkert en så stor anseelse, at man særlig forargedes over den 
hos ham. Kort efter blev den hele ordning da atter forandret. 
Nu blev erkebispedømmet Hamborg genoprettet i sit gamle 
omfang, men samtidig blev bispedømmet Bremen nedlagt og 
dels stift delt mellem Hamborg og Ferden. Derved fik dette 
sidste vederlag for hvad det nu gentagne gange havde tabt 
hinsides Elbe, medens Hamborg fik rigeligt vederlag for tabet 
af Turholt. Dette er den korrekte opfattelse af de omordninger, 
der fandt sted efter Lev driks død i bispedømmerne ved Elbe, 
enhver anden lader de afgørende momenter blive uoplyste. 
Hvad der især meget har bidraget til at vanskeliggøre den 
rette forståelse af disse forhold er den omstændighed, at de ny 
erkebispers residens snart flyttedes til Bremen, eller rettere at 
allerede Ansgar foretrak denne stad, der både var sikrere for 
vikingernes overfald og havde det apparat af bygninger og 
institutioner, der hørte til et bispesæde. Efterhånden vænnede 
man sig derfor til at kalde erkebisperne efter Bremen i krø- 
niker og annaler (altså vel også i det daglige liv), i det 11. 
århundrede gjorde de det alt af og til selv i deres breve, 
skønt Adam „af Bremen" endnu ved 1073 kalder sin bog „de 
hamborgske erkebiskoppers historie", og efter Nordens ud- 
skillelse af enhver forbindelse med denne værdighed blev det 
almindeligt at anse Bremen for stiftets hovedstad. Det var 

A* D. Jørgensen : Afhandl. I. ' 

dog først i 1223, at Hamborgs kapitel efter en lang og hård- 
nakket strid næsten helt mistede sin ret til deltagelse i erke- 
bispe valget (det beholdt kun tre stemmer), og Bremen erklæredes 
for det rette erkesæde („ecclesia Hamburgensis recognouit titu- 
lum et archiepiscopalem dignitatem apud Bremensem ecclesiam 
remanere", Lappenberg, Hamb. Urkund., nr. 470). Herved er 
erkebispedømmets ældre historiske forhold kommen i en skæv 
belysning; dengang var Hamborg utvivlsomt erkesædet, det der 
havde en udtrykkelig pavelig indstiftelse at støtte sig til, og 
dette blev da også klogeligen fastholdt, sålænge der var nogen 
tanke om ad den vej at erhverve højheden over den nordiske 
kirke. Men det er da heller .ikke rigtigt at tale om en for- 
ening af bispedømmet i Bremen med erkebispedømmet i Ham- 
borg; der kan i det højeste være tale om en forening af de 
to stifter, af deres landområde, og så må der endda huskes 
på, at Ferden fik sin del af det gamle stift, der lå under Bremen. 
Hvad der sker 848 * er derimod som forhen sagt retslig en 
nedlæggelse af bispedømmet i Bremen og en samtidig gen- 
oprettelse af erkebispedømmet i Hamborg, der havde været 
nedlagt et års tid. Det er derfor heller ikke korrekt, når de 
(i Bremen residerende og begravede) hamborgske erkebisper 
uden videre regnes i tal og række med de tidligere hisper af 
Bremen, som det sker hos Adam og alt før ham i vers han 
anfører (I c. 53 o. fl.). Bispedømmet Bremen havde i den tid, 
det bestod, så vidt vi ved kun fire bisper: Vilhad, Vilrik, Lev- 
drik og Ansgar; „den hamborgske kirkes ypperstepræster", 
som Adam vil skrive om og kalder sin bog efter (gesta Hamma- 
burgensis ecclesiæ pontificum), begynder derimod med den hel- 
lige Ansgar. — Jeg fremhæver konsekvenserne af den af dr. 
K. fremsatte opfattelse så skarpt, fordi det er af betydning at 
fa klaret alle de retsspørgsmål, der vedkommer erkebispedømmet 
i Hamborg, blandt andet for at se hvor snart opfattelsen af 
dem er bleven påvirket af senere forhold og derved forvansket, 



l-Spncre Tilføjelse:] Om det var detle år, vides ikke. 

hvad der selvfølgelig også bliver af betydning for den rette 
vurdering af de misforståelser og forsætlige forvanskninger, der 
i tidens løb gjorde sig gældende med hensyn til Norden. 

Det hamborgske erkebispedømme genoprettedes på en tid, 
da erkebispestolen i Køln var ubesat, og da der var valgt en 
ny erkebiskop, lykkedes det kongen og de tyske prælater, der 
havde deltaget i afgørelsen, at få hans samtykke til den gjorte 
forandring, hvorved jo hans område indskrænkedes noget. Så- 
ledes stod sagen hen i nogen tid ; for Ansgar var det rimeligvis 
nok at være i ubestridt besiddelse af det stift, der skulde 
skaffe ham de materielle betingelser for missionen. Men den 
nidkære apostel ældedes tidlig, anstrængelser og spægelser ned- 
brød hans kræfter og nærmede ham graven; samtidig udbrød 
der en langvarig og bitter strid imellem erkebispen af Køln og 
pave Nikolaus. Da søgte kong Ludvig gennem forhandlinger 
med denne at opnå bekræftelse på den trufne overenskomst 
angående de kirkelige forhold i Saxland. Denne kom da også 
i et brev af 31. Maj 864, 8 måneder før Ansgars død (ikke, 
som efter Adam hos Lappenberg og hos Helveg s. 70, i 858), 
et brev, der ligesom Gregors selvfølgelig senere er bleven for- 
falsket, men som forhen omtalt findes i sin oprindelige skik- 
kelse blandt de af Cæsar opbevarede texter. Der gives i dette 
en historisk udsigt over erkebispedømmets oprindelse og frem- 
gang, og Ansgar bekræftes som „primus Nordalbingorum ar- 
chiepiscopus", ligesom også i sin legation til de nordiske, 
vendiske og andre omkringboende folk. Endelig stadfæstes 
også kong Ludvigs plan at lægge det ledigblevne stift Bremen 
under erkesædet i Hamborg som vederlag for det tabte Turholt 
og den overlast, der er sket ved Hamborgs ødelæggelse; erke- 
sædet i Køln skal ingensomhelst fordring have på den del af 
det nedlagte bispedømme, der er kommen til Hamborg. Hvad 
missionen til hedningene angår, da er den også i dette brev 
udtrykkelig knyttet til Ansgars person, uden nogen antydning 
af at den skal overføres på hans efterfølgere, og Adam af 
Bremen giver derfor et unøjagtigt referat af den ægte bulle, 



100 NYERE TYSKE BIDRAG T. D. DANSKE MIDDELALDERS HIST. 

når han siger, at Nikolaus gjorde såvel Ansgar som h-ans 
efterfølgere til det apostoliske sædes vikarer og legater blandt 
alle svenske, danske og vendiske folk (I c. 29). Men på den 
anden side fastsættes det også her, at der stedse skal vælges 
efterfølgere, som egner sig til at prædike evangeliet, og der er 
da uden tvivl tænkt på at lade kaldet gå over på dem, der- 
som de, hvad jo alt deres eget stift udkrævede, skulde vise 
sig at være skikkede til det. Derimod tales der i dette brev 
intet om lydbisper, der kunde ventes; erkebispedømmet havde 
jo nemlig mistet størstedelen af de vendiske strækninger, og 
at bullen derfor udelader den tidligere hentydning er et nyt 
bevis på, at man hverken dengang eller nu tænkte på de mu- 
lige nordiske bispedømmer. 

Med dette pavebrev er i det væsenlige erkebispedømmet 
i Hamborg, som det var gennem hele middelalderen (når und- 
tages landudvidelsen blandt Venderne), endelig grundlagt. Det 
omfatter de tidligere omvendte strækninger langs Nordsøen, 
vest for Elbes munding, og de helt eller halvt hedenske stræk- 
ninger nord for denne flod, en rig mark for den kristelige iver, 
der måtte være tilstede hos dets ledende mænd. Hertil er 
knyttet det ældre kald, der forhen var tildelt Ebo af Rheims 
og Ansgar i forening, at forkynde evangeliet for de skandi- 
naviske folk, — det rettes nu til Ansgar alene, men det 
skinner igennem som pavens tanke at lade det gå over på 
hans efterfølgere, dersom de skulde vise sig værdige til det. 
Men som den vordende nordiske kirkes rette hoved og be- 
styrer optræder strax her paven selv, den ypperste biskop og 
enhver kirkes selvskrevne herre, der ingen anden herre har, 
ligesom kongen efter de gamle love ejer alt det herreløse gods. 
Det er kun som hans udsendte og stedfortræder evangelisten 
virker, hvis der overhoved skal være tale om, at det her er 
et menneskeligt hverv der udføres, og ikke et guddommeligt 
kald der adlydes. Det er derfor aldeles i sin orden, at Ansgar, 
der så ud over øjeblikket og sine personlige interesser, hen- 
viste kong Erik i Danmark til paven som kirkens repræsentant, 

således at denne første regerende danske konge, der gik dybere 
ind på kristendommens lære og fordringer, kom i direkte for- 
bindelse med den hellige fader. Det var den samme biskop 
Salomon, som overbragte kong Ludvigs bøn om erkebispe- 
dømmets stadfæstelse, der også bragte kong Eriks hilsen og 
gaver til den fjerne kirkefyrste. Pavens svar herpå er til al 
lykke bevaret på det af Cæsar aftrykte pergamentsblad og 
viser os klart, hvorledes forholdet opfattedes. Der tales her 
slet ikke om nogen kirke eller noget kirkeligt bånd, end ikke 
om nogen pavelig fuldmægtig, men kun om den ophøjede tro, 
hvis talsmænd havde stået for kongen og bevæget hans sind, 
og om den himmelske herlighed, der skal åbenbares på ethvert 
menneskebarn (Lappenberg nr. 15. Helveg s. 69). Således 
måtte paven tale til en hedensk, men verdslig uafhængig konge, 
som repræsentant for den lære, der skal gennemsyre livet, men 
ikke berøve det sine farver, og således stod Ansgar i Dan- 
mark, uafhængig af og ligegyldig for den stilling, han indtog i 
sit hjem, indenfor det tyske riges grænse. 

Efter Ansgars død, siger „Rimberts levned", overtog denne 
hans efterfølger legationen til hedningene som en arv, efterat 
han alt forhen af Ansgar havde fået det hverv at prædike Guds 
ord for dem. Alligevel synes evangeliets forkyndelse i Dan- 
mark at være svækket ved Ansgars død, ligesom den snart 
døde helt hen; Rimbert foretog vel flere land- og sørejser for 
at se til de kirker, der var grundlagte, også i Sverig, men ved 
siden af sysselsatte Friserne hans opmærksomhed, ligesom og- 
så forholdene herhjemme i det hele synes at være bleven 
ugunstigere for en påvirkeise sydfra. Det gik da med Ansgars 
efterfølgelse som med Ebos; det viste sig også her, at der er 
fe der vil gå den tornefulde vej, henrevne af tankens storhed 
folger enkelte efter, men snart vildes stierne, og når de, der 
gik foran, er bukkede under for dagens hede, går det som 
Kristus sagde i den nat, da han blev forrådt: jeg vil slå hyrden 
°g fårene skal adspredes! 

Da de nordiske lande var bleven udskilte af enhver for- 

bindelse med erkebispedømmet i Hamborg, fremkom prælaterne 
fra Bremen med gamle pavebuller, der skulde dokumentere 
deres ret til en højhed over dem. Som vi har set tilskreves 
disse buller 6 forskellige paver, medens de dog alle var rettede 
til de to erkebisper, der var så navnkundige i kirkehistorien, 
Ansgar og Rimbert. Efter disses forbilled var det da Innocens 
II udstedte den bulle, der var bestemt til at afgøre striden for 
bestandig, men som efter al sandsynlighed netop gav anled- 
ning til en undersøgelse og eftervisning af bedrageriet. Det 
der ved forfalskningen blev lagt ind i brevene var følgende: 
Ansgar (Rimbert) og alle hans efterfølgere skal ikke blot 
have erkebispedømmet i Hamborg, men tillige ret til at for- 
kynde læren for folkene i Danmark, Norge, Sverig, Island. 
Færøerne, Grønland, Helsingeland, Skridfmland og Vendland 
og til at indvi præster og bisper i disse lande, der med deres 
folk for bestandig underlægges det hamborgske erkebispc- 
dømme (f. ex. Hadrianus II: „legatum quoque nostrum te per 
omnia septentrionalia regna constituimus, omnesque supradic- 
tarum nationum episcopos presentes et amplius pro futuros eum 
subiectis sibi plebibus tibi et omnibus successoribus tuis ad 
sedem Hammaburgensem perpetua subiectione et obedientia 
subicimus"). 

Ved at overse og gennemskue dette falskneri påtrænger 
der sig en uvilkårligt det spørgsmål: hvorfor skete dette; var 
Bremerkirken nødt til at gribe til dette middel for at flå sin 
krig frem, eller havde den med andre ord ingen bedre og 
fyldestgørende hjemmel for sine fordringer? Det ligger nær at 
tvivle herom. De tyske forfattere, der er gåede så grundig til- 
værks ved påvisningen af uægtheden, går imidlertid hen over 
dette spørgsmål med en harefod. Lappenberg erklærer i sin 
undersøgelse, at interpollationerne nærmest er at anse for 
rigtige interpretationer (s. 786), idet han kun tager hensyn 
til folkenavnene, men overser de andre langt væsenligere for- 
falskninger. Alligevel bliver dr. Koppmann stående ved den 
samme betragtning: „eine Reihe von Fålschungen und In ter- 

pollationen, siger han (s. 484), kann nur aus dem Bestreben 
entstanden sein, das Recht, das man tvirklich besass, als 
durch eine ausschliesslich von Hamburg ausgehende missiona- 
rische Thatigkeit erworben, und als von Anfang an in ununter- 
brochener Continuitåt, und fur jeden der bestrittenen Theile 
ausdrOcklich, von den fruheren Pabsten anerkannt, darzustellen. u 

Men dette forklarer intet. Der må være noget galt ved 
den sag, der jævnlig tyr til uhæderlige midler, og selv om det 
var nok så almindeligt at forfalske aktstykker i det 11. år- 
hundrede (Lappenberg s. 801), bliver det selvfølgelig lige for- 
kasteligt, ligesom f. ex. en mened i vor tid er lige så stor en 
forbrydelse som nogensinde før, om så der blev brudt endnu 
flere eder end der gør; det er nemlig at rokke ved grundlaget 
for enhver retslig afgørelse og at undergrave den tillid, som 
hverken små eller store forhold kan undvære. Selv om der 
derfor intet andet var der talte mod det hamborgske erkebispe- 
dømmes primat over den nordiske kirke, vilde alene det fak- 
tum, at man i Bremen forfalskede en række aktstykker i denne 
retning være et meget vægtigt vidnesbyrd mod det og i alle 
tilfælde begrunde en stærk tvivl og en tilsvarende lyst til 
nærmere undersøgelse. Dette er nemlig hovedspørgsmålet for os : 
var den hamborgske kirkehøjhed virkelig nogensinde anerkendt 
fra alle sider, eller var den kun et krav og et mål, stillet af tids- 
forholdene og den historiske udvikling, anerkendt helt eller til- 
dels af kirkens overhoved? For det første tidsrums vedkom- 
mende ligger svaret herpå allerede i det foregående: der bestod 
i det 9. århundrede intetsomhelst forhold mellem erkebispe- 
(htonmet og de nordiske folk, og dette er også tildels ind- 
rømmet af dr. K., skønt ikke i den udstrækning og med den 
klarhed, som det tåler. Vi skal nu vende os til det næste 
tidsrum, for at følge forholdets videre udvikling; det vil her 
være nødvendigt at begynde arbejdet forfra, da de tyske for- 
fattere aldeles ikke har indladt sig på en drøftelse deraf. 

Det er ikke her stedet at gå nærmere ind på, hvorledes 
kristendommen voxede sin stille væxt i Norden, medens vikinge- 

togene satte hele Vestevropa i skræk for vore fædres vildhed. 
Vor tids videnskab har tilfulde godtgjort, at disse tog tillige 
betegner en kulturblanding og udvexling, mellem Nordboerne 
på den ene og Vestevropas store kulturfolk på den anden side. 
Det er et moment, som de tyske forfattere lige fra Adams tid 
kun har havt ringe lyst til at tage med, skønt lærens hurtige 
udbredelse herhjemme i en noget senere tid bliver uforstAelig* 
uden dette. Helveg har da også meget stærkt betonet netop 
dette forhold (s. 87 fif.), dog vistnok noget ensidigt som en 
indflydelse fra England (der først senere, i de store erobringers 
tid, fik den alt overvejende betydning for Danmark) og som 
særligt kommende øerne tilgode ; medens det sande . forhold 
vistnok var, at alle egne af det danske rige modtog en stærk 
indvirkning vesterfra, ligesom de alle deltog i de store tog til 
Thems og Seine, til Humber og Rhin, til Loire og Rhone. 
Således lod det af Saxe optegnede folkesagn om Gorm, der, 
dreven af en urolig higen efter det ubekendte, drog op til 
Nordens nat for at søge guderne og Udgårde Loke, denne 
konges rådgiver Thorkil ende med tilsøs at komme til Tysk- 
land, hvor han lærte kristendommens forklaring af dødens gåde 
at kende (Saxo, p. 432). 

Den tyske mission blev genoptagen af Unni, erkebisp fra 
918 — 36, den fjerde efter Rimbert. Adam fortæller, at det var 
Henrik Fuglefængers tog der gav anledning til hans rejse, men 
dette var efter hans mening igen foranlediget ved Gorm den 
gamles kristenforfølgelser. Herpå kan der ingen vægt lægges, 
de samtidige kilder ved intet derom, og var der noget, der 
kunde vanskeliggøre Unni fremgangen blandt de Danske, skulde 
det da være den saxiske konges tog. Det er heller ikke rime- 
ligt, at han først i slutningen af sin embedstid skulde være 
falden på at følge det kald, der lå i hans store forgængers 
■ navn, dersom han overhoved var tilsinds at følge det, og det 
viser jo hans store missionsrejse til Sverig. Efter Unnis død 
ved Mælaren besteg Adeldag den erkebiskoppelige stol 1 , og 

1 [Senere Tilføjelse:] Ådeldag blev erkebisp samme år Otto 1 blev konge. Som 

med ham begynder forholdet til Norden at antage en ny 
karakter, eller dog at få et nyt moment, nemlig bispevielsen 1 . 
Det er nødvendigt atter her først at henvende opmærk- 
somheden på de adkomstbreve, der danner grundlaget for op- 
fattelsen af retsforholdet. Af de bevarede pavebuller anser dr. 
K., som forhen omtalt, dem af Agapitus og Johannes XV for 
æ$e f da der efter hans mening ingen grund er til at forkaste 
dem: positive grunde fremføres ikke, da han overhoved ikke 
indlader sig på en nærmere omtale af dem. For i den hen- 
seende at komme til et bestemt resultat vil det være nødven- 
digt at søge et fast uomtvistet udgangspunkt. Et sådant har 
vi i Klemens IT s bulle fra 1047, der haves i original, og mod 
hvis ægthed der ikke kan rejses nogen tvivl, især siden den 
giver adskilligt mindre end en anden 6 år efter udstedt, og 
der altså fornuftigvis ingen grund kunde være til at lave den 
bagefter. Klemens II var ikke blot en ven af Adalbert, til 
hvem bullen er stilet, men han havde endog tidligere været 
hans kollega i Bremen og var bleven pave ved hans hjælp. 
Hvad h.an derfor tildeler erkebispedømmet kan man være tem- 
melig rolig for idetmindste er Jigesåmeget som det meste af 
hvad det før havde havt; det var tilmed uden al tvivl en god 
del mere. Men nu gentager Klemens de to ældste bullers ud- 
tryk om de nordiske folk: „in omnibus (circumquaque) gentibus 
Sueonum seu Danorum", og der er da ikke fjerneste grund til 
at antage, at en mellemliggende bulle, der tilmed udtrykkelig 
påberåber sig Nikolaus's, skulde have forandret eller udvidet 
det. Når derfor det Agapitus tilskrevne brev istedenfor har: 
(episcopi) „Danorum, Nortienorum, Suonum, necnon omnium 
wptentrionalium partium", da synes det åbenbart at være 
en forfalskning efter den senere formel (fra 1053), der medtog 
de forhen oversete Normænd og iøvrigt reserverede sig hvad 

P"»t læste han den første messe over den døende og døde kong Henrik. Han stod 
Otto nær (som Saxlands erkebisp). Poppes optræden og bispevielsen er utvivlsomt 
umiddelbart fremgåede af Unnis forberedelse og Adeldugs indflydelse. 

1 [Senere Tilføjelse:] Agapitus's bulle er vel kun en stadfæstelse af hvad der 
•K var sket: indvielsen af bisper (sml. W. Giesebrecht, Kaiserzeit 1 220. 297 ff.). 

der kunde være glemt 1 . Men ikke blot dette, som også. dr. 
K. har antydet, vidner mod bullens ægthed, som den nu fore- 
ligger; Adam giver desuden et referat af den, som slet ikke 
passer på dens ordlyd. Medens denne nemlig går ud på, at 
de nordiske biskopper uden videre hører til det hamborgske 
erkebispedømme, siger Adam, at Adeldag fik et brev fra Aga- 
pitus, hvori denne lykønskede ham til hedningenes omvendelse 
og gav ham alle de rettigheder, de fremfarne paver Gregorius, 
Nikolaus, Sergius og andre havde givet erkebispedømmet i 
Bremen 2 . „Ligeledes gav han ham ifølge sin apostoliske 
myndighed ret til på hans vegne at indvi bisper for Dan- 
mark og det øvrige Norden" (cui etiam sua vice ius ordinandi 
episcopos tam in Daniam, quam in ceteros septentrionis po- 
pulos, apostolica auctoritate concessit, II 3, sml. Helveg s. 
100). Men når vi således må forkaste den i afskrift over- 
leverede bulle af Agapitus som forfalsket i sine enkeltheder, 
så må den af Johannes XV vistnok forkastes som aldeles 
uægte. Den nævnes nemlig ikke i Klemens ITs brev, skønt 
den er aldeles ligelydende med det, og det påberåber sig buller 
af Nikolaus, Agapitus og Benediktus. Dr. K. bemærker vel 
herimod, at det næstfølgende brev, det af Leo IX, heller kun 
nævner de samme tre paver, medens nu dog Klemens IT 
vitterlig havde udstedt sit i mellemtiden; men dette beviser 
intet. Paven nævner selvfølgelig kun de breve, der hver gang 
forelægges ham, men dem er der heller ingen grund til at 
forti, idetmindste ikke uden antydninger (ved et „og andre 44 
e. 1.), og det lå da nær nok ikke at forelægge Leo det brev, 
Klemens havde udstedt 6 år tidligere til den samme erke- 
biskop. Det gjaldt nemlig om at få yderligere indrømmelser 



1 [Senere Tilføjelse:] Koppmann ger gældende, at det at de Norske kommer 
fer de Svenske, er ejendommeligt for de falske buller. Bisper blandt Normænd og 
Svenske var der ikke. Der kunde slet ikke være tale om Norge i 948, da Hakon så 
noget nær var den eneste kristen; men selv om kirken deroppe var regnet med, kan 
Normænd dog ikke komme før de Svenske, den gamle missions ene hovedmål. 

1 [Senere Tilføjelse:] Dette går på selve erkebispedemmets rettigheder, pallium 
osv., uafhængighed af Køln. 

af pavestolen, og da man engang havde indladt sig på svig, 
var det sikkert det klogeste til den ende at skjule det sidste 
og komme frem med ældre dokumenter, måske endog i for- 
falsket skikkelse. Havde der derimod existeret et brev af 
Johannes XV som det foregivne, da kan det vistnok forud- 
sættes som givet, at det var bleven fremlagt for Klemens, 
siden hans blev ligelydende med det, medens det afveg be- 
tydelig fra de ældre; og selv om man vilde tænke sig det 
tabte af Benediktus som et ligelydende mellemled, måtte en 
henvisning til det upåtvivlelig være gået over fra dette til det 
nærmest følgende, siden man overalt søgte at føre enhver ad- 
komst sålangt tilbage som muligt. Det er heller ikke ene- 
stående, at man på denne måde har søgt at antedatere et 
privilegium, tvertimod har netop Adalbert strax efter leveret 
os et håndgribeligt bevis derpå. De to buller af Anastasius 
HI og Johannes X (912 og 920) er nemlig som forhen be- 
mærket lavede efter den ægte af Viktor II (1054), hvad der 
utvivlsomt fremgår af en sammenligning (dr. K. s. 531). 
Ådalbert har ved disse falsknerier tilsigtet at give de ny ind- 
rømmelser, han afnødte paverne, et skær af fortidens ærvær- 
dighed og avtoritet, og hvad han har gjort efter 1054 kan 
man selvfølgelig uden at træde ham for nær forudsætte om 
ham efter 1047 l . Vi ser således, at det store bedrageri, der 
forer til udstedelsen af Innocens ITs afgørelse 1133, har sit 
mindre forspil i Adalberts velmagtsdage, kun med den forskel, 
at det her er de ægte buller, der er forbilled for de uægte, 



1 Det er her uden videre forudsat som det sandsynligste, at Adalbert selv har 
foranlediget disse falsknerier; det er imidlertid en selvfølge, at dersom der skulde til- 
vejebringes overvejende sandsynlighed for, at de nævnte buller ber henferes til en 
senere tid (hvad der dog neppe er rimeligt), vilde der ikke være det mindste i vejen 
for at lade Johannes XV's felge med. Det er, efterat ovenstående var nedskrevet, 
bleven drøftet i „Jahrbacher f. d. Landeskunde der Herzogthumer Schl. Holst. L. u X 
3. hefte, af W. Schrøder og K. Koppmann, til hvilket tidspunkt de forskellige forfalsk* 
ninger rettest bør henføres; den sidste holder især på Limars, den første dels på 
Adalberts, men for de fleste bullers vedkommende på en langt senere tid ; her er det 
dog af underordnet betydning at komme til et sikkert resultat i den henseende, selv 
om det overhoved er muligt, thi det synes i intet tilfælde at kunne få nogen ind- 
tyddse på opfattelsen af den nordiske kirkes stilling 

medens det omvendte senere bliver tilfældet. Der står da kun 
tilbage med fa ord at omtale den af Benediktus udstedte, af 
Klemens og Leo påberåbte bulle. Den er nu tabt og det lader 
sig ikke med sikkerhed afgøre, hvem der har udstedt den eller 
hvad den indeholdt. Det er dog sandsynligt, at det enten var 
Benediktus VIII eller IX, siden den Johannes tilskrevne bulle 
kun påberåber sig Nikolaus og Agapitus, medens den sikkert 
vilde have taget Benediktus med, dersom denne ikke havde 
været fra en senere tid. Af disse to paver er det måske igen 
det rimeligste at tænke på den første, der var samtidig med 
den virksomme erkebiskop Unvan, medens der dog også kunde 
gættes på den sidste, der overlevede Adalberts udvælgelse et 
år. Om denne bulles indhold kan der selvfølgelig intet sikkert 
siges, men det vil dog formentlig af den samtidige historie 
fremgå som sandsynligt, at den i alt væsenligt gik ud på det 
samme som det Agapitus tilstod Adeldag: at indvi bisper for 
de nordiske folk i pavens navn. 

Således står vi overfor det hundredår (936 — 1043), som 
Adam behandler i sin histories anden bog; det omfatter kristen- 
dommens fuldstændige grundfæsteise i Danmark (og Norge). 
Til vejledning ved fastsættelsen af forholdet mellem den na- 
tionale kirke i Norden og erkebispedømmet i denne periode er 
vi altså henviste til slutninger ud af den forfalskede bulle efter 
Adams referat og de historiske forhold i det hele taget. 

Agapitus's bulle er dateret d. 2. Jan. 948, og det er 
rimeligt nok, at den ægte var fra samme tid, da det måtte 
ligge i forfalskerens interesse at sikre sig mod vitterlige fejl i 
henseende til pavens opholdssted, skriver osv. Det rimeligste 
er vel også at antage, at der aldrig har existeret nogen falsk 
original, men at det kun er afskriveren der har rettet lidt på 
den, da den skulde sammenstilles med de andre, mod hvilke 
den stak alt for meget af; nogen praktisk brug har man neppe 
nogensinde havt for den. Der tør derfor også nok tilskrives 
en anden mærkeligked ved den nogen vægt. Medens nemlig 
både de ældre og nyere ægte buller omtaler Venderne ved 

siden af Nordboerne, nævnes de slet ikke her. Gregorius og 
Nikolaus gør Ansgar til legat „in omnibus gentibus Sueonum 
siue Danorum nec non etiam Slavomm vel in ceteris ubi- 
cumque illis in partibus constitutis — "; Klemens underlægger 
erkebispen bisperne „in omnibus gentibus S. seu D., nec non 
etiam in illis partibus, quæ sunt a meridionali Albia usque ad 
fiuvium Pene et ad fluvium Egidore — ". Disse to perioder 
svarer åbenbart til hinanden, den sidste er en underfundig for- 
tolkning af den første. Thi medens hine paver bekræfter det 
af kejseren oprettede erkebispedømme indenfor rigets grænser 
og dertil for erkekispens person føjer den ret at prædike 
evangeliet for alle de omkringboende hedenske folk, både Nord- 
boer og Vender, — så vil den sidste forklare begge dele som 
rettede til erkebispedømmet i Hamborg, og den indskrænker 
derfor Venderne til dem i stiftet (som imidlertid er bleven ud- 
videt til Pene, hvorom mere senere hen), for at kunne insi- 
nuere, at Svenske og Danske på samme måde ligger og altid 
nar ligget indenfor stiftet. Men mellem begge disse buller står 
nu den af Agapitus udstedte og nævner slet ikke Venderne. 
Dette er vistnok mere end et tilfælde eller en forglemmelse af 
afskriveren, det er sikkert begrundet i tidens forhold. Netop 
i hine år oprettedes de vendiske bispedømmer i Havelberg og 
Brandenborg (946 og 49) af kong Otto I, og alt landet op til 
Pene blev lagt under det første af dem. Dermed faldt den 
ubetingede ret til mission blandt disse folk bort af sig selv 
for Hamborgs vedkommende : det blev nu de ny indsatte bispers 
sag at fremme den hver i sit stift 1 . For de Vender^ ved- 
kommende derimod, som boede nord for Pene og Elde, var det 
aldeles unødvendigt at give en sådan ret, da den var selv- 



1 [Senere Tilføjelse:] Otto, der var en ven af Adeldag, indsnævrede dog hans 
område meget, idet han stadig tænkte på at samle hele Vendland under Magdeburg; 
dette lykkes tilsidst 968, da dette erkesæde oprettes og sættes ved 9iden af Køln, 
Trier og Maintz. Hamborg derimod henvises nu til sin nordiske mission. Otto tænker 
altså uden tvivl alt bestemt på, at dette forhold til Norden skulde have en lang frem« 
tid. Heller ikke i Danmark kan der dengang have været nogen som helst tendens ti I 
co emancipation, spørgsmålet var aldeles kirkeligt for den tidsalder, Harald var i den 
henseende en hengiven ven af Otto som af Adeldag. 

skreven tilligemed erkebispedømmets oprettelse i Hamborg og 
dets grænsers fastsættelse. At Agapitus altså ikke omtaler 
nogen mission blandt Venderne er et bevis mere på den op- 
fattelse af de nordiske landes forhold til Hamborg, der her 
gøres gældende, det viser at paven (såvel som selvfølgelig 
erkebispen) var fuldstændig på det rene med forskellen mellem 
de lande, der hørte til stiftet, og dem, der kun stod i forhold 
til erkebispens person i sin egenskab af pavelig legat. Adal- 
bert derimod lod Venderne igen komme frem i pavebrevet i 
den svigagtige hensigt at danne en parallel mellem dem og 
Nordboerne. 

Til den i Agapitus's bulle udtalte opfattelse svarer da 
også på det nøjeste to andre træk fra samme tidsrum, der er 
overleverede os fra to meget forskellige sider. Det ene er det 
sagn hos Saxe, eller rettere den tradition i den danske kirke, 
at en konge Frode, efter først at være bleven døbt på et 
Englandstog, sendte bud til pave Agapitus for at bede ham 
om lærere i den kristne tro. Denne tradition er nemlig i en- 
hver henseende såre let forklarlig. Ansgars virksomhed glemtes 
selvfølgelig i Danmark; hvad han havde udrettet var ikke af 
den betydning og af det omfang, at der kunde vedligeholde 
sig en tradition derom, uafhængig af de skriftlige mindes- 
mærker. Kristendommen hentedes hjem over havet, Thorkil 
fik den i Tyskland, Frode i England, det måtte blive folkets 
ældste erindring. Først derefter udgår der bud til Rom for at 
få ordenlige lærere i hjemmet og bisper til at forestå kirkerne, 
og dermed begynder da kirkens grundlæggelse. Traditionen 
har her glemt mellemleddet i Hamborg, det er uden væsenlig 
betydning, den holder sig til paven som den unge vordende 
kirkes naturlige formynder, og det er da i alle tilfælde mærke- 
ligt, at den har fastholdt det rette navn Agapitus. Hvad iøv- 
rigt Frode angår, da synes han at være født af en misfor- 
ståelse af et oldengelsk digt, men selv om der aldrig har været 
nogen regerende konge af dette navn i det 10. århundrede, 
så er det dog ret vel muligt, at et gammelt kvad kan have 

overleveret dette navn på en dansk høvding eller kongefrænde, 
der har henvendt sig direkte til Rom og derved måske endog 
foranlediget den kraftigere udvikling af missionen, der spores 
fra Cnnis tid (sml. Helveg s. 89). 

Det andet mærkelige vidnesbyrd fra denne tid er kejser 
Ottos brev af 26. Juni 965, hvorved han ifølge den myndighed, 
der er given ham ved kejserdømmet (quum imperatoriæ 
dignitatis officium esse constat, ut erga divini cultum officii 
pervigili cura insistant etc. Lappenberg nr. 41), tillægger 
bispedømmerne i Danmark den frihed for afgifter af deres jord 
og personer, der var tilstået kirkens mænd overalt i kristen- 
heden. Der forlyder heri intet om den hamborgske eller nogen 
anden tysk kirkes ret, ligesom det er en sag der ikke ved- 
kommer Otto som tysk konge; han beråber sig kun på Adel- 
dags opfordring og sit kejserdømmes værdighed (interventu 
dilecti archiepiscopi nostri Adaldagi, ae pro statu et incolumi- 
tate imperii nostri). Ligeoverfor dette brev står de kongebreve, 
ved hvilke Otto opretter bispedømmerne i Havelberg og Bran- 
denborg; her er der kun tale om kongens vilje og hans mænds, 
de verdslige såvel som de gejstliges, råd; han fastsætter bispe- 
dømmernes grænse og udnævner bisperne selv, der er slet ikke 
tale om pavens stadfæstelse 1 . 

Adam af Bremen misforstår, og måtte efter de anskuelser, 
der herskede i Bremen på hans tid, misforstå, dette forhold, 
idet han påstår, at man af „kong" Ottos brev kan se, at han 
i den grad har været herre over Danmark, at han endog har 
givet dets bispedømmer gaver. Der er nemlig intet i dette 
brev der ligner de gaver, som ellers af landets herre blev 
givne til ny bispestole, nemlig indtægterne af jordegods eller 
lignende, der er kun tale om det gods, de allerede måtte have, 

1 [Senere Tilføjelse:] 966 kom Otto tilbage fra Rom som kejser; han kom til 
Saxland og begyndte at gnuidlu'gge den ny æra; stiledes må også hint brev forklares 
(Giesebrecht I 449 f. 459). Harald hnvde netop dengang vist rigel en tjeneste ved ikke 
*t understøtte Vigmand i Ottos fraværelse. — At Otto ikke har gjort tog til Danmark 
før kirkens skyld, ses ikke blot af Wid ukinds tavshed, men ligger også i hans venhkab 
med Adeldag: denne stod jo i det bedste forhold til Harald Blåtand. 

og de afgifter, der kunde kræves deraf. Tilmed er det ikke 
kongen der udsteder dette brev, men kejseren, og der kan 
ingen tvivl være om, at der fra først af er lagt en bestemt 
betydning heri, skønt Otto III senere stadfæster brevet som 
konge. Det var jo netop det man stadig vilde lægge i kejser- 
dømmet, at det skulde stå over jordens konger, ved siden af 
pavedømmet, for at hævde kirkens verdslige interesser. Lige- 
som derfor paven uhindret rådede over de danske biskopper, 
således kunde kejseren udstede breve om bispestolenes verds- 
lige forhold; hvorvidt de vilde blive tagne tilfølge, dersom de 
kom i modstrid med landets egne love, var selvfølgelig et 
andet spørgsmål, som efter hele det mørke, der hviler over hin 
tid, nu umuligt kan besvares. Men at Otto III efter Adeldags 
udtrykkelige ønske stadfæster dette brev og udvider det til 
også at gælde Odense, skønt han kun er konge, vil ikke sige 
synderligt, da det kun viser, hvor vaklende begrebet ofte kunde 
holdes, der hvor det egenlig kun var formen om at gøre; var 
Otto end ikke kejser, så var dog ingen nærmere til at blive 
det end han, erkebispen var en gammel mand, der ikke kunde 
vente længe med at få den stadfæstelse, han ønskede før sin 
død (der indtraf kort efter); blev Otto så engang kejser vilde 
han neppe gå fra det, han som konge havde lovet. — løvrigt 
skal her endnu kun i forbigående bemærkes angående Adam, 
at hans opfattelse af hvad der skete ved indvielsen af de 
første danske biskopper i Slesvig, Ribe og Aarhus (ved 948), 
at nemlig Jylland dengang blev lagt under erkebispedømmet i 
Hamborg (eo tempore — Judland — Hammaburgensi episco- 
patui subiecta est, II 3), skønt den er falsk, på det bestemteste 
viser, at han endnu ikke kendte den senere påstand, at alle- 
rede Ansgar og Rimbert havde været Nordens erkebisper l ; 
han daterer Jyllands optagelse i stiftet fra Adeldags, øernes 
altså fra en endnu senere tid; videre gik man altså endnu 

1 [Senere Tilføjelse:] De til år 1133 forfalskede 6 buller er alUå senere end 
1072. — Adam gør tydelig forskel mellem Norden og Hamborg stift, IV 13: „unde (a 
Sliu lacu) incipiunt fines Hamb. parrochiæ qui . . . porriguutur usque ad Panim flumen." 

ikke i Adalberts dage, og hertil er den moderne tyske viden- 
skab da også med dr. Koppmann kommen tilbage. 

Imidlertid udbredtes kristendommen her i riget i Harald 
Blåtands og Adeldags tid; Jellingestenen med sit billed af den 
korsfæstede er et enkelt monumentalt, de skriftlige kilder, Vi- 
dukind og sagaerne, et fyldigere vidnesbyrd derom (sml. Helveg 
s. 101 og 118). Derefter kom de store erobringers tid; Sven 
Tveskæg og Knud den store henvendte al deres opmærksomhed 
på England og det stolte rige måtte bøje sig under deres spir. 
Heraf fulgte der da atter en rig vexel virkning, og ligesom 
i det 9. århundredes sidste menneskealder fortrængtes den 
tyske indflydelse af Vestevropas, dennegang vistnok udelukkende 
Englands. Det var ligesom to forskellige strømninger der 
skiftedes til at sende deres bølger ind over vort fædreland, og 
der kan ingen tvivl være om, at jo denne forskellighed bidrog 
meget til, at læren kunde blive selvstændig tilegnet og dybt 
optaget i folkets bevidsthed. Hvad derfor missionen i Adel- 
dags tid havde levnet, det fuldendtes af engelske og engelsk- 
danake klerke i Svens mange fredelige år og under Knuds, 
ved 9in evropæiske glans bedårende regeringstid. Det var i 
denne periode det kom til det første os bekendte sammenstød 
mellem erkebispen i Hamborg og en nordisk konge. Vi 
kender desværre kun de herhenhørende begivenheder af Adams 
fremstilling, der både er fjernet alt for langt fra dem i tiden 
og selvfølgelig ser dem fra et bestemt partistandpunkt; men 
pa den anden side lader hans gode vilje og redelige fortælling 
& f det, han har hørt, det dog skinne igennem, hvad det var 
striden drejede sig om og hvorledes den blev bilagt. Knud 
lod ikke blot præster komme her til landet fra England, han 
lod også biskopper indvi derovre for at give dem bispedømmer 
1 Danmark. Unvan, der dengang var erkebiskop i Hamborg 
(1013—29), var mand for at træde op herimod, han var ikke 
"lot en myndig karakter, men tillige beregnende og snild, 
s Wig beredt til at bruge de skatte, kirken i tidens løb havde 
samlet, til sine hensigters opnåelse. Det synes at fremgå af 

•^ D. Jørgensen : Afhandl. I. " 

Adams ord, at ikke så få biskopper efterhånden blev sendte 
hjem fra England, uden at erkebiskoppen lod sig forlyde med 
noget. Rimeligvis har han først søgt pavens fornyelse af det 
apostoliske kald, der neppe udtrykkelig var overført på Adel- 
dags efterfølgere. Til denne tid må da vistnok netop den 
tabte bulle af Benediktus henføres, således at det var med den 
i hånden Unvan endelig vovede at bryde overtvert og uden 
videre anholde en af Knuds engelske biskopper. Det var Ger- 
brand, som var bestemt til Roskilde, det gik ud over. Han 
var indviet af Edelnod, erkebiskop i Canterbury (1020 — 38). 
og hertil vilde det svare meget vel, om man kunde antage, at 
den falske bulle, der tillægges Benediktus VIII, med hensyn til 
udstedelsestiden svarede til den tabte ægte; den er nemlig da- 
teret 1022, to år før pavens død. Ved denne tid må det i 
alle tilfælde rimeligvis have været at Unvan troede sig stærk 
nok til at trodse Nordens mægtige konge. Gerbrand, siger 
Adam, blev snart vunden af den indsmigrende erkebiskop, han 
gik endog i spidsen for de mænd, denne sendte til kongen i 
England for at lykønske ham til de store sejrvindinger og tale 
Hamborgkirkens sag for ham. Adam fortæller et andet sted, 
at Unvan vidste at bruge kirkens skatte i rette tid og på rette 
måde til at vinde lunkne venner og formilde sine fjender: 
Nordens vilde konger kunde ikke modstå hans gavmildhed og 
de engelske biskopper bøjede sig for hans guld (II 47. 48). 
På den måde kom det til et forlig; Knud anerkendte den 
pavelige legation og lod bisperne, som han havde valgt, frem- 
stille sig i Bremen for at modtage indvielsen eller, om de var 
viede i England, vedkende sig det forhold, der af kirkens over- 
hoved var oprettet mellem dem; Unvan så på sin side gennem 
fingrene med den selvrådige konge og anerkendte de bisper, 
han sendte til ham, „og som han fandt skikkede til embedet", 
tilføjer Adam forsigtig (alios vero in Angiia ordinatos, pro 
amicitia regum, cum satisfacerent, ad aedificandam dimisit 
ecclesiam, II 47). Det behøver vel neppe at tilføjes, at det 
stadig var kongen der valgte bisperne og gav dem embedet: 

der kunde ikke opstå tvivl om hans ret dertil, kun han var 
konge i Danmark, og han var anerkendt som kristelig konge 
af kirken; men kirkevæsenet var på den anden side så lidet 
ordnet, at ingen anden kunde have nogen af ham uafhængig 
ret i den henseende. 

Før vi slutter omtalen af denne periode af den danske 
kirkes udvikling i forhold til Hamborg, er der endnu et punkt 
der i al korthed skal fremdrages, nemlig den især af Helveg 
på flere steder opstillede modsætning mellem Jyllands og øernes 
bispedømmer, således at den engelske indflydelse og dermed 
den rent nordiske karakter skulde været større her, den tyske 
hist. Denne anskuelse er kun en affødning af Tyskernes 
theori om en ældgammel modsætning mellem halvøens og 
øernes beboere, en theori der blomstrede i Dahlmanns tve- 
deling af det gamle danske rige og satte frugt i Fr. Hammerichs 
tredeling efter de gamle landskabslove. Ligeoverfor denne 
theori må det bestandig holdes fast, at en social forskellighed 
ikke begrunder en politisk adskillelse eller modsætning, ligeså 
lidt som en lighed hist begrunder en lighed her. Danmark 
har ikke blot, tiltrods for sundene og de forskelligheder der 
holdt sig til den nyere tid i lovgivning og sprog, været et 
samlet rige, sålangt historien går tilbage, men det har også 
delt politisk og kirkelig udvikling fra de ældste tider. Adam 
synes rigtignok at opfatte det anderledes, hvad der jo er for- 
klarligt nok, da han hørte hjemme i et rige, hvor stammernes 
forskellighed og indbyrdes fjendskab spillede en så stor rolle, 
men han har kun ringe held med sig i de vidnesbyrd, han 
tror at finde for sin anskuelse. Når han således blandt de 
bispesæder, Knud besatte med Engelskmænd, særlig nævner 
Skåne, Sælland og Fyn, da synes der herved ganske vist at 
foresvæve ham hvad han før har sagt om, at Jylland blev 
underlagt Hamborg; men mere end en løs antydning er det 
heller ikke, thi han siger selv, at dette kun er exempler, men 
at der kom „mange", altså vel også til jydske stole. På den 
anden side siger han udtrykkelig, at de først indviede jydske 

8* 

bisper tillige fik øerne under sig, og vi ser da også Otto III 
tage sig af Odense bispestol med samme kongelige velvilje 
som af de andre. At den geografiske nærhed iøvrigt selv- 
følgelig altid har nogen betydning i slige forhold skal ikke på 
nogen måde bestrides; ligesom den første kirke blev bygget i 
Slesvig og den næste i Ribe, således bidrog vistnok mange 
ydre forhold til at grundfæste kristendommen tidligere i landets 
sydlige egne end i de nordlige og østlige; men at den ofte, 
ja måske i reglen, i politisk henseende har den modsatte virk- 
ning, så den gør modsætningerne skarpere og bevidstheden om 
dem klarere, afgiver ikke blot vore dage et slående bevis på, 
men det fremgår alt af mange træk i tidligere tiders historie. 
Hermed er da vistnok rækken af de kendsgerninger, der 
kan give oplysning om den danske kirkes forhold i det store 
og udadtil, for dette tidsrum udtømt. Det synes utvivlsomt at 
fremgå af dem, at der i de første 200 år ikke var tale om 
nogen afhængighed af erkebispedømmet i Hamborg, men at 
den nordiske kirke retslig lå umiddelbart under paven, som en 
„stridende" kirke, der endnu ikke havde kunnet organisere sig 
ud af sig selv og altså måtte ty til den apostoliske myndig- 
heds bærer i Vesterlandenes trossamfund, siden den politiske 
selvstændighed, de nordiske folk levede under, udelukkede en- 
hver anden form. Erkebispen af Hamborg havde i det sidste 
hundredår været bærer for denne myndighed ved pavens ud- 
trykkelige beskikkelse; han havde indviet de nordiske biskopper, 
skaffet dem kejserlige privilegier (!) og ladet sig selv indvi af 
dem som sine lydbisper. Og det må da også siges til ære 
for disse erkebiskopper, at der fra deres side heller ikke endnu 
foreligger noget forsøg på at lægge andet eller mere ind i det, 
der var overdraget dern: man synes tvertimod fra alle sider 
at have været enig om hovedsagen. Det var imidlertid neppe 
af overdreven samvittighedsfuldhed, man hidtil havde undladt 
at fremme sin sag ved underfundige midler — thi alt før 1012 
antager dr. K. at bullerne vedkommende klostrene i Turholt 
og Ramesloh er bleven forfalskede — , men fordi fristelsen 



NYKKE TYSKE BIDKAG T. D DANSKE MIDDELALDERS HIST. 117 

endnu ikke var kommen. Med Knud viste faren sig for første 
gang i en truende skikkelse — og havde han været så djærv 
en konge for Danmark som han var for England, så havde 
han sikkert ladet den voxe Bremerklerkene over hovedet — , 
den danske kirke begyndte at organisere sig, bispernes nid- 
kærhed havde ingen hedninger flere at vende sig imod, den 
begyndte at rette sig mod det forældede missionsforhold til 
Hamborg. Intet var da heller naturligere under de givne for- 
hold end at dette ophørte af sig selv. Enhver ny pave kunde 
undlade at overdrage sin myndighed over den nordiske kirke 
til en tysk erkebiskop, eller ved enhver erkebisps død kunde 
paven undlade at overdrage den til hans efterfølger, og sam- 
tidig kunde den overdrages til en dansk biskop; ingen vilde 
kunne modsætte sig denne udvikling, der i enhver henseende 
var naturlig og billig, idet den både stemmede med de rets- 
lige forhold og med den ny kirkes naturlige krav. Der kan 
da heller ikke være tvivl om, at dette har foresvævet danske 
mænd allerede i Knuds tid og at det har været denne tanke, 
der har gjort Unvan så villig til at tåle kongens egenmægtige 
indgreb i hans myndighed, af frygt for at en større modstand 
skulde føre til et brud. Således blev det undgået dengang; 
den tyske erkebiskop kunde håbe på gunstigere tider, da Dane- 
kongens vælde var mindre, hans egen eller hans efterfølgeres 
sterre, — de danske bisper tog mod Unvans gaver, brød sig 
lidet om hans højhed og trøstede sig vel ligeledes med at 
fremtiden vilde klare forholdene af sig selv. Dengang fik 
imidlertid Hamborgerne ret, i Adalbert fik erkebispedømmet en 
repræsentant, imod hvem selv Sven Estridsøn og biskop Vil- 
helm intet formåede, og den danske kirkes organisation truede 
med at fuldbyrdes på en for rigets og folkets selvstændighed 
såre uheldig måde. 

Adalbert besteg erkebispestolen i året 1043, omtrent sam- 
tidigt med at Sven Estridsøn begyndte kampen for at vinde 
Danmark tilbage fra den norske Magnus. Det var den mest 
fremragende karakter i hele rækken, en selsom blanding af 

verdslige og kirkelige evner og fejl 1 . Han og hans hele livs 
gerning har fundet en, man kunde fristes til at sige hensynslos 
forsvarer i dr. C. Grttnhagen, hvis skrift om ham foran er 
nævnt i forbindelse med dr. Koppmanns afhandling. Dr. G. 
gør det til sin opgave at lægge den bedste mening i alt hvad 
Adalbert har foretaget sig, at se hans liv i en stor ides be- 
lysning og undskylde hans fejl som menneskelige skrøbelig- 
heder. Dette kan nu i og for sig være godt nok, men i 
historien er det et fejlgreb, thi her gælder det ikke om at 
være skånsom, men retfærdig, da det er umuligt at hæve en 
enkelt, selv der hvor han står i skygge, uden tillige at ned- 
sætte andre på en uretfærdig måde. Dr. G. går imidlertid ud 
fra, at alle samtidige har været uretfærdige mod Adalbert, selv 
Adam af Bremen, der dog ser op til ham som en åbenbaring 
af noget stort og sjældent, og som kendte ham af daglig om- 
gang. Heri går han dog øjensynligt for vidt; er der nogen- 
steds hvor Adam viser virkelig evne til historisk skildring, da 
er det tilvisse netop i den tredje bog, der alene omhandler 
Adalbert; han taler her som den der er vel underrettet og den 
der har forstået, hvad der var det væsenlige i tidens omvælt- 
ninger i den kreds, han havde sat sig for at skildre; Adalbert, 
der i mange henseender var disse begivenheders midpunkt, 
opfattede han uden fordom, og hans fremstilling af ham er 
hverken en lovtale eller et angreb, men noget af begge dele, 
altsom mandens forskellige sider synles at udkræve det. Så- 
ledes opfattes den også af W. Giesebrecht i hans „Geschichte 
der deutschen Kaiserzeit" (hvor dog også de første to bøger 
af hans historie, der er af ulige mindre værd, roses på sæd- 
vanlig måde). Giesebrecht siger nemlig i sin „tfbersicht der 
Quellen und Hulfsmittel" til 3. del, s. 1054: — „fur die 
hier behandelte Periode ist es (Adams Werk) besonders wegen 



1 [Senere Tilføjelse:] Til Adalberts historie mærk brevet til Fulco i Korbie om 
Ansgars relikvier og broderskab i mindet om liam (Mabillon, Acta s. Bened. ord. IV, 
2, 125); han nævner her: Friser, Danske, Vender, Normænd og Svenske „og andre" 
som omvendte af Ansgar! 

der vortrefllichen Schilderung Erzbischofs Adalberts wichtig, 
Adalbert hat keinen Biograph en gefunden, doch sind wir durch 
Adam besser fiber ihn unterrichtet als flber irgend einen seiner 
Zeitgenossen. An Adams Urtheil fiber Adalbert muss man sich 
halten; denn es beruht auf genauer Kenntniss und ist in einer 
Weise ausgesprochen, welche der Pietåt und Wahrheitsliebe 
des Autors gleiche Ehre macht." 

Adalberts karakter er ikke så vanskelig at forstå som dr. 
G. synes at antage. Han er en af disse mænd som især 
fedselsaristokratiet ikke sjælden frembringer, ligesom forud- 
bestemt til enten at henrive og fastholde, eller frastøde og 
oprøre folk som de er flest. Smuk, rig og gavmild, veltalende 
og vittig, et klart hoved, beåndet af det ideelle, der griber ham 
mægtigt hvor det træder ham imøde: som kongelig storhed 
ikke mindre end som ydmyg selvfornegtelse, synes han skabt 
til at gå foran i tidens kampe og vise vej i dens gådefulde 
bestræbelser. Men uden mådehold og selvbeherskelse, uden 
syn for sine egne brøst, men bidende og skånselsløs overfor 
andres, med en ustyrlig ærgærrighed og en god del forfænge- 
lighed synes han at måtte komme i kollision med alle og at 
måtte blive hadet af de mange, han sårede på sin vej. Deraf 
kommer det stærke spil af held og uheld i hans liv; går det 
godt, da hjælper ligesom alt til at bære ham frem; forlader 
lykken ham et øjeblik, da viser det sig, at hans venner var 
skjulte fjender, g a t hans fjender hadede ham som døden, og 
alt bryder på en gang løs over ham, medens han selv synker 
sammen i fortvivlelse, — indtil lykken atter smiler, og den 
næsten opgivne skude sætter det ene sejl til efter det andet 
og hejser alle sine flag. 

Neppe var Adalbert i en ung alder bleven erkebiskop, før 
han vidste at indynde sig således hos kong Henrik III, at han 
blev hans næsten uadskillelige ledsager og medarbejder i alle 
rigets indre og ydre anliggender. Han fulgte denne sjældne 
fyrste på det mærkelige tog til Rom 1046 og var vidne til, 
At tre paver blev afsatte og en fjerde, hans ungdomsven og 

fælle Klemens II, besteg det hellige sæde efter hans anbefaling:. 
I denne stilling var Adalbert tilfreds og lykkelig; alt gik vel 
for ham derhjemme i stiflet, hvor en ny ånd snart begyndte 
at gøre sig gældende, og kejserdømmets store ide, at danne 
en fast verdslig magt, hævet over de smålige hensyn, der gjorde 
sig gældende blandt hertuger og grever, greb ham med hele 
det trylleri, som kærligheden til og stoltheden over fædrelandet 
og dets hæder, tilligemed hengivenheden for kirken og de store 
tanker, den satte i bevægelse, kunde udgyde over den. Det 
Henrik vilde var at rense kirken for det verdslige og netop 
derigennem knytte den til kejserdømmet som udtrykket for 
den højeste jordiske vælde, retfærdighedens håndhæver, del 
kirkelige livs ydre værn og støtte. Han døde uden at opnå 
varige resultater; hans søn og efterfølger var et sexårigt barn, 
og inden han havde nået den voxne alder var opgavens løs- 
ning umuliggjort: thi imidlertid havde den store Gregorius som 
almægtig kardinal lagt alting tilrette for gennemførelsen af sin 
opfattelse af kirkens og statsmagtens reformation: for ham stod 
kirken som det ypperste, også i verdslig henseende, kun den 
var istand til at afgive en varig grundvold for freden og ret- 
færdigheden, al verdslig magt måtte derfor i sidste instans 
gøres afhængig af den. 

Da Leo IX, den sidste pave der var valgt og regerede 
uden Hildebrands indflydelse, og for hvem kirkens reformation 
var hovedsagen, og kejser Henrik var døde (1054 og 1056), 
siger Adam, forlod lykken og besindigheden Adalbert. Vel 
lykkedes det ham at erhverve en plads i den unge kong 
Henrik lV's formynderskab, men hans indflydelse på drengen 
dadles, og det viste sig, at han ikke forstod alene at stå i 
spidsen for et stort riges indviklede anliggender. Hvor arbejd- 
som, snild og opfindsom han end havde været ved siden af 
Henrik III, det nyttede ham kun lidt nu, da det gjaldt om at 
hævde en fremragende % plads, der var afhængig af manges gode 
vilje; hvor fortrinlig han end havde været som den anden 
mand i riget, kun afhængig af den første, så lidt egnede han 

sig til selvanden at være den første. Erkebispedømmet for- 
faldt i denne tid, de saxiske fyrsters fjendskab voxede fra dag 
til dag, og da det lykkedes Adalbert at få Anno af Køln, med 
hvem han delte den højeste magt, fjernet og den 15årige 
Henrik erklæret for myndig, forbedrede det så lidt hans stil- 
ling, at han endog blev fuldstændig fjernet fra hoffet og måtte 
tåle de største ydmygelser i sit eget hjem (1066). Vel lykkedes 
det ham atter nogle år efter at komme tilbage til sin gamle 
plads ved kejserens side, men hans livskraft var udtømt, og 
han døde, opfyldt af planer om hævn og om kongemagtens 
forøgelse (1072). 

Det må indrømmes dr. Grønhagen, at dette liv vel var 
en omhyggelig undersøgelse værd; selv om slige karakterer 
vel neppe er så sjældne, som han forudsætter (han sammen- 
ligner ham med Alkibiades, s. 50 f.), så er det dog sjældent, 
al de sættes i forhold, der i den grad egner sig til at udfolde 
og lade dem komme frem i alle deres konsekvenser. Dr. G. 
har dog neppe løst sin opgave på en tilfredsstillende måde, 
selv om han har samlet ikke så lidt stof og utvivlsomt har 
behandlet sin opgave med stor interesse. Han har ikke til- 
strækkelig klart gennemskuet Adalberts handlinger i det enkelte, 
og han har grebet fejl i den ide, han tror at skimte gennem 
dem som helhed. Dette var, som skriftets titel antyder, efter 
hans mening ideen om et nordisk patriarkat, 

Dr. G. er ikke den første, der lægger en ganske særdeles 
vægt på denne ide. Uden dermed at ville påstå, at den ikke 
alt tidligere er kommen frem, skal her kun henvises til Lappen- 
hergs udtalelse i fortalen til det hamborgske diplomatarium, 
hvor han forsvarer den plan han har fulgt, at optage en række 
oldbreve angående erkebispedømmets ældre forhold, netop ved 
at henvise til dets store bestemmelse: „So mflge man es denn 
billigen, siger han (s. XVI), wenn wir dem Gedanken des 
grossen Karls folgend, welcher die eigenthumliche Lage Ham- 
Wgs zur Fflrderung des Christenthums und frankischer Bil- 
dung erkennend, diese Stadt so hoch stellte, dass, wenn von 

den schwachen Nachfolgern unterstfltzt, sie neben Rom und 
Byzanz den Sitz eines neuen Papsithumes hftite werden mussen, 
welches die Entwickelung des Nordens f6rdernd, zugleich den 
Kaisern in ihren Kampfen mit dem Bischofe von Rom die 
festesie Stiitze dargebolen und durch das nordisch-germanische 
Geisteslicht eine reinere Kirche erbauet hatte, so moge man 
es wenigstens entschuldigen, wenn der Geschichtsforscher jeden 
Strahl jenes Gedanken auffangend, jedes Steinchen des nur 
begonnenen Riesenbaues sammelnd, denselben bis zu seinem 
letzten Erløschen verfolgt." Her findes igrunden udtalt alt det, 
dr. G. kommer frem med i sin udførligere udvikling, kun at 
han (eller Rettbergs kritik, se s. 5 anm.) holder sig fri for 
den middelalderlige tilbøjelighed at henføre alle store ideer til 
Karl. Han ser alt i erkebispedømmets oprettelse ved en „for- 
ening" af Hamborg og Bremen et varsel om dets store betyd- 
ning: på den ene side at være et midpunkt for en tysk, på 
den anden for en international virksomhed. Men varslet er 
her som det der varsles om: Hamborg og Bremen blev aldrig 
„forenede", og Hamborg blev aldrig sædet for nogen verdens- 
kultur, hverken ved sit erkebispesæde eller, som Lappenberg 
også antyder, ved sin handel. I den almindelighed, hvormed 
Lappenberg fremsætter planen, uden egenlig at knytte den til 
nogen bestemt tid (han synes aj; gå ud fra, at den foresvævede 
hele den ældre middelalder), er der imidlertid noget bestikkende 
ved den; ikke fordi der er noget i selve hin tid, den lader sig 
knytte til, men fordi noget lignende blev fuldbyrdet ved Luthers 
reformation. Det er da også åbenbart kun tanken om denne, 
der har vakt ideen om et nordisk-tysk patriarkat. Havde 
Henrik III blot levet noget længere, mener G., da vilde det 
være bleven oprettet, omfattende de nordiske riger, det saxiske 
land og Vendland (indtil Pene); kejseren vilde samtidig have 
flyttet rigets tyngdepunkt fra Sydtyskland og Italien til Nord- 
tysklands slette — (han byggede sig et slot i Goslar) — , og 
patriarkatet vilde derved have opnået en overlegen stilling over 
de andre tyske bispedømmer og måske, ved hjælp af de danske 

fordringer på England, tillige over dette rige! Det ligner de 
tvske lærde at udruge en sådan ide 7 — 800 år efterat den 
skulde være trådt i live. Hamborg stillet ved siden af Kon- 
stantinopel og Kom! Den mindste erkebiskop i Tyskland stillet 
i spidsen for en udvikling, til hvilken der ikke fandtes og 
ikke kunde findes de mindste spirer på en tid, da det netop 
var de sydlige gammelkristne lande, der lå i opposition mod 
pavedømmet, medens de nordlige, nylig omvendte, støttede det 
og så op til det! Tanken vilde, om den var bleven undfanget 
i hin tidsalder, ikke have været ophøjet, men tåbelig og 
urimelig. 

Der er da i virkeligheden heller intet der taler for, at den 
har været næret af nogen: Adam kender den ikke, og selv i 
det han omtaler: et patriarkat, omfattende de to tyske stifter 
Hamborg og Ferden og de 3 nordiske riger, kalder han den 
oq frugt af Adalberts hovmod og tåbelige drømme. Det erke- 
bispen tænkte på var at oprette en egen kirkelig værdighed, 
der skulde stå i samme forhold til erkebispedømmet, som dette 
står til bispedømmet; han selv vilde dele sit stift (efterat have 
tilegnet sig Ferden) i 12 små bispedømmer, Danmark skulde 
have en egen erkebiskop, Sverig og Norge rimeligvis også i 
tidens løb. Han vilde da have en vis overhøjhed over dem, 
have ret til at holde synoder o. 1.; pavens magt skulde ud- 
oves gennem ham, ligesom den udøves gennem erkebiskoppen 
overfor bisperne; det var kort sagt et nyt mellemled i hier- 
arkiets store organisme, hvis hoved paven var og skulde 
blive 1 . 

Således tænker Adam sig dette patriarkat, og der er ikke 
mindste grund til at tro. at Adalbert har havt nogen anden 
forestilling om det, en højere ide kunde ikke passe dertil. 
Adalbert var overhoved ikke den mand, der egnede sig til at 
være bærer for en ide, ligesålidt som han selv var båren af 

1 Sml. Adam Hl 70: (A.) gloriatus, se duos tantum habero dom : nos, hoc est 
P*pam et regem, quorum dominio jure subjuceant omnes secult el ecclesitc pote- 
ntes. 

det ideelle. Med sin høje dannelse og sin rigt udstyrede per- 
sonlighed greb han ind i begivenhedernes gang, dreven af 
ærgærrighed og lyst til at handle, beåndet af tidens ideer, men 
uden at have hengivet sig til nogen af dem med den inder- 
lighed, der ene er istand til at adle et sådant menneskeliv. 
Hvor skånsomt man end vil bedømme ham, vil det være 
umuligt at komme bort fra den erkendelse, at det er kejser- 
hoffets glans og kejservældens magtfylde, der bedårer ham og 
lænker ham til de to Henriker. Han havde sans for andet 
end dette, det skal villigt indrømmes; han toede de fattige 
pilgrimmes fødder og han var nær ved at gå til Norge og 
Island som ordets forkynder; men det viser kun, hvor let be- 
vægeligt hans sind var, hvor ustadig tankerne søgte omkring 
efter det usædvanlige, opad, nedad og udad. Der er noget 
glimrende i hans løbebane, men man søger forgæves noget 
stort eller endog blot noget fuldbårent og helt. Og allermindst 
kan tanken om at oprette et patriarkat gøres til dens mål, 
endog i den grad, at han efter dr. G.'s mening skulde have 
afslået pavestolen for at sætte den iværk. Det er nok muligt, 
at han i sine senere år har ytret, at han selv kunde være 
bleven pave, dersom han havde villet, som Adam forteller, 
men efter alt hvad vi ved om ham må denne lejlighed enten 
aldrig i virkeligheden have været budt ham, eller den er under 
de givne forhold forekommen ham som et ringere vilkår end 
at følge kejseren og hans lykke. 

Dermed må vi da opgive ikke blot dr. Grønhagens op- 
fattelse af Adalbcrt, men også Lappenbergs opfattelse af erke- 
bispedømmet. Skulde den have nogen sandhed, måtte det da 
være netop nu, i Adalberts plan om patriarkatet. Det er ikke 
blot en løs og urimelig hypothes, at Karl den store har tænkt 
på en tysk-nordisk kirke, men der er heller ikke mindste spor 
deraf i den følgende tid, indtil Adalbert. Og efter hans dage 
kan de endnu mindre søges; thi fra den tid af gjaldt det kun 
om ved alle midler at fastholde den usandhed, at de nordiske 
riger hørte til erkebispedømmet, uden at et glimt af nogen ide, 

højere end den der endnu den dag idag sender Hamborgs 
sønner omkring til alle Nordens lande, oplyser hine klerkes 
færd; det er som en skæbnens ironi, at Lappenberg selv skulde 
komme til at sammenstille |disse to ytringer af Hamborgs 
., mission" i Norden. 

Vi må da begynde undersøgelsen af Adalberts forhold til 
erkebispesagen og patriarkattanken forfra på et nyt grundlag. 
Dette grundlag er pavebullerne, således som de nu efter det 
foregående må opfattes. Den første af disse buller er, som 
oftere omtalt, udstedt af Klemens II, d. 24. April 1047, kort 
fer Adalbert i følge med kejser Henrik forlod Italien, efterat 
have fulgt sin ven, den nyvalgte pave, gennem Syditaliens 
blomstrende egne. Der kan da ikke være tvivl om, at den er 
bleven således som han ønskede det, ikke blot i overens- 
stemmelse med de buller af Nikolaus, Agapitus og Benediktus, 
som den påberåber sig, men således som de to venner den- 
gang og vistnok alt tidligere havde tænkt sig forholdene ord- 
nede. Klemens II — hans tidligere navn var Svidger — 
var alt 1032 kommen til Bremen tilligemed Adalbert, begge 
i følge med den til erkebiskop valgte provst Herman i Halber- 
stadt. Efter hans død vendte de rimeligvis begge tilbage hertil, 
og senere blev da Svidger biskop i Bamberg (1043 — 46) for 
derfra at bestige pavestolen, medens Adalbert efterat have 
været provst i Halberstadt blev valgt til erkebiskop i Ham- 
borg. Hvad der nu kom til udførelse i pavebullen var da 
Bremerkirkens kæreste tanke og dristigste håb. Det gjaldt om 
at bevare forbindelsen med de nordiske riger, og det ikke blot 
således, at den forlængedes for enkeltmands levetid, men så- 
ledes at den kunde holde for bestandig. Til den ende var det 
nødvendigt at indlemme dem i det hamborgske erkebispedømme, 
ft t gøre de nordiske bisper til lydbisper af erkebiskoppen af 
Hamborg som sådan. Var dette først sket, da kunde man 
påkalde de kirkelige love til gunst for et stifts udelelighed 
uden biskoppens indvilligelse. Adam fremfører denne tanke 
som almenbekendt, den må da vistnok have været gængs 

blandt klerkene i Bremen. I de anmærkninger, Lappenberg 
har skrevet til Adam (dels under textudgaven, dels og især i 
afhandlingen om hans kilder i Archiv fur ftltere d. Geschichts- 
kunde VI 803), henviser han til det afrikanske koncil af 
397, der besluttede, at der ikke indenfor et bispedømmes om- 
råde kunde oprettes et andet uden biskoppens saratykke. Hvor- 
vidt imidlertid denne bestemmelse kunde få anvendelse på. 
erÅTbispedømmet i Hamborg, når man dertil regnede de nor- 
diske lande, måtte vistnok komme til at bero på pavernes for- 
tolkning; skal man tro Adam (III 32), var den gunstig for 
Bremen. 

Klemens IT s bulle bekræfter alt hvad de tidligere paver 
Nikolaus, Agapitus og Benediktus har indrømmet erkebispe- 
dømmet: „også dem, der nu ved Guds nåde er omvendte til 
kristendommen, nemlig bisperne blandt alle de Svenskes og 
Danskes stammer såvel som i de egne, der ligger øst for Elbe 
indtil floderne Pene og Ejdcren, således at de skal blive 
under eder og eders efterfølgeres, de hamborgske erkebispers 
højhed, og alt hvad I ved Guds nådige hjælp og ved egen 
anstrængelse kan udrive af vantroens vildfarelse og vinde for 
kirken, det skal evigt og urokkeligt blive eder underlagt, 
både folk og lande u ( — ita ut sub vestra vestrorumque suc- 
cessorum, Ammaburgensis ecclesiæ archiepiscoporum maneant 
potestate, — — vobis vestrisque successoribus perpetualiter 
tenendum, inviolabiliter tenere censemus). For at give denne 
afgørelse noget af alderens ærværdige støv, lavedes derpå den 
falske bulle af Johannes XV, med selvsamme indhold, som 
forhen er eftervist. — Men Adalbert kom snart ud over dette 
standpunkt; Sven Estridsøn fremsatte åbent sin fordring om 
at få et eget erkebispedømme oprettet, og det var i sig selv 
så billigt et ønske, at Adalbert måtte indse det vanskelige, ja 
umulige i at modsætte sig dets opfyldelse. Hans urolige og 
stolte sjæl udkastede da planen til at skabe et patriarkat i 
Hamborg: der skulde bevares et overordnet forhold af det 
tysk-vendiske over de nordiske erkebispedømmer. Hans for- 

hold til Leo IX, der besteg pavestolen 1049, var særdeles 
godt; på den store almindelige synode ved Maintz, hvor paven 
søgte at formå Tysklands gejstlighed til at antage hans refor- 
matoriske grundsætninger, vandt han ham fuldstændig ved sin 
skarpe dømmekraft og brændende iver for kirkens anliggender. 
Leo bekræftede da også d. 6. Jan. 1053 det hamborgske erke- 
sædes privilegier efter de samme tre pavers forbilled som 
Klemens II. Det ligger nær at antage, at en eller flere af de 
gamle buller ved den lejlighed blev forelagte paven i en for- 
falsket skikkelse, uden at der dog kan tænkes på nogen af 
dem, vi nu har, da de er fra en endnu senere tid 1 . Leo gen- 
tager ikke blot hvad Klemens har indrømmet, men føjer til de 
Danske og Svenske også „Normændene 2 , Island, Skridfinland, 
Grønland og alle de andre nordiske folkefærd". Dertil gøres 
Adalbert til pavens legat blandt disse folk, og det tilstås ham 
og hans efterfølgere at indvi biskopper, såmange og hvilke han 
vil, til hedningenes omvendelse og til hine kirkeprovinser. 
Desuden får han tilladelse til at smykke sig med mitra, sidde 
tilhest ved visse højtidelige lejligheder og lade et kors bære 
foran sig, ligesom retten til at bruge palliet udvides. Det 
samme gentog Viktor II kort efter sin udvælgelse, d. 29. Okt. 
1054 (Leo døde d. 19. April 54), og Adalbert sørgede for også 
at få disse privilegier antedaterede ved to falske buller fra 
912 og 920 3 . 

Men dermed var da også hans virksomhed i denne ret- 
ning tilende; efter Henriks død blev han altid mere dragen 
ind i de politiske forviklinger, og om han end af og til med 

1 [Senere Tilfejelse:] Neppe! raan kunde kun gøre paven opmærksom på de for- 
andrede politiske forhold i Norden. 

* [Senere Tilføjelse :] Tidligere har man åbenbart tænkt sig Normænd blandt 
de Danske. 

' Skønt dette vistnok er det sandsynligste forhold, skal det dog bemærkes, at 
Adams ord om Adalbert (potentiam archiepiscopalem lunge lateque in exleras proten- 
debat nationea, III c. 70) tilsyneladende taler for, at forfalskningerne er af senere 
dnlum. Adam tænker imidlertid sikkert ikke på privilegierne, som han i reglen gen- 
giver temmelig vilkårligt, og som han senere omtaler særligt for Adalbert* vedkom- 
mende, men på den faktiske tilvæxt i myndighedsområde som erkebispen fik, især ved 
bispevielserne til øerne i Nordhavet, 

iver vendte sig til sin gerning i hjemmet og i Danmark, så 
formåede han dog intet mere at udrette til sine planers fremme ; 
tanken om et patriarkat blev opgiven. Vi skal nu se, hvor- 
ledes man fra dansk side stillede sig til den skete forandring 
i retsforholdet mellem den nationale kirke og erkebispedømmet. 
Sven Estridsøn fuldendte som bekendt rigets kirkelige 
organisation; til de 2 bispedømmer på halvøen (Slesvig og 
Ribe, Århus havde længe været nedlagt) føjede han 3 andre 
(Århus, Viborg og Børglum), til de 2 på øerne (Odense og 
Roskilde) ligeledes 2 i Skåne (Lund og Dalby). Alle disse 
bisper modtog indvielsen i Bremen, ligesåvel som de samtidige 
svenske og den første islandske biskop Is l ej f (1056); Adam 
siger, at Adalbert i det hele indviede 20. Dette var erke- 
bispens gamle ret, ligefra Agapitus's tid af, og kun den norske 
konge Harald Hårdråde synes at have sat sig ud over det, 
ved ligesom fordum Knud den store at tage sine bisper fra 
England. Men videre var man heller ikke tilsinds at gå i 
Danmark; da Adalbert vilde holde en stor kirkedag i Slesvig 
— (han vovede dog ikke at stævne Nordens biskopper til 
Hamborg) — , udeblev de fleste af de tilsagte, og det lykkedes 
ham ikke at få Ejlbert i Odense til at møde for sin domstol: 
de andre danske biskopper billigede hans vægring. Kong Sven 
og Adalbert mødtes ofte for at tale om kirkelige sager, men 
stadig ved Ejderen, der hvor også danske og tyske udsendinge 
og fyrster kom sammen. Det viser opfattelsen af erkebispens 
rent udvortes stilling til kirken, han var kun rådgivende over- 
for dens herre, kongen 1 . Det er ret betegnende at lægge 
mærke til de udtryk, der i denne tid bruges af og om Adal- 
bert i henseende til hans forhold til Norden. Selv kaldte han 
sig ikke som hans forgængere „erkebiskop i Hamborg", men 
„det hellige romerske og apostoliske sædes udsending (legatus) 



1 Adam HI 30. Hl 11: Adalbert vil ban lyse Sven for ægteskabet med hum 
frænke; derpå svarer Sven med trusel om al hærge stiftet. Da paven imidlertid 
skriver, føjer han sig, ham anser han for kirkens herre. Senere søgte Adalbert at 
forsone Sven, han foler, at han er gået ham for nær (III 17). 



NYERE TYSKE BIDRAG T. D. DANSKE MIDDELALDERS HIST. 129 

og alle nordiske folks erkebiskop, ligesom også den hamborgske 
kirkes uværdige forstander" (1059 o. fl., Lappenberg nr. 80 
o. fl.). Til Harald Hårdråde skriver pave Alexander II, at 
ban ikke må lade sine bisper vi i Frankrig og England, men 
af Adalbert i Bremen; paven er nemlig kirkens hoved og 
styrer, men på grund af den store afstand har han indsat hin 
erkebisp til sin stedfortræder og udsending (vicarius et legatus, 
vice nostra fungens). De danske biskopper tiltaler han så- 
ledes: „Alexander osv. — hilsen og apostolisk velsignelse til 
alle bisper, der er ansatte i Danernes rige, og som er under- 
givne det apostoliske sæde og vor stedfortræder" (Adam, schol. 
70 og III c. 70). Det er tydeligt nok, at det gamle forhold 
her overalt blandes med noget nyt; retten til at indvi bi- 
skopper skal udvides til at øve kirkens disciplin og en al- 
mindelig tilsynsret, ligesom også til at føre forsædet der hvor 
rigernes kirkelige anliggender forhandles. Dette mødte imidlertid 
en bestemt modstand ; hvad enten man gennemskuede den svig, 
der var øvet med pavebrevene, eller ikke, så var man på det 
rene med sig selv om, at forholdet måtte forandres og ethvert 
bånd, der knyttede den nationale kirke til Hamborg, brydes. 

Til den ende måtte man, som forhen påvist, først og 
fremmest holde på rigets retslige stilling i kirkelig henseende, 
sum en kun paven underordnet selvstændig kirkeprovins. At 
dette skete ved at tilbagevise Adalberts overgreb fremgår af 
det foregående, men at der også gjordes positive skridt har 
vi et utvivlsomt vidnesbyrd om i Gregors breve til Sven 
Estridsøn. Af dem ses det nemlig, at Sven har underhandlet 
med Alexander og til samme tid med Gregor som diakonus, 
at han har tilbudt at træde i det nøjeste forhold til pavestolen 
og betale en regelmæssig afgift til den mod at fritages for 
enhver forbindelse med Bremen. Også tidligere konger, Knud 
den store og hans søn, havde efter engelsk skik betalt Peders- 
penge, men det var under form af en frivillig gave de ofrede 
på alteret, og den sendtes paven i ny og næ; nu skulde det 
være en regelmæssig skat der opkrævedes bestemt. Der var 

A. D. Jørgensen: Afhandl. I. " 

heller ikke noget særegent i at Sven tilbød at tage riget til 
len af st. Peders stol, for at bruge et middelalderligt udtryk, 
det var noget man havde set gentagne gange på forskellige 
steder i Evropa, og Gregorius VII gjorde fordring på en poli- 
tisk-kirkelig højhed over Spanien, Ungarn, Neapel, Kroatien o. 
s. v. Pave Alexander satte da også større pris på Adalberts 
venskab end på Sven Estridsøns tilbud, og som vi har set 
støttede han idetmindste tildels Bremens fordringer. At Sven 
imidlertid ikke, som Dahlmann antager, har villet finde en 
allieret i paven mod den danske bondestand (Gesch. v. D. I 
185 f.), men netop har villet hævde pavens kirkelige højhed 
overfor enhver anden, vil formentlig fremgå utvetydigt af det 
foregående, ligesom det ligger i Gregors brev, skrevet efterat 
han var bleven pave og forholdene efter Adalberts død førte 
det med sig, at de danske ønsker fik forøget vægt; heri om- 
tales nemlig udtrykkelig det, Sven „forlangte og lovede af 
hensyn til rigets værdighed, — om erkesædet o. a. u (quæ pro 
honorificentia regni tui tum de metropolitana sede, tum de 
quibusdam aliis rebus et postulasti et invicem promisisti, — 
sml. Helveg s. 179), og omordningen af de kirkelige forhold 
stilles i nær udsigt. Det er da sikkert også urigtigt, når Dahl- 
mann, og efter ham Helveg, antager, at den tanke, der her så 
tydeligt kommer frem, blev opgiven enten af Gregor eller Sven, 
tvertimod den trådte ufortøvet i live. Ikke i form af et nor- 
disk erkebispedømmes oprettelse, men ved en frigørelse fra for- 
bindelsen med Bremen og en umiddelbar udøvelse af den pave- 
lige højhed 1 . Da Adalbert døde 1072 ophørte de hamborgske 
erkebispers primat over den nordiske kirke, hvis man vil kalde 

1 [Senere Tilføjelse:] Det er først de mange bispedømmers oprettelse i Norden 
i Adalberts tid. der bringer tanken om et erkebispedømme frem. Bispedømmet er 
kirkens grundvold, erfcebisped ømmet er nyt, først henved 800 får det fuld gyldighed 
i Tyskland; for Norden havde det ingen betydning, sålænge de fleste bisper havde så 
stort, område og aldeles ikke stod i forhold til eniebispen efter indvielsen. Da Ådal* 
bert vil skabe et sådant forhold og efter tingenes natur må skabe det, får sagen et 
andet udseende, tanken om et eget erkebispedømme melder sig strax. Adalberts tid 
(1043—72) er derfor en af de interessanteste perioder i Nordens kirkehistorie, den er 
i egenligste forstand epokegørende. 

det forhold, hvori de stod til den siden Agapitus's tid, således. 
Vel haves der en bulle af Alexander II til Limar med en 
stadfæstelse af hans værdighed, men den er uægte tilligemed 
de to enslydende, der henføres til de to Benedikter og til årene 
1022 og 1044. Og to år efter blev han af Gregorius suspen- 
deret fra sin myndighed og sit kirkelige embede, fordi han 
havde modsat sig pavens befalinger og negtet at møde for det 
apostoliske sæde og stå til ansvar (sml. Helveg s. 178 f.). 
Ved denne tid optog da Gregorius underhandlingerne med Sven, 
og skønt denne ikke kunde yde alt det paven ønskede, især 
med hensyn til Normannernes underkuelse i Neapel, så var 
dog den holdning, han viste overfor den tyske konge, af så 
stor betydning, at der ikke er grund til at antage, at jo den 
bedste forståelse har vedligeholdt sig mellem dem. 

Adam af Bremen, der afsluttede sin historie lige efter 
Adalberts død, står ved vendepunktet, uden at ane hvor al- 
vorlig den fare var der truede erkebispedømmet. Hele hans 
skrift hviler i den forudsætning, at det har sin rigtighed med 
Hamborgs fordringer, og der er ikke mindste grund til at tro, 
at han har skrevet for at begrunde denne ret eller blot give 
et indlæg i striden. Han var selv en Sydtysker, der kun i få 
år havde færdedes i Bremen som lærer i kapitlet, og det der 
havde tiltrukket sig hans opmærksomhed, det der havde hans 
udelte interesse var den nordiske mission og kirkens fremvæxt 
i tidens løb nord for Ejderen. At han tildels så denne fra et 
tysk stade kan ikke undre os, snarere kunde det vække for- 
undring, at han er så koldblodig overfor de forsøg, der gøres 
fra dansk side for at løse forbindelsen med Hamborg. Er han 
derfor partisk og ensidig i sine tidligere fortællinger, da må 
det tilskrives hans hjemmelsmænd og den mangel på grundig 
undersøgelse og overvejelse, der er et særkende for ham. Vi 
kan altså ikke hos Adam vente at finde nogen oplysning om 
de kirkelige forhold efter Adalberts død; ligesom tidligere må 
v i søge den i tilfældige træk og pavebreve. Det ses da af 
Gregorius's udtalelser, at han har sat sig i umiddelbar for- 

9* 

bindelse med den nordiske kirke; Sven opfordrer han gentagne 
gange til at sende betroede mænd til Rom, ligesom han selv 
sender breve og bud til Danmark; til Harald Svensøn (Hen) 
skriver han uforbeholdent om hans faders dyder og laster og 
tilskynder ham til at vedligeholde en stadig forbindelse med 
Rom; både Harald i Danmark, Olaf (Kyrre) i Norge og Inge 
og Halsten i Sverig opfordres til at sende folk, der kan under- 
rette paven om disse nationers sæder og skikke og bringe 
hans befalinger tilbage eller opdrages til at tjene kirkens in- 
teresser; ja han retter endog sine opmuntrende og advarende 
ord til „de Danskes konge, bisper, høvdinger, klerke og almue" 
(Lappenberg nr. 106 — 13). Et andet meget talende faktum 
er det, at Islands anden biskop Gissur, Islejfs søn, efterat have 
været hos Gregorius VII i Rom blev viet af erkebispen i Magde- 
borg 1082 og ikke i Bremen. Endvidere var det sikkert en 
følge af at Danmark nu helt unddrog sig fra forbindelsen med 
Bremen, at Limar vilde sætte kong Erik Ejegod i ban, thi 
ellers ses det ikke hvad der kunde være grund til det, i Saxes 
tid havde man glemt den. Erik henvendte sig imidlertid til 
paven og fik medhold hos ham. Denne konge foretog endog 
1098 en rejse til Rom og udvirkede her det andet skridt, der 
skulde fuldende det første, løsrivelsen fra Hamborg, nemlig 
overdragelsen af den pavelige myndighed til en dansk biskop. 
Således fuldendtes da den nordiske kirkes organisation, en 
menneskealder efterat den højeste myndighed over den havde 
ophørt at være overdragen nogen fremmed prælat af det apo- 
stoliske sæde, og da Islændingene skulde have deres tredje 
biskop Jon Øgmundsøn viet, sendte de ham til Asger i Lund, 
1100. Men i det skatteforhold, hvori Danmark gennem hele 
middelalderen stod til pavestolen (Helveg II 35 f.), har vi uden- 
tvivl et minde fra overgangstiden. 

De forsøg, der senere gjordes fra erkebispernes side på at 
generhverve primatet, er andensteds bleven fremstillede i sam- 
menhæng. Her skal der endnu kun bemærkes i den anledning, 
at det meget vel er tænkeligt, at den store bullesvig, der gik 

forud for Innocens ITs afgørelse 1133, strax efter er bleven 
opdaget og eftervist af det danske erkebispedømmes ivrige og 
heldige forsvarer, Herman fra Køln. Det er end ikke utroligt, 
at det gamle fjendskab mellem Køln og Bremen, der atter var 
luet op i Adalberts tid, har spillet sin rolle i den henseende 
og altså bidraget sit til, at det uhjemlede og uretfærdige i 
Hamborgs fordringer blev lagt for dagen og tilbagevist der, 
hvor den sidste afgørelse, i alle kirkelige stridigheder hvilede. 
Og lad Tysklands lærde da længe nok med vemod se tilbage 
til den stolte tanke om et saxisk-nordisk patriarkat, — vi vil 
med Saxe glæde os over, at vi blev udfriede fra den saxiske 
højhed og opnåede „frihedens ret"! 

For at ikke hovedpunkterne i denne undersøgelse skal 
stå fare for at tabe sig i de mange enkeltheder, der har måttet 
fremdrages, skal de her til slutning sammenstilles: 

I det 9. åthundred tildeles der først Ebo, erkebiskop 
i Rheims, og efter ham Gautbert; senere Ansgar, erkebiskop 
i Hamborg, og efter ham Rimbert: ret til at prædike evan- 
geliet for de nordiske folk. Der er ikke tale om nogen kirke 
i disse lande, ej heller om noget forhold til fremmede kirker; 
paven træder derimod en enkelt gang som kirkens hoved i 
umiddelbar forbindelse med en nordisk konge. 

Agapitus II giver (948?) Adeldag ret til på pavens 
vegne at indvi bisper for de nordiske folk. Denne ret går 
(som det synes stiltiende) i arv til Adeldags nærmeste efter- 
følgere og fornyes udtrykkelig af en pave Benediktus, som det 
synes for Unvan. De danske konger udøver, efter selv at 
være bleven kristne, uhindret retten til at vælge bisperne, der 
da (i reglen) vies i Hamborg. Denne tilstand vedvarer i et 
hundredår, i den sidste menneskealder dog ikke uden indsigelse 
fra dansk og anvendelsen af konstige midler (overdreven gav- 
mildhed) fra tysk side. 

Med Ådalbert og Sven Estridsøn begynder først en al- 
vorlig modsætning at gøre sig gældende. Adalbert vil forandre 
det foreløbige missionsforhold til et varigt primat og opnår til 



134 NYERE TYSKE BIDRAG T. D. DANSKE MIDDELALDERS HIST. 

den ende under heldige ydre forhold pavebreve af Klemens og 
hans nærmeste efterfølgere, der uden vedkommende kirkes 
samtykke forandrer hele dens retsforhold. Sven vil derimod 
udvikle den danske kirke i konsekvens med hele dens tidligere 
fri og sikre fremvæxt, og søger til den ende gennem paven 
som bærer for den højeste kirkelige myndighed over Norden 
som mellemled at løse enhver forbindelse med en erkebisp, 
der ikke tilhørte det danske folk. Den nordiske kirke aner- 
kender imidlertid vedvarende (dog ikke uden indsigelse, især 
fra norsk side) den Adalbert af paven overdragne ret til bispe- 
vielse, men modsætter sig bestemt og med held ethvert for- 
søg på en udøvelse af nogen højhedsret i andre henseender. 

Efter Adalberts død overtager pave Gregorius VII selv 
den øverste ledelse af den nordiske kirke, medens han synes 
at have ladet bispevielsen foretage af andre erkebiskopper, og 
Paskalis II sender en legat til Danmark for at overdrage den 
højeste myndighed over den nordiske kirke tilligemed bispe- 
vielsen til den danske biskop Asger i Lund. 

Pavebullerne angående den nordiske legation, som de 
er overleverede os eller påberåbes, er følgende. Ægte er 
disse : 

Paskalis I og Evgenius II, stilede henholdsvis til Ebo og 
Halitgar, og Ebo og Ansgar. 

Gregorius IV og Nikolaus I, begge stilede til Ansgar, 
(den første dog også vedkommende Ebo); de haves også i en 
forfalsket form. 

Agapitus II til Adeldag, i en forfalsket afskrift; den ægte 
form kendes dog af Adams referat. 

Benediktus, ventelig VIII og stilet til Unvan, er tabt, men 
var sikkert i alt væsenligt lig den foregående. 

Klemens II, Leo IX og Viktor II til Adalbert, de to første 
bevarede i original, den sidste i afskrift. 

(Innocens II til Adelbero, i afskrift.) 

Falske er følgende: 

Johannes XV til Liavizo, lavet efter Klemens II. 

Anastasius III og Johannes X, lavede efter Leo IX og 
Viktor II og begge bevarede i original. 

Alexander II til Limar, og efter den igen Benediktus VIII 
og IX, de sidste bevarede i original. 

Agapitus II, forfalsket af en afskriver, som det synes 
uden praktisk hensigt. 

Gregorius IV, Sergius, Leo IV, Benediktus (IH, tabt), 
Nikolaus I og Hadrianus II, stilede til Ansgar og Rimbert, 
lavede eller forfalskede for at fremkalde Innocens IFs resti- 
tutionsbulle. 



II. 

Kristendommens grundfæsteise i det hamborgske 
erkebispedømmes vendiske lande. 

Latpeyres: Die Bekehrung Nord- Albingiens und die Grflndung des Wagrischen Bis« 

thuma Aldenburg-Labeck. Bremen 1864. 219 s. 
H. Reich: Knud Laward, Herzog von Schleswig. (Jahrb. f. d. Landeskuude der Her- 

zogth. Schl. Holst. L. X. H. I, II Kiel 1869, s. 203-54.) 
Dr. F. Wigger: Berno, der erste BUchof von Schwerin, und Meklenburg zu dessen 

Z#it. (Jahrb. des Vereins f. raekl. Gesch. u. Altertbumskunde XXVIII. Schwerin 

1863. s. 3-278.) 
0. Fock: RQgenach-Pommersche Geschichten, I. Rugen 1163. Leipzig 1861. 155 s. 



Dersom der ikke var nogen anden og dybere forbindelse 
mellem kristendommens indførelse og grundfæsteise i disse 
landstrækninger og vort fædrelands udvikling, end den der 
fremkommer ved Hamborg som mellemled, da var det ube- 
rettiget at drage den ind under den danske historie, thi som 
<kt i det foregående er nærmere eftervist, stod de nordiske 
"ger aldrig i noget umiddelbart forhold til erkebispedømmet, 
men kun til erkebispen i Hamborg. Men der er da også et 
langt nærmere forhold tilstede end dette; Danmark og det 
danske folk har selv lod og del i kristendommens udbredelse 
blandt vore genboer over havet, og Vendertogenes tid danner 

et ikke ubetydeligt afsnit i vor middelalders historie. Som et 
ydre minde om denne delagtighed i missionen blandt Venderne 
hørte Femern og Ryø (Rugen) indtil reformationen til de danske 
østifter, Odense og Roskilde, og endnu den dag idag vidner 
enkelthederne i den gammelkirkelige bygningsstil både der og 
på fastlandet om den indflydelse, som til sin tid udgik fra 
Danmark til det nysomvendte land, der længe stod i lensfor- 
hold til den danske krone. 

Vendernes omvendelse ved de Danskes og Tyskernes for- 
enede bestræbelser er et af de punkter i middelalderens historie, 
vi kan dvæle ved med den mest udelte tilfredshed og glæde. 
Medens det set fra en side var en billig og vel fortjent gen- 
gældelse af de anstrængelser, Hamborgs erkebisper havde ofret 
på den kristne læres udbredelse her i landet, blev det ikke 
mindre til held og velsignelse for den danske kirke selv ved 
at inderliggøre evangeliet gennem forkyndelsen. Thi det gælder 
ikke blot om kundskaberne hvad et gammelt ord siger, at 
„man lærer ved at lære fra sig", at det klarer ens egen op- 
fattelse og forståelse at overvinde andres ukyndighed; det 
gælder også hele livsanskuelsen og folkekulturen, både hos den 
enkelte og i hele samfundet. 

Der er en bestemt modsætning mellem kristendommens 
udbredelse og grundfæsteise hos os og hos Venderne og Sax- 
erne; medens den her skred frem ved sin egen styrke, lang- 
somt men sikkert, gennem flere slægtled, også i det ydre 
fremtrædende med den frihed, der er dens læres særkende, 
blev den påtvungen vore sydlige naboer med våbenmagt: 
Saxerne måtte bøje sig for Karl den stores, Venderne for 
Henrik Løves og Albrecht Bjørns, Kong Valdemars og Absa- 
lons sværd. Det er derfor væsenlig en række af blodige kampe 
der betegner dens vej, og alt som våbenlykken skifter, udbredes 
og indskrænkes kirken blandt de halvvilde stammer; det var 
fremmede der nedrev deres templer, fældede de hellige lunde 
og nedhug de udskårne guder. En sådan kamp kan dog ikke 
egenlig beklages, end sige fordømmes, når ikke de højere ideer 

tabes af syne i den; den kan være nødvendig som en natur- 
revolution, thi der gives kræfter der er så vilde og ideforladte, 
at de ikke kan højes og vendes, men må brydes og knuses. 
Og for vore fædre var kampen da også i mange henseender 
et selvforsvar, ja en kamp på liv og død, der en tid syntes 
at være nær ved at ende med deres undergang og rigets op- 
løsning. 

Hvorledes det er lykkedes at stanse Venderne på deres 
første firemtrængen langs Østersøens sydkyst indtil den „danske 
skov 4 * og Femern, derom haves der aldeles ingen efterretninger 1 , 
de øde strækninger på begge sider af Ejderen og virket foran 
Slesvig har vel været nok til at bringe den vilde folkebølge 
til at lægge sig, idetmindste for en stund. Af Karl den stores 
historie ses det endog, at de danske konger stod i et ven- 
skabeligt forhold til nogle af Venderstammerne, således at de 
sluttede forbund mod den fælles fjende. Men medens fjend- 
skabet mellem Tyskere og Vender forblev uforandret i tidens 
løb — (hine trængte nemlig til atter at komme ud til havet, 
som disse havde afskåret dem fra på en strækning af over 
hundrede mil) — , skiftede de Danske parti, samtidigt med at 
overgangen til kristendommen lod dem træde ind i det evro- 
pæiske statssamfund og opgive vikingetogene. Dermed var 
Vendernes undergang given, med mindre de igen kunde få 
. forbundsfæller på de danske øer. Men dette var kun muligt i 
et af to tilfælde; enten kunde de selv bryde op og ved en 
folkevandring oversvømme dem, grundlægge et stort vendisk 
rige og med den tapperhed, de havde vist i deres gamle hjem, 
fortsætte kampen her, indtil det var lykkedes dem at tiltvinge 
sig en uafhængig stilling midt imellem de germaniske folke- 
stammer, — eller de kunde væbne sig med den almenevro- 
pæiske kultur ved at modtage den fra Danmark alene, uden 
at opgive deres selvstændighed 2 , for da ved forsynlige forbund 

1 [Senere Tilføjelse :] Sml. Pallmann, Gesch. d. Volkerwanderung II 89, hvor det 

viats, at de talrige volde i det østlige Tyskland er opførte i det 3. århundrede af 
Tyskerne mod Venderne. 

* [Senere Tilføjelse:] Sml. de Svenskes indflydelse på de østlige Vender (ved 

med deres frænder mod øst og de i mange henseender lige- 
stillede naboer mod nord at bevare deres nationalitet og selv- 
stændighed mod de erobringssyge Tyskere, der således aldrig 
vilde være trængte frem til Østersøen, som således kunde 
blevet et nordisk-vendisk indhav. 

Begge disse veje prøvedes i det tidsrum, der blev afgørende 
for Vendernes skæbne; der går en ofte afbrudt, men idelig 
genoptagen kulturstrømning over Østersøen fra de danske lande, 
og det udtales enkelte gange bestemt nok, at der var en frelse 
mulig ad denne vej for det hårdt betrængte folk. Men lige 
utvetydige er de forsøg, der fra vendisk side gøres på at få 
fast fod hinsides havet, underkue og udrydde de splidagtige 
Nordboer og skabe sig et nyt hjem på deres frugtbare øer. 
Begge dele måtte dog mislykkes således som forholdene havde 
udviklet sig, men ved Vendernes egen skyld; de havde siddet 
tidens kald overhørige og det hævnede sig bittert. Rimeligvis 
af en naturlig forkærlighed for det overleverede og hjemlige 
havde disse adsplittede stammer, bestandig ængstelige for at 
miste deres selvstændighed ligesom Saxerne, der var bukkede 
under efter en række kampe, omhyggelig undgået enhver på- 
virkning fra Tyskernes side; den store forskel i sprog gjorde 
forbindelsen endnu vanskeligere. Den ene gang efter den 
anden blev kristendommen budt dem af mænd, der satte det 
guddommelige over de verdslige hensyn, Venderne var ikke 
uimodtagelige; men neppe var det stadige arbejde med dem 
ophørt, neppe var lidenskaberne komne i røre ved politiske 
kampe, der idelig fremkaldtes fra Saxernes side, før kristen- 
dommen gik med i løbet og det neppe tændte lys atter blev 
udslukket. Men for hver gang blev disse folk vildere, ufor- 
sonligere og derved atter mere forhadte for de kristne; man 
sammenlignede dem med Filisterne og de andre hedenske folk, 



Dnepr), hvor en ejendommelig slavisk kultur udfoldede sig og det modtagne kraftige 
nordiske element blev slaviseret, hvorved der opstod et nyt selvstændigt og kraftigt 
folk. Måske kunde det samme være sket i Pommern og Meklenborg, dersom indflydelsen 
var kommen for. 

der boede omkring Jødeland, og man anså dem snart kun for 
at være istand til at udrede skatter. 

Imidlertid gik kulturen sin stadige gang blandt nabo- 
folkene; kirkens indflydelse, også på de verdslige forhold, 
voxede og de religiøse ideer blev mere og mere ledende i sam- 
fundet: korstogene var den blomst, den tidligere middelalders 
udvikling skulde udfolde. Samtidig havde samfundene om- 
ordnet en hel række af verdslige forhold efter tidens krav, 
fyrstemagten voxede, almuen underordnede sig bærerne for de 
mere ideelle idrætter, krigsførelsen tillands og tilvands ud- 
vikledes jævnlig. Alt dette synes Venderne at have ladet gå 
sporløst forbi deres enemærker; de blev ved at leve i uvirk- 
somhed, uden sammenhold, uden enighed, uden sans for det 
ny og uden alvorlig vilje til at hævde det gamle med nogen- 
lunde fyldestgørende midler. Deres modstand og vilde energi 
hviler derfor på et forunderlig skuffende grundlag, deres hi- 
storie er fuld af de bratteste overgange fra trods til modløshed, 
fra kamp på liv og død til overgivelse på nåde og unåde. 
Hvad der kommer frem som glimt af en dybere forståelse af 
folkets skæbne og de muligheder, der kunde være til frelse, 
er adspredt og som ensomme røster, der synes at have lydt 
forgæves, både til venner og fjender. 

Et hensyn må der dog tages netop i den henseende, og 
det er mangelen på enhver efterretning fra Venderne selv. 
Det er muligt, ja det er vistnok sandsynligt, at de forskellige 
synspunkter for en større samlet modstands betydning og øje- 
med har havt deres talsmænd blandt Venderne; det berettes 
jo jævnlig, at de holdt thing og at de havde større sammen- 
komster ved de store helligdomme i Arkon og Rethra, ligesom 
der ofte spores en helhed i angrebene, der må være mere end 
tilfældig; havde de havt en historieskriver, der tilfulde forstod 
deres folkelige ejendommelighed og kendte det, der var fore- 
gået blandt deres ledende mænd, da vilde vi sikkert få et 
større indtryk af disse spredte og fortvivlede fejder, som det 
nu volder os vanskelighed blot at fastholde og adskille tilbor- 

ligt. Og så har vi endda det sjældne held, at to af middel- 
alderens største historieskrivere har sat sig til opgave netop 
at skildre disse kampe, den ene fra dansk, den anden fra tysk 
side; uden Saxe og Helmold vilde vi fare fuldstændig i blinde 
med hensyn til et helt folks undertvingelse og deraf følgende 
undergang som folk. 

Efter N. M. Petersens grundige afhandling om „de Danskes 
toge til Venden" (i Annaler f. nord. oldkyndighed 1837 — 38) 
er der ikke fremkommen noget egenlig nyt fra dansk side til 
belysning af de herhenhørende spørgsmål, med undtagelse af 
Schierns værdifulde undersøgelse af de „vendiske stedsnavne 
på de danske øer u og de bemærkninger om tidsregningen, der 
findes i Velschows „notæ uberiores" til Saxe. Derimod har 
Tyskerne, eller rettere efterkommerne af de gamle Vender, 
siden den tid med iver kastet sig over studiet af hint folks 
oldtid, og der er i løbet af den sidste menneskealder kommen 
meget for lyset, der hidtil lå upåagtet, både af historiske akt- 
stykker og af oplysninger om stedsforhold, folkeskikke o. s. v., 
hvad der da atter har lettet forståelsen af de tidligere bekendte 
kilder. Udbyttet af disse granskninger er især nedlagt i de 
omfattende tidsskrifter „Baltische Studien" (fra 1832) og „Jahr- 
bOcher f. meklenburgische Gesch. und Alterthumskunde" (fra 
1836), i L. Giesebrechts „Wendische Geschichten" o. s. v., 
samt i de meklenborgske og pommerske diplomatarier med 
deres rigdom af anmærkninger og kommentarer. Hvad således 
N. M. Petersen giver af geografiske oplysninger, om Vendernes 
mythologi, sæder og skikke, templer o. s. v. vilde vistnok nu 
kunne fremstilles i et ikke lidet klarere lys, nu da sprogviden- 
skabens forøgede område og de talrige sagns og sanges op- 
tegnelse i alle de slaviske lande synes at have givet et nyt 
grundlag for studiet af de undergåede stammers åndelige liv 
og dets rørelser (se f. ex. „Bausteine zur slavischen Mytho- 
logie u i „Jahrbflcher f. si. Literat., Kunst und Wissenschaft" 
1843 ff.). Men ligeså meget nyt vil man træffe på med hensyn 
til den pragmatiske historie, selv om den langt overvejende 

del af de i hine skrifter givne undersøgelser i den henseende 
selvfølgelig henhører til senere tider, forhold og begivenheder, 
end der her tænkes på. Det er især de meklenborgske landes 
historie, der på mange punkter får nyt lys, og jo mere den 
oplyses, des tydeligere bliver det, at vi ikke kan få nogen 
fuld forståelse af de Danskes tog til Vendland, uden tillige at 
henvende opmærksomheden på de samtidige og foregående be- 
givenheder ved Elbe og Elde. 

Det skal da forsøges her i korte træk, dels i henhold, 
dels i modsætning til de ovenfor nævnte bidrag, at samle 
billedet af Vestvendernes omvendelse til kristendommen. 

I den forhen omtalte afhandling af dr. Koppmann om det 
hamborgske erkebispedømmes ældste diplomer underkastes også 
forholdet til det vendiske land en længere undersøgelse; her 
vil det dog være det nemmeste uden hensyn til den at op- 
stille de resultater, man uden al tvivl må komme til ved en 
fordomsfri betragtning af de faktiske forhold ved erkebispe- 
dømmet. Meningen med Gregor IV's ord om missionen, der 
sættes ved siden af erkebispedømmets bekræftelse, er, da, at 
Ansgar i pavens navn skal prædike for alle de nordiske og 
vendiske folk, såvidt han formår, medens de Vender, der ligger 
under det tyske rige, ligesom tilhører erkebispedømmet og offi- 
cielt anses for omvendte og lagte under kirken. Såsnart der 
kunde være tale om bestemte grænser for riget på denne kant, 
sattes de langs Østersøen til Penefloden (mellem Usedom og 
fastlandet) og derfra tilbage langs Pene og Elde til Elbe, om- 
fattende altså det senere Lauenborg, det meste af Meklenborg 
°g svensk Pommern, foruden de holstenske lande. Dette om- 
rade deltes igen dengang Ansgar blev biskop af Bremen, og 
da han så anden gang blev erkebiskop af Hamborg, beholdt 
Ferden Obotriternes land, mellem Østersøen, Pene, Elde, Elbe, 
Bille og Trave, medens Stormarn og Vagrien sammen med 
det tidligere bispedømme Bremen, undtagen den mindre del 
der faldt til Ferden, også af landet syd for Elbe, dannede det 
n y erkebispedømme Hamborg. At en sådan deling er indtrådt 

synes bestemt at fremgå af Ferdens stiftelsesbrev, der vel er 
falsk i den form det nu fremtræder (udstedt af kejser Karl i 
året 786, se Lappenberg nr. 1), men dog synes at tilhøre en 
temmelig tidlig tid og at opgive den tids grænser rigtigt. 
Dette forklarer da også, hvorfor pave Nikolaus i sit stad- 
fæstelsesbrev for erkebispedømmet ikke gentager Gregorius's 
omtale af erkebispens indvielse ved lydbisper: der vilde nu 
nemlig ikke let kunne blive tale om sådanne; erkebispedømmets 
område var lige stort nok til at 4 anne et anseligt stift, der 
ifølge sin biskops kald vel skulde være uafhængigt af alle 
andre, men netop derfor heller ikke skulde søge sin storhed i 
verdslig magt og indflydelse, men i missionen; valget skulde 
derfor heller ikke falde på en verdsligsindet prælat, men på 
folk der havde sans for denne. 

Om der blev gjort noget for Vendernes omvendelse i det 
niende århundrede ved vi ikke; rimeligvis skete der intet i 
den almindelige forfaldsperiode under de svage Karolinger. Da 
imidlertid de saxiske konger begyndte kampen mod Østens 
vilde folkestammer, kom der også liv i missionen mod nord ; 
efter Unnis rejse til Danmark og Sverig oprettedes de 3 
jydske bispedømmer af Adeldag i Hamborg som pavens legat, 
samtidig med at kong Otto I grundlagde bispedømmerne i 
Havelberg og Brandenborg, øst for Elbe, og Adelvard af Ferden 
roses for at have prædiket kristendommen for Venderne. 'Det 
er ikke ret klart, hvorledes Obotriterne efter denne tid igen er 
komne tilbage til Hamborg, som de engang havde tilhørt. Da 
Havelberg stiftedes (946), sattes dets nordgrænse langs Pene 
og Elde, uden at det siges hvilket bispedømme det her græn- 
sede til; i et bestemt ægte dokument forekommer det først 
1047 (i Klemens II's bulle) som del af Hamborg stift. Adam 
af Bremen ved ikke at give nogen forklaring herpå; han siger 
kun, at Otto, dengang han oprettede erkebispedømmet i Magde- 
borg (968), havde tænkt på at forene alle Vender under det, 
men at han atter havde opgivet det og henlagt landet nord 
for Pene til Hamborg, „fordi det var nærmere". Rimeligere 

er det vistnok at antage, at kejseren, nu da missionen til de 
nordiske lande havde båret så god frugt, så hans biograf og 
beundrer Vidukind kunde sige, at de Danske alt længe havde 
været kristne, var betænkt på at give Hamborg vederlag for 
den afgang i virksomhedsområde, der snart måtte indtræde 
tilligemed den nordiske kirkes fuldstændige organisation, og 
derfor gav det en ny mark for missionen og det tilmed en 
sådan, der kunde blive i varig forbindelse med erkebispedømmet. 
Det var da sikkert også først nu at Adeldag oprettede et eget 
bispedømme i Aldenborg i Vag ri en (det nuværende Oldenborg 
ved Femern), medens dette forhen var bleven bestyret af 
biskoppen i Slesvig. Således tror nemlig dr. Koppmann, og 
vistnok med rette, at måtte forstå Helmolds forvirrede efter- 
retning at Slesvig en tid havde stået under bispen i Alden- 
borg; bispedømmet i Slesvig var så lille i forhold til Ribe og 
Århus, at man også af den grund fristes til at tro på en 
midlertidig forening af Vagrien med Jylland i kirkelig hen- 
seende: for erkebispen blev da kun de rent tyske lande på 
be^^e sider af Elbe tilbage. Men da nu hele landet til Pene 
blev underlagt Hamborg, oprettedes der et bispedømme af alt 
hvad der var vendisk; sædet blev i Aldenborg, rimeligvis fordi 
der her var en spire der kunde udvikles videre, medens der 
længere østerpå neppe var begyndt. 

Dette synes at være den simpleste måde at forklare det 
vendiske bispedømmes oprindelse på; Laspeyres søger i sit 
ovennævnte skrift forgæves at få rede derpå, da han tror at 
skulle holde sig strængt til ordene som de falder hos Adam 
og Helmold; dr. K. gør sig rigtignok fri herfor, men hildes til 
gengæld i oldbrevenes ordlyd, der er næsten lige så vildledende 
og tildels ligefrem forfalsket. Når således Klemens II (for at 
holde os til den ægte bulle, K. går ud fra Johannes XV) i 
henhold til de ældre paver Nikolaus, Agapitus og Benediktus 
stadfæster erkebispedømmet i Hamborg tilligemed primatet over 
de nordiske bisper og landet indtil Pene, da synes deraf dog 
ikke at følge, at nogen pave forhen netop har nævnt denne 

grænse, ligesom det er vitterligt, at ingen af dem har nævnt 
den række nordiske folk der kommer frem hos Leo IX, der 
dog også beråber sig på de samme paver. Pavens stadfæstelse 
vedkom da heller ikke såmeget de lande der lå indenfor rigets 
grænse som dem der lå udenfor, og det bliver derfor umuligt 
herefter at bestemme nogen tid for omordningen af landet nord 
for Pene. Et andet holdepunkt synes der at være givet i 
kejser Fredriks brev af 18. Marts 1158 (Lappenberg nr. 208). 
hvorved grænsen ved Pene stadfæstes i henhold til kejser 
Ottos og hans mænds bestemmelser. Vel haves der intet 
kejserbrev mere der udtrykkelig bestemmer dette eller noget 
lignende for Hamborg, men det er ikke umuligt, at det har 
været til, og da rimeligvis har omhandlet bispedømmet Alden- 
borgs oprettelse, således som dr. K. og før ham Asmussen 
har antaget; men det er også tænkeligt, at Fredrik ved hine 
ord kun sigter til det faktum, at Otto satte Magdeborgs grænse 
ved Pene og Elde, og at det var almindelig bekendt, at Ham- 
borg fra samme tid af havde ejet landet på den anden side 
af floderne. 

Fra Otto Fs og Adeldags tid omfattede erkebispedømmet 
Hamborg da landet nord for Elbe, Elde og Pene, det samme 
der 1214 af kejser Fredrik II blev indrømmet Valdemar II til 
evindelig arv og eje. Det faldt i to dele, det tyske der i for- 
ening med det syd for Elbe dannede det egenlige erkestift, og 
det vendiske der dannede bispedømmet Aldenborg. Laspeyres 
giver i sit ovennævnte skrift en ret klar, men tillige vel vidt- 
løftig og ordrig fremstilling af dette bispedømmes vilkår. Han 
hævder bestemt, at det havde præg af at være et missions- 
bispedømme, at det manglede kapitel og de andre institutioner, 
der følger med et fast bispesæde, og at de stortlydende beret- 
ninger, Adam har om det efter Sven Estridsøn, efter al sand- 
synlighed beror på en fejlagtig tradition, der jo altid er tilbøjelig 
til at se den slags ting i forstørrede omrids (s. 88 f.). Ligeså 
overdreven er Adams skildring af de ødelæggelser, Vendernes 
oprør efter Otto H's død (som han fejlagtig henfører til Otto 

III s) anrettede på kirken, særlig i Aldenborg: det var et af 
de ikke sjældne hærtog, Venderne gjorde mod Hamborg eller 
et andet sæde for den tyske kultur og det tyske tyranni, der 
bestandig truede deres selvstændighed, og det vendte sig som 
alle de andre både mod kirken og de verdslige, ledsaget af 
alskens grusomheder, endende med en almindelig plyndring 
(s. 107 ff.). 

Der nævnes vel en række biskopper for Aldenborg fra 
det 10. og 11. århundrede, men det er ikke rigtig klart, hvor- 
vidt de har udrettet noget for kirken, eller om det kun er en 
række forsøg der udgik fra dem uden at krones med synderligt 
held. Adam er den første forfatter der beretter noget om 
denne mission, og han taler kun om nutidens elendighed og 
ophøret af ethvert forsøg på at vinde de halvvilde stammer 
for kirken. Adalbert havde i sit hovmod tænkt på at oprette 
12 bispedømmer indenfor sit område; af disse skulde de 8 
ligge i erkebispedømmets tyske del, det ene var Ferden der 
dog først skulde erhverves, og de tre skulde oprettes blandt 
Venderne, i Aldenborg, Ratzeborg og Meklenborg. Dette tyder 
ikke på noget meget fremskredet standpunkt for missionen 
blandt Venderne, og dog blev denne plan undfanget i den hel- 
digste tid, da Gotskalk anvendte al sin flid på at vinde det 
folk, hvis fyrste han var bleven, for kristendommen. Det er 
rimeligt nok, at Adalbert udsendte nogle af de biskopper, han 
stadig skal have havt om sig, til Venderne, og at han har 
givet dem navn efter de 3 påtænkte bispesæder, men videre 
kom det heller neppe med missionen eller med bispedømmernes 
indrettelse, og det må bero på en forvexling mellem en virkelig 
folkeomvendelse og den rent ydre officielle ramme, når Adam 
efter Sven Estridsøn påstår, at af Vestvendernes 18 stammer 
var de 15 vundne for kirken. Det skulde snart vise sig, hvor 
lost alting sad; i et eneste stormløb blev Gotskalk dræbt, de 
kristne fordrevne eller tvungne til frafald, og alle stammer 
drog jublende til Rethra for atter at dyrke deres gamle folke- 
guder med blodige ofre. Det var 1066, samme år England 

A. D. Jørgensen: Afhandl. I. 10 

blev erobret af Normannerne; medens de vestlige lande så- 
ledes undergik den ene omvæltning efter den anden for at til- 
egne sig en altid højere kultur, en stedse flersidigere udvikling 
kastede disse halvvilde folk den ene kulturbølge tilbage efter 
den anden som det bratte fjeld, der ikke vil befrugtes, men 
kaster søen tilbage, indtil den får undergravet dets faste fod 
og styrter dets tinde i dybet. 

Ved siden af den tyske indflydelse går fra første færd en 
dansk, med væsenlig samme karakter, som den bevarer til det 
sidste, ligesom den tyske stadig er sig selv lig. Snart op- 
træder vore fædre afgjort fjendlige, for at afværge den overladt. 
Venderne tilføjede dem; snart er deres indflydelse venskabelig, 
som fra et folk der bedre forstod disse hårdsindede naturbørn 
end deres nærmeste naboer, der først og fremst søgte at til- 
egne sig udbyttet af deres sved og berøve dem blomsten at 
deres frihed. Således er forbindelsen mellem bispedømmet 
Slesvig og Vagrien vistnok det første missionsforsøg fra Dan- 
mark sydpå, og Gotskalks iver for kristendommen var af dansk 
oprindelse. I sin første ungdom var han nemlig kommen til 
Danmark, hvis kongehus alt dengang havde optaget vendisk 
blod i sig, og havde tjent i Knud den stores hird i England. 
Senere ægtede han Sven Estridsøns datter Sigrid, der fødte 
ham sønnen Henrik. Gotskalk vendte senere tilbage til sit 
fædreland og blev fyrste over Obo tri terne, som han selv søgte 
at vinde for kristendommen og rimeligvis for hele den kultur, 
der ene var istand til at frelse dem for opløsning og under- 
kuelse. Han viste sit slægtskab med de Danske i modsætning 
til Tyskerne ved at optræde som tolk for præsterne, som ingen 
forstod i det fremmede mål; kong Sven hævdede på samme 
måde overtor Adalbert nødvendigheden af at både bisper og 
præster talte dansk med danske folk, og fik ham til at afstå 
fra sin eventyrlige plan selv at drage ud for at prædike evan- 
geliet for Normænd og Islændinge, der forlængst havde antaget 
troen, da det kom an på at forstås, ikke at vise sig i optog. 
Med Gotskalks fald udslukkedes forkyndelsen blandt Venderne 

for lang tid, for henved to slægtled; bispedømmet i Aldenborg 
var nedlagt i 84 år. Denne tid kan man sige afgjorde folkets 
skæbne; nu stod det ikke mere til at redde. Hvad kunde der 
ikke være kommen ud af det, dersom man havde fortsat ad 
den med Gotskalk begyndte vej! dersom hine flåder fra Vend- 
land, der snart skulde bedække Østersøen, havde båret frede- 
lige købmænd istedenfor vikinger mod nord, dersom Venderne 
selv havde lagt Arkon og Rethra i aske og selv havde grund- 
lagt de byer, der engang i tiden skulde beherske Nordens 
handel: Lybek, Rostok, Vismar og Stralsund! Kunde det ikke 
være lykkedes deres fyrster, støttede af Danmarks Valdemarer, 
at bryde de tyske kejseres og hertugers vælde og grundlægge 
et vesterlandsk slavisk rige, der i forening med Polen, Ungarn 
og Bømen kunde have holdt Tyskerne stangen i Mellemevropa, 
Russerne i Østevropa? — Venderne kunde ikke bære en sådan 
udvikling; de slog Gotskalk ihjel, og da hans søn Henrik kom 
tilbage fra Danmark mange år efter og fik herredømmet over 
dem, måtte han bøje sig for deres hedenskab og være glad 
ved selv at kunne holde sig til den lille kristne menighed, 
der blev tålt i Lybek for de tilstedeværende købmænds skyld. 
Efter Henriks død gik herredømmet over Obotriterne efter 
en kort mellemtid, i hvilken hans sønner optrådte og faldt, 
over til den danske kongesøn Knud Lavard, jarl i Sønder- 
jylland. Denne mærkelige mand er fornylig bleven gjort til 
genstand for en lille historisk skitse af H. Reich, efter den 
ny kilde der som bekendt i den senere tid er fremkommen. 
Det er dog hverken lykkedes forfatteren at komme med nyt 
stof eller ny synspunkter for Knuds korte heltebane, der dan- 
nede udgangspunktet for et kraftigt forsvar af vor sydgrænse. 
Ved siden af en omhyggelig sammenstilling af „Knuds levned" 
med andre danske kildeskrifter fra Valdemarernes tid 1 , inde- 
holder afhandlingen dog enkelte punkter, der ikke er uden 
interesse. Han kommer således vistnok med rette til det 



1 Denne sammenstilling har ievrigt en påfaldende lighed med S. B. Smiths ind- 
ledning til „Ludos de et. Kanoto duce", som forf. dog ikke nævner. 

10* 

resultat, at Henrik virkelig, som Saxe siger, har bestemt Knud 
til sin efterfølger, skønt denne bestemmelse ikke strax. blev 
udført, ventelig fordi sønnerne ikke godvillig vilde opgive deres 
arveret. Men R. fejler dog sikkert i sin formodning om grunden 
til denne Henriks afgørelse, når han tildels udleder den af en 
af Knud øvet tvang; han antager nemlig, at Knud, dengang 
det lykkedes ham at få Henrik i sin magt, sluttede et forlig, 
der gjorde ham til hans efterfølger, medens han til gengæld 
skaffede Henrik sin mødrenearv i Danmark, der hidtil var 
bleven holdt tilbage af kong Nils. Det er vistnok langt rime- 
ligere at antage, at Henrik har havt nogen forståelse af sit 
tolks natur og har ønsket at føre det tilbage til den vej, hans 
fader havde betrådt 1 , men at han har indset umuligheden af 
at få sine unge og vilde sønner til at blive i dette spor og 
derfor har foretrukket Knud, der var bekendt som en vilje- 
stærk, retfærdig og kristelig fyrste, ikke uden det mådehold 
og den klogskab, der var nødvendig overfor de nidkære og 
mistroiske Vender. Der syntes da også virkelig at skulle lyde 
et nyt og om muligt endnu mere indtrængende kald til Obo- 
triter og Vagrer ved den fornyede danske indflydelse. Året 
før Henriks død kom munken Vicelin til ham i Lybek for at 
få tilladelse til i hans land at prædike evangeliet, og Henrik 
gik med glæde ind derpå. Senere fandt Vicelin selvfølgelig 
en endnu varmere ven i Knud Lavard, der lod ham fæste bo 
ved Segeberg, hvis top han begyndte at befæste; men Holste- 
nernes hensynsløse ustyrlighed overfor alt hvad der kunde synes 
at true deres herredømme over Vagrerne, eller vel endog deres 
egen sikkerhed, forhindrede en fyldigere udvikling af Knuds neppe 
begyndte værk, og det danske kongehuses egne medlemmer 
sveg den danske kongesøn i Haraldstedskov, ligesom de kristne 
Holstenere sveg kristendommens forkæmper ved Segeberg*. 

1 [Senere Tilføjelse:] Saxe siger udtrykkelig (p. 625 nederst), at Yagrien isår 
hærges af Tyske, og at Knud vilde blive en djærv forkæmper mod dem; det var 
fælles dansk- vendisk had til Tyskerne; derfor har Hehnold intet herom. 

* [Senere TilføjeLse:] Fra nu af ger Knuds efterfølgere ojensynligt fordring p» 
Vagriel) i det mindste; Femern bliver virkelig i deres besiddelse som levning derat. 

Det andet sted, hvor danske mænd allerede ved denne 
tid søgte at grundlægge kristendommen og udrydde heden- 
skabet, var Ryø. Erik Ejegod gjorde vistnok de første tog 
hertil i den bestemte hensigt at kristne den; udbyttet af de 
vilde kampe var, at man for en forms skyld indlemmede den 
i den danske kirke og regnede den blandt de danske skatte- 
lande. Dette blev også senere anerkendt af den berømte 
hedningeapostel Otto af Bamberg, der 1128 gjorde sin anden 
rejse til Pommern og, da han vilde gæste Ryø, først blev hen- 
vist til erkebiskop Asger i Lund for at få tilladelse af ham til 
at prædike der på øen. Asger gav ikke strax den attråede 
tilladelse, skønt han modtog sendebudene med stor venlighed 
og sendte dem tilbage med gaver ; han påstod nemlig, at kongen 
og rigets høvdinger burde afgøre denne sag, der vedkom staten 
ligesåmeget som kirken. Praktisk betydning fik dette skridt 
imidlertid ikke, og kristendommen blev først prædiket for Ry- 
boerne igen, da Erik Emune gjorde sit sejrrige tog derover, 
erobrede Arkon og døbte alle, der blev grebne. Men det var 
af kort varighed som alt, hvad der udrettedes blandt Venderne 
i hin tid, dåbens vand tørredes snart på hedningenes isse, der 
blev ikke prædiket for dem længere end de selv vilde, og 
-tiden ordet er vandet blot vand alene" siger selv Luther. 
Dette var da alt hvad Erik Ejegod og hans to sønner, Knud 
Lavard og Erik Emune, virkede til Vendernes omvendelse; 
han forlod sit fædreland og døde på vejen til den hellige grav, 
midt i sine bedste manddomsår, disse faldt for morderhånd i 
fædrelandet, Erik Lam var ikke mand for at fortsætte deres 
idrætter, — og så kom de ulykkelige borgerkrige. 

Imidlertid optog Tyskerne missionen og kampen, eller 
rettere kampen og missionen, og det blev begyndelsen på enden. 
Vicelin fik 1136 klosteret Nymønster af erkebispen Adelbero 
af Hamborg som udgangspunkt for missionen blandt Venderne 



Heraf forklares, at Adolf hylder kong Knud (Helmold I 67), at Sven gør tog herover, 
al Adolf bylder Valdemar (Saxe), og måske også at Kristoffer gør tog netop hertil. 

indtil Pene, og samme år stiftede kejser Lothar klosteret ved 
Segeberg og overdrog det til den samme nidkære klerk (Lappen- 
berg nr. 152—53). Den holstenske adel begyndte at trænge 
ind i Vagrien under grev Adolfs energiske ledelse, ligesom den 
nogle hundredår senere trængte ind i Sønderjylland. Over 
Vagrerne og Polaberne (i det nuværende Lauenborg) herskede 
dengang Henriks frænde Pribislav, medens Niklot havde samlet 
Obotriterne under sig; begge var de ivrige hedninger, men 
ikke desmindre indbyrdes fjendske, Niklot stod endog stadig i 
forbund med grev Adolf. Polabernes land blev overdraget den 
tyske greve Henrik (af Bod vide), og snart trængte tyske og 
flamske nybyggere frem langs Trave og anlagde det ny Lybek, 
Germaniseringens fremtidige udgangspunkt mod nord og øst. 

Den fornyede kamp mod Venderne fik ligesom en høj- 
tidelig indvielse ved at gøres til et korstog med forjættelsen 
om syndsforladelse. Den hellige Bernhard af Clairvaux præ- 
dikede korset, efterat Edessa 1145 var falden i de vantros 
hænder, han opflammede den tyske konge Konrad til deltagelse, 
og Nordtysklands fyrster og prælater kunde kun slippe for 
også at gribe til sværdet for det fjerne land ved at love et 
tog mod Venderne. Bernhard greb denne tanke med begær- 
lighed, han opfordrede alle til at deltage i dette fromme værk 
og fik pave Evgenius til i et brev af 11. April 1147 at love 
syndsforladelse til alle som deltog; biskop Anselmus af Havel- 
berg skulde have den øverste ledelse. Også til Danmark kom 
kaldet 1 og fandt idetmindste nogle villige øren. De to mod- 
konger, Knud Magnussøn i Jylland og Sven Eriksøn på øerne, 
sluttede forlig og stak i søen med rigets forenede flåde. Det 
er ikke udtrykkelig afhjemlet, hvorledes dette forlig blev bragt 
tilveje, men det må vistnok kaldes mere end sandsynligt, at 
det var det den hellige Ketel fra Viborg fik bragt istand. 



1 [Senere Tilføjelse:] Af Hamsforts referat af et brev, som han (usikkert: forte) 
henfører til 1146, vedkommende Odense Knudskloster, hvis oldbreve han har havt 
adgang til, ses, at kardinal Hubaldus var i riget dengang „for at drive kong Erik til 
korstog - . Ser. I 274. 

Mærkeligt nok er det dog hverken faldet hans biograf, J. F. 
Fenger, eller den danske kirkehistories forfatter ind, skønt der 
neppe kan være tale om, at den fra al politisk færd bortvendte 
domprovst skulde kunne befatte sig med kongernes strid uden 
netop for at fa en fred sluttet til at fremme det hellige fore- 
tagende 1 . Herpå tyder også hans beslutning et par år efter 
at gå til Vendland som hedningeapostel, hvad han fik tilladelse 
til af paven, men ikke kom til at udføre, da han døde forinden 
(27. Sept. 1150). 

Korstoget i sommeren 1147 2 , ved hvilket de to danske 
konger mødtes med den 18årige Henrik Løve, der nu for første 
gang satte sin fod på vendisk grund, og erkebiskop Adelbero, 
løb af uden egenlige følger. Niklot, som havde fået nys om 
hvad der forestod ham, begyndte selv kampen med et blodigt 
overfald på Lybek og Segeberg, skibene blev brændte, Hol- 
stenerne og de fremmede nybyggere dræbte, de vendiske ryttere 
drog hærgende gennem landet og kom tilbage med rigt bytte. 
Forgæves belejrede de Danske og Saxerne i forening Dobin, 
der lå ved Sverinsøens nordøstlige bred (ikke, som N. M. 
Petersen går ud fra, et stykke længere inde i landet mod syd- 
ost), ikke langt fra Vismarhavn, hvor den danske flåde lå; der 
var megen lunkenhed og utilfredshed i begge hærene, gensidig 
mistillid svækkede angrebene, og da dertil kom et rygte om, 
at Ryboerne havde indfundet sig med deres flåde foran havnen 
og bibragt Skåningerne et føleligt nederlag, medens Jyderne 
havde set på det uden at komme dem tilhjælp, opløstes al 
orden, man ilede tilbage til skibene, opsøgte den ny fjende 
for at hævne nederlaget og opgav den frugtesløse kamp, der 
ved udfald fra fæstningen havde kostet mange menneskeliv og 
mere syntes at føres for Saxernes verdslige interesse end for 
korsets ære. Også disse sidste brød kort efter op og nøjedes 
med at få det løfte af Niklot, at han vilde udlevere de danske 



1 Sml. Kirkeh. saml. III 529 f. Helvegs kirkeh. til reform. I 371, 373. 
| • Man antog tidligere 1148, forledet af den urigtige henførelse af Erik Lams 

| død til 1147; den indtraf året før. 

I 

I 

fanger og antage kristendommen: en formel indrømmelse, der 
ingen anden virkning havde end at de ikke arbejdsføre blandt 
fangerne blev frigivne, medens de andre som sædvanlig holdtes 
tilbage som trælle. To andre tog, der foretoges af andre fyrster 
og bisper mod Demmin ved Pene og mod Stetin, endte lige- 
ledes uden videre følger: i disse egne havde kristendommen 
alt i det væsenlige sejret. 

Bernhard af Clairvaux havde i sin kirkelige nidkærhed 
udslynget et ord, der gik forfærdeligt i opfyldelse på Venderne: 
„enten, sagde han, skal de omvendes eller udryddes!" Det var 
det samme ord der i oldtiden havde lydt til Jøderne: men 
alle forhold var her anderledes, Venderne var afmægtige over- 
for de kristne folk, der omgav dem fra alle sider, ligesom hed- 
ningene omgav Jøderne. Hertug Henrik var opfyldt af had 
til dem som alle Saxere, han higede efter at udrydde dem 
mere end at vinde dem for den højere kultur, han selv var i 
besiddelse af. „På de forskellige tog, siger Helmold (I 6S), 
som han gjorde mod dem i sin ungdom, var der ikke tale om 
kristendom, men kun om penge." Grev Adolf for frem i 
samme ånd, altid mere indsnævredes Vagrernes område, Niklot 
var tilfreds, når han blot kunde hævde Obotriternes uafhængighed 
fra år til år; han var, som de fleste uciviliserede folkehøv- 
dinger, uden forsynlighed for fremtiden; han gav efter Helmold s 
ord hertug Henrik alt hvad han forlangte for livet og fædre- 
landet, han ofrede endog sine stammefrænder. 

Da biskop Gerold af Aldenborg nogle år senere (1156) 
kom til Lybek og talte til de forsamlede Vender for at bringe 
dem til at tro på Kristus og lade sig døbe, sagde Pribislav, 
medens de andre syntes at samtykke: „dine ord, ærværdige 
ypperstepræst, er Guds ord og tjener os til held. Men hvor- 
ledes skulde vi betræde denne vej, vi der trues af så megen 
ulykke? For at kunne forstå vore lidelser så hør tålmodigt på 
mine ord; thi det folk, du skuer for dig, er dit, og det er 
billigt, at vi forelægger dig vor nød, siden det blev din ret at 
lide med os. De høvdinger, vi har, farer frem mod os med en 

utålelig hårdhed, så det for alle de skatter og al den trældom 
kunde være bedre for os at dø end at friste livet. Se, i dette 
år har vi beboere af denne lille landstrækning svaret 1000 
mark sølv til hertugen, mange hundrede til greven, og endda 
er det ikke nok, men daglig pines og presses vi indtil øde- 
læggelse. Hvad skulde vi da vel have tilovers for denne ny 
gudsdyrkelse, at vi skulde bygge kirker og modtage dåben, 
vi der dagligen trues med at fordrives? Dersom der kun var 
et sted, vi kunde ty hen ! Men går vi over Trave, da er til- 
standen der som her; selv ved Pene er det ikke bedre. Hvad 
skal vi da gøre andet end at forlade landet og drage ud på 
soen og fæste bo over dybene? Eller er det at regne for en 
forbrydelse, når vi fordrevne fra fædrelandet foruroliger havene 
og hærger de Danske og kræmmerne, der farer hen over søen? 
Er det ikke tvertimod de høvdingers skyld, der gjorde os fred- 
løse?" (Helmold I 83.) Forgæves søgte bispen at forsvare sine 
landsmænd med den tale, at der gjaldt en ret for de kristne, 
en anden for hedningene; Pribislav tog ham på ordet og lovede 
i folkets navn at modtage troen mod i et og alt at behandles 
som Saxerne; men der forlyder intet om, at tilbudet blev modtaget. 
Disse Pribislavs ord indeholder en dyb sandhed og lader 
os gøre et godt indblik i tidens forhold; det er så sjældent vi 
fer et sligt umiddelbart indlæg fra Vendernes side, at vi må 
lægge megen vægt på det, især da det er opbevaret af en 
forfatter, der ellers deler sine landsmænds opfattelse af Ven- 
derne og kun kan have gemt disse ord, fordi de gjorde et 
stærkt indtryk på ham og hans ledsagere, da de blev udtalte 
af den gamle stammehøvding. Gennem dem ledes vi da også 
tii en rigtigere forståelse af det, der nu foregik på Østersøens 
bredder, end både Helmold selv og Saxe kan give os den. 
Det er ikke sandt, når tyske forfattere endnu den dag idag 
efter Helmold fremstiller forholdet således, at Venderne hærgede 
de danske kyster blot fordi de havde lyst til røveri, og at det 
ene var Tyskerne med Henrik Løve i spidsen der omsider 
gjorde ende på dette uvæsen. Forholdet er snarere det mod- 

satte; det var Tyskernes ublu fremfærd der jog Venderne ud 
på søen og satte Danmark i den allerstørste fare. Efterhånden 
som G erm aniseringen skred frem ved midten af århundredet, 
samledes de mest energiske elementer af det hedenske folk 
ved kysterne, mellem moser og søer, og på de øer, der endnu 
ydede dem et tilholdssted. Men herfra dreves de ud på havet, 
og fra havet lokkedes de atter til de rige danske kyster. Vel 
var vikingelivet noget gammelt og kendt, også blandt Venderne, 
de danske Jomsvikinger havde vel endog vist dem vej over 
havet, men aldrig havde man tilforn kendt noget, der kunde 
lignes ved de forfærdelige tog, der nu hjemsøgte de danske 
strande. Det var ikke mere strandhug, men ligefremme ero- 
bringstog. Alt hvad der er ejendommeligt for vore fædres 
færd i England, henimod den tid da den danske vælde be- 
gyndte at rette sine hovedslag mod Angelsaxernes trone, det 
genfinder vi nu i vort fædreland selv. Hele strækninger af 
landet lå øde, Jyllands østkyst og øerne, rigets blomst og 
styrke, blev mere og mere folketomme og udyrkede. Og hvad 
der var værre, Venderne blev her vinteren over, ja bosatte sig 
og blandedes med den indfødte befolkning. Derved opstod der 
mistillid og fjendskab mellem de forskellige landsdele; Sæl- 
lænderne hadede Falstringerne, og disse forrådte hines fore- 
tagender til rigets avindsmænd. Lålikkerne var ikke bedre, 
snart betaltes der en vanærende skat til de fremmede, snart 
opreves den danske befolkning yderligere i småkampe uden 
held; vendiske bynavne og betegnelser af farvandene minder 
den dag idag om en af Danmarks dybeste forfaldsperioder, 
ligesom de danske navne i Frankrig og England indeholder en 
erindring om vore fædres idrætter i hine lande. Og ikke blot 
disse øer var udsatte; Femern var alt tidligere bleven vendisk, 
Als blev senere sågodt som helt blottet for danske indbyggere, 
Fyn var ikke langt fra at dele samme skæbne. Forgæves op- 
fordrede de danske konger Tysklands herrer, kejseren og hertug 
Henrik, til at hindre de utålelige plyndringer, de betalte mere 
end engang store summer, men ligemeget hjalp det. Kong 

Sven gik da en anden vej og sendte et sølvbæger til Svantevit 
pa Arkon, hvor det senere fandtes tilligemed andre kristne 
fyrsters gaver — det var en dansk „Vendegæld" i modsætning 
til den engelske „Danegæld" — , og da han 1157 kom tilbage 
til riget, var det ifølge med Venderne. Kun Vedemand og de 
tapre brødre fra Roskilde holdt endnu liv i Sællands modstand; 
de tog også danske skibe, hvor man fandt dem, til kamp mod 
vikingerne: sålidt kunde man gøre regning på sine landsmænds 
gode vilje. 

Hvorledes skulde dette ende? Der kan vel neppe være tvivl 
om at det var endt med øernes tab, dersom ikke det danske 
folk havde opmandet sig til djærv og samlet modstand; for 
Venderne var det den naturligste ting af verden at foretage 
denne folkevandring. Og fra hvem skulde frelsen komme for 
den nordiske folkegren? Efter hårdnakkede kampe var Sven 
bleven enehersker, men han formåede intet, det fortvivlede i 
den idelig gentagne kamp trættede ham og han opgav forsøget. 
Da han blev fordreven af samkongerne Knud og Valdemar, 
var det heller ikke hensynet til rigets store velfærdssag der 
afgjorde striden mellem dem, tvertimod, i de to år, de stod i 
spidsen for styrelsen, hører vi intetsomhelst til nogen kamp 
med Venderne. Hvad kunde man da håbe af Valdemars ene- 
vælde? — Da optrådte i den elvte time en mand, der var 
forholdene voxen, en mand der var stærk nok til at vende 
den truende strøm og frelse land og rige for en så forsmædelig 
undergang. Fra det øjeblik af, da Absalon som bisp i Ros- 
kilde var kommen i spidsen for Sællands adel og almue, fik 
modstanden mod Vendernes oversvømmelser det præg af vilje- 
kraft og alvor, af ufortrøden udholdenhed og sejghed, der ene 
var i stand til at skaffe os sejren i hænde. 

Det er ikke meningen at genoptage fortællingen om de 
mangfoldige tog, der måtte gøres, før man fik fred og det hård- 
nakkede folk opgav ånden; det er kun de afgørende synspunkter 
for en rigtig vurdering af hin tids forvirrede kampe der her 
skal hævdes. Det er ikke nok i den henseende at blive stående 

ved Saxes og Hel mo Ids opfattelse, ligesom man ved gransk- 
ningen af de nordiske vikingers hærtog ikke bliver stående ved 
de engelske og franske krønikers forbandelser. Og ligesålidt 
må man blive stående ved de nyere tyske forfatteres opfattelse, 
der i et og alt kun er en videre udførelse af Helmolds: at de 
Danske var prisgivne dette rå folks overfald indtil Henrik med 
sin stærke arm udfriede dem — (således som det f. ex. frem- 
sættes med hele en Tyskers hovmodige veltalenhed af R. 
Usinger i de første kapitler af hans „Deutsch-dfinische Ge- 
schichte 1189 — 1227") — ; de historiske kendsgerninger, der 
overalt kan skimtes gennem hin tids fortællinger, taler derimod. 
Det må holdes fast, at Danmarks stilling fra først af var meget 
forskellig fra Tysklands, det er kun mod slutningen at de ved 
forholdenes udvikling kommer til at gå sammen. 

Sven Estridsøn angreb i sin fortælling til Adam hårdt 
Saxernes måde at behandle Venderne på: de søgte deres guld, 
frugten af deres arbejde, kristendommen og dens kultur be- 
holdt de for sig selv. De forsøg, der gjordes på ved forbindelsen 
med Danmark at drage dem ind i Vesterland enes kultur, mis- 
lykkedes imidlertid ved det gamles modstand, og gentagne 
gange stansede det begyndte værk. Da var det at Tyskernes 
tryk, opildnet af lysten til landvinding og bytte, godkendt af 
kirkens fanatisme, lod de spredte vikingetog svulme op til 
vilde hærtog, hvis halv ubevidste mål det blev at finde ny 
bopæle hinsides havet. Og først efterat denne bevægelse var 
vidt fremskreden, vågnede modstanden fra dansk side, i be- 
gyndelsen vaklende og halv modfalden, snart dristigere og 
endelig sejrkronet. — Men den anden tanke, der går gennem 
de Danskes forhold til Venderne, blev derfor ikke udslukket. 
Saxe har en fortælling om, hvorledes det engang lykkedes 
Absalons tolk Gotskalk at få Venderne til at falde fra hertug 
Henrik, der er meget betegnende i den henseende. Gotskalk 
drog nemlig over til Pommern og fremstillede sig som Slavernes 
gamle ven, der var hidkommen for at advare dem for den 
blindhed, som lod dem slutte fred med deres dødsfjender Saxerne. 

De måtte dog kunne indse, sagde han, at disse tragtede efter 
at berøve dem deres fædreland; ikke tilfredse med hæder og 
bytte opslog de deres bo midt imellem dem; Niklot havde de 
skilt ved livet, hans søn Pribislav havde de fordrevet, truende 
borge rejste sig rundt omkring. De Danske derimod mente 
det godt med dem; de forlangte kun ro og fred i deres eget 
land. det fremmede brød de sig ikke om. Hvad var derfor 
rimeligere end at slutte forbund med dem og kaste sig over 
Saxerne, de Danskes gamle uforsonlige fjender 1 . Saxe påstår, 
at denne tale kun var et krigspuds, som Absalon ikke fandt 
på. men kun tilstedte uden at ville binde sig til Gotskalks 
ord. Fuldt så let var dog vel Vendernes forbund med Ty- 
skerne ikke at bryde — og det kom virkeligt til et alvorligt 
brud dengang — , snarere må man antage, at den gamle plan 
at styrke det vendiske folk til modstand mod Tyskerne, medens 
de godvillig modtog den kristne kultur, heller ikke var fremmed 
for Absalon, og at der var øjeblikke i hans statsmandsliv, da 
han lod den komme frem, med hvor meget håb om at den 
kunde lykkes ved vi ikke. I alle tilfælde viser den bered- 
villighed, Gotskalk fandt, at tanken om et forbund med de 
Danske mod Saxerne heller ikke var fremmed for Venderne 
ved denne tid, om den end ikke mere kunde få magt over 
den udvikling, der nu havde stået så dybe rødder i det for- 
vildede folks vaner og karakter. Også det faktum at Niklots 
søn Prislav, der gik over til kristendommen, ikke vendte sig 
til Tyskland, da han måtte forlade sit hjem for troens skyld, 
men ligesom Gotskalk og Henrik forhen gik til Danmark, hvor 
han modtog len og blev kong Valdemars svoger, peger i samme 
retning. 

Med hensyn til enkelthederne i Vendernes omvendelse til 
kristendommen, eller rettere i kirkens grundlæggelse og be- 
fæstelse, tilligemed den voldsomme fortyskning, der nu overgik 
dem, giver de ovennævnte skrifter af Laspeyres og især det 



1 Saxo p. 814—15. 

af dr. Wigger en række værdifulde oplysninger og sammen- 
stillinger. Den første forfatter holder sig til Vagrerne og deres 
bispedømme i Aldenborg, senere i Lybek, den anden fremstiller 
især bispedømmet i Meklenborg, senere Sverin, som det ud- 
viklede sig indtil Bernos død (1190); det tredje af de vendiske 
bispedømmer, det i Ratzeborg, omtales selvfølgelig i begge, 
forsåvidt som det i det hele deler skæbne med dem, iøvrigt 
har det heller neppe nogen interesse for os. 

Det første punkt, der her må fængsle vor opmærksomhed, 
er de tre vendiske bispedømmers endelige oprettelse og de 
stridigheder mellem de kirkelige og verdslige stormænd, der 
knyttede sig hertil. Med Gotskalks fald 1066 blev missions- 
bispedømmet i Aldenborg, der strakte sig fra Kilfjorden til 
Pene, nedlagt for bestandig; Adalbert havde efterladt den tanke 
at dele det i tre stifter med faste bispesæder i Aldenborg, 
Ratzeborg og Meklenborg i arv til sine efterfølgere på den 
erkebiskoppelige stol. Det var dog først den femte af disse 
efterfølgere, grev Hartvig af Stade, der tænkte på at løfte 
arven. Neppe var da heller Hartvig kommen til magten, for 
han åbent fremtrådte med sine planer at forny erkebispe- 
dømmet fra Adalberts dage; i de danske borgerkrige intrigerede 
han for at få det tidligere forhold til den nordiske kirke gen- 
oprettet, i Vendland brugte han strax sine forgængeres myn- 
dighed til at indvi bisper og oprette bispesæder. Det var i 
Oktober 1149 at Hartvig indviede den hellige Vicelin og en 
vis Emmehard i Harsefeld eller Rossefeld, den første var be- 
stemt til Aldenborg, den sidste til Meklenborg; denne fik dog 
ingen videre betydning, da landet endnu var i Niklots hænder; 
til Ratzeborg gjordes der end intet forsøg på at sende nogen \ 
Neppe var Vicelin imidlertid indtrådt i den ny værdighed, før 
det gode forhold, hvori han hidtil havde stået til Saxernes 



1 [Sanere Tilføjelse:] Anna] es Hamburgernes 1148 har den originale efterretning, 
at der ved kirken i Hamborg var et privilegium af hertug Henrik, hvorved han til* 
delte den højhed over de tre bispedømmer: „quia negotium conversionis illius region is 
lam a papa qvuun a Romano principe tenuit" (Quellenaamml. Schl. H. L IV 414). 

fyrster, veg plads for kulde og ligefremt fjendskab, både hertug 
Henrik og grev Adolf unddrog ham deres understøttelse og 
den tiende, han hidtil havde nydt. Hertugen vilde ikke lade 
sig den ret fratage at oprette bispedømmer i sit land; alligevel 
vilde han bøje sig for Vicelins ærværdige personlighed og 
anerkende hvad der var sket, mod at bispen modtog investi- 
turen af hans hånd. Således blev dette skridt til at fremme 
kristendommens sag atter et led i den række af rivninger, der 
i århundreder sysselsatte de hamborgske erkebisper og Saxernes 
verdslige fyrster. Begge synes i dette tilfælde at være gået 
ud fra, at Vendland lå udenfor rigets grænse; Hartvig påstod 
derfor at have ret til at ordne dets kirkevæsen i henhold til 
pavernes forlening, Henrik ifølge erobringens ret, thi efter 
konkordatet i Worms tilkom den verdslige investitur fyrsterne. 
Fredrik I afgjorde imidlertid striden på sin måde, idet han gik 
ud fra, at Vendland var en del af riget; investituren tilkom 
altså retslig ham og ingen anden; nu overdrog han den af 
kejserlig myndighed til hertug Henrik og hans efterfølgere, og 
det i den udstrækning, at han skulde kunne oprette ny bispe- 
dømmer blandt hedningene. Men længe før denne afgørelse 
på rigsdagen i Goslar 1154 havde Vicelin bøjet sig for den 
verdslige magt og modtaget bispedømmet af hertugens hånd; 
r >g umiddelbart efter den lod hertugen 3 ny bisper indvi, Ever- 
mod fra Magdeborg til Ratzeborg, Berno fra Amelungsborn til 
Meklenborg, og Gerold fra Brunsvig, efter Vicelins død (12. 
Dec. 1154), til Aldenborg. Også paven føjede sig, for de 
tjenesters skyld, Henrik Løve gjorde den hellige stol, i kejserens 
afgørelse, og for Hartvig stod der da intet andet tilbage end 
ligeledes at anerkende den ny orden. Et øjeblik syntes det 
en dog, at denne indskrænkning i magtområde i riget skulde 
Mønnes med generhvervelsen af Hamborgs højhed over den 
nordiske kirke, idet Fredrik 1158 bekræftede den i samme 
omfang som fordum Innocens II; men dette håb udslukkedes 
snart, og 1160 udstedte Hartvig et brev, hvorved han som 
pavelig legat stadfæstede erkebispedømmet Hamborg de tre 

lydbisper Jog landet indtil Pene samt udtalte den beslutning 
idetmindste engang årlig at holde et provinsmøde med dem. 
Dermed var det hamborgske erkebispedømme trådt i række 
med alle andre i den romerske kristenhed, det havde sit be- 
stemte enkelte område og stod i samme forhold til den verds- 
lige magt som alle andre; det var over 300 år efter den første 
stiftelse at det således kom på det rene med sig selv. 

Bispedømmet i Aldenborg indbefattede Vagrien indtil en 
linje fra Kilfjord omtrent lige mod syd, vest om Bornhøved, 
Segeberg og Oldeslo, syd for hvilken by dets grænse drejede 
af mod nordøst, i retning med Trave, lidt sønden for denne 
flod indtil dens munding. Ratzeborg strakte sig langs Øster- 
søen fra Traves munding til (og med) Vismar; dets østgrænse 
bøjede sig i en bue vest om søen ved Sverin ned til Eldes 
udløb i Elbe; i syd fulgte det denne flod op til Bille, der 
dannede grænsen mod erkestiftet l . I hint fremmede som for- 
hen bemærket Adolf af Holsten, i dette Henrik af Bodvide 
fortyskningen på det kraftigste. Ikke blot Saxerne deltog i 
kolonisationen, også indkaldte Friser, Vestfalere. Flamlændere 
og Hollændere. Venderne trængtes tilbage til egnen af Alten- 
borg og Lytkenborg, omkring ved Pløn lå alt øde som et 
bredt grænseskel mellem hedninger og kristne. Gerold gik 
videre; ifølge med sine klerke (blandt hvilke Helmold) drog 
han op til Aldenborg, hvor der atter byggedes en St. Hans 
kirke, i Eutin indrettede han sig selv en bolig, og i Segeberg 
fik han atter oprettet et kloster for at få uddannet de nød- 
vendige præster og for at omgive bispestolen med nogen glans. 
Således var da hele bispedømmet indordnet under kirkens be- 
styrelse, overalt bestod der idetmindste en officiel gudsdyrkelse 
og en offenlig landefred. Gerold tænkte da på at få et vær- 
digt bispesæde, thi i Aldenborg, der lå afsides, som på en ø. 
og ikke kunde hævde sin tidligere overlegenhed, mente han 
ikke at burde indrette det. Valget var snart gjort, det faldt 



1 Se kortet over erkebispedømmet Hamborg i Lappenbergs Homb. Urkunden* 
buch I. 

selvfølgelig på Lybek. Da denne opblomstrende handelstad i 
1158 var kommen under hertug Henrik og derved var skilt 
fra grevskaberne Stormarn og Holsten, varede det ikke længe 
fer overgangen skete, fremmet vistnok ligesåmeget af hertugens 
lyst til at hæve byen som af bispens lyst til selv at komme 
den store verden nærmere. I Lybek var der desuden vistnok 
alt dengang en spire til det domkapitel, som det vagriske 
bispedømme rigtignok hidtil havde undværet, men dog ikke 
ret vel længere kunde være foruden. Bispedømmet kaldes vel 
endnu i flere år efter AJdenborg, efterat residensen var flyttet 
til Lybek — (og det var jo bleven kaldt således i århundreder 
uden i virkeligheden at have været der, uden vistnok rent 
undtagelsesvis 1 ) — , men snart benævnes det dog efter den by, 
der nu uimodsagt i et og alt var dets hovedstad. Snart blom- 
strede det da også op, fik sin hovedkirke, sit kapitel og sine 
jordejendomme, grundstammen til det bekendte bispedømme 
Lybek (Eutin), der først sekulariseredes 1803, og dets bærer 
blev i den følgende tid, undef Lybeks tiltagende storhed, en 
af de nordalbingiske egnes mest betydende mænd. Som den 
bestemte dag, der fuldendte dets indretning og afsluttede dets 
gennem århundreder fortsatte indstiftelse, sætter Laspeyres d. 12. 
Juli 1164, da hertug Henrik, få dage efter grev Adolfs død, 
stadfæstede sine gaver og løfter med erkebispens og alle hans 
lydbispers samtykke og bekræftelse. 

Før vi forlader det vagriske bispedømme, må her endnu 
omtales et nyt indlæg i den gamle strid om Femerns ældre 
furhold, af dr. Ravit (i Jahrb. f. d. Landeskunde der Herz. 
Seh. H. L. IX). Forfatteren hævder her atter overfor Vel- 
schows gentagne gange fremsatte opfattelse (universitetsprogram 
for 1854), at der intet foreligger som kunde bevise denne øs 
erobring af de Danske før Valdemar Sejrs tid (så langt vil 
han altså dog lægge den tilbage efter jordebogens udtrykkelige 
vidnesbyrd). Alt beror i denne henseende på opfattelsen af 



1 [Senere Tilføjelse:] Om bispedømmere opkaldelae efter steder, bror de ikke 
<nere er, se Munch II 434 (sml. erkebispedømmet Hamborg, der er i Bremen). 
A. 0. Jørgensen: Afhandl. I. H 

Adams ord. Denne forfatter nævner nemlig som bekendt øen 
to gange: først mellem de 7 smålande der hører under Fyn 
(IV 16) — her kaldes den Imber — , senere som den første 
af de tre store vendiske øer (IV 18) — her hedder den 
Fembre 1 . At der nu virkelig ved begge disse navne er tænkt 
på den samme ø, kan der tiltrods for dr. Ravits benegtelse 
ikke være tvivl om, begge bruges jævnlig i middelalderen om 
den, og siden det ene, Femern, er af vendisk oprindelse, er 
vel det andet af germansk. Derimod turde Velschows for- 
klaring af den dobbelte efterretning være temmelig vilkårlig og 
usandsynlig, når han antager, at den første omtale går på et 
nutid sforhold, den sidste på noget forbigangent, at øen altså i 
hans tid var dansk og kristnet, men forhen havde været et 
vikingebøl ligesom Ryø. Man må sikkert gå ud fra begge 
efterretningers samtidighed indbyrdes og med fortælleren. Adam 
kunde godt i Danmark høre Imbre nævnt mellem den fynske 
bispestols underliggende øer, og til samme tid enten i Dan- 
mark eller i Holsten høre Femern omtalt som et røverhul. 
Dette sidste var nemlig øens faktiske tilstand, den lignede 
Ryø, om end mindre i omfang og betydning, men bispen i 
Odense regnede den ligesåfuldt med til sine øer, som Asger 
kaldte Ryø en del af sit stift. Det er da en tilfældighed, at 
ingen gjorde Adam opmærksom på den løjerlige modsigelse, 
han gjorde sig skyldig i uden nærmere forklaring; men det er 
hverken den eneste hos ham, ej heller kan det vække vor 
forundring, at adskillige mindre vigtige ting undslap hans hu- 
kommelse eller undgik hans videbegærlighed, da det dog især 



1 [Senere Tilføjelse:] Navnet „Imber" er lig „Immer" (sml. Jamb. osv.); måske 
har man sagt „Immer ø", skønt parallelen „Falster" ikke tyder derpå (også det fore- 
kommer jo oftere i „Falsterbode"). Hvad „Fembre" angår turde dets vendiske op* 
rindelse være tvivl underkastel; man kan også dele: Femb-re (som fimbul, fimmel, 
femb), det vilde da pege tilbage til en meget gammel tid, da det angelsaxiake fif, fifel 
var til i Østersølandene som „femb", så betydningen blev som Lesø, havjættens land 
(det er jo bevaret i det upersonlige „fimbul"). Men også ordet Imber synes som 
Fember at kunne tyde på jætten lmr (Ymir); ønavne dannes jo på blot r (Falster, 
Mostr, Lister osv.). Da begge betydninger her falder sammen, er det vel det rim«' 
ligs te. 



NYERE TYSKE BIDRAG T. D. DANSKE MIDDELALDERS HIST. 163 

gjaldt om at fastholde de store og afgørende, der kunde have 
interesse for samtiden og dem, han skrev for. Dette viser sig 
da også her, idet han rentud glemmer to af de 7 fynske øer 
(rimeligvis Als og Ærø; han nævner Møn, Imbre, Falster, Lå- 
land og Langeland); han huskede tallet, men kunde vel ikke 
komme på navnene, da han nedskrev det. Af Adams ytringer 
kan da sikkert kun sluttes det ovenfor fremsatte: at de fynske 
bisper, ubekendt af hvilken grund, regnede den med til deres 
stift, medens den i virkeligheden endnu var utilgængelig for 
kirkens påvirkning. Helmold gentager i sin almindelige ind- 
ledning om de vendiske folk Adams ord om Femern (I c. 2), 
uden at tilføje noget nyt og uden at henføre den almindelige 
karakteristik særlig på den eller øerne i det hele. Senere 
nævner han den slet ikke, heller ikke ved den temmelig de- 
taillerede opregning af de vagriske landskaber og deres grad- 
vise omvendelse til kristendommen. Heraf får man utvivlsomt 
det indtryk, at øen ikke dengang mere hørte til det øvrige 
Vagrien, ligesom den sikkert aldrig kan have hørt til bispe- 
dømmet i Aldenborg efter dets fornyelse, siden der intetsom- 
helst er opbevaret om nogen senere overgang til det fynske 
stift. Også Saxes fuldstændige tavshed om Femerns erobring 
eller om kampe med dens vilde indbyggere må vække den 
bestemte forestilling, at øen, sålangt han mindedes, var indtagen 
af de Danske og lagt til riget. Til hvilket tidspunkt dette da 
rettest skal henføres, er ikke til at afgøre ; man kommer nærmest 
til at tænke på Knud Lavards tid, da de danske strømme 
rensedes for ufredsmænd og jarlen satte sin broder Erik (Emune) 
til herre over „øerne", nærmest vistnok netop de fynske små- 
lande. Som sikkert må det i alle tilfælde anses, at Femer- 
sund ligesom Ejderen dannede det hamborgske erkebispedømmes 
nordgrænse fra det øjeblik af, da de vendiske lydbispedømmer 
indrettedes af Hartvig. 

Til biskop i Meklenborg viedes efter Emmehards død 
1155 Berno, en fattig klerk, hvis levned det er dr. Wiggers 
fortjeneste at have fået rede på. Han er i grunden den første 

11* 

biskop i disse egne, thi den af Adalbert indviede Johannes og 
den af Hartvig sendte Emmehard udrettede så vidt vi ved 
intet. Berno var efter senere, men som det synes troværdige 
kilder først munk i Cistercienserklosteret Amelungsborn, der 
ved året 1125 var bleven oprettet i Weseregnen, da denne 
munkeorden under den hellige Bernhards ledelse var på sit 
højeste. Henrik Løve kårede ham til biskop i Obotriternes 
land, til en tid da det for ham gjaldt om at hævde sin ret til 
bispevalget, og han blev ligesom Gerold indviet af pave Ha- 
drianus i Rom (1155), da Hartvig ikke havde villet bøje sig 
for hertugens magtbud. Foreløbig var der dog neppe noget 
at udrette for ham i de transalbingiske lande, thi Niklot hadede 
al kristendom ligeså dybt som alt tysk. Alligevel gør dr. W. 
det ved en sindrig sammenstilling af forskellige data- sand- 
synligt, at Berno alt 1158 opnåede ret lidelige vilkår. Hel- 
mold har på et senere sted opbevaret et brev, som den ene 
af Niklots sønner skrev til sin broder og hvori han minder 
ham om, at de engang udfriede deres fader af fangenskabet i 
Lyneborg ved at angribe og ødelægge de tyske borge (II 21. 
Dette fangenskab kan ikke ret vel henføres til noget andet år 
end 1158, da Pøhlder annalerne taler om et tog, Henrik gjorde 
mod Obotriterne. Men da nu hertugen samme år i Lyneborg 
udstedte et vigtigt gavebrev til bispedømmet i Ratzeborg, der 
her blev endelig funderet, medens kirkens vilkår hos Venderne 
i det hele synes at være bleven drøftede af de forsamlede 
kirkelige og verdslige stormænd, og da Berno og Gerold netop 
her første gang kaldes biskopper af Sverin og Lybek isteden- 
for Meklenborg og Aldenborg, slutter dr. W. heraf, at Niklot, 
selv om sønnernes hærtog kan have været medbestemmende 
for hertugen, ikke er sluppet ud af fængslet uden væsenlige 
indrømmelser, og deriblandt også til kirken. Bispedømmet 
Ratzeborg får således anvist jordejendomme i Niklots land, og 
det efter Meklenborg opkaldte stadfæstes første gang. Det er 
nemlig klart, at man ved den første oprettelse af de vendiske 
bispedømmer har givet dem navn efter vedkommende landes 

hovedbyer uden dermed at ville have udtalt andet eller mere 
end en rent foreløbig bestemmelse om det biskoppelige sæde. 
Dettes endelige fastsættelse måtte i tidens løb blive afhængig 
af forholdene, som de nu kunde udvikle sig; det var tid nok 
at tage bestemmelse derom, når man kunde overse alle de 
hensyn, der i den henseende måtte tages. På samme måde 
var jo det erkebiskoppelige sæde flyttet fra Hamborg til Bremen, 
og man holdt kun fast ved hint navn, fordi og sålænge som 
de gamle privilegier lød på det; noget sligt var der ikke en- 
gang grund til her. Da nu den nævnte forfatter fører et, som 
det synes, fyldestgørende bevis for det Ratzeborgske gavebrevs 
ægtbed, må det altså antages, at Niklot har givet sit minde 
til et bispedømmes oprettelse i Sverin, der af hertugen var 
udset til udgangspunkt for fortyskningen, og at denne da sam- 
tidigt har taget bestemmelse om det vagriske bispedømmes 
stedfæstelse i Lybek. 

To år senere kunde det næste afgørende skridt gøres til 
Obptriterlandets underkastelse. Henrik Løve og kong Valdemar 
kæmpede for første gang i forening med Niklot, og lykken var 
dem så huld, at denne kristendommens svorne fjende faldt i 
kampen. For de Danske havde dette vel ingen umiddelbar 
følge, men hertugen udførte nu uopholdelig sin plan, idet han 
byggede en borg på den Kile ø Sverin i søen og lagde en 
tysk høvding Guncelin von der Hagen i den med tilstrække- 
ligt mandskab; foran borgen byggede han en stad, der blev 
befolket af tyske nybyggere og fik særlige privilegier: det 
skulde være et nyt Lybek blandt Obotriterne. Navnet Sverin 
betyder på vendisk en „dyrehave"; uden al tvivl var der da 
en hellig lund på øen med det til gudens brug bestemte hel- 
lige stod. Som det kunde ventes har der alt dengang været 
en lille by på søens nære bred; thi nogen tid efter tales der 
allerede om en „gammel kirkegård", altså en hedensk be- 
gravelsesplads. Nu blev øen forbunden med byen ved en 
dæmning og der rejste sig en borg med saxisk besætning; 
staden førte senere hertug Henriks billed i sit segl, som den 

der havde skabt den fra ny af (sml. Saxo p. 796 f. — præ- 
fectumque oppidi Sverini, Guncellinum, quod nuper a Saxonibus 
in potestatem redactum jus et formam ci vitatis acceperat — ). 
De mænd, hertugen satte i spidsen for den ny koloni, synes at 
have egnet sig fortrinlig dertil. Berno var en from og nidkær 
ordets tjener, men tillige stadig betænkt på at vinde land og 
folk for sin verdslige herre og ven Henrik Løve, der ikke 
yndede kirken uden der hvor den vilde gå hans ærender. 
Guncelins oprindelse er det ikke lykkedes de tyske lærde at 
komme efter; han har altså rimeligvis ligesom Berno alene 
havt hertugens gunst og sin personlige dygtighed at takke for 
den stilling, han kom til at indtage; hans navn findes alt 
blandt de i Lyneborg forsamlede mænd, der 1158 afgjorde den 
vendiske kirkes sager. Friherre v. Hammer stein har i en om- 
fattende og lærd afhandling („Die Besitzungen der Grafen 
von Schwerin am linken Elbufer und der Ursprung dieser 
Grafen" i Zeitschrift d. hist. Vereins f. Niedersachsen 1857) 
underkastet de forhold, hvorunder Guncelin virkede, en samlet 
undersøgelse. Der er herefter sandsynlighed for, at en række 
ejendomme, greverne af Schwerin senere havde vest for Elbe, 
især i fyrstendømmet Lyneborg, men også i bispedømmerne 
Ferden, Bremen og Magdeborg, i Altmark og endnu andre 
steder, alt fra først af har været forenede med det meklen- 
borgske grevskab, og at grunden hertil må søges i den om- 
stændighed, at tyskheden fra først af kun meget betingelses vis 
har kunnet få fast fod i Obotriternes land. Helmolds ord, at 
hertugen „lagde en vis adelsmand ved navn Guncelin, en 
kampdjærv mand, tilligemed krigstnandtikab" (cum railitia, I 
87) i den ny borg, forklares da også i henhold hertil om de 
lensmænd, der fra nu af blev knyttede til landet øst for Elbe 
og dets vordende greve, medens deres ejendomme lå på den 
anden, den saxiske, side af floden: det var noget de verdslige 
fyrster kunde lære af kirken, der jo stadig forsynede (og for- 
syner) sine missionærer med midler hjemmefra og overlod det 

til fremtiden, om de ligesom kunde fæste rod i det ny land 
og hente deres næring af det. 

Det varede ikke længe før Obotriterlandets hovedborge kom 
i Saxernes hænder. Medens Guncelin selv beholdt Sverin og 
det vigtige Bov (n. o. for Vismar), satte hertugen Henrik af 
Skaten på den gamle Meklenborg; denne førte en mængde 
Flamlændere med sig og dannede en nybygd midt imellem 
Venderne; Ludolf af Peine blev sat over Malchow, en borg i 
nærheden af Mttritzersee, Ludolf af Brunsvig endelig fik borgen 
Cuscin, som dr. W. søger i samme egn, lidt længere mod vest. 
Xiklots sønner, Pribislav og Vertislav (den tredje, Prislav, var 
i Danmark), sad derimod i Verle, i Kissinernes land, syd for 
Rostok; deres herredømme strakte sig herfra mod øst henimod 
Pommern, men de anerkendte, idetmindste formelt, hertugens 
overhøjhed (Helmold I 87). Det gik dem nu altså som det 
forhen var gået Vagrerne under deres Pribislav, de fik valget 
mellem inden føje tid ikke blot at bøje sig for kristendommen 
og den tyske kultur, men tillige selv at blive Tyskere, eller 
at vælge ny kampe og gå tilgrunde i dem. Det er jo bekendt 
nok, også fra vor tid, hvor hensynsløse og hjerteløse Tyskerne 
er i den henseende, især overfor de slaviske folk, overalt hvor 
de har magten; den samme udvikling gentages jo den dag idag 
i Posen, efterat umådelige strækninger i tidens løb er for- 
tyskede. Skønt det er en tysk forfatter der skildrer os Obo- 
triternes undertvingelse, genlyder dog hver side i hans bog af 
det hendøende folks bitre klager over det overmod og den 
råhed, der gjorde sejrherrerne så utålelige, af den sorg og 
harme, der hvilede over Venderne, medens den ene af deres 
stormænd efter den anden nedsank i fattigdom og forglemmelse 
eller søgte sig et nyt hjem der, hvor Tyskerne endnu ikke var 
nåede hen, hvis han ikke foretrak det fredløse liv på havet i 
«n fortvivlet kamp for tilværelsen. Og samtidigt bredte den 
«ne Tysker sig ved siden af den anden på de forladte gårde, 
i hvis ejere almuen hidtil havde set sine førere og venner; nu 
mødte de indfødte kun foragt og hån over deres sprog, skikke 

og fædrenetro hos de store, og der hvor de før havde fundet 
en støtte lignedes de nu ved hunde og urene dyr. Det kom 
derfor også til fortvivlede forsøg på at generhverve den tabte 
frihed. I året 1164 angreb Pribislav i forening med Kasimir 
og Bogislav af Pommern de tyske nybygder; Meklenborg bb?v 
erobret og jævnet med jorden, hen ved 100 Flamlændere dræbte, 
kvinder og børn slæbte bort i trældom; de østlige borge Mal- 
chow og Cuscin måtte overgive sig mod mandskabets fri bort- 
gang, overalt hærgedes hvad der var tysk. Da samledes selv- 
følgelig de tyske fyrster for at hævne nederlaget; ved Verchen, 
ved den nordlige spids af Kummerow sø på grænsen af det 
nuværende Meklenborg og Pommern, kom det til en afgerende 
kamp; grev Adolf af Holsten faldt, men Venderne led et fuld- 
stændigt nederlag ved Guncelins tapperhed; 2500 stridsmænd 
fandt døden, resten adspredtes. Henrik og kong Valdemar, 
der til samme tid løb ind ad Penes munding, begyndte at for- 
følge sejren; men pludselig opgav hertugen det igen og hver 
gik til sit. Kampen fortsattes derpå i det små i Obotriternes 
land og endte med Vendernes udryddelse som folk; kun lev- 
ninger blev tilbage i det ødelagte land og blandedes med de 
fremmede; mangfoldige forlod det for at søge tilflugt hos deres 
frænder mod øst — men her blev de grebne og solgte som 
trælle — eller på havet og de fremmede kyster, hvor en ny 
kamp på liv og død ventede dem. 

Det varede dog ikke længe før de altid vaklende forhold 
bragte hertugen til at attrå et forlig med sine naboer; han 
indrømmede Pribislav alle sin fader Niklots lande, undtagen 
grevskabet Sverin, der indskrænkedes til den sydlige del af 
det nuværende Meklenborg; Kasimir og Bogislav anerkendte 
derimod ligeledes hans lenshøjhed, og lod deres land nord for 
Pene optage i bispedømmet Sverin, som det senere i stiftelses- 
brevet hedder „bevægede ved den fromme Bernos prædiken". 
Dermed var da hele det område, der fra først af var bestemt 
for erkebispedømmet i Hamborg, med alle vedkommendes sam- 
tykke lagt ind under kirken og den saxiske lenshøjhed. Der 

var kun en undtagelse: Byø, med sin Svantevit og sin gamle 
kongeslægt, der nu ikke blot repræsenterede den lille øs strid- 
bare indbyggere, men bele Vendlands underkuede almue og 
alt det vilde hedenske mod, der endnu ulmede under asken af 
de afbrændte lunde og borge. Et blik på kortet viser, bvilken 
betydning denne ø måtte få netop nu; ligesom Als, der er 
bleven kaldet nøglen til Sønderjyllands fastland, ligger den 
langs et smalt sund som en stadig trusel, som et tilflugtssted 
for de forfulgte og et mødested for de misfornøjede. Det var 
derfor intet under, at hertugen først og fremmest ønskede at 
få hedenskabet knækket på denne ø, og at han til den ende 
befalede sine lensmænd på enhver måde at hjælpe de Danske 
til dens indtagelse. 

Således stod sagerne, da kong Valdemar og Absalon fore- 
tog det berømte tog mod Arkon og Karens, Ry os tvende våben- 
pladser, et tog der står i den danske historie med en ganske 
ejendommelig glans, og også i Vendlands er en af de mest 
epokegørende og dramatiske begivenheder. Om enkelthederne 
kan der her ikke tvistes, da Saxe er den eneste og fyldest- 
gørende kilde; derimod kan det almindelige synspunkt for 
denne erobring, ligesåvel som tidspunktet da den fandt sted, 
endna ikke siges at være klaret ved de seneste tyske indlæg. 

Otto Fock har i sit ovenfor nævnte skrift givet et ret 
værdifuldt bidrag til Ryøs historie i den hedenske tid, ligesom 
tan giver ikke få geografiske oplysninger, ledsagede af tvende 
oplysende kort, et over hele øen, et andet i farvetryk over 
Arkons volde. Det standpunkt derimod, hvorfra han bedømmer 
begivenhederne, betegnes lettest ved den oplysning, at han var 
p n af de fanatiske naturer der i 1848 forlod universitetet i 
Kiel for at deltage i oprørskrigen mod Danmark; han lader 
altså ingen lejlighed slippe forbi til at omtale de danske til- 
standes usselhed og den tyske kulturs alt overvindende magt. 
* den henseende danner han en modsætning til dr. Wigger, 
der vel undervurderer det nordiske øfolks betydning i de ven- - 
diske begivenheder — som også vore forfattere i reglen har 

t 

undervurderet betydningen af Saxernes bedrifter — , men dog 
stadig omtaler det med velvilje og agtelse. Medens nu de 
Danske, og det med fuld føje, stadig har betragtet Arkons 
fald med ublandet glæde — hvorom f. ex. Haderslevs gamle 
stadsret bærer vidne, idet den fastsætter, „at helgd ikke biydes 
med nogen hånds gerning uden den dag 1 , da kongen vandt 
Ryø u — , så Saxerne på deres held med onde øjne, og glæden 
over hedenskabets udryddelse i sit gamle hovedsæde var stærkt 
blandet med ærgrelsen over, at dette store resultat skulde være 
forbeholdt øfolket. Denne stemning har efterladt sig et dobbelt 
minde i skriftlige vidnesbyrd fra samtiden, der hver for sig 
betegner en meget karakteristisk opfattelse. Det første er 
kejser Fredriks brev, hvorved bispedømmet Sverin stadfæstes 
på det højtideligste. Her fremstilles Ry øs erobring og Svante- 
vits ødelæggelse ganske naivt som biskop Bernos værk, lige- 
som øen tages til indtægt for det hellige romerske rige. De 
Danske omtales ikke med et ord, og det er som en gåde, at 
kun den del af øen, der tilhører hertugen af Saxland, lægges 
under bispedømmet i Sverin, brevet antyder end ikke, hvad for 
en mystisk magt det er der ejer det andet. Det var dette 
standpunkt, hertugen agtede at indtage i sagen; der var sluttet 
et forlig, som vi dog kun kender af Helmolds beretning, og 
hvorved der skal være bleven bestemt, at Saxerne og de 
Danske skulde dele alle fremtidige erobringer og alt bytte; i 
henhold dertil forlangte Henrik halvdelen af tempelskatten og 
af den erobrede ø. Det må være os tilladt at tvivle om Hel- 
molds ord, om der end ingen grund er til at tvivle om hans 
sandhedskærlighed; ligesom Saxe var han hildet i sit folks og 
sit partis synspunkter, og at bruge den ene af dem som et 
apostelskrift og den anden som en fjendes mistænkelige tale 
røber en national bornerthed, der ikke hører hjemme i viden- 
skaben. Er der 1167, som Helmold påstår, bestemt noget 
om deling af land og bytte (H. siger „tributa"), må det have 

1 [Senere Tilføjelse:] Eogi man ma bryte h. ; sml. Jydsk lov 2, 82: man ina æi 
h. brytæ osv., d. e. manden bryder ikke h. på sin husfrue uden ved at osv. 

gældet det tog, man stod i begreb med at gøre og som også 
kom til udførelse ; om der dengang er bleven tilstået de Danske 
en del af byltet ved vi ikke, at de intet fik af det erobrede 
land er afgjort. Meningen bar da sikkert heller kun været, 
at hærene skulde underholdes af den brandskat, der blev på- 
lagt de egne, der førtes krig med, og som altså skulde deles 
mellem begge; en varig deling af højheden vilde hertugen vist- 
nok være den sidste til at indlade sig på. Nu derimod da 
Ryø var taget, skulde hint forlig gælde i videste omfang; de 
pommerske fyrster deltog i belejringen af Arkon, men forlod 
øen, da de så at Valdemar sluttede fred med dens konge 
Tetzlav, som foretrak underkastelse under Danmark for fort- 
satte nederlag eller forbindelse med de fortyskede lande: de 
havde ventet at fa den i forlening, siger Saxe. Noget lignende 
havde sikkert Henrik også gjort regning på, det vilde faktisk 
have overleveret Ryø i hans hånd, selv om højhedsretten for- 
melt var bleven ved den danske konge eller ved dem begge i 
forening. Det første skridt, han derfor gør, er at fe kejserens 
brev på halvdelen af øen som en del af hertugdømmet og 
dets bispedømme i Sverin; det følgende blev en ordre til alle 
Vender at hærge de danske kyster det bedste de havde lært. 
Helmold svømmer i krokodilletårer ved den jammer, det voldte 
os; på en dag, har han hørt, skal der have været 700 Danske 
falhudte på trællemarkedet i Meklenborg! Saxe ved intet om 
disse forfærdelige ulykker, og det er sandt at sige kun lidet 
sandsynligt, at dette var muligt strax efter en så afgørende 
sejr, efterat de danske kyster var bleven befæstede og flåden 
idetmindste tildels holdt søen en stor del af året. Virkningen 
var imidlertid, efter Helmold, at Valdemar ved en sammen- 
komst ved Ejderen delte tempelskatten, gislerne og tributen 
med Henrik, en beretning der, efter alt hvad der ellers vides 
om forholdene i de år, vistnok beror på en misforståelse og 
overdrivelse af hertugens venner. Da der ved dette møde blev 
stinet et parti mellem de fyrstelige børn, er det rimeligt nok, 
at kongen har givet hertugen en del af tempelskatten, der jo 

på en måde var hele Vendlands fælles eje, ligesom han kan 
have indrømmet ham en delagtighed i højhedsretten ved at 
give ham en del af gislerne; men det er et spørgsmål, om der 
ikke hertil har knyttet sig indrømmelser fra hertugens side 
med hensyn til det nærmeste fastland, der senere træder i 
bestemt afhængighedsforhold til øen 1 og netop ved denne tid 
var bleven genstand for et sejrrigt tog, ligesom både Pommern 
og Vagrien var bleven hærgede samtidig med den dorskhedstid. 
Helmold udmaler. Et fingerpeg i samme retning er det da 
vel også, at der netop nu går danske munke ikke blot til øen, 
men også til fastlandet, så de alt nu anlægger klostrene i 
Dargun og Belbog (Codex dipl. Pom. nr. 29 og 34), medens 
Kasimir tillader danske nybyggere at nedsætte sig ved siden 
af de tyske og vendiske under Darguns højhed (nr. 36, fra 
1174). 

Et andet punkt, der her må optages til fornyet overvejelse, 
hvor trættende det end kan synes, er året for Ry øs erobring. 
0. Fock kaster sig over det med en lidenskabelighed, der er 
en bedre sag værdig, han synes deri at se et spørgsmål, der 
vedrører den danske og tyske historieskrivnings ære, ligesom 
det for ham har den „praktiske betydning" at blive afgørende 
for jubelfesten! Denne fest er jo nu imidlertid fejret i 1868, 
og hvad den gensidige ære angår, da kan vi sikkert lade den 
helt ude af betragtning. 

Spørgsmålet er selvfølgelig indviklet og kræver nogen 
tålmodighed. Der er især to veje man kan gå for at få det 
besvaret, man kan' holde sig til de ligefremme angivelser af 
samtidige, og man kan drage slutninger af begivenhedernes 
gang i forhold til de utvivlsomt fastsatte holdepunkter; begge 
veje benytter Fock, men som det synes utilstrækkeligt og med 
en forudfattet mening. Der er nu to opgivelser fra tysk side: 
Helmold, der ellers så godt som aldrig nævner tal, siger det 
skete 1168, årbøgerne fra Magdeborg og to andre, af dem 

1 [Senere Tilføjelse:] Se Alexanders brev (1169) om Rye: ut circumjacentem re« 
gionem sibi eflficeret oensualem (Thorkelin, Dipl., 1 362). 

afledte krøniker har derimod 1169; Fock kasserer imidlertid 
strai dette sidste vidnesbyrd, da vi ikke kender forfatteren (!), 
skønt andre tyske lærde dog mener at kunne udtale, at han 
netop er vel underrettet og selvstændig om de pågældende år 
iWattenhach: D. Geschichtsquellen) l . Fra dansk side haves 
der efter Fock kun modsigende efterretninger; men havde han 
kendt vore årbøger noget nøjere, vilde han have set, at de så 
godt som alle henfører Ry øs indtagelse til 1169; dette år 
ligger nemlig i deres opgivelse af 1170, thi på samme måde 
skydes flere andre begivenheder fra omtrent samme tid et år 
frem. Herfra afviger kun en dansk kilde med 1169, og Lund- 
årbøgerne, der ved en åbenbar fejltagelse har 1167; 1168 
findes derimod ingensteds. Dette år kan kun fås ud af en 
dansk kilde, nemlig dateringen af den sællandske kirkelov, der 
blandt andet regner fra Ryøs indtagelse; men der er den 
mislighed herved, at af to gamle håndskrifter det ene regner 
1171 for 3, det andet for 2 år efter denne begivenhed, det 
må vel altså blive uafgjort, hvad der her er det oprindelige. 
Men herefter er det i alle tilfælde klart, at så godt som alle 
årbøger, tyske og danske, er enige om året 1169, medens Hel- 
mold står alene med sin opgivelse af 1168. 

Den anden vej, der måske kunde føre os til et sikkert 
resultat, er begivenhedernes rækkefølge. Også her ser Fock 
imidlertid forvirring overalt; han går nemlig ud på at gøre 
alle opgivelser indbyrdes modsigende for at beholde Helmold 
tilbage som den eneste pålidelige kilde. Det er imidlertid 
beller ikke her så galt med forvirringen og modsigelsen, som 
ban gerne vilde give det udseende af. Vi begynder med de 
samtidige aktstykker. Dem glider Fock nu let nok hen over, 
ved at minde om at Alexander 111's brev, hvorved Ryø lægges 
til Roskilde stift, mangler årstal, og efter pavens opholdssted 
at dømme ligesågodt kan være fra 1168 som 69. Følge- 



1 [Senere Tilføjelse:] Vendiske årboger: annales Colbozienses, der for den ældre 
tid felger de danske, har Ryes indtagelse til 1170; de er ellers særdeles palidelige. 

rækken af begivenhederne peger imidlertid afgjort på det sidste, 
til hvilket det også henføres både af dr. Wigger og Codex 
diplom. Pomeraniæ (nr. 27). Samtidig er nemlig det brev ud- 
stedt, hvorved Knud Lavard sættes på helgenlisten, og hans 
skrinlæggelse fandt efter Saxe sted sommeren efter at sende- 
buddene var kommen hjem, men det var, som det fremgår af 
alle vidnesbyrd, i 1170. Det samme fremgår desuden af et 
andet hensyn. Kejser Fredriks stadfæstelsesbrev for Sverin 
er dateret i begyndelsen af Januar 1170; men det svarer 
utvivlsomt til den pavelige afgørelse, der netop var 2 måneder 
ældre, der er ikke fjerneste grund til at tro, at den iltre hertug 
skulde tøvet med sin indsigelse i år og dag. Dette sidste 
tages imidlertid ingensteds med i beregningen. 

Fock går nu videre; selv om det kunde godtgøres, at 
Alexanders brev var fra 1169, så vilde det intet bevise, siden 
der intet står i det om, hvor længe før begivenheden fandt 
sted. Her kommer han dog i modsigelse med sig selv. Han 
fremhæver netop selv, og med fuld føje, det hastværk, kongen 
og Absalon viste på Ryø, i løbet af et par dage ordnede de 
alle dets anliggender, modtog gisler og hyldningsløfte og begav 
sig på hjemvejen. Hvorfor skulde de da pludselig lade sig så 
god tid med at få pavens stadfæstelse på den ny erobring? 
Og denne havde ingen grund til at betænke sig længe; dels 
var Ryø allerede tidligere anerkendt som hørende til den danske 
kirke, dels havde kongens bøn en så vægtig talsmand som den 
ivrige erkebiskop Eskil, der stod Alexander nær som ven og 
tidligere lidelsesfælle. Og udtrykkene i kejserbrevet tyder på 
det samme; efterat Svantevits ødelæggelse er omtalt, fortsætter 
det nemlig: „efter disse bedrifter begav da hin biskop sig til 
vor højhed — " (igitur post tantos labores idem episcopus sere- 
nitatem nostram adiit — ), et udtryk der ligesålidt går ud fra 
en længere mellemtid, som denne i og for sig har allermindste 
sandsynlighed for sig. 

Vi kan da ikke på nogen måde blive stående ved det 
rent negative resultat, hvortil Fock kommer efterat have set på 

alle disse data; tvertimod de vidner særdeles stærkt, for ikke 
at sige afgørende, for året 1169 som det rette. Tilbage står 
da kun fortællingens gang hos Saxe, der ved Velschows under- 
søgelse er bleven midpunkt i hele afgørelsen. Denne forfatter 
går nemlig i sine lærde noter til Saxe ud fra, at vi i hans 
krønike finder en nøjagtig tidsregning, der formentlig støtter 
sig til samtidige optegnelser af ham selv eller Absalon. Denne 
anskuelse er sikkert uholdbar, hvad enten der ses hen til dens 
sandsynlighed i og for sig, eller til dens faktiske anvendelse. 
Fock har utvivlsomt ret i sin kritik af den skarpsindige note, 
der søger at bevise, at Ryøs indtagelse af Saxe sættes 5 år 
efter slaget ved Verchen, der fandt sted i 1164; hele denne 
bevisførelse må indrømmes at være forfejlet og tendentiøs. 
Men når Fock nu vil bruge den til på engang at angribe Vel- 
schows omdømme og Saxes troværdighed, da glemmer han, at 
den ene af disse må være given, for at den anden kan rokkes. 
Det er da heller kun Velschow der falder for hans slag, Saxe 
træffer de ikke; det er jo ikke ham der har påstået annalistisk 
nøjagtighed eller ufejlbarhed i andre enkeltheder; tvertimod 
han fortæller hvad han ved og som han ved og husker det, 
og det må være os nok. At han har taget fejl i flere ting er 
forlængst bleven eftervist, og det kan være temmelig ligegyldigt, 
om flere eller færre vil slå sig til riddere på ham efter at have 
brugt hans uundværlige hjælp. Morsomt nok er det imidlertid, 
at den skarpsindige Tysker — (og det skal anerkendes, at 
Fock klarer adskillige indviklede spørgsmål med megen skarp- 
sindighed) — langt om længe kommer til at bevise netop sit 
år ud af Saxe, og endnu morsommere er det, at han formelt 
har ret. Han har kun begået en væsenlig fejl, idet han 
nemlig kun går ud fra et fast udgangspunkt; er der tvivl om 
en tidsbestemmelse, er det imidlertid aldeles nødvendigt at have 
to, blandt andet for at kunne overbevise sig om der overhoved 
kan vides noget bestemt. Og intet er da heller lettere end 
netop på dette sted at få to slige holdepunkter: ved siden af 
1164 fremstiller sig ligesom af sig selv 1170, da Knud Lavard 

blev skrinlagt i Ringsted. Og ved da at gennemgå Saxe med 
dette for øje vil man komme til det sørgelige resultat, at han 
kun har 5 år mellem de to begivenheder; 0. Fock har selv 
talt de 4 første, det femte kommer af sig selv, det kan man 
ikke tage fejl af. Arkons fald ligger imellem de to punkter, 
det er alle enige om, det finder sted i det fjerde år talt for- 
fra, i det sidste bagfra; altså atter samme uvished, 1168 eller 
69! Der er intet andet for: Saxe må- have glemt et år; da 
man ikke er berettiget til at tvivle om, at han jo har iagttaget 
den rette følgerække af begivenhederne, må man antage, at 
han ikke har angivet et årskifte med de sædvanlige udtryk, 
men at han af sin iver i at fastholde fortællingens tråd har 
ladet sig forlede til at sløjfe to år sammen. Det er endda 
ikke det værste, der kan hændes en historieskriver; i sagaerne 
gives der mangfoldige exempler derpå, Olav Trygvesøn siges 
f. ex. enstemmig at have været konge i 5 år, og dog vil sagaen 
med al sin omhyggelighed for at betegne årskifterne ikke 
rigtig slå til for mere end 4. Ved fastsættelsen af Rytoget 
må vi da gå ud fra begge den åbne søs faste bredder så langt 
isen hænger sammen og kan bære. Går vi da først tilbage 
fra 1170, får vi Arkons fald i 69 og Norgetoget i 68; dette 
gav nemlig anledning til hint, da Venderne havde benyttet 
kongens fraværelse til fornyede hærtog, og S. udtrykkelig knytter 
dem sammen som tilhørende to på hinanden følgende år (p. 
821). Længere kan vi imidlertid ikke gå tilbage, da Norge- 
toget knyttes til det foregående med et „derefter" (p. 817: 
post haec), der ikke siger noget bestemt; kun er det rimeligt, 
at det tidligere tilhører et andet år, siden ellers årstiden plejer 
at være angiven („hen på sommeren", „samme efterår" e. I.). 
Fra 1164 kommer vi til det følgende år for togene p. 800 og 
802, som også F. hævder mod V., der vil have det første 
norske tog puttet imellem. Derefter følger der atter et nyt 
år, men fortællingen strømmer nu en stund med en sådan 
fylde, at det ikke bliver muligt mere at kontrollere den krono- 
logisk; i dette mellemrum, der formelt kun er et år, må vi 

da uden al tvivl søge de to savnede 1166—67. Fock siger 
rigtignok, at alle er enige om, at de her fortalte begivenheder 
tilhører et år v men det er ikke nok; der er noget ligefrem 
urimeligt deri. Efterat der nemlig er fortalt om to tog, et på 
foråret og et om sommeren, og vi allså er rykket langt frem 
på året, kommer begivenhederne med Buris og Normændene 
lp. 808) og, efter fortællingen om Absalons borg, en sammen* 
komst med Henrik ved Krempe (810), det derefter følgende 
fjendskab med ham, og Vendernes hærtog på hans befaling. 
Derefter bringer Gotskalk Venderne på vor side, de gør et 
angreb på Tyskerne, hvad der atter bringer Henrik til at for- 
lige sig med kongen, så de begge gør et tog mod Demmin og 
Volgast (817). Men at alt dette ikke kan være sket mellem 
hundedagene og jul kan der da ingen tvivl være om. Der 
skal tid til at blive uvenner som til at blive venner, og der 
skal tid til afgørende frontforandringer mellem hele folk, især 
når bevægelsen skal udgå fra dem selv. Der bliver kun mening 
i denne fortælling, når Gotskalks agitationer, til hvilke der som 
for antydet sikkert sluttede sig dybere gående planer, end Saxe 
senere mindedes eller ønskede at lade se, henføres til vinteren 
mellem 1166 og 67, således at Venderne i foråret brød ind 
over Meklenborg, hvorpå forliget kom istand i sommerens løb 1 
og stod sin prøve i toget mod Volgast. Men antages dette 
for sandsynligt, da er Saxes fortælling jævnt fremskridende 
uden altid at iagttage de ydre mærker for årskiftet, og vi 
føres uden spring fra 1164 til 1170, i den naturligste og mest 
sandsynlige følgerække af begivenheder der kan tænkes. Men 
toget til Ryø falder rigtignok afgjort til året 1169, hvad der 
da for enhver, som uden fordom har overvejet de før frem- 
stillede indicier, kun kan bekræfte denne gangs troværdighed. 
For imidlertid ikke at lade noget uomtalt, der kunde bi- 
drage til at kaste lys over det kronologiske spørgsmål, skal 



1 {Somre Tilføj elm:] 1M7 i Avg. døde Gertruds mand, Fredrik; forliget der 
bekræftedes red forlovelse eller løfte om en (senere) forlovelse, må vel altså henføres 
til hesten 1167. 

A. D. Jørgensen: Afhandl. I. 12 

her endnu gøres opmærksom på et, nemlig de dage Arkons 
indtagelse fandt sted på. Det var d. 14. Juni volden blev 
tændt i brand, d. 15., St. Vitus, om morgenen, drog de Danske 
ind i borgen og ødelagde Svantevits billed, døbte og indviede 
en kirke. Om aftenen drog Absalon afsted tilsøs til Karens, 
kongen fulgte efter d. 16. om morgenen, og denne by blev 
modtaget, kirker og kirkegårde indviede, og d. 17. blev øens 
vilkår nærmere aftalte, skatten udleveret og flåden fik hjemlov. 
Hvad enten man nu holder sig til 1168 eller 69, så falder en 
af disse dage på en søndag, i det første år var det d. 16., i 
det sidste d. 15. Juni. Men af fortællingens gang er det 
tydeligt, at man langt snarere må antage dette end hint. Kun 
således synes det at kunne forklares, at man opsætter at tage 
byen i besiddelse strax samme aften, da det ikke var sent 
(kampen begyndte medens kongen holdt sig inde i middags- 
heden) og man havde den lyse sommernat for sig; sabathaftenen 
kunde man derimod betænke sig på at vanhellige ved et så 
urent arbejde som at tage fat på afgudens billed. Faldt søn- 
dagen derimod på d. 16., da måtte det synes besynderligt, om 
Absalon med Eskils samtykke aftenen før stak i søen, isteden- 
for, som Ryboerne havde bedt om, at give dem en dags tid 
længere til at betænke sig, hvad der jo ikke kunde vriste 
sejren af hans hænder, — om ikke for andet, så for at give 
dem et håndgribeligt bevis på, at det hørte med til „den 
danske skik", som de måtte love for fremtiden at følge, at 
holde søndagen hellig. 

Helmold må altså have taget fejl i sin opgivelse af året 
1168, det viser sammenstillingen af alle andre data, der er 
tilstede i så rigt mål, at der ikke kan være tale om at under- 
kende deres betydning. At Fock til slutning udtaler, at dette 
er lige så umuligt, som at en historiker i vore dage kunde 
tage fejl af 1848, er ligefrem komisk. Vor hele dannelse 
fører det med sig, at vi hænger i årstal (hvad der er en 
fordel, thi tal er udtryk for noget bestemt og klart), hele 
begivenheder og systemer betegnes ved dem. Dengang var 

det kun enkelte lærde der syslede med sligt, og overalt mødte 
man uklarhed og modsatte systemer: somme holdt sig til 
kongernes og bispernes embedsår, der i reglen kom frem i 
diplomer, andre daterede ligesom folk på Anholt „efter sidste 
Tyrkerfejde", som almuen jo stadig gør endnu; selv årbøgerne 
møder op med de selsomste fejltagelser, — hvad skal man da 
vente af Helmold, der så godt som slet ikke befatter sig med 
årstal? Det skal heller ikke bebrejdes ham, at han har taget 
fejl, men vel hans landsmænd, at de for enhver pris vil give 
ham ret. 

Hermed tager vi da afsked fra Vendland og dets om- 
vendelse til kristendommen. Det er bekendt nok, hvorledes de 
nationale og politiske forhold senere udviklede sig. Med Ryøs 
erobring havde de Danske fået fast fod ved kysten, efter 
Henrik Løves fald undertvang Absalon snart fastlandets fyrster, 
og landet nord for Pene og Elde kom til at adlyde Knud, de 
Danskes og Venders konge. Således opfyldtes en tanke, der 
sikkert har været næret langt tilbage i tiden, og det ikke blot 
af Danske, men også af Vender, om end ikke i den form. 
Men dens opfyldelse kom for sent, der var flydt for meget 
tysk blod på Meklenborgs valpladser, og for meget var gået 
over i de vendiske årer, den danske indflydelse blev vel stor 
nok for en tid, men den var ikke varig, og efterat Henrik „af 
Svenn" havde forrådt Danmarks konge og sammen med Saxernes 
fyrster besejret ham ved Bornhøved, brast atter det bånd, der 
for en tid knyttede de to genboer sammen, — det brast vel 
ikke uden den smerte, enhver stor skuffelse fører med sig, 
men sikkert nok til held for folk og rige; thi det var ikke 
mere et vendisk, men et tysk land vi var forenede med. 

r ortællingen om den eventyrlige norske konges flugt 
vesterpå ud af Limfjorden er atter bleven fremdragen og for- 
klaret af etatsråd Steenstrup på en måde, der ikke tidligere er 
falden nogen ind. Idet han nemlig går ud fra den forudsæt- 
ning, at Limfjorden på den tid var åben mod vest, indskrænker 
han Haralds bedrift til at skibene er bleven dragne over Løg- 
stør grunde, så Normændene derved „slap de Danske af 
hænde" *. Der må nu ved en undersøgelse af stedet, hvor 
denne begivenhed fandt sted, strax skelnes mellem to ting: de 
historiske kilders opfattelse og selve begivenheden; begge er 
nemlig skilte ad ved et tidsrum af 150 — 200 år. Det sikreste 
er da at begynde med den skriftlige efterretning, der er over- 
leveret os i Snorres „Harald Hårdrådes saga", kap. 60. Ordene 
falder her ingenlunde så betegnende som etatsråd Steenstrup 
forudsætter, og som det da også vilde have været i høj grad 
overraskende at træffe det hos en Islænding, der neppe nogen- 
sinde har set Limfjorden eller kunde kende dens indviklede 
former af andres nøjagtige beskrivelse, eller, som vi idetmindste 
kan, af kort. 



> Se Årb. f. ii. oldk. 1868, s. 328 ff. 

Snorre fortæller kun ganske i almindelighed, at Limfjorden 
er således dannet, at indløbet er såre smalt så smalt som et 
åløb (mjér åråll, Ungers udgave s. 590), så at kun et skib 
kan sejle ind ad gangen; længere inde derimod udvider den 
sig til et helt hav, der på det bredeste sted hedder Lusbred- 
ning. Men denne beskrivelse passer langt bedre på Jyllands 
Vesterhavsfjorde eller de vendiske floddeltaer end på Lim- 
fjorden; ved indløbet til Stettin, Memel eller Kønigsberg vilde 
der kunne være tale om en sådan modsætning, i Limfjorden 
er den langtfra så stor, ja bredninger afvexler her så hyppigt 
med snævringer, at den der kender fjordens udseende neppe 
ved nærmere overvejelse vil anse dens beskrivelse for udtømt 
eller endog blot klart antydet ved Snorres ord. Dertil kommer, 
at nævnte Lusbredning, der vel må være Ly senbredning og 
ikke Livbredning, efter R. H. Kruses oplysning (i Årb. f. n. 
oldk. 1869, s. 278), ikkun er navnet på en forholdsvis lille 
bredning imellem Mors og Salling, og at Snorre altså også 
her er temmelig tarveligt underrettet. Men ved siden af denne 
mangelfulde beskrivelse af Limfjorden ses det imidlertid tyde- 
ligt nok, hvad Snorre mener om Haralds flugt. Kongen hær- 
gede, siger han, på begge bredder, da han fik efterretning om 
Svens ankomst til fjorden, og han begav sig nu til det sted, 
hvor fjorden er bredest. Derfra er der et smalt ejd ud til 
havet, det trak han skibene over i nattens løb. Snorre har 
her en dobbelt modsætning: det sted, kongen først hærger på, 
og hvor den lille ø lå, modsættes fjordens bredeste sted, Lus- 
bredning, hvorhen han ror ved efterretningen om Svens an- 
komst: på lagdi H. k. skip sin at eyju nftkkurri — H. k. 
helt skipum sinum inn 1 fjftrdinn, ok par er breidastr er, (er) 
heitir Lusbreid. Dernæst modsættes hele indvigen havet 
mod vest, fra hvilket den er skilt ved et smalt ejd: en par 
or vikinni innanverdri er eid mjott vestr til hafs, pannug reru 
peir H. k. um kveldit. Hertil svarer det da også, at Nor- 
niændene strax efter at være komne over ejdet drager nordpå 
hjemefter: héldu på nordr fyrir Jétland. Der synes ikke at 

kunne være delte meninger om, at jo Snorre har skrevet dette 
ud af den forestilling, at overgangen skete ved Harboøre, der 
idetmindste på hans tid (som vi ved af Saxe) skilte Limfjorden 
fra Vesterhavet og gjorde den til en fjord. Den selvsamme 
forestilling har den omtrent samtidige forfatter af Knytlinge- 
saga havt, og den kommer her endog frem på et sted, hvor 
det er at formode at han har benyttet ældre kilder, nemlig i 
hans Knud den helliges saga. Her siges der udtrykkelig, at 
Limfjorden mod vest skilles fra havet ved et smalt ejd, der 
hedder Haraldsejd, thi her var det kong Harald Sigurdsøn 
undslap kong Sven: ordene falder næsten som hos Snorre: ur 
nordanverdum Limafirdi er mj6tt eid vestr til hafs, er heitir 
Haraldseid o. s. v. (k. 32). Hvoraf misforståelsen med navnet 
er opstået, kan vel neppe siges med sikkerhed; indtil bedre 
oplyses, ligger det nærmest at forklare det som en misforståelse 
af Harboør (Hartheboøre), der måske kunde forekomme en 
eller anden krønikeven i middelalderen som en fordrejelse af 
Haraldsør, hvoraf da atter efter den islandske sprogbrug kunde 
opstå Haraldsejd (sml. opfattelsen af Oddesund som Ottossund 
og dette navns anvendelse på Skagerak, Adam II 3). 

Hermed er selvfølgelig ikke bevist, at Harald Hårdråde 
virkelig trak sine skibe over landtangen ved Agger; der ligger 
en så lang tid mellem denne bedrift og Snorres fortælling — 
og Knytlinges alder kan i dette punkt ikke kontrolleres — , at 
en flytning af traditionen godt kan tænkes at have fundet sted, 
dersom der da ellers er noget der gør den rimelig. Er der 
ikke det, da er det på den anden side misligt at forudsætte 
den, thi den historiske overlevering er vel underkastet de 
samme skrøbeligheder som alt menneskeligt, men den er da 
heller ikke vilkårlig i den grad, at den uden grund skulde 
bytte sted. Det eneste der synes at have kunnet afstedkomme 
nogen forandring i traditionens stedfæstelse, er en forandring 
af selve de naturlige forhold ved Limfjorden, og af denne af- 
hænger da i virkeligheden enhver afgørelse i den henseende. 
Var fjorden nemlig lukket, dengang Harald undveg, da må det 

have været ved det ejd der lukkede, bedriften udførtes; Sven 
vilde selvfølgelig ikke opgive forfølgelsen i et lukket farvand, 
fordi det lykkedes fjenden at slippe over nogle grunde. Var 
der derimod åbent mod vest — selvfølgelig med dybt vande, 
dybere end ved Løgstør, thi ellers var vanskeligheden alligevel 
større her end der — , da bliver det rimeligst at henføre det 
hele til et østligere sted, og da vistnok nærmest til grundene 
ved Løgstør, der til sine tider havde mindre end 3, til andre 
over 10 fod vand 1 . 

På dette punkt har hr. C. F. Bricka også stillet spørgs- 
målet i de indledende bemærkninger, hvormed han ledsager 
etatsråd Steenstrups fortolkning af Snorres beretning, idet han 
søger at vise, at Limfjorden på Haralds tid ikke var nogen 
fjord, men et åbent sund. Men hvad der i den henseende 
fremføres er neppe af så stor vægt, at det kan blive afgørende 
for spørgsmålets besvarelse. 

Hvad således først Adam af Bremens efterretning om 
Nørrejylland og særlig Vendle angår, da viser han sig her 
overalt at være temmelig mådelig underrettet. Ikke blot lægger 
han de forskellige dele af det i en broget uorden: hans be- 
skrivelse af landet selv viser, at han kun kendte det af andres 
omtale. Men selv afset herfra beviser det intet, at han kalder 
Vendle for en ø, thi det samme siger han om Thy, og uden 
al tvivl tillige om Skåne. Skal vi tro Adam på ordet, at der 
v ar åbent ved Harboøre, da må der også have været åbent 
*ed Hanvejle og Bolbjerg, og det er da vanskeligt at forstå, 
hvorledes man har kunnet kalde det mellemliggende vand for 
en fjord; mellem småøerne kaldes idetmindste under ganske 
lignende forhold farvandene for sunde. Men Adam tænker ved 



1 Der haves i ministeriernes arkivs S afdel. en pakke ret interessante sager om 
disse grandes udgravning i årene 1758 ff. Det hedder her bl. andet i „trende For- 
nuftige og Søe- Vante Mænd af Schiwe deres attest af 10. Mai 1765", at „en halfsneesz 
Miile derfra nemlig ved Haarboe Øer, hvor Landit imellem havit og Horden er megit 
»mal, heoder det sig ofte med stormende N. Vest Vinde, at havit skyller over i Liim- 
fiorden". — 1560 kunde skibe gå ud af Limfjorden mod vest, se Kirkehist. saml. VII 
**• Jvf. endvidere sognebeskrivelserne fra 1688. 

en „ø u øjensynligt kun på en landstrækning, der ligger „ude 
i vandet", ikke just „omflydt af vand 441 . Og det gør ikke 
blot han, men det gjorde alle i ældre tider, deraf opstod navne 
som Hindsholm, Svansø, Medelsholm(herred), Skåney o. 1. og 
derfor kalder f. ex. Saxe den del af Ryø, som Arkon lå på, 
for insula Arconensis, og siger at den var skilt fra det andet 
ved et smalt sund, det samme som Adam siger om Vendle 
og Thy. Den samme uklarhed i henseende til begrebet af en 
ø, som vi med vore bestemte definitioner vel må kalde det, 
kommer frem der, hvor Adam siger, at Fyn hænger sammen 
med Jylland: Funis insula adhaeret regioni quae Judland dicitur 
(IV 4), eller der, hvor han fortæller, at de danske lande øst 
for sundet „næsten 44 er en ø, da de kun hænger sammen med 
Sverig ved en landarm (k. 7), en betegnelse, der efter vore 
forestillinger mildest talt er meget dristig. Men endnu tyde- 
ligere bliver det når han senere ligefrem kalder Skåne for en 
ø f thi det er øjensynlig kun den han kan sigte til, når han 
opregner de store danske øer: Vendle, Mors, Thy, Samsø, 
Fyn, Sælland, „den syvende er den der hænger sammen med 
hin 44 (Sælland): septima quæ illi adhaeret et quarum supra 
mentionem fecimus — og Bornholm. Med Lappenberg her at 
ville tænke på Sprogø, der kun nævnes i en skolie (107) synes 
dog ikke at kunne lade sig gøre, især da der strax efter op- 
regnes 7 mindre øer, hørende til Fyn. Om Skåne kunde der 
derimod siges, at det hængte ved Sælland (ligesom Fyn hængte 
ved Jylland), han fortæller nemlig udtrykkelig, at Helsingborg 
kunde ses fra Sælland af (k. 7 og 16). Det der er ejendomme« 
ligt for Adam som for alle middelalderens geografer er netop 
den skødesløshed, hvormed de betegner forhold, der fore- 
kommer os både at have stor betydning og at være meget 
simple at holde rede på; det kan være vanskeligt at finde sig 



1 Werlauff siger det samme i sine efterretninger om ProJrop i Vid. aelsk. bisL 
og fil skrifter VII 51. Jvfr. Pavl Varnefrid de gestis Longobard. I S. Adams 4. bog 
er „descriptio insularum aquilonis" d. e. de nordiske lande. Harald Blåtand kalder 
Norge for sin „høge«", fordi han får hage i skat af Hakon jarl (Munch I, 1, 861 f.^ 
Halvøen øst for Nyborg (ved Slipshavn og Knudshoved) hedder Øster«. 

tilrette hermed; men man overbevises snart om, at der ikke 
må ventes mere end noget omtrentligt i den henseende, når 
man gør sig bekendt med de første geografiske kort, der dog 
tilhører en langt yngre tid end den der her er tale om. Det 
kan ikke føre til andet end misforståelser at læse middel- 
alderens forfattere med vore kort for øje og vore definitioner 
på rede hånd. 

Det andet argument, der jævnlig er bleven brugt for at 
hævde et sunds tilværelse i det 11. århundrede, er fortællingen 
om Knud den helliges flådesamling i Limfjorden. I og for sig 
skulde man synes, at denne ikke kunde bevise noget, thi 
skulde flåden overhoved samles, da måtte det vel være her, 
hvad enten der så var en udfart mod vest eller ej. På samme 
måde samledes den ved Masned og i Grønsund til Vender- 
togene. Andet sigtes der heller ikke til i den eneste sam- 
tidige beretning vi har, nemlig Ælnoths. Han siger nemlig 
ingenlunde (som B. oversætter), at flåden samledes i den vest- 
Uge del af Limfjorden, men kun, at den begav sig til den 
testlige havns bredder: Danorum exercitus occidentalis portus 
litoribus — advehitur; herved betegnes kun ganske i alminde- 
lighed Limfjorden poetice et eleganter som rigets „vestlige 
havn", ligesom man f. ex. kunde kalde Grønsund for rigets 
sydlige havn 1 . 

Men Sven Ågesøn går videre; han siger, at flåden lå i 
Humle havn (ligesom Ryårbøgerne påstår at den lå ved Fiske- 
bæk, nær Viborg), og han føjer hertil den bemærkning, at 
Limfjorden dengang var åben mod vest; Saxe siger også netop 
på dette sted, at den har været åben, og de tænker da vist- 
nok på det samme: at det var meningen, at flåden skulde 
drage ud til England ad den vej. Spørgsmålet må her blive, 
hvorfra Sven og Saxe fik denne underretning, omtrent et 



1 Ælnoth, der øjensynlig kender denne egn bedre end de andre forfattere, 
kalder Vend le for en „regio maritima". — Knud den »tore f. ex. lægger altid ind i 
Limfjorden, når han fra England kommer til Danmark, en gang for at gå til Helgeå, 
w anden gang for at gå til Norge; han samler den danske ledingahttr ved Hals. 

hundred år efter at Knud havde tænkt på sit Englandstog. 
Med sikkerhed kan der intet siges herom; men det skader jo 
ikke at forudsætte, at de har søgt og fået den bedste oplys- 
ning, der med rimelighed kunde ventes på deres tid og efter 
deres forhold. Lad os tænke os, at de har hørt det af kyn- 
dige folk fra Viborg, eller vel endog fra Vestervig, — videre 
kan man ikke antage at de er gået. At gå til folk på stedet 
for at udfritte dem, med stadigt hensyn til de fejltagelser de 
rimeligvis vilde kunne gøre sig skyldige i, sammenligne for- 
skellige udsagn osv. for at komme til et fuldstændig pålideligt 
resultat, det kunde neppe falde en krønikeskriver ind i anled- 
ning af langt vigtigere forhold, ligeoverfor et spørgsmål som 
dette kunde der slet ikke være tale om det. Altså en kanik 
fra Viborg har 100 år efter Knuds påtænkte tog fortalt som 
en almindelig mening blandt folk, der syslede med slige ting 
derovre, at det dengang havde været kongens agt at drage 
vesterpå til England gennem et åbent sund ved Harboøre eller 
hvor det nu skal sættes. Vi må da spørge videre: hvorpå 
støttes denne mening? thi andet end en mening kan det jo 
ikke være, siden toget gik overstyr. Den må være fremgået 
af den erindring, at der lå en stor del skibe i nærheden af 
Viborg, altså i Limfjordens vestlige del, i forbindelse med den 
tradition, at fjorden engang i tiden har været åben mod vest 
Fortællingen om Knuds plan er et naturligt produkt af disse 
to faktorer, men de er, nærmere beset, hver for sig uden be- 
tydning. Når Ælnoth siger, at flåden samledes ved Limfjordens, 
rigets vestlige havns bredder, medens Sven fortæller, at den 
lå ved Humle havn, Ryårbøgerne ved Fiskebæk, da er resul- 
tatet heraf et og det samme; de sidste har havt forskellige 
hjemmelsmænd, der hver gav en bestemt egns tradition, hin 
måske Vestervigs, denne Viborgs; thi om et så bestemt fak- 
tum, som at der lå en usædvanlig mængde orlogsskibe, er 
lokalberetningen rimeligvis pålidelig. Men ligesålidt som det at 
der var samlet en flåde ved Fiskebæk udelukker, at der samtidig 
var en samlet ved Humle havn, ligesålidt udelukker begge disse 

fakta det tredje, at der lå en måske endnu større ved Ålborg, 
en fjerde ved Hals o. s. fr. — eller, som Ælnoth siger, at 
hele Danmarks ledingsflåde, vistnok hundreder af skibe, var 
samlet ved Limfjordens kyster. 

Den anden del af Svens og Saxes fortælling er det deri- 
mod langt vanskeligere at kontrollere, da den synes at være 
bragt i forbindelse med denne tradition ved en ren vilkårlighed. 
At der engang havde været åbent vand mod vest, er nemlig 
en så almindelig og ubestemt efterretning, at der intetsomhelst 
kan bygges på den. Ikke blot kan der ingen tidsbestemmelse 
hentes af den, men der kan end ikke med sikkerhed af den 
sluttes, at der nogensinde har været åbent. Det er måske 
ikke andet end en mening, der almindelig udtaltes af folk, som 
kendte egnen; det var et alt for mærkeligt træf, at Østersøen 
her strakte sig helt over mod Vesterhavet, så de kun skiltes 
ad ved et smalt ejd, der tilmed af og til overskylledes af 
soen, — her måtte der bestemt engang have været en for- 
bindelse! Det er den slags sagn og formodninger, almuen 
stadig er tilbøjelig til; derfor hører man overalt, hvor natur- 
forholdene nogenlunde kan give anledning dertil, at havet enten 
tidligere er gået højere op, eller omvendt, at der har været 
bebygget langt ude i søen; det er det, der på en måde giver 
en egn sin første historiske interesse og derfor bliver genstand 
for de mere fremmeliges spekulationer og formodninger. Men 
i vore dage har historien overladt slige spørgsmåls afgørelse 
til naturvidenskaben, når den ikke selv kan sige noget be- 
stemt om dem. I dette tilfælde synes der snarere at være 
gmnd til at antage, at Limfjordens vestlige ejd har været 
stærkere i tidligere tider (og også dette er der stedsagn om, 
se Årbøgerne 1869, s. 281), og at det er svækket efterhånden, 
indtil det i vore dage helt synes at skulle bukke under for 
havets magt. At der igen i en forhistorisk tid har været en 
periode, da der var åbent der og på mange andre steder, ved- 
kommer selvfølgelig ikke denne overvejelse. 

Men foreligger der således formentlig intet der kunde tyde 

på, at Limfjorden var åben mod vest i det elvte århundrede, 
da er der heller intet som kunde svække troværdigheden af 
Snorres og Knytlingesagas beretning, at Harald Hårdråde lod 
sine skibe trække over ejdet ved Harboøre, og hypothesen om 
Løgstørs grunde, der jo kun er bleven til under trykket af en 
formodet kollision, og som under denne forudsætning, som det 
var at vente af den der har fremsat den, udmærker sig ved 
den lethed, hvormed den overvinder vanskelighederne, må anses 
for overflødig. Fuld sikkerhed kan der neppe opnås, eftersom 
kilderne er så meget yngre end begivenhederne; men sagnet 
synes dog at have været så bestemt og sikkert i sin sag, at 
det ikke bør vrages, før der foreligger aldeles afgørende grunde 
derfor. 

Anmeldelse. 

(1876.) 

[Det nittende A&rhundrede. 1875, Oktbr. — 1876, Marte, S. 461—71.] 



Harald Hårdrådes tog til Limfjorden og Limfjordens tilstand i det XI. 
århundrede. En undersøgelse af /. Japetus S. Steenstrup. (Fra 
videnskabens verden. 3. r. s. 3—83.) Kbh. 1875. 



Den afhandling, som hr. etatsråd Steenstrup har udgivet 
under ovenstående titel, har med rette tildraget sig en vis op- 
mærksomhed, ikke blot fordi den er optagen i en række små- 
skrifter, hvis hensigt det er i en let tilgængelig form at med- 
dele alle dannede læsere videnskabens modneste frugter, men 
også fordi den helt igennem lægger an på at give en endelig 
og udtømmende besvarelse af et spørgsmål, der vel ikke synes 
at være af nogen sær fremragende betydning, men dog, som 
forfatteren noksom har påvist, må vække såvel historikernes 
som geografernes interesse. Når imidlertid forfatteren af nær- 
værende blade har følt sig opfordret til at tage til genmæle 
>mod de af hr. etatsråd Steenstrup opstillede hypoteser, så er 
det ikke såmeget for selve det omhandlede problems skyld — 
tø det har ikke den betydning, at dets besvarelse i en anden 
retning ikke skulde kunne opsættes, til der frembød sig en na- 
torhg lejlighed dertil — , men simpelthen fordi disse hypoteser 
på forudsætninger og er støttede ved påstande, der, 

lige ud sagt, vilde kompromittere den historiske videnskab, 
dersom de fik lov til at stå uimodsagte i et tidsskrift som det, 
hvori de har faet en 'plads. 

Hvorledes skal man nemlig i vore dage forstå et udgangs- 
punkt som dette: — „have folkene i kong Haralds følge for- 
talt deres eventyr med slige enkeltheder — hvad jo er ganske 
naturligt — , så ere disse sikkert nok også blevne hørte af 
Islænderne, og at høre og at opbevare var for dem omtrent 
ét tt (s. 48)? Det har nu i flere menneskealdre været histo- 
rikernes vanskelige opgave at få rede på sagaernes indbyrdes 
modsigende, som oftest i al deres klarhed forvirrede, forblandede 
og forvanskede fortællinger, og så skal vi på én gang se 
Thormod Torfæus' doktrin om disse kilders inspiration stige 
op af den grav, som videnskaben forlængst har kastet! Harald 
Hårdrådes eventyr falder i årene 1047 — 64 og Snorre, der 
fortæller om det, skrev ved år 1230; det er altså fem slægt- 
led, der alle skal have hørt dette eventyr på samme måde 
og bevaret det uforandret i sine enkeltheder, således at Snorres 
optegnelse for os skal have samme værd som et samtidigt 
øjevidnes, i hvilken hvert ord og hver stavelse har sin betyd- 
ning! Og dette er grundlaget for bevisførelsen i et skrift, der 
nævner „den udmærkede kritiske undersøgelse af Snorres 
historieskrivning" (af G. Storm), som har samlet et helt arse- 
nal imod hin doktrin og med overvældende sikkerhed eftervist, 
hvor aldeles Snorre var sin tids barn, ligeså hensynsløs i sit 
literære arbejde som hele det 13. årh. i det øvrige Evropa. 

Det vil ikke være uden interesse endnu et øjeblik at 
dvæle ved denne grundsætning eller rettere den måde, hvorpå 
den fremstilles for en mulig tvivlende læser. Af Harald Hård- 
rådes saga ser vi, siger hr. St. (s. 49), „forfatterens åbne ud- 
talelse af, at han af stoffets rigdom ikke vil holde sig til 
andet end det aldeles sikre; af den se vi endvidere, at kong 
Haralds historie allerede var af flere Islændere bleven bearbejdet 
og forelagt kong Harald selv eller hans sønner". Dette sidste 
ses nu just ikke af Snorre, han siger kun, at „en stor saga 

om Harald er sat i kvad, som blev foredragne for kongen 
selv eller hans sønner"; men dette er dog vel ikke at „fore- 
lægge en bearbejdelse". Dernæst er det slet ikke Snorre, der 
siger alt dette, men den ældre sagaforfatter, hvis skrift udgør 
hovedmassen af Snorres kompilation 1 ; thi vi må dog vel ind- 
rømme, at hans Haralds saga ikke fortjener andet navn. Men 
fortællingen om bedriften i Limfjorden findes nu hverken i den 
ældre saga eller i de kvad, hvorpå en stor del af sagaerne 
var bygget, og det bliver da vanskeligt at se, hvor disse for- 
mentlige vidnesbyrd om Snorres kritiske sans bliver af, eller 
hvorledes denne fortælling skal komme til at nyde godt 
af den. 

Ikke desmindre er det jo vist, at Snorre var Islænding, 
og hvis dette skulde være nok til at være i besiddelse af en 
kvalificeret vederhæftighed, bliver jo lige fuldt denne grund 
tilbage til at fredhellige også fortællingen om Limfjorden. Hr. 
St. lader det ikke mangle på et sandsynlighedsbevis for at få 
os til at sluge denne kamel. „De opbevarede træk, siges der, 
gå ikke mere i det enkelte, end vi træffe det i islandske og 
andre sagaer, hvis enkeltheder vi have været i stand til at 
bekræfte enten ved uafhængige vidnesbyrd fra andre kilder 
eller ved den kontrol, som den ene videnskab ofte udøver med 
den anden. Det træk, Njalssagaen giver af den skæbne- 
svangre kamp ved Clontarf nær Dublin, at den holdtes en 
langfredag, bekræftes således af en gammel irsk krønike, men 
med sådanne biomstændigheder med hensyn ikke blot til egnens 
faste udseende, men selv til dens skiftende udseende efter flod 
og ebbe just på en given dag i et bestemt år og indenfor 
visse bestemte dagstider. En irsk geolog har, uden at kende 
krønikens skildring, givet ved tilbageregning et sådant billede 
af landskabet under floden og i ebben på netop denne dag og 
> til netop disse klokkeslet, at både dagen og enkelthederne i 



1 Sml. Heimakringla s. 574 med Flateyjarbok IH 843, der supplerer et mang- 
lende blad i Morkin&kinna s. 69 (Fagrakinna s. 126). 

kronikens staffage af denne begivenhed måtte erkendes som 
rigtige." (S. 48 f.) 

Dette forholder sig fuldkommen rigtigt, enhver vil kunne 
overbevise sig om det ved at efterse selve krøniken, der nu i 
hen ved 10 år har været trykt med engelsk oversættelse og 
lærd kommentar (The war of the Gaedhil with the Gaill, by 
J. H. Todd, London 1867). Men enhver vil da også kunne 
overbevise sig om, at omtrent hele den sidste tredje del af 
krøniken, over 30 trykte sider, drejer sig om dette Slag, og 
at der ikke er skygge af tvivl om, at det er skildret af en 
samtidig; netop den omstændighed, at forfatteren véd besked 
med tidevandene på slagdagen, kalder udgiveren med rette r a 
faet whieh . . . proves that our author, if not himself an 
eyewitness, must have derived his information from those who 
were" (p. XXVII). Men skulde en forfatter i vore dage ikke 
ærlig talt være istand til det samme? 

Njalssagaen skulde derimod afgive et bevis på, at denne 
nøjagtighed kunde gå i arv gennem slægter på Island. Nu 
er vistnok denne sagas overlevering i mange hovedtræk i 
overensstemmelse med krøniken, men hverken de i kampen 
deltagende høvdingers navne eller den omstændighed, at den 
leveredes en langfredag, en omstændighed, der spillede en stor 
rolle i forberedelserne til slaget og altid måtte gøre et varigt 
indtryk på kristne mænd, står i fjerneste forbindelse med 
tidevandene, og når så sagaen, som det er så rimeligt lang 
tid bagefter, fremstiller adskilligt i et aldeles falsk lys, tager 
fejl af al tidsregning og blander sagn, endog misforståede 
sagn (om Darrads væv), ind i fortællingen, så forvandler denne 
jævnførelse sig, som det synes, til en ligefrem satire over al 
denne tale om Snorres og hans landsmænds exceptionelle 
stilling til den historiske tradition. Og når vi så tænker på, 
at de samme sagaer henfører solformørkelsen den 31. Avgust 
1030 til kong Olavs dødsdag den 29. Juli samme år, at de 
på næsten alle punkter er i den mest uforligelige strid med 
de samtidige danske, engelske, tyske eller byzantinske kilder, 

så ter vi vel nok gå ud fra, at de skildringer, Snorre eller 
hans hjemmelsmænd giver af begivenheder fra det 11. år- 
hundrede, ligeså vel som dem, han giver fra det 9., er under- 
kastede alle forkrænkelighedens love. 

Dette måtte forudsendes for at vinde det rette stade for 
en vurdering af den del af hr. Steenstrups bevisførelse, der 
grunder sig på beregningen af nattens længde osv. osv.; alt 
dette må uden videre afvises som aldeles ubrugeligt. Hvor 
letsindig Snorre er i at udmale slige scener, ses allerbedst 
netop af det foreliggende exempel; thi han indskyder midt i 
fortællingen om Limfjorden et eventyr om, hvorledes kong 
Haralds mænd fandt vand ved hjælp af en lyngorm, og det 
skønt hans kilde, Morkinskinna, henlægger det til et helt 
andet sted, hvor Snorre ikke fandt der var passende brug for 
det, — altsammen noget som er tilfredsstillende oplyst i „den 
udmærkede kritiske undersøgelse osv. tt 

Vi skal nu derimod følge hr. St. på hans vej som kri- 
tisk fortolker af Snorres beskrivelse af Limfjorden, idet vi dog 
skal tillade os at forudsende en så kort og simpel rede- 
gørelse af vor opfattelse som mulig, da vi ellers vilde stå 
fare for at komme ind på en alt for vidtløftig metode. Snorre 
siger (efter St.'s oversættelse): „Således er Limfjorden be- 
skaffen, at den er at sejle ind i som igennem et smalt, 
åformet sejlløb; men når man kommer længere ind i fjorden, 
da er der som et bredt hav." Derefter kommer eventyret om 
lyngormen. Harald hører nu, at kong Sven er ankommen ved 
Hals og ifærd med at gå ind, men på grund af løbets smalhed 
kan kun et skib gå ind ad gangen (!); så fortsættes der: 
^Haraldr k. helt skipum sinum inn i fjOrdinn ok par er brei- 
( Wtr er (heitir Lusbreid) l , en par or vikinni innanverdri er 
eid mjott vestr til hafs, pannug reru peir H. k. um kveldit". 
Dette hedder i ligefrem oversættelse: kong Harald holdt med 
sine skibe ind i fjorden og derhen hvor den er bredest (hedder 



1 Disse to ord synes at være senere indskud af en randglosse. 
A.D. Jørgensen: Afhandl. I. 13 

Lusbredning), men dér er der et ejd fra indhavet (fjorden } 
vester til havs, derhen roede Haralds mænd om kvælden 
Snorre nævner altså en dobbelt bevægelse: indad i fjorden til 
det sted, hvor den er bredest, og videre indtil det sted, hvor 
den er tilende og skilles fra havet ved et ejd. Ligeledes har 
han en dobbelt modsætning: den smalle del af fjorden mod- 
sættes bredningen, og hele fjorden („den indvendige vig u ) 
modsættes havet; hine to står i umiddelbar forbindelse med 
hinanden, disse to er adskilte ved et ejd, som kongen må 
drage sine skibe over. 

Netop således taler også den anden kilde, som giver os 
underretning om denne bedrift og uden hvis vidnesbyrd vi 
neppe vilde kunne tillægge Snorres fortælling nogen synderlig 
betydning. Det er Knytlingesaga, der i sin skildring af de 
danske lande kommer til at omtale Limfjorden og her blandt 
andet siger: „ur nordanveråum Limafirdi er mjétt eid vestr 
til hafs, er heitir Haraldseid" (fra Limfjorden er der mod nord 
(vest) et smalt ejd vester til havs, som hedder Haraldsejd), 
hvorpå den nævner Haralds bedrift. Dette simple og som det 
skulde synes aldeles afgørende bevis på vor opfattelses rig- 
tighed søger hr. St. at afkræfte ved den oplysning, at denne 
„så meget yngre" forfatter rimeligvis har lånt sin efterretning 
af Snorre eller i alle tilfælde har havt samme hjemmelsmand 
som han, da flere udtryk er fælles for dem. Heller ikke på 
dette punkt har han imidlertid henvendt sig til den „udmærkede 
kritiske undersøgelse af Snorres historieskrivning", thi her vilde 
han have læst, hvad der alt forhen ikke var ubekendt, at 
Snorre selv citerer en „Knudssaga", der efter al menneskelig 
sandsynlighed netop er det parti af Knytlinga, som vi her har 
brug for, og han vilde endvidere have erfaret, hvad Storm 
først har eftervist, at det egenlig ikke er Snorre, som har brugt 
„Knudssaga", men den ældre Morkinskinna, som han udskriver, 
medens Snorre rimeligvis ikke har kendt den. Heller ikke 
vil nogen historiker ellers være tilbøjelig til at udlede to efter- 

retninger, den ene af den anden, som hver især i nogle få 
linjer har helt forskellige eilerretninger. 

Ur. St. oversætter nu Snorres ord således: „Kong Harald 
styrede sine skibe ind i fjorden. Dér hvor den er bredest 
hedder den Lysbredning, og dér er der fra vigen, som ligger 
indenfor, et smalt ejd (barre, øre) vester til havs (ud i vandet). 
Derhen roede osv. tt Forklaringen, som følger med, er denne, 
at Snorre kun kender én modsætning, thi den bredning, som 
han først sammenligner med et hav, er det han senere kalder 
havet; ejdet findes altså mellem fjordens smalle del og bred- 
ningen, det er kort sagt Løgstør grunde. Hvad der jo især 
må være generende for denne fortælling er udtrykket „til hafs u , 
det gøres derfor også til genstand for en lang undersøgelse, 
hvis resultat er, at det ikke betyder at ejdet „fører til havet", 
går ud imod havet, men derimod at det er „ude i havet", i 
lighed med vort udtryk „til søs", og da så fjorden kaldes et 
hav, vil Snorre (og Knytlinga, der ikke kalder den et hav!) 
altså kun sige, at ejdet ligger ude i vandet mod vest. Det er 
ikke altid let at komme på det rene med betydningen af et 
levende sprogs talemåder, men en parallel vil dog måske fore- 
løbig klare stridsspørgsmålet noget. Ingen vil benegte, at ud- 
trykket „i luften" betegner en væren „oppe i luften"; der vil 
kunne anføres ligeså mange exempler derpå som på at „til 
havs", når det bruges om ting, som kunne være ude i vandet 
(skibe, fisk, skær osv.) virkelig betegner dette. Men når man 
nu siger om en syg, at han har været „i luften"? Nej, en 
fugl, en fjer, et videnskabeligt paradox, det lader sig høre, 
men en syg! Og nu et ejd, hvis natur det er at hænge sammen 
med landjorden? 

Vi vil sammenligne et andet lignende sted hos Snorre 
for at se, om han dog ikke skulde bruge udtrykket „til havs" 
i den her naturlige betydning. Ikke blot Harald, alt hans 
ældre broder Olav skal have været indelukket i et farvand, 
nemlig Mælaren; at hele fortællingen rimeligvis må forkastes 
som sagn, skønt den findes hos Snorre, gør her intet til 

13* 

sagen. Også Olav kom her til det sted, hvor et fed skilte 
søen fra havet, men han valgte den udvej at grave sig ud, og 
det kalder Snorre at „grafa ut i gegnum Agnafit til hafs u ; 
dette har man unegtelig altid ganske ligefrem forstået således, 
at han gravede et hul gennem feddet, så søen kom til at sta 
i forbindelse med havet. Men muligvis forholder dette sig ikke 
således, i virkeligheden lå Agnafit måske „ude i havet" og 
blev gravet igennem „derude"? Snorre fortsætter med en lille 
beskrivelse af Mælaren og siger: „einn oss er til hafs or 
Leginum ok svå mjor, at margar år eru breiåari"; dette har 
man altid forstået således : der er ét udløb til havs fra Mælaren 
og så smalt, at mange åer er bredere; hvorledes skal vi 
forstå det for fremtiden? 

Efter denne lille islandske sprogstudie vil det formentlig 
for adskillige være velgørende at foretage en lignende latinsk. 
For ikke at trætte vil det imidlertid være nødvendigt her at 
indskrænke os til det rent sproglige, hvad vi så meget tryggere 
tør hengive os til, som resultatet af disse betragtninger slet 
ikke vedkommer hovedsagen, men kun skal vise os, hvorledes 
man i „videnskabens verden" kan slå selv den latinske kat 
af tønden. Blandt de formål, hr. Steenstrup forfølger i sin 
bevisførelse, er også det at godtgøre, at den engelskfødte for- 
fatter Ælnoth foruden at oversætte de danske navne, som han 
har brug for, på latin, rimeligvis for sine landsmænds skyld, 
også på flere steder nøjes med en latinsk omskrivning. At 
dette finder sted hvor han siger: Portus ergo Cornicus dicitur, 
ubi etc, er nu vist nok, men så betegner han jo også selv 
det, han har nævnt som et navn („dicitur"); at det derimod 
skulde finde sted i de to af St. fremhævede tilfælde er en 
stor fejltagelse. 

Idet Ælnoth fortæller, at kong Knud trak sig tilbage for 
Vendelboerne, siger han, at han lagde en del af sine mænd i 
Agersborg, men selv med mange af dem opholdt sig på et 
andet sted, „cum antistite Henrico in villa episcopii ejus 
ibidem proxima". Her finder nu St. i villa episcopii en gen- 

givelse af det danske Biskopstorp, en gård der ligger en god 
fjerdingvej fra Agersborg. Forfatteren af disse linier vilde 
ikke have tilladt sig en så fri oversættelse, men have sagt 
villa episcopi, thi en biskop hedder episcopus, medens epis- 
copium er et bispedømme, bispesæde e. 1.; jeg vilde anse mig 
forpligtet til at tage det følgende ord med og oversætte „en 
by (gård) i hans bispedømme u eller (snarere) „hans bispegård" 
(Vestervig); men her er ikke stedet til at gå nærmere ind på 
denne side af sagen. 

Det andet exempel er værre og ikke bedre. Fra Nørre- 
jylland drog Knud sønderpå: hine portum fluminis, qui Sle 
dirittir, cum suis absque tumultu adiit; derpå gik han til skibs 
til Fyn. Heri genfinder St. navnet Slesvig, idet han over- 
sætter portus fluminis, qui Sle dicitur ved „vigen ved fjorden 
kaldet Sle" (s. 57, „flumen om Slien" s. 58). Forfatteren af 
disse linier vilde heller ikke her have tilladt sig en så fri 
oversættelse af det danske navn, thi for det første vilde det 
være misligt at oversætte vig (sinus) ved portus, dernæst 
plejer man efter en god gammel regel at lade pronomen rette 
sig efter substantivet i køn, altså: flumen, quod. Ælnoth siger 
hverken mere eller mindre end at kong Knud i stilhed kom 
til en havn, som kaldtes Sle, og denne betegnes nærmere som 
en flod- (fjord-) havn; byen Slesvig har han selv tilforn kaldet 
Hedeby. 

Disse to exempler skulde nu gøre det sandsynligt, at 
portus occidentalis litora, det sted, hvor den danske flåde 
samles, er en gengivelse af de tre danske ord: Vester vig 
strand, ja forfatteren synes endog selv at holde dette for en 
af de geniale bemærkninger, der strax må slå enhver (s. 55). 
Men efter det her anførte turde det dog være mere end sand- 
synligt, at de sproglige betingelser herfor mangler, ligesom et 
Mik på kortet turde være nok til at vække en stærk tvivl om, 
hvorvidt de geografiske kan tænkes at være tilstede. Jeg 
må vedblivende holde for, at Ælnoth ved den „vestlige havn" 
kun har tænkt på Limfjorden som rigets vestlige hær-vig i 

modsætning f. ex. til farvandet ved Masned, hvor ledingshæren 
samledes mod Venderne osv. 

Men disse spørgsmål har som sagt kun betydning for 
metoden, ikke for resultatet. Af senere kilder erfarer vi, at 
kong Knud samlede sin ledingsflåde i Limfjorden og det endog 
i de indre og vestlige vige (Sven Ågesøn: Humle; Ryårbøger: 
Fiskebæk ved Viborg). Spørgsmålet er nu kun, om det er 
nødvendigt derfor at tænke sig fjorden åben mod vest, og 
dette må afgjort besvares benegtende. Tolv år før Knud be- 
redte sig til sit Englandstog havde hans fader efter aftale med 
kejser Henrik IV samlet ledingsflåden for med den at angribe 
deres fælles fjende Saxerne; meningen var at han skulde gå 
ind i floderne og hærge det bedste han formåede. Men kongen 
gik nu ikke den for os naturlige vej omkring Skagen, skønt 
han jo ligeså let kunde sætte hæren stævne ved Hals som et 
hvilketsomhelst andet sted, men han gik til Østersøens kyst 
og derfra til lands en lang vej ind i de saxiske floder 1 . Det 
var for en overvejende del de samme skibe og de samme folk, 
der nu skulde til England; mon det da ikke skulde være 
rimeligt, at de foretrak fra samlingspladsen at trække deres 
skibe ud over landtangen i vest, hellere end at gå vejen nordom 
Skagen? I det følgende århundrede bærer Sven Grade sig ligedan 
ad i kampen med Friserne; han lader skibene trække fra Slien 
ned i Ejderen eller over i Treå istedenfor at lade dem gå 
udenom til det angrebne punkt. 

Det vil herefter formentlig være indlysende, at spørgs- 
målet om Limfjordens tilstand i det 11. århundrede endnu 
ikke har fundet eller med vore nuværende kilder kan ventes at 
finde en aldeles afgørende besvarelse, men at al menneskelig 
sandsynlighed dog taler for, at den har været lukket dengang, 
såvel som den vides med sikkerhed at have været det 100 
år efter. Forfatterne fra slutningen af det 12. århundrede er 
i høj grad uklare om dette spørgsmål; medens Knytlingesaga 



1 Annales Lamberti 1073: cum exercitu nnvali applicuii ad Saxoniam, et tractis 
per longa terrarum spacia nambus in fluvium etc. (Pertz, Monutn. hist. Germ. V 202). 

ingen anelse har om, at tilstanden nogensinde har været 
anderledes end i dens samtid, ligesom der overhoved neppe i 
den islandske literatur findes nogen antydning af andet, så er 
Sven Ågesøn og Saxo enige om, at den engang har' været 
åben, og de synes begge at sætte det i forbindelse med Knuds 
tog. Dette kan nu let bero på en vildledet tradition; thi da 
toget ikke kom istand, kunde der altså end ikke dér på stedet 
være noget levende minde om, hvorledes det skulde have 
været sat i gang, og da vi nu har den aldeles bestemte tra- 
dition om Harald Hårdrådes bedrift fra en noget tidligere tid, 
så er der tilvisse ingen grund til at tro, at fjorden skulde 
have skiftet udseende i de mellemliggende år, om dette end 
ikke i og for sig er umuligt. 

Hvor endelig Haralds undvigelse har fundet sted, om ved 
Harboøre eller ved Vust, kan vi efter det forhen fremsatte 
ingensomhelst begrundet mening have om; alt må her bero 
på, om navnet Haraldsejd kan genfindes; jeg har tidligere til- 
ladt mig at fremsætte den formodning, at det kunde være op- 
stået af en misforståelse hos Islænderne og da nærmest af 
navnet Hardeboøre, hvad enten de nu fra først af tænkte på 
kongens navn eller tilnavn. 

Når vi da til slutning, i lighed med hvad forfatteren har 
gjort, skal samle resultaterne af disse bemærkninger, så vil 
det neppe undre ham, at de vil komme til at få et noget 
andet udseende end de, han har opstillet; det turde nemlig af 
det foregående være indlysende, 
hvad realiteten angår, 

<it den tradition om Harald Hårdrådes undvigelse ud af Lim- 
fjorden, som er nedlagt i de islandske kilder, henfører den 
til ejdet mellem denne fjord og Vesterhavet, uden at der i 
denne tradition er indblandet noget minde om en forhen 
åben forbindelse; 
<d de danske kilders ytringer om Limfjordens tidligere skikkelse, 
der sættes i forbindelse med Knud den helliges flådesamling, 

ikke indeholder noget brugeligt bevis imod denne traditions 
rigtighed; 

og hvad metoden angår, 

at forfatteren fuldstændig har misforstået det historiske kilde- 
studiums natur ved at tillægge Snorres Haraldssaga, der er 
en stilistisk fortrinlig, men efter sit indhold temmelig værdi- 
løs kompilation, karakteren af et helstøbt, pålideligt, ja så 
godt som ufejlbart kildeskrift, en anskuelse, der tilmed er 
søgt støttet med en mere end intetsigende parallel; 

at endelig forfatteren i sin fortolkning af kildernes udsagn har 
været ualmindelig uheldig, både i islandsk og latinsk ord- 
forklaring, og det ikke blot hvor denne er ligefrem fejlagtig, 
men også hvor den holder sig indenfor mulighedens grænser; 
thi det er ikke opgaven for det historiske kildestudium at 
bevæge sig ubundet indenfor mulighedernes yderste udkant, 
men at søge det sandsynlige og fastholde det simpleste og 
nærmest liggende. 

(1871.) 

[Aarbøger for nordiiik Oldkyndighed og Historie 1871, S. 85-118.] 



Alan er bleven så vant til at betragte Adam af Bremens 
erkebispekrønike som den eneste kilde til vor kundskab om 
kristendommens skæbne her i landet efter Ansgars og Rim- 
berts dage, at det kun ganske undtagelsesvis er faldet nogen 
ind at sammenligne dens udsagn med de andre beretninger, 
der er overleverede os om de samme forhold; man beklager 
dens upålidelighed, tvivler endog om forfatterens sandheds- 
kærlighed, men går derefter som oftest over til at gengive 
hans fortællinger som det bedste, for ikke at sige det eneste, 
vi nu engang kan fa at vide om hin tid. Og denne plads 
har Adam indtaget i vor historieskrivning næsten dels fra be- 
gyndelsen af indtil vor tid. Hans nyeste udgiver, M. Lappen- 
berg, har sammenstillet rækken af de ældre forfattere, der 
mere eller mindre har øst deres beretninger af ham; vi træffer 
her den gamle Roskildekrønike og så godt som alle de danske 
årbøger fra middelalderen, desuden den saxiske annalist og 
Helmold: ad alle disse veje kom han senere ind i den lærde 
historiesamlertids omfattende og for mange slægtled tonean- 
givende værker; og omtrent således står vi overfor ham 
endnu. 

Der er her kun tale om den del af erkebispekrøniken, 
som udfylder pladsen mellem det, den fortæller efter ældre 
kilder (indtil vikingernes nederlag ved Leuven), og det, der 
berettes efter samtidiges vidnesbyrd; hint er nemlig så godt 
som på hvert punkt bleven genstand for en tilintetgørende 
kritik, der ikke lader nogen tvivl tilbage om Adams næsten 
uforståelige skødesløshed i at gengive, hvad han har læst: 
dette har derimod, tiltrods for de unøjagtigheder, der også 
findes her, et så stort værd, at det må sættes blandt det 
ypperste, der er overleveret os til vor middelalders historie. 
Om disse to partier er der da vel heller neppe delte meninger: 
vel har man fra tysk side i det hele villet holde for stærkt 
på Adams troværdighed, også i den første del af sit skrift, 
medens man fra dansk side har vist nogen tilbøjelighed til at 
undervurdere også den sidste del; men disse udtalelser er dog 
mere fremsatte som almindelige domme, der neppe vilde være 
bleven fastholdte i de enkelte tilfælde. Hvad der derimod er 
fortalt om det 10. århundrede, efter kong Svens og andre 
danske stormænds beretninger, er atter dels bleven genstand 
for en langvarig og som det synes uendelig strid mellem den 
nyere tids forfattere — (dette gælder især den politiske hi- 
storie) — , dels er det, som forhen omtalt, bleven stående som 
det eneste, vi vidste om den tids forhold (navnlig de kirke- 
lige). Hvad nu hine stridsspørgsmål angår, da er den tyske 
historieskrivnings bestræbelser for at hævde Adams fremstilling 
ligeoverfor og til trods for de samtidige forfattere tilvisse håb- 
løse, og striden kan altså kun for så vidt kaldes uendelig, 
som man hos dens bærere må forudsætte en uendelig liden- 
skab; med hensyn til kirkens historie er der derimod endnu 
ikke gjort noget alvorligt forsøg på i sammenhæng at prøve 
grundlaget for Adams fortælling. 

Men det er netop en sammenhængende undersøgelse der 
er nødvendig, hvis enkelthederne nogensinde skal finde en af- 
gørelse; sålænge man vakler frem og tilbage mellem lysten til 
at godkende alt hvad Adam beretter, fordi den sidste del af 



OM KRLSTENFORFØLGELSER I DANMARK. 203 

hans skrift er så god, og lysten til at mistro og forkaste alt, 
fordi den første del er så slet, vil alt komme til at bero pa 
€t skøn og mangle såvel sikkerhed i det enkelte som klarhed 
i det hele; først når man har dannet sig en bestemt fore- 
stilling om forfatterens standpunkt og hans syn på sin opgave, 
vil det være muligt at finde forklaringen til den måde, hvorpå 
han er kommen til at afvige fra den historiske sandhed, og i 
hvilken retning denne derfor må søges. Det bliver da nød- 
vendigt først at henvende sin opmærksomhed på forfatterens 
personlighed, forså vidt den kan kendes af skriftet. 

Adam kom til kapitlet i Bremen i året 1067; det må 
have været i en meget ung alder, thi endnu en 8 år efter 
beder han i epilogen til sit skrift om overbærelse for sin ung- 
doms skyld. Når han ikke desmindre alt 2 år efter har 
„skrevet og underskrevet u et dokument som lærer i kapitlet 
(magister scholarum), et embed der lod ham rangere efter 
domprovsterne og dekanerne, foran presbyterne og diakonerne 
(se Lappenberg, Hamb. Urkundenbuch, nr. 101), så viser det, 
at man alt dengang må have lagt en ganske særdeles vægt 
pa hans evner og kundskaber, thi som „lærer" forestod han 
kapitlets undervisningsvæsen (domskolen) og — hvad også den 
omstændighed, at han har udfærdiget det ovennævnte aktstykke, 
tyder på — den samling af ældre og nyere brevskaber og 
andre skriftlige optegnelser, der kunde findes ved erkebispe- 
dømmet. Da det nu tillige synes at fremgå af hans krønike, 
at han tidligere har tilhørt kirken i Magdeburg, der dengang 
var bekendt for sin fortrinlige skole, så ligger det nær at for- 
mode, at han er kommen til Bremen efter et udtrykkeligt 
kald, for at bøde på et savn, man her følte netop i den 
henseende. 

Denne Adams kaldelse falder da lige efter den stolte 
erkebiskop Adelberts fjernelse fra kejserhoffet. Ydmyget, næsten 
fortvivlet, kastede han sig over sine længe forsømte pligter i 
hjemmet; han omgikkes alvorligt med den tanke at drage til 
Norden for at organisere kirken, der nu overalt var grund- 

fæstet, han indstiftede mindefester for sine forgængere, som 
han tidligere havde overset, og drømte nu kun om den ære, 
engang at kunne nævnes som „den fjerde evangelist" ved 
siden af Ansgar, Rimbert og Unni. Det ligger da nær at an- 
tage, at det var hans hensigt i Adam at vinde en mand for 
stiftet, der kunde skrive hans forgængeres historie og knytte 
deres navn til missionen i Norden; derpå tyder det også, at 
denne kort efter sin ankomst til Bremen drog til det danske 
hof, for af Sven Estridsøn at få underretning om kirkens for- 
hold og tidligere historie, de nordiske folks og landes karakter, 
og hvad mærkeligt der ellers måtte frembyde sig. Det synes 
heller ikke uantageligt, at Adam har skrevet endel af sin 
krønike før Adelberts død, skønt det i almindelighed forud- 
sættes, at den først er j>åbegyndt efter denne tid. Indled- 
ningen til den tredje bog, hvori han henvender talen til Limar 
og siger, at det er ham der har foranlediget ham til at fort- 
sætte dette skrift lige til hans tid („quoniam promisimus libri 
huius tenorem — usque ad diem tui pontificatus extendere*), 
er vel ikke afgørende, da den nærmest svarer til den første 
indledning og tilegnelse, men den forklares dog lettest ved at 
antage, at den første del alt tidligere forelå. Der synes heller 
ikke at have været nogen særlig anledning for Limar til at 
opfordre Adam til at skrive erkebispedømmets historie, medens 
det lå nær nok for ham at ønske en tidligere skreven krønike 
fortsat med den sidste og mærkeligste prælats levned. Det 
samme tyder endelig endnu en anden omstændighed meget 
stærkt hen på. Dr. Koppmann har nemlig eftervist, at den 
såkaldte „Chronicon breve Bremen se a er et slet uddrag af 
Adams krønike, men kun til året 1043, da Adelbert blev 
erkebiskop, for den følgende tid er den selvstændig (Forschungen 
z. d. Geschichte, VIII 639); dette forekommer mig nemlig at 
vise, at de to første bøger af Adams skrift har været kendte, 
før de sidste blev skrevne, altså også før den almindelige ind- 
ledning og tilegnelsen til Limar var tilføjet; men dette viser 

da atter hen til tiden før Adelberts død, siden det hele var 
færdigt et par år efter. 

Imod den her fremsatte opfattelse af erkebispekrønikens 
tilblivelse som et rent historisk værk, fremkaldt af Adelberts 
(halvt sygelige) iver for at bevare og forherlige mindet om 
sine „15 forgængere u og Limars lyst til at få selve Adelberts 
levned knyttet hertil, og selvfølgelig desuden særlig fremgået 
af Adams egen lyst til denne syssel, — imod den vil der 
kunne rejses en indvending, der ikke savner al berettigelse: 
at nemlig hele krøniken er et tendensskrift, beregnet på den 
strid, der herskede mellem erkebispedømmet og den danske 
kirke. Denne opfattelse er bleven stærkt hævdet af P. W. 
Christensen i fortalen til hans oversættelse af Adam; men en 
noget nærmere betragtning af hele forfatterens holdning over- 
for dette stridsspørgsmål må dog snart bringe den opmærk- 
somme læser til at lade enhver formodning i den retning falde. 
Adam fremhæver ganske vist det taknemlighedsforhold, hvori 
den nordiske kirke stod til erkebispedømmet, han delte tillige 
den anskuelse, at dette udøvede en berettiget højhed over 
den, men han udtaler intet, der kunde tyde på, at han tænkte 
sig dette forhold som uløseligt; hvad der i den retning skete 
i Adelberts tid, fortæller han kun som bidrag til erkebispens 
karakteristik, og man far snarest indtryk af, at Adam slet ikke 
har fået syn på stridspunktet, eller at det i alle tilfælde ikke 
interesserer ham blot tilnærmelsesvis så meget som kirkens 
udvikling og stilling i og for sig. Han viser tilstrækkeligt, at 
kritisk undersøgelse var det der mindst lå for ham; det faldt 
da som af sig selv, at han ud af de ældre pavebreve, der 
overdrog Ansgar, Adeldag o. a. legationen og bispevielsen i 
Norden, og de nyere, der overdrog Adelbert og alle hans 
efterfølgere primatet over den nordiske kirke, fik det billed, der 
lyser os imøde af hans krønike, og de ligefremme fejl, han et 
pw steder begår ved gengivelsen af selve brevene, er sikkert 
&ke andet end hans sædvanlige skødesløshed (sml. ovfr. 
s. 131). 

Og denne Adams særegne upartiske stilling lader sig da 
også uden vanskelighed forklare; han tilhørte oprindelig en 
anden kirke, der stod lige fjernt fra den i Bremen og den i 
Norden, og efter hele sin dannelse og karakter var han en 
ivrig kirkeligsindet mand, i det væsenlige ligegyldig for de 
folkelige modsætninger, ligesom han havde et uhildet blik på 
de personligheder, han nærmest kom i berørelse med. Ved at 
knyttes til Bremen, og ligesom i embeds medfør at blive be- 
kendt med denne kirkes fortid, fængsledes han mægtigt af 
dens store minder fra hedningeomvendelsens dage, såvel som 
af dens store repræsentant, den Adelbert, der efter sit fald 
ved hove drømte om at forny dem. Således blev det hans 
kald at fremstille kirkens kampe mod hedendommen i Norden 
— thi den vendiske mission var ikke bleven andet end en 
række mislykkede forsøg — , han kom til Danmark, blev vel 
modtagen af kongen og hans bisper, og stod således ved den 
dobbelte kilde til kundskab om kampens historie. Der frem- 
stillede sig da for Adam et samlet billed af hvad der var 
foregået her i „det yderste Nord", ad hvilke veje forsynet 
havde ført de forhen efter hans mening rå og halvvilde afguds- 
dyrkere til sandhedens erkendelse og til i ydmyghed at bøje 
sig for den samme kirke, der ydede sine nådegaver til de folk 
og lande, Nordboerne tidligere havde indjaget den højeste 
rædsel. Dette historiske drama fængslede hans sind; Nordens 
ejendommelige natur, havets storhed og øernes smilende ynde, 
det mandige folk, der ikke var vanslægtet fra sine fædre, men 
kun formildet og forædlet ved Sydens kulturliv, — alt dette 
greb ham som noget usædvanligt, han var bleven vidne til, 
som opdagelsen af en ny verden, det var bleven hans kald 
at fremstille for den store almindelige kirke. På denne måde 
blev Adams skrift om de hamborgske erkebisper og de nor- 
diske lande til, kun således kan vi forklare os den glæde, 
hvormed han overalt dvæler ved missionens fremgang, den 
sorg og nidkærhed, hvormed han følger dens nederlag og 

skuffelser, og endelig også den uafgjorthed, hvormed han står 
overfor spørgsmålet om den nordiske kirkes fremtid. 

Havde Adam ladet det blive ved at sammenstille og gen- 
give, hvad han således selv øste af de levende kilder, der 
stod til hans rådighed, da var hans hæder vistnok bleven 
endel større end den nu er eller kan blive. Han nøjedes 
nemlig ikke dermed, men søgte at fremdrage af ældre krøniker 
og årbøger alt hvad han kunde overkomme vedrørende de nor- 
diske folks historie hjemme og ude, og da han nu i høj grad 
manglede sans for historisk kritik og ikke havde noget begreb 
om den følelse af ansvar overfor sandheden, der må danne 
grundkarakteren i den historiske fremstilling, også der hvor 
den er indskrænket til at gengive ældre kilder, så forvildede 
han sig herved i en sådan række af fejltagelser og unøjagtig- 
heder, at det skal være vanskeligt at opvise magen dertil hos 
nogen anden forfatter. På den anden side er det dog tillige 
et held, for os idetmindste, at dette er kommen med, thi det 
er et utvetydigt vidnesbyrd mod forfatterens evne til bestemt 
at opfatte og uforvansket at gengive et historisk faktum, som 
han ikke selv havde oplevet: skete sligt med det læste, der 
rimeligvis læstes i samme øjeblik som det skulde bruges til 
genfortælling, hvad måtte der da ikke kunne overgå det hørte, 
som vistnok i reglen måtte fremstilles senere, efter en hu- 
kommelse, der i så høj grad stod under indflydelse af de andre 
sjæleevner. 

Adam underretter os selv udtrykkelig om, hvor den mund- 
lige tradition afløser de skriftlige kilder; dér hvor han for- 
tæller om Normannernes nederlag ved Leuven (891, I k. 49) 
tilføjer han nemlig, at ingen skriftlig kilde fortæller noget om 
de Danske efter denne tid, såvidt han har kunnet bringe i er- 
faring (han kendte altså ikke Widukind og Thietmar); han 
forklarer det af det umådelige tab, de led, idet der faldt en 
100,000 mand på deres side, medens de kristne neppe tabte 
én: en latterlig overdrivelse af et nederlag, der ikke engang 
medførte nogen standsning i hærtogene vesterpå, langt mindre 

dannede slutningen på dem. Strax efter begynder han derpå 
efter Sven Estridsøns beretninger at fortælle om de nordiske 
folks skæbne i hjemmet, og her står vi da ved begyndelsen 
af det selvstændige kildeskrift. 

Hvad der før i almindelighed blev udtalt om hans stand- 
punkt som forfatter, kommer særligt til anvendelse her, hvor 
talen bliver om de kristenforfølgelser, der efter hans fremstil- 
ling har fundet sted i Danmark. Ligesom den hedenske Nordbo 
tænkte sig hele verden som en valplads i den sidste kamp 
mellem guder og jætter, således så den beåndede klerk ud 
over det danske folks liv i de sidste hundredår som et eneste 
drama, hvori kirken gennem gentagne nederlag, døbt med blod 
og tårer, brød sig en vej til hjerterne, såvel som til thinge 
og til tronen. Opfyldt af de store billeder fra kristendommens 
første tid, da den under uhørte forfølgelser blev som en dom 
over alle, fordi den opflammede alle til lidenskab, for eller 
imod, så han det samme gentage sig heroppe, ikke blot i de 
mindre forhold, mellem mand og mand, men også i samfundet 
og i folkenes indbyrdes kampe. Og ligesom han selv så ufra- 
vendt på denne ene tankes væxt og fremgang trods al mod- 
stand, således troede han overalt at kunne skelne dens træk. 
hvor der flød blod, at genkende dens stemme, hvor der 
skiftedes højrøstede ord, at føle dens sorg eller glæde, hvor 
der blev truffet en afgørelse. Når man følger ham på hans 
gang gennem denne tidsalder, er det somme tider som om 
livet havde hørt op med at føde de tanker og lidenskaber, 
der ellers bevæger folkene og deres høvdinger, medens alt 
lytter til det spørgsmål, der fremsættes af de saxiske klerke 
fra hinsides Elbe og Vesterhav 1 . 

Men hele denne betragtning er uhistorisk og forfejlet; alt 
hvad vi véd af andre forfattere fra samtiden og den følgende 
alder vidner derimod, ikke mindre end selve folkets hele til- 



1 Sml. I k. 63: meo autem arbilratu, sicut inutile videtur, eorum acta scru- 
tar% qui non crediderunt, i la impium est, præterire salutem eorum, qui primum cre- 
diderunt, et per quos crediderunL 

stand og forfatning, såvel som kristendommens egen optræden 
og tildannelse i kirkelæren. Der fandtes jo ingen regering her 
i landet i den forstand som i den gamle verdens kulturlande, 
og intet kongedømme således som i de store lensriger i midten 
af Evropa. Kirkelæren måtte hos os melde sig som en privat 
sag, der ikke gjaldt folket som sådant, endnu mindre kongen 
som konge, men derimod de enkelte, eller snarere slægterne 
og bygden, hvis skikke den vilde forandre. Den kunde da 
godt blive genstand for strid og kampe, ja for blodige sam- 
menstød, fejde og vold, men ikke anderledes end enhver anden 
sag, som sætter splid mellem naboer og frænder og deler byer 
og herreder i partier, og den vilde aldrig derved tabe sin 
karakter af privatsag og blive et politisk anliggende 1 . Der er 
da meget, som taler mod Adams efterretninger om kristen - 
forfølgelser i Danmark: både hans fordomme, hans ringe evne 
til at skelne skarpt mellem hvad han havde hørt og hvad han 
havde tænkt sig, og beretningens usandsynlighed i og for sig. 
Vi skal nu nærmere undersøge enkelthederne i hans og de 
andre herhenhørende kilders udsagn. 

Adam omtaler tre kristenforfølgelser i Danmark, den første 
under kong Hårek 2 den unge, den anden under Hardeknud 
Orm, den tredje under Sven Tveskæg. Den første nævnes 
her kun for fuldstændighedens skyld og fordi beretningen om 
den hos Adam giver et nyt bidrag til at lære hans måde at 
gengive det læste på at kende. Rimbert fortæller således 
derom: Da (i året 854) kong Hårek var falden i kampen mod 
sin brodersøn Gudorm, tilligemed største delen af de stormænd 
der stod ham nærmest, var der dem ved hove, som mente, at 
ulykken havde sin oprindelse af den føjelighed, kongen havde 



1 [Senere Tilføjelse:] Ligeså er kirken fra først af tolerant mod hedningen, 
»kont det modsatte ligger i dens natur. Sk. 1. 1, 3 har end au, at „højmænd" ikke kan 
arve; det var vistnok det mest yderliggående der blev bestemt: han var ikke mere 
medlem af slægten ! 

1 Horicus eller Oricus svarer øjensynligt til det nordiske Htirekr (hvis op* 
rindelige danske og almen nordiske form vistnok var HArik), det er først efter de 
senere Enkers tid at dette navn fortrænger det ældre i vore kildeskrifter. 
A.D. Jørgensen: Afhandl. I. 14 

vist overfor de kristne ved at give dem en byggeplads til 
deres kirke i Slesvig. Denne stemning fik i øjeblikket over- 
hånd, især ved Hedebys jarl Oves indflydelse på den unge 
kong Hårek (vistnok med urette kaldet „barn"), og det lykkedes 
ham at få kirken lukket, medens præsten, udsat for allehånde 
plagerier, måtte fortrække. Men før Ansgar endnu fik fattet 
nogen beslutning om selv at begive sig til kongen, i hvis 
omgivelser han troede at savne enhver talsmand, kom der en 
afsending fra ham for at melde, at jarlen var falden i unåde 
og at kongen ønskede den kristelige gudstjeneste genoptagen; 
kirken åbnedes da igen, og man fik endog tilladelse til at 
bruge en klokke. 

Allerede i denne simple tildragelse så Adam et forsøg på 
at udrydde kristendommen i Danmark; „neppe havde Hårek 
overtaget riget, siger han, før han i medfødt ustyrlighed be- 
gyndte at rase mod de kristne, Guds præster fordrev, kirkerne 
lukkede han". Også omslaget, der her foranlediges ved Ans- 
gars nærværelse, skildres som langt større end det i virkelig- 
heden var: „den grusomme tyran blev så formildet, at han 
selv antog kristendommen og bød alle sine at gøre ligeså u 
(I k. 30. 31). Adams fremstilling blev afgørende for den 
senere kirkelige tradition; Saxe fortæller alt, at Hårek („Erik") 
forfulgte de fromme med straffe på liv, gods eller fred; Lunde- 
årbøgerne gongiver Adams ord og føjer hertil beretningerne 
om Lodbrogsønnernes grusomme forfølgelser i Vesterlandene, 
tilligemed den saxiske hertug Bruns nederlag en 30 år senere, 
og Ryårbøgerne samler alt dette til ét billed, så Erik bliver 
en konge, der voldte flere ulykker end alle de frem farne konger 
tilhobe: han hærgede Saxland, fældede Brun og hans 12 grever, 
ødelagde byer og borgere, bisper og kirker, hyrderne og hjorden ! 

Det var den første kristenforfølgelse. Den anden fandt 
sted under Harald Blåtands fader, som Adam kalder Harde- 
knud Orm, men runestenen ved Jellinge, såvel som alle de 
nordiske kilder, Gorm. Om ham fortælles der følgende: »I 
kong Henrik Fuglefængers tid hærgede de Danske med Ven- 

tiernes hjælp Saxland, først landet nord, senere også det syd 
for Elbe, og slog folkene med skræk. Den tid regerede Harde- 
knud Orm over de Danske, den grusomste „orm" og de kristnes 
bitre fjende. Han lagde kun vind på at udrydde den kristen- 
dom, der var i Danmark, præsterne fordrev han, mange af dem 
fik han dræbt under pinsler. — Da angreb Henrik Danmark 
med en hær og indjog kong Orm en sådan skræk, allerede 
ved det første angreb, at han lovede at underkaste sig alt, for 
kun at få fred. Således kunde kong Henrik sætte rigets 
grænse ved Slesvig, der nu kaldes Hedeby, indsætte en mark- 
greve og anlægge en nybygd af Saxere sammesteds. Alt dette 
fortalte en dansk biskop, en kyndig mand, mig, og jeg over- 
leverer kirken det sandfærdig, således som jeg har hørt det. 
Da nu vor salige erkebiskop Unni således så troens dør åbnet 
hos hedningerne, takkede han Gud for de vantros frelse — — . 
Men da den Guds bekender kom til de Danske, hvor jeg har 
sagt, at den grusomme Orm regerede, lykkedes det ham vel 
ikke at bøje dennes medfødte hårde sind, men kongens søn 
Harald siges ved hans tale at være bleven omvendt. Ham 
gjorde han så venlig stemt mod de kristne, at han tillod den 
kristelige gudsdyrkelse, som hans fader stadig havde hadet, 
endskønt han endnu ikke selv modtog dåbens sakramente u 
(I k. 57. 59-61). 

Denne fortælling indeholder tre momenter, som må be- 
tragtes hvert for sig, nemlig Gorms kristenforfølgelse, Henriks 
sejrrige tog og Unnis missionsrejse. Adam har udentvivl mod- 
taget dem alle af en virkelig tradition, som han udtrykkelig 
forsikrer; men det synes at være ligeså afgjort, at han selv 
har sammenføjet dem til en helhed (og har han ikke gjort 
det, må det have været den kyndige danske biskop eller en 
anden; det kommer omtrent ud på ét). Hvorledes traditionens 
enkelte momenter i den henseende andensteds er bleven be- 
handlede af ham, ses bedst af fortællingen om markgrevskabet, 
i hvilken fire forskellige fakta: Henriks tog, Ottos (IFs) tog, 
borgen der blev anlagt og odelagt, og Ottos (I's) brev om de 

14* 

danske bispedømmer, — sammenknyttes på den mest vilkår- 
lige måde (se Årbøger 1868, s. 381 fif.). Med dette for øje 
vil det ikke være så vanskeligt at frigøre sig for de hensyn 
til begivenhedernes følgerække, der ellers kunde synes at burde 
tages i en så vel sammenhængende fortælling som Adaros: 
den er et produkt af to faktorer, hans skabende fantasi og 
den modtagne overlevering. 

Kong Henriks tog, som en kyndig dansk biskop fortalte 
Adam om, er historisk godtgjort. Vi kender det af Widukind, 
der skrev sin krønike en menneskealder efter som munk i 
Korvej og altså måtte kende det af de samtidiges beretninger. 
„Da Henrik havde undertvunget alle de omkringboende folk. 
fortæller han (I 40), drog han med en hær mod de Danske, 
der hærgede på Frisland; han besejrede dem og gjorde dem 
skatskyldige, deres konge ved navn Knuba tvang han til at 
modtage dåben." Det vil dog let ses, at der her er en over- 
drivelse eller en misforståelse tilstede. Vi hører om mange 
tog op ad halvøen i det sidste tusindår og om mange ulykker, 
der derved er bleven påførte riget, men aldrig er der tale om, 
at den danske konge ved dem bliver skatskyldig eller tvungen 
til en uværdig ydmygelse, f. ex. at lade sig døbe mod sin 
vilje. Kongens navn Knuba vækker tillige en mistanke mod 
Widukinds referat; den daværende konge hed Gorm, og selv 
om det må antages, at han dengang regerede i fællig med 
sine sønner, Knud og Harald, er det påfaldende, at den første 
af disse (hvis Knuba da overhoved er en forvanskning af Knud 
og ikke snarere det nordiske navn Gnup) skulde være bleven 
mere bekendt for de fremmede end faderen. På grund af disse 
vanskeligheder henførte Vedel, og efter ham Gram, Scheidt o. 
a.\ hele Henriks tog til Frisland, idet han støttede sig til 
de ord: „de Danske, som hærgede Friserne på vikingetog* 
(D. qui navali latrocinio Fresones incursabant). Det synes dog 
at være klart, at der her må tænkes på noget andet og mere 

1 Københavnske selskabs flkrifter 1 104 ff. 

eud et tog mod vikingerne; det var neppe enestående, at 
Tvskerne søgte at hævne hærtogene ved angreb på moder- 
landet, vi ser alt, at der i kejser Ludvigs tid underhandles 
med kongerne om at foranledige vikingerne til at holde sig 
fra kysterne, man forudsatte her et fælles ansvar, hvad der 
neppe heller altid var uberettiget. Noget der desuden stad- 
fæster efterretningen om et sejrrigt tog op imod halvøen, er 
Daoevirkes opførelse i den nærmeste tid derefter; thi det gik 
vel dengang som senere, at det først var af skade man blev 
klog: Margrete bødede på det efter Henriks røvertog, Valdemar, 
efterat riget var kommen i lensforhold til kejserdømmet. Endelig 
er det, at traditionen på Adams tid, uafhængigt af Widukinds 
beretning, kendte Henriks tog, af betydning, og ikke mindre 
Saxes fortælling, at Tyre byggede virket efter et sådant (urig- 
tigt til Otto henført) tog. Det rimeligste er da vel, at Widu- 
kind har sammenblandet to forskellige ting, en kamp med 
vikingerne i Frisland, der endte med deres underkastelse og 
dåb, — og et tog mod Danmark, der mere var beregnet på 
hævn og ødelæggelse end på at begrunde et nyt forhold til 
dette rige 1 . 

Det andet moment i Adams fortælling, der indeholder en 
historisk sandhed, er Unnis missionsrejse. I Bremerkirken var 
der en bestemt tradition i den henseende: han var død og 
begraven i Sverig, og kun hovedet var af hans disciple bleven 
bragt tilbage til stiftstaden; det bekræftedes yderligere ved 
gamle optegnelser. 

Hvad da endelig det tredje moment, Gorms kristenfor- 
følgelse, angår, da er Adams beretning derom den ældste, og 



1 [Senere Tilføjelse:] W. Giesebrecht (Kaiserzeit I 766) antager (efter L. Gie.se- 
brecht, Wend. Gesch. 137 fl.) to danske krige: 1) 931 (annales Hersford. og ann. Au- 
gienus), 2) 934 (annales Corbeienses) Var det 931 Henrik vendte sig mod Frisland? 
929 modtog han kong Adelstens datter Editha som sin søns brud ; derpå havde han 
fod et par år; først 932 gik han mod Venderne. Forholdet til England kunde nidske 
**rlig vende hans blik mod vikingerne; det var jo Adelstens hovedopgave at rydde 
England, han drog Norge ind i sin politik i den henseende, og han greb ined stor be- 
gærlighed alliancen med Henrik (Giesebrecht I 210. Worsaae, Den danske erobr, af 
E "gt og Norm. 192. 198). 

den støtter sig ikke til noget eneste bestemt faktum. Alligevel 
synes der at have været en sådan tradition i den danske 
kirke, siden Adam så bestemt forsikrer, at en dansk biskop 
har fortalt ham det, men den er da gengivet ligeså unøjagtigt 
og med ligeså dristige overdrivelser som Rimberts fortælling 
om kong Hårek. I den henseende giver nemlig Saxe en god 
målestok for bedømmelsen; der er ingen grund til at tro, at 
han har formildet udtrykkene i den tradition han modtog, men 
han driver det dog ikke videre end til at fortælle, at Gorm 
havde modbydelighed for de kristne, at han påførte dem sag, 
hvor han kunde, og søgte at krænke dem ved at nedbryde 
kirken i Slesvig (p. 468). Disse forfølgelser er i og for sig 
sandsynlige, thi de ligger i hin tids karakter; enhver mægtig 
mand kunde falde besværlig ved at påføre andre retstrætter, 
ved at forfølge med fornærmelser, der var vanskelige at fa til- 
bageviste; de islandske sagaer giver exempler nok derpå. Af 
samme natur er kirkens nedbrydelse; den stod jo på kongens 
jord, som vi udtrykkelig véd af Ansgars levned ; købstædernes 
forhold til kongen var i det hele et andet end bøndernes, by- 
mændene var for en stor del hans landsæter og halv afhængige ; 
endnu langt ned i middelalderen måtte de betale arnegæld og 
arvekøb til kronen. Når kirken i Slesvig derfor blev lukket, 
var det ikke noget overgreb fra kongens side, men kun en 
udøvelse af hans ret som jordens ejer, endnu Saxe kalder den 
udtrykkelig: templum in fundo Slesvicensi conditum (sml. Rim- 
bert: (rex) ecclesiam illi fabricare permisit, tribuens locum, in 
qvo presbyter maneret — ; in alio quoque vico regni sui, Ripa 
vocato, similiter locum, ubi ecclesia fabricaretur, tribuit — ). 
Vi står altså i dette tilfælde overfor det samme faktum 
som forhen i Håreks tid: kongen er fjendlig stemt mod kristen- 
dommen og tilkendegiver det overalt, hvor der er lejlighed 
dertil; men at kalde dette en kristenforfølgelse er fuldstændig 
uberettiget. Hvad der i dette tilfælde synes at have tilskyndet 
Adam til sin overdrivelse, foruden det fejlagtige syn, han 
havde på forholdene, var vistnok kongens navn. Også heri 

tog han øjensynligt fejl, hverken Sven eller nogen dansk 
hiskop kan have sagt ham, at Haralds fader hed Hardeknud 
Orm, den danske overlevering synes derimod at have været 
nogenlunde enig i at kalde Gorms fader Hardeknud, dennes 
fader derimod Sivard Orm i øje (Snogøje) 1 . Det er da vist- 
nok disse navne han har forvexlet: Gorm har han blandet 
sammen med øgenavnet Orm (i øje), og dets betydning er 
bleven yderligere forstærket ved sammensætningen Hardeknud, 
så han uvilkårlig med de barske navne har fået forestillingen 
om noget grumt, hvilket da atter har virket tilbage på navnet 
og formet alt det onde så at sige i én mundfuld: Harde-Knud 
Orm. Det er derfor neppe at billige, når man har villet for- 
stå Adams „Wurm" blot som en misforståelse eller fordrejelse 
af Gorm, en opfattelse der alt ligger tilgrund for gamle hånd- 
skrifters forandring af dette navn 2 ; man må ved forklaringen 
af det holde sig til det gamle tilnavn. 

Men der opstår yderligere tvivl, når man ser hen til en 
anden gammel kilde, der vel ikke kan måle sig med Adam i 
alder, men overgår både ham og Saxe i samvittighedsfuldhed, 
nemlig Roskildekrøniken, fra omtrent 1139. Forfatteren af 
denne har kendt og brugt Adam, han udskriver ham ligefrem 
på flere steder. Men han har tillige havt en oprindelig tradi- 
tion for sig, der afveg meget betydeligt fra dennes fremstilling, 
ja så betydeligt, at han måtte antage, der var tale om hel 
forskellige konger. Og i denne henseende er han så lidt ene 
stående, at han tvertimod har medhold i de fleste senere krø 
niker og kongerækker. I Roskildekrøniken stiller det sig så 



1 For at komme til den oprindelige kongerække må man først se bort fra for 
doblingen af Gorm og Harald, hvorom senere; dernæst fra den ved misforståelse ind 
»fcudte Frode. Vi T&r da både hos Saxe og Sven Ågesøn: Harald (Blåtand), Gorm, 
Knud (med formynderen Ennignup). Som Knuds fader har Sven Sivard; Saxe lader 
T ed en fejlagtig opstilling Erik den unge komme imellem. Det behøver vel neppe at 
tilføjes, at også Islænderne går ud fra denne række (f. ex. Ser r. D. I 11: Sigvrdr 
orm i avga: Havrda Knvtr: Gormr liinn gamle: Haralldr osv. sml. Snorre, O. T. k. 8). 

* Lindeubrugs udgave efter Rantzovs håndskrift, der dog nu er tabt Et meget 
smukt blad af den samme redaktion, netop indeholdende dette sted og navnet Gorm, 
er fundet som bind om et leusregnskab i rentekammerets arkiv; det er formentlig fra 
H. årh. 

ledes: der fortælles om Lodbrogsønnerne og hærtogene mod 
Saxland og Frisland (efter Adam og andre kilder), derpå om 
kong Frode, der fulgte Erik (Hårek), og i hvis tid kirkerne 
atter rejstes, efterat Unni havde døbt ham; dertil slutter sig 
et stykke, der strax særlig skal omtales; endelig kommer 
Adams fortælling om den grusomme Gorm, den milde Harald* 
Sven Otto og hans ulykker o. s. v., skønt noget modificeret i 
enkelthederne. Det omtalte stykke støtter sig til afvigende 
traditioner og lyder således: „Nogle siger, at Unni, erkebisp 
i Bremen, skal have prædiket for Gorm og Harald, der var 
konger i Danmark — (afvigende altså fra traditionen om 
Frode) — , at han skal have stemt dem venlig for de kristne 
og igen bragt liv i de længe forsømte kirker. Gorm var 
Haralds fader, den Haralds, der i faderens levetid styrede 
riget i 15, efter hans død i 50 år; han var en kristen og 
førte navnet Blåtand eller Klak -Harald. Efter Haralds død 
samlede en vis Sven, en fredløs Normand (? Normannorum 
transfuga), sig en hær og gjorde med den et indfald i Eng- 
land, fordrev kong Aldrad og tog selv riget. Hans sønner 
Gorm og Hardeknud vilde ikke sidde hjemme, men hærgede 
Danmark og delte, efterat have dræbt de Danskes konge 
Hald an med sine sønner, det danske rige, Gorm fik Danmark, 
Hardeknud England; thi deres fader Sven var død, medens de 
overfaldt Danmark. Det er tvivlsomt, om denne Haldan var 
Klak -Haralds søn eller ikke." 

Det er øjensynligt, at denne Gorm og Harald er de histo- 
risk bekendte konger af disse navne, altså de samme som 
dem der strax efter omtales efter Adam; Sven, der erobrer 
England, er folketraditionens Sven Tveskæg (det viser det 
engelske kongenavn); Haldan og Hardeknud hører ikke hjemme 
her, men er enten vildfarende fra ældre sagn eller søkonger. 
Det er da sikkert denne dobbelte tradition, den upåvirkede 
danske og den af Adam påvirkede, der har skabt to kongepar 
af det ene (Gorm og Harald), som vi træffer dem hos Saxe, 
foruden i en del kongerækker og tildels hos Sven Ågesøn; 

der vides ikke synderligt om det første par, — dets Gorm 
blev da til en væsenlig engelsk konge, dets Harald et tomt 
navn (obscurioris apud posteros memoriæ egregiorumque operum 
monimentis vacuus, siger Saxe). I Roskildekrøniken står mod- 
sætningerne uforsonede overfor hinanden, Adams grusomme 
Gorm og milde Harald overfor de to samkonger, som i 15 år 
delte kongenavnet, og som modtog Unni med venlighed, hørte 
på hans tale og lod ham genindrette de forfaldne kirker (hvad 
forresten Adam også fortæller om Harald). 

Vi har nu valget mellem en dobbelt tradition: på den ene 
side den af Adam overleverede og overdrevne, som vi antog 
at finde i en sandere skikkelse hos Saxe, og den af Roskilde- 
krøniken opbevarede. Den første synes dog her at fortjene 
fortrinnet, ikke blot fordi den er overleveret os i en kilde, der 
er 70 år ældre, men fordi den finder en vægtig støtte hos 
Saxe. Denne forfatter har nemlig vistnok her øst af kirkens 
tradition, uden umiddelbar påvirkning af Adam, siden hans 
udtryk er mildere end vi med sikkerhed kan sige de ellers 
vilde være blevne. Der har altså været en sådan bestemt 
tradition, hvad vi heller neppe var berettigede til at tvivle om 
efter Adams udtrykkelige påberåbelse af den; og da den an- 
giver en forskellighed i de to samkongers syn på kristen- 
dommen, er den sikkert ældre end den, der lader dem stille 
sig ens til den. Hvad der imidlertid gør krønikens overleve- 
ring let forståelig, er det faktum, at Unni fik tilladelse til at 
forkynde læren her i landet: Haralds venskab var altså mæg- 
tigere end Gorms fjendskab. Dette lå desuden i sagens natur; 
nar en konge på grund af sin alder eller anden svaghed havde 
taget eller fået en medkonge, blev det denne, der gav rege- 
ringen sit præg; det ses af kong Nils's historie, først regerede 
Margrete og Knud, efter deres død Magnus, og endelig Harald 
Kesja med ham, og hver gang forandredes hans hele holdning. 

Det bliver da tilbage som det historiske udbytte, at Gorm, 
for eller medens han regerede i fællig med sin søn Harald, 
viste sit fjendskab mod kristendommen ved allehånde drille- 

rier, ved at fremsøge klagepunkter mod dens bekendere, for- 
følge dem overalt hvor han trådte i forhold til dem, blandt 
andet ved at borttage trækirken i Slesvig, der stod på hans 
grund. Om bønderne til samme tid har havt snese af kirker 
trindt om i landet, som kongen intet havde at gøre med, véd 
vi ikke, men det synes at have været forudsat af den kirke- 
lige tradition i begge former; thi både Adam og Roskilde- 
krøniken siger som forhen omtalt, at Unni drog til Danmark 
og øenindrettede gudstjenesten (ordinatis itaque in regno Dan. 
per singulas ecclesias sacerdotibus, sanctus dei multitndinem 
credentium commendasse fer tur Haroldo. — Dicunt quidam. 
qvod Unni — ecclesias diu neglectas revocaret). 

Når vi da endelig vil henvende opmærksomheden på den 
forbindelse, Adam har tilvejebragt mellem de tre momenter af 
traditionen: Gorms kristenforfølgelse, Henriks tog og Unnis 
missionsrejse, da falder den selvfølgelig helt fra hinanden som 
hans eget påfund. Henriks tog var en verdslig hævn, der 
intet havde med kirken at bestille, og Unnis missionsrejse 
mod slutningen af hans liv var neppe den første, og om den 
var det, da ikke, fordi han ikke tidligere kunde have foretaget 
den ligeså sikkert, ja efter alle menneskelige beregninger 
sikrere, siden Henrik dog ikke kunde følge ham over øerne 
eller til Sverig, og hadet mod Tyskerne selvfølgelig var større 
efter end før nederlaget. Widukind nævner da heller ikke 
kristendommen ved denne lejlighed 1 , hverken som grund eller 
ledsagende omstændighed, efter hans bedste vidende var for- 
holdet „forlængst" således i Danmark, at hedninger og kristne 
levede sammen i bedste forståelse, hver holdt sine skikke og 
troede på sine guder; Unni kunde frit se til sine præster og 
udsende troens talsmand til alle rigets egne. 

Den tredje og sidste kristen for følgeise tillægger erke- 
bispekrøniken Harald Blåtands søn Sven Tveskæg, Her skulde 



1 [Senere Tilføjelse:] Han lader jo Knuba blive debt! Jeg har tænkt på min 
tidligere forklaring af stedet som fremgået af to fakta, af hvilke dåben falder på 
toget til Frisland, altså intet sligt på det til Danmark. 

mail da synes, at vi havde sikkert fodfæste, siden denne 
konges dattersøn jo var kilden til Adams fortælling; men det 
viser sig snart, at det ingenlunde er tilfældet. Forfatteren 
begår også her de mest påfaldende fejltagelser 1 ; oprøret i 
Vendland og hedningernes udskejelser i Oldenborg henfører 
han til Otto ffl's død (1002) istedenfor til Otto IFs (983) *, 
kampen mellem Olav Trygvesøn og de andre nordiske konger 
til Øresund istedenfor til den vendiske kyst; ja endog med 
hensyn til Sven Estridsøns moder tager han mærkelig fejl ved 
ferst at lade hende være gift med en normannisk hertug 
„Rikard", senere med Ulv jarl, medens sandheden er, at hun 
efter dennes drab ægtede Robert af Normandiet. Traditionen 
i det danske kongehus var desuden ikke uafbrudt vedligeholdt 
i den nærmest foregående tid, begivenhederne i England lå 
mellem Sven Tveskægs ungdom og Sven Estridsøns konge- 
dømme, denne havde opholdt sig i Sverig i sin bedste ung- 
domstid, hans fader var dræbt, medens han var en dreng, 
senere havde hans liv været en stadig kamp med Normændenes 
konger. Man kan således i det hele gå ud fra, at Adam ingen 
bedre underretning fik af kong Sven om hans morfar, end han 
vilde kunne have fået af enhver nogenlunde vel underrettet 
mand blandt de samtidige; hans fortælling beror altså på en 
omtrent 80årig tradition, uden „formildende omstændigheder". 
Opfattelsen af Sven Tveskæg er såvel hos de nyere som 
hos de ældre forfattere meget forskellig; det er især prof. P. 
G. Thorsens fortjeneste at have fremdraget de samtidige, al- 
deles pålidelige kilder for at stille denne store konge i det 
rette lys („De danske runemindesmærker" I 119 ff.). Det 
viser sig da, at ikke blot samtiden bedømte ham anderledes 

1 [Senere Tilføjelse:] Sml. den forkvaklede tradition om de saxiske hertugers 
stamfader Herman Billing, som Adam gør til en fattig adelsmand med 7 gårde, 
medens han tilhørte et af landets første huse (Giesebrecht. Kaiserzeit I 228). Hermans 
senoesen Bernhard II var død 1060, et par år fer Adams tid. 

1 [Senere Tilføjelse:] Egenlig var det ikke efter, men før Ottos død. Oprøret 
*ar foranlediget ved Ottos nederlag 982 i Italien og de tyske stormænds forsamling i 
Verona; det udbrød i Juni 963 strax efter det danske angreb på borgen. Otto døde 
i Dec. 983. 

end middelalderens krøniker og årbøger i almindelighed, men 
at der også bevaredes en renere tradition om ham langt ned 
i tiden, nemlig hos Islænderne og Sven Ågesøn, hvortil som 
forhen anført slutter sig den ene overlevering i Roskildekrø- 
niken. De andre beretninger må føres tilbage til Adam af 
Bremen som deres rette kilde, han formede opfattelsen af kong 
Sven så bestemt, at den måtte fortrænge enhver anden, som 
den stødte på, alt som i tidens løb de ældre kilder glemtes 
og han kom til at indtage den første plads overalt. Allerede 
Roskildekrøniken overdøver sin egen fortælling med Adams 
brede fremstilling af fadermorderen og de kristnes forfølger; 
Saxe går helt op i den samme forestilling, skønt han også 
her er mildere i sine udtryk end Adam, og de senere gar 
altid videre i udmalingen af hans ondskab. 

Adams hovedanke mod Sven, den der betinger de andre, 
er hans frafald fra kristendommen; derfor fik det onde magt 
over ham, så han dræbte sin fromme fader, derfor led han 
også en retfærdig straf ved i 14 år at fare fredløs omkring 
fra sted til sted, hånet og forladt af alle. Saxe følger ikke 
Adam ubetinget i denne skildring; han indskrænker de 14 til 
7 år; han véd intet om en gentagen fordrivelse af kong Olav 
Svenske; derimod lader han ham blive tagen tilfange tre gange 
af Jomsvikingerne, medens kong Sven dog kun har hørt om 
de to. Roskildekrøniken er endnu mere afvigende, den lader 
Olav Trygvesøn fordrive ham, hvorpå han kommer tilbage ved 
Olav Svenskes hjælp (Svolderslaget), derpå fanges han tre 
gange af vikingerne og falder tilføje for kirken. Af alt dette 
synes bestemt at fremgå, at der var en dansk tradition, som 
tilskrev Sven Tveskæg et frafald og påfølgende hårde straffe. 

I de samtidige kilder findes der intet herom; ikke blot 
„Emmas lovtaler", men også Tyskeren Thietmar er uvidende 
om det; Sven Ågesøn, altså den mildere tradition, siger, at 
Sven var en god kristen. I og for sig er det let forklarligt, 
at en falsk opfattelse efterhånden kunde gøre sig gældende 
med hensyn til hedenskabets forhold til kristendommen her i 

riget og tidspunktet for den sidstes sejr. Det kom nemlig an 
på, hvad man vilde anse for det afgørende kendemærke på. 
sejren. Ligesom man fra et strængt kristeligt standpunkt kan 
sige, at læren ikke har sejret endnu og aldrig vil vinde sejr 
her på jorden, således kan man fra samme standpunkt i en 
anden mening sige, at den har sejret fra det øjeblik af, da 
ordet forkyndes frit for folket. I historien vil man dog i reglen 
bruge hin betegnelse, når den ydre form, som kristendommen 
snart efter sin organisation udviklede i kirken, har vundet 
overhånd, således at gudsdyrkelsen offenligt foretages efter 
kirkens skikke; på denne måde opfattes sagen af Valdemar 
og Absalon, når de efter sejren over Arkon nøder Ryboerne 
til at love, for fremtiden at lade deres gudsdyrkelse foregå 
efter dansk skik: omnia veræ religionis momenta Danico ritu 
celebranda — ; således vedtoges det også på Island, at alle 
skulde døbes og tro på én gud. Men efterhånden gjorde man 
andre synsmåder gældende; kirken med hele sit apparat af 
bispedømmer og domkapitler, præsteskoler og klostre, guds- 
tjenesten med hele sin glans og latinske herlighed, højtids- 
dagenes brogede række, fastedagenes overholdelse, og de kirke- 
lige straffes anvendelse ved hjælp af den myndighed, det 
kirkelige liv havde vundet over menigheden, — alt dette, der 
kun langsomt trængte igennem og formede sig til et system 
hos et fribårent folk, ansås for det væsenlige, og det tidspunkt, 
fra hvilket man skulde regne kristendommens sejr, flyttedes 
derved stadig længere ned i tiden. Saxe siger således meget 
frimodigt i sin indledning, at den kristelige lære jo først „for 
nylig" er kommen til Danmark tilligemed latinen; kongelisten 
i Lund, der vel er et halvt hundred år ældre, rykker dog 
tidspunktet noget længere tilbage og begynder rækken af „de 
katholske konger, ved hvis nidkærhed den katholske tro har 
havt fremgang, der af kærlighed til religionen byggede kirker 
på forskellige steder og betænkte dem med kongelige gaver, 1 * 
med Sven Estridsøn. Adam daterer nu rigtignok kirkens fore- 
løbige sejr fra Harald Blåtand, men han lader dog en reaktion 

indtræde efter hans død, så det først bliver i Svens senere år, 
den endelige afgørelse finder sted, og denne opfattelse er da 
som bekendt bleven stående indtil den dag idag. 

Der er dog meget, som bestemt taler imod, og ikke et 
eneste afgørende træk, der begrunder den; Adam giver ligeså - 
lidt som kongelisten eller Saxe den rette grænse for heden- 
skabets overvægt i Danmark. For at komme til sikrere resul- 
tater er det nødvendigt at se os om efter vidnesbyrd fra den 
samtidige historie. Et fast holdepunkt har vi i lærens ved- 
tagelse på Islands althing 1001 og dens samtidige sejr i 
Norge under kong Olav Trygvesøn. Allerede heraf er det 
berettiget at slutte tilbage til en ældre udvikling i Danmark, 
en slutning der bekræftes såvel af danske som højnordiske 
kilder. Prof. Thorsen har alt gjort opmærksom på det træk i 
Njals saga, at Kolskæg en 7— 8 år før drog til Danmark og 
lod sig døbe; Helveg har i sin kirkehistorie fremhævet et ældre, 
idet der nemlig fortælles, at Gisle Sursøn kom til Viborg i 
Harald Gråfels tid (før 976) og lod sig primsigne for at kunne 
færdes mellem de Danske. Hertil kommer det endnu ældre, 
at Harald Gråfel og hans brødre døbes for at kunne få til- 
hold hos Harald Blåtand, altså før 961 l . På samme måde 
opfatter Ælnoth forholdet i „Knud den helliges levned". „Nor- 
dens riger, siger han, der ligger afsides fra verden, var længe 
hengivne til hedenskabets skikke; — de folk, der bor længst 
borte fra Frankerne og Saxerne: Svenske, Gøter, Normænd og 
Islændere, modtog såmeget senere troens tegn, som dens 
lærere foretrak at holde sig fjernt fra dem, både på grund af 
deres fattigdom og deres medfødte vildhed. De Danske der- 
imod, der bor nærmere ved Galler og Saxer, og også deri 
overgår hine folk, at de lægger vind på jordens dyrkning, 
modtog treenighedstroen, før hine kendte noget til den; de 



1 [Senere Tilføjelse:] Traktaten mellem den russiske fyrste Ingvar og kejseren i 
Konstantinopel 945 bliver besvoret af Russerne og deres hjælpetropper fra Norden, 
dels ved ed på Peruns (Thors! høj. dels i st. Elias's kirke i Kijev, d>r er deres sogne- 
kirke: „thi, siger Nestor, mange Væringer var kristne* (d. e. af de lejede kæmper 
fra Norden). (Smiths oversættelse s. 49.) 

hædrede deres land under ædle kongers indflydelse og råd (vi 
et consilio) ved fra dag til dag at forøge kirkernes antal tillige- 
med bisper og præster osv. al Det indbyrdes forhold i ud- 
vikling holdt sig endnu i Ælnoths dage, thi medens kirke- 
skikkene havde opnået fuld gyldighed i Danmark, klager han 
over, at Normændene og Islænderne endnu stod langt tilbage 
i den henseende; et lignende indtryk får man af Adams sidste 
bog: om Nordens øer og folk. 

Det mest afgørende er endelig den samtidige Widukinds 
vidnesbyrd. Han endte sit skrift ved år 967 og fortæller den 
bekendte historie om Poppo for at glæde kejser Ottos datter 
Mathilde, for hvem han skrev, med dette træk af sin faders 
omhu for kristendommen. „Alt forlængst var de Danske 
kristne, siger han, men de dyrkede ikke desmindre afguderne 
på hedensk vis. Da hændtes det engang, at det kom til en 
ordstrid om gudsdyrkelsen ved et gæstebud, hvor kongen var 
tilstede; de Danske påstod, at Kristus vel var en gud, men 
at de andre dog var større, siden de gav menneskene mæg- 
tigere tegn og varsler. En klerk ved navn Poppo, der nu er 
biskop og fører (et strængt) munkeliv, vidnede derimod, at 
der kun er én gud, fader, søn og helligand, men at billederne 
er onde ånder og ingen guder." Dette bekræftede han efter 
Haralds opfordring ved jernbyrd. Derved omvendtes kongen, 
han bød alle at dyrke Kristus som den eneste gud, men at 
forkaste afguderne, ligesom han viste Guds præster al skyldig 
ærefrygt. Widukind siger ikke, når dette er sket, heller ikke 
kan den tilføjede bemærkning om, at det er Ottos fortjeneste, 
at kristendommen blomstrer i Danmark, bringes i umiddelbar 
forbindelse med dette faktum, Ottos virksomhed falder senere, 
hvis den da overhoved bestod i andet end det rent formelle 
brev, hvorved han tager de jydske bispedømmer under sin be- 
skyttelse 2 . Snarest må man vel sætte Poppos jernbyrd til- 
bage til noget efter Unnis tid; i alle tilfælde falder den vist- 

» Ser. r. D. III 330 f. 

* [Senere Tilføjelse:] Akten trykt i Pertz, Leges II 19-26. 

nok før de tre biskoppers udnævnelse, altså senest før 948 ] . 
1 en så tidlig tid sætter Widukind altså den store overgang 
hos de Danske fra en tro, der kan betegnes som en blanding 
af hedenskab og kristendom, til en fuldstændig anerkendelse 
af denne sidste, idetmindste fra kongens side og tillige uden 
tvivl inden føje tid af folkets store flertal. Poppos jertegn be- 
tragtes også af den senere tradition som det afgørende vende- 
punkt i kirkens fremgang, og det flyttes derfor tilligemed dette 
fra tid til anden: Islænderne sætter det til Ottos tog til Lim- 
fjorden, Adam flytter det over til den svenske konge Erik. 
Saxe til Sven Tveskæg; jernbyrdens oprindelse, der dog er 
langt ældre, henføres senere hertil. Selvfølgelig udsmykkes 
fortællingen også, og det så stærkt, at den moderne opfattelse 
deraf som et gøglespil bliver halvvejs berettiget. Som deu 
fremsættes hos Widukind er den dog helt igennem ren og 
løftet af en ædel idealitet. Klerken vover at aflægge sit vidnes- 
byrd for kongens og stormændenes åsyn, og i tillid til siu 
Gud unddrager han sig ikke det udvortes jertegn. Senere 
lever han et afholdende liv, som den der har fristet Gud og 
er bleven ydmyget ved sin sejr. 

Men kommer dette hu ikke i strid med traditionen om 
Svens vanheld og straf? Nærmere beset ikke. Når Adam 
nemlig opstiller denne konges ulykker som følge af hans 
kristenforfølgelser, da går han ud over den oprindelige tradi- 
tion, der øjensynlig satte dem i forhold til det, at han forgreb 
sig på sin gamle fader. Adam røber det selv, det bedste 
bevis på, at han ikke forsætlig forvanskede vor historie, men 
kun manglede evne til at opfatte den bestemt. „Da jeg 
spurgte kong Sven om Haralds endeligt, siger han, tav han, 
som en anden Tidevs, om sin morfaders brøde, men da jeg 
udtrykkelig nævnte fadermordet, sagde han: det er det. vi 

1 [Senere Tilføjelse:] Ved konciliet i Ingelheim modte 3 danske bisper med 
Adeldag. Mødet var af »tor betydning, da der skulde afsiges dom mellem kong 
Ludvig i Frankrig og Hugo hertug; der var 34 bisper tilstede (W. Giesebrecht, Raiser- 
zeit I 288). Bispevielson til Danmark gik altså forud herfor, men forudsætter atter 
den pavelige bulle (Agapitus's), der dateres 2. Jan. 948 (falsk). 

børn må bøde for, og det, hin fadermorder selv afsonede ved 
sin fredløshed." Hvad under, at Sven, og med ham mange 
andre, opfattede Haralds, Knud den stores og hans tre sønners 
bratte død midt i deres ungdom, såvel som sin egen hårde 
kamp for riget, som en straf for den synd, der var begået i 
slægten; det var en ægte nordisk-hedensk livsanskuelse, og 
den bestyrkedes ikke lidet ved kirkens lære om den Gud, der 
hævner fædrenes synd på børnene. „Og det måtte han selv 
undgælde", tilføjer Sven Estridsøn; Saxe, der ikke hørte disse 
ord. greb dog den samme tanke ud af historiens eget skød. 
Han stod overfor kirkens fortælling om Svens straf for sine 
kristenforfølgelser, men med en sikker følelse for den oprinde- 
lige folketanke tilføjer han: „men jeg véd ikke, om det mere 
var for hans forsyndelse mod sin fader eller mod religionen, 
at han skulde lære det land, han havde krænket ved sin faders 
landflygtighed, at kende som fængsel og som hævner over 
fadermordet". Det var jo åbenbart det, der fra først af satte 
tanken i bevægelse: at Sven blev tagen tilfange af Jorns- 
vikingerne og ført til det sted, hvor hans landflygtige fader 
for nylig var død af sine sår. I denne oprindelige simple 
form finder vi det endnu fremstillet i en af de ældste konge- 
lister fra middelalderen, nemlig den der i sin nuværende form 
er affattet i kong Kristoffers tid; her står der om Sven Tve- 
skæg: „ham fangede Venderne tre gange og førte ham i træl- 
dom, fordi han havde jaget sin fader i landflygtighed" (Scrip- 
tores I 22). 

Det andet faktum, der kan have medvirket til at stille 
Sven i et uheldigt lys for eftertiden, er hans mange vikinge- 
tog mod England. Det er dem, Adam opfatter som en fortsat 
landflygtighed, og også samtiden, der i det hele elskede denne 
konge, har vistnok tildels misbilliget dem, da riget imidlertid 
blottedes for alskens vikingeangreb andensteds fra. Thietmar 
udtaler sig især stærkt herimod. „Efter at være bleven udløst 
af sit fangenskab for en uhyre pengesum, fortæller han, lagde 
han mærke til, at enkelte ildesindede af den grund kaldte ham 

Å. D. Jørgensen: Afhandl. I. 15 

for en træl (fordi han var købt), og dette, som han kunde 
have ladet de få undgælde ibr, dersom han havde været be- 
sindig nok dertil, hævnede han i sin ustyrlighed ved en al- 
mindelig ulykke, — han overlod riget til de fremmede og 
ombyttede fred med kamp, hjemmet med de vildsomme veje. 
Gud med djævlen og hans engle; han drog på hærtog til Eng- 
land og kæmpede der til sin død." Det lå ikke så fjernt for 
den, der havde været stillet skarpt overfor modsætningen mellem 
kristendom og hedenskab, at komme til den tro, at en slig 
færd, at øve vold og uret mod et fremmed land og folk, kun 
kunde forenes med det sidste. Historien har imidlertid for- 
længst godtgjort, at det er en stor fejltagelse; kristendommen 
formår meget over sine sande bekendere, kirken og dens guds- 
dyrkelse intet. At kalde Sven en hedning, fordi han hærgede 
England indtil sin død, strider mod den historiske sprogbrug; 
men ikke desmindre er det udentvivl det, han har at takke 
for sit slette rygte hos den noget fjernere stående eftertid, 
selvfølgelig i forbindelse med den ulykkelige frændekamp. 

Vi går dernæst over til at betragte enkelthederne i den 
formentlige kristenforfølgelse; det er ikke mange. Adam frem- 
fører kun ganske i almindelighed den påstand, at selve kampen 
mellem søn og fader var foranlediget af religionsmodsætningen ; 
de mange, der af Harald var tvungne til at antage kristen- 
dommen, sammensvor sig imod ham, deres sejr blev derfor 
hedenskabets. Dette mangler imidlertid i virkeligheden ethvert 
holdepunkt. Forfatteren af „Knuds levned" (Emmas lovtaler) 
siger, at Harald, fuld af misundelse over den yndest, sønnen 
vandt hos alle, åbenlyst søgte at få ham fjernet fra riget, idet 
han svor på, at han ikke skulde komme til styret efter ham. 
Hvad der her siges om grunden til kampene mellem Sven og 
Harald er i og for sig det rimeligste, og det stemmer med 
de sikreste træk i den nordiske tradition. Harald var hård 
og hensynsløs på sine gamle dage, måske yderligere forbitret 
i sit sind ved det uheld, der traf alle hans kæreste planer: 
Dåne virke blev taget og brændt, Hakon faldt fra og besejrede 

Jomsvikingerne, Styrbjørn bukkede under på Fyrissletten. Som 
et umiskendeligt sagntræk i den retning har Saxe opbevaret 
fortællingen om Tokes bueskud, et sagn der som bekendt findes 
mange steder, men stadig i forhold til en tyran. Heller ikke 
hans tilnavn tyder just på nogen velvillig opfattelse, en afholdt 
konge vilde neppe have fået navn efter en tilfældig lyde af 
den natur. Også den måde, hvorpå oprøret efter Sven Åge- 
søns og Saxes fortælling kom til udbrud, viser, at noget sligt 
lå tilgrund for det. Harald var nemlig ifærd med at lade sine 
mænd slæbe en uhyre sten fra stranden op til moderens grav- 
høj ved Jelling; han havde samlet rigets ledingsflåde, og bøn- 
derne måtte tage fat sammen med heste og stude. Sven var 
ved flåden og det tilbageblevne mandskab, medens Harald 
fulgte stenen. Som det var at vente udbredtes der snart al- 
mindelig misfornøjelse blandt ledingsbønderne, hirdmændene 
var alt tidligere delte i partier; nu anså man tidspunktet for 
heldigt til at udrette noget: Sven blev kåret til konge af 
hæren. — Harald så en havnebonde komme op til stedet, 
hvor stenen lå, og spurgte ham, om han nogensinde havde 
set folk trække sligt læs? „Jeg kommer lige derfra u , svarede 
han, r jeg så danemænd trække Danmarks rige fra dig; døm 
nu selv! u Slige træk glemmes ikke let af den folkelige over- 
levering, og der er ikke meget, som kan forvanskes ved dem. 
At dette er bevaret trods den kirkelige traditions rent mod- 
satte opfattelse af forholdet mellem de to konger, er et yder- 
ligere bevis for dets ægthed. Og det stemmer meget vel med 
det andet om Toke og med den normanniske munks alminde- 
lige udtalelse, når den ses i det rette lys. Harald kunde jo 
selvfølgelig ikke forhindre folket i at gøre Sven til konge efter 
hans død, uden forsåvidt der var noget at forberede i den 
henseende i hans levetid. Men nu var det gået således til 
med ham selv, at han havde været sin faders medkonge mange 
år fer hans død, en form der uden al tvivl var ligeså almindelig, 
som at bonden tog sin søn eller sine sønner i fællig med sig, 

15* 

når de satte bo l . Det er dette, krønikens hjemmelsmænd må 
have sigtet til, når de fortalte om, at Harald vilde fortrænge 
sin søn fra riget, fordi han blev, mere og mere afholdt af 
hirden; måske kunde han ikke afse noget af sin magt, måske 
troede han, som såmange oldinge, at ingen forstod regeringen 
så godt som han, måske havde han andre sønner, der endnu 
var for unge, men som han ønskede at efterlade riget til. 
Hæren, der jo havde magt og myndighed dertil, benyttede lej- 
ligheden til at afgøre sagen ved at kåre Sven til konge. Det 
er ikke afgjort, at den dermed tillige vilde udtale nogen af- 
sættelsesdom over faderen, han vilde kun blive nødt til at 
finde sig i at have en medkonge, der kunde imødegå de værste 
myndighedsmisbrug. Men Harald valgte kampen; ledingshæren 
deltes, og det kom til slag, skal man tro Saxe, endog gen- 
tagne gange, indtil Harald, hårdt såret af Tokes pil, undveg 
til Jomsborg og døde der, hvorpå hans lig blev ført tilbage 
og jordfæstet i Roskilde kirke. Denne opfattelse af konge- 
skiftet er vistnok ikke den, Adam og med ham den senere 
kirkelige tradition gør gældende, men den er i sig selv langt 
sandsynligere og stemmer langt bedre med de sikreste over- 
leveringer fra samtid og eftertid, ligesom også den norsk- 
islandske opfattelse af de to kongers forhold langt lettere lader 
sig forklare heraf end af den anden. Men hvor bliver der da 
plads til den dødelige modsætning i troen? 

Adam anfører dog ét træk for at bestyrke fortællingen 
om sin kristenforfølgelse, nemlig den, som han selv indrømmer, 
usikre efterretning om, at erkebiskop Liavizo sendte udsendinge 
og gaver til kong Sven, for at bringe ham til at aflade fra 
sine forfølgelser (II 27: quo tempore — fertur archiepiscopus 
etc). Det skønnes imidlertid let, hvad en så usikker over- 
levering har at sige; rimeligvis hidrørte den fra Bremen, siden 
Svens vidnesbyrd ikke udtrykkelig fremhæves, og den er da 

1 [Senere Tilføjelse:] Sml. Olav Svenske, der fik sin 900 Anund til modkonge; 
man vilde ikke fjerne ham af ærbødighed for embedet; dog udførtes det ved et oprør. 
Sml. også Ynglingesaga 41. 

erkesædets eneste bidrag til skildringen af Svens forfærdelige 
forfølgelser. Det rimeligste er, at denne overlevering hverken 
vidste navn eller nærmere omstændigheder at anføre, det var 
alt store ting, at den fastholdt begivenheden som hørende til 
Liavizos tid. — De nyere forfattere har fremdraget et andet 
træk for at støtte Adam, nemlig biskop Ekkehards fordrivelse 
fra Slesvig 1 . I årene 1000 og 1002 repræsenterer denne 
prælat nemlig biskop Bernward af Hildesheim på forskellige 
møder i Tyskland, han siges da at være fordreven fra sit 
sæde, „der er ødelagt af barbarerne 44 . Denne efterretning siger 
imidlertid mere, end der her er anvendelse for. Ekkehard 
omtaler ikke blot bispedømmets ødelæggelse, men også byens 
og landets: „mit bispedømmes område, siger han, er hærget 
af barbarernes vildhed, staden ødelagt, kirken forladt, jeg har 
intet sæde, jeg er igen en tjener af vor frue og kirken i 
Hildesheim 44 (han havde tidligere været kanik sammesteds). 
Men hvad dette så end er, så kan det jo ingen kristenfor- 
følgelse være; Ekkehard siger ikke, at det er „hedensk 44 vildhed 
der har hærget landet, det er „barbarer 44 , altså fremmede folk. 
Sæt desuden, at Sven virkelig forfulgte de kristne, hvorledes 
skulde det da falde ham ind at ødelægge Hedeby og hærge 
byerne i Sønderjylland? Således vil dog vel ingen forestille sig 
en kristenforfølgelse på den tid, da selv efter Adams mening 
kirkelæren var lige på nippet til at blive folkets religion. Et 
halvt hundred år efter hærgede Harald Hårdråde samme by 
med ild og sværd og det siges udtrykkelig, at han ødelagde 
mange kirker, men det vil dog vel neppe falde nogen ind at 
beskylde ham for kristenforfølgelse 2 . 

Når der endelig kunde anføres til gunst for den antagelse, 
at Sven i sin første tid var hedning, at der ved Slesvig findes 
runestene, som er rejste af ham og hans mænd, da beviser 



1 Vita Bernward i, Leibnitz I k. 18 ff. Annal. Hild. 1096 osv. 

* Snorre, H. H. k. 84, kvad : „brendr var upp — allr — HeiBabcer". Adam III 
k. 16: raultæ ecclesiæ per illum virum (H.) dirutæ, mul ti chrisliani ab il lo per sup« 
plicia sunt necati. 

det heller neppe noget i den retning. Vel var runestenen 
nemlig oprindelig et gravmæle, men den gennemgik tilsidst 
samme udvikling som vore monumenter: de rejses ikke på 
selve graven, der kan være afsides og skjult. Disse stene ved 
Slesvig siger da heller ikke selv andet, end at de er rejste 
efter hirdmænd, der døde i eller ved Hedeby og rimeligvis 
blev begravne ved kirken efter kristelig skik, medens stenen 
med sine runer efter gammel nordisk sæd rejstes ved alfar 
vej. På samme måde synes den tredje runesten fra denne 
egn (Thorsens nr. 2) at være sat på et sted, der ikke inde- 
holdt graven (å vignipu), medens Jellingestenen med sin Kristus- 
figur og Råbystenen i Upland over Ønund, „der døde i Østen", 
og med sit „Gud hjælpe Ønunds ånd u viser, at den skik at 
rejse mindesmærker („kumbl") ingenlunde ophørte strax med 
den hedenske tidsalder (sml. Munchs Nord. runeskrift, nr. 8, 
14-16) 1 . 

Ved siden af disse forskellige småtræk, der som vi har 
set intet beviser for Svens hedenskab, står et enkelt, der synes 
afgjort at bevise hans kristendom, nemlig kong Ottos brev for 
kirkerne i Danmark, udstedt 988, i Adeldags sidste år. Heri 
omtales nemlig, som Helveg alt har gjort opmærksom på, ikke 
med et ord nogen forfølgelse eller trængsel for kirken, hvad 
der dog neppe vilde været undladt, om der havde været mindste 
anledning dertil. Den af Adam anførte tradition om Liavizos 
forsøg på at formilde forfølgelsen peger jo ligeledes ud over 
Adeldags levetid. Men efter Adams fortælling får man et be- 
stemt indtryk af, at hans og hans hjemmelsmænds mening 
var, at Harald var død nogen tid før Adeldag, og forfølgelsen 
skulde jo være kommen til udbrud lige efter tronskiftet. 

1 [Senere Tilføjelse:] Se især stenene Stephens (11) s. 813 f. (Liljegreo 642 og 1411), 
hvor udtrykkelig mindst én af de mindede personer siges at være „graven i kirkegård" ; 
dog var der ikke blot runesten, men udtrykkelig en „hvalf". Endvidere fra Valleberg 
i Skåne (Stephens 820). Her siges om de to, stenen er sat efter: „Gud hjælpe deres 
sjæl vel ; men de ligge i Luntunum". Stephens forklarer det af London, men også det 
skånske Lund kaldes af Adam for „Lundona*', vistnok dansk „i lundene u ; dette er 
også det ene rimelige. De to, Mane og Sven, var altså begravne ved domkirken og 
stenen sat hjemme i deres bygd. 

Adam giver imidlertid i en vitterlig fejlagtig fortælling et 
værdifuldt vink til forståelsen af de herhenhørende forhold. 
Han henfører nemlig Poppos jertegn til den tid, da kong Erik 
af Sverig efter hans udtryk havde bemægtiget sig Danmark 
og fordrevet Sven Tveskæg. „Erik, siger han, var selv en 
hedning og en stor fjende af de kristne; til ham siges en vis 
Poppo at være kommen som kejserens og den hamborgske 
biskops afsending — ." Lappenberg formoder i sin anmærk- 
ning til dette sted (Il 33), at der her er tale om en anden 
begivenhed, end den Widukind fortæller, så der altså var to 
Poppoer, af hvilke den ene ved et gæstebud omvendte Harald 
ved jernbyrd, den anden på et folkemøde kong Erik og tusinde 
andre ved at lade en voxkjortel brænde på sig; men dette 
sidste er så øjensynligt en forvanskning af det første, at der 
ikke kan være tale om at tro Adam på ordet, især da Ros- 
kildekrøniken (og med den Saxe) møder med den tredje sagn- 
form ved at henføre det hele til Sven Tveskæg, Islænderne 
med den fjerde ved at henlægge det til Limfjorden, medens 
Ælnoth ikke har hørt noget bestemt kongenavn, men vel 
kender jertegnet og klerken. Sagnets vandring fra konge til 
konge er imidlertid som før omtalt en frugt af senere tiders 
forandrede opfattelse af kirkelærens udbredelse ; det måtte ligge 
nær at lade Poppo overbevise kong Sven, når man nu engang 
var kommen til den anskuelse, at han fra en vild hedning var 
bleven en from kristen; pladsen flyttedes dernæst lige så natur- 
ligt fra gildesalen over til rigets almindelige thingsted, og jern- 
byrden blev til et vidunderligt mirakel. Men at der tillige var 
en tid, der henførte denne tildragelse til kong Erik, viser, at 
der i kirken var en overlevering om, at han engang havde 
repræsenteret hedenskabet i Danmark. Til ham vil man da 
vistnok også med større ret kunne henføre Liavizos sendelser 
og hærgningen af bispedømmet Slesvig; thi hans færd her i 
landet var selvfølgelig blodig, da han ikke kom som konge, 
men som viking. 

Foruden den af Adam og Saxe opbevarede danske tradi- 

tion om kong Eriks tog til Danmark er der tre andre kends- 
gerninger, der tyder på det samme. Den første af disse er 
Thietmars udsagn, at Sven ved at gå i viking overlod riget 
til de fremmede — og det modbeviser da også på det fuld- 
stændigste den senere fortælling om, at Erik fordrev ham — ; 
den anden er beretningen om de vikingesværme, „danske og 
svenske", siger Adam, der hærgede op ad Weser i sommeren 
994, medens Sven var i England; den tredje er forskellige 
møntfund i Danmark, der synes bestemt at tyde på urolige 
tider netop dengang 1 . 

Disse møntfund er beskrevne i „Annaler for nord. old~ 
kyndighed 1842—43" af C. J. Thomsen og J. C. Lindberg; 
et af dem var fra Valse på Falster, et andet fra Bornholm og 
2 fra egnen af Ålborg; dertil kommer endnu et ældre ganske 
lignende fra Skåne (s. 43). Især det første af disse udmærkede 
sig ved sin righoldighed både af vester- og østerlandske mønter, 
en omstændighed, der i og for sig vidner om en levende 
handelsforbindelse både med Tyskland og de sydligere lande 
mod vest og med de arabiske lande i Asien; derimod mang- 
lede, besynderlig nok, næsten helt engelske mønter, som man 
snarest vilde været tilbøjelig til at vente. De yngste vester* 
landske mønter, der fandtes her, må efter al rimelighed hen- 
føres til året 990, de yngste kufiske, hvis tid kendes bestemt, 
er en 10 — 20 år ældre; dette forhold er ens for alle 5 funds 
vedkommende, en omstændighed, der i høj grad taler for, at 
det var de samme begivenheder, som foranledigede deres ned- 
sættelse i jorden; thi at de er bleven nedsatte for at skjules 
og senere er glemte, rimeligvis på grund af ejermændenes død 
eller bortførelse i trældom, synes at fremgå af hele den måde, 
de fandtes nedsatte på. Her synes der da i sandhed at være 
en mærkværdig overensstemmelse mellem meget forskelligartede 
vidnesbyrd om et uroligt tidsrum, der har afbrudt en fredelig 



1 [Senere Tilføjelse:] Se Ejvinds kvad: i Håkons tid bar man guldet i hånden 
(ringe), nu skjuler mon det i jorden (i Haralds tid). Text og forklaring i Script* 
hist. Island. I 61. 

alder, i hvilken handelen blomstrede og alle fredens idrætter 
lykkedes. Rolighedsforstyrreren var, som vi må slutte af det 
udprægede sagn på Adams tid, kong Erik den sejrsæle, der 
efter Saxe vilde hævne Harald Blåtands forsøg på, ved Styr- 
bjørns hjælp at bringe Sveariget under Dåne vælden. Erik 
synes da ikke blot at have øvet strandhug på de danske øer, 
men ligefrem at have slået sig til ro og havt vinterleje her- 
nede, medens man dog sikkert ikke kan tænke på en virkelig 
anerkendelse af ham som dansk konge, noget der uden al 
tvivl vilde have drevet Sven tilbage til sit fædreland. I det 
hele udelukker den kendsgerning, at rigets konge sværmede 
omkring ved de engelske kyster, ikke som en fredløs, men 
som sejrherre, forestillingen om, at det er kommen til et endog 
blot nogenlunde stadigt herredømme af den svenske konge i 
Danmark, ligesom jo møntfundene aldeles bestemt tyder på, 
al han vedblivende opfattedes og opførte sig som en fjende, 
ikke blot af kongen, men især af riget. At Ekkehard endnu 
i 1002 opholder sig i Hildesheim som fordreven, må man 
neppe lægge for megen vægt på, da han synes at have fore- 
trukket sit gamle hjem for det ny og også findes der langt 
senere, indtil sin død 1026, medens han dog sikkert må have 
tiltrådt sit embed igen; de danske bispedømmer var neppe så 
fristende endnu på den tid, især når stiftstaden var ødelagt og 
stiftet hærget, at man kan forudsætte, at den tyske prælat 
vilde vende tilbage til sin hjord, såsnart det var muligt. Man 
savnede ham heller neppe så hårdt, siden man kunde und- 
være en biskop i hele det nordlige Jylland, eller rettere nøjes 
med ham i Ribe over hele Nørrejylland, og med ham i Ros- 
kilde hinsides Sundet, indtil Sven Estridsøns tid; ligesom jo 
Island først over 50 år efter at læren var vedtagen tænkte på 
at få en egen bisp. 

Af alt dette synes det da at fremgå, at Adams fortællinger 
om kristenforfølgelser i Danmark, i Håreks, Gorms og Sven 
Tveskægs dage, er aldeles uhjemlede og fostrede af hans ejen- 
dommelige opfattelse af den nordiske kirkes første udvikling, 

men dog allerede antydede i den kirkelige tradition her i riget, 
således som han forefandt den. Kristenforfølgelsen under Hårek 
er en urimelig overdrivelse af Rimberts fortælling; den under 
Gorm er udviklet af traditionen om denne konges personlige 
uvilje mod læren i forbindelse med en forunderlig misforståelse 
af et forflyttet tilnavn og en politisk kamps betydning; den 
under Sven er opstået af forvexling med en fremmed konges 
voldsfærd her i landet, måske særlig mod kirkerne, men i alle 
tilfælde ligeså særligt mod pengene, og en misforståelse og 
mistydning af den kendsgerning, at Sven blev konge efter en 
sejrrig kamp mod sin fader. — Det historiske forhold er der- 
imod, at kristendommen kom herind, uden at der er opbevaret 
den ringeste efterretning om, at nogen bestemt mand, der til- 
hørte kirken, eller nogen indfødt, der bekendte troen, af den 
grund er bleven forfulgt ud over det mål, der for enhver ideal 
brydning må anses for uundgåeligt. Ansgar søgte martyrdøden 
i Norden uden at finde den, Poppo underkendte gudernes magt 
ved kongens bord, uden at nogen krummede et hår på hans 
hoved: således kunde kun et selvbevidst, frihedsstolt og åndelig 
modent folk modtage en fremmed lære af højsindede mænd, 
der udgik fra fjendens lejr; overgangen var langsom, men som 
det ses af den følgende tids historie, dyb og omfattende, den 
traf ikke blot formen og det ydre, men også sindet og de 
tanker, der styrer handlingen og føder bedrifterne. 



OM SYSSELINDDELINGEN PÅ SÆLLAND. 

(1871.) 
[Ny kirkehistoriske Samlinger 5. Bd. S. 869 -74.] 



Ur. O. Nielsen har i sin lærde undersøgelse af „syssel- 
inddelingen i Danmark" (s. 78 f.) udtalt den formodning, at 
grupperingen af de sællandske herreder i det tillæg til den 
såkaldte Valdemars jordebog, der er trykt i Scriptores rer. 
Dan. V 616, antyder øens tredeling efter de gamle sysler; 
men herimod lader der sig udentvivl rejse vægtige indvendinger. 
Det er da først meget påfaldende, at de 3 sydligste herreder 
slet ikke er medoptagne i denne tredeling, men derimod forenede 
med Låland og Falster, der ellers som bekendt sættes i den 
nærmeste forbindelse med Fyn, til hvis stift de hørte ; dernæst 
opregnes herrederne i en ganske anden orden i den egenlige 
jordebog, og skal der overhoved være tale om en sysselindde- 
ting, måtte den da vel kunne påvises eller idetmindste stå sin 
prøve her, hvor Jylland endnu optræder med den i alle sine 
<tele. Sagen er vel ikke i og for sig af stor betydning; men 
da der i kirkelige forhold synes at være lagt vægt på syssel- 
inddelingen langt ned i middelalderen, kunde det dog måske 
v «re berettiget endnu engang at følge de spor, der findes af 
den i Valdemarernes tidsalder. 

Det af dr. Nielsen benyttede stykke af jordebogen lyder 
således l : 

Streheret dlvj aratra Smerhemsherei ccxxviij 

Lungaheret dxlj et dim. Lidlæheret cxl 

Jurlundheret ccj et dim. Tvnaheret ccxiiij or 

Stafinsheret ccxliiij et di. Semæheret ccxc et di. 

hec est summa duo milia ccccxvij. 

Flaccabiarheret dcxv Skippingsheret cxxi 

Slaglæsæheret crclxvj Odzheret cccli 

Logaheret ccclxvj Tuteheret ccxxxxiij 

Arfsheret ccccxi Miarlosæheret dv 

hec est summa ij[m]dcccclxxviij. 

Hornsheret ccxlix Stetherasheret* cccvij 

Valbusheret cclviij Ftingstathaheret ccccl 

Ramsyoheret ccxlviij Thuthibiarsheret cclxxx 

Biafræscogheret ccxxviij Alextathaheret ccxxv 

hec est summa duo milia ccxlv. 

Hamersheret cclxxxv Falstria cccc et xxx 

Faxaheret cclxiiij or Lalandia dccclxxxi et di. 

Burghusheret cccxxx 

hec est summa duo milia c nonaginta. 

Møn håbet ccxl uno minus. 



Det er klart, hvad også forfatteren selv indrømmer, at 
der her foreligger en fortegnelse, affattet i et bestemt øjemed, 
f. ex. militært; thi den sællandske øgruppe er delt i fire om- 
trent lige store dele med hensyn til plovtal; det ligger måske 
endog nærmest at tænke på selve plovskattens oppebørsel. De 
fire deles plovtal er henholdsvis: 2416, 2978, 2245 og 2190 1 * 



1 Det meddeles ber ligesom det følgende efter fotolitografi af håndskriftet; af 
trykket i Scriptores er unøjagtigt, tildels fejlagtigt 

• Håndskriftet har Stemhemsh. med et t over m'et, der vel altså har skullet 
gå ud. 

(elJer når Møn, der synes først at være glemt, lægges til: 
24297*). 

Men denne inddeling kan intet have havt at gøre med 
de gamle sysler, netop fordi den så aldeles ses at være gjort 
på grundlag af plovtallet, uden hensyn til øernes almindelige 
forhold. For at komme til en bestemmelse af herredernes for- 
deling i sysler, må vi altså gå en anden vej, og det ligger 
da nærmest først at henvende opmærksomheden på det sted, 
hvor sællandske sysler overhoved først nævnes, nemlig Absalons 
gavebrev til Ringsted kloster (Thorkelins dipl. I 29). Her 
tillægges der nemlig „den hellige jomfru Maries og hellig 
Knuds kloster" to pengeindsamlinger (collectæ nummorum), af 
hvilke den ene kaldes „Knudsskud" — og den skal det oppe- 
bære over hele øen som hidtil — -, den anden „Alarieskud", 
— den skal det kun oppebære af de to sysler: Vestersyssel 
og Medelsyssel. Med dette aktstykke må da jævnføres pave 
Innocens's stadfæstelsesbrev på Odense Knudsbrødres privilegier 
(af 18. Febr. 1245, Thorkel. p. 148 ff.); han stadfæster nemlig 
disses ret til at oppebære et „Marieskud" (denarii st. Marie) 
i Fyn, Jylland, Alsø, Ærø, Torsland, Langeland, Låland, Falster 
og Bornholm, en ret, som Knudsklostret utvivlsomt som så 
meget andet havde arvet efter det ældre fruekonvent i Odense. 
Men har der således været oppebåret et Marieskud i Jylland 
og på alle øerne, bliver det i høj grad sandsynligt, at det 
samme har været tilfældet i Østersyssel på Sælland, kun at 
denne indtægt her har været henlagt andensteds. Vi finder 
da også virkelig en tilsvarende indsamling i de østlige herreder, 
nemlig det såkaldte Margreteskud (collecta st. Margaretæ) til 
frueklostret i Roskilde. Også dette føres tilbage til Absalon 
som biskop på Sælland, skønt det først kendes af pave Alex- 
anders bekræftelsesbreve af 16. Juli (året mangler) og 13. 
Avgust 1257 ^ Absalon, hedder det, gav denne stiftelse, for 



1 Trykte hos Thorkelin p. 219 og 223, men hor anførte efter originalerne i den 
Aroamagnieanske samling. 

at styrke den, da den var ny og ubefæstet, den pengeindtægt 
af byerne (villarum redditus) i 12 herreder tilligemed den 
tredjedel af det, der ofredes ved den hellige Margretes grav 
ved stranden, som tilkom ham. I det andet brev forklares 
denne pengeindtægt nærmere som Margreteskud, idet de samme 
herreder nævnes, nemlig: Stroharet, Liungaharet, Jurlundharet, 
Stifinsharet, Smorhemsharet, Lydlaheret, Samaheret, Tuna- 
heret, Ramsyoheret, Byauerscouheret, Faxaheret, Stathincs- 
heret. Da det nu er bekendt, at Absalon i året 1176 flyttede 
sin frænke, den hellige Margrete, fra sit begravelseskapel ved 
Køge strand til frueklostret i Roskilde 1 , så er det vistnok en 
selvfølge, at han samtidigt har henlagt denne indtægt til klo- 
stret, ligesom den jo nævnes i forbindelse med det offer, der 
bragtes ved hendes gravkirke. Men endvidere må der lægges 
mærke til, at medens stad fæst el sesbrevet kalder den „collecta 
st. Margaretæ" (redditus qui c. st. M. vocantur), så har Ab- 
salons gavebrev intet andet navn for den end „villarum red- 
ditus": det er en almindelig indtægt af byerne, der også op- 
kræves i alle andre herreder, men kun for disses vedkommende 
nu gives til frueklostret. Men når det forholder sig således, 
da er der tilvisse stor sandsynlighed for, at vi netop her har 
Østersyssels herreder, så at Marieskuddet på Sælland altså 
deles mellem Ringsteds „vor frue og hellig Knuds u og 
Roskilde „vor frue og hellig Margrete" klostre, medens det 
fra de øvrige øer og hele Jylland tilflyder Knudsklostret i 
Odense. 

Her har vi altså en opgivelse af herrederne i det ene af 
de sællandske sysler; det gælder da om at finde dem i de to 
andre. Det træffer nu så heldigt, at jordebogen nævner netop 
disse 12 i midten, og, som man måtte vente, i sluttet række; 
der er da vel neppe nogen tvivl om, at de, der står foran og 
bagefter, svarer til Vester- og Medelsyssel. Jordebogen har 
dem i denne orden: 

» Ser r. I). V 303. 

Flackebyærghæret — (og endelsen således fremdeles) — 
Slauløsæ, Løghæ, Arfs, Tuzæ, Skyppings, Odz; — Strø, Lyung, 
Jurlund, Smørems, Støfhæs, Litlæ, Tunæ, Semæ, Ram sy o, 
Byauærscogs, Sthethyums, Faxæ; — Hamars, Burghøs, Thyu- 
thæbiærg, Ryngsthat, Alæstat, Myærløs, Vvalbus, Horns. Dr. 
Nielsen har alt bemærket, at denne orden er naturlig, forså- 
vidt som den stemmer med den geografiske beliggenhed; den 
begynder nemlig ved Vordinghorg bugt, går derfra mod nord 
langs kysten, nordom til Sundet, ned mod syd lige til spidsen 
og så derfra op igennem midten til Horns i Isefjorden. Men 
dette er da en grund mere til tillige at anse den for historisk. 
Følger man på kortet fordelingen af disse herreder, da vil 
man finde, at den falder på den naturligste måde. Østersyssel 
strækker sig fra nord, mellem Øresund og Isefjordens østligste 
arm, ned til Præstøbugten, således at dets vestlige grænse 
dannes af en næsten lige linje fra dennes inderste vig til Ros- 
kildefjordens vestligste indskæring; Vester syssel derimod be- 
grænses af Beltet og Isefjordens mellemste arm, og en linje 
fra dennes vestlige vig til Bavelsesø og Suså; Medelsyssel 
endelig omfatter øens sydlige halvø (tilligemed Møn?) og en 
bred strækning lige nordpå indtil Isefjorden, tilligemed dennes 
store halvø Hornsland. De tre syslers størrelse er temmelig 
forskellig; efter det forhen anførte stykke af jordebogen falder 
der på Østersyssel 3463 ploves jord, på Vestersyssel 2473, 
på Medelsyssel 2582 (eller 2821); men hertil må dog be- 
mærkes, at Østersyssel, især i de ældste tider, for en meget 
stor del var bedækket med skove (mod nord) og med heder 
(mod syd), medens de andre egne i så henseende var langt 
fordelagtigere stillede. Ved den fordeling af herrederne, der 
findes i plovtalregistret, ses dog sysselinddelingen at være 
tø til grund, forstyrrelsen er ene opstået ved de 3 sydligste 
herreders udskillelse. De to af disse, Hammer og Bårse, 
bele halvøen, er tagne fra Medelsyssel, der endvidere har 
mistet Merløse til Vestersyssel, men atter har fået vederlag 

i Ramsø, Beverskov og Stevns af Østersyssel, som endvidere 
har tabt Faxe til småøerne; derved er dettes grænse ind- 
snævret fra linjen Roskilde — Præstø til en skrå linje fra Ise- 
fjord til Køgebugt (ved Jersie), men herved er tillige det, der 
synes at have været hensigten med omlægningen, den ligelige 
fordeling af plovtallet, opnået. 



TO STEDSBESTEMMELSER TIL ERIK EMUNES 
HISTORIE. 

(1872.) 

jl>anske Samlinger for Historie, Topografi, Persona!« og Literaturhtstorie 2. R. 1. Bd. 
S. 376—80. — Her mod et Par Tilføjelser af Forfatteren.] 



I. Arnakke- 

Oaxe har en fortælling om Knud Lavards brødre, Harald 
Kesja og Erik Emune, der i et enkelt punkt synes at være 
misforstået. De to brødre, siges der, fejdede på hinanden; 
Erik overfaldt Harald på sin borg ved Roskilde, hvor han fra- 
tog ham hans skatte og førte dem til „et ringe og forfaldent 
>ted ved navn Arnakke" x . Senere hen gjorde Harald gen- 
gæld: han kom uforvarende over Erik og afbrændte huset, da 
han mistvivlede om at kunne føre byttet med sig. Dette Ar- 
nakke har man søgt på to forskellige steder ved Isefjordens 
vestlige kyster-, men intet af dem vides nogensinde at have 
havt historisk betydning, og, hvad mere er, det er neppe sand- 
synligt, at Erik skulde være bleven i broderens umiddelbare 
nærhed med sit bytte, især da han af Knud Lavard var sat 
til jarl over „øerne", vistnok Odense stift, der strakte sig til 
Grønsund, Aissund og Femersund. 

1 Saxo p. 627: cæterum Arnacum rapta congessit, sordido neglectoque loco 
splendtdas opes conplezus. (Første udg. har Aruacum.) 
* Saxo p. 627, nota 2; p. 1021 f. 
A. O. Jørgensen: Afhandl. I. 16 

Navnet Arnakke forekommer da i virkeligheden også? 
indenfor dette område, skønt i en noget forvansket skikkelse; 
den såkaldte Avernakø hed nemlig tidligere Arnakke (Kirke- 
hist. samlinger VII 639 x ). På denne lille ø, der først 1536 
fik sin egen kirke, kan det dog neppe antages, at Erik har 
havt nogen gård; derimod ledes vi ved dens navneforandring 
på et andet spor, der snarere turde være det rette. Ved Ny- 
borg findes der nu en lille gård ved navn Avernakke, og af 
ældre aktstykker fremgår det, at der til Nyborg slot har hørt 
en større vang af dette navn, som i lenets jordebøger fra det 
16. århundrede skrives netop som den lille ø i samme len: 
„Affuirnack" o. 1. Denne vang træffes alt i en dom, afsagt 
hellig tre kongers dag 1539 i Nyborg af sex adelsmænd og 
bispen i Odense, hvorved tienden af Arnakke mark tildømmes 
præsten i Nyborg (mod Vindinge sognepræst), idet der siges: 
„det findes i sandhed, at både slot og ladegård ligger i Ny- 
borg sogn, og desligeste fornævnte Arnakke mark" 2 . Også i 
sognebeskrivelsen fra 1681 (forarbejde til matriklen) nævnes 
to marker under Raskenborg hovedgård: „lille og store Aur- 
nache". 

En nærmere bestemmelse af stedet, hvor denne vang skal 
søges — sognebeskrivelsen lader den mod nord begrænses af 
det vandløb, der flyder i Ladegårdssøen og senere gennem 
staden — , fås af navnet „Arnakkehoved", der alt forekommer 
i Kristoffer af Bajerns stadsret af året 1446, i hvis 4. kapitel 
det hedder: „Item at deres frihed skal række østerud al Øen 
over, sønder ud fra Slipshavn og indtil Arnakke hoved, oy 
al Arnakke vester tid til Borgeskov, nør ud al deres for- 
nævnte mark og skove" 8 . Endnu 1696 nævnes det af Klavs 

1 Formen Avrnakke tyder på, at det oprindelige navn var Arv(e)nakke; sml. 
Ar(v)esø, År(v)eskov, Ar(v)sherred osv. (som det synes af plantenavnet arve, arre, ar, 
der nu i folkesproget betegner stellaria media, „vild havre", men fordum også har 
været tillagt den dyrkede havre, som i jordebøgerne, hvor den i reglen kaldes: „arre. 
aure u „ar"). 

* Hofmans fundatser V 535. 

3 Afskrift i Lerches „Nyborg stadsspejl" imellem Badens papirer i rentekammer- 
arkivet. 

Rask i et andragende meUem endel skanser eller vagtsteder 
fra den svenske krig, nemlig: „Knudshoved og langs stranden 
neder ad Kertemynde til, Slipshavn og ved Arnakke hoved" 1 . 
Dette hoved må da søges på Nyborg havns vestlige kyst, så- 
ledes at Arnakke mark har strakt sig herfra vesterpå til Vin- 
dinge bymark og nordpå til det omtalte vandløb i byen. 

På dette sted kunde man da vistnok med megen føje 
søge Erik Emunes forfaldne borg. Når det hus, der byggedes 
her en menneskealder senere af hans broderdatters søn, kaldtes 
„Nyborg", så ligger der jo alt i dette navn et minde om en 
ældre gård, hvis plads denne skulde udfylde og hvis jorder 
den altså efter al sandsynlighed tog i arv; men der haves 
ellers intetsomhelst minde om en sådan gård; — thi præste- 
indberetningen fra 1621 om en „Gammelborg" i Vindinge sogn 
er alt for løs til at kunne tåle en nærmere prøvelse 2 . Senere 
var Nyborg, som bekendt, hovedsæde for den større halvdel 
af Fyn, ligesom det efter sin beliggenhed dannede det natur- 
lige midpunkt for hele den øgruppe, der sluttede sig til Fyn, 
— ja endog hele rigets „hof" holdtes her; der er da vistnok 
stor sandsynlighed for, at der også før Nyborgs anlæggelse 
her har været et hus af ikke ringe betydning, selv om det 
kan have forekommet Saxe, der levede i stentårnenes tid, som 
et „ringe og uanseligt sted". 



IL Stedet, hvor kong Erik blev dræbt. 

Efter den i strængeste forstand samtidige Roskildekrønike 
— (der blev affattet et par år efter begivenheden) — fandt 
drabet sted „på et thing i nærheden af Ribe" 3 , hvorpå kong 
Eriks lig blev jordfæstet i Ribe domkirke. Saxe nævner intet 

1 Rentekammerets resolutionsprotokol nr. 39, fol. 248. — [Senere Tilføjelse:] Af 
en sag i rentekammerarkivet med kort over en del af fæstningens terræn ses, at Lille 
eller Pib Avernakke ligger op til fæstningens vestlige vold syd for Ladegård ssoen. 

* Snhms samlinger I 72. 74. 

3 Ser. r. Dan. I 385: veniens ad quoddam placitum juxta Ripam etc. 

16* 

bestemt sted, men siger, at kongen opholdt sig i Ribe ved 
den tid, og at han blev dræbt på et almindeligt thing. 'Plog 
kom nemlig til ham i Ribe for at modtage sin sold som hær- 
mand; netop dengang blev kongen opfordret til at dømme 
nogle bønder imellem i en sag, der havde sat lidenskaberne i 
stærk bevægelse, og han bestemte da, at den skulde foretages 
på et offenligt thing 1 . Her blev nu blandt andet rejst klage- 
mål mod Plog, og han trådte (rem for at forsvare sig på 
kongens opfordring, medens denne selv søgte at få thinglarmen 
til at lægge sig ved at slå til lyd med hånden. Imidlertid 
lagde Plog mærke til, at kongen var uden brynje, hvorpå han 
gennemborede ham med sit spyd og råbte til de omkring- 
stående: „kongen vog jeg, slår I hans svende ! u Hirdmændene, 
der rimeligvis var delte i partier ligesom selve thingalmuen, 
trak sig nu tilbage; kun Erik Håkonsøn, der på grund af sin 
sindighed kaldtes Lam, trådte til og dækkede kongeliget med 
sit sværd. — De senere udtog af Saxe henfører selve drabet 
til Ribe. 

Sven Ågesøn er den eneste af de ældre forfattere, der 
nævner et bestemt sted, nemlig Urnehoved lands thing: det 
samme siges i en kongeliste fra det 13. århundrede 2 ; begge 
steder kaldes Plog desuden „Sorte". — Folkevisen og Knyt- 
lingesaga nøjes med at kalde stedet et thing. 

Som utvivlsomt fremgår det heraf, at drabet fandt sted 
på et sædvanligt thing, ikke noget kongeligt hirdstævne; det 
går alle kilder ud fra. At dette thing må søges i nærheden 
af Ribe, ikke i byen, er lige så utvivlsomt. Endvidere nævnes 
Urnehoved udtrykkeligt, og det af en forfatter, der vel skrev 
50 år efter begivenheden, men hvis fader og farfar havde hørt 
til kong Eriks trofaste tilhængere, og denne opgivelse strider 
ikke imod en eneste kildes ord eller opfattelse. 

1 Saxo p. 665: ad quem (regem) Ripam veniens. (Plog) militiæ titulo stipen- 
dium postulabat. — Et forte Ericus, inter quosdam populares acrius dusidentes regal i 
judicatione coinponero rogatus, publica id concione exequi statuebat. In qua quum 
Plogus etc. 

* Sit. r. D. I 61 : In Urnensi placito, Plogh qvidam, cogoomento Niger etc. p. 22. 

Man skulde da synes, at der ikke ret vel kunde tvistes 
om dette punkt; men alligevel har der, som det synes lige 
siden middelalderen, været rejst tvivl om Svens Ågesøns efter- 
retning, der er bleven betegnet som en gætning, støttet til 
Urnehoveds almindelige betydning: Hamsfort, Hvidtfelt („efter 
gamle årbøger"), Vedel 1 , Holberg, Langebek og Suhm er enige 
i at henlægge drabet til Hvidding herredsthing I den nyere 
tid har dog atter Wimpfen * udtalt sig for Urnehoved, og Mol- 
bech, Munch og Helveg har fulgt ham heri, medens Allen og 
Kønigsfeldt gengiver Roskildekrønikens ubestemte udtryk. 

Dr. O. Nielsen har gentagne gange gjort dette spørgsmål 
til genstand for en undersøgelse, uden dog at komme til et 
bestemt resultat; thi medens han først peger hen til et for- 
mentlig sysselthing i Ribe, henstiller han det senere som 
sandsynligt, at det var et kongeligt hirdthing i eller ved denne 
by 3 . Denne sidste udvej er dog formentlig umulig efter Saxes 
udtrykkelige ord og den stadfæstelse, de får af alle andre 
kilders fremstilling; det første er i alle tilfælde meget misligt 
efter Roskildekrønikens „juxta Ripam", men efter en anden 
betragtning er det ligefrem umuligt. 

I Jydske lov (2, 8) forudsættes det nemlig som givet, at 
der indenfor dens område holdes landsthing hver lørdag; dette 
stadfæstes ikke blot for Nørrejylland og Fyn af de afsagte 
landsthingsdommes datum, men også for Urnehoveds vedkom- 
mende af et thingsvidne, taget lørdagen d. 6. Oktober 1391 4 . 
Som følge deraf måtte herreds- og sysselthingene holdes på 
andre ugedage, da de samme sager forekom og de samme 
personer (sandemænd osv.) var sysselsatte begge steder. Det 
fremgår da også f. ex. af de sysselthingsakter, der er med* 



1 Denne dog kun tildels (i oversættelsen af Saxe) ; i indledningen til folkevisen 
foretrækker han Urnehoved. 

* Gesch. u. Z. des Herz. Sadjfltland, s. 91. 

* Annaler f. n. oldk. 1660, s. 219 ff. Sysselinddelingen s. 29. 72 (1867). Malt 
herred s. 159 ff. (1870). 

* Dipl. Flensborg, nr. 35—37: 1397, des negesten sunauendes na sunte Michelis 
daghe, op derae landsdinghe fcu VrenhOuede in Sunderjutlande. — Smal. nr. 116: 
Fynbolandsthing en lørdag 1438. 

delte som bilag til dr. Nielsens bog om sysselinddelingen, at 
dette var tilfældet. Varde sysselthing holdtes om onsdagen, 
ligesom Hardbo og Vendsyssel 1 , Almind og Jellinge derimod 
om tirsdagen 2 ; og ikke mindre er den dom, dr. N. nævner 
fra Ribe (formentlige) sysselthing, udstedt på en onsdag 9 . — 
Men nu falder kong Eriks dødsdag, d. 18. Sept. 1137, netop 
på en lørdag, og da der ikke er fjerneste grund til at antage, 
at bestemmelsen om landsthingsdagen er forandret i årene 
1137 — 1241, siden den holdt sig hele middelalderen igennem, 
så følger deraf med nødvendighed, at drabet må have fundet 
sted på et landsthing og altså ved Urnehoved. Og denne be- 
stemmelse strider, som vi har set, ikke imod en eneste kilde, 
medens den stadfæstes af Sven Ågesøn, der også af andre 
grunde måtte antages for særdeles vel underrettet. 

1 O. Nielsen, Sysselinddelingen, s. 37; tillæg nr. 2. 5-8. 10. — IL — 3. 

■ Srast. nr. 4. 9. 

* Smat. s. 72. S r. VIII 236: onsdagen d. 28. Sept. 1433. 

iranske Samlinger for Historie, Topografi, Persona! • og Literaturhistorie ± R. 4. Bd. 
S. 324-37. — Her med en enkelt Tilføjelse af Forfatteren.] 



Aline bemærkninger om „stedet, hvor kong Erik blev 
dræbt" i disse samlingers (anden række) første bind (ovfr. s. 
243 fl.) blev allerede kort efter (2. bind s. 228 fl.) gjorte til 
genstand for en kritik af hr. Joh. Steenstrup i „Nogle bemærk- 
ninger om tingdage". Når jeg dengang ikke troede at burde 
imødegå disse indvendinger, var det dels fordi jeg håbede at 
komme tilbage både til spørgsmålet om middelalderens „rets- 
ferier" og det om stedet for kong Eriks drab i en større 
sammenhæng, dels fordi de forekom mig at være så svage og 
at røbe en så stor mangel på kendskab til middelalderens 
samfundsforhold i det hele, at det neppe kunde være ønske- 
ligt at underkaste dem en sammenhængende kritik, så meget 
mere som de så vidt mig bekendt var forfatterens første forsøg 
i literaturen; med hensyn til hovedspørgsmålet måtte jeg des- 
uden antage, at hr. overlærer Kinch, hvis fremstilling af „Snaps- 
thing, drikthing osv." (Jydske samlinger I f>6 fl.) nærmest 
dannede udgangspunktet for den selvstændige del af afhand- 
lingen, vilde føle sig opfordret til at tage til genmæle mod 
den. Da dette nu imidlertid ikke er sket, men hr. K. tvert- 

imod har rettet sin kritik mod mine ovenomtalte bemærkninger 
(Danske saml. 2. r. IV 126 fl.), og da hr. St. siden den tid 
er fremtrådt som forfatter til en stor og sammenhængende 
skildring af den danske middelalders samfundsforhold med for- 
dring på at grundlægge en væsenlig ny, på et bredere kilde- 
studium hvilende opfattelse af dem, så må jeg anse det for 
ønskeligt alt nu at genoptage spørgsmålet om, hvor kong Erik 
faldt, for ved samme lejlighed at komme ind på de andre 
spørgsmål, der nu er satte i forbindelse med det. 

Hr. Kinch bringer sagen ind under forskellige almindelige 
betragtninger, der formentlig skulde give hans opfattelse, at 
drabet fandt sted i byen Ribe, en større sandsynlighed; i den 
henseende kan jeg ikke følge ham, da striden drejer sig om 
en enkelt rent udvortes kendsgerning, som vi har udtrykkelige 
vidnesbyrd om i de historiske kilder; det bliver altså disse 
udsagn vi må prøve, er de ikke tilstrækkelige til at skaffe 
vished, så er spørgsmålet efter min mening ørkesløst, da tingen 
i sig selv er ligegyldig og kun har den indirekte betydning, 
som enhver bestemt afgørelse af videnskabelige tvivlsmål 
kan få. 

Der haves som bekendt tre forskellige efterretninger om. 
kong Eriks drab, nemlig den aldeles samtidige Roskildekrønike 
(Ser. r. D. I 385), Sven Ågesøn, der skrev en 50 år senere 
(smst. p. 61), og Saxe, hvis værk atter var en snes år yngre 
(ed. Moller p. 665); af disse tre er selvfølgelig den første den 
vigtigste. Roskildekrøniken fortæller da, at kong E. blev dræbt: 
veniens ad quoddam placitum juxta Ripam — og at det næste 
kongevalg skete: eo mortuo et Ripis sepulto. Kan dette for- 
stås anderledes, end at han kom til et thing i nærheden af 
Ribe, blev dræbt og dernæst begraven i Ribe? Hr. K. siger, 
at apud „hos den tids latinister" ofte bruges for at betegne 
stedet hvor noget er eller sker, og han formoder at det samme 
kunde ske med juxta. Hertil må dog bemærkes, at apud alt L 
klassisk latin svarer til vort hos, ved, og bruges omtrent som 
„in tt („apud exercitum est", „apud provinciam Syriam" o. 1.),. 

medens juxta sikkert overalt betyder udenfor, ved siden af. 
Selve vor forfatter bruger gentagne gange apud for at betegne 
byen. hvor noget finder sted, ligesom han simpelthen sætter 
navnet uden præposition (Sleswic, Slagløse osv. apud Mogun- 
tium, Århus, Ripam), men juxta forekommer ikke i denne be- 
tydning, og sålænge det ikke er eftervist her eller hos nær- 
liggende forfattere, kan det ikke forstås anderledes end som 
„udenfor". 

Hr. K. anser Saxe for den pålideligste, som han er den 
udførligste kilde; vi går derfor over til at betragte hans frem- 
stilling. K/s oversættelse bringer intet nyt moment ind i 
sagen, da jeg ikke har opfattet Saxes udtryk ånderledes eller 
lagt andet ind i dem, men jeg har refereret stedet i større 
omfang og som jeg tror med rette. Saxes fortælling har nemlig 
tre momenter, ikke blot to; der fortælles om Plogs komme til 
Ribe, om en strid mellem bønder, der af kongen blev hen- 
skudt til afgørelse på thinge, og om en klage, som på dette 
thing rejstes mod Plog (og gav den umiddelbare anledning til 
drabet). 

Hvert af disse momenter er uafhængigt af de andre. 
Plog kommer til kongen i Ribe for at få sin løn som hird- 
mand; derefter siger han, at kongen har givet ham håndsal 
på at dræbe ham. Mærkeligt nok er dette bleven fortalt den. 
ene gang efter den anden uden at vække anstød og uden at 
friste til en nærmere forklaring; Plogs ræsonnement er dog 
mildest talt påfaldende. Ved at modtage måle trådte han jo 
netop i personligt tjenesteforhold til kongen, og et drab var 
da ikke blot en forbrydelse ganske i almindelighed, men særlig 
r drottensvig", forræderi mod sin umiddelbare husbonde. Plog 
skildres af Roskildekrøniken, der iøvrigt deler hans politiske 
antipathi mod Erik, som en uhyggelig mand og et Guds. 
vredens redskab (vir deformis — pro se nihil faciens — '); det 
ligger da måske nærmest at forklare Saxes beretning om Plogs 
senere forargelige spot over sin udåd således: han havde lovet 
at tjene kongen, ja endog fået løn derfor; men den bedste 

tjeneste, man kunde gøre den mand, var at slå ham ihjel! 
Hvorom alting er, så er fortællingen om at Plog i Ribe tog 
tjeneste hos kong Erik noget selvstændigt, der af Saxe tages 
med for at karakterisere manden som en nidding. Men det 
vhører tillige til det følgende; thi fra det øjeblik af, da Plog 
havde taget måle, var han optagen i kongens følge, medens 
i han hidtil vel havde været hirdmand, men uden at gøre tje- 
neste om kongens person og derfor uden at tage måle 1 . At 
han gjorde det, var selvfølgelig for at få lejlighed til drabet, 
at han forsvarede det med den uhyggelige spøg forudsætter, 
at man særlig bebrejdede ham netop dette. 

Og lejligheden frembød sig snart, ikke samme dag, måske 
ikke engang samme uge, det står der intet om — kong 
Valdemars dødsfjender blandt hirdmændene søgte forgæves lej- 
lighed i måneder og år — , men det traf sig, at der gaves 
anledning til at holde thing; netop dengang kom nemlig bønder 
til kongen for at bede ham om en voldgiftsdom, han derimod 
henskød sagen til thinge. Hvad var det nu for et thing? 
Saxe giver os en modsætning: Ericus rogatus componere — 
og publica concio. Er der nu god mening i at tænke sig 
denne modsætning som den mellem kongen alene og et hird- 
stævne? Hvad skulde hirden? Det kunde jo ikke være kongens 
mening derved at give sagen større højtidelighed, eller at råd- 
iføre sig med sin hird; vilde han sligt, kunde han jo lade ved- 
kommende kalde; hirdmænd er ikke de rette dommere eller 
vidner i sager mellem bønder. Det „offenlige thing" må nød- 
vendigvis være et thing, hvor de stridende parters ligemænd 
er at træffe, hvor kongen altså kan få oplysning om sagens 
sammenhæng fra andre sider eller oplysning om tidligere til- 
fælde af den art osv., kort thing af bønder. Og det samme 
stadfæstes af den tredje fortælling, der slutter sig hertil: en 
af almuen (plebs) kærer på Plog og dennes forklaring æskes; 



1 De herhen hørende forhold har jeg nærmere behandlet i en egen afhandling, 
der er indleveret til oldskriftaelskabeL 

thinget var altså ingenlunde indskrænket til den ene sag. Da 
sa kongen er dræbt, råber Plog: kongen slog jeg, slår I nu 
hans svende (milites), hvorpå hirdmændene adsplittes af frygt; 
bønderne var altså tilstede i stort overtal. Det er derfor 
utænkeligt, at der her skulde være tale om andet end et ganske 
almindeligt thing, hvad enten det nu holdtes for et herred 
eller et større område. 

Hvor dette thing holdtes siger Saxe intet om; fortællingen 
knyttes for ham til Ribe som det sted, hvor kongen havde 
taget Plog i sold og senere var bleven begravet; men hvor 
drabet udførtes vidste han ikke eller brød han sig ikke om at 
meddele; det er ikke den eneste gang vi træffer dette hos 
ham. Havde vi altså ikke andre kilder end de to nævnte, 
vilde vi kun vide dette med sikkerhed, at kong Erik faldt på 
et offenligt thing ved, i nærheden af (men ikke i) Ribe. Vi 
kommer nu til den tredje kilde, Sven Agesøn, der navngiver 
thingstedet som det på Urne, ved hærvejen på skellet af Lyng- 
toft og Ris herreder. 

Man skulde antage, at dette vidnesbyrd af en forfatter, 
hvis fader selv hørte med til landets mest fremragende mænd 
på kong Eriks tid, ja endog stod ham personlig nær, måtte 
ubetinget stå til troende, siden ingen anden kilde bruger et 
eneste udtryk, som strider derimod. Ikke desmindre søger hr. 
K. ved flere indvendinger at svække dets betydning. Til disse 
vil jeg nødig regne tvivlen om, hvorvidt Age Kristjernsøn 
endnu stod på kongens parti, da denne blev fældet nogle få 
ir efter at de havde kæmpet sammen mod Nils, thi jeg for- 
mår ikke at indse, hvad en mands parti standpunkt har at 
gøre med hans viden om et historisk faktum, der havde selv- 
samme interesse for venner og fjender; spørgsmålet er, om 
han stod begivenhederne nær og levede med i dem, og det er 
der jo ingen tvivl om; ved kongevalget kort efter fremtrådte 
den gamle høvding Kristjern selv på thinge, hvor kongevalg 
holdtes, med barnet Valdemar for at hævde dets ret for frem- 
tiden. Nu er det jo vist nok, at hverken Kristjern eller Åge er 

umiddelbart forfattere til den krønike, vi her omtaler, men det 
er dog en sjælden heldig hjemmel, vi i dette tilfælde har, og 
det vil ikke være uden farlige konsekvenser for vor middel- 
alders historie, hvis vi skulde anse os for berettigede til at 
vrage den. 

Kinch anfører den fejltagelse, Sven gør sig skyldig i med 
hensyn til Harald Kesjas dødssted som parallel, men den er 
alt andet end heldig. Den samtidige Roskildekrønike nævner 
nemlig kongsgården Skipping i Jylland, Sven Jelling, Saxe 
endelig Skipetorp. Et Skipping findes nu slet ikke i Jylland, 
men på Sælland, thi man kan dog ikke i alvor ville sige: 
Skipetorp eller Skipping; forfatteren har simpelthen forvexlet 
det rette sted, som iøvrigt var ham ubekendt, med et han 
kendte, og netop det samme har Sven gjort, kun at krønikens 
forfatter er gået efter lydligheden, Sven efter beliggenheden: 
thi under disse forhold må vi vel antage, at Skipetorp (Skærup) 
er det rette. Men Ribe og Urnehoved kan dog vel ikke 
sammenlignes hermed, ligesom et kongedrab på thinge vel må 
antages at efterlade et bestemtere minde end en prætendents 
mord. 

Hvad endvidere den omstændighed angår, at kong Eriks 
lig jordfæstedes i Ribe, da har vi alt af Roskildekrøniken set, 
at dens forfatter anså det for en ting, der var værd særlig at 
omtale; for ham var det altså ikke uden videre givet, at kongen 
skulde begraves i det stifts hovedkirke, hvor han døde: der- 
imod vilde det snarest være påfaldende at omtale det, dersom 
drabet var foregået i den selvsamme by. 

Hvilke forhold der i det hele gjorde sig gældende ved 
slige lejligheder, er det nu umuligt for os at afgøre eller blot 
komme på spor efter; det afhang jo ikke af den døde, hvor 
han kom til at hvile, når han pludselig fandt sin bane etsted 
i landet, endnu mindre afhang det dog vistnok af vedkommende 
biskop, til en tid da prælaternes magt var så ringe her i 
landet. Sven Estridsøn døde som bekendt i Sudtorp ved Urne- 
hoved, men hans lig førtes til Roskilde. 

Endelig kan her endnu bemærkes, at det ikke går an 
uden videre at slå fast, at Plog var fra Ribeegnen, og at det 
.selvfølgelig endnu mindre kan bruges til at trække drabsscenen 
over mod stiftstaden. Vi træffer ham igen en rum tid efter, 
men da er det blandt Friserne i Mildeborg, hvor han kæmper 
mod Eriks søn Sven; navnet Plog var endnu længe efter ikke 
ualmindeligt netop på denne egn 1 . Hvad skulde der nu være 
i vejen for at henføre ham hertil? eller til en hvilken som helst 
anden egn? 

Det forekommer mig at være så indlysende, som den slags 
ting overhoved kan være det, at vi intet valg har med hensyn 
til stedet, hvor kong Erik blev dræbt. Den historiske videnskab 
befatter sig ikke med de muligheder, som ligger bagved et- 
hvert nok så fuldstændig afhjemlet faktum, men den viden- 
skabelige disciplin kræver tvertimod opgivelse af alle formod- 
ninger, ønsker, sandsynligheder og hvad det alt hedder, som 
vil lægge sig i vejen for anerkendelsen af det bestemt over- 
leverede. 

Vi kommer til hr. Steenstrups indvendinger mod et andet 
indicium, sam jeg havde fremdraget for at udelukke den sidste 
tvivl om sandheden af Sven Ågesøns efterretning. Kong Eriks 
drab faldt på en lørdag (18. Septbr. 1137), og netop denne 
var i Jylland og på Fyn, som også i Skåne, landsthingsdag. 
Hr. St. gjør opmærksom på, at dette ikke udelukker mulig- 
heden af, at det kunde have fundet sted på heredsthing, da der 
haves exempler på at også disse holdtes om lørdagen, hvad 
jeg havde betvivlet. Men han går endnu videre, idet han 
søger at godtgøre, at det ikke kan have været et sædvanligt 
thing, siden d. 18. Septbr. faldt indenfor høsthelgen, da det i 
middelalderen var forbudt at aflægge ed, hvorfor de regelmæs- 
sige thing var stansede så længe. Dette sidste er et led i 
udviklingen af begrebet „retsferier", som udgør hovedindholdet 
af den nævnte afhandling. Vi skal søge at følge forfatteren i 
denne mærkelige fremstilling. 

1 Saxo p. 691. Sral. th i ngs vidnerne i Svuvstedbogen. 

„Thingene afholdtes, siger forfatteren, fra oldtiden af ikke 
hele året igennem. Det ansås for en almindelig pligt at søge 
thing, og skulde denne forpligtelse udstrække sig over hele 
året, vilde al tid blive optaget med thingfærd. Der var derfor 
indrettet retsferier, som knyttede sig foruden til så- og høst- 
tiden til de store gudefester, og efter kristendommens indførelse 
til kirkefesterne. Disse helg, der indtog endog mere end halv- 
delen af året, vare fredstider og kaldtes f. ex. i de gamle 
svenske love „julafridher, warfridher, anfridher (høstfred )* 
osv. ! Forbrydelser, begåede på disse tider, straffedes særligt 
som overtrædelser af kirkens fred. Processer turde derhos 
ikke finde sted. Ingen var forpligtet til at søge thing; men 
thingstederne vare på den anden side ikke lukkede for forhand- 
linger. Undtagelsesvis kunde enkelte sager foretages i rets- 
ferierne og ed endog aflægges angående disse, skønt der i 
helgene ellers ikke kunde sværges på bog. Ligeledes kunde 
biskoppen tillade, at ed aflagdes i sager, når parterne vare 
enige om at foretage disse til thinge." 

Hvad beviserne for denne skildring af thingforholdene i 
hedenskabets tid angår, da går det forfatteren som det gik 
Tordenskjold, da han kun havde én mand; der henvises til 
Nordstrøm, og han siger uheldigvis netop det modsatte af 
hvad hans navn her skal være hjemmel for. „Vidkommande 
tingtiderne, står der på det anførte sted, så stodo dessa sanno- 
likt under hedniska tiden i sammanhang med religions- och 
offerfesterne, och lampades sedermera narmare efter jordbrukets 
behof och christna kyrkans høgtider, då folket dock i mangd 
skulle førsamlas." Hertil føjes i en anmærkning henvisninger 
til Snorre (Ynglingesaga k. 8. Olav hellig k. 76) og følgende: 
— „och då under hednatiden r&ttskipningen i allmanhet stod 
i forbindelse med religionskulten — høfls val ock domsting, 
då folket dessutom før religionsfesterne var samladt ". Nord- 
strøms ord er for det første en formodning, alt efter formen; 



1 Om de svenske loves fredstider se Nordstrøm, Sv. samhallsforfatningeos hist. 
II 513 fif. 

han tænker sig dernæst thing holdt samtidig med festerne, 
og han tilskriver det endelig en senere udvikling, at man 
gjorde kirkens fester til thingtider og iøvrigt rettede sig efter 
jordbruget. Men hvad beviser det om retsferier i de hellige 
tider? 

Vi gør vistnok rettere i at holde os til kilderne, de fore- 
liggeode love og aktstykker. St. undlader på ingen måde at 
rådføre sig med dem, men de er fra en altfor sen tid eller 
ensidig valgte. Der anføres som „hovedlovsted" en passus af 
Eriks sællandske lov, som om den havde nogensomhelst avto- 
ritet udenfor sit bestemte område. Lad os hellere se os om i 
noget større kredse for om muligt at fa blik for hvad det her 
drejer sig om. 

Ordet „retsferie" er moderne og kan derfor let være vild- 
ledende; middelalderen kalder den tid, da der ikke må aflægges 
ed, for „helg", „fred" (hellig tid, fredstid); brud herimod er 
-helgbrud". Der kan ingen tvivl være om, at det er kirken, 
som bærer denne tanke frem, det viser sig ved en betragtning 
af forholdenes udvikling overalt hvor vi kan følge den, at det 
er gennem langvarig og hårdnakket modstand den endelig gør 
sig gældende. Der kan da så lidt være tale om en arv fra 
hedendommen, at det snarere er som modsætning til denne, 
at kirken af al magt søger at hævde de hellige tiders fred. 
Tanken, der som bekendt ligger til grund herfor, er denne, at 
man efter kristendommens lære aldrig burde gå i rette, aldrig 
sværge og bære vidnesbyrd mod hinanden, aldrig hævne sig 
selv; men da nu dette ikke kan gennemføres, så opstilles dog 
den fordring, at det ikke sker på de hellige tider, om søndagen, 
i julen og påsken ; før og efter får man så gøre hvad der ikke 
kan være andet „for vore hjerters hårdheds skyld". 

Kong Knud den store siger i sin såkaldte kirkelige lov 
(k. 17): „vi forbyder gudsdomme og eder på helligdage og 
tamperdage og i vårdagene og de rette fastedage, og fra ad- 
vent til ottende dagen efter tolvtedagen og fra septuagesima 
til 15 nætter efter påske". „Og i disse hellige tider være der 

fred og enighed blandt alle kristne, såsom det er ret, og alle 
sager skal hvile. Og når nogen er den anden borgen skyldig 
eller bøder for verdslige ting, så yde han det. gerne, før eller 
efter. " „Vårdagene" (lengten dagas) er ligesom den svenske 
„vårfred" langefasten før påske, som talrige lovsteder viser 
(den latinske text har dies quadragesimæ), og har intet med 
årstiden eller pløjetiden at gøre, lovgiverens bestræbelser går 
kun ud på at fjerne trætterne og hvad der minder om dem, 
aflæggelse af ed og bøders udredelse, så langt fra de store 
højtider som muligt. Det er overordenlig betegnende for hin 
tids hele tænkemåde, når Æthelred, der alt udsteder det samme 
lovbud på to steder, den ene gang til gudsdomme og eder 
føjer bryllupper: også ægteskabet var nemlig efter den ældre 
kirkes opfattelse mere en tålt end en hellig institution: derfor 
måtte viede mænd afholde sig fra det og de hellige tider for- 
skånes 1 . 

I Vestgøtelagens kirkebolk (yngre recension) hedder det 
(k. 49): „den der sværger i advent og inden ottende dag efter 
tolvte juledag eller inden ni ugers faste eller i påske helg 
<eller andre dage, da ed ej bør gå, bøde trende 16 ørtug, — 
og det kaldes ulovlig ed og ej mened" (Schlyter, V. G., s. 97 
f.). Her har vi da de selvsamme tider som i England; hvor- 
for da ikke den samme begrundelse? 

Jydske lov (2, 83) regner ligeledes julehelg fra advent til 
•ottende dag efter tolvte dag, men påskehelgen ender her med 
påskeugen; derimod tages pinseugen med. Omtrent på samroe 
standpunkt står Frostethings loven (3, 20), idet den dog nøjes 
med tre ugers fred før jul, 2 i julen, 7 i fasten og 1 i påske 
og pinse; dertil føjer den gangdageugen. 

Det er iøvigt kun undtagelsesvis, at lovbøgerne kommer 
ind på dette spørgsmål, de går især ud på at fastsætte hellig- 
dagenes antal m. h. t. helgbrud for arbejde, hvad der jo iøv- 
rigt står i nærmeste forbindelse med det foreliggende spørgs- 

1 Reinhold Schmid, Gesetze der Angela 2. udg., s. 225. 231. 265 

mål efter sin oprindelse. Her ses det da endnu tydeligere, 
hvor forskelligt det stillede sig i de forskellige egne, hvorledes 
helligdagenes antal var forskelligt for hvert lovområde, ligesom 
også hellighedens grad varierede i det uendelige. At dette 
måtte blive tilfældet lå allerede deri, at helligdagene stod i 
forhold til helgnerne og at deres højtideligholdelse ofte var 
folgen af særlige løfter, som de tildels er os historisk bekendte. 
Endog i henseende til helligdagenes længde herskede der den 
største vilkårlighed. Medens Vestgoterne nøjedes med at holde 
helg fra morgen til aften, regnede man i Jylland (og Uplandene) 
efter solemærker, fra aften til aften, i Skåne og Sælland fra 
(foregående) middag, „da halvhelg er", til aften, i Norge og 
|>å Island endog fra (foregående) non til (følgende) otte; den 
hellige tid varierer altså fra ét halvt til tre halve døgn 1 . 

Det lå i sagens natur, at kirken søgte så meget som mu- 
ligt at udvide helgens udstrækning, både egennytte og ædlere 
grunde talte derfor: „helgbrud" var en vigtig indtægtskilde for 
hispen, og de motiver, som fra først af .havde talt for at ind- 
skrænke fejdernes og rettergangens omfang, var bestandig til- 
stede, sålænge disse brud på den kristelige broderkærlighed 
endnu fandtes. Det er da også bekendt nok, at den såkaldte 
-gudsfred" (treuga dei) fandt varme forkæmpere, især efter 
korstogenes tid, og det ikke blot blandt kirkens mænd; det 
var de første alvorlige forsøg på at komme ud af næverettens 
sorgelige tilstande. 

Det kan således ikke undre os, at vi i flere af vore nor- 
diske lovbøger træffer bestemmelser om en udvidet anvendelse 
af begrebet helg, og da først og fremst en høsthelg. Vi finder 
den allerede i Absalons sælland ske kirkeret : høsthelg fra sankte 
Olavs dag (29. Juli) og til anden dag efter Mikkels messe (29. 
Sept); derefter ligeledes i Eskils skånske kirkeret og Anders 
Sunesøns skånske lov (k. 99: pax ecclesiastica; — in quibus 



1 Vest G. 1. k. b. 50. J. I. 2, 83. Upl. 1. 22. Sk. og S. kirkelove. Gul. 1. 16. 
w. Grågås k. r. 9. 

A.D. Jørgensen: Afhandl. I. 17 

quoque temporibus licet super aliis causis cuncta silere de- 
beant juramenta — ). 

Ved kong Magnus's norske landslov, der i sin helhed be- 
tegner et så fremskredet standpunkt i lovgivningen, at Dan- 
mark kan siges ikke at have nået det i middelalderen, fastsattes 
der visse tider, i hvilke ingen måtte stævne nogen for log- 
manden, nemlig fra fruedag i våren (25. Marts) eller mindst 
14 dage før påske til Halvards messe (15. Maj), fra Selje- 
mannemesse (8. Juli) til korsmesse i høsten (14. Sept.), samt 
i juletiden og så nær jul, at den stævnede ikke efter tre dages 
ophold hos logmanden i førevejr kunde nå hjem før højtiden. 
Nu er det oprindelige udgangspunkt næsten helt tabt af syne. 
men det må tillige huskes, at der ikke er tale om andet end 
at undlade stævning til logmand, der er ikke udtalt noget om 
thingforhandlingernes suspension, forbud mod ed eller lignende. 

Det manglede ikke på forsøg på at indføre også høst- 
helgen i de danske lande vest for Beltet, ligesom tienden, der 
vedtoges i de samme kirkelove i Skåne og Sælland, søgtes ind- 
ført i Jylland og på Fyn, uden at det dog i det hele lykkedes 
før længe efter. Med hensyn til høsthelgen er vi så heldige 
at have et udtrykkeligt vidnesbyrd om et sådant mislykket 
forsøg på Fyn; kong Valdemar skriver nemlig i sit åbne brev 
af året 1228: da der har været stor og langvarig strid mellem 
Fynboerne og deres biskop om bispenævningernes ret, der 
kaldes helgbrud, så har han lagt sig imellem for at skafte 
enighed tilveje, og vil da afgøre det således,* at bispen skal 
give afkald på den helg, som kaldes høsthelg (episcopus dc- 
ponet illud hælghæbrot quod autumnale dicitur 1 ). Her er der 
selvfølgelig ikke tale om at indføre noget nyt og afskaffe hvad 
der havde tidens hævd, kongen træder kun til for at få ende 
på en strid og hans afgørelse går ud på at skaffe begge parter 
ret; der ligger da uden al tvivl i hans dom en anerkendelse 
af at i det punkt havde Fynboerne ret til modstand, det var 

1 Gehejmearkivets årsberetninger V 9. 

en indtægt, som ikke tilkom biskoppen, høsttiden var ingen 
helg. Steenstrup har opfattet dette brev anderledes; han siger, 
at høsthelgen blev „afskaffet" for Fyns vedkommende, — „men 
derfor nedlægges ikke retsferien; den har bestået før kristen- 
dommen kom i landet, og den var alt for begrundet i nødven- 
digheden af at have „fridher i socnum" i den travle høsttid 
til at den skulde være nedlagt med helgen u (s. 11). 

Lad os da se, om det i virkeligheden var så; lad os tage 
en lille let tilgængelig samling af aktstykker fra middelalderen 
og undersøge, om der i Jylland har været „retsferie" i den af 
de østdanske love fastsatte tid; thi forf. vil indrømme, at der 
intet er vundet ved hans datoer fra det 16. århundrede. Vi 
finder en sådan lille samling som tillæg til H. Matzens frem- 
stilling af den danske panterets historie og her er vi da også 
så heldige at finde mere end nok af det attråede materiale. 

Høsthelgen skulde gå fra 29. Juli til 30. Sept., men ikke 
desmindre er thingsvidnet nr. 10 udstedt på Viborg landsthing 
d. 9. August 1343 og nr. 11 på Hinsted herredsthing d. 4. 
Sept. s. år. Efter nr. 44 har Otto Nilsen på Lisbjerg herreds- 
thing „ladet tilbyde fulde penninge efter de breves lydelse, som 
desse for ue gods vare udsatte med to thing før st. Mikkelsdag 
og et thing efter, og da vilde Jon Jensen ej annamme sine 
penninge, da fandt kongens foged og herredsraænd penningen 
ind i fjerdingskirken at ligge år og dag" ; — altså fuldkommen 
lovlig rettergang. 

Ikke mindre finder vi regelmæssige thingmøder i de kir- 
kelige helgtider. Nr. 16 er et thingsvidne, udstedt på Viborg 
landsthing lørdagen efter askeonsdag; nr. 48—50 viser os, at 
der har været holdt herreds- og landsthing på Langeland selve 
askeonsdag, den følgende onsdag og atter 3 ugers dagen efter; 
efter nr. 51 holdtes der Fynbo landsthing d. 12. Dec. 1478, 
altså midt i advent 1 . 



1 Af Dueholms diplomatarium (udg. af O. Nielsen) kan hertil føjes: nr. 55, 
thingsvidne af Nørherred på Mors, tirsdagen før palmesøndag 1418; nr. 66, ..thing- 
dagen" efter askeonsdag 1421 ; nr. 122, vidne af Rødding herredsthing d. 26. Aug. 1458 ; 

17* 

Men det samme kan eftervises for Sællands og Skånes 
vedkommende; 5. Febr. 1421, der er selve askeonsdag, ud- 
stedes der things vidner på Sællands landsthing (nr. 37. 38) og 
af nr. 43 ses, at der i Skåne har været holdt regelmæssigt 
landsthing hver lørdag fra d. 11. Aug. til 1. Sept. 1459, thi 
på den sidstnævnte dag fik Jens Pedersen klerk things vidne 
på, at han d. 11. Aug. på landsthinget havde præsteret herreds- 
vidne på at have stævnet visse bønder til 4 samfaste herreds- 
thing u , — og dette gentoges 4 lørdage i træk. 

Ingensteds i disse aktstykker antydes det, at der her sker 
noget usædvanligt, de har nøjagtig samme form som alle andre 
om samme forhold. Men heraf fremgår da, at hvilke bestem- 
melser der end har været gældende om edsaflæggelse o. 1., så 
har thingmøderne gået deres regelmæssige gang gennem hel- 
gene, på de sædvanlige dage og under de sædvanlige former. 

For høsthelgens vedkommende kan vi gå endnu videre, 
der haves udtrykkelig lovhjemmel for, at et thing indenfor 
denne tid kunde have en ganske særlig betydning, netop en 
sådan som forudsætter stærk tilstrømning af folk. I Erik Men- 
veds forordning af 13. Marts 1304 bestemmes nemlig, at årets 
nye mønt ikke må lyses før på det nærmeste thing før Mik- 
kelsdag i hvert „land". Dernæst siges, at ingen må bruge 
den gamle mønt fra denne dag af indtil vor frue dag i (næste) 
høst, d. 15. Aug. l Meningen hermed er selvfølgelig ikke, at 
den gamle mønt atter skal sættes i cirkulation efter denne 
dag; lovens ord er kun et uheldigt negativt udtryk for den 
tanke, at den nye mønt skal være den ene gængse fra tillys- 
ningen indtil næste års fruedag. I mellemtiden fra denne til 
sidste landsthing før Mikkelsdag må det da være tilladt at for- 
syne sig med ny mønt og tildels lade den cirkulere frit ved 

nr. 172, af Nørherred, d. 14. Sept. 1889. Ser. V 272: Åbo sysselthing torsdag i fasten, 
bispen klager. — I selve Jydske lov har det fuld hjemmel; % 83 regnes julehelg til 
ottende dag efter tolvte dag, og dog siges 2, 51 . 54, at nævning skal udtages første 
thingdag efter tolvte dag. 

1 Gehejmeark. Arsb. V 42. Bestemmelsen er iøvrigt ældre, men findes ikke 
tidligere fremsat så udførligt. 

siden af den forrige, indtil denne ved at tillyses bKver ene- 
berettiget. Men dette forudsætter jo ikke blot jævnlige lands- 
thing indtil henimod Mikkelsdag, som vi har lært dem at kende 
af ovenanførte aktstykker, men også at de søgtes af folk i 
stort antal, siden en så vigtig forholdsregel, som ny mønts 
avtorisation, kunde henvises til et af dem. 

Men hvor bliver så det „halve år tt retsferier af? Og hvad 
skulde der være til hinder for at bruge den omstændighed, at 
Erik Emune faldt på thinge lørdagen den 18. September, til 
dermed at styrke efterretningen om, at det var Urnehoved 
landsthing, der holdtes på denne ugedag? 1 Al mulig sand- 
synlighed, for ikke at sige fuld vished, taler jo for, at der 
holdtes landsthing dér på stedet netop den dag, da kong Erik 
faldt, og det et aldeles normalt thing, netop et sådant, som 
fortællingen om hans drab forudsætter. 



1 St. fremsætler også den formening, at dette landsthing væsenlig havde en po- 
litisk karakter; der er intetsomhelst i vore kilder, som tyder derpå, det kaldes et 
landsthing som de andre, og hvad skulde der være til hinder for at Sønderjyderne 
havde et sådant ligesom Fynboer, Lålikker og Langlændere? Kong Kristoffer siger i 
sin lov om d rottensvig, at den der sigtes „sønden å u skal rense sig sammesteds, den 
der sigtes „norden å u ligeså; det tyder direkte på to landsthing i Jylland. 



BIDRAG TIL OPLYSNING AF MIDDELALDERENS 
LOVE OG SAMFUNDSFORHOLD. 

,1872-76.) 

(Aarboger tor nordisk Old kyndighed og Historie 1872, S. 290-309 b (I — II); 1876. 
S. 56-92 (IH) og S. 151-84 (IV).] 



„Oldinge". 

Ijlandt de begreber fra vor middelalders samfundsforhold, 
der ligesom er undgåede granskernes opmærksomhed, indtager 
uden tvivl lovenes „oldinge" en fremragende plads; ikke just 
fordi de i selve lovene spiller nogen fremtrædende rolle; men 
der findes spredt på forskellige steder så mange spor af deres 
oprindelige betydning, at den rette forståelse af dem formentlig 
kaster lys over adskillige misforståede eller upåagtede forhold. 

Lovene kender kun oldinge ved afgørelsen af stridigheder 
angående markeskel og skellet mellem byens tofter, veje og 
alminding; endvidere er det kun den skånske og Eriks sæl- 
landske lov der nævner dem. For at komme til en nejagtig 
opfattelse i disse tilfælde er det imidlertid nødvendigt at gå 
noget nærmere ind på de pågældende lovbestemmelser, da for- 
tolkerne har sammenblandet tre forskellige ting, der i lov- 
bøgerne holdes skarpt ude fra hverandre, medens de senere 
recesser tildels ligeledes overser forskellen. 

I jordfællesskabets lider kunde der opstå tvivlsmål om 
•de rette grænser i tre henseender: først om agerskifternes 
størrelse på den fælles bymark; dernæst om skellet mellem 
byens forskellige tilliggender: tofterne, gaden, forten, bymarken, 
skoven osv.; endelig om skellet mellem to nabobyer og hele 
deres tilliggende. Det ses imidlertid snart, at kun de to sidste 
tilfælde kan komme til afgørelse ad rettens vej, sålænge bøn- 
•derne endnu væsenlig er frie selvejende mænd. Enhver bonde 
kan til enhver tid forlange en opgørelse af agerskifternes stør- 
relse, forsåvidt han tror sig brøstholden ved den nærværende 
tilstand; der skal da (inde en rebning sted, om end i den 
mindst mulige udstrækning. Thinget blander sig ikke i denne 
sag uden for at tvinge den, der ikke vil opgøre skifterne: 
efter tredje stævning falder han i en bøde på tre mark, der 
udelukker ham fta at søge thing, indtil han har gjort skel 
•derhjemme (Jydske lov 1, 49. 50. Skånske 1. 4, 9. 10. Vald. 
sæll. 1. 3, 4. Eriks sæll. 1. 2, 54). Opstår der derimod strid 
om, hvad der i byen hører til vejene eller til marken, til al- 
mindingen eller til ornum, da er det ligeså klart, at disse 
spørgsmål kun kan afgøres ad rettens vej, ligeså fuldt som 
striden om forskellige byers markeskel; thi her er der overalt 
tale om historiske forhold, der ikke kan klares med reb og 
-stage. Alligevel skelner Jydske lov også her, og vistnok med 
rette, mellem de to tilfælde, om det nemlig er indenfor samme 
by, elier ikke, der er tvivlsmål; i første tilfælde overlades af- 
gørelsen nemlig til tolv „ejere" i selve byen, i det andet be- 
tragtes det som en sag, der vedkommer hele herredet og der- 
for afgøres af dets sandemænd 1 . Eriks sællandske lov fastholder 
også modsætningen mellem de to tilfælde, men dog noget 
•utydeligere: byens skel skal afgøres af 12 „oldinge", marke- 
skellet af 13 uvildige mænd, alle tagne „af herredet", det 



1 J. I. 1. 52: mællæ toft oc fort« oc mællæ toft oc akær land, mællæ skogh oc 
*k*r land oc deld i mællæ toft oc alltu vphof oc kvnungs hærstrætæ, skvlæ tolf æg- 
hær maeth theræ eth witæ. 2, 3: Sannænd mæn skvlæ awæræ — vm markæ skial 
i then samæ stath theræ delæ iord liggær. 

sidste dog med udelukkelse af alle dem, der selv har lod i 
nogen af de pågældende byer 1 . Det ses imidlertid snart, at 
forskellen her kun er yderst ringe, og at den egenlig kun be- 
står deri, at man i det ene tilfælde har lagt en mand til for 
at undgå stemmelighed. — En anden forskel kommer dog og- 
så frem her, nemlig den, at de oldinge, der har svoret skel 
mellem byjordens dele, tillige beskikkes til at rebe tofterne og 
bymarken, idet der udtrykkelig tilføjes og lægges vægt på. at 
de ikke blot skal dele efter mål, men tillige tage hensyn til 
jordens godhed 2 , et hensyn, der da senere har ført til alle de 
forskellige grænsestridigheders afgørelse ad rettens vej: thi 
hvor hensynene begynder, der må også thinget kunne træde 
til. — Den skånske og Valdemars sællandske lov gør ingen 
forskel på de to ofte omtalte tilfælde; hin lægger afgørelsen i 
tolv oldinges, denne i tolv gode mænds hænder; begge steder 
siges de at skulle tages af „bygden" a . — Da nu Eriks sæl- 
landske lov i virkeligheden kun afviger herfra i et underordnet 
punkt, medens den iøvrigt antyder en senere udvikling af for- 
holdene, så kan man, uden at udsætte sig for væsenlige mis- 
forståelser, alt i en så fjern tid gå ud fra en modsat opfattelse 
på Beltets østlige og vestlige side: i Jylland og Fyn vedblev 
man at gøre forskel på byens egne skel (der ordnedes af 12 
af dens „ejere"), og to nabobyers markeskel (der fastsattes af 
8 sandemænd); på Sælland og i Skåne derimod afgjordes alle 



1 E. s. 1. % 54: gitæ the (graunæ) ey tha varthæt sutæ tim li vilkit fyrning wir, 
tha scal tilnefnæ tolf aldungæ af hæræthz thing, or the sculæ sveriæ mællæ tofltr 
oc mællæ gatæ oc ava atær mæl læ ollandæ oc mællæ toftæ oc sva atær mællæ horæ 
toft oc ollandæ oc sithæn sculæ the repæ. 53: — tha scal næfuæ til tolf meti, uc 
the sculæ sværiæ skial mel læ gatæ oc toftæ — . 68: tha scal men næfnæ til thretan 
men uvildugh af harcethæ, the i htærkin by hauæ lot, oc the sculæ sveri« 
markæ skial. 

* E. s. 1. % 54: tha ær væl skift thar allæ hauæ æm got 2, 56. 

* Sk. 1. 4, 7: skil by uij>ær an nær um markæ skial — J>a skal næfnæ til tcif 
ntæn, \>e æræ aldungæ ceræ i bygdin — ; skil ok mæn i by um urnummæ ok andræ 
ior>, |>a ær >ættæ sanimæ ret — . Vaid aæll. 1. 3, 1. 2: skill nokær bu vith anueen 
um markæakiæl, tha a man at næfnæ tolf gothæ mæn af bugden — ; æn um sva \ar- 
thær at men skil i bQ um ornumæ oc annæn iorh, tha skal næfnd oc thæræ um gonr 
sva sum um markæ skiæ). 

disse tvivlsmål af 12 „oldinge", tilnævnte af herredet eller af 
r bygden ul . 

Spørgsmålet er nu, hvad der skal forstås ved „oldinge"; 
det viser sig nemlig strax, at ordet ikke kan tages i vor tids 
betydning, så der lægges vægt på alderen; thi i så tilfælde 
vilde de andre udtryk: „gode mænd", „tilnævnte mænd", ikke 
kunne sættes istedenfor, ligesom Skånske lovs udtryk: „tolf 
mæn, pe æræ aldungæ æræ i bygd in" og Andreas Sunesøns 
„aldonge bøndør u tyder på en anden opfattelse. Den forkla- 
ring, erkebispen giver i sin latinske oversættelse, kan derimod 
lede os på den rette vej: „der skal vælges, siger han, 12 af 
hele herredets dygtigste mænd, der på dansk kaldes „aldnttge 
tønder"" 2 . Aldunge kommer her til at stå som tillægsord, 
ligesom i Valdemars lov „gode mænd", og det svarer nær- 
mest til dette i betydning: „meliores", „seniores", mænd af 
•god familie", ætstore folk, eller, om dette er for meget, „stor- 
bønder". Hertil svarer da også betegnelsen „i bygden", 
istedenfor Jydske lovs og Eriks sællandske lovs, samt Andreas 
Sunesøns „af herred"; thi bygden er et langt løsere begreb 
og sigter kun til den egn, hvori afgørelsen skal finde sted, 
idet der forudsættes, at det ved slige spørgsmål særlig kommer 
an på stedkendskab, så man hellere må kalde pålidelige folk 
til fra nabolaget, uanset hvad herred de hører til, end være 
nødt til at søge afgørelsen hos mænd, der ikke kan have til- 
børligt kendskab til sagen 3 . 

På islandsk betyder „Oldungr" en olding, „Oldrmaor" der- 
imod en høvding, en mand af indflydelse; dette svarer da vist- 
nok nærmest til det ældre danske „aldung". Det er bekendt 



1 Sml. Stemanns danske retshistorie s. 182 og 450; på det sidste sted er især 
F- s. 1. IV 1 (2, 54) misforstået. 

1 A. S. 33: eligendi sunt iure XII de prudentioribus tocius prouincie, quos al- 
donge bønder natale nominat idoma. 

* Dr. O. Nielsen har i sine „Bidrag til oplysning om sysselinddelingen" (s. 15 ft'.l 
odtalt den formodning, at der ved bygd i lovene skulde tænkes på syslet. Delte lader 
sig dog neppe godtgøre af den foreliggende sprogbrug; bygd synes snarere at svare 
W vort n egn u , idet thinget jo i mange tilfælde nødes til at påkalde særlig stedkendte 
folks vidnesbyrd, uden hensyn til herred sbånd. 

nok, at en betegnelse af alder bruges til (billedlig) at udtrykke 
en værdighed, således endnu den dag idag „den gamle u om 
faderen, husbonden og kongen, eller endog om Vorherre. I 
England kaldtes kronens ypperste mænd „ealdormen", i Frank- 
rig gik aldersbetegnelsen (senior) ligefrem over til at betyde 
herre: seigneur 1 . Vi kan imidlertid følge ordet og begrebet 
adskilligt længere end lovene synes at tillade, og derved fa 
•en ret pålidelig vejledning til deis særlige anvendelse i Dan- 
mark. 

Der haves et par slette afskrifter af de slesvigske bispers 
jordebog fra året 1352, trykte i Pontoppidans kirkehistorie (Il 
194 ff.) og i „Scriptores rerum Danicarum" (VI 584 f.), og her 
finder vi et tydeligt spor af „oldinge" på den jydske halvø, 
nemlig i Ejdersted og Luadebjergherred. Biskoppen siges 
nemlig her at hæve kongens skat (census regis) af disse her- 
reder, hvorpå den opregnes, fordelt efter sogne og indenfor 
sognene efter „eltinger". At der her ved eltinger skal tænkes 
på visse mænd, og ikke, som Falck har ment, vildledet af de 
utydelige og fejlagtige afskrifter, på „ottinger" (dele af hele 
bol), kan der ingen tvivl være om, når følgende steder sammen- 
lignes : 

Parochia Ulvesbool håbet 3 attingos, et unus dabit 4 
solid, sterling, cum 2 Vi denariis sterling, et 2 alii quilibet £ 
solid, sterl., cum 3 denariis sterl. — 

Parochia Nytetenbal håbet 2 Etting, quorum unus dabit 
3 sol. sterl. et alius 4 solid, sterl. cum 6 sterlingis. — 

Parochia Olden Tetenbul [nullum] håbet Ettingum pw 
se, sed subjacet Ettingo in Ny Tetenbul et debet annuatim 
10 sterl. — 

Parochia Coldenbuttel et Myld habent duos ettingos, *'/ 
est juratos, et dabunt 6 solid, sterl. cum dimid. et 3 denar. 
sterl. — 

Pontoppidans afskrift har næsten overalt „elting", den 

1 Grimms RechUalterthQmer, s. 206. Selv i det nordiske skjaldesprog bruges 
-.,sinnjor u om kongen (Skaldakaparnml k. 64). 

anden i reglen „etting 44 , ligesom vedkommende bestillingsmænd 
endnu kaldes både Eding, Etting og Elting (El ter). Der findes 
nemlig endnu sådanne rundt omkring i Ejdersted; nu synes de 
kun at have med vej- og digevæsenet at bestille, medens de 
såkaldte „ rådmænd u forestår de andre offenlige anliggender 1 . 
I Kotzenbul sogn forekommer dog endnu 6 „elterskab", ad- 
skilte bondelag eller selvstændige byer 2 , og at dette er af 
samme oprindelse og netop indeholder ordet i en ældre form 
kan der vel neppe være nogen tvivl om; rimeligvis har jorde- 
bogen overalt havt elting, eller vel endog alting, medens af- 
skriverne tildels har forandret det efter deres tids sprogform. — 
Efter Slesvigs ældste stadsret findes der dér i byen fire 
mænd, som kaldes „stadens ældste u (seniores de civitate); de 
skal have 2 mark penge, hvergang der slås ny mønt (nemlig 
for tilsynet dermed). „Det må anses for tvivlsomt, siger Ste- 
mann (Retshist. s. 105), om de i kap. 32 forekommende „se- 
niores 4 de civitate" er at forstå som rådmænd eller som 
gildeoldermænd. u De var vistnok ingen af delene; thi gilde- 
oldermænd kunde jo ikke kaldes „stadens" oldermænd, og dog 
betyder senior i selve loven andensteds „oldermand" (senior 
pistorum, bagernes old.) og kan altså ikke her være brugt om 
rådmænd (con sules), der er en senere tysk institution. Af 
lovens kap. 24 ser vi derimod, at byen var delt i „rækninger" 
(der i den senere lov gengives ved „fjerdinger"), idet der be- 
stemmes, at den bonde, der med rette kræver penge af en 
bymand, deri skal understøttes af „fogden og borgerne i den 
pågældende rækning". Benævnelsen „rækning" kommer vist- 
nok af det oldnordiske rækja, røgte 3 , og har altså bestemt 
hensyn til en særlig styrelse, ligesom vi i de svenske stæder 
i middelalderen finder „fjerdingshøvdinger" *, og ligesom endog 
skibsmandskabet efter kong Magnus's Bjarkøret (kap. 172) er 



1 Trups topografi af hert. SI. s. 961. 308**). 

'Set 8.298. 

3 [Jvfr. ndfr. s. 128.] 

* Diplom fra 1345 vedk. Liakoping; Sv. dipl. or. 4211. 

delt i 4 fjerdinger, hver med sin „rædumadr". Det må da 
anses for afgjort, at de 4 seniorer i Slesvig har stået i spidsen 
for de 4 fjerdinger som „fjerdingshøvdinger", eller, som de 
hos os må have heddet: „oldinge" l . — 

I anledning af det først påtænkte Vendertog af Valdemar 
den første fortæller Saxe, at der blev holdt thing af hele 
ledingshæren, og at der på dette gjordes indsigelse mod toget: 
ved denne lejlighed tillægges de fremsatte betænkeligheder de 
„seniorer, der plejede at tale for skibene" (seniores, quibus pro 
rostris dicendi mos erat), medens hele hæren (totius coneionis 
suffragia) giver sit bifald tilkende. Skibene udrustedes jo af 
havnebrødrene, idet hver herredsfjerding stillede ét: styres- 
manden var efter Jydske lov dets selvskrevne høvding og da 
tillige uden al tvivl dets talsmand på thinge. Da nu oldinge 
slet ikke nævnes i denne lov, medens de dog ses at have 
været kendte indenfor dens geografiske område (i Slesvig og 
Friselagen), og styresmænd på den anden side neppe nævnes 
øst for Beltet, så er det neppe for dristigt at antage, at også 
deres værdighed her har været betegnet med navnet „olding", 
siden Saxe, der taler efter det østlige Danmarks sprogbrug* 
netop kalder dem „seniores". — 

Her har vi da en hel række forudsætninger til fastsættelsen 
af oldingernes betydning. Oprindelsen til navnet og værdig- 
heden må uden al tvivl søges i den levning af ældgamle for- 
hold, som vi finder i Slesvig og Ejdersted. Oldingen er da 
forstander for en by eller et bylag, en del af sognet, vistnok 
fremgået ved valg af alle „grander". Det ligger i sagens 
natur, at der overalt måtte findes sådanne udvalgte bønder, 
der kunde styre grandestævnet, opkræve skat og stud, tilsige 
til de regelmæssige offenlige arbejder, overholde bylagets ved- 
tægter og påse dets interesser overfor alle andre. I Tysk- 
land, hvor den oprindelige forfatning har holdt sig mærkværdig 

1 Efter jordebogen var de tre fjerdinger af Slesvig kongelev, den fjerde herte 
til hertugdømmet. P& samme måde gav Erik Ejegod en fjerding af Lund til dom- 
kirken 08V. 



MIDDELALDERENS LOVE OG SAMFUNDSFORHOLD. 269 

rent på enkelte steder, kendes ikke blot overalt en sådan for- 
mand, men han forekommer endog i mange forskellige former, 
der betegner de forskellige trin i en udvikling gennem tiderne. 
Enkelte steder vælges han årlig, eller for få år ad gangen, 
andre steder er bestillingen livsvarig, atter andre steder er den 
arvelig, enten i en slægt eller ved en større gård, i alminde- 
lighed ved begge dele i forening; det samme er tilfældet ved 
så godt som alle de ældre købinger. Disse byforstandere 
kaldes i middelalderens dokumenter med mange forskellige 
navne, som præfecti, præpositi (loci, vici), rectores, judices, 
tribuni — eller også majores, ja et enkelt sted „seniores 4 *, 
skønt dette navn ellers i reglen har fået en vægtigere betyd- 
ning 1 ; det ejendommelig tyske navn synes at have været 
•jgreve* (graf, gref, gravio), der jo også i tidens løb har slået 
sig op til noget langt højere. 

Af denne oprindelige betydning kan da de andre med 
lethed udledes. Oldingens værdighed kunde blive arvelig, 
knyttet til slægtens hovedsæde, ligesom f. ex. godordet på Is- 
land, og overgangen til kun at betegne høvdingen, den store 
bonde, var da let nok. Modsætningen mellem rigets to hoved- 
dele er i den henseende ret betegnende. I Jylland er ol- 
dingerne, som det synes, helt fortrængte, når undtages Frise- 
lagen og Slesvig by, deres plads udfyldes af kongens foged, 
tolv selvejere og sandemænd, i ledingshæren synes styres - 
mændene at have indtaget deres plads; navnet har altså ikke 
fået nogen anden betydning ud over den oprindelige. Øst for 
Beltet derimod, hvor kongens indflydelse på rettens pleje er 
noget mindre, adelens derimod langt større, antager ordet 
navnlig en ny betydning og „aldunge bønder" er de ansete 
„gode mænd", der får den afgørende indflydelse på bøndernes 
stridigheder om markeskel, ligesom det er dem, der fører ordet 
på rigets almindelige hærstævne. — Men på den anden side 
må der dog ved olding ingenlunde tænkes på den senere 

1 G. L. Maurer: Einl. zur Gesch. der Mark*, Hof-, Dorf- und Stadt-Verfasaunjf, 
139 ff. og fl. »t. 

middelalders høje adel eller endog blot det menige ridderskab. 
Alt Saxe taler jo om den tid, da oldingerne talte på ledings- 
hærens vegne, som en forbigangen 1 ; efter Vendertogenes tid 
var den forandring foregået, der gav det offenlige liv sin nye 
karakter, idet de store rådslog med kongen og fattede alle af- 
gørende beslutninger, medens hæren mere og mere blev et 
redskab i deres hånd 2 , især efterat også kongevalget var 
bleven afgjort uden dens medvirkning. Det var en samfunds- 
omvæltning som den, der fulgte enevældens indførelse, da den 
gamle adel fortrængtes af en ny ved hove og derfor efter- 
hånden sank ned fra sin tidligere plads også i samfundet, for- 
såvidt dens medlemmer ikke blev optagne i den ny. 



n. 

„ Lagkøb " og „ed af højeste lag". 

Der er i forskellige stadsretter tale om en afgift, som i 
reglen betegnes med ordet arvkøb. „Herskabet, siger Flens- 
borg bylov, k. 11, har i Flensborg en afgift, der hedder arv- 
køb; hvo som det ej giver og han dør her i byen, ham skal 
herskabet arve. Men ugifte bymænd, der er fødte her i by. 
og kvinder har ej behov at arvkøbe sig. Giftes derimod by- 
mænd, og alle gæster, i hveden de end komme, må arvkøbe 
sig med fire ørtug og to penning." Kun Slesvigs ældste stads- 
ret kalder denne afgift „lagkøb" og det at betale den n at 
købe lag". Da imidlertid såvel byens nyere stadsret som 
hertug Valdemars brev fra 1286, der ophæver denne skat for 
Slesvigs vedkommende, ligeledes kalder den arvkøb, så ude- 
lukker dette, at lagkøb kan have været en rent lokal betegnelse, 
og vækker formodning om, at det er et ældre navn, der kun 
efterhånden er fortrængt af det nyere, fordi selve begrebet ind- 
snævredes i tidens løb, indtil det helt tabte sig i det offenlige 



1 Han modsætter dog endnu seniores og militea, adel og huakarle (p. 935). 
* Krig, siger Saxe, må føres publicis vi ri bu s, sed privatis conciliis (p. 741). 

liv. I arvkøbet må vi da formode at finde den sidste rest! af 
det ældre mere omfattende retsforhold, der betegnedes ved 
ordet lagkøb. I denne retning har K. Rosenvinge da også søgt 
forklaringen af det, når han antager, at ordet lag her som så 
mange steder kan gengives ved vort „lov", det ældre log, så 
det der købes er adgangen til at gå med i „lov" (tylteréd), at 
blive fuldtberettiget borger. Dette er dog neppe lovens mening, 
idetmindste ikke på den her forudsatte måde. Ved lag må 
der tænkes på bylaget, det borgerlige samfund, i hvilket man 
optages ved lagkøbet. 

En anden bestemmelse i samme ret, der stadfæster denne 
opfattelse, er den om bøder for voldeligt overfald (k. 65. 66). 
Her siges der nemlig, at den ugifte borger skal tage bod som 
en „svoren broder", den gifte derimod halv; sammenlignes det 
opstillede exempel med Jydske lov (3, 32), ses det, at denne 
netop går ud fra den dobbelte bod, der altså må være normal 
for en adelbonde. Denne bestemmelse, der iøvrigt også synes 
at være på nippet til at forsvinde, siden den ikke genfindes i 
nogen anden ret, end ikke i den for Flensborg tillempede form . 
af den foreliggende, minder om det almindelige retsforhold, der 
sætter den frigivne og den vårdnede halvt mod den fribårne i 
alle offenlige sager; opfattelsen er her åbenbart den, at den 
gifte borger, der ikke er „svoren broder", indtager denne 
underordnede retsstilling. Men nu var det netop et væsenligt 
kendemærke på den vårdnedes personlige forhold, at „her- 
skabet" var hans rette arving, så han måtte udløse arven i 
levende live, dersom ikke børnene efter hans død skulde være 
voldgivne herskabets nåde. 

Et tredje lovsted (k. 15. 16) sætter sex grundejeres ed 
lig tolv gæsters eller sådanne bymænds (cives), der ingen jord 
ejer. Dette gengives af Haderslev byret (k. 28) ved modsæt- 
ningen: sex mænd af det højeste lag, han er i, — eller (er 
han ikke i noget lag) tolv lagfaste mænd. 

Sammenholdes da disse tre bestemmelser, synes der ikke 
at kunne være nogen tvivl om, at jo den ældste retsregel, 

idetmindste i Slesvig, var, at enhver fremmed ved at bosætte 
sig i byen blev kongens vårdnede, så han nød hans beskyttelse 
for retten, men til gengæld opgav en del af sin personlige 
frihed, blandt andet retten til at efterlade sine børn nogen arv. 
Denne ret kunde dog, dengang loven optegnedes, købes ved 
en afgift i levende live, selv om det først var på dødslejet, 
sålænge den pågældende kun kunde veje en mark sølv. At 
dette er en i høj grad lempet form for en ældre tilstand er 
indlysende; det rette vårdnedskab kunde ikke ophæves uden 
herskabets samtykke og en fri overenskomst, og afgiften måtte 
selvfølgelig blive forskellig i de forskellige tilfælde, således som 
det endnu var tilfældet på Sælland indtil forrige århundrede. 
Endvidere må man lægge mærke til det ejendommelige udtryk 
for modsætningen til den fuldt frie borger: han kaldes en 
„svoren broder". Dette betyder efter den almindelige sprog- 
brug et medlem af et gilde, en gildebroder, eller med den 
gamle danske betegnelse en „lagbroder" 1 . Dette falder da på 
det fuldstændigste sammen med udtrykket at „købe lag tt . By- 
mændene deles altså i to klasser, dem der er lagbrødre, ou r 
dem der er kongens vårdnede, og disse sidste er atter enten 
fremmede, udenbys, eller folk, der vel er fødte i byen, men 
har undladt at købe lag ved giftermålet. 

Det vil dog let ses, at her flere forskellige ting må være 
blandede sammen. Lagkøbet var en afgift til kongen og ifølge 
sin natur af negativ virkning: den betalende blev fri for sit 
afhængighedsforhold. At blive lagbroder var derimod en meget 
positiv akt, der ifølge sin natur var afhængig af laget, af de 



1 Ordet gilde forekommer først i slutningen Hf det li. århundrede i Danmark, 
nemlig i Københavns (1 294-) og Flensborg (1384) stadsretter, på det sidste sted i flæng 
med lag (kap. 78. 112 f. 124. - 99. 116. 118). I Jydske lov (1241) slår lag: 2. 114; 
ligeså i Åbenrå, Haderslev og Ålborg retter. Slesvigs nyere ret har gildelag, Odense: 
„af sit gilde, det ypperste lag". Men lag var bestandig langt almindeligere end gilde, 
f. ex. i Flensborg indtil reformationen (se de talrige lagvedtægter i DipL Flensb* hvor 
udgiveren overalt i overskrifterne har sat „gilde", men *elve aktstykkerne har „lag"). 
Også håndværkslagene beholdt jo til det sidste denne betegnelse (lav). Lag findes des- 
uden i andre nordiske ord: fælag, fostbrodrelag, havnelag. thinglag osv. I Norge 
findes ordet gilde omtrent ved samme tid som i Danmark (Bergens byret; hirdskråen). 

øvrige lagbrødre. Spørgsmålet er da først, hvilket lag der her 
er ment. Det kan ikke være noget enkelt bestemt, således 
som vi i slutningen af middelalderen finder dem i stort antal 
i alle byer, thi man måtte selvfølgelig godt kunne tænke sig 
en bymand med alle borgerlige rettigheder uden at være broder 
i et sådant lag, der afgjort havde præg af frivillighed; dette 
fremgår også i særdeleshed deraf, at den samme mand, som 
vi strax skal se, kunde være medlem af to eller flere lag. 
Derimod må der være tænkt på hele hylaget, alle de bo- 
siddende bymænds fælles lag. At der nemlig fra først af var 
et sådant til, kan der ingen tvivl være om. I hver by, både 
på landet og i købingen, dannede „ bønderne " et lag, der i 
mangfoldige forhold stod som en helhed, med bestemte rettig- 
heder og forpligtelser; som vi før så var „oldingerne" dets 
valgte eller fødte formænd, ligesom alle lav indtil den seneste 
lid vedblev at stå under udvalgte „oldermænd". Laget faldt 
ikke altid sammen med byen, skønt det vel i reglen var til- 
fældet; det rettede sig uden al tvivl efter bymarken, hvis an- 
liggender jo var det egenlig forenende; snart måtte derfor flere 
byer danne ét lag (den ene var da adelby, de andre torper), 
snart én by falde i flere lag, to, tre eller fire, ligesom herredet. 
Således faldt Slesvig, som vi har sét, i fire fjerdinger eller 
rækninger, hver med sin olding, og bymændene i hver af dem 
dannede da et lag med visse indbyrdes rettigheder og for- 
pligtelser. Således så vi, at de havde ret til i forbindelse 
med kongens foged at inddrive en bondes tilgodehavende hos 
deres lagbroder, hvad der ikke tilkom nogen udenfor fjer- 
dingen 1 . 

Heraf vil da formentlig betydningen af lagkøbet være ind- 
lysende. Ordet peger tilbage til gamle forhold, der i det 
væsenlige var opgivne, dengang loven blev optegnet, og da 

1 På Jyllands vestkyst delea endnu gårdene nogle steder i „lag u : ved ethvert 
bryllup „indbydes foruden slægtningene endvidere folkene fra dem af nabo*gårdene, 
som harer til laget" (SamL til jydak hist og top. III 302). Det er det gamle forhold: 
ikke blot slægten, men også laget skal være vidne til det enkelte medlems ægteskab, 
lovrigt er der måske her tænkt på et snævrere lag, f. ex. havnelaget. 
A, D. Jørgensen: Afhandl. I. 18 

arvkøb var trådt istedenfor. I den oprindelige købing var kun 
selvejerne fuldt frie mænd, ligesom det endnu længe efter var 
tilfældet på landet, alle andre var kongens vårdnede, forsåvidt 
som hans fred beskærmede dem og de gennem hans foged 
havde adgang til „lov", men halvt i alle forhold: deres ed 
gjaldt kun halvt mod bøndernes, de gav og tog kun halv bod. 
Når da den fremmede vilde købe jord, kunde det kun ske på 
visse betingelser; thi enhver sælger måtte „lagbyde" den og 
først i det tilfælde, at ingen af laget vilde købe den, sælge til 
en fremmed. Men dermed var denne ingenlunde optagen i 
laget selv; først måtte han have år og dags hævd på sin jord. 
dernæst måtte laget optage ham på grandestævne; indtil det 
var sket, tilhørte jorden ham vel som ejer, men han kunde 
aldrig blive fuldstændig herre over den, da jo hele bymarken 
ejedes under ét og alle bestemmelser om den blev tagne på 
grandestævne, som han var udelukket fra. Et lag af frie adel- 
bønder måtte desuden stille den betingelse, at den, der vilde 
optages i laget, skulde være personlig uafhængig, ingens vård- 
ned. Derved blev fritagelse for vårdnedskab den nødvendige 
forudsætning for optagelsen i laget, og arvkøbet, d. e. ud- 
frielsen af vårdnedskab, kunde betegnes som lagkøb, fordi de 
oprindelig fulgtes ad og måtte følges ad; thi ingen kunde 
undvære kongens værn (vård). før han blev lagbroder og altså 
nød lagets værn; først fra det øjeblik af var han en „lag by- 
mand", „lag husbonde" (Fl. r. 12. 122), en mand med „by lag 
og byret" (Ribe r. 100). — Men efterhånden kom købingen 
bort fra dette forhold, der vedblev at bestå, ja endog bestandig 
udvidedes på landet; der var alt for mange bymænd, som ingen 
jord ejede, ej heller kunde få nogen tilkøbs, man kunde ikke 
vedblivende kræve jordejendom som betingelse for den borger- 
lige frihed. Dette anerkendtes fra kongens side ved at bevilge 
frihed til alle mod en vis afgift, og fra byens side ved at til- 
stå andre end selvejerne adelbondens ret. Men da nu ingen 
sådan ret kunde tænkes uden gensidigt værn, da jo den enkelte 
overalt mødte fordringen om fællesskab, medédsmænd osv., så 

var det det samme som at anerkende andre lag ved siden 
af bylaget, og da navnlig lag af fremmede. At disse lag, 
der kan lignes ved frimenigheder mellem de gamle sogne- 
menigheder, virkelig oprettedes, ses af de fa træk, historien 
har opbevaret om bylivet i Danmark. Således kom det i 
Valdemars første regeringsår til blodige sammenstød mellem 
de indfødtes og de fremmedes lag i Roskilde 1 , ligesom der 
alt tidligere (1132) siges at være anrettet blodbad på de frem- 
mede sammesteds. Også i Slesvig var der alt tidlig lignende 
lag; thi når en gammel kilde kalder Knud hertugs hævnere 
for „hedslaget" *, da betegner det netop et frit lag i modsæt- 
ning til 'det oprindelige, ligesom stavnsbundne, på samme 
måde som fostbroderskabet er et frit indgået broderskab i 
modsætning til det naturlige, medens det medfører de samme 
rettigheder og forpligtelser. Og netop heraf har da vistnok 
også de senere så berømte Knudsgilder eller Knudslag deres 
første oprindelse. Denne konge var jo nemlig den første, der 
boldt på, at fremmede skulde behandles som brødre efter 
kristendommens grundsætninger, en tanke som hans fjender 
bebrejdede ham bittert 9 (ligesom også sammenstødene i Ros- 
kilde tyder på en stærk modstand fra bymændenes side). Det 
var derfor naturligt, at netop de fremmede og fortrykte hørte 
til de første, som tilligemed gejstligheden hædrede kong Knuds 
minde, og at han blev netop deres lags selvskrevne skyts- 
helgen. Men i tidens løb blev disse frie lag af altid større 
betydning, de ældre opløstes mere og mere, eller rettere de 
blev stående på det gamle grundlag, bymarkens fællesskab og 
de gamle regelmæssige skatter, medens alle købingens nye 
forhold drøftedes i de frie lag, der forenede folk fra alle byens 



1 Saxo p. 737: Roskildensis populi con ju ratio dividua (d. e. Roskilde bylag var 
delt): indigenarum sodalitas — alienigens conjurationis partes. 

1 Chr. Sial. i Ser. r. D. II 612. Hedslag af .at hedde", d. e. love, sværge, jfr. 
„at strengja heit", at binde (sig ved) et løfte. 

* Ælnoth k. 14: advenasque et undecunque advenientes, nec alicui unquam 
Wlenus obnoxios, incolarum pares jure et æquitate decernere, qvod licet Dania in vi- 
sum et incommodum. 

18* 

kvarterer, de fremmede med de indfødte, eftersom samtidens 
interesser udkrævede det. I Flensborg stadsret haves der et 
mærkeligt minde om denne overgang, idet den i indledningen 
siges at være given af „oldermænd og rådmænd " og vedtaget 
af hele almuen, medens der derimod senere indrømmes Knuds- 
gildets oldermand den ret at udnævne nye rådmænd med de 
gamles samtykke 1 . Her har jo nemlig dette lag øjensynlig 
fået overvægten over de ældre, stadens oprindelige dele, hvis 
oldermænd dog endnu nævnes foran rådmændene. Disse sidste 
blev imidlertid mere og mere byens øvrighed ved siden af den 
kongelige foged, og dermed var det ældre grundlag fuldstændig 
opgivet, de gamle oldermænd vedblev i det højeste at fungere 
som „rodemestere" o. 1. 

Under disse forandrede forhold passede da det gamle 
lagkøb slet ikke mere, især efterat det var tilladt selv den 
døende at betale det for dermed at frelse sin arv. Haderslev 
byret fastholder endnu en væsenlig del af denne akt ved at 
bestemme, at den arvkøbte skal betale sin arnegæld hver mid- 
sommer (k. 11); dette tyder altså endnu på den samme mod- 
sætning mellem de to klasser, der jo holdt sig langt ned i 
tiden i adskillige, især mindre byer — dog kun vest for 
Beltet — , men der er dog også her den forskel, at arnegælden 
ikke indskrænkes til jordejerne, men betales af alle arvkøbte. 
så det at være bymand, eller adelbonde i by, ikke niere knyttes 
til det at eje grund, men til det abstrakte „ borgerskab u . Ved 
udviklingen af dette retsbegreb kommer købingerne til at bryde 
vej for ideer, der i deres konsekvenser indebærer alle den 
nyere tids frihedstanker. 

Med disse forudsætninger for øje må da også lovens „ed 
af højeste lag" forstås. Vore retshistorikere har ikke gjort 
mange omsvøb med denne formel, men uden videre forklaret 
den som „ed af stadens højeste lag", der da atter er udtydet 



1 Indledning: Aldærmen oc rathmen oc ollæ bymæn i flænsborgh lotæ scriuæ 
thinnæ sera — . K. 124: aldærraan af Rnutz gild mæth frammærst rathmenz rath scul 
rathmen i takæ oc af sættæ, sum them tliyk for al menz goghæn, oc engi annsn man. 



MIDDELALDERENS LOVE OG SAMFUNDSFORHOLD. 277 

på Knudslaget 1 . Denne fortolkning er ikke blot urigtig, men 
den strider lige meget imod tanken i medédsafgørelsen og 
imod den ligefremme betydning af ordene, som de falder i 
selve lovene. Når Flensborg ret siger, at den kvinde, der er 
beskyldt for hor, skal rense sig ved lov „med tolv gildebrødre 
af det højeste gilde" (78), eller Slesvig ret har det samme på 
latin (k. 2), så kunde der tilvisse være grund til at nøjes med 
den givne forklaring; men når samme lov for Flensborg anden- 
steds udtrykker sig langt tydeligere, idet den bestemmer, at 
en mand, der er beskyldt for tyveri, blandt andet skal værge 
sig med „sex mænd af det højeste gilde, som han er i; — 
men er han intet gilde i, da med sex bymænd, der giver arne- 
gæld og toftgæld u , — så kastes der herved et helt andet og 
langt klarere lys over hine ords mening. Og den samme op- 
fattelse udtrykkes på det bestemteste dér, hvor lagédens be- 
tydning kommer frem i sin reneste skikkelse, nemlig i Jydske 
lov, idet der bestemmes, at den, der beskyldes for at have 
anden mands gods i gemme eller i pant, skal rense sig med 
„mænd i slægt", eller, er han købingsmand, med „mænd af 
hans højeste lag" (2, 114). Al eftertryk må her lægges på 
„hans"; thi parallelen ligger i at de sværgende er hans lag- 
brødre, ligesom de sværgende frænder er hans frænder, ikke 
en andens, ikke de fornemste i herredet, men netop hans. 
Meningen er selvfølgelig, at det vil være langt vanskeligere 
for en mand af tvetydig karakter at finde medédsmænd blandt 
dem, der kender ham af daglig omgang og af mangt et mellem- 
værende med dem selv eller deres venner og frænder, end om 
han kunde vælge frit over hele byen og herredet. Desuden 
havde såvel slægten som laget netop i sin forpligtelse til at 
yde hjælp i slige tilfælde tillige en ret til at undersøge sagen 
i forvejen og danne sig en mening om den*, som det offen- 

1 Stemanns retshist. s. 108 f. og de dér nævnte steder. 

1 Af et. Knuds gilde&krå i Flensborg see på det bestemteste at „gildestævnet" 
afgjorde de almindelige trætter mellem brødrene indbyrdes, således at det var for- 
budt dem at stævne hverandre til anden domstol, fer dette var forsøgt (k. 27. SI). 
På samme måde er det enhver bymand forbudt at stævne sin lagbroder (medborger) 

lige efter den tids rettergang og begreberne om den personlige 
ukrænkelighed ikke kunde tiltage sig. Når nu købstadlovene 
forlanger medéd af det højeste lag, da viser det for det første, 
at de samme mænd kunde være „svorne brødre u i flere lag, 
dernæst, at der var en rangforskel mellem dem indbyrdes; og 
at loven da foretrak og måtte foretrække det ypperste, var en 
selvfølge 1 . Af ordene i Flensborg stadsret ses tillige, at de 
bymænd, der svarer arne- og toftgæld, d. e. ejer hus og hjem 
og en lod i bymarken, kan fri hverandre med samme ed som 
gildebrødrene, så gildet her kun formelt træder i modsætning 
til det almindelige grundlag. I de yngre stadsretter kommer 
vi derimod ind i en senere tids modsætning mellem købstadens 
stænder, idet et enkelt lag opnår en overordnet stilling og, i 
lighed med hvad der fandt sted i Hansestæderne, danner et 
patriciat. Dette er især udpræget i stæderne øst for Beltet, 
som det var at vente, da hele den aristokratiske udvikling 
skrider langt stærkere frem dér end i Jylland. Odense ret 
nøjes endnu med „efter gammel sædvane u at sætte sex Knuds- 
brødres ed lig den af tolv medlemmer af ethvert andet gilde 
eller tolv lagfaste mænds, men i Roskilde og Stubbekøbing 
fastsættes alle tre tylter ed for dem, der ikke er gildebrødre, 
mod én for en sådan, og det andet i forhold dertil, ja i Malmø 
(og hele Skåne?) gælder sex Knudsbrødre lig med tre tylter 
af almindelige bymænd! 

Vender vi derefter tilbage til lagets grundbetydning og 
dets udvikling i stæderne, så ses det nu, at det fra først af. 
ligesom alle andre samfundsforhold, er fælles for købingen og 
landsbyen, idet det omfatter alle de bosiddende, selvejende 
adelbønder; alle medlemmer kaldes brødre- og en valgt „olding* 



for nogen anden domstol, før de hur været for byens eget thing. Det samme krævede 
de senere håndværkslav (s. Københavns skræderlavs artikler fra 1275; K. dipl. I 27) 
og det var vistnok en almindelig retsregel i ethvert større eller mindre lag, såvel som 
i enhver slægt på landet 

1 Ellers vilde f. ex stadens fornemste mænd kunne lade sig optage i de rin- 
geste lag for at skaffe sig villige medédsmænd. 

* Således kaldes også medlemmerne af et havnelag for havnebrødre. 

står i spidsen for det. Enhver der har fast eller forbigående 
ophold indenfor dette lags område, uden at være „ broder u i 
det, indtager en underordnet retsstilling, idet han enten er 
uden nogens værn — og hans stilling er da som trællens, 
siden han ikke selv kan møde på thinge, og ingen anden har 
nogen ret eller forpligtelse til det — , eller han beskyttes af 
en lagbroder som hans „gæst", og hans stilling er da som 
andre vårdnedes, hans ret og pligt er halv mod lagbrødrenes. 
I en ordnet kristelig stat blev det kongen, som skulde være 
alle fremmedes gæsteven; hans foged tog sig altså af enhver, 
der ingen anden beskytter havde, men han fik derved tillige 
den ret overfor dem, der tilkom de vårdnedes husbonde: arven 
hjemfaldt til ham. Nu indtræder der imidlertid en forskel i 
udviklingen på landet og i staden. Medens sønnen nemlig 
hist anses for sin faders medejer til jorden, og altså som 
sådan er adelbonde, såsnart han er myndig, så kommer man 
her snart ud over dette primitive forhold, idet den enkelte 
overalt hævdes i sin personlige selvstændighed overfor alle 
bånd, også slægtens. Sønnen nyder derfor vel godt af sin 
faders fulde frihed som en personlig egenskab, men såsnart 
han vil gifte sig, opgiver han denne stilling og betragtes som 
fremmed: han må nu enten finde sig i at være kongens 
vårdned, eller selv „købe lag", blive lagbroder. Efterhånden 
mildnes denne retsregel; lagkøbet bliver ikke nødvendigt i den 
gamle betydning, der oprettes frilag (hedslag?) i stæderne, 
hvis brødre ikke har behov at være grundejere; de samler sig 
om en eller anden helgen, særlig Knud konge. Istedenfor 
lagkøb træder et arvkøb, som kan betales lige til det sidste, 
og alle de i byen (selv af vårdnede) fødte ugifte mænd fri- 
tages for det; ligesom senere hen den frigivnes børn er fri- 
bårne, hvad der oprindelig selvfølgelig ikke kan have været 
tilfældet. Endelig opgiver kongen efterhånden helt denne ret 
til arvkøb. Imidlertid fortrænges de gamle grandelag helt af 
de nyere „gildelag", medens „oldingerne" afløses af „råd- 
mænd", og byens '„borgerskab" fordeles i en række skarpt 

adskilte håndværkslav og købmandsgilder, der først i den nyere 
tid atter opløses og viger plads for begrebet „indbyggere". 

Efterskrift 1 . Da foranstående, efter at være trykt, fra 
forskellige sider dels har mødt tilslutning, dels modsigelse« 
skal jeg benytte den lejlighed, der uventet frembyder sig, til 
her med et par ord dels at modificere nogle enkeltheder, dels 
at tilføje et par yderligere bemærkninger. 

„Oldinge". Bemærkelsen af den fremragende bonde, om- 
trent svarende til høvding, må vistnok antages for den første 
og oprindelige, fra en tid, da slige mænd, idet de endnu slut- 
tede sig til standen i sin helhed, dog overalt ansås for selv- 
skrevne formænd i byerne såvel som i herredet. Senere der- 
imod, da der udviklede og udskilte sig en „adel", hvis interesser 
og livsvaner gik ud over bymarkens anliggender, gik „ older- 
mandens "* værdighed i reglen på omgang, med eller uden 
valg, medens styresmandens bestilling blev et kongeligt len. 

Lagkøb. Ved fastsættelsen af de herhen hørende begreber 
er der en sproglig vanskelighed tilstede, idet ordet lag i loven 



1 [Tilføjet paa et omtrykt Blad i „Aarbøgerne".] 

* Sprogligt må der neppe lægges vægt på forskellen mellem alding {olding! og 
aldermand (oldermand), skønt der jo meget vel kan have udviklet sig en bestemt for* 
skellig sprogbrug. Svarende til oldermand (for olding) finder vi formen „hovidmand* 
( vi therlags retten), „høvidsmand" eller „hevdmaud" (Husum amt) for hexding. Med 
h. t. aldermandens stilling i senere tider kan henvises til de trykte bylove (f. ex. 
Østrups, Hist. tidsskr. I). Hr. pastor, dr. K. F. Viborg skylder jeg følgende med- 
delelse om endnu bestående bylag på Fyn: „Så mange bylag, der er i et sogn, ligeså 
mange aldermænd er der. Oprindelig udnævntes aldermanden vel af bylaget; nu der- 
imod skiftes gårdmændene til efter orden at beklæde denne stilling, hver i et ur. 
Aldermandens værdighed har sit attribut i byhornet, der altid skal opbevares lios 
ham; thi han lader tude til bystævne, og på stævnet er han den rette formand, skont 
sognefogden vel nu som oftest overtager formandens bestilling, når han har sager til 
forhandling med bymændene eller sognemændene. Som stævnets formand er alder- 
manden pligtig til at give bylaget husrum samt bestemt beværtning for bestemt be- 
taling, når laget om vinteren har sine samlinger, og aldermanden indtager da sin 

plads for enden af disken, hvorfra han leder forhandlingerne. Lagets medlemmer 

holde sammen i en utrolig grad, — og ikke blot om det gode; er en sag dømt i by- 
laget, eller en beslutning fattet om et og andet, vil i reglen intet medlem have mod 
til at vedkende sig anden mening om sagen eller fravige beslutningen ; en sådan 
„bryder laget" og vil ved enhver lejlighed komme til at stå ene og mede kulde fra 
alle sider." 

har en dobbelt betydning, dels den af et samlag, dels svarende 
til vort lovlig, i overensstemmelse med loven 1 . Det strider 
vistnok mod retternes sprogbrug, når der i det foregående er 
givet det den første istedenfor den anden betydning i forbin- 
delsen „lagbyde", da denne akt udelukkende synes at have 
hensyn til slægten. 

Der må i det hele lægges noget mindre vægt på jord- 
ejendom, end der i det foregående er gjort; det at sidde inde 
med jorden, have lovlig brugsret af den (som fæster, landbo), 
var i de mindre forhold, idetmindste senere, adkomst nok til 
at deltage i det offenlige liv. Vårdnedskabet derimod er en 
personlig egenskab, begrundet i fødselen eller senere påført, 
frivilligt (af den svage for større sikkerheds skyld) eller ufri- 
villigt (ved egen skyld eller de mægtiges overgreb). 

I anledning af ordet „rækning" (s. 267) ligger det måske 
endnu nærmere at minde om det oldn. „erendreki", den der 
udretter (rekr) et hverv, en ombudsmand. 

løvrigt vilde det vistnok være i høj grad ønskeligt, om 
de særlig lovkyndige vilde henvende deres opmærksomhed på 
disse ældste retsforhold, hvis rette forståelse på så mange 
punkter får betydning for opfattelsen af de historiske til- 
dragelser. 



Wltherlogh. Worthhæld. 

Betydningen af ordene witherlogh og witherlagh har været 
genstand for så mange fortolkninger, at allerede Dahlmann i 
den henseende troede at kunne sammenstille dem med det 



1 Lagthing, lagehævd, lageforfald, lagealder osv.; ligeledes svarer „log" snart 
til vort „lov", snart er det den retslige afgørelse ved saméd. 

1 Nærværende stykke indleveredes til oldskriftselskabets bestyrelse i December 
1874 og er altså forfattet uafhængigt af overlærer Kinchs afhandling om „den danske 
Adels udspring fra thinglid" i foregående binds [Årb. f. oldk. 1875] 8. hefte, der udkom i 
Jan. 76. Skønt der er et og andet i det følgende, som nu bliver en gentagelse af hvad 

tyske „weichhild" og „weichbildsrecht", og dog kan man ikke 
sige, at der endnu er funden en helt tilfredsstillende forkla- 
ring, da det rent sproglige moment ikke er kommen til sin 
ret. Spørgsmålet bør derfor igen tages op, såmeget mere som 
også selve tingen endnu ligger så temmelig i det skjulte, 
idetmindste hvad væsenlige punkter angår. 

Kolderup Rosenvinge stansede efter forskellige forsøg ved 
den sproglige distinktion imellem witherlogh og witherlagh som 
to forskellige ord; witherlag, siger han, er et intetkønsord, 
der betegner et lag, et samfund; witherlogh derimod er fælles- 
køn og betegner en lov. Denne forklaring synes at have til- 
fredsstillet de senere retshistorikere 1 . 

Der rejser sig dog væsenlige betænkeligheder imod denne 
fortolkning. Hvorfor, vil man kunne indvende, kaldes loven 
witherlagsreJ, når vi alt har ordet witherlogh; og hvorledes 
skal dette sidste forklares, når det første henføres til den is- 
landske talemåde „at leggja lag vid einum"? Findes der des- 
uden sproglige paralleler til en orddannelse som wither-lagh i 
denne betydning? Ellers er første led i sammensætningerne 
med lag jo en angivelse af de mænd, som lægger lag med 
hinanden, f. ex. fostbroderlag, havnelag, hjonelag; wither er 
derimod en præposition. 

Hvad der endelig er det mest afgørende imod hele denne 
forklaring er den kendsgerning, at loghin ikke er et fra laghil 
forskelligt ord, men dets aldeles regelrette flertal (islandsk 



læseren alt er bleven bekendt med i denne afhandling, så har jeg dog ikke troet at burde 
foretage nogen forandring i dette, fordi vort udgangspunkt og vor betragtningsmåde helt 
igennem er forskellig. Medens nemlig K. går ud fra Knud den stores hirdlovgivning som 
en væsenlig skabende akt har jeg overalt forudsat som forlods bekendt og indrømmet, 
at der i Danmark som hos alle andre germanske folk fra den fjerneste oldtid af (f- 
ex. alt i Tacitus's tid) fandtes både en fødselsadel og et kongeligt hærfølge af hånd* 
ganglie mænd (comitatus), og jeg har altså anset det for opgaven, dels at præcisere 
forholdet mellem begge og dels at følge vederlogens udvikling ud over de tidsgrænser, 
som man tidligere havde tænkt sig for den. I denne sidste henseende er nu K. kom- 
men mig i forkøbet; men også her antager jeg dog, at mine forklaringer vil kunne 
læses med nogen interesse, da de på flere punkter supplerer og formentlig retter min 
ærede forgængers. 

1 Kold. Rosenvinge, Gamle danske love, V 579 (hvor tillige den ældre literatur 
nævnes). Dahlmann, Gesch. v. D., 1 148. Stemanns retshistorie s. 13. 

Jagit— lØgin). Vi må da undersøge ordets forekomst i selve de 
herhen hørende mindesmærker, den gamle danske lovtext og 
Sven Ågesøns latinske bearbejdelse (som de findes trykte 
iblandt Scriptores r. Dan. i 3. bind og Kold. Rosenvinges 
Gamle danske love, 5. bind), for at komme til en tilfreds- 
stillende forståelse af dets oprindelige form og betydning. I 
lovstykket forekommer enkelttallet i alle former: 

nom., dat. og akkus. witherlagh (Ser. p. 161 — 63), 
gen. tvitherlax (ret, men, brøt), 

med artikel witherlaghit (p. 162). 

Et andet sted står endvidere „laghit" alene (p. 162); der 
er altså aldeles ingen tvivl om ordets betydning og sproglige 
stilling, det betegner et samfund, et lag. 

Men ved siden af støder vi nu på følgende former: 

witherlogh (Sven p. 142: lex; 155: constitutio), 
tvitherlagha men (lovstykket, 6 gange, p. 161 f. Sven 

har witherlogh man p. 149. sml. 

norsk logmad r), 
tvitherloghin stark oc stin (p. 160). 

Enstydigt dermed forekommer endvidere „at thøm logum u 
lp. 163); dette flertalsord betegner da ligeså afgjort en lov 
og bruges også overalt hvor det forekommer kun i denne be- 
tydning. 

Nu er det jo imidlertid øjensynligt en sproglig urimelighed 
skiftevis at kalde et samfund for lag og dets ret en lagsret, 
og så igen retten for log og medlemmerne lagamænd, og dog 
er det tilfældet i dette lovstykke, taget som helhed; man vil 
da på forhånd kunne sige, at der her er en uregelmæssighed 
tilstede, at ældre og nyere sprogbrug her må ligge ved siden 
af hinanden ; oprindelig må enten mændene have heddet wi- 
therlagh, eller loven witherlogh, og så det andet derefter; det 

bevarede håndskrift er af så sen oprindelse, at man ad den 
vej intet kan oplyse. 

Men i så tilfælde kan valget ikke være tvivlsomt; som 
vi alt har set, er det vanskeligt at tænke sig en oprindelig 
ordforbindelse wither-lagh, medens witherlogh også kendes af 
de andre nordiske sprog og tilfulde kan ' forklares af vore egne 
loves andre ordforbindelser. Tilmed har sproget overalt, hvor 
flertalsformerne forekommer, et ældre præg 1 ; omlyden logh, 
lagha, og den gamle flertalsartikel er bevaret, og Sven Ågesøn 
kender kun ordet som betegnelse for en lov, medens han 
kalder samfundet thinglith (p. 144). 

Et endnu klarere lys kastes der over disse sproglige for- 
hold ved en nærmere betragtning af den jydske lov. Her 
forekommer ordet strax i fortalen: wæl ær thæt oc ræt — at 
høfthings ræslæ oc landæns tvithær logh forfangæ thæm at 
gøræ illæ; det forklares ved talemåden: (han) gialdæ swa witæ 
sum tvithær ær lagh(t) (3,5) og sammensætninger som wi- 
thær mælæs thing (1,50), der står jævnsides med genmal, 
withærsaka (2,22), modpart o. 1.; wither er norsk vidr, tysk 
wider (wieder) og hai\ altså betydning af „imod", „igen a , 
medens dog denne betydning ofte afslappes og nærmer sig det 
sædvanlige „ved". Vidrlog har nu på norsk og islandsk lige- 
frem betydningen af en straffelov, en lov om oprejsning eller 
(som ordet endnu er bevaret hos os) om vederlag, gengældelse. 

Men Jydske lov giver os tillige oplysning om ordets 
senere forvirring i det 13. århundrede; selv i det ældste hånd- 
skrift af den, fra hen ved år 1300 (udgivet af prof. Thorsen), 
forekommer logh kun enkelte steder i sin gamle form som 
flertalsord 2 , medens det i reglen behandles som fælleskønsord 
i enkelttal, altså uden al tvivl ved misforståelse af den be- 



1 Et udtryk som dette: „oc giorthæ han forthy — witherloghin stark oc stin" 
er tilvisse ældgammelt. 

1 2,17: for thy the meræ logh tak ar e the minua* i bvrt. Fortalen: ængi man 
skal oc demæ the logh, thær kanung giuier oc landæt takær withær. then ma han oc 
æi af takæ ællær skiftæ ulæn landæns wiliæ; — her ses strax, hvor citatet (den 
gamle retsregel) hører op og konci pistens tilføjelse begynder. 

stemte form loghen. Skånske lov, fra omtrent samme tid, 
har derimod endnu gennemgående flertalsformen, om end ikke 
uden undtagelser, og endnu i Erik Glippings håndfæstning 
(1282) siges: thæse logh waro giuen — . Med tabet af logh 
som flertal er også lagha, laghe, i talrige forbindelser (laghæ- 
forfald, — aldær osv.) bleven løsreven fra sin rod og sproglig 
misforstået. Men heraf er da også misforståelsen med ordet 
witherlagh at forklare. Log (løg) betegnede i norsk-islandsk 
ikke blot loven, men tillige det samfund, for hvilket den var 
given, f. ex. Thrønda-loghin, senere uden omlyd: Thrøndelagen 
(men ikke Thrøndelaget) osv.; på selvsamme måde bruges nu 
witherlogh om det samfund, der stod under witherlogin, et 
ord der dengang altså fra en betegnelse må være bleven et 
særnavn, hvad det jo efter sin betydning ingenlunde er 1 . Fra 
withertoø/i var da overgangen til witherlagh let nok, når 
henses dels til den sløvede sprogsans, dels til de mange andre 
Jag", der efterhånden opkom, og det såmeget mere som logh 
havde skiftet tal og altså ikke mere ret vel kunde fastholdes 
i betydningen af et samfund". 



1 Constitutio Christophori I i Gehejmeark. årsberetn. V 13: testes de withærlogh, 
eognati de withærlogh. Jfr. løvrigt heroin det følgende 

1 Dels for yderligere at præcisere ordets anvendelse i vore love, dels for at til* 
bagerise et angreb på en tidligere omtale af det i disse „bidrag", skal jeg her et øje* 
blik dvæle ved det i Slesvig bylov forekommeude lagkøb (ovfr. s. 870 fil). Kold. 
Rosenvinges forklaring af dette ord gik ud på, at det skulde være køb af ret 
til at deltage i „logn" (fælleséd), jeg foretrak at tænke på alle bymændenes „lag". 
Joh. Steenstrup har i sine „Studier over kong Valdemars jordebog" udtalt sig meget 
stærkt herimod og holdt på den ældre forklaring uden dog at fremkomme med noget 
nyt bevis; jeg skal da forsøge at udtømme spørgsmålet, såmeget mere som det nu kan 
fike fra et videre synspunkt end det, hvorfra det dengang fremstillede sig for mig. 
•Således som ordet forekommer i loven, betegner det sprogligt uimodsigelig et lag, 
koncipisten har kun kunnet have dette for oje; thi han siger ikke blot to gange logh- 
føp, men desuden to gange emere logh, medens han meget vel véd, at logh (fælleséd) 
er et flertalsord, hvorfor han også gengiver det ved leges (k. 12, 13), ligesom Thord 
Degn (13, 78, 90, 91), når ikke han foretrækker det latinske juramentum eller omskriv- 
ningen „se purgare" o. 1.; selv om han imidlertid havde opfattet logh som singul., 
vilde der endnu have været et stort spring til at kalde loven for logh (på svensk), og 
dog har håndskriftet (fra o. 1320) tydeligt denne form. At det støder SL's sprogsans 
som „noget konstigt to at købe lag er ikke sprogets skyld, i fredkøb, som han jævn- 
forer, er heller ikke freden nogen vare som købes, ligeså lidt som ved tidekøbet gud*- 

Såmeget om lovens navn. Selve samfundet kaldtes efter 
Sven Ågesøns vidnesbyrd thinglith, hvormed kan jævnføres 



tjenesten, det der købes er delagtighed i den offenlige fred, i gudstjenesten »g alt-A 
ligeså i laget. Sproget er lunefuldt, det kender et brudkøb, et præstkøb og et liilkol«. 
alt uden menneskehandel (sml. K. Maurer: man weiss ja, dass das wort k au fen far 
vertrage der verschiedensten art gebraucht wird — Krit vierteljlirsc.hr. X 393). Så- 
længe altså Slesvig bylov står ene med sit udtryk lagkøb, er vi nødte til at forstå 
det som foreslået, fordi lovkoneipisten har forstået det således. 

Der er imidlertid et andet moment, som gor, at vi ikke kan blive stående lur- 
vod; ordet er nemlig optaget i det angelsaxiske retssprog, som det synes i følge wed 
de andre sammensætninger af det nordiske log. eller rettere lag (lah), thi omlyden er 
her selvfølgelig falden bort (ligesom i svensk). Æthelred bestemmer således for ilet 
nordlige (danske) England, at hele den overleverede ret og rettergang skal bevatvs 
uforandret; han nævner her blandt andet også lahcop; det samme findes i et nord- 
humbrisk lovstykke: begge steder findes ved siden af lahcop også Isndcop, alt uden 
na^rmere forklaring. Ordet eller talemåden forekommer dog endnu to steder til i 
Æthelreds lov (consilium Wanetungense se R Schmid. Gesetze der Angl. S, p. 212 fl". 
370 § 1), idet det begge steder pålægges den anklagede at købe sig Jah" (tele — bicge 
him lage) med 12 øre. Betydningen falder her vel ingenlunde fuldstændig sammen 
med vort at købe lag, men der er dog udentvivl en fælles kilde for begge udtryk, og 
denne vil vi lettest kunne finde ved at sammenligne det andet nordiske udtryk, der i 
angelsax. betegner den samme bøde, nemlig lahslit eller lahbrice, idet man snart 
tænker på det der volder bøden (bruddet), snart på dennes virkning (købet, sml. ud- 
sagnsordet inlagian). Disse sidste udtryk genfinder vi også i oldnordiske talemåder: 
at brjdta log å einum, at slita login, ligesom man endnu den dag idag på dansk 
siger: at bryde laget (ovfr. s. 280). Tingen er altså den, at det oprindelige W 
som flertalsord overalt har delt sin dobbelte betydning mellem to entalsord: laget 
og logen« hvoraf da med nødvendighed måtte følge, at logkob efter sin betydning, 
som sigtende til et samlag, måtte blive til lagkøb. Vil vi derimod vende tilbage til 
den ældste sprogbrug, bør vi kalde alle bymændenes samlag for bytog, hvilket da 
også Si nævner et så slående exempel på (s. 139, Saxkøbing privilegium: ingen kan 
blive borger, med mindre han ipsis villanis et eorum communitati per modum bylogh 
cum ipsorum voluntate associatus fuerit — ); at dette senere misforstås som jus dvi- 
tatis følger af det her fremsatte, men når det på andre steder gøres til bylag, er 
misforståelsen i alle tilfælde kun sproglig. 

Hvad mine bemærkninger om bymændenes retsforhold iøvrigt angår, skal jeg gerne 
indrømme, at jeg kan have ladet mig føre noget for vidt ved analogier mød deu ældre 
udvikling i andre lande, navnlig Tyskland; at St. ikke har kendt disse, er tilvisse på- 
faldende, thi danske retskilder er dog ikke tilstrækkelige til at lære middelalderens 
samfundsforhold at kende. Endnu mere påfaldende er det dog at høre domme som 
denne: „og hvad er år og dags hævd? den kendes aldeles ikke" — (s. 143), når talen 
er om en stadsret, der har følgende bestemmelser: — si fuerat in quieta possessione 
per dietn et annum, terram sibi vendicet cum li civibus — (k. 42) og: vir — civi- 
effectus, si ad diern et annum moram fecerit, postea ab aliquo impetitus quod servtit 
fuerit — 12 civibus se purgabtt (k. 77). Sml Riber ret 5S. Thord Degn 74. Dersom 
dette ikke skulde være hævd efter „Danske lovs" sprogbrug, så finder jeg dog intet 
til hinder for her at anvende dette ord i fuld overensstemmelse med dets betydning. 
Og disse lovsteder gør, at jeg endnu anser det for højst sandsynligt, at man har ladet 
r år og dag" hengå også i Danmark, før man optog nogen fremmed i „logh", og oven- 

-karlenes" navn ved Danevirke, viglid (hvis min slutning fra 
gennemkørselens navn hos Thietmar, Wiglesdor, medens den 
ellers kaldes Ka(r)legat, er rigtig 1 ); de to navne betegner trop- 
pens (lidets) dobbelte foreningspunkt, kampen (vig) og thinget. 
De enkelte medlemmer kaldtes i England i Knytlingernes tid 
hiiskarle; i den nordiske literatur træffes hyppigst hirdmænd, 
der synes at være lånt fra England 3 ; senere blev det tyske 
hofmand almindeligt. Den fælles betydning af disse ord er 
den, at de deler hus og hjem med kongen, er hans „hjemme- 
mænd". Det samme udtrykkes i det latinske curiales, hvor- 
med Sven Ågesøn betegner dem; men han føjer hertil: qui et 
mrac militari nomine censentur — (p. 147); han kalder der- 
for også witherloghen både for en lex curiæ og en lex castrensis 
sive militaris (p. 142). Herved sigter han øjensynligt til det 
danske hærmand, der forekommer en enkelt gang i det ældste 
håndskrift af Jydske lov (3,11: hirman), men iøvrigt alt den- 
gang (ved 1300) var forvansket og misforstået som herremand 
(3,14 o. o. 3 ). Ordet hærmand betegnede oprindelig hver fri- 
båren mand, hvert medlem af „hæren", d. e. folket, de frie 
våbenføre mænd; men samtidig med at ordet hær tabte sin 

Gående citat viser 09 på det mest utvetydige, at det ikke var gjort med „at give sit 
igangsel", — det skulde først vise sig, om nogen vilde drikke det! Også trællen gav 
vp d sin frigivelse et „øl u , men det er en selvfølge, at det ikke stod til ham at skaffe 
s ip friheden ved denne udgift. Enhver erhvervelse af en anden (hejere) personlig rets* 
stilling synes i oldtiden at have været ledsaget af et øl, medens betingelsen selv* 
folgelig altid måtte ligge udenfor den* myndighed, hvis stilling skulde forandres; øllet 
ledsagede kun anerkendelsen af de fremtidige ligemænd (endog hirdmændene måtte 
efter den norske hirdlov give deres samtykke til en ny mands optagelse i kongens 
gård, Keyser, Efterladte skrifter, U 84). Fra dette synspunkt må såvel frelsensøllet som 
ethvert igangaøl betragtes, og det er neppe for dristigt at henføre også barnsøl og 
arvel til det samme: ved arvøllet satte sønnen sig i sin faders højsæde, og ved barns- 
»Ilet (senere overført på dåben) anerkendtes barnet som led af slægten, med sin 
bovedlod og arveret; anerkendelsen udgik i disse tilfælde fra slægten, for barnets ved- 
kommende af dens hoved, for arvingens omvendt af den øvrige slagt. 

1 Se Bidrag t. Nord. hist. s. 31. 

* Hirrj udledes vistnok med urette af hirCa, vogte (N. M. Petersen, Danm. i 
hedenold, III 174), da der i England findes et hiréd, hiw-réd, dannet af hiu, vort hju, 
husets folk; det bruges også særlig om kongens hus (Æl freds love, k. 2. Ine k. 7). 
Om ordets brug hos os se Snorra Edda I 466. 

3 Måske første gang blandt de bevarede mindesmærker i Københ. stadsret af 
1254 (original): homo dominorum, qui uulgariter dicitur herræmæn (K. dipl. I 20). 

oprindelige betydning 1 og indskrænkedes til at gælde den be- 
væbnede skare, indsnævredes også det begreb, som oprindelig 
havde været forbundet med en hærmand; det er en udvikling, 
som kan følges hos vore stammefrænder, Langbarder og Angel- 
saxer, medens vore egne kilder ikke for sammensætningens 
vedkommende når tilbage udover den særlige betydning. Fra 
det 13. århundrede kender vi hærmændene af Jydske lov, og 
af Sven Ågesøn ser vi, at navnet i hans tid endnu ansås for 
nyt i den senere betydning; det omfatter ikke blot kongens 
hird, men også hans håndgangne mænd rundt omkring i landet, 
og ikke blot kongens, men også kongefrændernes, bispernes 
og de andre herrers, hvorefter da navnet umærkeligt gik over 
til sin nyere form „herremand". 

Da nu så godt som alle vore historiske kilder er affattede 
på latin, vil det have sine vanskeligheder i den henseende at 
konstatere de forskellige tiders danske sprogbrug; vi vil nemlig 
hos os såvel som i de andre evropæiske lande finde den 
største mangfoldighed af navne og betegnelser i brug jævn- 
sides og uden bestemt gennemgående adskillelse 2 ; selve sam- 
fundsforholdene var da også så mangfoldige efter tid og sted, 
at det bliver umuligt at opstille almindelige sætninger om 
enkelthederne. Vi er dog' så heldig stillede ikke at være nød- 
sagede til at sammenlede vore efterretninger mange steder fra; 
så godt som alt er samlet hos Saxe, der dog nogenlunde følger 
samme terminologi helt igennem og dertil er en virkelig avtoritet 
netop i denne retning, siden han selv var udsprungen af en 
hirdmandslægt, en omstændighed, der tydelig afspejler sig i 
hans fortælling: hirdens ældgamle traditioner har øjensynligt 
været en af hans værdifuldeste kilder; thi selv om konge- 



1 Den kendes endnu hoa os ar skjaldenes sprogbrug, såvel som af ordene herred 
og „alls herjar thing", hvor „allr her u betegner alle thinginænd (f. ex. Snorre, O. H. 
k. 258: var J>at på. byskups atkvætti ok konungs sam)>ykki ok démr olls herjar, atO. 
k. væri sannheilagr maØrj, ligesom „ullr mugr - thinghoben, almuen. 

* Den nyeste og udentvivl fyldigste sammenstilling findes i G. Waitz, Deutsche 
Verfassungsgeschichte V (1874), anmerkung: Obcr die verechiedenen namen der mini- 
sterialen (s. 428 fif.). 

slægten undergik de mest gennemgribende forandringer, så var 
dog hirden stadig den samme institution med de ældste og 
fyldigste erindringer. Måske vil det da være muligt af Saxes 
sprogbrug, hvor usikker den end ofte kan være, at komme til 
bestemte slutninger, om ikke med hensyn til de danske navne, 
thi disse er jo dog det underordnede, så til selve institutionen 
og dens væsenligste led. 

Det vil være det tjenligste til den ende først at henvende 
opmærksomheden på de ældgamle lovbestemmelser, som Saxe, 
og da vistnok efter traditionen i selve hirden, tilskriver kong 
Frode. Hovedstedet er her bestemmelsen om kæmpernes løn, 
deres måle (stipendia militum, p. 236). Mandskabet deltes i 
henseende til den årlige løn i tre klasser, idet hver patrius 
domesticusque miles får tre mark, hver gregarius aut conduc- 
ticius to, hver privatus ae militiæ laboribus defunctus én mark. 
Da forfatteren her betegner hver afdeling med to ligestillede 
navne, bliver det muligt at skelne nøje mellem dem; de første 
er da dem, som er om kongen, hans huskarle, thingliden i 
snævrere forstand; anden afdeling er de menige stridsmænd, 
de håndgangne mænd, der ikke står i dette umiddelbare for- 
hold til kongens person; modsætningen mellem patrius og 
conducticius minder derhos om de egenlige hird mænd og gæ- 
sterne i Norge. Tredje afdeling endelig består af de udtjente 
hirdmænd, der ikke mere kan anvendes til krigstjeneste, men 
fer overdraget andet hverv 1 . Saxe dadler i høj grad denne 
fordeling af solden, da den ikke tager hensyn til dygtighed og 
fortjeneste, men til ydre kår og personlig gunst; men heraf ser 
v i da, at kongens måletropper, bortset fra de udtjente, deltes 
i dem, som var nærmest omkring kongen, og dem som stod 
ham fjernere, uden at der ellers, vel at mærke, var nogen- 
somhelst forskel mellem dem i deres forhold i krigen, enten i 
personlige egenskaber eller forpligtelser; thi i andet tilfælde 



1 P. E. MQller opfatter disse sidste som to forskellige slags og forklarer „pri- 
mat!* som lediogsbønder og „defimcti" som udskrevne, der ikke stod under våben; 
>»en herved overses, at de jo alle sammenfattes under milites, der får stipendia. 
A. D. Jørgensen: Afhandl. I. 19 

vilde Saxes dadel have været aldeles uberettiget og uforståelig. 
En sådan tilfældig modsætning indenfor samme helhed far da 
også senere sit naturlige udtryk i ordene hærmand og hofmand, 
hine omfatter tillige disse, og hver hærmand kan, hvad øjeblik 
det skal være, blive hofmand; man skelner da heller ikke 
skarpt imellem dem. 

Dette forhold stadfæstes nu af mange andre efterretninger. 
Ved byttets deling, siger Saxe, fik høvdingerne guldet, menige 
stridsmænd sølvet; kæmperne fik de tagne våben, ledings- 
bønderne skibene; enhver primipilus fik en større lod end de 
øvrige (p. 225 f.). Her er en tredobbelt modsætning, hvis 
enkelte led ikke ligefrem berører hinanden; blander man det 
hele sammen, bliver forklaringen umulig. Lettest at præcisere 
er fordelingen af våben og skibe, hine falder til pugiles, disse 
til populares. Samme modsætning kommer igen kort efter og 
det i en meget skarp form: når popularis udæsker en pugil. 
skal denne kæmpe med kæp, hin med sværd (p. 230), en lov. 
der selvfølgelig aldrig* har existeret, men er et godt vidnesbyrd 
om hærmændenes opfattelse af deres forhold til ledings bønderne 1 . 
Det er da også i god overensstemmelse hermed, når populares 
slet ikke stedes til fordelingen af guld og sølv, hint falder til 
duces, dette til gregarius miles. Endelig ses af dette sted, at 
primipilus ikke er højere i rang end cæterus miles, men kun 
får en større lod (major portio). Her kendes der kun to 
klasser af hærmænd: høvdinger og menige. 

Det samme viser sig med hensyn til forfremmelses vilkårene. 
Det nævnes som en almindelig regel for alle, at den, der går 
primipilus forbi i kampen, rykker et trin højere op: træl bliver 
fri, agrestis — illustris, ingenuus— satrapa (p. 229). Også her er 
modsætningen tredobbelt og det ene led griber ikke (som ud- 
giverne antager) ind i det andet, liber er ikke lig agrestis. 
illustris ikke lig ingenuus. For trællen består forfremmelsen 



1 Efter den i Saxes tid gældende hirdlov kunde enhver foraeelse mellem mirn- 
dene indbyrdes bedes med penge: quo tamen sola ligni percuasio caruit, quod eo canes 
quis abigere soleat (p. 632). 

selvfølgelig i friheden, en fuldstændig forandring af hans per- 
sonlige forhold og retsstilling. De frie mænd var derimod af 
ulige kår, idet et mindretal hævede sig over mængden og 
kaldtes hedvarde mænd 1 ; grunden til denne stilling kunde efter 
Andreas Sunesøn enten være høj byrd eller anseligt embed: 
diues aut prepotens, — aut propter generis claritatem, aut 
officii dignitatem, qualem hetwarthe man in lingua patria 
oominamus (k. 63). Vi genfinder disse to klasser i forfremmelses- 
listen, den første svarer til illustris, den anden til satrapa, 
begge er de nobiles, proceres, optimates o. I. Men da nu 
agrestis og ingenuus begge forfremmes til dette samfundets 
højeste trin, så må deres stilling også i alt væsenligt være 
den samme, de er begge frie mænd uden videre udmærkelse. 
Imidlertid er det en selvfølge, at der dog må være en forskel, 
siden Saxe har valgt forskellige ord og de avancerer til for- 
skellige klasser, og der kan da ingen tvivl være om, at agre- 
stis svarer til innebonde, ledingsboride, ingenuus til hærmand, 
den særlig frie, den ikke blot personlig frie, men også fri- 
tagne, af ledingsbånd udløste og skattefrie. I den betydning 
bruges ordet da også hos andre folk i middelalderen, og særlig 
bos Langbarderne svarer det til hærmand (heriman). Vi ser 
da heraf, at der ikke er nogen personlig standsforskel mellem 
bærmand og bonde, om der end tilvisse var en stærk spire til 
en gennemgribende adskillelse af den fælles stand i to ulige- 
stillede; ligeså lidt er der nogen standsforskel mellem den, som 
alene udmærkes ved sin fødsel, og den som udmærkes ved et 
bøjt embed i kongens tjeneste; men det almindelige har vist- 
nok, idetmindste senere, været, at så godt som alle mænd af 
høj byrd en kort tid tjente i kongens gård, og at det da selv- 
følgelig var af deres midte de høje embeder blev besatte. 

Endelig bestemmer kong Frode efter Saxe, at konge og 
dux, som falder i kamp, skal brændes på sit eget skib; cen- 
turio eller satrapa på et bål, der er bygget af hans eget skib, 



Islandsk: heiCvirCr, hæderværd. 

19* 

10 styremænd må derimod nøjes med bål af ét skib; hver 
pater familias endelig begraves med hest og våben, der siges 
ikke, om han først skal brændes eller ej (p. 234 f.). Saxe 
siger med rette, at denne gradsforskel vidner om en „skrupu- 
løs" opfattelse af rangen, da der skelnes mellem det at brændes 
i selve skibet, på bål af et skib og (sandsynligvis) simpelt 
bål; men netop derfor kan vi stole på, at ingen rangspointe 
her let er gået tabt. At da konge og dux sammenstilles, 
viser, at der alt i den fjerneste oldtid har været en værdighed 
også i Danmark, der betegnede vedkommende som rigets hær- 
fører, hvad enten han nu har været kaldet jarl eller havt et 
navn, der nu er tabt 1 ; Knud Eriksøn, den eneste historiske 
person, hvem dette embed tillægges (Danorum dux), far som 
bekendt det engelske navn hlåford; senere indføres det tyske 
herzog, men da er stillingen en anden. Endvidere ses heraf, 
at hærens høvdinger (centuriones ") var forskellige fra landets 
embedsmænd (satrapæ), de såkaldte gældkær er. eller idet- 
mindste kunde være forskellige fra dem; forholdet er måske 
her som med rex og dux, at der altså kunde være konger og 
embedsmænd, som ikke selv drog ud med hæren, om det end 
var det sædvanlige. Mærkeligt er endvidere forholdet mellem 
disse kongens håndgangne mænd og styremændene (guberna- 
tores) ; begge brændes på bål af et skib og tilhører altså samme 
stand 8 ; men der går ti styremænd på én kongelig høvding: 
det er samme opfattelse som ved modsætningen indenfor menig 
mands rækker mellem hærmand og innebonde. Om nu disse 
sidste iøvrigt i begrav els es vedtægterne sammenfattes under 
navnet husbonde, pater familias, eller der slet ikke var givet 
nogen bestemmelse for ledingsbondens jordefærd, så der her 



1 At jarlenavnet har været brugt i Danmark såvel Bom i Norge fremgår af, at 
det i England fortrænger det nationale ealdorman (Freeman, The Norman conq. of £.. 
I 448) : Ulf og Thorkel kaldes i engelske diplomer skiftevis eorl» dux og comes. Saxe 
antyder ingen af disse titler, hos ham er dux A latinsk høvdingnavn; Henrik Leve og 
Birger jarl kaldes satrapæ (757. 962). 

1 Erik den veltalende får et centurionatus tilligemed kong Frodes sester (p. 216). 

* Sml. Tacitus, Germania, k. 27: funerum nulla ambitio: id solum observant, ut 
corpora claroruin virorum certis lignis crementur. 

kun var tænkt på hærmanden 1 , er vistnok vanskeligt at af- 
gøre, men her i alle tilfælde af underordnet betydning. Styre- 
manden må herefter i alle tilfælde anses for en repræsentant 
for den klasse, vi forhen manglede en udtrykkelig udtalelse 
om: mænd af høj byrd (illustres, de norske herser), men uden 
personligt forhold til kongen, folkets naturlige høvdinger: de 
der fører folkehceren både til thinge og i kamp, ligesom kongen 
fører sin udvalgte hær, sin thmgYid og viglid. — Da Jydske 
lov affattedes, var stillingen en helt anden; styremandens vær- 
dighed kaldtes da for et kongeligt „len" (embed), men det var 
endnu arveligt på sværdsiden, et bevis på, at det stammer fra 
en tid, da kongens magt var mindre, medens det gamle høv- 
dingedømme endnu stod ubrudt*. Det er bekendt nok, at der 
var indtrådt en stor forandring i ledingshærens politiske stil- 
ling i Valdemarernes tid. Saxe beretler som et historisk faktum 
fra Erik Ejegods tid, at dengang måtte man søge bøndernes 
samtykke, når leding skulde udbydes; det kommer frem i an- 
ledning af Skjalm Hvides udbud mod Venderne (p. 604). 
Endnu ved kong Valdemars tiltrædelse som enekonge var dette 
tilfældet (1158); første gang, han vilde føre ledingshæren mod 
Venderne, holdtes der hærstævne, da flåden lå ved Masned; 
resultatet var, at man negtede leding og gik hjem (p. 736). 
På Saxes tid var det noget forbigangent, han omtaler det ud- 
trykkelig således begge steder (adeo — evexerat, ut — esset; 
— mos erat), efter den tid var det bleven de store, hvis råd 
og samtykke kongen indhentede. Men han oplyser endnu nær- 
mere det hele forhold. På thinget var det de seniores, „der 
plejede at føre ordet" (quibus pro rostris dicendi mos erat :i >, 

1 Det er et ret mærkeligt træf, at en engelsk glosse gengiver hiréd (hird) ved 
patres familias (Mone, Gloes. 400"). 

* Kinch mener, at styresmanden vistnok også altid var herremand (s. 320 f.j, 
tuen dette er da i alle tilfælde yngre end Saxes tid. Således sammenkaldes p. 971 
ffubernatorum collegium per præconem, medens milites beordres til et fælles krigsråd, 
<£ p. 820 fortælles der, at Jyderne, æggede af gubernatores, holdt et stævne for at 
unddrage sig ledingsfærden (i Norge), medens milites straffer dem derfor ved at kaste 
dem i randet. 

* Denne utvivlsomt rigtige opfattelse af stedet skyldes J. Steenstrup (tilføjelser, 
*»f. akr. s. 484). 

som rådede fra leding, og totius concionis suffiragia gav dem 
ret. Men herved kan der kun være tænkt på styremændene, 
bøndernes naturlige høvdinger, der dengang endnu må have 
været aldeles uafhængige af kongen; ingen af hans håndgangne 
mænd kunde tale på almuens vegne imod hans råd. I beteg- 
nelsen seniores har vi da også uden tvivl, som alt forhen er 
fremhævet (ovfr. s. 268. 270), en gengivelse af det gamle 
adelsnavn, eller hvad vi nu vil kalde det, aldermand, aldung 1 . 
Et blik på de historiske fortællinger vil nu tilfulde be- 
kræfte, at der overalt kan skelnes mellem hær og hird, til 
samme tid som den fælles enhed overalt er grundlaget. Alle- 
rede af „Kong Knuds levned" (Cnutonis regis gesta, encomion 
Emmæ reginæ) fremgår det, at de danske kongers exercitus, 
milites, var et langt mere omfattende begreb end deres curia, 
curiales. Thorkel, siges der, var som princeps militiæ (regis) 
gået til England med magna pars exercitus, ialt 40 skibe, 
„fragtede med de bedste danske kæmper (bellatores) ". Kong 
Sven besluttede senere at udbyde leding for at erobre England: 
eonsultu optimatum firmatus, militumque benevolentia fisus. 
Bønderne stævnes derpå sammen ved udsendte bud (cursores) 
og en uhyre flåde samles; det er universa militia Danorum; 
den giver sit samtykke til planen. Når forfatteren derimod 
siger, at Knud senere drog ud med en flåde, hvis mandskab 
hverken talte nogen servus, libertus, ignobilis eller senili ætate 
debilis, men kun bestod af nohiles, så bruger han her rigtig- 
nok et udansk udtryk for at betegne kongens hærmænd i 
modsætning til ledingsbønderne*, men selve den tanke, at 
kongens skibe kun havde en besætning af hans håndgangne 
mænd, stemmer meget vel med Sven Ågesøns beretning, at 
huskarlene fordum hverken havde svende eller tjenere. Om 



1 J. St. har eftervist, at navnet styremand var almindeligt over hele riget (s. 
202). At aldermand var en dansk betegnelse for fremragende mænd, ses af kong 
Knuds engelske constilutiones de forestå, thi her forekommer to gange dette ord som 
de Danskes betegnelse af liberales i fremhævet betydning (k. 3. 21). 

* Sml. Waitz, anf. st s. 437. 

beretningen iøvrigt indeholder historisk sandhed, vedkommer os 
ikke her. Det bør heller ikke overses, at de engelske kilder 
om den danske flåde og dens mandskab stadig bruger navnet 
-hær" (here), så det må have været dens egen betegnelse. 
Når Sven Ågesøn derfor betragter navnet hærmand som nylig 
indført i samme betydning som huskarl, så kan han derved 
kun sigte til de i Valdemar I's tid forandrede samfundsforhold, 
der udslettede forskellen mellem de selvstændige og de hånd- 
gangne hærmænd. 

Vi mangler heller ikke udtrykkelige vidnesbyrd om kon- 
gens mænd omkring i landet. Knud Lavards n levned u for- 
tæller i anledning af hans drab, at in tempore illo — curia 
Roskildis conveniret — , eller som Saxe siger: contracta apud 
Sjalandiam nobilium frequentia (p. 637) — ; her omfatter curia 
åbenbart langt mere end hirden, det er alle kongens hånd- 
gangne mænd (også her „nobiles"), som kommer for at til- 
bringe julen med ham, sidde ved hans bord og tage tjeneste 
påny for det følgende år, idetmindste stiltiende, ved at være i 
hans gård opsigelsesdagen (nyårsdag) over. Efter den norske 
hirdskrå læstes denne op i juledagene, og ingen måtte drage 
til sit, før kongen forløvede dem alle på den 13. dag. — Da 
Erik Emune kom til Ribe, meldte Plog sig hos ham for at få 
måle som hans miles; han optages ikke i hirden ved denne 
lejlighed, men gør kun en ret gældende. Der siges herom: 
Plogus quidam, claro inter Jutos loco natus, tametsi regis mi- 
litiam profiteretur, latentes capiti ejus insidias comparabat. Ad 
quem Ripam veniens, militiæ titulo stipendium postulabat. 
Quo recepto, datum sibi cladis ejus præmium reputabat (p. 
665). Her er det klart, at Plog alt forhen var kongens hånd- 
gangne mand, hvorved forbrydelsen bliver dobbelt, rettet mod 
kongen som konge og som hans svorne herre; men han plejede 
dog ikke som sådan at få sold, thi ellers vilde det være me- 
ningsløst, at han nu havde fået handsel på kongens drab. 
Det må da have forholdt sig hos os som i Norge, at hær- 
manden kun fik sold, når han gjorde virkelig tjeneste, hvad 

enten det var i fred eller fejdetid 1 . Idet Plog da møder som 
jydsk bærmand for kongen i Ribe og tager måle, bliver han 
tjenstgørende huskarl, og af dette nye forhold henter han sin 
berettigelse til at dræbe sin herre 2 . 

Et andet sted fortæller Saxe, at Valdemar lod sin staller 
tilligemed hærmændene på Fyn fængsle Magnus Eriksøn som 
mistænkt for højforræderi: per N. stabuli sui præpositum Fio- 
nensium militum eum sequi jussorum auxiliis — Magnum 
capiendum curat (p. 919 f.). 

Kong Nils, siges der, var så sparsommelig, at han kun 
holdt 6 — 7 skjolde: ne patriam sumptuosa clientela ae vora- 
cibus oneraret impensis, quotidianam militiam suam sex aut 
.septem clypeis, oh exturbanda latrocinia, contentam habuit; 
nec petulantiorem regem quam militem egit (p. 616). Nar 
udgiverne her vil forklare et „skjold" som en lille afdeling på 
nogle få mænd, da er det neppe rigtigt, ej heller forholder det 
sig så, at quotidiana militia er hans daglige hofstat. Vistnok 
kunde man tænke sig dette udtryk brugt i modsætning f. ex. 
til gregarius miles, men her, hvor der er tale om kongens 
stilling som miles, som lovens og fredens håndhæver, træder 
quotidiana i modsætning til det almindelige opbud, den militia. 
der omfatter hele folket, det er efter vort udtryk den stående 
hær. Et „skjold" er da selvfølgelig en større trop, en afde- 
ling med fælles mærke og mærkesmand (primipilus), altså uden 
al tvivl det danske „svet", som witherlogen kalder afdelingerne; 
i Saxes tid begyndte høvdingernes skjoldmærke 8 at træde 
istedenfor eller ved siden af de gamle mærker (signa), der 
blev bårne på stang foran høvdingerne. Hvorledes nu talfor- 
holdet var i kong Nils's hær, kan vi selvfølgelig ikke vide, kun 

1 Konungsskuggja s. 60. Jydske lov 3, 7: hærmænd går i leding på egen kost 
oc takæ theræ malæ. 

* Dette ræsonnement må vel opfattes som en kynisme, Plog har gjort sig be- 
rygtet med: han havde tilvisse lovet kongen sin tjeneste, men den bedste tjeneste, 
man kunde gøre den mand, var at slå ham ihjel. Den samtidige Roskildekrønike, der 
iøvrigt er så hadefuld mod kongeu, kalder Plog en vir deformis (Ser. r. D. I 385). 

* Det af Saxe brugte udtryk clypeus står netop i de samtidige kongesegl »om 
betegnelse for våbenmærket (Thorkelins diplomatarium). 

ses det af Sax es ord, dels at 6— 7 sveter ansås for en ringe 
styrke, dels at det stod til kongen at bestemme antallet. Rets- 
tilstanden i kong Nils's tid var jo iøvrigt også derefter 1 . 

Vi finder dog ikke blot kongsmænd rundt omkring i landet, 
men også på de danske strømme. Kong Frode, siges der, gav 
sin brodersøn Odd potestas maritimæ tyrannidis, eller som det 
også udtrykkes: pro tuenda patria gerebat rei nauticæ sum- 
mam (p. 182 f.). Odd må have været en meget omtalt per- 
sonlighed, thi sagnet har havt travlt med at udmale sig hans 
ejendommelige hverv; der fortælles, at han kunde fare hen 
over søen uden skib og ved galdre vække storm og uvejr og 
vilde sine fjenders syn. Endvidere siges der om ham, at han 
var købmændene fjendsk (negotiatoribus atrox), men ærede og 
agtede bonden og hans gerning ; ja Saxe kalder hans bestilling 
ligefrem for vikingefærd: Oddo, cui tune temporis apud Danos 
maxima piraticæ deferebatur autoritas (p. 192), hvorved det 
dog må erindres, at han henfører al orlog til piratica. Erik 
den veltalende træffer Odd under den danske kyst med syv 
skibe, der lå på vagt (p. 195; 197: qui in statione erant). 

Her har vi da også uden tvivl nøglen til det mærkelige 
sted hos Adam af Bremen i hans beskrivelse af Sælland efter 
hvad han selv havde oplevet (IV 6): aurum ibi plurimum, 
quod raptu congeritur pyratico. Ipsi enim pyratæ, quos illi 
wichingos appellant, nostri ascomannos, regi Danico tributum 
solvunt, ut liceat eis prædam exercere a barbaris, qui circa 
hoc mare plurimi habundant etc. Dette kan selvfølgelig ikke 
forstås efter ordene, thi i de nordiske kilder hører vi intet til 
sligt privilegeret sørøveri i oldtiden, end mindre under Sven 
Estridsøn ; det må her være sø vagten, udliggerne, som er 
mente, og det er rimeligt nok, at de havde ret til i kongens 



1 Til denne militia rundt om i landet sluttede sig forøvrigt selvfølgelig under- 
ordnede bestillingsmænd til at varetage den lavere polititjeneste. Der nævnes således 
i Valdemars tid observatores i tinerum (p. 906), en „speculator" ved vagterne på vejen 
til kongsgården (p. 348) o. 1. Stærkodder ytrer sin levende foragt for en præco, der 
lever af at fremdrage forbrydelser og angive andre (p. 296). 

navn at opkræve en told af farmændene mod at beskytte dem 
i de vanskelige farvande, en ret, der da tidt og mange gange 
kan være bleven misbrugt, som Saxes udtryk „negotiatoribus 
atrox" antyder, men som i alle tilfælde er bleven opfattet som 
et overgreb fra dansk side. Det samme var jo tilfældet med 
den nyere tids sundtold. Mærkeligt er det også, at Adam 
udtrykkelig fremhæver, at disse mænd kaldtes vikinger; thi 
her har vi vist netop ordets første anvendelse, det var kongens 
hærmænd, som lå i vigene den lange sommer for at vogte på 
farvandene eller havde sat sig fast på småøerne og holdt udkig 
fra varder eller bakker; vinteren tilbragte de da „under den 
sodede ås". Vi vil da også finde det naturligt, at kongens 
kæmper i Jomsborg, der var satte til at bevogte det vendiske 
land og dets vigtigste farvand, kaldtes Jomsvikinger 1 . Da 
landet i midten af det 12. århundrede gik sin opløsning imøde, 
måtte private mænd i Roskilde (under Vedeman) påtage sig 
dette vikingehverv: propter incursus — apud Roskildiam. W. 
auctore, piratica coepit (p. 687). 

Endnu et punkt må berøres her, da det har en ikke 
uvæsenlig betydning for den danske adels fremvæxt. N. M. 
Petersen har tilfulde godtgjort, at kongens hærmænd lønnedes 
med stipendia, måle, pengeløn, ikke med forleninger i jorde- 
gods, således som vi finder det i de store lensriger 2 ; endnu i 
Erik af Pommerns proces kunde de danske stormænd enstemmig 
afgive det vidnesbyrd, at man i Danmark ikke kendte til arve- 
lige len, — de personlige derimod var vel kendte. Det er 
ikke let at afgøre, hvor gamle disse er, for kongefrændernes 
vedkommende kan de følges langt tilbage i tiden, men også 

1 Sml. det eneste sted, hvor ordet forekommer i oldkvaddene (om Sigurd 
Fafnes bane): 

einn J)6tti hann )>ar 
dllum betri 
vikingr Dana 
i verftungu. 
Heraf synes at fremgå, at „vikingr Dana" bar været en stående betegnelse, thi Sigurd 
har intet med Danmark at go re. 

* Bonde, bryde og adel: Saml. afhandl. III 818 ff. 

for de hejere embedsmænds vedkommende synes de at have 
gået op til en fjern fortid. Derimod fortæller Saxe om Erik 
Lam, at han gav kongsmændene af det gamle kongelev til 
belønning for deres tjenester i kampen mod Olav Haraldsøn, 
der havde sat sig fast i Skåne: vetera regum latifundia in eos 
maxime, quorum forti opera adversus Olavum usus fuerat, dono 
contulit — ; quasi ad hoc tantum eas recepisset, ut in alios 
largitione transfunderet totasque stipendii loco militibus erogaret 
lp. 671). N. M. Petersen fremhæver med rette, dels at der 
her er tale om gaver, ikke om len, dels at det nævnes som 
noget urigtigt, som han forføres til af sin tyske hustru 1 ; men 
der må formentlig særlig lægges vægt på, at det er vetera 
regum latifundia, det gamle kongelev; thi det er vistnok kun 
det, forfatteren vil dadle. Et andet sted vil nærmere oplyse 
det. I tronstriden mellem Regner og Harald fordrives denne 
sidste, og der fortælles nu, at Regner gav sine mænd de gårde, 
som han havde fradømt Haralds, for derved at volde dem 
dobbelt sorg og ærgrelse: latifundia eorum, qui cum Haraldo 
profugerant, secum stipendia peragentibus partitus est (p. 448). 
Men til slig belønning var der da ofte nok lejlighed, såsom 
der ikke blot jævnlig førtes indre krige, men også ufredsmænd 
blev dømte fra liv og gods eller blev nødte til at give gods 
for at købe sig fred af kongen 2 ; det var da vist ikke sjældent, 
at denne gav dele af det ny erhvervede til sine mænd, særlig 
dem, som havde udmærket sig ved den pågældende lejlighed. 
Om Knud den store siges således, for at nævne et par ex- 
empler, at han gav Håkon af Stangby (i Skåne) to bols jord, 
fordi han først bragte ham efterretning om fjendernes indfald 
dér i landet (p. 517), og alt i Bjarkemålet lovpriser helten sin 
konge, der har givet ham, manden uden slægt og navn, tolv 
gårde (p. 101, anm. tolf bu; S. har gentes: hjon). 

1 Kongen mÅtte ved sin tiltrædelse ved ed forpligte mg til ikke at afhænde 
kronens ejendomme. Diplom. Flensb. I 260. 370. 

* Knud gav 1066 til Lunde domkirke bl. a.: in Seuestathum dimidius mansus,- 
quem persoluebat pro pace sua Scora, et dim. mansus in Karlabui, quem dedit idem 
kcora regi pro pace sua etc. (Thorkelin, Dipl , p. 1). 

Hvad der her er fremsat vil nu formentlig ikke lidet bi- 
drage til forståelsen af hidtil kun ufuldstændig forklarede lev- 
ninger af det 13. århundredes historiske mindesmærker, ligesom 
det selv atter af dem vil modtage en yderligere stadfæstelse ' . 

I kong Abels forordning, rimeligvis udstedt i Marts 1251 
og i håndskrifterne føjet til Jydske lov, hedder det saledes i 
kap. 9: si decurio sine causa decurionem jnterfecerit, teneatur 
ad tria mannæ bøtær et ad trinas xl marchas, jta quod prime 
cedant heredibus jnterfecti, secunde regi, tercie communitati 
curiæ; si autem pedem vel manum uel aliud membrum anipu- 
tauerit, secundum quantitatem lesionis satisfaciat, et jnsuper 
ad trinas xl marchas teneatur vt prius. På dansk gengives 
decurio i en noget senere oversættelse (s. 12) med hof man. 
communitas curiæ ved allær garth; også bodens størrelse viser, 
at vi her har at gøre med thingliden, „gården"*. 

I en noget senere forordning, der tilskrives kong Kristoffer, 
udføres nu denne lovbestemmelse nærmere: si negaverit (de- 
curio) et lesus probare potuerit per sex testes de withærlogh. 
emendet ut prius vel cadat a withærlogh; in contrarium leges 
non admittantur; si vero actor in probacione defecerit, reus 
septima manu de witherlogh se purgabit; d. e. negter den 
sigtede at have såret sin stalbroder, skal denne føre sex vidner. 

1 Kinch tillægger Harald Hens formentlige valgkapitulation en afgørende ind- 
flydelse på Vederlogens udvikling fs. 289 fl.); men dette er i fuldstændig strid med 
alle kilder. Thi ikke blot er det i højeste raflde usandsynligt, at Sven, der giver 
lovens historie, ikke skulde have nævnt en så fuldstændig omdannelse af grundlaget 
for dens proces, men heller ikke tåler Saxes ord denne fortolkning; thi han taler ikke 
med et ord om noget særligt lovområde og det er en meget fejlagtig opfattelse af hin 
tids kongevalg, at det skulde have været i hænderne på nogen enkelt stand. Hvad 
iøvrigt Harald Hens love angår, da kan vi vistnok trygt gå ud fra, at det forholder 
sig med dem som med de norske st. Olavs, de engelske Confessors eller Eadgars lo\e 
o. 1., navne der ikke betegner særlige, af vedkommende konge først udstedte love, men 
indbefatter hele en ældre retstilstand, som man senere, efterat der var kommet brud 
på den, ønskede at få tilbageført (se herom Freeman, The Norman conquest, I 462). 
Når man således ved Erik Ejegods og de følgende kongers tronbestigelse tog det løfte 
af dem at holde Harald Hens love, som Ælnoth fortæller, så lå deri sikkert ikke 
andet, end at man vilde tage et udtrykkeligt forbehold mod hele Knud den helliges 
ilde sete lovgivning. (Sml. håndfæstningernes stadige tale om kong Valdemars tid.) 

* Samling af danske forordninger indtil 1500, i Gehejmearkivets årsberetn. V 
9 ff. sml. 2 f. 

om han kan, i så tilfælde er den sigtede faldet uden at stedes 
til renselseséd (leges, logh), ban må da enten bøde eller gå 
a/ gårde med „niddingsord". Kan den sårede derimod ikke 
fare sex vidner på, at han fik sit sår af den sigtede, kan 
denne rense sig med sex mands ed. Det mærkeligste er her 
selvfølgelig, at vi har navnet witherlogh i fuld brug så langt 
ned i tiden: der er ed af witherlogh, vidner af witherlogh og 
den straf at udstødes af witherlogh. I kong Kristoffers for- 
ordning omtales end videre det tilfælde, at en decurio anklages 
af en anden for kongen: si negauerit (accusatus), ab inpeti- 
cione regia.se purgabit 12 cognatis de witherlogh, si habeat; 
alioquin quotquot sibi deficiunt compurgatores de withærlogh, 
aliunde sibi assumat de cognatis, — renses han, kan han 
siden efter give anklageren sag for falsk påsagn, og denne 
renser sig da med 6 af witherlogh eller bøder trende 40 mark 
og holder ham skadesløs. Abels forordning har det samme, 
men i en mindre klar form: han renser sig med 12 homines 
de euria cognati; den danske oversættelse har: 12 mæn af 
thæn garth. 

Her møder vi da den bestemmelse, at ed af witherlogh- 
mænd sættes Ug med ed af frænder; meningen er jo nemlig 
tydeligt nok den, at den anklagede tager så mange våben- 
fæller som han kan få, indtil tolv, mangler der nogle i dette 
tal, suppleres de med hans frænder udenfor samfundet. Det 
er det samme forhold, som vi kender af Jydske lov, at ed af 
lagsbrødre i købing sættes lig ed af frænder på landet (2, 
114: næfnd i kyn — næfnd af hans høgæst lagh, sml. ovfr. 
s. 277). At også fællerne af withærlogh uden videre kaldes 
cognati, skønt den danske text kun har „12 mænd u , forklares 
let af lagets indre beskaffenhed, alle medlemmer var frænder, 
de kaldes i Norge hirdbrødre og skal efter Kongespejlet være 
som kongens nåbornir frændr. Her ser vi da atter, hvor nær 
det måtte ligge for det 13. og 14. århundrede at sætte wither- 
aøft for wiiherlogh. 

Forordningen giver endnu mere. Om den del af bøderne, 

som falder til gården, siges der nemlig: quilibet eciam epi- 
scopus cum quatuor discretis de dyocesi disponat [de illis xl 
marchis attinentibus communitati curie ad commune|commodum 
uel elemosinam (s. 10). Kristoffer føjer hertil den velkomne 
oplysning: (cum 4 discretis in diocesi sua) de withoerlog. 
Disse udtryk nøder os til at tænke på et samfund, der er 
spredt over hele landet og hvis organisation er nøje sammen- 
knyttet med rigets inddeling i bispedømmer; thi quilibet må 
forstås som „vedkommende biskop" og da naturligt om den, 
indenfor hvis stift bøden er betalt og forbrydelsen begået. 
Hvad iøvrigt pengenes anvendelse angår, da har den et side- 
stykke i hvad der fortælles om Knud den store, at han nemlig 
anvender sin tredjedel af bøden for den dræbte hirdmand til 
kirken og de fattige (Saxo p. 534). 

Vi kommer nu til lovbestemmelserne om drottensviy. 
forræderi mod den svorne herre, bestemmelser, der af vore 
retskyndige er misforståede på grund af det latinske udtryk 
„crimen læsæ majestatis", som om der var tænkt på lands- 
forræderi i politisk betydning; loven gælder kun herrens „mænd", 
en oprørsk bondehob straffes summarisk. Efter Abel (k. 10) 
straffes denne forbrydelse med halshugning og tab af hovedlod 
i løsøre og jord. Den danske oversættelse viser, at der er 
tale om det gamle drottensvig: — at han ær a høfthings 
scathæ ællær vm æræ osv. — (k. 9). 

Kristoffer har udskilt disse bestemmelser til en egen for- 
ordning og her føres vi nærmere ind i procesmåden (s. 15). 
Anklages nogen for drottensvig, da tilnævner to gode mænd 
(qui melioris sunt opinionis), bosiddende i den anklagedes 
syssel, 15 mænd af witherlogh, af hvilke den anklagede dog 
atter udskyder de 3; de tilbageblevne 12 skal med deres ed 
enten fælde eller rense ham. Flertallets ed er hans dom; er 
der stemmelighed, tages tre andre (meliores) til og der vil da 
blive et flertal. Dette gælder ikke blot anslag mod kongen, 
men også mod bisperne, hertugen og det kongelige hus („her- 
rerne"). 



MIDDELALDERENS LOVE OG SAMFUNDSFORHOLD. 303 

At der ber kun er tænkt på hærmænd, ligger i, at det 
er nævn af witherlogh der skal dømme; at det er hærmænd 
over hele riget, deri, at processen er knyttet til syslet. Dette 
præciseres nærmere i lovens slutning: qui impetitus fuerit 
svnnan aa, ibidem se purgabit, qui northan aa, eciam ibidem 
se purgabit; set Fionia pro 2 sysel, Sielandia pro tribus sysel 
et quelibet smalandarum pro 1 sysel computabitur, et quilibet 
in smalandis constitutus in episcopatu ubi eum rex citaverit, 
sese purgabit. Disse slet konciperede bestemmelser falder i 
to grupper, af hvilke den ene sigter til rettergangen, den anden 
til nævnet. Rettergang finder ordenligvis sted i det stift, 
hvor den anklagede bor og hvor, som vi så, bøderne skal 
fordeles; en undtagelse gør dog Jylland, der kun deles i to 
(efter landsthingene), norden og sønden å, og småøerne, for 
hvis vedkommende kongen frit kan vælge bispedømme til pro- 
cessens førelse (altså Sælland eller Fyn). Nævnet derimod 
tages af syslet, og til den ende bemærkes, at Fyn regnes for 
to, Sælland for tre sysler; på øerne var sysseldelingen næsten 
helt kommen af brug 1 . 

Også Erik Glipping har (1276) givet en forordning om 
drottensvig (s. 15 f.). Her er det især af vigtighed at lægge 
mærke til en gradsforskel i begrebets anvendelse og den dertil 
svarende forskellige straf. For højforræderi i sin værste form, 
anslag mod herrens liv (in mortern domini), skal bødes med 
liv og hovedlod; de mindre graverende former af utroskab 
skal derimod kunne bødes med penge; i begge tilfælde renses 
den anklagede ved ed af tolv mænd de suo worthel. Endelig 
tilføjes 2 , at der var uenighed mellem kongen og flertallet af 



1 I Kirkehist. saml. VII 869 fl. [ovfr. s. 235 ff.] har jeg eftervist sysselgrænserne 
på Sælland ved hjælp af et Marieskud, der at Absalou fra Vester- og Medelsyssel 
legges til Ringsted, medens et Margreteskud (hvis navn dog ikke kan være ældre 
end gavebrevet, siden den hellige Margrete først ved den tid opdagedes) for 13 her- 
reder i det østlige Sælland lægges til hendes fremtidige hvilested, Roskilde fruekirke ; 
maa kan heraf slutte, at disse sidste udgør det gamle Østresyssel, hvis navn kendes 
anden stads fra. Joh. Steenstrup har ikke fundet dette bevis tilstrækkeligt (Studier 
*• H f.); enhver vil let kunne efterse stederne. 

* Denne tilføjelse hører ikke til loven, men er afskriverens historiske note; thi 

hans mænd, om disse sidste skulde vælges af ham (som nævn) 
eller af de anklagede (som Iogh). 

Hermed må sammenlignes samme konges forordning af 
året 1282; her siges nemlig, at ingen skal kunne miste sin 
jord, nisi pro crimine 1. m. convictus fuerit cum juramento de 
worthæl (dansk: wthæn han forbrythær seg aa mooth hærskab 
oc worder igeen drewæn j logh aff worthæld 1 ). 

Der kan selvfølgelig ingen tvivl være om, at dette wor- 
thel står i nærmeste forhold til witherlogh; der er tale om 
samme forbrydelse som i de foregående kongers forordninger, 
dens opfattelse er kun bleven lidt lempeligere under adelens 
voxende magt, det gamle overleverede begreb drottensvig under- 
kastes en analyse, og formentlig mildere former får en mildere 
behandling. At kongens „mænd" samtidig skulde have op- 
givet at dømmes af deres pares, eller at tage logh af dem. 
kan der selvfølgelig ikke være tale om. Worthel kan altså 
ikke falde udenfor witherlogh. Hint lovsted er imidlertid bleven 
genstand for en misforståelse, der har ført til at betragte wor- 
thel som ensbetydende med fjerding. Sætningen: debet se 
purgare cum 12 hominibus nominatis, sed tres assumantur de 
quolibet worthæl (s. 16), er nemlig bleven opfattet som bevis 
på, at den helhed, af hvilken nævnet tages, havde 4 worthæl. 
Men stedet må forstås efter den foregående lov af Kristoffer: 
der tages 3 til (de 12) af vedkommende (sml. ovenfor: quilibet 
episcopus) worthæl, — hvis nemlig den anklagede forkaster 
nogen af dem. Men herefter svarer worthel i denne lov til 
syssel i den tidligere, det må betegne den del af witherlogen, 
som er knyttet til et syssel. 

Ved en undersøgelse af ordet worthel, hvis betydning ikke 



i loven siges aldeles klart, at der i de 3 tilfælde skal tilnævnes tylvt af kongen. Hele 
loven er en indrømmelse fra dennes side, idet han går ind på at oplese begrebet drot« 
tensvig og mildne straffen for de mindre graverende former: til gengæld forbeholder 
han sig aldeles korrekt efter landslovens analogier som sagsøger at tilnævne tylvten; 
såsnart man helt eller tildels opgav hirdlovens strænghed, måtte man gå over til de 
almindelige loves standpunkt 

1 Gehehneark. årsber. II 6. 8. 

kan være os ligegyldig på dette sted, kan vi ikke blive stående 
ved en formentlig lighed med det tyske urtheil 1 ; vi må op- 
søge det i sine ældste former. De ældste håndskrifter, der 
du har bevaret det, er danehofsdommen af året 1285, som 
haves i original, og håndfæstningen af året 1282 i Ribe Olde- 
moder, der kun er få år yngre 8 . I dommen skrives ordet nu 
worthæld, og i kapitelsbogen worthhæl; de øvrige håndskrifter 
synes at være 100 år yngre, de skriver worthæld, worthælde, 
orthelde o. 1. Den oprindelige form er da uden al tvivl worth- 
hæld, der neppe er andet end en omlydt form for worth-hald 
(vard-hald), en vagt, et vagthold. Denne forklaring synes at 
finde en direkte bestyrkelse i slutningen af kong Kristoffers 
konstitution om drottensvig: set si aliquis furiosus in statione 
aliqua se suspenderit vel interfecerit aliquo modo, heredes ip- 
sius hereditatem eius percipiant. Si vero aliquis pro nequicia 
cnptus se jugulauerit vel interfecerit, porcio capitalis sua fisco 
applicabitur. Der kan her ikke være tænkt på et selvmord i 
det øjeblik hærmanden er på vagt, det egnede sig mindst af 
alt til at afgive en formildende omstændighed; udtrykket „in 
statione" må tvertimod betegne hærmandens normale forhold 
i tjenestetiden, modsat det at være fængslet og sat under til- 
tale; dette har man kunnet udtrykke ved „in statione", fordi 
vagtholdet var den mest karakteristiske tjeneste; også Odds 
skibe under den danske kyst sagdes at være in statione. Fra 
tjenestetiden er da navnet gået over på afdelingernes (sveternes) 
medlemmer i almindelighed. Inddelingen i fjerdinger, som 
Sven Ågesøn går ud fra, er af en helt anden art; den gælder 
såvel kongens huskarle, der deles i fjerdinger efter deres plads 
over borde, som enhver anden trop (svet, worthhæld, clypeus), 
skibsmandskabet, hver by, hvert herred osv. 

Tilbage at omtale står da endnu den før antydede dom 
fra danehoffet i Nyborg 1285, der ligeledes nævner worthhald. 



1 Hvidtfeldt (Chronologia I 364) giver følgende forklaring: worthel: at han heller 
og hemler hans ord og hvad som siges med ed. 

' Suhm X 1024. Michelsen, Ur kunden, 112 1 f. O. Nielsen. Ribe Oldemoder, s. 27. 
A. O. Jørgensen: Afhandl. I. 20 

Sagen drejede sig her som bekendt om Als og en række kron- 
godser i Sønderjylland, som hertugen gjorde fordring på, men 
kong Erik hævdede for riget og kronen. Det bestemtes nu. 
siges der, at der skulde tilnævnes 12 kyndige mænd af riget, 
for at de kunde afgøre, hvem de omstridte ejendomme med 
rette tilhørte: ex provisione et consilio meliorum regni Dacie 
— super dicta terra A. — per publica instrumenta, taliter 
extitit ordinatum legaliter et pro visum, quod juratnento 12 
virorum discretorum de regno Lade, cujusmodi juramentum 
Worthaeld vulgariter nuncupatur, decemeretur et probaretur, 
ad quem ipsorum dicta terra et bona deberent de jure perti- 
nere. At juramentum, således som det almindeligvis sker 1 , 
ikke her kan gengives ved ed, fremgår af hele sammenhængen: 
koncipisten har her ligesom i håndfæstningen 1282 (se oven- 
for) tænkt på logh, der i betydningen ed almindeligvis gen- 
gives ved juramentum; men her har det havt betydningen 
nævn, som heller ikke er så sjældent 2 , og skulde altså have 
været oversat ved nominati e. 1. — Dette aktstykke er da så 
langt fra tilhinder for den fremsatte opfattelse af worthhald, 
at det tvertimod giver os et nyt og værdifuldt bidrag til op- 
fattelsen af witherloghens overordenlige betydning i politisk 
henseende. Rigets højeste domstol fremgik af dette samfund, 
den kunde endog dømme kronen og dens modpart imellem 3 . 
Interessant er det endvidere at se processens gang og afslut- 
ning. De tolv tilnævnte mænd blev ikke enige, eden blev da 
selvfølgelig aflagt af flertallet; dette bestod af 10 mænd, af 
hvilke 3 var fra Jylland, 3 fra Skåne, 2 fra Sælland, 1 fra 
Fyn og 1 fra Låland; de to dissenterende har da uden al 
tvivl været fra hertugdømmet. Da eden var aflagt til fordel 
for kronen, udstedtes dommen, ikke af nævnet, men af rigets 
biskopper, dog med undtagelse af ham fra Slesvig, der da 



1 Hvidtfeldt, anf. at. Stemann, Dansk retshist, s. 174. 
8 Jydske lov 3, 64: næfnd i hæreth i then logh. 

2 Også 1295 aflagdes der på danehoflet „worttihælds ed" om gods (Hvidtfeldt 
II 26). 

uden tvivl ligeledes bar havt en afvigende anskuelse. Dommen 
forkyndes at efterleves under bands straf; herved mindes vi 
om Knuds foranstaltning, at huskarlestævnets dom, når den 
gik ud på at jage nogen af gårde med niddings ord, skulde 
stadfæstes ved alle bispers bandlysning (Saxo p. 532). 

Arild Hvidtfeldt 1 har ikke forstået den ved afgørelsen 
fulgte fremgangsmåde; han overser aldeles forskellen mellem 
de tolv tilnævnte og de ti sværgende mænd og siger i sin 
gengivelse af dommen, at de ti (navnlig anførte) tilnævntes i 
henhold til en lov, der krævede tolv ! Dette må gøre os mis- 
tænksomme mod hans korte uddrag af danehofsdommen fra året 
1287 over kongemorderne, hvor vi desværre ikke har det 
originale aktstykke til kontrol. Hvidtfeldt refererer denne dom 
saledes, at der, efterat de høje herrer nogen tid havde været 
„uens under dem selv", omsider tilnævntes grev Otto, Vitslav, 
de holstenske grever og 27 gode mænd „det at ransage og 
sværge om, hvem hans faders manddrabere og banemænd var", 
— hvorved da de ni navngivne blev „dømte til banemænd og 
for den sags skyld fredløse at være og deres gods forbrudt". 
Dommen stadfæstes senere af kejser Rudolf af Habsburg, og 
bisperne bandlyser de fredløse 2 . 

Paludan-Maller har med et rigtigt blik søgt forklaringen 
til denne akt i witherlagsretten; men han tager uden al tvivl 
fejl i at dele de 27 gode mænd i 9 hold efter de dømtes 
antal, så der kommer en sagsøger og to vidner på hver i 
henhold til lovens ældre bestemmelser 3 ; thi som det af det 
foregående fremgår, var denne procesmåde afskaffet ved de 
sidste kongers forordninger, ligesom det vanskeligt vilde kunne 
fås ud af Hvidtfeldts ord (grev Otto — og 27 mænd; de 
skulde alle ransage og sværge). Vi må derimod uden al tvivl 
opfatte forfatterens ord i henhold til den misforståelse, han 
gør sig skyldig i ved processen to år i forvejen, og altså an- 



1 Chronologia I 363 ff. 

1 Chronologia II 3. Script, r. D. VI 292. 

1 Oversigt over videnak. selak. forhandlinger 1867, s. 58 ff. 

20* 

tage, at dommen kun har udsagt, at de nævnte mapnd svor 
de ni sagen på, hvorved dommen eo ipso var fældet 1 , uden 
at der tages hensyn til, at der samtidig havde været et mindre- 
tal, som svor i modsat retning. Det ligger da vistnok nærmest 
at antage, at der i dette tilfælde har været tilnævnt tre tylvter, 
væsenlig vel fordi så mange og det fra alle landets egne var 
indviklede i sagen, så man f. ex. har taget en tylvt fra hver 
af rigets tre hoveddele. 

Det mødte som bekendt levende indsigelse, at denne 
fremgangsmåde i dette tilfælde var bleven fulgt, ligesom der 
ses at være gået brogede forhandlinger forud for dens an- 
vendelse. Hvad modstanden støttede sig til må vel have 
været følgende. Allerede 1276 havde det mødt modsigelse, at 
kongen, samtidig med at han gik ind på en formildelse af 
straffen for visse arter af drottensvig, i lighed med den al- 
mindelige proces tilskrev sig selv ret til som sagsøger i slige 
tilfælde at tage nævnet ud, istedenfor at dette forhen var sket 
ved uvildige mænd; men man må dog dengang have taget 
imod loven som den var, som et afdrag på fordringen, da den 
ses at være formelig udstedt og godtykket*. Men det var 
klart, hvorhen kongsmændene sigtede: de vilde opløse hele det 
gamle, særlig forpligtende troskabsforhold til kongen som deres 
„herre" uden dog selvfølgelig at give afkald på de rettigheder, 
som var opnåede i kraft af det, de vilde ikke mere sidde 
borgesæde osv. Sager om kongemord skulde derfor behandles 
som manddrab, ikke som drottensvig, og selv om det blev 
svoret nogen på, skulde han i henhold hertil kunne rense sig 
med ed i køn 3 . Det var en fordring, men det var ikke nogen 
lov, en påstand, som kongen 1276 havde tilbagevist for det 
ublodige drottensvig 4 , og som hans søn ikke kunde indrømme 



1 Dette siger også den ældre Feder Olsen: juratum est a 87 viris nobilibus, dom. 
— veros esse regis E. interfectores (Ser. I 188). 

4 Pal.-Maller (anf. st. s. 61) har vel udtalt sig for det modsatte, men hele formen 
vidner derimod og det ligger nærmere at tage slutningen som et fortællende tillæg. 

3 Dette var efter Hvidtfeldt de fredloses bestandige fordring. II 6. Sm). Jydake 
lov 1, 1. 2, 9. 

4 At den gamle lov af Erik Glipping fastholdtes til det sidste, ses på det mest 

også for dets mest graverende fonn. Striden fik da heller 
aldrig nogen anden afgørelse end at dommen holdtes ved magt, 
selv om kongen senere fandt sig i, at den blev afsagt nok 
engang under noget modificerede former 1 . 

De sikkert ikke uvigtige konsekvenser i retshistorisk hen- 
seende, som turde ligge i det her fremdragne, skal ikke videre 
forfølges. Derimod skal der til slutning gøres opmærksom på 
den såkaldte brødreliste i de spredte optegnelser fra 12. og 
13. århundrede, der nu i almindelighed sammenfattes under 
navnet „kong Valdemars jordebog u , da også den formentlig 
her vil kunne finde sin fulde forklaring. 

Denne liste (jordebogen s. 84—88) er som bekendt så- 
ledes indrettet, at der nævnes en række af omtrent 200 navne, 
fordelte under Jyllands sysler, (Utland), Fyn og Sælland, sam- 
lede i grupper på tre og flere under benævnelsen fratres. Ikke 
fa af disse mænd er kendte anden steds fra, der nævnes en 
kong Knud og 8 bisper, desuden adskillige verdslige stormænd, 
tilhørende landets første ætter. Takket være O. Nielsens og 
J. Steenstrups nøjagtige undersøgelser 2 kan det nu vel anses 
for afgjort, at hovedstammen er optegnet i Knud VI's tid og 
før biskop Nils af Viborgs død 1191, medens den på den 
anden side må være fortsat et stykke ind under Valdemar ITs 
regering. Det er endvidere eftervist, at visse grupper inde- 
holder kødelige brødre, men for de flestes vedkommende kan 
det ikke forudsættes, enkelte synes fjernere beslægtede, andre 
slet ikke. Paludan-Maller (og efter ham Steenstrup) har da 

evidente af hertug Valdemars brev af 31. Marta 1288; her anerkender han nemlig 
kongen for sin herre og går ind på, at „ger vi noget vitterlig herimod eller det kan 
os overbevises efter fædernelands lov og brug hemmelig at have skaffet, da skal 
alt tort len og gods derved være forbrudt — tilmed at straffe os på livet efter retten 
— vi tillader hermed, at Danmarks prælater må lade forkynde kirkens band over o*". 

1 Pal-Moller, anf. afh. 

■ Udg. af jordebogen, indl. p. XXI ff. Studier s. 468 ff. Begge har overset 
ftgles Net under Sallingsyssel ; det er Nicolaus Noit, N. Bos (Saxo 819. Thorkel i o 1 
& J. E. Larsen, Saml. skr. t I 236). Måske må det være mig tilladt på dette sted at 
indskyde et andet lille bidrag til jordebogens rette fortolkning, da der ellers neppe 
vil frembyde sig nogen lejlighed dertil. S. 39 står: hwat sum thær ær yuyr takæt 
thet aer kununglef mæth boui jngy suns aluær; skulde det ikke simpelthen være ål- ver, 
ilefiakeri? Sml. Steenstrup s. 388 ff. 

også holdt for, at vi her målte have et eller andet broderskab 
for os, eller vel rettere en afskrift af et broderskabs med- 
lemsliste, hvis original har været ført i længere tid med 
optagelse af nye medlemmer og tidligeres afgang. Dette 
broderskab måtte efter navnene at dømme have tilhørt landets 
fornemste kredse. Der er dog én omstændighed, som synes 
at tale imod, ligefrem at kalde det hele for et broderskab, den 
nemlig, at navnene sammenføres 3 og 3 som fra tres; var de 
alle brødre, vilde dette jo være overflødigt; vi vil neppe i 
noget andet broderskab fra middelalderen genfinde dette så- 
ledes. Efter det foregående siger vi derimod neppe for meget 
ved at påstå, at vi her har en levning netop af witherloghens 
gamle matrikel. Vi finder her en opstilling efter sysler, der 
spillede en fremragende rolle i tilnævningen af dommere; vi 
finder bisperne 1 , der tilligemed hærmændene skulde råde for 
bødernes anvendelse og deltage i dommens udfærdigelse; vi 
finder Jylland og øerne uden Skåne *, ligesom i Erik Glippings 
forordning, og vi finder endelig en sammenstilling, der stemmer 
vel med betegnelsen cognati. Hvad grupperingen som fratres 
angår, da står vi temmelig værgeløse lige overfor en liste, der 
tydeligt nok er en slet afskrift af en langt ældre original; det 
er umuligt at sige, om tretallet oprindelig har været gennem- 
gående, så den første form er forstyrret, overalt hvor der fore- 
kommer flere, eller der virkelig fra først af har været grupper 
på flere fratres; når henses til, at der ved den første siges: 
isti tres fratres, samt at der under Sønderjylland kun fore- 
kommer to grupper på flere end 3 (nemlig 4), hvortil grunden 

1 At bisperne tillige var land eta ypperste høvdinger fremgår tydeligt nok *f 
love og fortællinger fra hele den ældre middelalder; på Vendertogeoo er det jo tildels 
dem, der ferer flådens forskellige afdelinger. At dette ikke var tilfældigt ses f. ex. af 
en bestemmelse af biskop Gunner af Ribe ( 1233, Oldemoder, s. 22) : bønderne skal fere 
fedevarer til stranden quociens vocati fuerimus — cum navibus nostris et nautis no* 
at ri« vel cum equis nostris extra Juciam. 

* Skåne synes i flere henseender at have indtaget en særlig stilling i riget. Her- 
til kan dog kun i mindre grad regnes den af J. Steenstrup anførte omstændighed, at 
der var præfekt i Lund (s. 44 f.); thi dette er den helt almindelige latinske betegnelse 
for de kongelige embedsmænd hvorsomhelst i riget, i lighed med almindelig evropø?isk 
sprogbrug. 

naturligt kan søges i, at de snart efter udgik af rigets alminde- 
lige „matrikel", så har vistnok tretallet den største sandsyn- 
lighed for sig. Også i en anden henseende ligger det nær at 
antage afskriften for mangelfuld; der synes ingen tvivl at 
kunne være om, at flere af rigets biskopper har været med- 
lemmer, at Knuds broder Valdemar enten som hertug eller 
som konge må have været nævnt på dette sted, og at op- 
stillingen f. ex. under Sælland må have været omhyggeligere 
og mindre summarisk. Afskriveren har da enten ikke kunnet 
læse overstregede navne, eller der har været raderet i origi- 
nalen for at skaffe plads til nye, eller han har ikke brudt sig 
om at få noget helt ud af det, men havt et andet mål for 
øje; så meget synes vist, at der fra dette lille stykke falder 
et højst uheldigt lys enten over den ved håndskriftets affattelse 
fulgte fremgangsmåde eller det materiale, der har stået til 
skriverens rådighed. 

Grupperingen af tre og tre som fratres har sit sidestykke 
i bestemmelserne for rigets ledingsvæsen, som vi kender dem 
af Jydske lov. Tre gårde af en mark gulds vurdering hver 
udgjorde et havnelag, og dets medlemmer kaldtes havnebrødre; 
når de enkelte gårde var delte, kunde laget komme til at om- 
fatte flere. Et antal havner udgjorde da atter et „skib" (na- 
vigium, navis) under en fælles styremand. Det ligger nær at 
antage, at også hærmændene har været delte i grupper, hvis 
medlemmer ligesom havnebrødrene skiftedes til at udfylde en 
fælles plads, hvad enten der nu herved har været tænkt på de 
egenlige krigerske idrætter eller forhold ved thinget e. 1.; 
nærmest ligger det vistnok at tænke på forpligtelsen til „at 
sidde borgesæde " på kongens huse, en forpligtelse, som kongens 
mænd 1284 søger at skyde fra sig i fredstid. Vi mindes her- 
ved den tyske konge Henrik I's bestemmelse for Saxernes 
bærmænd, én . af ni at ligge i hans borge. 

Sven Ågesøn siger om Absalon, at han fremsøgte og fik 
optegnet den gamle witherlogh „in exiguum quoddam volumen, 
velut in matriculam" (Ser. III* 142). Heri var der tillige givet 

en historisk indledning om lovens oprindelse og dens skæbne 
gennem tiderne, især dens forandring under kong Nils. Skulde 
der da ikke i denne „matrikel" tillige have været en fortegnelse 
over de dalevende brødre; eller var dette måske endog den 
første begyndelse til hele optegnelsen, det der gav anledning 
til det øvrige? — 

Da Sven ved året 1187 skrev sin korte Danmarks krønike, 
ytrede han om Knud den store: hic primus — leges condidit 
castrenses, quas pro modulo ingenioli deinceps libabimus (Ser. 
I 54); dengang har da uden al tvivl Absalons matrikel været 
affattet. Der siges endvidere i indledningen til loven, at Absalon 
udførte dette i forening med sin „ fostersøn u kong Knud; dette 
tyder på en endnu tidligere tid; thi der kan vel intet spørgs- 
mål være om, at det jo netop var et moment i Absalons op- 
fostring af den unge konge — (kronet som 7års dreng 1170) 
— at give ham agtelse for det fra fædrene nedarvede, og 
særlig at opdrage en alvorlig og retfærdig dommer, en stræng 
lovens håndhæver i ham; den omstændighed, at Knud selv er 
opført i fortegnelsen, tyder i alle tilfælde også på tiden før 
kong Valdemars død; om derimod hans „frater" Kristoffer er 
hans kødelige broder af dette navn (+ 1173) er vel mindre 
sikkert, men efter det anførte ikke utroligt; udarbejdelsen vilde 
da falde i tiden 1170—73. Forholder det sig således, da 
nødes vi til at antage, at Knud har dannet en undtagelse fra 
reglen ved at optages i loghen som dreng, ligesom hans kåring 
og kroning jo alt var i stærk strid med det overleverede. 



IV. 
Våbenéd. Våbentag. 

Undersøgelsen af våbenedens oprindelige betydning og for- 
skellige former har fået et nyt udgangspunkt ved prof. S. 
Grundtvigs bekendte afhandling „om de gotiske folks våbenéd u ; 
K. Maurer i Munchen har hertil føjet værdifulde bidrag i sin 

anmeldelse: „aber das våpnatak der nordischen reehte ul . Det 
ligger dog i sagens natur, at et spørgsmål af den art, når det 
først er fremdraget og stillet i et nyt lys, ikke så let kommer 
til ro igen; tanken sættes i bevægelse i mange retninger og 
man fristes uvilkårligt til at søge nye synspunkter for de par- 
tier, som man ikke finder tilstrækkelig oplyste; resultatet kan 
da blive, at man fjerner sig også fra det, der først forekom 
en vel begrundet, og tilsidst lander i en noget forskellig op- 
fattelse af selve hovedpunkterne. Det er en således frem- 
kommen tankerække, der i det følgende skal udvikles. 

S. Grundtvigs afhandling er rettet på 3 forskellige fæno- 
mener i vore forfædres retsliv: våbeneden (juramentum per 
arma sua), våbentaget (collisio et contactus armorum) og sværd- 
taget (sverdtaka). Våbeneden eftervises at have været kendt 
af alle gotiske (germanske) folk; der lægges vægt på, at det 
overalt er den sværgendes eget våben, hvormed den aflægges, 
og dens betydning søges deri, at guddommens hævn udæskes 
over menederen: at han måtte lide den forsmædeligste død,, 
den at falde for sit eget våben. Med hensyn til våbentaget 
opstilles derimod den påstand, at det er den mest storslåede 
form for våbeneden, den, hvorved hele thingalmuen stadfæster 
de tagne beslutninger. Sværdtaget endelig udelukkes aldeles 
fra denne række af beslægtede fænomener som fremgået af en 
helt anden tankegang: eden aflægges her ikke på den sværgendes 
eget, men på herrens våben. 

K. Maurer deler nu ganske forfatterens opfattelse af det 
fers te og sidste punkt; han anerkender det klare og højst vel- 
komne lys, der ved fremstillingen af våbeneden er kastet over 
en hel række hidtil kun halvt forståede historiske mindes- 
mærker, og han mener afgjort at kunne slutte sig til en af- 
visning af sværdtaget i denne forbindelse. Derimod rejser han 
lignende vægtige indvendinger mod at opfatte våbentaget som 
en ed, han mener at burde udskille det fra våbeneden på 



1 Oversigt over vidensk. selsk. forhandlinger 1870. Germania XVI, 1871. 

samme måde som sværdtaget, som ikke mindre fremgået af 
en helt anden tankegang, lige så ældgammelt, men helt igennem 
uafhængigt af våbeneden. 

Idet vi nu vender os til selve de historiske vidnesbyrd 
må det strax bemærkes, at der her ikke så meget skal lægges 
vægt på fænomenernes udbredelse, der turde være slået fast 
ved det af Gr. samlede righoldige materiale, som på en nøjere 
granskning af de kildesteder, der er af betydning for begrebernes 
fastsættelse, og det både med hensyn til deres pålidelighed og 
deres rette fortolkning; og fremfor alt vil det komme an på 
deres rette gruppering. 

Vi må da begynde med at gøre indsigelse mod det punkt, 
hvor enigheden mellem Grundtvig og Maurer er fuldkommen, 
våbenedens betydning for den sværgende. Gr. siger derom: 
— derfor er heller ikke Grimms andet alternativ: at sværdet 
måske kaldtes til vidne som betegnelse af den straf, der skulde 
ramme menederen, udtømmende eller nøjagtigt, da det, uden 
iagttagelse af, at eden knyttes til menederens eget våben, 
fattes den væsenlige bestemmelse af straffen, der ikke er den, 
at han må falde for våben i fjendehånd; — men den sværgende 
knytter her den ved hans edsbrud betingede forbandelse til 
sine egne våben: at de skulle negte ham deres bistand, når 
han trænger mest til dem, ja at de skulle rende sig imod 
ham selv, sd at han må falde for sine egne våben (anf. st. 
s. 89 f.). Maurer føjer hertil: mir scheint dieser nachweis in 
glanzendster weise gelungen, und damit ein ebenso werthwolles 
als sicheres ergebniss fur die germanische rechts- und religions- 
geschichte gewonnen (anf. st. s. 319). 

Hvad hovedsagen angår, vil der vel heller neppe kunne 
være nogen tvivl om dette punkt, efterat det først engang er 
fremdraget og eftervist, det nemlig, at den sværgende udæsker 
hævnen for mened at ramme ham gennem det våben, han 
sværger med; men det kan efter min mening ikke gå an at 
fortolke det så vidtgående, som de to lærde er enige om: der 
kan kun være tænkt på, at sværdet skal negte menederen sin 



MIDDELALDERENS LOVE OG SAMFUNDSFORHOLD. 315 

tjeneste, ikke at det skal være hans egen bane. Det bliver 
nødvendigt at dvæle ved dette punkt, fordi det får en ikke 
ringe betydning især for Maurers senere bevisførelse m. h. t. 
våbentaget. 

Grundtvigs fortolkning er neppe tilstrækkelig afhjemlet og 
den har alle analogier imod sig. Når der i Haderslev bylov 
siges, at den fremmede skal sværge med fod på hjulsnav, 
is led eller skibs bord, og Åbenrå skrå, efterat have anført det 
samme, hertil føjer: pedester apud lanceam suam, så er det 
jo klart, at denne sidste ed ikke kan være af nogen anden 
natur end de første og navnlig ikke være mere højtidelig i 
sin form, altså knyttet til stærkere forbandelser; tvertimod, 
skulde man slutte noget af den måde, hvorpå fordringen frem- 
sættes, vilde det vel snarere være det, at våbeneden var af 
ringere værd, så man kun nøjedes med den, når intet andet 
havdes, når manden var en „spydmand" (Eriks sæll. lov 1, 48). 
Dette kan jo imidlertid være en underordnet omstændighed, 
opstået i en senere tid; hvad der derimod øjensynligt fra først 
af har været meningen med denne ed — og da den fast- 
sattes, må den vel antages at have havt en bestemt mening 
— er, at den fremmede forpligter sig ved det, han har sat 
sin fortrøstning til på vejen, vogn, hest, skib eller spyd, for 
at udtale det ønske, at det måtte svigte ham og derved føre 
ham i fordærvelse, om han sværger falsk. 

Ikke mindre klart fremgår denne opfattelse af selve det 
kildested, der er bleven hovedbevisstedet for våbenedens kvali- 
ficerede betydning, nemlig Sigruns forbandelse over sin broder 
Dag, da han havde dræbt hendes mand og derved brudt sin 
ed til ham. Parallelen mellem Vfllundarkvida 33, hvor eden 
tilbydes, og HelgakviOa Hundingsbana II 31 — 33, hvor dens 
straf forkyndes, er uimodsigelig og har alt været Finn Mag- 
misen påfaldende; der er (oprindelig vistnok begge steder, Gr. 
s. 91) tale om en firedobbelt ed: ved skibets bord, hestens 
hov, skjolderand og sværdseg, og straffen svarer dertil: „e/ 
skride det skib, der bærer dig, om end der er bedste bør; ej 

løbe den hest, du rider, endog dine fjender sætter efter dig: 
— ej bide deé sværd, som du drager, det skulde da være, at 
det sang over dit eget hoved! da vilde Helges død være 
hævnet på dig, hvis du blev en ulv i skoven, uden eje og 
uden glæde, henvist til ådselføde!" Det synes indlysende, at 
man ikke kan bruge dette lidenskabelige udbrud som viden- 
skabeligt bevis i alle sine enkeltheder. Utvivlsomt er det. at 
Sigrun anser det for en følge af edsbruddet, at broderens skib 
og hest skal negte ham deres tjeneste, og at sværdet på 
samme måde skal være døvt i hans hånd; men det er digtets 
naturlige overdrivelse, et lidenskabeligt tillæg til den gængse 
bandformel, når hun går videre og ønsker, at sværdets døvhed 
skal gælde alle, kun ikke ham selv, den forbandede! ligesom 
det er digtets overdrivelse, at han skal omskabes til en ulv i 
ødemarken, — den virkelige verden nøjes med at udstøde 
menederen af samfundet. 

Før vi imidlertid går videre i undersøgelsen af de ana- 
logier, der formentlig forbyder at tillægge våbeneden en kvali- 
ficeret betydning 1 , skal vi endnu henvende opmærksomheden 
på den påfaldende stadfæstelse, Grundtvigs fortolkning har 
fundet hos Nestor, i den russiske krønike. Hvad der især 
giver disse steder deres betydning er den omstændighed, at 
de indeholdes, ikke i forfatterens egne fortællinger, men i de 
traktater, som han har opbevaret fra første halvdel af det 10. 
århundrede og som er afsluttede af de nordiske eller dog halv- 
nordiske høvdinger med Grækerne i Konstantinopel. 

Der er opbevaret to traktater og i begge omtales våben- 
eden som en stadfæstelse fra hedningernes side; men her må 
vi dog strax lægge mærke til en ikke uvæsenlig forskel. I 
den fred, som Helge 911 sluttede med kejserne Leon, Alex- 
ander og Konstantin, hedder det nemlig, at Russerne har stad- 



* Den i en vis henseende nærmest liggende analogi, nemlig ed „at b<5ki", som 
afleser våbeneden, skal her ikke nærmere berøres, da den udspringer af en anden 
religiøs opfattelse; dens mundheld er iøvrigt i fuld overensstemmelse med det ovenfor 
fremsatte: „hjælpe mig sA Gud og denne bog". 

fæstet den ved ed, aflagt på deres våben, „efter vor lov u f 
„ efter vor nations lov og skik"; der påkaldes ingen hedenske 
guder, Russerne siger kun: „vi, der også er fra Gud som Guds 
skabninger". En menneskealder senere sluttede Helges søn 
Ingvar derimod en ny traktat med Grækerne (944), og her er 
eden og hele det religiøse forhold fremstillet ganske anderledes : 
.hver den fra det russiske land, som vil forstyrre sligt ven- 
skab, — er han ikke døbt, da skal han hverken have bistand 
af Gud eller af Perun, og hans eget skjold skal ikke beskytte 
ham og han skal falde for sit eget sværd, sine egne pile og 
øvrige våben, og han skal være træl i al evighed i den til- 
kommende verden — u . „Og de ikke døbte Russere aflægge 
deres skjolde og blottede sværd, deres armringe og øvrige 
smykker og gøre ed på alt hvad der står skrevet på dette 
papir. ul Det kan ikke undgå vor opmærksomhed, at den 
nordiske nationalitet her alt er undergået en betænkelig for- 
andring, Russer og Slaver havde delt ondt og godt i mange 
tider, og den tid var forbi, da Helge lod Russerne få silke 
sejl, men Slaverne bomulds, der revnede undervejs, så de ud- 
brød: „lad os holde os til vort sejldug, netteldug passer ikke 
for Slaverne!" 2 Russerne betænker sig ikke på at påkalde 
Slavernes gud Perun, og de har antaget en så unordisk skik 
som den at aflægge deres våben og smykker, før eden bliver 
fremsagt. Edsformlen har da også i alt væsenligt tabt sin 
oprindelige mening, og skønt vi endnu genkender det nordiske 
præg i sammenstillingen af skjold og sværd, så er dog hele 
forbandelsen så isprængt med barbarernes forestillinger og bil- 
leder, at vi ikke mere kan bruge nogen enkelthed som kilde 
for vort kendskab til Nordboernes tankegang. 

Ét fremgår der dog heraf, såvel som af kvaddet om 
Sigrun, at nemlig formlen for våbeneden let fra kun at ned- 

1 Grundtvig s. 94 f. Nestor, ved C. W. Smith, s. 36 ff. 46 ff. AnnaJ. f. nord. 
oldk. 1863, g. 254. 858. 

s Nestor, a. st s. 36; fortællingen er sikkert efter en gammel folkesang, der 
gjorde sig lystig over de indfødtes første forsøg på at felge vikingerne over det Sorte 
hav; Nestor vilde neppe have fundet det som tradition på sin tid. 

kalde en unddragelse af al hjælp for menederen, potenseredes 
til den positive form, at udæske selve den forsmædelige død 
for egne våben over den mens værgende ; thi det har altid 
været så og det ligger i sagens natur, der vil blive uforandret 
under alle kulturforhold, at den, som lover og sværger noget 
er tilbøjelig til at forstærke sine udtryk det mest mulige, ait 
i forhold til sin sindsstemning, sin egen indre overbevisning 
og sin trang til at få modtageren til at fæste lid til hans ord; 
kvaddene i Edda giver jo exempler nok derpå, der findes eder 
af høj poetisk skønhed uden at de dog vil kunne henføres til 
bestemte gængse former; selve den ed, som skal hævnes så 
frygteligt på Dag, er aflagt 

at inu ljosa 
Leiptrur vaini 
ok at ursvølum 
Unnar steini! 

Vi vil herefter være berettigede til at afvise Maurers tanke 
at forklare eden ved dommerens sværd og i den vårdnedes 
hånd (in manu liti sui) som paralleler til den antagne forkla- 
ring af våbeneden: der tod durch die hånd des eigenen h6- 
rigen, — der tod ferner durch das schwert des richters durften 
wohl dem tode durch <fie eigenen waffen als gleichartig an 
die seite treten — (s. 319). Eden i den vårdnedes hånd står 
tvertimod jævnsides med de almindelige edsformer: så sandt 
hjælpe mig! — straffen for mened tænkes her i form af et 
troskabsbrud fra dens side, der skulde være manden til støtte 
ligesom hest og sværd; når trællen myrder, er det en skænsel 
for den, det træffer, men litus er edfæstet til sin herre og 
derfor kan denne sværge ved hans hånd. Heller ikke kan ed 
på dommersværdet her jævnføres, dels fordi det jo ikke er 
noget bøddelsværd, dels fordi vi kun kender denne edsform fra 
en tid, da de oprindelige former forlængst var forsvundne; vi 
vil i det følgende have lejlighed til at komme tilbage til dette 
punkt. 

De fremmedes ed i Sønderjyllands nordligste stæder fører 
os et skridt videre. I Flensborg, hvis stadsret havde samme 
kilde som nabobyernes, nemlig den gamle slesvigske og de 
almindelige jydske retsregler, havde man en anden form for 
denne ed. Ligesom i Haderslev og Åbenrå måtte den fremmede 
her først sværge på, at han ingen frænder og venner havde 
så nær, at han kunde yde tolvmandséd; derpå måtte han selv 
sværge i sin sag tolv gange (Haderslev ret k. 23). Den første 
ed blev nu i Flensborg aflagt med foden på stadens port og 
hver af de senere et skridt længere tilbage, altså på de steder, 
hvor medédsmændene skulde have stået; man valgte den af 
stadens porte, som vendte ud imod mandens fødestavn 1 . Hvad 
den fremmede her sværger ved, er den dør, gennem hvilken 
han er kommen ind i staden, og det gæstevenskab, der har 
fundet sit udtryk i at den stod åben for ham; han nedkalder 
som hævn over meneden en udstødelse af dette forhold, en 
fortabelse af den fred og beskyttelse, han her har fundet. 

Denne ed står heller ingenlunde ene, den har sit til- 
svarende i Gulethingslovens ed på kirkens tærskel. Alle eder, 
siges der i kap. 30, som er fæstede for kristendoms sag, skal 
aflægges ved kirkedør: pann eid scal hann vinna firi kirkiu- 
durum, leggia boc a preskold oc taca boc af preskeldi upp. 
Rimeligvis sigtes til det samme, når der i Slesvig stadsret 
siges, at bonden, der sigtes for ran, skal rense sig med tylv- 
tered ad propriam ecclesiam (k. 28). 

Her falder der da tillige et lys på et misforstået udtryk 
i vore gamle kilder. Når der nemlig siges, at Vigge svor at 
ville hævne kong Rolv, idet han „sté uppå stokk Odrum fceti"*, 
da har forfatteren derved rimeligvis tænkt på bænken eller 
fodskammelen, men den oprindelige betydning var her utvivl- 
somt, at han satte foden på dørtrinet (der også kaldes stokkr) 

1 Westphalen, Mon. ined., IV 1931 - so mot he sik mit dem Elenden Eeden na 
der Stftdt wise oreakeu, und treden vor dat Dohr der S ladt, dat sinem landort dat 
negeste is, sette ainen rechten Vot an de Muer eder Porte des Dores und achweren 
— • Cl Ad en, Monumenta, II 149. Sml. Stemann, Schlesw. Rechtsgesch., I 210. 

* Fornaldar gogur I 86 

og svor ved husets dør. Lignende fortællinger findes flere 
steder (Gr. s. 97). Men at man ikke blot på Island, men 
også i Danmark kendte denne betydning af ordet stok, frem- 
går af lovenes udtryk, at hustru har rådighed „inden stoks", 
manden „uden stoks". Tærskelen spiller en ikke uvæsenlig 
rolle i husets retslige forhold; på den skal landboen lægge sin 
landgilde, om husbonden ikke vil tage imod den; ved tærskel 
skal mand stævnes; på tærskel skal den, som vil ransage efter 
tyvekoster, lægge sine tre mark, før han går ind, findes der 
da intet, har han forbrudt sine penge for den vanære, han 
har bragt over huset. Derved er tærskelen som det sted, 
hvor huset træder i forhold til omverdenen, det sted, hvor den 
fremmede modtages som gæst, eller stanses, når man ikke vil 
have med ham at bestille, bleven symbol på selve hjemmet; 
det at gå over tærskelen, at sætte sin fod på den, er tegn på 
retten til at betragte huset som sit hjem, at „gå ud og ind" 
i det. Derfor sværger gæsten ved stadens port, huskarlen ved 
stokken, sognemanden ved kirkens tærskel, thi „kirken er alle 
mænds hjem". 

Idet den sværgende sætter sin fod på døren, nedkalder 
han hjemløshedens straf over meneden; han skal ikke finde 
sin død i huset, men udstødes af det, dersom han sværger 
falsk. Men hjemløsheden gælder ikke blot dette hus, men 
ethvert hus i verden, ligesom mened på sværd eller spyd selv- 
følgelig ikke nedkalder hævnen gennem dette ene bestemte 
våben, — thi i så tilfælde reduceredes menedens følger jo til 
et pengetab lig våbenets værdi, — nej, hvert våben skal for 
fremtiden blive sløvt i hans hånd, hver hest skal slå barn af 
på det farligste sted, hvert skib skal sønderbrydes under ham, 
— og hvert hus skal udstøde ham for bestandig! Netop dette 
tænker da også Sigrun på i slutningen af sin forbandelse: 
Dag skal rende til skovs som en ulv! 

Det fortælles ikke så sjældent, at vore fædre aflagde ed 
på deres våben overfor de kristne; en enkelt gang siges der 
fra England, at de aflagde den på deres ringe, „hvad de 

aldrig forhen har gjort overfor noget folk" (Angl. Sax. chr. 
876). 1 Håvamål siges Odin at have gjort ringéd (v. 110), 
men han brød den alligevel og bragte Gunlød til gråd. I de 
ældste islandske love, de såkaldte „Ulfjotslflg", var der en be- 
stemmelse om ringedens aflæggelse. Ringen skulde veje mindst 
to øre og være lukket; den skulde gemmes på stallen i gudernes 
hov, men ved alle thingmøder bar thinghøvdingen (goden) den 
på sin arm, vædet i blétnøddets blod. Enhver der da havde 
sager, som anklager eller anklaget, som vidne eller mededs- 
mand, skulde først aflægge ed ved ringen, påkalde Njord, Frej 
og den almægtige as (.Thor) på sine ords sandhed 1 . 

Ringen er uden al tvivl et symbol på det samme som 
døren, det fredede hjem, det lovbundne samfund, den af guderne 
beskærmede menneskeverden, alt i modsætning til de onde 
magter, der råder udenfor, fredløshed i de mindste og største 
forhold. På hovdøren i Hlade hang der en guldring, som var 
gårdens største klenodje; Olav Trygvesøn tog og sendte Sigrid 
Storråde den som fæstensgave. Omkring Upsale hov var der 
slynget en guldkæde: catena aurea templum illud circumdat, 
pendens supra domus fastigia — (Adam, skol. 135); det fred- 
hellige thing omgives af vebønd osv. 

Den der bryder ringeden, har brudt det hellige bånd, som 
freder om menneskets tilværelse, han vil blive udstødt af 
hjemmet. Det er uden al tvivl netop denne ed, som i Gule- 
thingsloven er gået over til ed på bogen ved kirkens tærskel; 
Ulfljots love var hentede fra dette thinglag. Til den sigter da 
også øjensynligt Grågåsens forbandelse over menederen, der 
udtales ved ed på bog og i poetisk flugt overgår de fleste 
digte i bunden stil. Her skal kun nævnes hvad den har at 
sige, der „fyrir gridum mælir" (ved forlig, som ender med 

1 Nefni ek i J>at vætti, akyldi hann aegja, at ek vinn eifi at baugi, ldgeiø, hjalpi 
aiér svd Frayr ok NjorCr ok hinn almåttki 6ss t sem ek man svå sok >essa aokja, eSa 
verja — sem ek veit rettast ok sannaat ok helzt at logum. Landnama IV 7 (Hauks* 
buk). Sml. undersøgelsen bl. a. af dette lovs tykkes første optegnelse hos Maurer, Die 
quellenzeugnisae aber da« erate landrecht etc. (Abh. der ph. pb. clasae der bayr. 
akad. der w. XII); det føres her, som det aynes med god grund, tilbage til Are. 
A. D.Jørgensen: Afhandl. I. 21 

almindelig trygdéd): — nu heldr iord gridom upp, en himinn 
vardar fyrir ofan, en hafit rauda fyrir utan, er ligr um tønd 
Ol pau er ver hofom tidende af. En a mille pessa ende marca 
er nu hefi ec her talt fyrir monnom prifiz sa madr hvergi er 
pessi griå r^fr er ec hefi her nefnd, oc bindi hann ser sua 
httfga byrd, at hann comiz aldregi undan, en pat er gud drot- 
tens gremi oc grid bitz nafh — (kap. 114, sml. 115). Og 
vi har her en overdrivelse af menedens forbandelse, svarende 
til den, vi fandt ved våbeneden: som sværdet ikke blot skal 
svigte sin ejer, men endog blive hans bane, således skal de 
hellige bånd ikke blot sønderrives og han selv udstødes, men 
de skal endog sno sig om hans sider og drage ham i for- 
dærvelse, og den hellige ring skal ikke glemme hans løgn, 
men lægge sig om hans håndled og hans fødder som fjedre, 
der lænker ham, når han omgives af sine fjender, så han 
mister sin styrke og må bukke under 1 . 

Hvad våbentaget angår, da er vi så heldige at have både 
fyldige og aldeles samtidige nordiske efterretninger om det, så 
det foreligger i en fuldstændig gennemskuelig form, hade hvad 
navn og betydning angår; det var nemlig endnu i fuld brug i 
Norge i det 12. og 13. århundrede, da lovene optegnedes og sa- 
gaer forfattedes. Vi skal undersøge disse efterretninger enkeltvis. 

Hvad først de nævnte love angår, da omtaler de selv- 
følgelig retsformer, hvis tilværelse ikke kan underkastes nogen 
tvivl. Gulethingsloven bestemmer således, at thingmændene 



1 Sigrdrifumal 23: 

)>at ræS ek ]>ér annat, 

at ]>u eiS né averir, 

nema >ann er safir so; 

grimmar airaar 

ganga at trygttrofi, 

armr er vara vargr. 
BrynhildarkviCa 16: 

en ]>ij, gramr, rift ir sva mun Oli yCur 

glaums andvani, ætt Niflunga 

fjfttri fatlattr, afli gengin. 

i fjtinda lift; erut eiSrofa. 

(de på thinge nærværende bønder) ved våbentag skal godkende 
bondens hjemmel på tilskødet jord; det er den sidste formalitet, 
som er nødvendig for at betrygge hans ejendomsret: hann seal 
pa pingmenn doms bidia at meta vitni hans; en ef pau metazt 
at fullu, pa scolo pingmenn hanom iord dæma, oc veita hanom 
vapnatac til pess, at hann knege veria iord sina logum oc 
dorne (k. 267), eller: pa eigu pingmenn hanum med vapna 
take iord at skeyta (k. 292) 1 (Gr. s. 68). På samme måde 
skal thingmændene (over hele Norge) godkende Islændernes 
adkomst til arv, efterat bevisførelsen har fundet sted: pa eigo 
bændr at leggia dom å oc veita vapnatac at (N. g. 1. I 438); 
umiddelbart efter er den da forfalden til udbetaling. I Froste- 
thingsloven siges i almindelighed, at ingen må underkende 
den dom, der er fældet på lovthing og våbentag har stad- 
fæstet: slict liggr oc vid — (at gera hann utlagan) — ef madr 
rvfr dom pann, er dæmdr er å Frosto pingi oc våpna tac at 
ått innan logréttu oc utan (V 46). For Vikens vedkommende 
endelig siges endnu 1380 i Håkon Magnussøns retterbod om 
mønt og handel, at lovmanden skal dømme efter det her står, 
der er tyst for almuen i Tønsberg og stadfæstet ved våbentag, 
at det skulde holdes for lov og ret heden af: vapnatak a tækit, 
at firir logh sculde dæmaz iæmpnan hedan af (N. g. 1. 
HI 206). 

Vi har dernæst vidnesbyrdene af den norske historie. 
S. Grundtvig har her først henvist til tildragelsen på Bergens 
brygge, da Harald Gille var dræbt (1137), hvorom Snorre har 
følgende. Sigurd Slembe trængte ind i kongens herberge og 
fældede ham halvsovende; han roede derpå med sine mænd 
ud til kongsgårdens brygge; da begyndte dagen at gry. Sigurd 
stod op og lyste drabet for dem, som var samlede, idet han 
tillige opfordrede dem til at anerkende ham som konge. Nu 
lob mange til fra kongsgården, men alle svor de med én 
mund, at aldrig skulde det vorde, at de vilde tjene en mand, 

1 Denne bestemmelse er også mærkelig i en anden henseende, thi den viser, al 
kele „logens" anerkendelse var nødvendig for at blive jordejer; se foran s. 286. 

21* 

som havde begået brodermord: men var Harald ikke hans 
broder, da havde han ikke byrd til kronen; de slog deres 
våben sammen og dømte dem alle lovløse og fredløse: peir 
børiu saman våpnum sinum, dæmdu på alla utlaga ok frift- 
lausa (M. Bl. k. 18). Maurer har to ting at indvende mod 
denne tildragelse, først at navnet våbentag ikke her udtrykkelig 
bruges, dernæst at hele begivenheden er et opløb, intet thing. 
Jeg vilde hertil føje en tredje, ikke mindre vægtig indvending, 
den, at Snorre skrev 100 år efter begivenheden; thi i slige 
enkeltheder må man kræve bedre hjemmel 1 . Heldigvis er der 
dog en omstændighed, som på én gang ophæver alle tre ind- 
vendinger. Snorre er nemlig på dette sted forfatter på anden 
hånd, hans kilde er Erik Oddsøns bog om Harald Gille og 
hans to sønner, et forhold, der selvfølgelig har været mine 
lærde forgængere bekendt nok, men som de ikke har troet her 
at have anvendelse for. Erik levede samtidig og havde de 
bedst tænkelige kilder; hvad han fortæller har derfor krav på 
vor fulde tillid; men at vi i alt væsenligt har hans skrift be- 
varet i Morkinskinna, er vi så heldige blandt andre at kunne 
anføre en så vægtig avtoritet for som K. Maurer selv: .... 
Hin und wieder nimmt flberdiess der vortrag in jener hs. eine 
so ursprungliche fårbung an, dass man wirklich die eigenen 
worte Eriks zu lesen meint, wfthrend die fibrigen recensionen 
demselben eine andere und farblosere wendung gegeben habea 
(Abh. der bayr. akad. d. w. XI 534). Hvis man trængte til 
yderligere bevis for denne sætnings rigtighed, vilde man kunne 
finde det her på dette sted, hvor Morkinskinna har følgende: 
pangat dreif mart lid (Snorre: manna) or konungsgardi, oc 
melto all ir a eina lund, sogpo at pat scylldi alldregi verpa at 
peir pionapi (Sn.: veitti hlydni ok pjénan) peim manne er myrt 

hafpi bropor sinn, oc lustu upp allir vapnataki, at 

peir scylldi vera utlagir oc friplauser (s. 207). Her finder vi 
da ikke blot ordet våbentag anvendt, men tillige i få ord en 

1 Vi kan derfor intet hensyn tage til K ny U ingesagas fortælling om hvad der 
hkete ved Svend Estridsøns død, som både G. og M. tager for et selvstændigt vidnesbyrd. 

skildring af handlingen: de løftede deres våben op for at slå 
dem sammen, og våbentaget gik ud på, at alle skulde være 
fredløse. Når Snorre gengiver dette ved det „farveløse" berja 
saman våpnum sinum, — dæmdu osv., da viser det vistnok 
kun, at han ikke hos sine landsmænd kunde vente at blive 
forstået, dersom han bevarede det oprindelige ljésta lipp at 
våpnataki, at — , og derfor måtte omskrive det; men hans 
ord bliver da tillige for os en avthentisk forklaring af skikkens 
karakter på hans tid: man slog sine våben sammen efter at 
have løftet dem op til denne betydningsfulde handling. 

At .det nu ikke var et tilfældigt opløb, som her tiltog sig 
en ret, der egenlig tilkom andre, fremgår formentlig af Mor- 
kinskinnas ord; vi finder her „mart lid or konungsgardi" 
istedetfor Snorres farveløse „mart manna o. k. tf , det er altså 
kongens hirdmænd, der samles på bryggen, det er dem op- 
fordringen gælder; thi en kongehylding af den tilfældige mængde 
kunde Sigurd selvfølgelig ikke attrå. Nu er det ganske vist, 
at det var et formløst møde, det var ikke på noget regel- 
mæssig tillyst thing; men hvad der kan være en berettiget 
fordring under normale forhold, det kan ikke gøres gældende 
i øjeblikke, der selv er betingede af aldeles usædvanlige til- 
dragelser. Sigurd krævede anerkendelse af kongsmændene; 
det vilde have været et uhørt pedanteri, om man havde svaret 
med at henvise ham til at sætte et thing på regelmæssig måde 
op ad formiddagen, da ingen af de tilstedeværende havde be- 
tænkningstid behov. Hvad der her kunde afgøres var dog 
intet lovligt kongevalg, men kun en delvis tilslutning til kongs- 
emnet. Idet da Sigurd tilbyder sig som konge, går hird- 
mændene ind på tanken, nu strax her at lade det komme til 
en afgørelse, idetmindste for deres vedkommende, idet de af- 
slår at tjene ham, nu eller nogensinde, — tvertimod, med 
loven i hånd erklærer de ham og hans ledsagere for utlage og 
fredløse som udådsmænd, der har forgrebet sig på kongen, 
som tilmed var hovedmandens broder. 

Ni år senere kom det til en scene på Sællands thing, 

der danner et fortrinligt modstykke til denne i Bergen. Efter 
Erik Lams død optrådte nemlig Sven Eriksøn med fordring på 
kronen, han ventede ikke, til der kunde samles et almindeligt 
folkething ved Isøre, men skyndte sig, som det synes, til Ring- 
sted for at modtage kongenavn. Dette var nu en aldeles 
ulovlig handling; ingen kunde fremstå for thingmændene i et 
enkelt land og af dem kræve kongenavn, ligesålidt som disse 
var berettigede til at tildele nogen det; strængt taget kunde 
der ad denne vej kun danne sig et parti, udenfor og imod 
loven. Dette blev også fremsat for almuen af en vis Olav, 
der endte med at lyse forbandelse såvel over Sven som over 
hver den, der tildelte ham kongenavn, før et lovligt valgmøde 
var tillyst: — ipsumque, si reciperet, execratus — (Saxo p. 
673). Thinget blev tvivlrådigt ved denne udtalelse, men noget 
senere fik Sven dog en mand ved navn Sten til at give ham 
kongenavn, og flertallet stadfæstede dommen. 

Også denne handling foretoges ved våbentag, idetmindste 
i Norge. I kong Sverres saga, der som bekendt er skreven 
af en samtidig, ja endog under kongens umiddelbare tilsyn, 
fortælles, at han toges til konge på Eyrathing ved Nidaros: 
pa var Suerri konongsnafn gefit a pessu 8 fylkna pingi ok 
dæmt med vopnataki ok honum suarit land ok pegnar eftir 
fornum landslogum (Flateyjar bék II 548). Endel lignende 
tildragelser forbigår vi (Gr. s. 67 f.). 

Hvad der således endnu lever i Norge i hele sin kraft i 
det 12. århundrede, træffer vi også spor af i de andre nor- 
diske lande, så der ingen tvivl kan være om, at det jo op- 
rindelig fandtes overalt. Både navnet og tingen er bevarede 
i Skåne ved lovoptegnelsernes tid, da Absalon og Andreas var 
erkebisper. Når bonden, siges der, har forfulgt sin tyv gennem 
alle søgsmål, uden at denne har villet stå ham tilrette, må 
han tilsidst tage hans fred på landsthing: pa far bondæn ha- 
num fripløso ok uapnætæk ofha bak a lanzpingi, ok førræ ma 
bondæn æi fripløsa (Sk. 1. 7, 9). Andreas gengiver det ved, 
at han dømmes fredløs tam verbis quam collisione armorum 

et contactu — (7, 6). Senere hen udartede denne skik til, at 
bonden „huggede" den sagsøgte „freden af på landsthing", 
idet han hug i „landsthingsbjælken" med sit sværd. Da denne 
skik i og for sig er meningsløs og kun kan forstås af det 
ældre v&hentag, er vi berettigede til, når vi møder den anden- 
steds, at slutte tilbage til tidligere tiders våbentag. Det ses 
da, at man både på Sælland og i Verend i Smålandene har 
kendt det at hugge folk freden af, og der kan da vel neppe 
være nogen tvivl om, at våbentaget har været brugt ikke blot 
dér, men trindt omkring i Danmark og Sverig såvel som i 
Norge; thi hvad der er overleveret os fra fortiden af skikke 
og vedtægter, er så lidt eller så ufuldstændig fremdraget, at 
man intet tør slutte af mangelen på udtrykkelige efterretninger 
fra alle enkelte egne (Gr. s. 79. 104). Endvidere forekommer 
navnet både på Island og i det danske England, hist som be- 
tegnelse for det tidspunkt, da folk tager deres våben for at 
forlade althinget, her som betegnelse for et herred ; begge steder 
vidner navnet alene om den gamle fællesnordiske skik. Her- 
med har vi da i alt væsenligt udtømt efterretningerne om 
våbentaget, for så vidt som vi har dem af samtidige, utve- 
tydige og aldeles pålidelige kilder. Vender vi os da til spørgs- 
målet om dette våbentags betydning, så må vi strax give 
Maurer ret i, at det ikke er nogen vkbenéd; en fordomsfri 
betragtning af kildernes udsagn er uforenelig med denne op- 
fattelse; vi mangler edens væsenligste moment, det personligt 
absolut forpligtende. 

Maurer vender for sit vedkommende tilbage til den ældre 
fortolkning: „Ich kann demnach", siger han, „nicht umhin, zu 
der alteren deutung des våpnatak zuruckzukehren, und in dem- 
selben lediglich eine form zu erkennen, mittelst deren die ver- 
sammelte menge ihre willensmeinung, und insbesondere ihre 
zustimmung zu einem ihr zusagenden antrag ausdrdckte, also 
ganz dasselbe, was die beiden angefuhrten stellen des Tacitus 
in bezug auf die Germanen, und was die gleichfalls ange- 
fuhrten worte Cæsars in bezug auf die Gallier beschreiben u 

(s. 326). De to steder hos Tacitus, som forfatteren her sigter 
til, findes i Germania k. 11 og Historiæ V 17. På det 
første sted udtrykker han sig således: si displicuit sententia. 
fremitu aspernantur, sin placuit, frameas concutiunt: honora- 
tissimum assensus genus est armis laudare; på det andet 
siges: sono armorum tripudiisque approbata sunt dicta. 
Cæsar endelig siger om Gallerne: conclamat omnis multitudo 
et suo more armis concrepat, quod facere in eo consuerunt, 
cujus orationem approbant (De bello Gallico VII 21) (Gr. s. 
84). Hverken Tacitus eller Cæsar skrev for det lærde Evropa 
i 19. århundrede, men for deres romerske landsmænd, og de 
gav tingene som de havde set og hørt om dem; hele bar- 
barernes måde at være på stod i strid med, hvad de var 
vante til, og alene det, at Germaner og Galler stod fuldt be- 
væbnede på thinge og brugte deres våben til at give bifald 
tilkende, var så fremmed for dem, at det fortjente at fortælles. 
Vi kan da umuligt vente en nøjagtig redegørelse for den brug, 
der blev gjort af spyddene i oldtidens retsforhandlinger; de 
thing, Romerne kendte, gik måske kun ud på politiske for- 
handlinger, der afveg fra de sædvanlige former. Kun det får 
vi ud af de tre steder, hvad forfatterne øjensynligt har villet 
lægge i dem, at man ydede bifald ved våbenlarm, gav sin 
vilje tilkende ved at slå spyddene mod hverandre. 

Men bifald og mishag er rent subjektive udbrud hos til- 
hørerne, de kan fremkomme på et hvilket somhelst punkt i 
forhandlingerne, udgå fra deltagerne eller fra udenfor stående 
og uvedkommende tilskuere. Våbentaget er dog efter de nor- 
diske kilder noget ganske andet; det er først og fremmest en 
bestemt retslig akt, i hvilken kun thingmændene deltager; 
selve navnets oprindelse må vistnok netop søges i dette mo- 
ment: man „tager til sine våben", thingmændene udskilles fra 
thinghoben l og løfter spyddene for at betegne, at de er stemnie- 



1 „AUr mugr" (foran s. 888). I Håkon Adelstens forhandling med Normændeoe 
om en religionsforandring, der vel ikke indeholder historisk sandhed, men dog be- 
væger sig i det virkelige livs former, deltager også trælle og værkmænd: de ger gæl- 

berettigede deltagere; det svarer til det øjeblik i det moderne 
politiske liv, når man fra en bevæget valghandling, i hvilken 
alle og enhver kan deltage, skrider til „skriftlig afstemning 41 . 

Maurer er heller ikke ganske uhildet i sin fortolkning af 
thingets forretningsgang f. ex. ved kongevalg: In der Sverres 
saga freilich, — heisst es: „på var S. gefit konungsnafh å p. 
pingi, ok dæmt med våpnataki, ok svarit hanum land ok 
pegnar eptir landslOgum fornum"; aber es sind eben hier 
deutlich drei verschiedene acte an einander gereiht, welche 
bei der annahme eines netten kønigs sich folgten, das gefa 
konungs nafn, das dæma hånum land ok pegna, und der 
huidigungseid, wobei das våpnatak ausschliesslich mit dem 
zweiten acte in verbindung gesetzt wird, nicht mit dem dritten. 
De tre momenter kan her ganske vist adskilles og eden for 
så vidt ganske løses ud af den umiddelbare forbindelse med 
våbentaget, men detle er dog kun det formelle; thi efter ana- 
logi med lovens bestemte vidnesbyrd er våbentaget det eneste 
afgørende af de tre momenter, ikke et halv ligegyldigt mellem- 
led mellem de to egenlig betydningsfulde: at give kongenavn 
og at sværge troskab. En bonde giver Sven Eriksøn konge- 
navn, men dermed er han jo ikke konge, det er i realiteten 
kun et forslag, der ingen somhelst retslig betydning har, men 
kun den formelle at give anledning til at dommen fældes, at 
riget „tildømmes" kongsemnet, på samme måde som det i 
vore politiske forsamlinger ikke er forslagsstilleren, men for- 
samlingen, der vedtager forslaget til beslutning. Og på den 
anden side er troskabseden vel et selvstændigt moment i den 
hele handling, men dog kun formelt selvstændigt; thi den skal 
aflægges i konsekvens af dommen, der fik våbentag, det til- 
fælde kan hverken faktisk eller retslig tænkes, at thingmændene 
bagefter negter at sværge den valgte konge troskab, for så 
vidt som han aflægger sin kongeéd. 

dende, at de ikke kan arbejde uden føde (om f edagen). I en af de norske love fore- 
kommer det, at når nogen dømmes til at hudstryges, skal det udføres af den, der 
heimskestr er å pingi; herved kan der selvfølgelig ikke være tænkt på en thingmand, 
man tager en fjolle af thinghoben. 

Våbentaget er da noget langt mere end et (subjektivt) 
bifald, det er udøvelsen af en bestemt og såre betydningsfuld 
ret og det skaber en ret for enkeltmand eller for hele sam- 
fundet; vore kilder betegner det derfor også rettelig som en 
dom, thi dette ord betegner i oldtiden enhver retslig for- 
pligtende afgørelse. 



Vi har nu set enkeltmands ed med sit våben som en 
højtidelig appel til guddommen at straffe meneden ved at be- 
røve vedkommende al hjælp af våben, i lighed med ed ved 
den sværgendes skjold, hans hest, vogn og skib, samt ved 
hans huses dør og ringen på helligdommens stalle ; og på den 
anden side har vi set våbentaget som en højtidelig dom- 
fældelse, en stadfæstelse af hvad der foreslås på thinge, og 
det lige fra jorders tilskødning til kongevalg og loves ved- 
tagelse, det er en fælleshandling af alle thingmænd, der har 
en væsenlig retsskabende karakter, der hverken er en ed eller 
et forbigående bifald. Vi kommer nu til et tredje fænomen 
eller rettere en tredje række fænomener, som hverken Grundtvig 
eller Maurer har skænket nogen særlig opmærksomhed, men 
som dog formentlig er af væsenlig betydning for den endelige 
fastsættelse af vore forfædres våbenbrug på thinge, nemlig 
fælleseden på våben. Vi skal også her begynde med kilde- 
stederne, for så fra dem at drage slutninger med hensyn til 
den til grund liggende tanke. 

Her møder vi da først en lovbestemmelse fra England, 
som ingen af de to forfattere har lagt mærke til; den findes 
både i håndskrifterne og i de ældre udgaver efter „Eadwards 
og Gudrums" love (fra begyndelsen af det 10. århundrede), 
men erklæres af Reinhold Schmid for at være et uafhængigt 
stykke fra omtrent samme tid 1 . Lovstykket stemmer i alt 



1 R. Schmid, Geaetze der Angelsachaeo, 2. aufL (1858) appeodiz Vil 1: be wer- 
gilde; sml. LXV. 

væsenligt med en tilsvarende bestemmelse af kong Eadmund 
(940 — 46), men indeholder adskillige nærmere bestemmelser, 
som vi netop her vil have brug for. 

Den almindelige bestemmelse med hensyn til det, som 
skal iagttages efter drab, er, at der skal søges forlig bragt til- 
veje mellem parterne ved en mægler, der tilnævnes af udenfor 
stående mænd, de witan (sapientes), som har det hverv at 
„ sætte fejde " (féhde settan). Drabsmanden lover først denne 
mægler (sémend) at betale bøder, og den dræbtes frænder 
lover til gengæld at tage imod dem, der stilles borgen osv. 
Derpå sættes „kongens mund" (værn), hvorved forliget skydes 
ind under den offenlige ret og træder i kraft. Inden tre ugers 
dagen efter skal så drabsmanden have betalt „halsfang" (til 
den dræbtes nærmeste frænder), tre uger efter „ mandebod u 
(til hans herre), og atter efter samme tids forløb første sal af 
„wergeld" (ætteboden). 

Ligheden med vore love ligger nær. Når efter Eriks 
sællandske lov venner og frænder har lagt sig imellem og 
bøderne er udredede, gives der trygdéd af den dræbtes og 
jævnedéd af drabsmandens slægt; hine lover at afstå fra hævnen, 
disse giver dem oprejsning for den skam, nogen kunde finde 
deri at tage bøde istedenfor at søge hævn, ved med ed at be- 
kræfte, at de i lignende tilfælde selv vilde have gjort det 
samme (jævned). Det står til drabsmanden at udtage dem af 
den dræbtes slægt, af hvilke han vil have trygdéd, indtil 12 
ialt. men han skal da stille det samme antal af sin egen 
slægt til jævnedéd, og denne aflægges først, derpå trygdeden; 
tilsidst lægger de to, drabsmanden og den dræbtes nærmeste 
frænde, hænderne sammen og kysses (3, 27). Væsenlig samme 
form bruges i Skåne, hvor vi desuden får den værdifulde op- 
lysning, at eden aflægges på den hellige bog (Sk. 1. 5, 29), 
og Grågåsen bruger de mest forpligtende former for at sikre 
fredens bevarelse (k. 115). 

Hertil svarer nu den akt, hvorved i England „kongens 
mund sættes", forskellen er kun den, at den her går forud 

for bødernes erlæggelse, der regelmæssigt medtog et år. Kon- 
gens mund, det er, at alle af begge slægter med fælles hånd 
tilsværger voldgiftsmanden på et våben, at kongens mund skal 
stande: pæt is, pæt h^ ealle gemænum handum of ægdere 
mægde on ånum wæpne påm sémende sylian, pæt cyninges 
mund stande. Her har vi da et bestemt udpræget exempel 
på, at en fælles ed af største betydning aflægges på et våben, 
svarende til den senere bogéd. 

Men en aldeles lignende skik findes endnu i det 17. år- 
hundrede i Sverig, som engelskmanden Whitelocke, der var 
afsending hos dronning Kristine, fortæller i sin rejsejournal. 
Dagen efter et bryllup på Stokholm slot træder nemlig en 
adelsmand frem for det samlede hof med et pyntet spyd, som 
han holder tværs foran brystet; tolv mænd, der nævnes som 
brudens og brudgommens venner og slægtninge, træder frem 
og griber med den højre hånd om spyddet, idet de vidner, at 
brudgommen samme dag har bestemt sin brud en morgengave 
på 2000 dukater. Whiteloeke tilføjer, at denne ceremoni 
kaldtes våbentag, et udtryk, som han kendte fra England (Gr. 
s. 99 f.). 

Vi skal her se fuldstændig bort fra navnet, der muligvis, 
som Maurer mener, kan være tvivl underkastet, og holde os 
til tingen, der ikke på nogen måde kan anfægtes. Ved at 
sammenstille de to tilfælde ses det da let, at der her er et 
fælles moment af stor betydning tilstede, nemlig den omstæn- 
dighed at edsvdhenet holdes af en uvildig mand; i England 
var det den af udenfor stående tilnævnte voldgiftsmand, i 
Stokholm er det „a gentleman tt . Men ifølge retsvæsenets hele 
udvikling i det sidste halve tusend år træder overalt efter- 
hånden dommeren, embedsmanden istedenfor den uvildige mand; 
vi ser det alt af vore love, f. ex. Jydske lov 3, 64 : herredsnævn 
er 3 mænd af hver fjerding, der i herred er, dem skal nævne 
ombudsmand eller en uvildig mand, der ikke å selv af de 
dele — . Deraf må da uden al tvivl den omstændighed for- 
klares, at man i de senere århundreder næsten overalt ser 

dommerens sværd brugt ved fælleseden ; det er ikke som dommer- 
sværd, endnu mindre som bøddelsværd, men som „et sværd", 
ligegyldigt hvilket, når kun ikke det tilhører en af parterne, 
ligesom den hellige bog, på hvilken der sværges, kan tilhøre, 
hvem det skal være, eller, kunde man tilføje, som den jord 
eller tørv, hvormed i senere tider enhver grund tilskødes 
køberen på byens rådstue, kan være tagen af en hvilken som- 
helst mark; — symbolet er bleven abstrakt. 

Men hvad kan da meningen være med at tolv mænd eller 
repræsentanterne for to slægter sværger på uvildig mands 
våben? I og for sig er der ingen mening deri. Thi skal vi 
holde på våbenedens oprindelige betydning, at den aflægges 
med den sværgendes eget våben, ligesom døreden ved hans 
egen dør, så er det meningsløst at sværge ved anden mands 
spyd; thi man vil dog vel ikke nedkalde straffen for en mulig 
mened over hans hoved? Våbenedens oprindelige mening må 
alt have været formørket, da denne form for eden opstod; thi 
man falder ikke på at fastsætte edsformer fra først af, uden 
de har en mening og det en såre alvorlig mening. 

Går vi videre i vore jævnførelser, da træffer vi i Verend 
den skik at tilskøde køberen en jord ved at de tolv nævninger 
griber om et spydskaft; man siger derfor, at en gård er „stång- 
ffild och tingskott efter denna landsorts lofliga sedvana", man 
„får skaft" på den (Gr. s. 104). Endvidere var det efter Ve- 
relius fordum skik i Sverig at dømme på lignende måde: „Vap- 
natak kallas, når ratten bekr&ftar sin dom dår igenom, at 
hvar och en af ratten tager på spessen, som domaren eller 
haradshdfdingen framrecker åt dem u (Gr. s. 103). 

Hvad enten nu Verelius har ret i at dette endnu på hans 
tid kaldtes våbentag eller ej, så er dog selve fænomenet al- 
deles ejendommeligt og ikke taget af de ældre kilder, som han 
nævner; man kan altså ikke, som M. gør, affærdige disse for- 
skellige vidnesbyrd, fordi de ikke findes optegnede på perga- 
ment fra det 13. eller 14. århundrede. Hvad der her for- 
tælles fra Verend om jordskødning og fra andre svenske egne 

om doms afsigelse er virkelig det gamle våbentag, forvansket 
ganske i lighed med fredløsedommen, der er bleven til enkelt- 
mands våbenbrug på thi riget. Det er herefter fuldkommen 
konstateret, at våbentag, der oprindelig var thingmændenes 
fælles akt, udført med hver sit våben, i tidens løb er bleven 
til den ceremoni, at de samme thingmænd — (thi „dommerne", 
nævnet, repræsenterer i en senere tid hele thinget) — griber 
om et fælles spydskaft, thingspyddet, dommerens våben eller 
hvilket det nu er. 

Men skulde vi da ikke med god grund kunne gå tilbage 
fra fælleseden på uvildig mands våben, der er en meningsløs 
ceremoni, til en ældre våbenéd, ved hvilken hver af de svær- 
gende brugte sit eget våben? Hvorledes vilde det tage sig ud: 
uvildig mand rækker spyddet frem, de sværgende berører det 
hver med sit værge og aflægger fælleseden, dog hver især som 
en personlig højtidelig våbenéd. Det samme bliver da det op- 
rindelige forhold, når vi i Sønderjylland endnu i Kristian IV's 
tid ser adelen aflægge tylvtered med fingrene på thingsværdet 
(Gr. s. 61). 

Vi kan dog ikke stanse her. Kan det være rimeligt, at 
et forlig mellem to slægter sluttes ved at eden aflægges på 
uvildig mands våben (skønt vi i Norden ser hver slægt sværge 
for sig), eller at vidner, tilnævnte af to slægter (brudens og 
brudgommens), sværger på fælles spyd, så er det derimod 
mindre rimeligt, at tylvtered fra først af er aflagt på thing- 
sværdet. Mededsmændene stadfæster jo ikke thingets dom, 
men partens ed, og det skulde da synes naturligt at aflægge 
eden på hans sværd. Her hjælper visen om Axel og Valborg 
os. Axel skal fremføre tylvtered på Valborgs uskyldighed og 
møder i retten med elleve riddere, hans gæve frænder. Han 
tog sværdet om hjalte og støttede det mod en sten, og de 11 
venner svor „hos ham" (Gr. s. 59 f.). Her tilhører sværdet 
øjensynligt hovedmanden selv, de andre lægger hånden på 
hans sværd som hans edshjælpere, og således har da vel 
også den oprindelige form været, at alle drog deres sværd og 



MIDDELALDERENS LOVE OG SAMFUNDSFORHOLD. 335 

på én gang aflagde godtroenheds eden, efterat hovedmandens 
ed var aflagt med sværd, støttet til thingstenen 1 . At dette 
efterhånden bliver mere og mere farveløst, ligger i tidens al- 
mindelige udvikling, eden stanser jo ikke i sin metamorfose, 
før den er bleven en slet og ret underskrift under en trykt 
formular. Således forsvinder det individuelle på alle punkter 
af retslivet; efter Slesvigs stadsret skal bonden selv hænge 
sin tyv, Jydske lov ser deri tilfredsstillelsen af en personlig 
hævn og forbyder det, nu skal ombudsmanden udføre den dom, 
som thingmændene fælder. På samme måde træder kirkens 
tærskel for husets, stalleringen for dørringen eller høvdingens 
eller den sværgendes egen armring, således som vi endnu ser 
det 876 i England. Sværdet og spyddet, der var så forarge- 
lige ting for kirken, især i den sværgendes hånd, fortrænges 
derfor efterhånden fra thingstedet, først i et så følgagtigt og 
lidet talrigt samfund som på Island, senere også i Danmark 
og vistnok endnu senere i Norge 2 . Våbentaget afskaffes der- 
for efterhånden; ved 1300 er kun en levning tilbage i Dan 
mark, medens man samtidig i Norge søger at indføre hånds 
oprækning, og våbeneden indskrænkes fra mange til ét sværd 
og går over fra parternes til dommerens, indtil det hele for 
svinder. 

Til al lykke mangler vi ikke en udtrykkelig efterretning 
om en fælles ed, aflagt med alle deltagernes våben; også den 
er fremdragen af Grundtvig. Dudo fortæller nemlig i sin nor- 
manniske krønike, hvorledes Vilhelm Fs mænd i et slag mod 



1 Hvad dette sidste træk angår, da minder det til den ene side om thing- 
bjælken, som hovedmanden for fredløsedommen hugger i, til den anden om Saxes ord 
om kongevalget i oldtiden: den der gav kongenavn stod på thingstenen for at be- 
tegne, at valget skulde være uryggeligt (p. 22). Det minder tillige om det at sætte 
foden d stokki. på „brandstencn", den faste sten, der bærer dørens „brande", hoved« 
stolperne (Sk. 1. 1", 8), medens vistnok hånden har hvilet på dørringen. 

* Det er aikkert nok en miskendelse af de ældre forhold, når Maurer tror efter 
en så sen kilde som Eigla at kunne hævde et våbenløst thing for Norge i beg. af 10. 
årh. Hos Saxe fortælles om thinget, på hvilket Erik Emune blev dræbt, som en sag, 
der ingen kommentar kræver, at både kongen og Plog er væbnede. På Island gennem- 
førtes de mest gennemgribende forandringer i kirkelig retning lettest, lige fra selve 
lærens til tiendens vedtagelse. 

Bretagnerne, da alt syntes tabt, lovede at kæmpe og dø med 
deres herre: 300 viri, parati cum W. proeliari et mori, una- 
nimes ante illum venerunt, judiciumque foederis fideique et 
adjutorium more Dacorum facientes, tela mutuæ voluntatis 
pacto una concusserunt. Dette må dog antages for andet og 
mere end det norske våbentag, man slutter ingen pagt på liv 
og død ved en dom, men ved en personlig forsikring og en 
hellig ed. På Dudos tid (o. år 1000) var denne skik vistnok 
ophørt i Normandiet; men fortællingen gælder en bedrift i 
året 930, hvis minde var levende i folket, og Dudo vidste, at 
skikken var dansk (nordisk). Vi kan herefter formentlig ingen 
somhelst betænkelighed have ved at indrømme, at fælleseden 
efter den gamle nationale skik blev aflagt på samme måde 
som våbentaget udførtes; i det ene tilfælde berørte thing- 
mændene dens våben, der først udtalte dommen, hvorved da 
denne stadfæstedes; i det andet berørte de hovedmandens 
våben og aflagde eden i fællesskab med ham eller efter ham. 



I det danske England kendte man våbentaget som navn 
på et herred (wæpentak, wæpengetæc), svarende til det angel- 
saxiske hundred, en underafdeling af et scir. Navnet må 
selvfølgelig være kommen fra thinget og derpå være gået over 
til området, som vort „sogn" eller det svenske „forsamling", 
og thinget må vel atter have fået navnet af en dér fremher- 
skende skik, det danske våbentag. Senere tabte dette selv- 
følgelig sin almindelige karakter, navnets anvendelse indskræn- 
kedes til et enkelt tilfælde, og tilsidst forsvandt også dette; 
de lovkyndige søgte da at finde en rimelig forklaring til navnet 
på egen hånd, ligesom man på Island overførte det på en 
ganske anden handling. 

Den ældste fortolkning findes i et lovs tykke, der kalder 
sig „Edward Confessors love", men anses for at tilhøre en 
ikke lidet senere tid, da man efter Normannernes erobring be- 

gyndte at gøre de gamle nationale love til genstand for et 
ivrigt studium 1 . Det er da også mere en forklaring af våben- 
taget end en lov om anvendelsen, vi her får, men den er ikke 
desmindre af stort værd for os. Efter den tilsyneladende 
ældste og bedste text hedder stedet således: cum quis acci- 
piebat præfecturam wapentagii, die statuto in loco, ubi con- 
sueverant congregari, omnes majores natu contra eum conve- 
niebant, et descendente eo de equo suo, omnes assurgebant 
ei. Ipse vero erecta lancea sua ab omnibus secundum morem 
foedus accipiebat; omnes enim, quotquot venissent, cum lan- 
cets suts ipsius hastam tangebant, et ita se confirmabant 
per contactum armorum, pace palam concessa. — — Quam 
ob rem potest cognosci, quod hac de causa totus ille con- 
ventus dicitur tvapentac, eo quod per tactum armorum suo- 
rum ad invicem confoederatæ sunt. Vi vil lade det stå ved 
sit værd, hvorvidt forfatteren har ret i sin derivation af navnet, 
men der kan ingen tvivl være om, at hans præmisser jo er 
facta: således gik det til ved modtagelsen af en ny herreds - 
høvding, og navnet våbentag brugtes om selve thinget (totus 
con ventus). Her har vi da et hyldingsløfte, en ed, aflagt ved 
de sværgendes eget våben på hovedmandens, her er ingen tre 
momenter at adskille som på Eyrathing; thi herredsmændene 
bliver ikke spurgte, om de vil have denne høvding, her er kun 
tale om at modtage kongens embedsmand (præfectus) og ud- 
trykkelig anerkende ham, altså det samme som efter konge- 
valget skete på de forskellige landsthing i Danmark, det var 
kun det tredje af momenterne, de to andre lå i Danmark forud 
for hyldingen og var afgjorte på Isøre, i England var de expe- 
derede i kongens kancelli. Altså ikke blot et frivilligt løfte 
finder vi vore frænder i udlandet aflægge ved fælles våbenéd, 
også hyldingsløftet, tilsikringen af „gensidig fred". 

Hvem kommer herved ikke til at tænke på Vigges ed til 
Hjartvar? Han havde lovet at hævne sin konge og overlevede 



* R. Schraid, 2. aufl. XVI. LXXI sq. LXXXI. Appendix XXU p. 507 f. 
A. D. Jørgensen : Afhandl. I. 22 

derfor hans fald en stund; da Hjartvar tilbød ham fred, tog 
han imod den og trådte frem for at aflægge troskabseden. 
Hjartvar strakte sit sværd ud imod ham, for at han kunde 
lægge hånden på odden, idet han gjorde sin ed. Men Vigge 
udbrød: det var sæd hos kong Rolv, at han gav os hjaltet i 
hånd. Hjartvar gjorde da så, men Vigge gennemborede ham. 
så han faldt for sit eget sværd. Saxe tilføjer forklarende, at 
det fordum var skik, at kongerne gav deres mænd hjaltet 
under edsaflæggelsen (p. 108 f.). Det er indlysende, at der 
her må være en misforståelse tilstede, det kan aldrig have 
været skik, at kongen, der vilde tage mod en ed, gav sit 
værge fra sig og derved kom til at stå våbenløs overfor en 
væbnet mand; endnu mindre kan det dog vel tænkes, at han 
holdt sit eget sværd i odden, medens den underordnede tog 
hjaltet. Af Saxes fortælling synes det at fremgå, at man 
endnu på hans tid plejede at aflægge ed på kongens kårde- 
spids, thi dette ledsager han ikke med nogen kommentar. 
Men derved måtte den gamle tradition om Vigges hævn, der 
sikkert hørte til hirdens stolteste minder, blive uforståelig; thi 
hvorledes skulde en svend kunne vriste værget af en andens 
hånd ved at tage i odden? Der bevaredes da et minde om. 
&t Vigge selv havde aflagt eden med våben i hånd og sagnet 
formede sig derefter, Rolvs fuldkomne tillid til sine mænd 
kunde endog forherliges fra en ny side ved at give det denne 
form, at han havde ladet dem tage hans eget sværd for at 
aflægge eden. I denne form fik Saxe fortællingen og tilføjede 
da sin bemærkning, at det således havde været almindelig 
skik i oldtiden, idet han vel ad anden vej var kommen under 
vejr med, at det ikke blot gjaldt Rolvs tid. Men for os kan 
der ingen tvivl være om, at fortællingen, hvad enten den 
grunder sig på historie eller er et sagn, oprindelig gik ud på. 
at Vigge trådte frem med sit sværd for at aflægge eden, 
medens Hjartvar løftede sit for at modtage den; idet da helten 
sænkede odden som til hylding, vendte han den mod for- 
ræderens hjerte. 

Her er vi da kommen midt ind i det tredje begreb, det 
samme, som Grundtvig og Maurer udskilte fra våbeneden som 
uvedkommende; her synes det dog at kunne gå med. Hvad 
der imidlertid nærmest har givet dem anledning til at ude- 
lukke hyldingseden, er den særlige form, den senere får ifølge 
de almindelige lensideer. Hirdmændene kaldtes i Norge senere 
hen kongens „sværdtagere" og handlingen, hvorved de for- 
pligtede sig til hans tjeneste, sverdtaka. Her synes der nu 
ingen tvivl at kunne være om, at jo ordets mening er den, 
at vedkommende tager mod et sværd 1 , og at der har været 
tænkt på dette også ved aflæggelsen af den egenlige hyldingséd 
på bog, efterat hirdmandsemnet først knælende havde lagt 
hånden på kongens sværdhjalte, medens denne selv holdt på det 
i en meget forsigtig stilling (Gr. s. 21 fF. M. s. 319 f.). Men også 
her møder vi en af de paralleler i senere tiders forvanskning, 
der synes at skulle hjælpe os ud over alle de huller, som 
tidernes glemsomhed har efterladt i vor kundskab om våbenéd 
og våbentag. John Bromton er nemlig også kommen ind på 
en forklaring af det engelske våbentag, der i hans tid (14. 
årh.) synes at være næsten helt gået i glemme, og han kommer 
da til følgende slutning: Wapentake Anglice idem est quod 
arma capere, eo quod in primo adventu novi domini solebant 
tenentes pro homagio reddere arma sua (Gr. s. 81). Ud- 
trykkene betyder i middelalderens latin, at de, der har len 
(tenentes), skal oplade dem for den nye høvding (reddere feu- 
dum) ved at udlevere deres værge (arma); de skal, derved give 
ham lejlighed til at forlene dem på ny og ved den lejlighed 
modtage deres ed (homagium). Bromton forklarer altså våben- 
tag nøjagtig som Normændene opfattede deres sverdtaka i 
middelalderen: at modtage herrens sværd. For Englands ved- 



1 Sverfitaka og sverfitakari synes dog at være nyere orddannelser ; analogi vilde 
« denne betydning for en nidre tid kræve sverfipegi, jfr. arfpegi (hos os arflaki, Eriks 
*• '• 1. 33; biggja = taka), farbegi (skibspassagér), runestenens hembegi (Thorsens 
runemindesmærker s. 99), heiCbegi (Snorra Edda I 458). 

22* 

kommende kender vi nu imidlertid en ældre form med fuld- 
kommen nøjagtighed; da „Edwards love" optegnedes, afleverede 
folk ikke deres våben, men frembød dem til våbenéd på thinge ; 
— skulde da ikke også det norske sverdtaka have en ældre 
mening? Den ceremoni at røre hjaltet på kongens sværd kan 
dog ikke være nogen oprindelig form, hverken for det ene 
eller det andet. 

Vi har nu et våbentag til dom; ved siden af en våbenéd, 
aflagt af enkeltmand med sit eget våben, en fælleséd, aflagt 
af de enkelte, hver med sit våben på hovedmandens, og endelig 
enkeltmands våbenéd, aflagt med våben på anden mands. Kan 
vi finde en fælles betegnelse for disse eder? 

Spørgsmålet er, om vi har ret til at afvise „lovenes" på- 
stand om, at det engelske thing kaldtes våbentag, fordi det 
på den anførte måde hyldede sin høvding; thi er dette rigtigt, 
da må jo selve handlingen have været kaldet således, skønt 
den var en ed. Endvidere, om vi har ret til at afvise White- 
lockes udtrykkelige vidnesbyrd, at man i Stokholm kaldte vidne- 
førelsen for morgengaven for et våbentag; thi forholdt dette 
sig således, da henførtes jo en utvivlsom ed i Norden under 
dette navn. Endvidere, om vi har ret til at afvise tanken om, 
at ordet sverdtaka oprindeligt har gældet hyldingseden, hvad 
enten nu selve dette ord den gang er bleven brugt eller det 
først senere har udviklet sig af våpnatak for at betegne mod- 
sætningen. De foreliggende vidnesbyrd er muligvis ikke til- 
strækkelige til at afgøre noget bestemt, men det synes dog at 
være af overvejende sandsynlighed, at ikke blot den skik at 
føre spyddene sammen til dorn, men også den at føre dem 
sammen til ed oprindelig har været betegnet som våbentag: 
handlingens form var jo den selvsamme, hvor forskelligt end 
dens indhold blev. 

Og hvad betyder ordet våpnatak, der skulde kunne hindre 
en så omfattende anvendelse? Det er jo kun den handling at 
våbnene tages, uden at der afgøres det mindste om, i hvad 
øjemed. Teknisk synes det ligefrem at svare til det moderne 

„at træde i gevær" eller hvad det nu kaldes; de våben, der 
har været lagte til side eller overgivne til en tjener eller bårne 
skødesløst, tages, thingmændene eller de handlende på thinge 
løfter deres våben, man ser, hvem det er, der skal fuldbyrde 
en retslig handling, aflægge ed eller fælde dom. I denne første 
og sprogligt mest levende betydning har vi da sandsynligvis 
ordet endnu f. ex. et enkelt sted i den gamle literatur, nemlig 
i Orkneyinga saga, hvor det bruges lig det sædvanlige våpna- 
ping, hærskue, mønstring og tælning af de tilstedeværende 
hærmænd: Kali spurde: er æigi pat ath nu skivtizt vinir ydir? 
Konungr (Magnus) letzst ætla at pat væri æigi. Kali bat hann 
æiga uopnatak ok kanna suo lid sitt (Plateyj. b. II 429. 
Gr. s. 77 f.). 

Er denne betydning bleven stående på Vesterhavsøerne, 
så^er i grunden det samme tilfældet på Island. Det vil altid 
være vanskeligt at forklare, at et ord med en så udpræget 
betydning, som våpnatak har i Norge i det 12. århundrede, 
på Island skulde være kommen i den grad på afveje, at det 
kunde gå over til at betegne den rent ydre og retslig lige- 
gyldige handling, at folk tog deres våben efterat thinget rar 
forbi. Derimod var overgangen hertil aldeles naturlig, når 
man, dengang ordet vandrede ind til øen med selve de norske 
landnamsmænd, ikke havde givet det denne bestemte tekniske 
betydning, men ligefrem tænkte på det almindelige moment, at 
thingmændene tog deres våben, når forhandlingerne begyndte, 
eller afgørelsen stundede til, thi spyddene var deres stemme- 
sedler. Da så våbnene blev aflagte og hele thinghoben mødte 
uden dem på lovbjerget — og det synes at ligge langt til- 
bage i tiden, siden Ulfjét anordnede en ringéd — , så måtte 
navnet nødvendigvis gå over på det tidspunkt, der nu var 
våbentag, nemlig thingets slutning; at det derved tillige mistede 
sit indhold, var en selvfølge. 

Det forekommer mig derefter klart, at enhver forhandling 
på thinge har været ledsaget af et våbentag, der var betingelsen 
for retsgyldige handlinger af enhver art, enkeltmands og fælles 

ed såvel som den endelige dom; i denne betydning har vi 
ordet, hvor det er bleven stående på sit første trin: på Island, 
øerne og i England, det går dér over på selve thinget, for- 
samlingen, eller det bliver i forbindelse med den ydre hand- 
ling. Så kommer kristendommen med sin sejrrige kamp mod 
våbenbrug på de fredhellige steder; først falder fælleseden med 
alle våben på ét, som det mest stødende, og man lægger 
hænder på hovedmandens våben; derpå foretrækker man uvildig 
mands og går endelig over til at bruge dommersværdet. Enkelt- 
mands hyldingséd aflægges på tilsvarende måde med hånd på 
høvdingens sværdsod (i Danmark), eller bliver til en symbolsk 
handling, et sverdtaka (i Norge). 

Våbentaget derimod får endnu lov til at bestå i de mere 
tamme former, i England som hyldingsmåde, i Norge som form 
for dommen; det samme genkendes i Danmark og Sverig fra 
samme tid. Men længere frem i middelalderen afslappes også 
dette og doms-taget går samme vej som eds-taget; man søger 
at afløse våbentag med håndtag (i Norge), eller man lader alle 
dommere gribe om samme spyd (Sverig), eller man nøjes med 
at enkeltmand udfører den symbolske handling (Skåne, Sæl- 
land, Verend). Men længe før det er kommen så vidt, er alle 
disse skikke bleven meningsløse og uforståelige for dem, der 
deltager i dem, og som alt det meningsløse i alvorlige forhold 
tillige komiske 1 . 

Derimod skulde man vel vanskeligt kunne tænke sig en 
mere højtidelig og imponerende handling end våbentaget var i 
sin oprindelige form, hvad enten det gik ud på at æske dom 
af hele „hæren": til ejendoms stadfæstelse, til straf over for- 
bryderen, eller til lovgivning og kongevalg, — eller det blev 
udtryk for en ed under fortabelse af alt hvad der gør manden 
til mand, tilliden til sin arm og sit frie værge. Den som 
æskede dom stod frem på thingstenen og udtalte dens ord 

1 Sml. den skik på rådhuset at gribe en torv for at blive husejer, at lade adels* 
mændene alle som én gribe i en hnt for at binde sig til en ny hertug (begge i Flens- 
borg) osv. 

(som forslag), thingliden gav den gyldighed ved at føre sine 
våben mod hans; den der førte sag eller værn stod frem på 
t hingsten en og aflagde sin ed med våben i hånd, edsfællerne 
sluttede sig til ham med fremrakte spyd; hvor to slægter stod 
overfor hinanden for at slutte forlig efter drab, dér svor drabs- 
manden først jævnedéd med sine frænder, derpå den dræbtes 
arving trygdéd med sine, alt under spyddenes klang; — man 
vil neppe kunne negte dette billed en vis storhed. 



OM FORHOLDET MELLEM DEN SÆLLANDSKE 
OG DEN SKÅNSKE KIRKELOV. 

(1873.) 

[Anrlmger for nordisk Oldkyndighed og Historie 1873, S. 73—84.] 



1 en afhandling „om sprogformen i de sællandske love" 4 
(Årb. f. n. oldk. 1872) har hr. V. Såby lejlighedsvis (s. 216, 
anm.j fremsat den bemærkning, at en vis sprogform formentlig 
skulde være overført fra den skånske kirkelov til den sæl- 
landske, „og at altså hin ligger til grund for denne og er 
ældst, således som man også almindelig har antaget, men 
hvorimod der i den nyeste tid er gjort indsigelse (af A. D. 
Jørgensen i Ny kirkeh. saml.)". Man kunde nu vistnok billig- 
vis have ventet, at forf. her havde tilføjet den oplysning for 
sprogkyndige læsere, der ikke kan ventes at kende den af- 
handling, hvortil her sigtes 1 , at jeg ingenlunde har støttet min 
opfattelse af de to lovstykkers indbyrdes forhold til sproglige, 
men udelukkende til historiske grunde, ligesom alle tidligere 
forfattere har begrundet deres modsatte opfattelse; thi det er 
jo dog ikke uvæsenligt, at man i en henkastet polemisk be- 
mærkning orienterer sine læsere med hensyn til hovedsagen, 
samtidig med at man søger at påvirke deres dom. Dette få 
imidlertid være som det vil. Værre er det, at forfatterens 

1 Erkebispeskiftet i Lund 1177 og den skAnske kirkelov (ovfr. s. 37 ff.). 

sproglige bemærkning er så aldeles uden berettigelse, at man 
må forbavses ved at se den fremsat, og det tilmed i en af- 
handling, der selv leverer det rigeste materiale til at tilbage- 
vise den. 

Hr. Såby opstiller selv et skema over karakteristiske 
sprogformer i de forskellige sællandske love, sammenlignede 
med tilsvarende jydske og skånske, og han sætter her som 
resultat af sine undersøgelser den sællandske kirkelov imellem 
Eriks og Valdemars verdslige love, idet han iøvrigt gør gæl- 
dende, at denne sidste har bevisligt jydske sprogformer, medens 
hin ikke har skånske, altså er rent sællandsk. Selve skemaet 
synes tilfulde at retfærdiggøre denne opstilling, hvis der (hvad 
jeg ingen mening kan have om) tør tillægges de opførte former 
en sådan afgørende betydning 1 . — Skal man da tænke sig 
den sællandske kirkelov udarbejdet efter den skånske, så 
kommer man til det resultat, at den sællandske bearbejder på 
steder, hvor han i den skånske lov fandt sprogformer, som 
ligeledes var sællandske, dog valgte andre afvigende, der snarest 
(efter forfatterens mening) må betegnes som jydskheder! 

Vi skal nu vende os til den sprogform, hr. S. har frem- 
draget (udenfor skemaet), for deraf at drage slutninger med 
hensyn til de to kirkeloves aldersforhold. Det er ordet „tage u , 
der i runehåndskriftet af Skånske lov jævnlig forekommer i den 
omlydte form tækæ osv., ligesom i den sællandske kirkelov, 
medens det derimod i alle de andre love (d. v. s. i vore hånd- 
skrifter af dem) næsten stadig hedder takæ osv., uden omlyd. 
For ikke at komme ind på den uendelighed af variationer, 
der findes i håndskrifterne, hvor talen er om æ og a, skal vi 
her strængt holde os til de to kirkeloves form af det fremførte 
ord. Først vil vi da gøre den bemærkning, at de håndskrifter 

1 Afvigelsen kommer frem på følgende steder: 

Skånske og Eriks sæll. lov har henholdsvis sialis og siæx; Jydske ug 
Valdemars sæll. lov derimod sæx; kirkeloven har både siaex og sæx. Endelsen *um i 
dat. piur. er »tadig i skånsk, sjælden i jydak, medens den findes ret ofte i sællandsk; 
kirkeloven har den slet ikke. Sk. 1. og såvel V. som E. sæll. lov brutit, Jydske: brot; 
kirkel. som den sidste. 

af lovene, som nu foreligger for os, er en 130 år yngre end 
de oprindelige aktstykker, hvis indbyrdes forhold striden drejer 
sig om. Dernæst må vi med hensyn til det omstridte punkt 
gøre den erfaring, at flere lige gamle, efter talrige kriterier 
omtrent lige gode håndskrifter af den ene af dem, nemlig den 
skånske, netop på dette punkt viser den største uoverens- 
stemmelse 1 . Medens nemlig runehåndskriftet 6 gange har den 
omlydte form, og kun én gang den uomlydte, findes denne 
udelukkende i A. M. 37, såvel som i den Hadorfske kodex. 
Jevnsides hermed går den mest brogede mangfoldighed i a- 
og æ-former af andre ord, ikke blot mellem håndskrifterne 
indbyrdes, men i et og det samme. 

Det ældste bevarede håndskrift af den sællandske kirke- 
lov, der nu efter hr. S/s mening skulde indebære et vidnes- 
byrd om, at dets over 100 år ældre original skulde være en 
bearbejdelse af runehåndskriftets over 100 år ældre original 
(der dog også var original for de andre nævnte!), har ligeledes 
det betydningsfulde ord på (mindst) 7 steder, deraf én gang i 
den uomlydte, 6 gange i den omlydte form. Det er denne 
lighed, som har været overbevisende for forfatteren. Men den 
er i høj grad skuffende; i de fem tilfælde er den tilvisse fuld- 
stændig; men de to sidste vil være tilstrækkelige til at vise 
alles tilfældighed. Vel tror hr. Såby at have fundet den af- 
vigende, uomlydte form „netop" på samme sted, men det er 
ikke tilfældet. For tillige at føre læseren sprogets fuldstændig 
forskellige karakter for øje, skal jeg hidsætte vedkommende 
lovstykke helt. Sk. k. 1. (runehåndskr.) k. 20: mæn skal huær 
til logha tdkæ først af by sinum i laghfasta manna ep, æn 
um æi uinz pær, tæki af kirkiu sokn, æn uarpæ sua mangi 
mæn sændær sæktæpæ at æi uinnæs mæn til i kirkiu sokn 
sær mæp huærium, pa gangæ til pe sammæ mæn ok suæri 
fore allæ. 



1 Runehåndskriftet og Arne Magnussens nr. 37. 4, trykte lins Thorsen, og det 
såkaldte Hadorfske håndskrift, trykt hos Schlyter, Skåuelagen. Snil. Thorsens ind- 
ledning til Skånske lov s 4. 15. 20. 

Saell. k. 1. s. 72: æn sæctær biscops umbuz man nokær 
man, tha a han sic at veriæ mæth sinæ grannæ, æn vinnæs 
hanum ey grannæ, tha takæ i kirki soen. Æn sæctær han 
sva mangæ, at ey vins til logh, tha sværæ in burthes til allæ 
æræ varthæ. 

Det vil let ses, at Sæll. k. 1. slet ikke bruger ordet tage 
dér, hvor Sk. 1. har takæ, og derimod på det andet sted har 
takæ, hvor denne har tæki. — Endnu mere slående er det 
imidlertid, at Sæll. k. 1. bruger dette ord på et sted, hvor Sk. 
har vælge (præst; k. 2), og at det foreliggende håndskrift 
netop dér bruger „tækæ", altså „skånsk** form på et sted, 
hvor Skånske lov ikke kunde efterlignes, fordi den ikke havde 
dette ord; og da det er første gang det forekommer i begge 
lovene, kan det altså heller ikke være i henhold til tidligere 
tilfælde! 

Dersom de sprogkyndige, hvad der vistnok er meget rime- 
ligt, skulde få god brug for kirkelovene, hvis affattelse kan 
dateres så bestemt, som ellers kun Jydske lov, da vil de have 
den store fordel at have to så godt som samtidige aktstykker, 
handlende om det samme i væsenlig samme mening; men dog 
ikke anderledes, end at et fortroligt kendskab til dem gør det 
i højeste grad sandsynligt, at den ene slet ikke har foreligget 
ved den andens affattelse. Der er nemlig en sådan gennem- 
gående forskel i hele formen, i de valgte ord og vendinger, i den 
orden, der følges osv., at man nærmest må tænke sig den 
yngste af dem affattet efter et mundtligt referat af den ældre, 
der ikke selv havdes ved hånden. Historisk vilde der intet 
være at indvende herimod; thi man kan meget vel tænke sig, 
at Eskil, hvis beslutninger som oftest var pludselige og til- 
syneladende uforberedte, ved et besøg af Absalon i Lund har 
opfordret denne til at diktere sin (sællandske) kirkelov i pennen 
på en lovkyndig, der da redigerede denne skånske form. 

Da spørgsmålet om de to kirkeloves forhold imidlertid 
atter er fremdraget, skal jeg dog ikke undlade her at omtale 
et fortolkningsforsøg af dateringen under Sællandske kirkelov 

af hr. overlærer Hovgård (Hist. tidsskrift 4. r. II 516 fif.), der 
danner en af hovedpillerne i en vidtløftig afhandling om „tids- 
regningen i Valdemar I's historie", hvis tankegang og bevis- 
førelse jeg iøvrigt ikke skal indlade mig på. Jo vanskeligere 
nemlig tidsregningen er i vor middelalders historie, des be- 
stemtere må vi fastholde de punkter, der kan bestemmes med 
fuldstændig nøjagtighed, og til disse hører netop kirkelovens 
datering, der som bekendt kaster lys over flere andre begiven- 
heders tidsforhold. 

Hr. overlærer Hovgård synes at have affattet sine bereg- 
ninger uden at kende nogen senere forfatter om dette punkt 
end Suhm; idetmindste nævnes ingen sådan, heller ikke J. E. 
Larsens bekendte afhandling om vore gamle loves datering 
(Saml. skrifter 1. afdel. I). Hvad han derfor meddeler som 
noget nyt, vil for de fleste vistnok være gammelt, og for så 
vidt i det hele tillige godt. Her skal beregningerne dog gen- 
tages under ét, dels for at eftervise det uholdbare i forfatterens 
fortolkning på enkelte punkter, dels for at belyse forskellig- 
hederne i de to redaktioner, der er overleverede os. 

Disse to redaktioner findes i håndskriftet A. M. 455, 
12 roo , aftrykt af P. G. Thorsen, og i det såkaldte Hadorfske 
håndskr. af Skånske lov, begge fra omtrent samme tid (for 
1300), — og deres enkelte led lyder således: 

1) begge redakt.: onsdagen, 4 dage før st. Jakobsdag. 
(Hadorf: 4 nætter; A. M.: 4 dage.) 

2) begge: Kong Valdemars 14. vinter. 

3) begge: Absalons 13. vinter. Hadorf: biskop A.; A. 
M. : erkebiskop A. 

4) begge: 1 år 3 uger og 3 dage efter skrinlæggelsen 
og kroningen i Ringsted (25. Juni 1170). 

5) Hadorf: 2 år og 5 uger efter Ryøs undertvingelse; 
A. M.: 3 år og 5 uger efter samme begivenhed. 

6) Hadorf: 6370 år mindre end 5 måneder 3 uger og 
2 dage fra verdens skabelse; A. M. : 5 måneder og 
16 dage. 

7) begge: 1170 år 7 måneder og 12 dage efter Kristi 

fødsel. 
Det synes indlysende, at der i en datering som denne 
må lægges vægt på hvert enkelt af de brugte udtryk; bereg- 
ningen må snarere forudsættes at være konstig end skedesles 
i noget punkt. Det samme er J. E. Larsen gået ud fra i sin 
forklaring, og det er da også lykkedes ham tilfulde at efter- 
vise lovens affattelsesdag, d. 21. Juli 1171; men datarens 
måde at tælle dagene på synes han dog ikke rigtig at have 
forstået, thi han nødsages til at fravige f. ex. festen i Ring- 
steds utvivlsomme datering. Hovgårds beregning er i hoved- 
punkterne den samme som Larsens; kun tilfejes den sætning, 
at dataren har delt året i 13 måneder på 4 uger hver, hvad 
man dog vel neppe kan forudsætte hos en mand, der forstod 
sig lidt på tidsregningen; denne påstand er da vel også kun 
en misforstået udvidelse af hvad Larsen har påvist, at en 
„måned" skal regnes til 4 uger; ugen er nemlig grundlaget 
for forfatterens beregninger, ikke måneden. 

Beregningen er da efter min opfattelse foretagen således. 
I det 4. punkt er festens årsdag, d. 25. Juni 1171, en fredag; 
herfra regnes så først 3 uger frem, nemlig fra lørdag d. 26. 
Juni til lerdag d. 17. Juli; dertil 3 dage er søndag til tirsdag 
d. 20. Hele denne tid, 3 uger og 3 dage, var imidlertid hen- 
gået siden „jamlængen", man skrev altså d. 21. På samme 
måde i det 5. punkt. Årsdagen for Ryes indtagelse var man- 
dagen d. 14. Juni; 5 uger frem fører os fra tirsdag d. 15. 
Juni til tirsdag d. 20. Juli. 

Det 7. led i dateringen fører os derimod fra juledag 1170, 
der faldt på en fredag, gennem 29 uger til fredagen d. 16. 
Juli, og derpå i 5 dage til onsdagen d. 21. s. m.; det 6. lige- 
ledes fra fredagen d. 31. Dec. tilbage til fr. d. 23. Juli, og 
derfra til d. 21. 

Det er klart, at der er en forskel i beregningen mellem 
de to første og de to sidstnævnte tilfælde; hist regnes kun de 
mellemfaldende hele dage, her derimod tælles efter vor måde. 

idet den ene af de to dage, mellem hvilke afstanden skal be- 
stemmes, tages med. Herved bliver det sandsynligt, hvad 
også andre grunde, som vi senere skal komme tilbage til, lod 
formode, at dateringerne fra Kristi fødsel og verdens skabelse 
er senere tilføjede, medens derimod det oprindelige dokument 
dateredes fra senere, nærliggende begivenheder. 

Vi kommer nu til sammenligningen mellem de to forskel- 
lige redaktioner; Larsen slutter sig her til Hadorf, Hovgård til 
A. M. 455. En nøjere sammenligning gør imidlertid ubetinget 
udslaget for den første; thi dels har denne Absalons titel, som 
den må have lydt på dette sted; dels er betegnelsen 4 „nætter" 
i det 1. punkt nøjagtig, 4 „dage" strider mod den senere måde 
at beregne på; dels endelig er den forskel, der kommer frem 
i det 6. punkt, åbenbart en rettelse i A. M., for at bringe 
beregningen af årets begyndelse i samklang med det 7. punkt, 
hvad der dog, som alt Larsen har godtgjort, er uberettiget, 
da året fra verdens skabelse begynder med d. 1. Jan. og altså 
ender med d. 31. Dec, medens det derimod begynder med d. 
25. Dec, når der tælles efter Kristi fødsel. Når hr. Hovgård 
derimod lægger særlig vægt på det 5. punkt, Ryøs indtagelse, 
som han mener at have „slået fast" til året 1168, da er det 
for mig selvfølgelig en grund mere til at holde fast ved den 
Hadorfske redaktion af kirkelovens datering; thi talrige andre 
indicier tyder på, at året 1169 her er det rette 1 . 

Hvad dateringen af den skånske kirkelov angår, da har 
dr. Wimmers undersøgelse af håndskrifternes indbyrdes for- 
hold 2 kastet nyt lys også over dette punkt. Når nemlig den 
omstændighed, at de to ældste håndskrifter rentud manglede 
denne datering, forhen brugtes som indicium mod dens værd 
dér hvor den fandtes, så vil dette nu meget svækkes, eller 
rettere helt falde bort, når det ses, at de nævnte to hånd- 



1 Hr. Hovgård har ikke taget hensyn til eller gjort indsigelse mod min Le* 
grund else af denne antagelse, der var trykt et år før hans afhandling, og tilmed i det 
samme tidsskrift (H. t 4. r. 1 785—92 [ovfr. s. 172 ff.]). 

2 Navneordenes bøjning i ældre dansk, s. 3 f . 

skrifter nedstammer fra et og det samme ældre, der er for- 
skelligt fra alle de andre håndskrifters original. Hint har da 
givet kirkeloven som lovstykke, som del af den skånske lov- 
givning, denne derimod har bevaret dets karakter som akt- 
stykke, som et retslig vedtaget forlig, der fandtes i erkebispens 
arkiv, forsynet med kongens og prælaternes segl, og altså til- 
lige med en datering. 

Hvad iøvrigt lovens udstedelsesdag, d. 27. Juli 1174, an- 
går, kan jeg nøjes med at henvise til den forhen nævnte afhand- 
ling i Kirkeh. saml. VII 11 [ovfr. s. 46 ff.], hvor det er eftervist, 
at de ældste håndskrifters bestemmelser (Valdemars 17. år og 
erkebisp Eskils 35 vintre) falder på dette tidspunkt; her skal 
endnu kun ytres en formodning om dateringens sidste afsnit. 
Dette sætter nemlig ovennævnte dag som 21. Juli 1142 — 
(6341 år mindre end 5 måneder og 16 dage fra verdens ska- 
belse, og 1141 år 7 måneder og 12 dage efter Kristi fødsel) — , 
en gåde, som måske kan forklares af en række misforståelser. 
Før vi imidlertid indlader os herpå, skal det bemærkes, at 
denne del af dateringen yderligere godtgør, hvad der alt ud- 
taltes som formodning i anledning af den sællandske kirkelov: 
det er en senere tilføjet beregning, hvis fejl altså ikke bør 
komme den oprindelige datering til skade. 

Først viser det sig da, at tilføjelsen i Skånske kirkelov 
er foretagen med den sællandske for øje, ja vi kan endog be- 
stemme det til den redaktion, der betegnedes som delvis for- 
vansket (A. M. 455); thi måneder og dage er tankeløst af- 
skrevne, de passer hverken til året 1142 eller 1174, og de er 
afskrevne efter den redaktion, der regner verdens skabelse fra 
en juledag (eller Kristi fødsel fra nyår). Men hvorledes er da 
året 1142 kommen ud af dette? Som første fingerpeg må vi 
her vistnok fastholde denne redaktions læsemåde „erkebiskop 
Absalon u , idet beregneren herved er kommen ind på at tælle 
tilbage for Eskils vedkommende ud over Absalon, der var til- 
trådt (formentlig som erkebiskop) i året 1159. Fejl kunde nu 
komme til fejl. Eskil blev biskop i året 1134 og døde 1182, 

han havde altså været biskop (havt biskoppelig vielse) i 48 
år: dette kunde misforstås som 52, hvad enten det var skrevet 
med ord eller tegn (IIL, eller duodequinquaginta), idetmindste 
viser talrige tilfælde, at det jævnlig fandt sted. Men regnede 
nu hin afskriver, at Eskil havde været erkebiskop i 52 år før 
Absalons tiltrædelse 1159, så måtte han sætte hans egen til- 
trædelse til året 1107, og dateringens udsagn, at han havde 
været erkebisp i 35 år, måtte da føre ham til 1142. At han 
ikke fandt et korrektiv i opgivelsen af kong Valdemars rege- 
ringsår, kunde simpelthen ligge i, at han ikke fortrøstede sig 
til at afgøre, om ikke det var to forskellige Valdemarer, der 
her var tænkt på. Men er denne forklaring rigtig, da må den 
skånske daterings sidste del sættes til en meget sen tid, om- 
trent så sen, som håndskrifternes alder tilsteder (efter 1300). 

Endelig skal her endnu tilføjes en bemærkning om kirke- 
lovenes, eller rettere den skånskes senere skæbne, dens ud- 
førelse i livet. Ved en nærmere undersøgelse af de herhen- 
hørende steder hos Saxe vil man nemlig komme til det resultat, 
at Helvegs fremstilling af de kirkelige uroligheder i Skåne, 
og for så vidt også de andre ældre forfatteres, på dette punkt 
lider af en unøjagtighed. 

Denne unøjagtighed udspringer af en misforståelse af den 
latinske original, som alt Grundtvig har gjort sig skyldig i. 
Striden mellem Absalon og Skåningerne drejede sig som be- 
kendt først og fornemlig om bispetiendens ydelse; Absalon holdt 
fast på den som en ret, der engang var anerkendt; almuen 
modsatte sig, og selv kongen rådede ham til at vise efter- 
givenhed. Dertil svarede da erkebiskoppen, at han vel vilde 
lade være at opkræve tienden, men at han derimod „ikke vilde 
gøre brug af de tidligere vilkår, som bisperne havde havt i 
stedet for tienden u (A. præfatus, se decimarum loco prioribus 
pontificum conditionibus non usurum, p. 946). Grundtvig over- 
sætter dette således: „A. vilde slet ikke nyde noget af den 
godtgørelse for tienden, som hans formænd havde oppebåret" 
(2. udg. s. 778), og Helveg gengiver dette atter: „at han ikke 

på de tidligere biskoppers vis vilde tage imod noget vederlag 
for tienden"; — „et vederlag, — som man ser heraf de fore- 
gående erkebisper, altså også Eskil, havde ladet sig neje 
med" (Kirkeh. t. ref. I 445, sml. 398). Men dette er noget 
ganske andet end det, Saxe tænker på. Ved kirkeloven havde 
bispen opgivet en række indtægter, som han anså for at være 
forkastelige fra et kirkeligt synspunkt, fordi de i en utilbørlig 
grad gjorde nådemidlerne til genstand for betaling; meningen 
med tienden var at få denne uskik afskaffet. Disse indtægter 
er det, der betegnes som de tidligere bispers „vilkår"; det er 
dem, Absalon ikke vil opkræve igen, dels fordi de efter hans 
mening i og for sig var forargelige, dels fordi deres opkræv- 
ning vilde være en opgivelse af den lovlig satte ret. At der 
blandt disse ydelser iøvrigt også var en „biskopsgave", der 
betragtedes som en slags tiende, ses af forskellige aktstykker; 
men denne indtægt har da erkebispen neppe givet afkald på. 
Men endnu mere. Da Absalon senere fuldstændig besejrer 
Skåningernes modstand, synes han end ikke at have fået sin 
yndlingstanke gennemført, idetmindste ikke overalt. Helvegs 
fremstilling er også her unøjagtig. Kampen ved Lomå og Ab- 
salons tilstedekomst er efter Saxe to forskellige begivenheder, 
medens Helveg blander dem sammen og mener, at Saxe har 
villet fortie Absalons blodige sejr. Det var den skånske adel, 
som slog almuen med sit kongsemne Harald Skræng; derefter 
samledes almuen dog atter til thinge og tænkte på nye kampe, 
da Absalon kom til med sit væbnede følge og imponerede i 
den grad, at den skjulte sine våben og sine planer og gav sit 
bifald tilkende til de domme (judicia), erkebispen og adelen 
afsagde, dels over Harald, dels for at genoprette de gamle loves 
avtoritet (leges, quæ iniquissimis ejusdem (piebis) suffragiis con- 
vulsæ fuerant, piissimo judicii decreto ad pristinæ auctoritatis 
habitum reduxit, p. 964). At der ved disse love selvfølgelig 
også må bunkes på tienden, kan der sikkert intet indvendes 
imod; men når Saxe senere tilføjer, at almuen ikke oftere 
rejste sig i oprør mod de store, så kan dette dog neppe gøres 

A.D. Jergønsen: Afhandl. I. 23 

gældende som bevis for, at tienden fra nu af virkelig overalt 
blev svaret. Også forhen fortæller Saxe, at Skåninger og 
Sællændere svarer tienden (i modsætning til Jyderne), men 
snart efter hedder det ikke des mindre, at Skåningerne ikke 
vil yde den (p. 936. 946). I sin tilegnelse siger Saxe da 
også, at kirken først i Andreas Sunesøns tid kom til sin fulde 
ret: „begærlig efter at foretrække hvad der vedkommer den 
offenlige gudsdyrkelse for dine personlige anliggender, bragte 
du ved dine heldbringende råd dem, som forhen havde negtet 
at give kirken hvad der tilkom den, til at yde deres skyldig- 
hed, så den gamle uret mod de hellige boliger ved dig tilfulde 
blev afsonet. — — — Således har du opnået ved dine vise 
påmindelser, hvad der ikke blev givet nogen af dine for- 
gængere" (p. 5 sq.). 

Det må herefter vistnok anses for mere end sandsynligt, 
at Absalon kun tildels opnåede at få den fulde bispetiende i 
Skåne, medens han på den anden side sikkert aldrig befattede 
sig med at opkræve de ældre indtægter, som slog synder og 
nådemidler i penge. Dette er en vigtig historisk kendsgerning, 
ikke blot fordi det viser os, hvor hårdnakket modstanden var, 
men også fordi vi her ser Absalon fra en ny side, som den, 
der ikke blot kunde give efter for kongens bøn i et farligt 
øjeblik, men som den, der fastholdt sin forsonlighed efter 
sejren og kunde vise mådehold og langmodighed overfor de 
vildledte. Det er et træk, som meget vel stemmer med hvad 
Arnold af Lybek fortæller om hans kristelige ydmyghed, at 
han nemlig lod den korsfæstedes billed sætte over sit høj- 
sæde, for at give det udseende af, at de, som nærmede sig 
til ham, viste det, og ikke ham, deres ærbødighed. 

af Forfatteren.] 



I. Valdemar Sejr og hans dronninger. 

Man kan ofte høre folk med en levende sans for vore 
fortidsminder udtale en beklagelse over, at dette eller hint 
punkt i vor historie er så dunkelt og uopklaret, eller at denne 
i sin helhed er så mangelfuld, usikker og tusmørk. Der er 
partier i vor fortid, som aldrig kan komme ud over dette, der 
ligesom har en medfødt dunkelhed, en uovervindelig usikkerhed, 
så deres sande natur unddrager sig granskerens anstrængelser, 
medens de ofte fremstiller sig tilsyneladende klart og fyldigt 
for den, der ligesom uvilkårligt kommer til at kaste øjet på 
dem. Man kan længe nok beklage dette; man kan, hver gang 
tanken vender sig mod disse overleveringer, gøre nye forsøg 
på at gennemtrænge dem, indtil øjet trættes; før eller senere 
vil det gå op for en, at det netop er denne usikkerhed og 
tvetydighed, der giver visse emner deres fængslende magt, og 
at meget af dette vilde forsvinde, om der på én gang blev 
kastet klart lys over alt hvad der hidtil var os gådefuldt. Det 
er dette samme forunderlig tillokkende, som kan ligge i vore 

23* 

barndomsminder og som den senere eftertanke ikke kan magte, 
men dog så ofte søger en vederkvægelse i at sysle med; hvad 
vilde der blive tilbage, om vi til punkt og prikke fik gjort 
rede for hvad der lå til grund for disse forunderlige forestil- 
linger? Alt vilde fremstille sig som det, det var, noget ube- 
tydeligt og hverdagsagtigt, intet minde og ingen tanke værd. 

Folk med et mørkt blik på livet vil være tilbøjelige til 
at drage en bitter lærdom også af dette forhold: sådan er det 
med alt, hvad der bedårer tanken, vil de sige, det er skygger 
og selvskabte forestillinger, virkeligheden var ikke således, 
historien er en hård lære eller den er indhyllet i sagn og 
tåge; men man kan være overbevist om, at det altid var noget 
småt og ringe, som lå til grund for de fantastiske overleve- 
ringer. 

Disse overleveringer er nu imidlertid kendsgerninger; disse 
barndomsminder er nu utvivlsomme netop som minder, og hid- 
rører det skønne og dybsindige da ikke fra det, som ikukommes, 
må det vel være en tilgift af dem, som bevarede det. af det 
sjæleliv, som engang modtog indtrykket udefra og nu har om- 
dannet det og gjort det til noget andet, fra noget ringe til 
noget stort, fra en tilfældighed til en dyb tanke. Men er vi, 
der bevarer mindet og forædler det, eller det folk, som fast- 
holder overleveringen, da slet intet værd, — og drejer det sig 
blot om at få at vide, hvad der udvortes ligger til grund for 
minderne? Nej, det tillokkende, man kunde ofte fristes til at 
sige det bedårende ved dem er netop denne sammensmeltning 
af udvortes virkelighed og indre opfattelse, denne stille syslen 
med indtrykket, dette forklarede billed af det forbigangne, som 
vi aldrig helt kan få rede på. Enhver af os sidder i uskiftet 
bo med sin fortid; hvor meget vi end anstrænger os for at 
opgøre regnskabet og give hver sit, så bliver der altid noget 
tilhage, som ikke kan opgøres, men som er et fælleseje for 
hele vort liv, fordi det bestandig lever og blomstrer med os, 
fordi vi fra først af har del i det. Og vort folk sidder i et 
lignende uskiftet bo; det er den uforgængelige „rigens dressel", 

der ikke består i adkomstbreve og gyldne smykker, ej heller 
gemmes i borge og faste tårne, men lever i den umistelige 
medejendomsret til alle fortidens overleveringer. 

En sådan folkeskat er viserne og- fortællingerne om kong 
Valdemar den anden og hans dronninger, Dagmar og Bengerd. 
Hvorledes skulde man her nogensinde kunne fa opgjort et 
skifte mellem historien og digtningen, virkeligheden og den 
opfattelse, som greb indtrykket og formede det til det, vi nu 
kender og glædes ved. Og dog føler vi trang til at vove et 
forsøg, til at prøve, om ikke det var muligt at skille dem ad, 
for at få rede på, hvorledes nu disse personer i virkeligheden 
engang har levet sammen, og for tillige at fa en målestok for 
omfanget af den skabende virksomhed, som har gjort sig gæl- 
dende i viseemnets udformning. Lad os da se, hvad historien 
véd om denne helt og hans hustruer, og hvad digtningen fra 
først af har villet gøre dem til. 

Valdemar den anden var ved sit giftermål med Dagmar 
(1205) en mand på 36 år, omtrent halvdelen af hans liv var 
hengået med politiske kampe, dels til forsvar for riget og hans 
gode ret, dels for at udvide dets magt på naboernes bekost- 
ning. Selve ægteskabet var rimeligvis et politisk parti, thi 
man kan vanskeligt tænke sig, at han havde set sin brud før 
pagten sluttedes, og han var dengang så indviklet i tron stridig- 
hederne i det tyske rige, at han neppe vilde have bundet sig 
til en slægt, som han ikke stod i venskabeligt forhold til også 
i politiken. Dertil kommer, at han fa år i forvejen, før brode- 
rens død, men da denne dog alt kunde forudses, havde for- 
lovet sig med et syvårs barn, kong Ottos broderdatter, medens 
denne konges broder, Vilhelm af Luneburg, ægtede hans søster 
Helene. Dette bånd var imidlertid bleven løst fra brudens 
side og Valdemar benyttede sin genvundne frihed til at knytte 
forbindelsen med kongens datter af Bomen. 

Hans hustru var en datter af kong Otakar, der med et 
nationalt navn kaldtes Prémysl, et led af Tsjekkernes indfødte 
hertugstamme, der som de fleste af hans forfædre i løbet af 

sin regeringstid opnåede kongeværdigheden. Otakar havde 
været gift med Edel (Adela, Adelheid) af Meissen, et lille 
fyrstendømme i det nuværende Sachsen; de havde en sen 
Vratislav og tre døtre; men Otakar sendte senere hustru og 
børn hjem til hendes broder, markgrev Didrik, idet han fore- 
gav, at de var i slægt med hinanden og at derfor hans sam- 
vittighed ikke tillod ham at beholde sine børns moder i sit 
hus. Edel blev vel modtagen af sin ridderlige broder, der 
gjorde alt for at tvinge sin svoger til at give søsteren oprejs- 
ning, men alle forsøg strandede på Otakars hårdnakkede mod- 
stand; han indgik nyt ægteskab. Edel gik senere i kloster og 
en af døtrene fulgte hendes exempel, hun blev abbedisse og 
ansås efter sin død for en helgen; en anden blev gift i Bajern 
og den tredje fik kongen af Danmark. Denne datter havde 
ligesom faderen et dobbelt navn, et kirkeligt, nemlig Margrete, 
og et nationalt, Dragomir; det første var vel kendt i Norden, 
også Knud den stores søster havde båret det ved siden af det 
nationale Estrid; i Roskilde havde man endog en national 
helgen af dette navn, Absalons frænke, efter hvem indsamlingen 
af den gamle afgift til fruekirken i Roskilde i en del af Sæl- 
land kaldtes Margreteskud; men alligevel kom den unge dron- 
ning ikke til at bære dette navn, man dannede et nyt af 
Dragomir. 

Hin tid var vanskeligt istand til at fastholde fremmede 
navne og ordformer, man kunde jo i reglen kun ét sprog og 
alt fremmed måtte derfor klæde sig i dets former; således blev 
Nikolaus til Nikels (Nils), Johannes til Jens og Jon o. s. v., 
og således var det slaviske Vladimir bleven til Volmer, Jaro- 
mir til Jærmer o. 1. Dragomir blev på samme måde til Dag- 
mar, og dette navn holdt man fast ved, fordi der kunde knyttes 
en tanke til det; det udtaltes Dag-mår og havde da betydning 
af dag-møen, den lyse og venlige kvinde. Dette navnefæste 
er den første folkelige digtning om kong Valdemars hustru. 

Året derpå gav kongen efter for pavens og erkebispens 
forestillinger, idet han løslod sin fangne frænde biskop Valdemar 

af fængslet på Søborg; han havde i 13 år været kongernes 
fange efter al være greben med våben i hånd mod land og 
rige. Det har sikkert lige så lidt været Valdemars mening at 
slippe denne arge fjende løs, som hans fader nogensinde lod 
sine frænder Mågens og Buris vende tilbage til friheden, efter 
at de engang var satte på Søborg, overbeviste om anslag mod 
hans liv og trone; efter samtidens opfattelse var det enten 
fordi Valdemar var en viet mand og derfor farligere som fange, 
mindre farlig som fri, eller fordi den unge dronning gik i for- 
bøn for ham, at kongen nu omsider besluttede at løslade ham. 
Biskoppen kom aldrig tilbage til sit fædreland, men søgte at 
skade kongen udenlands; hans hævnfølelse var dog afmægtig 
overfor Valdemars magt og pavens højhed over ham som 
kirkens hoved. 

Dagmar havde kun ét barn, en søn, der ligesom hans 
fader og farfar bar navnet Valdemar; hun døde efter 7 års 
ægteskab i året 1212. Valdemar havde ikke været hende tro; 
året før hendes død fødtes der ham en søn af Esbern Snares 
enke Helene Gutormsdatter fra Sverig, han kaldtes Knud efter 
kongens broder. Allerede før sit ægteskab havde han desuden 
en søn ved navn Nils, uvist af hvilken moder. 

To år efter Dagmars død ægtede Valdemar den skønne 
Berengaria, datter af kong Sancho af Portugal; af hendes 
brødre var Alfons faderens efterfølger, Ferand (eller Ferdinand) 
derimod var greve af Flandern. Hvad der var grunden til at 
Valdemar søgte sin hustru på dette sted er ubekendt; vi tør 
ikke udelukke den mulighed, at det var politiske grunde, som 
drev ham dertil, men det er dog ikke sandsynligt; grev Fe- 
rand var nemlig en af de ivrigste partigængere for kong Otto, 
hvis sag Valdemar alt dengang havde forladt for at slutte 
sig til den unge Fredrik af Hohen Staufen; han var end- 
videre ligesom Otto en fjende af Filip Avgust af Frankrig, der 
året i forvejen havde taget Valdemars søster, den hårdt foru- 
rettede Ingeborg, til sig igen, uden al tvivl for at muliggøre 
en politisk tilnærmelse. Og samme år som Berengaria blev 

Danmarks dronning (1214) knækkede Filip sine fjenders magt 
ved Bouvines, i det „ridderlige slag", der berøvede Otto tronen 
og Ferand sin frihed; man har endnu et billed af den helte- 
modige greve, som han føres ind i Paris på en usel kærre, 
bagbunden som en tyv og genstand for folkets hån. Man må 
da snarere antage, at ægteskabet er sluttet uden at broderens 
politiske stilling har haft nogen betydning derfor; kongen kan 
jo godt tænkes at have udsøgt sig sin brud af andre hensyn, 
og Berengarias ualmindelige skønhed har da vel været den 
nærmest liggende grund. 

Navnet Berengaria var neppe helt ukendt hos os, idet- 
mindste forekommer Berengarius som mandsnavn; men det 
faldt dog for vanskeligt at udtale det i denne form og det 
forkortes derfor overalt til Bengerd. Det er efter krønikerne 
klart, at man har lagt en hadsk betydning i dette navn, uden 
at dog sammenhængen dermed synes at være gjort tydelig, 
enten af nogen ældre eller nyere forfatter. Ordet må vistnok 
deles i de to led: ben og gerd, af hvilke det sidste da uden 
al tvivl er kvindenavnet Gerd, som vi finder det hos den sam- 
tidige Saxe i sammensætningerne Frogerd og Ladgerd eller i 
Norge i troldkvinden Thorgerd Hørgabrud. Ved det første led 
har man da vistnok tænkt på dødningebenet, så navnets be- 
tydning har været dødsmøen, oldtidens valkyrje, der har så 
mange navne, særlig af kamp og lig. Hertil svarer også det 
andet navn, der siges at være givet hende: Briginild; thi også 
det sigter til det samme og er vel, som N. M. Petersen an- 
tager, en forvanskning af Bryn hild, eller måske snarere et 
selvstændigt valkyrjenavn, dannet af bregen (bregne), en urt, 
der også kaldes hugormekål og af folketroen stadig har været 
sat i forbindelse med de onde magter. I alle tilfælde har man 
altså benyttet lyden af Berengarias rette navn, som det kom 
til at tage sig ud i folkemunde, til deraf at danne en beteg- 
nelse, modsat Dagmar: nattens mø, dødens bud. 

Berengaria fødte som bekendt tre sønner, der alle blev 
konger, om end med ringe lykke; desuden en datter Sofie, der 

en gang skulde finde sin grav i Flensborg, hvor hun havde 
søgt at forsone sine brødre med hinanden. Endelig døde hun 
efter neppe 7 års ægteskab i barselseng med sit 5. barn, 
den 27. Marts 1221. Samme vinter opholdt de tyske bisper 
af Livland og Estland sig i Danmark; de kom for at over- 
drage kong Valdemar højheden over deres lande, da alle forsøg 
på at holde stand mod barbarerne uden hans hjælp var slåede 
fejl. Prælaterne vidste meget vel, hvor skæbnesvangert dette 
skridt kunde blive for de tyske kolonier, og de gav kun efter 
for den hårde nødvendighed, ligesom de senere benyttede 
kongens fangenskab til igen at unddrage sig de påtagne for- 
pligtelser. Det var derfor intet under, at de udlagde dron- 
ningens død som et ondt varsel: den unge opblomstrende kirke 
i Livland, sagde de, der hvad øjeblik det skulde være syntes 
at kunne føde sin fuldbårne frugt, vilde i kongens hånd være 
udsat for at dø under fødslen. 

Hvorledes end kongens forhold har været til sine dron- 
ninger, så skiftede han retfærdig mellem sine sønner. Endnu 
medens Bengerd levede blev Dagmars søn Valdemar med stor 
højtidelighed kronet til konge, og efter hendes død fik han 
hendes broderdatter Eleonora af Portugal til ægte; det tyder 
ikke på at kongen har fortrudt sit andet ægteskab. Men da 
så den unge Valdemar faldt for et vådeskud, gik kronen over 
på Bengerds ældste søn Erik med forbigåelse af hertug Knud, 
ligesom Valdemar var udvalgt med forbigåelse af den ældre 
Nils, og ligesom et par slægtaldre tilforn kong Valdemar den 
store havde ladet Sofies søn Knud krone fremfor Tovelilles 
søn Kristoffer. Døden har forenet og adskilt dem efter andre 
love. I Ringsted kirke hviler nu kong Valdemar mellem sine 
dronninger, Dagmar til venstre og Bengerd til højre; hans 
sønner, kongerne Valdemar og Erik ligger side om side med 
hertug Knud og deres farbroder Kristoffer af Sønderjylland. 
Bengerds yngre børn derimod jordfæstedes i Jylland syd for 
åen, Kristoffer i Ribe, Sofie i Flensborg og Abel i Slesvig; 
den fredløse brodermorder fandt end ingen hvile i domkirken, 



362 FOLKEVISER OM HISTORISKE PERSONER. 

men nedsænkedes i et kær. Heller ikke moderens grav lod 
man urørt; da den for en del år siden åbnedes, fandt man 
hendes hoved bøjet ud af sin naturlige stilling og lagt ned 
over skuldrene, medens en stor sten indtog dets murede rum. 

Lige overfor disse tarvelige oplysninger, der har måttet 
samles mange steder fra, står nu viserne med deres ejendom- 
melig udprægede opfattelse af de tvende dronninger. Her bliver 
nu spørgsmålet: med hvilken ret er de fremstillede i denne 
skarpe modsætning, der er lige så bekendt som deres navne; 
var de virkelig så forskellige, at den ene med rette kunde 
kaldes dagens, den anden nattens mø, den ene en fredens og 
forsoningens, den anden en stridens og hadets kvinde? Vi er 
ikke istand til at give noget svar på dette spørgsmål; det er 
muligt, at sønnernes ulige lykke, som man har ment, kan have 
haft nogen indflydelse på forestillingen om mødrene; men langt 
rimeligere er det dog at antage, at opfattelsen i alt væsenligt 
er samtidig og udsprungen fra selve de pågældende personer; 
thi når man har sagt, at det var Danmarks skæbne, som spej- 
lede sig i dem, har man jo overset, at de begge levede og 
døde i rigets velmagtsdage, ja at lykken aldrig havde været 
kong Valdemar så huld som den vår, da han lagde sin sidste 
hustru i graven. Nærmest ligger det vistnok at antage, at 
Bengerd har gjort sig forhadt ved sin indflydelse på kongen, 
måske endog særlig som hans stedfortræder under krigstogene 
til Estland, og at den afdøde dronning, hvis blidhed og ynde 
var i alles erindring, derved i endnu højere grad er bleven 
genstand for folkets klagemål. Men en oprindelig modsætning 
må vi utvivlsomt gå ud fra. 

Viserne om de tvende dronninger er neppe alle fra samme 
tid. Begynder vi med den mest bekendte og i alle henseender 
mest fuldendte, den om Dagmars død, da er der adskillige 
træk, som taler for en affattelse en god stund efter begiven- 
heden. Ikke blot må den være digtet efterat Valdemar havde 
ægtet Bengerd, da Dagmars advarsel kun kan forstås under 
denne forudsætning, men den må også være bleven til efter 

Bengerds død, og så længe efter, at hendes dedsraåde kunde 
vore overført på Dagmar. Thi at denne skulde være død i 
barselseng, véd vi intet om; ser vi hen til det forhold, hvori 
kongen stod til Helene Gutormsdatter i hendes sidste år, er 
det vel endog neppe sandsynligt, Dagmar har snarest stået sin 
husbonde fjernt eller været syg og svag en god tid før sin 
død l . På en senere affattelse af viserne tyder også opfattelsen 
af Knud som Dagmars søn; selve denne opfattelse må dog 
vistnok hidrøre fra tiden før hans og brødrenes død (1260), 
da man kun i de forvirrede og ulykkelige år, der fulgte efter 
faderens død, men dog endnu før brødrene var forsvundne fra 
skuepladsen, kunde falde på at beklage, at ikke Knud var 
bleven konge, men at brødrene havde fortrængt ham fra tronen. 
Også det, at den unge Valdemar slet ikke omtales i visen, 
tyder på en temmelig sén affattelse; thi vel kaldes Knud for 
Dagmars yngste søn, men der nævnes ingen anden, og da 
hun beder Valdemar om, at han måtte blive konge, må man 
nærmest antage, at visen oprindelig har haft „unge søn", en 
almindelig betegnelse for et nyfødt barn. 

Ligger det således nærmest at antage, at viseemnet 
væsenlig er tildannet en slægtalder efter dronningernes død, 
så er dermed selvfølgelig ikke sagt, at selve visen skulde være 
digtet ved denne tid. Måske er dette dog det sandsynligste, 
thi sangerne valgte vistnok i reglen nærliggende emner, og når 
som her interessen i digtets mest højtidelige øjeblik kommer 
til at dreje sig om politiske forhold, der vel for Dagmar havde 
en rent personlig interesse, men dog tillige vidner om, at det 
var spørgsmål, som for alle havde noget nærværende, så kan 
vi neppe gå synderlig længere ned i tiden uden at fjerne os 
fra den slægt, der med nogen rimelighed kan antages at have 
syslet med disse tanker. 

Hvad derimod de tre andre sange angår, da synes de at 
måtte være ældre end den nys omtalte, idetmindste efter 

1 Muligvis kunde et langt og hentærende sygeleje være den nærmeste forklaring 
af. at hindes grav ved undersøgelsen fandtes tom. 

hele deres anlæg og tankegang. Stemningen er her så be- 
væget, at man vanskelig kan tænke sig andre som ophavs- 
mænd til emnets udformning end dem, der selv havde levet 
med i dronningernes tid. Når den ene vise synes at have 
kendt Valdemar som den enøjede konge (efter slaget ved Bom- 
høved 1227), så henvises vi derved vel til hans senere år: 
men denne ytring er dog ikke så væsenlig et led i helheden, 
at vi tør bygge synderligt derpå; den oprindelige sang har jo 
i alle tilfælde været en del forskellig fra den, vi nu har over- 
leveret, og et enkelt træk kan således meget vel senere, da 
kongen havde fået en fremtrædende lyde, være forandret eller 
tilføjet som mere karakteristisk, netop på dette sted. Hele 
den udelt glade tone i Dagmarviserne, uden hentydning til 
det senere forhold, tyder ligeledes på en meget tidlig oprin- 
delse; endvidere Stranges sendefærd, der også forudsættes i 
en anden lille vise om Dagmars terne, som iøvrigt er meget 
forskellig fra denne. Også Bengerdsvisens lidenskabelige tone 
forklares lettest af den nærmeste samtids stemning, og den 
omstændighed, at digteren lader hende falde i krig, er kun et 
nyt exempel på den poetiske retfærdighed, der så ofte øves i 
kvaddene, selv om de virkelige personer fik lov til at dø en 
langt blidere død 1 . Nærmere end til denne formodning, at de 
første viser er fra samtiden, den fjerde en slægtalder yngre, 
kan vi imidlertid neppe komme spørgsmålet om visernes alder, 
idetmindste ikke før nye synspunkter for bestemmelsen er 
fremdragne. 

Grundtanken i disse kvad er som før fremhævet modsæt- 
ningen mellem de to dronninger som den lyse og den mørke. 
Det er en gammel og kær folketanke, om man kan kalde det 
så, at helten står mellem to kvinder, der hver vil eje ham 
helt og derfor bekæmper hinanden. I oldtiden finder vi mod- 
sætningen i sagnet om Sigurd og de to møer Brynhild og 
Gudrun; vi træffer den i fjendskabet mellem Sofie og Tovelille 



1 Sml. mine Bidrag til Nordens hist i middelalderen s. 111. 

og nu atter i Dagmar og Bengerd. Hvert sted er dog mod- 
sætningen ejendommelig fremstillet og alle enkelte omstændig- 
heder i kærlighedsforholdene er forskellige; her er det en rent 
moralsk modsætning mellem to lige berettigede hustruer, der 
altså ikke lever sammen eller umiddelbart træder i forhold til 
hinanden, men alligevel er modsætningen så stærk, at Dagmar 
ikke blot i dødens øjeblik advarer sin herre mod Bengerd, 
men også senere, da han trods dette har taget hende, giver 
ham anvisning på at blive af med hende igen. Det er klart 
nok, at man har tænkt sig Dagmar som den rette adelhustru, 
ligesom Tovelille, som den uforanderlige genstand for kongens 
kærlighed; ægteskabet med Bengerd er en forvildelse, som han 
hårdt må bøde for, men mindet om den elskelige dagens mø 
drager som en lys tanke gennem hans drøm og befrier ham 
fra det selvforskyldte kors. Valdemar selv er helt igennem 
opfattet som den djærve og retsindige helt, der elsker Dagmar 
over alt, indrømmer hende hver bøn, medens hun lever, og 
vækker hende til live igen ved sin inderlige attrå. Men han 
er tillige svag og let til at glemme; Dagmars fromme bønner 
og advarsler på sit dødsleje glemmer han til sin egen ulykke, 
og han begår en blodig uret mod sin førstefødte søn; dog er 
han stærk nok til at tilbagevise Bengerds onde råd og at over- 
lade hende til sin skæbne. 

Viserne må derfor betragtes fra et dobbelt synspunkt; de 
fremstiller dels et lykkeligt ægteskab i hele sin udvikling fra 
frieriet til hustruens død i sin mands arme, dels en modsæt- 
ning mellem dette ægteskab og et andet, i hvilket kvindens 
ondskab er det mest fremtrædende træk. Ligesom vi anden- 
steds i folkesangen og eventyret hører tale om onde stifmødre, 
der gør børnene al den fortræd de kan, således er Bengerd en 
stifmoder for hele sit land og folk, det folk, som Dagmar el- 
skede over alt og hvis mest fortrykte børn det var hendes 
første og sidste tanke at bringe lindring og husvalelse. 

I fremstillingen af Dagmars ægteskab giver folkesangen 
os tre led: frieriet og hidrejsen, den unge hustrus første hen- 

vendelse til sin herre og konge, og hendes død i barselseng. 
Når disse tre led synes helt at udtømme emnet, skal man dog 
være varsom med heraf at slutte, at de oprindelig har dannet 
en helhed eller overhoved var de eneste, som fra først af op- 
stod. At ikke en og samme digter har forfattet dem som en 
helhed ses straks af den anden vises begyndelse, idet den 
griber langt tilbage over den førstes slutning og tager hele 
fortællingen om dronningens komme med som indledning til 
sin fremstilling; denne digter har åbenbart ikke kendt sangen 
om ung Stranges sendefærd; og som vi så, må atter den tredje 
antages for at være af en senere oprindelse end begge de 
første, dens tone er vidt forskellig fra dem. Men er der ingen 
forud lagt plan i de tre viser, så er der lige så lidt nogen 
sikkerhed for, at ikke flere begivenheder i Dagmars liv var 
gjorte til genstand for særlige sange, uden at vi nu kender 
dem. Kun det kan vi slutte af hvad der nu foreligger, at 
disse tre har formået at trænge igennem tidernes omskiftelse 
ned til os, at de har haft kraft til at leve det stille liv på 
folkets læber og i dets hjerte, indtil de for henved 300 år 
siden optegnedes og derved reddedes fra forglemmelse. 

Når vi da først henvender opmærksomheden på det første 
visepar, vil vi se, at billedet af dronningen her endnu er det 
enfoldigt elskelige, det er den unge mø, som føres sin be- 
stemmelse i møde, og den unge hustru, der med mildhed, men 
tillige med kærlighedens myndighed tiltræder sin plads som 
mandens medhjælp og rådgiver. 

Kongen sender Strange til det fjerne land for at bejle til 
hin skønne koiTgedatter. Visen véd intet om, at Bømerkongen 
havde forskudt sin hustru og sine børn, den aner ikke, at 
Meissen ligger dybt inde i fastlandet, for den er det hele en 
lystelig færd over havet til et fjernt kongerige og en lykkelig 
kongeslægt. Det dobbelte frieri, overfor forældrene og datteren, 
er skildret med poetisk finhed; hist é&i strænge ceremoniel, 
der byder dem at sende bud strax de sætter foden i land, 
for at gøre rede for deres hensigt og søge fredland, derpå 

frieriet og kongens rådslagning med sin hustru; her den lange 
samtale ved skaktavlen, jomfruens kolde spørgsmål om sin 
bejlers rigdom, og senere, alt som samtalen bliver fortroligere, 
om hans skønhed. Visen fatter sig i korthed; den lader ikke 
kongen give noget svar til sendebuddene, kun datteren ledes 
frem og det overlades til os selv at slutte deraf, at afgørelsen 
overfor de fremmede er lagt i hendes hånd. 

Da så de kommer til land, ser de kongen tumle sin hest 
på stranden; Dagmar ræddes for hans udseende, han er skel 
og enøjet og hun bebrejder Strange, at han har talt om hans 
skønhed. Kong Valdemar mistede som bekendt et øje i slaget 
ved Bornhøved, og det er sandsynligvis dette, som har bragt 
talen om ét øje ind i kvaddet; men det udelukker dog ikke, 
at selve opfattelsen er ældre og at en sang, som var digtet 
før hin tildragelse, på dette sted omtalte kongens afskrækkende 
udseende for den unge pige, selv om det fra først af kan have 
været et andet træk, som var fremhævet. Selve tanken er på 
dette sted ikke uden vanskelighed; den færøske sang har op- 
fattet visen således, at Dagmar havde fattet kærlighed til 
Strange, så hans sendefærd altså gjorde ham utro mod sin 
herre, hvorfor også Valdemar dér hugger ham ned. Vor vise 
derimod ender jo med, at alt er glæde, Strange får rige gaver 
for sit vel udførte hverv og Dagmar tiltræder strax sin vær- 
dighed som landets moder. Skulde da digteren slet ikke have 
haft nogen hensigt med sin replik om den „ skele svend*? 
Det synes at stride mod den korthed og sluttethed, der ellers 
går gennem hele sangen. Det kan heller ikke ret vel tænkes 
at have været hans mening at fremstille Dagmar som et dyds- 
mønster, en ung pige, der føres til Valdemar under foregivende 
af, at han er rig og skøn, medens hun i virkeligheden finder 
ham grim og gammel, men hengiven i sin skæbne af pligt- 
følelse bliver hans lykkelige hustru. Nærmest har det vistnok 
ligget for digterens tanke at lade dette første indtryk tråde 
mellem Stranges lovtale og hendes kærligheds lykke for at 
undgå det ensformige i skildringen og give slutningen en selv- 

stændig interesse, der ellers let kunde gå tabt, når modtagelsen 
kun blev hvad man måtte slutte af det foregående. Og tanken 
er jo tilmed så sand og slående. Vistnok er det ofte så, at 
karl og kvinde ved første øjekast opdager den skjulte sympati 
mellem deres sjæle; men ofte vil det dog også være tilfældet, 
at de, som har fundet hinanden i dybeste forstand, må tilstå, 
at det første møde var alt andet end varselfuldt i den hen- 
seende, og i endnu højere grad vil det kunne være tilfældet, 
hvor som her forventningen er spændt usædvanlig højt og den 
uerfarne pige tror at måtte finde hele sin ægteherres helte- 
storhed i hvert træk, hele hans ædle sjæl og hver en højbåren 
tanke i hans øje og på hans pande. Derfor kommer denne 
skuffelse i det sidste øjeblik før mødet; men digteren véd, at 
han end ikke har behov at antyde omslaget i brudens sjæl, 
da hun nu modtages af den ædle mand, der tager hende i 
favn, giver hende sin krone og sætter hende i sit højsæde; 
omslaget ligger jo udtrykt i de gaver, som både hun og kongen 
gav hr. Strange: han har tilvisse sagt sanden, da han skød 
tavlebordet fra sig ved hendes spørgsmål om sin herres skøn- 
hed, da han så op imod den klare sol og udbrød: „han er 
langt skønnere end nogen min lige!" 

Den anden vise omhandler i grunden samme emne, kun 
at den lægger tyngdepunktet på et andet sted; medens den 
går let hen over sin skildring af hjemmet og afrejsen, dvæler 
den ved ægteskabets første samliv og dronningens første sejr 
over sin ægteherres hårde tanker. Det er brudens moder, 
som giver hende de gode og milde råd for at vinde folkets 
yndest, men det er datteren selv, der ved sin stille myndighed 
overvinder kongens modstand. Alle fynger skal lades af jern, 
alle plovpenge skal eftergives, — og biskop Valdemar skal 
løslades af sit fængsel. Da så kongen ikke vil indrømme 
hende dette, fordi han tror at forudse store ulykker, om det 
skete, sætter hun sin nylig vundne krone mod hans betænke- 
ligheder: hvad der skal ske i fremtiden står i Guds hånd, 
men ingen har givet kongen ret til at være sit eget forsyn på 

anden mands bekostning. Valdemar bøjer sig for hendes vilje, 
og hvad pave og erkebisp ikke har kunnet opnå, det ger han 
lor denne blide kvindes skyld: fangetårnets døre åbnes for bi- 
skoppen. Og hun går videre i sin kærlighedsgerning, hun 
modtager ham selv, mishandlet som han er; hun reder hans 
hår med sin guldkam og medfølelsens tårer rinder over hans 
hoved. Men heller ikke her glemmer hun sin værdighed og 
sit høje kald, mod bispens vilde hævntanker sætter hun den 
samme myndighed som mod kongens hårdhed: „falder denne 
fængselsdør atter på din hæl, da beder jeg ingen bøn for dig 
mere!" 

Sangen om Bengerd indeholder to partier; det første 
skildrer hendes onde hjerte, det stolte, kolde og ubønhørlige 
i hendes karakter, trangen til i stort og småt at hæve sig 
over alle andre, de mægtige såvel som de ringe; det andet 
viser os, hvorledes kongen befriedes fra denne onde ånd, hvor- 
ledes Dagmar endnu efter døden holdt sin hånd over ham og bød 
ham tage hende med i leding, for at ikke hun skulde hærge land 
og rige med sine onde råd, medens han var borte. Og da hun 
så drager ud med sin ægteherre, finder hun sin død på val- 
pladsen, den første pil søgte hendes hjerte. — Det var vel 
en selvfølge, at Dagmar måtte blandes ind i enhver sang om 
Bengerd, hun var jo målestokken for hvad en dronning kunde 
og burde være. Endnu stærkere er det da også tilfældet i 
senere viseformer, der tildels indeholder omdigtninger af den 
bevarede, tildels vel også kan indeholde minder fra andre op- 
rindelige sange, der nu er tabte; i en sådan, der haves på 
svensk, lyder omkvædet ligefrem: 

Gud frøjde din sjæl, dronning Dammal 

Et andet omkvæd er bevaret af Hvidtfeldt, det vides ikke hvor- 
ledes selve visen har lydt: 

„skam fa hun Bengerd, herre Gud vær* med kongen! 44 

Også dette er fremgået af samme tankegang, kongen er det 
halv eller helt uskyldige offer for Bengerds ondskab. 

A. D. Jørgensen: Afhandl. I. 24 

Vi kommer endelig til visen om dronning Dagmars død. 
Her er alt samlet, hvad der findes af yndefuldt, rent og godt 
i de andre, sangen hviler i den vemodige stemning, som ligger 
over enhver kvindes død fra sit spæde barn og fra den mand. 
hvis glæde og lykke hun har været, og gennem hendes æng- 
stelse skuer vi frem over de tunge dage, da Bengerd skal 
bringe ufred ind i kongens hus og hendes sønner fordrive 
den førstefødte broder fra sin arv og odel. Og dog kommer 
denne tanke ikke til at beherske den skønne digtning, den for- 
højer kun følelsen af den tyngende sorg i selve hendes lidelse 
og død, der fra først til sidst gennemtrænger sangen og idelig 
vender tilbage i omkvædet: „udi Ringsted hviles dronning 
Dagmar" '. 

Man kan vel sige, at få af vore viser i samme grad som 
denne har formået at fængsle alle tider og tiltale enhver 
tilhører ved sin umiddelbare skønhed, sin gribende sorg og 
sin rørende enfoldighed i skildringen. Denne dronning, der 
som blomstrende brud kun havde tanke for de ulykkelige, 
hvis første bøn var at løse alle bånd, — hun er nu selv stedt 
i den forfærdelige nød, der er slægtens forbandelse; enhver 
følger skildringen af hendes sidste øjeblikke som man følger 
alt hvad der er ædelt og uskyldigt i lidelsen. 

Der hersker megen forvirring i spørgsmålet om, hvor 
digteren har tænkt sig Dagmar dø og kongen opholde sig, da 
han modtog efterretningen om hendes sygdom. Vedel lader 
hende som bekendt ligge syg i Ribe, medens kongen kommer 
fra Skanderborg; men dette sidste er en vilkårlig forandring 
af visens ord, der har „Gullandsborg", et sted som Vedel 
kunde indse måtte være senere indbragt i visen, da Gulland 
endnu ikke var dansk i Dagmars tid. Men selve det hånd- 
skrift af visen (Svannings), som har navnene Ribe og Gullands- 
borg, røber, at stednavnene oprindelig var andre, ved at lade 



1 Ordet „hviles 4 * findes på en mængde runestene på Gulland: „beder for Bolliks 
i Vile, som he.- hviles o. s. v. u . Save, Gutniska urkunder, s. 40 f. 

kongen komme til Ringsted på sit ridt til dronningens døds- 
leje. Hermed stemmer Anna Basses håndskrift, der lader 
Dagmar ligge syg i Ringsted og kongen opholde sig i Ribe, 
hvorhen også dronningen var ventendes, og hertil svarer endelig 
omkvædet, som det lyder i alle opskrifter: dronningen hviles i 
Ringsted, dér led hun og dér fandt hun fred 1 . Hun var på 
vej over til sin herre, men veerne overfaldt hende uforvarende; 
nu sender hun bud over sundene til kong Valdemar: nu får 
han komme til hende! 

Skildringen af Dagmars sygdom er så aldeles i visernes 
stil. Hun kan ikke finde hvile, hun finder på de tusinde råd, 
alle Danmarks fruer, alle læger og vismænd hentes til hendes 
bur; det er kun et udbrud af digterens trang til at skildre 
nøden og forvirringen; i næste øjeblik ser vi den ene Kirsten 
træde frem for at friste sin kunst. Der synes ved første øje- 
kast at være en modsigelse i jomfruens ord, at hun ikke kan 
læse og skrive, og visens beretning om, at hun tog den hellige 
læst og læste op af den; men ved nærmere eftertanke ser 
man, at der er tale om to forskellige ting. Det, Dagmar 
spørger hende om, er, om hun kan læse over sygdommen, 
skrive de hemmelige tegn og fremsige de stærke ord, der 
dulmer smerten og forløser den betrængte kvinde; denne kunst 
kan Kirsten ikke, i alle tilfælde er den magtesløs på dette 
sted, hun tager sit skrin og leder frem sine lægedomsmidler, 
hun læser af den hellige bog, men alt er forgæves; da sender 
dronningen bud efter Valdemar. 

Det er et billed, som indprenter sig dybt i fantasien: 
kongen der sidder ved tavlebordet og hører budskabet om sin 
hustrus nød ; den djærve mand der slår brædtet sammen, sætter 
sig til hest og ufortøvet drager afsted den lange vej; hundrede 
svende fulgte ham fra Riberhus, men inden han nåede Ring- 
sted var han ene med sin sorg. 



1 [Senere Tilføjelse:] Dette kan neppe siges med fuld føje, da omkvædet kun 
gælder begravelsen, 

24* 



372 FOLKEVISER OM HISTORISKE PERSONER. 

Hvor meget han end havde skyndt sig, så kom han dog 
for sent; dronningen var lige død i Kirstens arme, en søn var 
skåren af hendes side. Men kongen er så stærk i sin attrå, 
at han forfølger den endog ud over døden; han besværger alle 
at bede for den henfarne sjæl, at det måtte forundes den at 
vende tilbage til livet for at udtale sine sidste tanker. 

Den genopvågnede dronnings enetale er noget af det mest 
fuldendte, vor folkedigtning har frembragt. Hendes første ud- 
brud, før hun endnu ret er vågnet, er et suk som ved skils- 
missen fra noget skønt: hvorfor gjorde de hende dette! — 
Hun besinder sig et øjeblik og gør sig det klart, at det er en 
tilbagevenden til livet; hun ser sig om og bliver vår den for- 
færdelse, som det har fremkaldt på de omkringstående; hendes 
næste tanke er da at berolige dem: de skal ikke ræddes for 
hende, hun kommer ikke fra dybet, thi kun en eneste lille 
synd tynger hendes samvittighed, en helligbrøde, der velgørende 
minder om, at hun var et menneske og ingen helgen. — Nu 
klares hendes tanker alt mere og mere, hun kender sin hus- 
bonde, hun mindes hele deres samliv og deres fælles gerning, 
hun beder ham om for hendes skyld at give alle fanger fri; 
det var hendes morgengave, det skal også være hendes sjæle- 
gave. — Hendes husbonde og hendes nyfødte barn! hun ser 
ud over nutiden ind i de kommende tunge dage og hun lægger 
ham på sinde, at denne nyfødte Knud er hans rette arving og 
bør bære rigets krone efter ham. Hendes opladte øje ser 
Bengerd, der stiller sig mellem kongen og hans søn, Bengerd, 
den beske urt, som vil brede sig over hendes grav, og hun 
bønfalder ham om ikke at sætte hende i rigets højsæde, thi da 
vil hendes børn fortrænge deres søn. 

Hun synker atter tilbage mod sin dvale, blodet forlader 
atter hendes kinder, hun dækker øjnene med sin hånd, hendes 
sjæl drages bort af klokkeklangen fra oven. — Også dette må 
hun dog sige ham, som hun elskede så højt, ham der var 
stærk nok til at drage hende tilbage til livet og hvis øje 
hænger ved hendes mund for at få endnu et ord: en anden 

attrå er vågnet i hendes sjæl, en længsel efter de forklarede 
slægter; klokkerne går til den store sjælemesse, hvor alle heder 
for alle, hvor hun hver dag skal gentage det for sin sande 
konge : 

alle fredløse give du fred 
og lad alle fanger af jern! 



II. Roskilde-Knud. 

Emnet for denne vise er en af vore bedst kendte og til- 
lige mest bekendte historiske tildragelser, det gæstebud i Ros- 
kilde, ved hvilket kong Sven overfaldt Knud og Valdemar, 
samt dets nærmeste følger. Helt forskelligt fra hvad der i 
reglen er tilfældet véd vi her i det hele bedre besked med 
hvad der foregik end visen, og vi kan derfor foretage en 
virkelig sammenligning i alle enkeltheder. Dette er en fordel 
af ikke ringe betydning, ikke blot for denne ene vise, men 
for hele rækken af historiske sange; det er derfor vel værd at 
dvæle noget udførligere ved den end der ellers vilde have 
været anledning til, thi som digtning står den ikke synderlig 
højt. 

Fortællingen er selvfølgelig fra først af klædt i visernes 
ejendommelige dragt; når kong Sven derfor vil tale med hr. 
Nilavs, så lader han ham først kalde til sig; når han vil over- 
tale ham til at øve den vovelige skændselsdåd, får han først et 
afslag og må byde højere løn anden gang o. s. v.; sligt 
kommer igen den ene gang efter den anden, det havde en 
almindelig bekendt vedtagen betydning, ligesom visse streger 
og stillinger på hin tids billeder stadig kommer igen for over- 
alt at betegne det samme. Kong Svens gentagne bud får dog 
også en vis betydning i emnets udvikling; første gang vil han 
give syv hundrede gårde og sin søster liden Kirsten, anden 
gang byder han liden Sofie. Herved opnår digteren to ting, 
først at vise hvor voveligt dette foretagende var, dernæst hvor 
stor den pris er, der for Nilavs langt overgår liden Kirsten og 

den rige medgift, der er stor nok til at lade ham glemme, at 
det her gælder hans hals. 

Fra selve mordet har visen fire træk, af hvilke vi kender 
de tre, lysenes slukning, Knuds drab og Valdemars flugt, af 
Sven Ågesøns og Saxes fortælling. Det fjerde derimod, at 
Sune („Sønne") skulde have opdaget, at Nilavs bar sværd 
under skind, medens alle andre var våbenløse, omtales ikke 
andre steder. Af begivenhederne efter mordet omtales flugten 
til Jylland, der siges at være fremmet af „Esberns svoger", 
og Valdemars opråb til Jyderne: han klager over niddings- 
dåden i Roskilde og opfordrer alle som kan ride hest til at 
møde, hver velbyrdig mand til at „drage sine sporer over de 
lange veje". Tilsidst afsluttes visen, som vi nu har den over- 
leveret i en eneste afskrift, med i få ord at fortælle om Svens 
fald, Nilavs's straf og Valdemars kongedømme. 

Der er flere træk i denne fortælling, som for den op- 
mærksomme iagttager vil indeholde tilstrækkeligt vidnesbyrd 
om, at denne digter stod begivenhederne nær og at han øste 
sin kundskab om dem af den umiddelbare overlevering, ikke 
af nogen skriftlig kilde, medens enkelte uoverensstemmelser 
med historien ikke kan svække dette indtryk. Når kong Knuds 
morder således kaldes Nilavs, medens der ingen tvivl kan 
være om, at jo hans rette navn var Ditlev, så kan det enten 
være forandret i tidens løb, idet man har sat et bekendt for 
et ubekendt, eller det kan alt være gjort således af digteren, 
fordi det valgte navn af tilfældige grunde havde fået en 
bibetydning af det underfundige; på samme måde gav tradi- 
tionen hellig Knuds morder navnet Blakke istedenfor Ejvind 
Peber o. 1. 

Endnu et andet træk må vistnok anses for en forvansk- 
ning af det oprindelige, nemlig omtalen af de to søstre. Medens 
det nemlig kan have været rigtigt nok, at Sven først bød 
Nilavs sin søster liden Kirsten, hvis hånd dog ikke kunde 
friste ham, så var uden al tvivl den Sofie, som gjorde ud- 
slaget, kong Knuds og ikke hans egen søster. Det er end 

ikke usandsynligt, at dette kan være et historisk træk. Da 
nemlig Valdemar kom over til Jylland, fortæller Saxe, ægtede 
han den unge Sofie, den myrdede kong Knuds søster, dels for 
at knytte dennes parti nærmere til sig, dels for at ikke nogen 
af hans fjender skulde finde hende ugift efter ham, om lykken 
skulde gå ham imod og måske for en tid fjerne ham fra land 
og rige. Denne frygt for at sejrherrerne vilde bemægtige sig 
den unge pige, der var bekendt for sin skønhed, kan meget 
vel have haft sin rod i rygtet om, at Sven havde lovet sin 
ven og medhjælper Ditlev denne del af byttet, medens han 
for sin del fik „enevælden" i Danmark. Visen har da på 
dette sted haft „hans" for „min". 

I sin helhed bærer visen præg af at ville skildre netop 
særlig kong Knud og hans sørgelige skæbne; herpå tyder lige- 
frem det første omkvæd, der tilmed giver ham et tilnavn, som 
vi ikke kender andensteds fra, men som ikke desmindre synes 
at måtte være historisk. Det er først og fremst hans drab, 
Svens plan går ud på, det er det der skal betales med den 
skønne søster. Det andet omkvæd derimod: „I drage eders 
forgyldte sporer over de veje", kan kun opfattes som en til- 
tale eller et opråb til hævn over den faldne konge, og det 
svarer atter til de vers (21 — 24), der skildrer Valdemars be- 
stræbelser for at samle Jyderne til modstand mod kong Sven: 
dem tilråber digteren, at de skal drage deres sporer over 
vejene, at de skal væbne sig og drage ud mod drabsmanden 
for deres konge, der har ægtet Sofie og derved* givet den 
faldne oprejsning i sin grav, at ikke hans søster skulde blive 
et nyt offer for niddingernes planer. 

Men ved denne opfattelse af visen nødes vi til at til- 
lægge den en meget høj alder, ja en fuldstændig samtidighed, 
og denne opfattelse bør formentlig fastholdes. Den kan ikke 
være fra Valdemars senere kongetid, thi det varede ikke længe, 
før det forbund mellem hans og Knuds partier, der skaffede 
ham sejren på Gråhede, opløstes og gav plads for gensidig 
misnøje og mistanke; man havde ventet en strængere straf 

over Knuds mordere end Valdemar fandt det klogt at anvende, 
og det varede ikke længe, før Knuds misfornøjede frænder 
fandt villigt tilhæng i Jylland mod den af skæbnen begun- 
stigede konge. Ej heller kan visen efter hele sin karakter 
tænkes at være fra en endnu senere tid; thi hvilken interesse 
skulde man da have af at besynge en sådan begivenhed, 
hvorfor skulde man i hele opfattelsen stille sig på Knuds, den 
forlængst glemtes, standpunkt, og hvorledes skulde man falde 
på det omkvæd, der kun kunde have mening, når kampen for 
den „vejede Knud u var visens hovedtanke? Men dertil kommer 
endnu enkeltheder, som lige så bestemt peger på samtiden. 
Allerede det, at Sunes opdagelse af de sammensvornes våben, 
der dog ingen indflydelse fik på handlingen og derfor ikke 
omtales af nogen skriftlig kilde, kommer ind i fortællingen 
uden at få videre betydning, lader formode, at selve den histo- 
riske fortælling her er fremgået af umiddelbart kendskab; men 
det samme er i endnu højere grad tilfældet med det vers: 

Esberns måg var hans fuldtro mand, 
han førte her Voldemar til Judland; 

thi ikke blot er det urimeligt at antage, at digteren skulde 
nævne Esberns svoger, medens de skriftlige kilder har Esbern 
selv, dersom det ikke var, fordi han vidste det bedre end 
disse, der jo skrev af en senere tids bevidsthed om Esberns 
fortjenester i en lang række år, medens svogeren Peder ikke 
kendes af den senere historie; men det er formentlig et lige så 
slående bevis for udtrykkets ælde, at denne mand kaldes Es- 
berns og ikke Absalons svoger. Absalon var jo nemlig både 
den ældste af brødrene og den uden sammenligning navn- 
kundigste , efterat han var bleven biskop, medens derimod 
Esbern spillede en fremtrædende rolle ved begivenhederne i 
Jylland, hvor hans kvikke færd vistnok netop dengang skaffede 
ham tilnavnet Snare. 

Efter alt dette kan vi neppe tvivle om, at vi jo i denne 
vise har bevaret, idetmindste i alt væsenligt, den, som blev 

sungen for Valdemars stridsmænd før slaget på Gradehede. 
Saxe fortæller, at „en sanger red frem i hæren og opflammede 
Valdemars mænd ved at ægge dem til hævn med den berømte 
vise om kong Svens forræderi"; men der er i den foreliggende 
sang intet uden slutningen, som kunde støde an imod den 
tanke 9 at den er bleven foredragen på selve kampdagen, medens 
adskillige enkeltheder, såvel som hele anlæget og omkvædet, 
som vi har set netop tyder på en affattelse i samtiden og en 
anvendelse som den her forudsatte. Derimod er det vistnok 
en misforståelse enten af Saxe eller hans fortolkere, at sangeren 
skulde have digtet den netop den sidste morgen før slaget. 
Det forholdt sig vistnok snarere således, at kvadet var lagt 
en stund før og bestemt til at opægge Jyderne på „thing og 
stævne", thi også denne efterretning må vi takke sangen for, 
at Valdemar ikke blot trådte frem på landsthinget med sit sår 
og sin klage, men også fér omkring i landet for overalt ved 
sin nærværelse at ægge almuen til hævn, ligesom Skjalm 
Hvides sønner var dragne omkring fra thing til thing på Sæl- 
land for at opægge alle til hævn over Knud Lavards mord. 
Og her blev da vistnok denne sang til; her var det på sit 
sted at dvæle ved erindringen om Knud, at forarges og op- 
ildnes ved tanken om, at hans skønne søster skulde være 
givet hans morder, og her endelig måtte den opfordring være 
på sit rette sted: „I drage eders forgyldte sporer over de 
veje!" et udtryk, der for hin tids talebrug måtte lyde som 
vort: „og derfor vil jeg slås som tapper landsoldat". Det var 
altså en sang, der blev lært trindt omkring, der bar fortæl- 
lingen fra by til by og opluede hævnfølelsen mod den falske 
kong Sven og hans hjælpere; med rette kalder Saxe den der- 
for „den berømte sang", som hver mand endnu mindedes i 
hans dage, skønt begivenheden alt lå denne så fjernt og neppe 
mere blev forstået i sit fulde omfang. Men forholder dette sig 
således, da må vi vel antage, at visens slutning, som vi nu 
har den, er senere tilføjet, og selve dens beskaffenhed tyder 
jo på det samme. Det første af de tre vers er uden sammen- 

hæng med det foregående, men synes snarest at slutte sig til 
vers 22; men det er tillige så mat i sine udtryk, at det slet 
ikke tåler nogen sammenligning med hovedfortællingen, der vel 
heller ikke udmærker sig ved høj poetisk flugt, men dog skildrer 
begivenhederne i kraftige korte træk. De sidste to vers vilde 
ganske vist kunne tænkes oprindelig at have hørt til en vise 
som denne, men de er dog så kortfattede, at man vanskeligt 
kan tro, at digteren, dersom han fra først af havde havt hele 
emnet for sig, vilde have fordelt fremstillingen så ulige. Der- 
imod lå det nær for en senere tid at tilføje denne afsluttende 
fortælling, måske med udeladelse af den oprindelige slutning 
om udbuddet, da dog det oprindelige synspunkt måtte tabes 
og da overleveringen jo ikke kender til den rent historiske 
interesse. 

Under forudsætning af, at denne fortolkning er den rette, 
har vi da i denne sang en af de mærkeligste levninger af vor 
middelalders digtning, en virkelig „historisk folkevise", ikke 
blot en „folkevise om historiske personer", et kvad, der selv- 
spillede en vigtig rolle i udviklingen af en af de mest følge- 
rige kriser i vor udvikling. Og denne omstændighed kaster 
lys til mange sider og giver et ypperligt bidrag til forståelsen 
af folkesangens karakter og oprindelse i det hele. Vi ser her 
stadfæstet hvad sagaerne fortæller, at de kvad, som mindedes 
fra slægt til slægt, havde deres ophav fra bestemte historiske 
tidspunkter og såre ofte selv var led i den historiske hand- 
ling. Viserne var politiske taler, deres fremstilling af begiven- 
hederne farvet af partiinteressen, de var lyriske udgydelser i 
episk form, de var „ øjeblikkets børn". Dette er én række af 
folkesange, det er ikke den ypperste, men den er lige så 
mærkelig som den anden, den fuldendte kunstdigtning, der til- 
danner emnet efter sine egne love uden at bindes af øje- 
blikkets stemning og øjemed til at være bærer for evige ideer. 
Således har vi i visen om Erik Glippings mord to partifrem- 
stillinger, fra kongens og fra de fredløses stade, og dertil en 
stor episk fortælling, hvis tanke var at fremstille alt dette 

under ét og at samle alle de poetiske træk til ét billed. End- 
videre så vi noget lignende i viserne om kong Valdemars 
dronninger; thi også her får man af de mindre det indtryk, 
at de er fremgåede af øjeblikkets kærlighed og had, medens 
den større er en stille og stemningsrig skildring af en forbi- 
gangen afrundet tildragelse. Men ingensteds træffer vi i middel- 
alderens digtning noget, der i den grad bærer præg af at være 
„lejlighedsvise" og hvis betydning tillige er omtalt af en sam- 
tidig historieskriver, som i denne om „herre Knud lilles" drab 
og opråbet til hævn over hans skændige mord. 

III. To viser fra Valdemar Sejrs tid. 

Foruden viserne om kongens tvende dronninger har vi 
endnu bevaret to andre om politiske begivenheder i hans tid, 
nemlig kampen i Vestergøtland og fangenskabet i Meklenborg. 
Der er et vist slægtskab mellem disse to sange, som gør at 
vi nærmest må tænke os dem opståede ved samme tid, man 
kunde fristes til at sige: sungne af samme skjald. Der er det 
samme blik på begivenhederne: de ses i store omrids og even- 
tyrlig forstørrelse, som vi kender det fra oldtidens sagn; der 
er samme rige stemning, som vi ellers så sjældent ser den 
udtrykt i ord fra hin tid: i det ene tilfælde klagen over det 
store mandefald og al den sorg, det bringer over de efterladte, 
i det andet glæden og den umådelige jubel over kongens til- 
bagekomst; der er endelig en lighed i tonefald, som man 
lettest får et umiddelbart indtryk af ved at læse eller høre 
dem sammen og i modsætning til andre. Tager vi f. ex. visen 
om Roskilde-Knuds mord, da vil forskellen være iøjnefaldende; 
skønt dens emne så vel egner sig til lyrisk behandling, så 
hører vi dog kun gennem omkvædet sangerens lidenskabelige 
bevægelse, idet han opildner til hævn, fortællingen må virke 
ved sig selv og fremkalde den tilsigtede stemning. Ligeså 
med viserne om dronning Dagmar; de ligefremme udtalelser 
om den fred og lykke, som fulgte hende overalt, hidrører ikke 



380 FOLKEVISER OM HISTORISKE PERSONER. 

fra folkevisen, men er en smuk tilsætning af Vedel 1 ; det er 
gennem hendes færd og hendes bønner, vi lærer den elskelige 
karakter at kende. 

Her derimod kommer digterens stemning og tanker til 
umiddelbar udtalelse; idet Sverker farer over Sundet, stirrer 
han ned i dets bølger og ønsker sig døden fremfor neder- 
laget, døden, ikke på valpladsen, men i havets skød, uden 
hæder og eftermæle, tavs og uden klage; idet kong Valdemar 
ser sine længslers mål for øje, „det hellige hav", der skal 
bære ham hjem til Danmark, rinder hans øjne i tåre, og han 
skuer ud fra fremmerstavn for at opdage de lave kyster, som 
han har lært at elske dobbelt i det tyske fangetårn. Og den 
kommer ikke mindre frem i de stærke billeder og fortællingens 
hele anlæg; vi vil tage hver vise for sig med sin historiske 
baggrund for at se det stadfæstet. 

Kong Sverker den unge var opdragen i Danmark hos sine 
mødrenefrænder; hans fader Karl Sverkersøn var bleven dræbt 
som konge få år efter at han havde ægtet Kristine, Stig Hvides 
datter med kong Valdemars søster Margrete, og drengen op- 
fostredes nu af sin moders slægt. Medens derpå hans søskende- 
børn Knud og Valdemar Sejr styrede Danmark, besteg han 
selv uden sværdslag den svenske trone (1196), men en halv 
snes år efter blev han igen fordreven efter at have overvundet 
og fældet sin formands tre sønner, som havde gjort oprør mod 
ham. Han vendte nu tilbage til Danmark, men gjorde få år 
efter et forsøg på at tilbagevinde sit rige, kraftig understøttet 
af kong Valdemar og sine mægtige måge; han havde nemlig 
været gift med Bengta, en datter af Ebbe Sunesøn, Skjalm 
Hvides sønnesøn, og denne tilligemed sine brødre Lars, Jakob 
og biskop Peder førte hæren fra Skåne ind i Vestergøtland, 
hvor det kom til et stort slag ved Lena (1208). Sverker op- 



Hun kom uden tynge, hun kom med fred, 
hun kom goden bonde til lise, 
havde Danmark altid sådanne blomster, 
man skulde dem ære og prise. 

nåede dog ikke sin hensigt og to år efter mistede han endog 
livet ved et nyt forsøg på at vinde sin tabte ret tilbage. 
Slaget ved Lena regnedes for et af de blodigste, Nordens 
historie havde at opvise, Ebbe og Lars Sunesønner var blandt 
de faldne, selve den enøjede Odin sagdes at have været med 
for at fylke valen til sin hal. 

Visen bryder sig ikke om den politiske side ved kampen, 
dens grundtanke er udtrykt i omkvædet: „thi føre de riddere 
deres skjolde, det græder så mangen u ; man får indtrykket af, 
at den er forfattet ved efterretningen om mandefaldet og ved 
synet af den sorg, det bragte ind i de højbårne slægter. Ind- 
ledningen er kort og holdt i stor almindelighed; Sverker beder 
„kongen" om hjælp mod sin „broder" i Sverig og han får af 
de bedste orlogsmænd (stridsmænd), både Sællandsfarer og 
Jyder. Derpå begynder den egenlige handling, der føres forbi 
os i tre afsnit, hvorpå klagen over de faldne slutter sangen. 

Først skildres overfarten over Sundet: „det var en signet 
søndag — messen var god at høre — "; man fristes til at 
tro, at vi her har et umiddelbart overleveret historisk træk; 
thi slaget ved Lena stod på en torsdag og det ved Gestilren, 
hvor Sverker fandt sin død, på en lørdag, så det kan ikke 
være nogen umiddelbar overførelse af slagdagene på overfarts- 
dagen, og hvorfor skulde digteren henlægge begivenheden til 
en bestemt dag, når ellers intet var ham bekendt derom? 
løvrigt står den korte, men plastiske betegnelse af søndagen 
ved siden af lignende i andre viser, som f. ex.: „og det var 
sent en sommerkvæld — de svende red heste til bække" o. 
lign. Sverker synker hen i vemodige tanker ved at gøre dette 
sidste skridt, det kommende nederlag kaster alt sin skygge 
over begyndelsen. Selve slaget skildres i få træk; de kom op 
i land efter at have kastet anker, de drog i deres brynjer og 
red frem fra begge sider, fader mod søn, Svenske mod Svenske. 
Kampens glæde glimter kun frem i den korte skildring af de 
danske riddere, der slår Vestergøterne „som bønderne meje 
korn"; strax derpå omtales også deres eget store tab, af den 

hele hær undkom kun få, eller som viserne plejer at udtrykke 
sig: af 18000 mand kom kun 18 (3 og 3 gange 5) tilbage. 

Ejendommelig er klagen over de faldne: mellem bjerge 
og dale, over den ensomme slette gjalder rovfuglen af glæde, 
thi der er fuldt op af ådsler og lig; men trindt omkring i 
landene græder enker og børn og den forladte fæstemø over 
de savnede. Der kom end intet bud fra valpladsen for at 
melde om de elskedes sidste øjeblikke eller fortælle om deres 
heltegerninger, for at bringe en hilsen eller en amindelse; 
hestene med deres blodige sider og tomme saddel var det 
eneste bud hustruen fik, da hun stod og ventede i højenloft 
og lyttede efter hovslagene: „thi føre de riddere deres skjolde, 
det græder så mangen". — 

Da kong Valdemar i begyndelsen af Maj måned 1223 
blev bortført som fange fra Lyø, var han en såre mægtig 
mand; til Danmark, sine fædres rige, og de tidligere erobringer 
Ryø og Pommern havde han lagt „ Nordal bingien", d. e. grev- 
skaberne Holsten og Stormarn tilligemed Ditmarsken og Lauen- 
borg, endvidere Meklenborg og Estland ved den finske bugt. 
Alt dette gik nu tabt, Tyskerne i Livland gjorde parti med 
dem i Holsten og Meklenborg og fravristede ham frugterne af 
sine mange sejre både her og hist, en pavelig legat tilegnede 
sig borgen Reval og de sidste danske hærmænd vendte hjem 
uden at være istand til at hævde deres forrådte konges ejen- 
dom. De forsøg, der gjordes på at udfri ham af sit fængsel, 
var længe forgæves, den tapre grev Albert måtte dele hans 
fangenskab, hverken pave eller kejser kunde formå grev Henrik 
til at slippe sit bytte; endelig udløstes han godt halvtredje år 
efter sin tilfangetagelse og vendte tilbage til sit rige til julen 
1225. Løsesummen var bestemt til 45000 mark sølv, dron- 
ningens klenodier, vurderede til 3000 mark, 100 heste og 
klædning til 100 ryttere, hver 10 alen flandersk klæde og et 
stykke pelsværk 1 . Da hestene, af hvilke de 50 skulde være 

1 Lejlighedsvis kan her bemærkes, at de historiske forfattere har misforstået 
forligets ordlyd, idet de giver den mest forskellige fortolkning af dette pelsværk; der 

gangere og de 50 tjenesteheste, beregnedes henholdsvis til 10 
og 5 mark, svarede hele summen altså omtrent til et antal 
af 5000 gangere eller dobbelt så mange arbejdsheste. 

Kong Valdemars tilfangetagelse blev meget forskellig be- 
dømt, som det jo sker med enhver politisk begivenhed af så 
indgribende betydning; fra dansk side ansås den for det største 
niddingsværk, fra tysk for en heltegerning af første rang, hvor« 
ved det store romerske rige befriedes fra sin undertrykker. 
Den foreliggende vise ser ikke sagen fra dette standpunkt; 
ligesom den nys omtalte holder sig fjernt fra enhver udtalelse 
om hvem der havde ret eller uret, holder den sig til den rent 
menneskelige side, den hjertelige opfattelse af tilskikkelsen, 
som den traf det danske folk og dets elskede konge, og lige- 
som hin udbrød i klager over tabet, således genlyder denne af 
glæde over tilbagekomsten. 

I hele sin fremstilling af den historiske begivenhed er 
digteren aldeles vilkårlig, han overdriver efter en storslået 
målestok, der for os giver visen præg af at være opstået 
længe efter begivenheden, da denne var blandet sammen med 
andre eventyrlige sagn. Når der således siges, at kongen 
herskede over syv riger, de tre nordiske, England og Skotland, 
Valland og landet nord for Elbe, og når der fortælles, at han 
sad i fangetårn på niende år, så synes jo en samtidig digter 
ikke at have kunnet fremsætte noget sådant. Men hvorledes 
kan en lyrisk skjald som Kingo den ene gang efter den anden 
tale om de „salte tårebække u , som han græder, og i det hele 
bruge billeder og udtryk for sine følelser, som går så langt 
ud over det virkelige og naturlige? Hver tid har i den hen- 
seende sin egen smag, og middelalderen holdt af i den for- 
tællende digtning at bruge udtryk, der for en prosaisk be- 



står: indumenta 100 militum, se. cuilibet 10 ulne de scarlatto Fl. et duo tiramer et 
dimid. de pellibus variis, „hundrede ridderdragter, nemlig hver 10 alen klæde og 2>/t 
timmer af forskelligt pelsværk - ; men S'/t timmer er netop 100 skind og vi har da 
valget mellem et og hundrede skind til hver dragt (sml. Hammerich, D. under Vold., 
I 156; Usinger, Deutsch-dan. Gesch., s. 344. 347 f). - [Senere Tilføjelse:] Det er 100 
hver, ialt 10000 (sml. Vidgaut, der gav Knud Lavard 8000 skind). 

tragtning er usande, men for hin tids tilhørere har været uad- 
skillelige fra al poesi. Således har jo f. ex. skibet bestandig 
silkesejl, borgen gyldne fløje, porten guldnagler, rytteren gyldne 
sporer, helten er ung, jomfruen den dejligste under solen; hvert 
slag varer sine tre dage, hver hær har mindst 18000 mand, 
hver flok består af syv og syvsindstyve. Når altså en histo- 
risk vise bruger den slags overdrivelser, da er det intet bevis 
på, at digteren har stået begivenheden fjern; rent prosaisk 
taget har han hverken selv troet på disse tal og udtryk eller 
ventet eller ønsket at nogen anden skulde tro på dem, lige så 
lidt som f. ex. en nyere digter har villet vildlede nogen med 
hensyn til Frederiksborg ved at omtale dets „hundrede tårne", 
der „ragede mod sky u . 

Hele visen om fangenskabet tyder tvertimod på, at den 
er fra samtiden, et udtryk for kongens og folkets glæde over 
tilbagekomsten, og vi kan tilføje, at den efter al sandsynlighed 
er udsprungen fra de kredse i samfundet, som stod kongen 
nær og for hvem sagen ved siden af den offenlige interesse 
tillige havde en umiddelbar personlig side, så de endog kunde 
glemme hin over denne. 

Digteren skildrer først kongens magt og vælde, han ejede 
syv riger ligesom oldtidens sagnkonger Frode Fredegod og 
Harald Hildetand, Regnar Lodbrog og Knud den store; lig- 
heden kaster et lys tilbage over sagnene: Saxe og Sven Åge- 
søn havde uden al tvivl deres kundskab til forfædrenes her- 
lighed af lignende viser fra fortiden. Valdemar sad på niende 
år i sit fængsel, før han begyndte at længes ud derfra; det 
vilde være for pinligt at skulle tænke sig så mange års længsel 
uden udløsning; vel var fangenskabet langt, mener digteren, 
men følelsen af det var neppe vågnet, før der rådtes bod der- 
på. Digteren har derfor heller ikke brug for de forskellige 
forsøg på at få kongen befriet eller udløst, ej heller for den 
unge kong Valdemar, som delte sin faders fangenskab, han 
samler al interesse på den gamle konges længsel og udfrielse. 
Sønnerne i hjemmet fik brev om at løse ham hjem og de 

drog omkring til thinge og stævne for at samle det „hvide 
sølv", det „røde guld tt . Dette er selvfølgelig ikke blot en 
poetisk talemåde, men en historisk sandhed, når undtages at 
sønnerne var børn og altså kun kunde fremstilles pa thinge 
for at vække folkets medfølelse uden selv at tage sig af deres 
faders sag. Men for at skaffe pengene til veje måtte der fore- 
tages en stor udskrivning over riget, dels som frivillig skat 
eller „vennegave", dels vel også som lån mod senere tilbage- 
betaling. At det ved slige lejligheder for en stor del var 
kvinderne, som måtte ud med deres smykker, lå i sagens 
natur, thi landet ejede ikke nogen større masse af ædle me- 
taller i præget mønt og løsesummen udbetaltes selvfølgelig 
efter vægt. Ligesom der derfor udtrykkelig nævnes dronningens 
smykker („alt det guld, som hørte til dronningens skrud, und- 
tagen kronen og de smykker, som hun før sin død gav i 
sjælegift til klostre og andre kirker"), således måtte også 
landets andre højbårne fruer og jomfruer give hver af sin skat, 
forat summen kunde bringes til veje, og visen takker da med 
føje disse kvinder, som var kongen tro og hulde og ofrede 
deres guld uden indsigelse. Det samme fortælles fra Sven 
Tjugeskægs tid, da han sad i fangenskab i Jomsborg og måtte 
love sin egen vægt i sølv og guld: så afholdt var han af sit 
folk, at kvinderne gav deres smykker for at købe ham til- 
bage. 

Med hensyn til løsesummen bruger digteren mærkeligt 
nok ingen for stærke farver; 7000 mark guld svarede temmelig 
nøje til 50000 mark sølv, da guldets værdi i Valdemars tid 
kun sattes til det ottedobbelte af sølvets, og det træk er be- 
varet, at der fulgte heste med; virkeligheden kunde her om- 
trent måle sig med den dristigste fantasi. 

Gamle kong Valdemars tilbagerejse til Danmark er skildret 
af digteren med simple, men gribende træk. Skibet lægger ud 
fra den kyst, som engang adlød hans bud, men nu har båret 
hans tunge fængsel, han træder hen i fremmerstavn, hvor 

A, D. Jørgensen: Afhandl. I. 25 



386 FOLKEVISER OM HISTORISKE PERSONER. 

ingen kan være vidne til hans indre bevægelse, han ser ud 
over søen mod Danmark. Det er den konge som i farefulde 
tider knyttede sejren til de danske faner, det er ham som sad 
ved Dagmars dødsleje og red ved Bengerds side, det er ham 
som fik korsbanneret i kampen mod Esterne, han er knyttet 
til dette folk, som få har været det, og nu kommer han til- 
bage, udløst for dets sølv og guld; aldrig har det købt noget 
så dyrt som denne sin konge. Det var vel en tvivlsom handel: 
thi vilde hans kraft ikke være brudt i fængslet og vilde ikke 
mørke hævntanker have taget rum i hans sjæl, så han kom 
for at kræve nye ofre? — eller vilde tilbagekomstens lykke 
være nok til at udslette åringers „elænde", og kunde dette 
blik ud over den fribårne sø bringe ham til at glemme de 
tunge længselstimer i tårnet? Omkvædet synes at have grebet 
dette moment: „I ride ej!" — en bøn fra folket om ikke 
at friste lykken oftere, men være nøjet med det skønne rige, 
der nu atter hilser ham som konge. — Alt dette lå nu i 
Guds hånd; men som han stod dér i fremmerstavnen, medens 
de lagde til land i Danmark, gik der et glædesudbrud hen 
over det hele folk; thi også det havde oplevet tunge dage i 
skilsmissens tid; digteren véd ikke at sammenligne det med 
noget ringere end den morgen, der så livet sejre over døden, 
den stund, da klippegraven revnede og englene udbrød: han 
er opstanden! 



IV. De fredløse. 

I Sv. Grundtvigs store samling af danske folkeviser fra 
middelalderen er ikke færre end 8 forskellige sange henførte 
til de fredløse kongemordere og deres tilhæng (nr. 145 — 52), 
Af disse må dog de tre udskilles af denne forbindelse, om end 
af forskellige grunde. Indtagelsen af Riberhus, der tidligere 
har været henført til Erik Men veds barndom, vil blive nær- 
mere omtalt i det følgende stykke, det historiske tilknytnings- 

punkt ligger her i alle tilfælde på et andet sted. „Røverne 
for norden skov" er en almindelig røver vise; at der i den 
nævnes en drost, som kaldes Peder, er . ikke nok til at tid- 
fæste den; thi alene blandt de bekendte droster var der en 
5 — 6 af dette navn. Hvad endelig visen om marsk Stigs 
døtre angår, da har udgiveren selv fremført så vægtige be- 
viser mod dens historiske værd, at det vil være overflødigt at 
gå nærmere ind på den: det er en sang om et par forladte 
pigebørn, der går fra sted til sted og fra rige til rige, indtil 
de finder døden eller et godt gifte. — Tilbage bliver da 5 
sange, hvis forhold til historien ikke kan miskendes og som 
her under ét skal gøres til genstand for en kort overvejelse. 

Den første af dem har til emne et møde på heden; de 
var syv og syvsindstyve (147), alle var de dømte fredløse og 
skulde efter loven 1 „lede sig skov og mose". Denne dom 
fældedes som bekendt på danehoffet i Nyborg, den første pinse 
efter kongemordet, den traf ialt ni mænd af kongens hird, 
men hver af dem havde selvfølgelig atter sine fæller og svende. 
Mødet på heden er et stort billed, men digteren har ikke gjort 
meget for at udmale det; han overlader det til vor egen fan- 
tasi, tildels måske også til sangtonen at give det en større 
fylde. Enhver kan da tænke sig denne scene efter sin egen 
tilbøjelighed; hvordan han end forestiller sig den, vil den gøre 
et mægtigt indtryk, når kun den opfattes levende og klart. — 
De mødes en morgenstund, hestene vrinsker, duggen blinker i 
lyngtoppene, lærkerne slår; langvejs fra hører man deres latter 
og høje råb, den ene flok hilser den anden, indtil de alle er 
samlede. Det lyder som spot i deres mund, når de spørger: 
„hvad råd skal vi nu tage til? Kongen er vorden os vred!" 
og de enes snart om at tage den lod, der er tildelt dem: 
verden tilhører de kække, overalt vil de finde eventyr og 
venner, som højt vil prise deres dristige dåd, at de slog deres 
konge ihjel, heller end at tåle hans overmod. Men marsken 



> Vald. sæll. lov 3, 13. 

25* 

taler et alvorsord til dem: han vil ikke forlade land og rige 
for en drengs trusler, han vil trodse og de skal alle trodse 
med ham; hans ord vinder deres lette tanker og de beslutter 
at stå last og brast med ham. — Eller de mødes en aften, 
medens solen sættes, kirkeklokkerne kimer, hedekærene ligger 
som store lyse spejl; hestene går tungt gennem sandet, rytterne 
er tavse, hver følger sine tanker og alle er de nedstemte, grebne 
af hjemmets skønhed og fred. Det ligger tungt over dem, idet 
de træffer sammen; de venter i tavshed, indtil alle er samlede, 
og de venter end, som om der kunde ventes flere. Hvad råd 
skal de finde på? Der er intet at gøre, en stærk hånd er over 
dem og de må tage hvad der bydes dem. Da træder marsken 
frem med sin trodsige vilje: er dette land så skønt og er 
hjemmet tungt at forlade, da lad os sige nej! vi vil ikke op- 
give det ! — Eller de mødes en nat, medens vinden går skarpt 
over heden; mellem lyngbakkerne tænder de bål, én efter én 
kommer tilstede, hver fra sin side, de sneg sig gennem skov 
og krat, forfulgte om dagen, usikre om natten mellem ulv og 
los, alles hånd er imod dem, — hvad kan de udrette i fælles- 
skab? Natten har lagt sig over hele deres liv; hvorfor på- 
byrdede de * sig denne blodskyld, hvad havde kongen gjort dem, 
som krævede denne opgørelse i Finnerup, og hvad gav dem 
ret til at berøve fædrelandet sin høvding og folket sin fred? 
Hvor de end går og står, vil det lyde for deres øren, hvad 
der blev udråbt på danehoffet, da freden blev „ hugget dem 
fra" for natligt mord og for svig mod deres svorne herre og 
konge. Stig Andersen alene skammer dem ud: kong Erik 
faldt på sine gerninger og hver den, som har dømt hans drabs- 
mænd, skal dele hans skæbne; er de blevne fredløse i Ny- 
borg, så skal hele det danske folk dømmes fredløst her på 
heden, og som de her har optændt et bål, hvor de holder 
thing i natten, således skal ilden holdes vedlige over hele 
riget i borg og kåd, indtil dommen gøres udømt og de kaldes 
tilbage til deres hjem og gods! — Eller de mødes en dag, 
lige langt fra morgen og aften, en broget flok af gamle og 

unge, skæmt og alvor lyder mellem hinanden, nogle vil gå og 
andre blive, nogle længes efter det fribårne Kav og fjerne 
lande, andre føler alt hjemveen og de kvalfulde timer blandt 
fremmede og den bitre død, som venter dem i galgen, der- 
som de atter træffes i deres fædreland. Og marsk Stig, der 
er den eneste, som har gjort sig det rigtig klart, hvorledes de 
er stedte og hvad han vil, samler dem ved sin kloge tale og 
mandige beslutning, så de drager tilbage som en sluttet trop, 
for hvis angreb hele Danmark snart skal skælve. — 

Da klagen mod de ni fremsattes på danehoffet, søgte de 
at godtgøre, at ingen af dem havde været stedet så nær hin 
Cæcilienat, at de havde kunnet deltage i mordet; kun kongens 
kæmrér Rane Jonsøn var tilstede, men han havde værget sin 
herre det bedste han formåede; de tilnævnte dommere under- 
kendte disse vidnesbyrd og svor dem alle sandskyldige i kong 
Eriks død. 

Rane Jonsøn blev fredløs med de andre; hans rige jorde- 
gods blev inddraget under kronen og han selv gik til Norge 
for atter at vende tilbage til sit fædreland en del år efter; 
han blev eftersøgt og funden i en gård i Roskilde, hvor han 
havde holdt sig skjult, og henrettet udenfor byen. Næst den 
djærve marsk havde ingen i den grad vakt alles interesse som 
Rane; det tvetydige i hans forhold i Finnerup og den stærke 
modsigelse mellem de forskellige vidnesbyrd derom æggede 
enhver til at tage parti for eller imod ham, og dertil kom, at 
han tilhørte en af landets fornemste ætter, Skjalm Hvides 
mægtige stamme. Hvilken del han i virkeligheden har haft i 
mordet, er det nu selvfølgelig umuligt at afgøre; det er dog 
ikke usandsynligt, at hans brøde væsenlig har bestået deri, at 
han lod sin herre i stikken og slap usåret fra overfaldet, 
medens kongens lig var bedækket med sår; alene dette var 
uden al tvivl grund nok for en domstol af hirdmænd til at 
sigte og dømme en kongens mand for „drottens vig", forræderi 
mod sin husbonde. Viserne går dog videre og beskylder ham 
for at have været skyld i, at kongen den nat opholdt sig i 

Finnerup lade; det var ham, der under de givne forhold som 
kæmrér forestod hoffets „rede" (økonomi). 

Der er opbevaret to viser om Rane Jonsøn, den ene for- 
tæller om hans giftermål, den anden om hans død; de fore- 
ligger begge, ligesom de fleste andre, i forskellige bearbejdelser, 
deriblandt en længere og flere indbyrdes beslægtede korte. 
Det vil dog snart ved en nærmere betragtning vise sig, at 
den vidtløftigere form er af langt senere oprindelse, den er 
opstået af den kortere ved en række indskud, tildels af meget 
ringe værd. Når der således, efterat det er sagt, at rygtet 
om Ranes tilfangetagelse går så vide om land, tages fat på 
en udtværet fortælling om, hvorledes det var gået til (hvorved 
scenen henlægges til Randers og fortsættes på det efter refor- 
mationen oprettede Dronningborg slot), så er det indlysende 
nok, at dette ikke kan have været visens oprindelige form, 
og de fleste andre indskud lider af lignende mangler, ligesom 
de er prægede af en følsomhed, der er aldeles fremmed for de 
ældre folkesange. Derimod har den længere form det fortrin 
at have bevaret det oprindelige versemål renere og vi kan 
derfor rette flere enkeltheder som også supplere enkelte ude- 
ladelser efter den 1 . 

Tager vi nu viserne som de derved fremtræder i en na- 
turligere form, så møder vi i dem to af de mest lette og liv- 
lige fremstillinger i hele rækken af historiske sange. I den 
første fortælles om Ranes ejendommelige frieri. Han beder 
sadle sin hest for at ride til „margrevens" gård, han er en- 
gang, før fredløsedommen overgik ham, bleven trolovet med 
hans datter. Margreven får ikke svaret på hans frieri, før 
hustruen tager ordet fra ham og afviser enhver tanke i så 



1 Versemålet er Hidels forstyrret i opskrifterne af den kortere form, idet de fleste 
vers har 6—6 i stedet for 4 linjer. Men dette ligger dels, som S. Gr. har påvist, i det 
ejendommelige omkvæd, dels deri at de samme to linjer flere steder har dannet slut* 
ningen af ét og begyndelsen af det følgende vers. Et enkelt sted er en rent prosaisk 
bemærkning ved afskrivningen bleven misforstået og lavet om til en verslinje (B v. 2 : 
„og så til junker bolde"; Rane har nemlig forst talt til svendene og vender sig nu til 
junkeren). 

henseende: han har ingen fæstemø her, siden han er udlagt 
fra landet. Rane svarer med en trusel: er han udlagt, så 
har han heller ingen yderligere hensyn at tage, han vil brænde 
og skænde overalt hvor han kommer frem i deres land. Nu 
tager margreven ordet; det er en meget karakteristisk mod* 
sætning, der kommer frem i de to ægtefolks svar, hun tænker 
som hun gør, „fordi hun haver sin datter kær", han derimod 
tænker nok så meget på sit gods og sine bønder og lader 
datteren være datter. Således kom da Rane til sin brud; men 
han véd nok hvad der sømmer sig en fredløs mand, han kan 
ikke blive for at drikke bryllup i forældrenes hus, „imeden han 
er udlagt fra venner og frænder". Først efterat de er komne 
ud i skov og mark, hvor ingen færdes ved nattetide af 
frygt for de fredløse, først dér reder de deres brudeseng på 
det nyslagne græs. Det er som om digteren frygtede for, at 
han endnu ikke skulde have betegnet deres „udlægd" til- 
strækkeligt; thi han tilføjer en samtale mellem brudeparret, 
der lægger den endnu nærmere. Bruden beklagede sig over 
hans færd og mente, at det vilde været anderledes, om de 
havde ladet kong Erik leve. Men Rane svarer hende med et 
slag på kinden: han har ikke voldet kongens død! selv om de 
er ene, skal hun vogte sine ord, thi „skoven har øren og 
marken øjne" ; skulde nogen høre, at de stod i forbindelse 
med kongemordet, ligegyldigt hvordan, så vil de tilvisse komme 
til at undgælde det! — Man kan ikke let tænke sig noget 
mere rask og let udtryk for den fredløses eventyrlige liv end 
dette lille billed af Ranes giftermål. Med rette er hovedom- 
kvædet valgt herefter: „imeden jeg er udlagt både fra venner 
og frænder", thi det indeholder forklaringen til den hele hand- 
ling; men ikke mindre betegnende er det andet: „det er mig 
ofte førre sagt"; thi det forklarer den lette spøgende tone, 
der fremgår af ridderens gode humør; hvad der er sket med 
ham er en uundgåelig skæbnes bud, det blev spået ham for 
længe siden, at han skulde miste sin fred, og hvad kan det 
hjælpe at ville sætte sig op imod tilskikkelsen? Nu gælder det 

om at få det bedste ud af det, og hvorfor skulde han da ikke 
indkræve gammel gæld med det eftertryk, som fredløs mand 
kan lægge i sine andragender? Der er ingen hensyn at tage, 
ingen former at fyldestgøre, selv visen giver følgerigtigt afkald 
på sit sædvanlige apparat af omsvøb og god-tid. Brudefærden 
selv er jo ejendommelig nok: han forsvinder med sin fæstemø, 
de, der så ham tage hende op på sin hest, får være vidner 
på, at hun er lovlig fæstet; han bruger ingen præster og 
ingen gæster til at vie dem sammen, han er kun betænkt på 
at lære hende den vanskelige kunst for alle kvinder: at tie. 
Hvorfor skulde de også begynde deres ægteskab med at drøfte 
dette kedelige emne om kongemordet med hverandre? Han har 
jo afgivet den forsikring, at han ikke voldte kongens død, og 
dog er han udlagt fra riget; nu gælder det om at tie og at 
tænke på nutiden, de er udsatte overalt, de har fjender i alle! 

Visen om Ranes død er selvfølgelig affattet i en anden 
tone, den er ikke blot alvorlig, men også gennemtrængt af 
medfølelse, således som den jo kommer frem overalt, hvor en 
fjende er afvæbnet og magtesløs og føres sin sikre død imøde: 
da kommer tanken op om det gode, der er nedlagt selv i den 
mest forvildede, og om det, der drev ildgerningsmanden til sin 
dåd. Rane er tagen tilfange! det lyder ud over alle lande, 
han har vovet sig fra Hjelm og nu er han gjort uskadelig. 
Med megen virkning fører digteren os fra denne indledning, 
der viser os begivenhedens betydning i det store, med et 
spring ind i Ranes fængsel; det er kongens broder, junker 
Kristoffer, hvis folk fangede ham, som nu opsøger ham. 

Ranes svar på Kristoffers skadefro hilsen er ikke uden 
virkning; han minder ham om sin barndom, da han som 
kammersvend bar ham på sine arme, nu er han 18 år og en 
dristig ungersvend, men han bør ikke glemme den tid, „der 
han så lidet formåede 14 og da Rane var den gæveste svend i 
kongens gård. Kristoffer svarer med ringeagt: han var dog 
kun en tjener og han har forrådt sin herres liv; hvad godt 
han kan have gjort imod barnet, det er bleven betalt, — men 

det står endnu tilbage at betale det forræderi, han øvede ved 
sin „falske rede" (som redesvend). Rane er en god regne- 
mester; han ser strax, at overfor denne kolde slutningsrække 
nytter det ikke at bede sig fritaget for videre tiltale, han vil 
da hellere tage det parti at byde på betalingen: Kristoffer kan 
jo lemlæste ham og da sende ham hjem, ude af stand til at 
foretage sig noget til rigets skade, — han vil dog være sin 
hustru og sine børn kærkommen! Men heller ikke dette lader 
Kristoffer sig bestikke af, han vil have liv for liv. Så føres 
da synderen udenfor byen til galgen, der er ingen frelse mere 
og medlidenheden finder sit udtryk i kvindernes klagemål. 
Ranes sidste ord er ikke uden værdighed og vel skikkede til 
at forsone tilhørerne med hans tvetydige og trodsige liv. Han 
beder Gud bevare hver svend for denne ublide skæbne og han 
beder alle de tilstedeværende om at anråbe Gud om barmhjer- 
tighed for hans arme sjæl; til begge ønsker føjer han det 
tungsindige omkvæd: „jeg skal mig iaften bort den mørke sti 
og lange" (lede) Og endelig ønsker han at finde en „fuldtro 
ven" blandt de forsamlede, som kunde bære et budskab fra 
ham, det sidste her i verden, til hans hustru på Hjelm. Det 
synes at have været en kærlighedsgerning i hin fjerne tid 
således at tage sig af synderens sidste ønske og bringe hans 
sidste hilsen til venner og frænder, som lidet aner hvad der 
er bleven af ham. 

Hvad omkvædet angår, da er denne vise noget afvigende 
fra det sædvanlige; de første vers har det regelmæssigt: „nu 
haver du Rane levet den tid, som dig er spået for langen", 
altså den samme tanke som alt kom frem i friervisen, at 
nemlig alt dette var bestemt og spået ham fra ungdommen af. 
Men i de sidste vers træder en anden tale istedenfor, det 
er et udtryk for Ranes tunge stemning, idet han vandrer til 
galgen, han tænker på den vej, der skal føre ham videre, når 
alt er forbi. Og da han så står under den høje hest, som 
skal føre ham afsted herfra, og tænker tilbage på sit hjem, så 
træder ønsket om Guds velsignelse over de forladte isteden- 

for alle selvkærlige betragtninger: „Krist signe mine børn så 
små og så min hjertenskære!" — 

Til de danske kongemordere sluttede sig den norske jarl 
Alf Erlingsøn, eller som han på grund af sin ringe væxt 
kaldtes: Mindre- Alf; han var den sidste jarl i Norge, navnet 
gik senere af brug. Alf var i flere år en af rigets højest be- 
troede mænd, han førte en fribytterkrig mod Hansestæderne, 
ligesom han jævnlig foruroligede de danske øer; senere blev 
han „udlagt" i sit fædreland og fra nu af hærgede han alle 
Østersøens kyster; ved Flensborg fjord (ved Gråsten) er endnu 
et farvand og et fiskerleje opnævnte efter ham, her fandt han 
et tilhold under forfølgelsen. Men allerede tre år efter endte 
han sit liv foran Helsingborg; han blev fangen og af dron- 
ningen dømt til at lægges på stejle. 

Om denne mærkelige mand har der været flere viser i 
ældre tid; af en af dem er der nu kun bevaret det ene vers: 

og sønden sejle de tyske mænd 
alt både med mel og malt, 
men Alver 1 ligger i Øresund, 
han tager det fra dennem alt; 

tvende andre er derimod bevarede af Vedel i hans mærkelige 
udgave af folkeviserne, den ene haves desuden i et enkelt 
håndskrift. Den første af disse handler om Alfs vikingefærd; 
ene overvinder han ni kage fra Rostok; de var udsendte for 
at opsøge ham, siges der, og nu skulde de tvertimod øde- 
lægges af ham. Den lille vise forklarer sig selv, den er et 
ypperligt modstykke til den om Rane, det er to billeder af 
den fredløses liv, kampen« mod overmagten, den frejdige strid 
for livet, og det urolige, eventyrlige liv i mark og skov, imellem 
vilddyr og utallige farer, i tillid til sin ungdom og sin lykke. 
På samme måde svarer visen om Alfs henrettelse til den 
om Ranes, men modsætningen er lige så karakteristisk. Over- 

1 Denne gamle navneform findes endnu i de danske krøniker. 

for alvoren i Ranes vise står den skæmtefulde tone i denne, 
lige fra det øjeblik af vikingen pågribes i klerkedragt til han 
får sagt det sidste ord til dronningen på Helsingborg. Også 
her er den historiske ramme vel bevaret, Alfs pågribelse fandt 
sted fire år før Ranes, da dronning Agnes endnu stod for 
regimentet, medens kong Erik og hans broder Kristoffer senere 
træder mere i forgrunden; scenen er historisk rigtig henlagt 
til Helsingborg ligesom hist til Roskilde. Vi tør vistnok heraf 
drage den slutning, at også fremstillingen af det passerede i 
alt væsenligt stemmer med de handlendes karakter og med 
hvad der virkelig skete; thi viserne er jo så korte og deres 
emne så simpelt, at man ikke får indtryk af, at digteren har 
villet lægge noget egenlig nyt ind i det, han har kun kort og 
slående tegnet billedet af en historisk situation, selvfølgelig 
med fuld poetisk frihed i det enkelte. 

Den norske jarl, der kendes så vel af krøniker og år- 
bøger, er ingensteds fremstillet så livagtig som her. At han 
var en rask sømand og en snild høvding, det vidste vi, før vi 
lærte visen om hans kamp med kågene at kende, men det 
lys, visen om hans sidste dag kaster over ham, er rigt og 
ejendommeligt. Hvor levende ser vi ikke manden for os, når 
der siges, at han gik forklædt som præstling under den grønne 
lind; hans lille skikkelse, der er så behændig i kampen, skjules 
under den vide dragt, hans høje pande under hætten, hans 
hvasse blik er sænket, idet han øver sig på sine „tider". 
Uheldigvis skal han møde en ungdomsven, der sad på skole- 
bænken med ham og tilfulde mindes hans mange gavtyve- 
streger alt som dreng; det nytter ham ikke, at han slæber sig 
trevent hen ad vejen og siger, at han skal hente vin til sin 
præst, Bendikt Rimårdsøn løfter hans hat og ser ham i øjet. 
Således føres han for dronningen på Helsingborg, han véd 
med sig selv, at der ingen skånsel er at vente. 

Dronningen vilde hovere over sin fjende og, som kvinder 
plejer at holde af, samler hun alle sine fruer og jomfruer om 
sig for at „skue den rige fange". Men Alf vil ikke ustraffet 

gøres til genstand for de højbårne kvinders nyfigenhed, haii 
har sindsro nok til at modtage sin dødsdom med et smil og 
vende opmærksomheden bort fra sig selv til den, som vil yd- 
myge ham. Man var ikke hensynsfuld i sine ytringer i hine 
tider, skæmten var ofte grov og tankerne kom frem med en 
uforbeholdenhed, som vi nu vilde fristes til at kalde råhed. 
Neppe ser dronningen ham, idet han træder ind ad døren, 
før hun udbryder: 

er det ikke andet for en mand, 
der så store sagn gange fra? — 

denne uanselige skikkelse, er det marsk Stigs fælle, den norske 
viking, der gør Østersøen utryg? Alf blev hende ikke svar 
skyldig: aldrig vil hun komme til at føde søn som han er 
mand, endog han synes hende ringe i væxt. Og hvad mere 
er, dersom hun kun ret vil se på ham, — han er overbevist 
om, at de snart vilde blive gode venner, om de var ene to! 
— Dronningen er slagen, kvindernes blik er vendt fra ham 
imod hende, hun kan intet svare uden at slå i bordet og ud- 
tale hans dom; dermed må den samtale være forbi. Men Alf 
forfølger sin sejr: ikke stejlede hun sine tidligere venner, Knud 
fra Sønderborg og Iver fra Holstebro, hvorfor skal han da 
ende sine dage så ynkeligt? — Hun må rømme valpladsen, 
der er intet andet for end at lade ham føre bort. Føler hun 
sig skyldig? Man har forklaret det således, at Alf kun udtalte 
folkets dom over hende, men det ligger ikke nødvendigt i or- 
dene, det er et træk, som stadig kommer igen, at højtstillede 
kvinder angribes på deres ære i viserne, men dette er i mange 
tilfælde mere en drøj skæmt end en alvorlig sigtelse. Her 
synes det også afgjort at skulle opfattes således; dronningen 
føler fuldt vel, at han har fået oprejsning for den tort, hun 
lod overgå ham, og hun ender derfor scenen med en skæmte- 
fuld anerkendelse af hans sejr: 

nok have fruer og stolte møer 
skuet den rige fange! 

men i denne anerkendelse ligger der tillige en myndig ind- 
sigelse mod anklagens indhold. Da Alf tilbed sig som hendes 
elsker, for hun op i vrede t men nu da han sigter hende for 
at have haft elskere tilforn, vinder hun sin hele fatning til- 
bage: dette fortjener intet svar; lad ham bh ve ført bort, disse 
gode kvinder har været vidne til hans kådhed, de skøtter ikke 
om mere. 

Her afbryder visen; Vedel har givet den en slutning, idet 
han er gået ud fra, at noget måtte være tabt. Dette er dog 
vistnok neppe tilfældet; thi hvad skulde digteren endnu have 
at tilføje? Omkvædet har jo forlængst givet os udgangen på 
det hele: „derfor klæder Alf både stejle og hjul så højt for 
Helsingborg u , og hvad kunde helten endnu opleve efter denne 
scene i højenlofte, som var værd at omtale? Den sande digter 
er stor ikke blot ved det han skildrer, men også ved det han 
fortier. 

V. To „historiske" danseviser. 

De to gamle folkeviser, som her skal forsøges sammen- 
stillede, står hinanden tilsyneladende fjernt. Emnet er i dem 
begge, idetmindste synes det så, historisk, men tanken, som 
ligger til grund for dem, og hele ahlæget er vidt forskelligt. 
Begge er de vanskelige at få rede på, når de tages selvstændig 
og skal bringes i forhold til historien; forklaringen falder der- 
imod formentlig langt lettere, når man betragter dem i forhold 
til hinanden indbyrdes og gør sig klart, i hvad øjemed de er 
lagte, hvorledes de er bleven sungne. 

Det forekommer mig at være den eneste rimelige forkla- 
ring af hver især, at de er danseviser, sungne til en dans 
eller rettere en danseleg, således at det historiske kun er en 
tilfældig ramme uden videre betydning og uden sammenhæng 
med selve legen. Og ligheden går endnu videre; thi i begge 
tilfælde er det en slags frierleg, som de så hyppigt forekommer 
endnu den dag idag i børnenes småvers; i den ene vise vinder 

ridderen sin brud ved at forraske borgen, der skulde forsvare 
hende; i den anden er det den giftesyge kærting, som vinder 
en ridder og bliver så stor i hu ved tanken om sin fremtid. 
Vi skal nærmere gennemgå de enkelte træk og søge at hævde 
denne opfattelse. 

Riberhus- visen er vel kendt, både som sangvise og ved 
den anvendelse, Ingemann har gjort af den i „Erik Menveds 
barndom u . Man har søgt at knytte den til en bestemt be- 
givenhed, og som holdepunkter har man da fremhævet om- 
kvædets „kong Erik den unge" samt de navne, der iøvrigt 
forekommer i versene. Men dette er såre vanskeligt, for ikke 
at sige umuligt; thi for det første har vi mange konger af 
dette navn, og „unge" var de efter visernes opfattelse alle, og 
hvad de andre navne angår, da tilhører de så forskellige tids- 
aldre, eller er i den grad hævede over enhver tidsbestemmelse, 
at man må opgive ethvert forsøg i den retning. Den eneste histo- 
riske begivenhed, der muligvis kunde være sigtet til, # er Erik 
Plovpennings tilbageerobring af Riberhus, da hans broder hertug 
Abel i forbindelse med Danmarks stormænd i året 1247 havde 
indtaget det ; thi så vidt vi véd har ingen af de senere konger 
af dette navn været i det tilfælde at skulle erobre sin egen 
borg tilbage. 

Det mærkeligste ved begivenheden, som den fremstilles i 
visen, er imidlertid indtagelsesmåden ; borgen vindes i ridder- 
dans, der er ikke tale om nogen kamp, men om en list, hvis 
enkeltheder dog er holdte såre uklart. Vi må derfor henvende 
vor opmærksomhed på denne list og se os om efter side- 
stykker andensteds i vore historiske overleveringer. 

Der er da først en anden vise, som lader en borg falde 
netop på selvsamme måde, nemlig den om Riber Ulvs død 
(S. Grundtvig 120). Helten har her bortført en jomfru til sin 
faste borg (Ulfsborg), og kongen lægger sig foran den for at 
tilbagevinde Iver Skjoldsøns datter. I to måneder udretter de 
intet; da kom der en gammel mand og gav dem det råd at 

lade hærmændene klæde sig som kvinder for at forraske be- 
sætningen under dans og lystighed. Dette lykkes, vi finder 
her det selvsamme vers som i Riberhus- visen : 

de dansede ud og de dansede ind 

med dragne sværd under skarlagenskind; — 

i urtegården falder Riber Ulv for deres sværd og hans fæste- 
mø bortføres til kongens gård. Denne form af sagnet er langt 
ældre end den anden, ligesom den historiske tilknytning ligger 
et hundredår før kong Eriks tid; den gamle mand, som giver 
lønråd til at tage borgen, er den mythiske olding med det ene 
øje, Odin den gamle, og det at de klædes i kvindeklæder er 
et trin ældre end at de danser mand og kvinde. Vi mindes 
herved Thors færd til Jætternes hjem i Frejas ham for at ud- 
løse sin hammer; thi bag ved dette eventyr synes der at 
ligge en virkelig mythe, som gik ud på, at himmelguden 
henter sin brud blandt Jætterne ved at dåre dem i kvinde- 
klæder. 

Vi har endnu en anden række forestillinger, som synes 
at stå i forbindelse hermed, det er sagnene om den vandrende 
skov, der nærmer sig kongsgården for at skuffe vægterne og 
føre stridsmændene ind over virket; også her er det en danse- 
leg; thi den vandrende skov er en skare ungersvende, som vil 
ride sommer i by. Og vi genfinder det samme fra en anden 
side i viserne om den mythiske helt, der kommer til en uind- 
tagelig borg, som gemmer kvinden, der giver sig i tale med 
borghøvdingen og besnærer ham med sine gåder for tilsidst 
at kaste sin ham og fremstille sig som den rette elsker, den 
for hvis ord porten springer op og gårdens lind nejer sig, den 
som jomfruen elsker og har længtes efter. 

Dette synes i virkeligheden at være emnet for Riberhus- 
visen og den er da uden al tvivl bleven sungen ved de danse- 
lege, som fremstillede den gamle yndlingstanke om den snilde 
frier. Men til ramme for denne fremstilling er der så valgt 
et bestemt historisk emne, en bestemt borg og en historisk 

begivenhed, uden hensyn til at der derved fremkommer et mis- 
forhold imellem den eventyrlige idé og den givne virkelighed. 
På samme måde ser vi jo jævnlig overnaturlige begivenheder 
af sagnet knyttede til bestemte, vel kendte steder og personer, 
og således er de gåede fra slægt til slægt, fra sted til sted, 
med altid nye tilknytninger, hvis uhistoriske oprindelse ligger 
lige for hånden. 

Handlingen i Riberhus- visen er en dobbelt: den alminde- 
lige dans og det særlige forhold mellem ridderen og jomfruen. 
Dansen er almindelig, der danses par efter par som det synes, 
dog nævnes ikke kvinden hver gang; navnene er i høj grad 
vilkårlige, kendte helte af sagn og sange, tildels fra en ældre, 
tildels fra en yngre tid, også i den. henseende har hver senere 
slægt efter al sandsynlighed lagt til og taget fra efter tykke 
og øjeblikkets indskydelse. Navne som „ridder Ranke", 
„Hankekande", „fru Bengerd" o. s. v. er tydeligt nok op- 
fundne i en lystig leg, rimeligvis således at hvert par selv 
skulde synge sit navn til det almindelige omkvæd, og det 
måtte da netop komme an på at finde nye navne og mor- 
somme vendinger for at give forestillingen et så livligt præg 
som muligt. At vore opskrifter alligevel har de samme navne, 
beror vistnok netop derpå, at de stammer fra samme original, 
hvad enten denne nu var en skriftlig optegnelse eller en be- 
stemt form af visen, der engang i tiden må være stivnet, 
uden at den oprindelige sammenhæng har været overleve- 
ringen klar. 

Den særlige handling består i, at ridder Ranild Lange op- 
træder; han står længe og betænker sig derpå, om han skal 
gå med i dansen, det kan koste ham hans fagre hår og rosen- 
kind. Men han kan dog ikke modslå fristelsen, og idet han 
'træder med i dansen, får den først sin rette mening og sit 
mål: han træder foran alle og synger sangen, som alle de 
andre istemmer, Således går den festlige skare sit eventyr 
til møde, den danser ind på slottet med de dragne sværd, 
listen lykkes og „slottet det er vundet tt . Og med slottet den 

skønne jomfru; op står hun og rækker Ranild hånden: „havde 
hun været festlig klædt, vilde også hun nu deltage i legen, 
men hun har siddet i ganske andre tanker og mindst af alt 
ventet sin bejler". 

Hertil må vi tænke os en danseleg. Det ene par træder 
ud efter det andet, indtil alle af det ene parti (kong Eriks) er 
trådt frem; så kommer dets helt, ridder Ranild, med sine be- 
tænkeligheder og sin beslutning; han fører hele skaren, der nu 
danser frem imod slottet, som forestilles af det andet parti ; 
midt i slottet står jomfru Spændelsko. Nu går sangen og 
dansen altid nærmere, indtil efterhånden den ene efter den 
anden af borgens besætning går med i den og jomfruen står 
tilsidst forladt af alle, idet Ranild træder til og får hendes 
hånd og det underlige svar, at hvis hendes hår havde været 
flettet med silke, vilde også hun træde med i den lette dans. 
Derpå ender det hele med alles enstemmige jubel: 

aldrig så jeg en ridderdans, 

— slottet det er vundet! — 
vinde så slotte med rosenkrans: 

— for Erik, kongen den unge! — 

— med dem så vare de! 

Den orden, hvori versene er overleverede os, er noget for- 
skellig fra den her foreslåede, idet verset om slottets indtagelse 
(18) kommer bag efter dem om jomfruen (19. 20) ; men derved er, 
såvidt jeg kan se, hele den naturlige forbindelse tabt af syne. 
Thi er jomfruen ikke andet end Ranilds dame i de angribendes 
dans, da synes det aldeles vilkårligt, hvorfor den tilfældige 
opregning af navne pludselig skal gå over til enkeltmands be- 
tænkeligheder og en enkelt jomfrus jaord; dette vilde i alle 
tilfælde kun kunne forstås under forudsætning af, at der gen- 
gaves en aldeles bestemt historisk fortælling, således som også 
Ingemann har opfattet det. Men selv i dette tilfælde bliver 
det uforklaret, hvad jomfruens betænkelighed går ud på, og vi 
vil neppe i viserne finde et sidestykke til en så uklar for- 

A. D. Jørgensen: Afhandl. I. 26 

bindelse, thi ingensteds giver folkevisen sig af med at for- 
tælle historiske begivenheder i hele denne tilfældighed uden 
at bringe en sammenhængende poetisk idé ind i dem. Det 
forekommer mig derfor utvivlsomt, at der ber ved Riberhus 
kun skal tænkes på jomfruens borg, og at det er hende, kampen 
drejer sig om, så det historiske emne om Ribes indtagelse af 
kong Erik kun er en dristig lokalisering af gamle sagnformer. 
i høj grad skikket til at give os et holdepunkt for sangens 
affattelsestid. 

Hvad endelig visens omkvæd angår, da går der en dob- 
belt tanke gennem det ligesom gennem sangen i sin helhed. 
Det sidste: „med dem så vare de" kan kun sigte til opreg- 
ningen af deltagere i dansen, idet altså koret af alle de dan- 
sende efter hvert pars navngivelse ligesom anerkender dets 
deltagelse. Det andet sigter til det historiske emne: „slottet 
det er vundet — for Erik kongen den unge"; det er hærens 
kampråb og sejrsråb, der som de fleste omkvæd først far sin 
fulde forklaring af sangens slutning. 



Den anden af de her jævnførte viser er noget mindre 
gennemskuelig end den første; forudsat at den her fremsatte 
forklaring af den er rigtig, har den tidlig været genstand for 
en fuldstændig misforståelse, hvorved den selvfølgelig har lidt 
endel og er bleven endel vanskeligere at genkende. Når Vedel 
således fortolker den som et forsøg på at bringe de danske 
konger i ramse, så synes dette dog kun i en meget ringe 
grad at kunne tilfredsstille vise som et poetisk hele, og S. 
Grundtvig har derfor med rette søgt efter en yderligere betyd- 
ning i selve emnet. Denne finder han nu i at det er en 
hertug, som møder den gamle kærling i det nordlige Sønder- 
jylland, og han „tænker da, at vi i visens „hertug" har en 
af de tre (to) tyske fyrster, der efter hinanden valgtes til 
danske konger — . Visens hensigt blev da med det samme 

klar nok: det var en kortfattet Danmarkshistorie, som heri 
fremsattes til brug for den fremmede herre, som nu skulde 
siette sig på Danmarks trone. Den gamle kærling, som mindes 
alle de fremfarne konger, — optræder da som en slags personi- 
fikation af den danske folkeånd." 

Jeg tror dog ikke, at man tør søge tanken i denne sang 
så dybt eller fjernt, den forklarer mere end der ligger i det 
overleverede og, hvad der er værre, den forklarer ikke dette 
helt. Thi den anden fortolkning, som fremsættes sammesteds, 
at det skulde være hertug Adolf, som de danske stormænd 
ønskede til konge, men som unddrog sig valget og gav sin 
søstersøn af Oldenburg istedenfor, kan ikke ret vel holdes, 
når sangen skal opfattes aldeles fordomsfrit som dén foreligger; 
det kunde da aldrig gøre den danske folkeånd „stor i hu" at 
blive en ridderfrue; dette passer kun på „kærlingen". Også i 
dette tilfælde synes det historiske emne kun at være en loka- 
lisering, altså en tilfældighed. Der bør neppe lægges mindste 
vægt på, at det fortalte foregår på vejen fra Kolding til 
Åbenrå, det tyder sikkert kun på, at visen har hjemme i de 
egne, ligesom andre nævner steder i Nørrejylland eller på 
øerne. Ved „hertugen" tænkes der da heller ikke på den 
politiske personlighed i modsætning til kongen, det er kun 
landets fornemste mand man har villet nævne, og her har det 
da ligget nærmest at tage hertugen, så meget mere som 
„kongen", hvis man havde nævnt ham, vilde have forvirret 
det følgende. 

Når vi med dette for øje ser på handlingen, som visen 
giver den, stiller alt sig en hel del simplere. Hertugen rider 
hen ad vejen og møder en kærling af et såre affældigt ud- 
seende; skæmtende spørger han hende derfor, hvor mange 
konger hun vel kan mindes? Det er jo endnu gamle folks 
stolthed at have tjent eller sét så og så mange konger. Men 
det er lettere at indlade sig med denne kærling end igen at 
slippe hende; hun går ind på hertugens spørgsmål og fortæller, 
at hun har kendt 24 konger i Danmark, hvorpå hun giver sig 

26* 

til at opregne dem, lige op til kong Dan. Ved opfattelsen 
heraf har vi valget mellem den højeste pathos og det burlesk- 
komiske; er hun et overjordisk væsen, der har kendt Dan- 
marks fjerneste fortid og nu fremstiller den lyslevende for den 
kåde hertug, — eller er hun en gammel kærling, på hvis be- 
kostning tilskuerne skal le og som derfor skal fremstille sin 
alder i en aldeles eventyrlig belysning, ligesom vi ellers i 
folkesagnet finder heltens styrke, hurtighed, madlyst o. s. v. 
skildret i de mest fantastiske udtryk og billeder? — Visens 
øvrige indhold kan neppe lade os i tvivl om, at dette sidste 
er tilfældet og at det har været beregnet på en scene af høj 
komisk virkning at se kærlingen blive ved i det uendelige at 
opregne de 'konger hun har kendt. Men det mest komiske 
moment indtræder dog først i det øjeblik, da hun går over fra 
denne skildring til at tilbyde hertugen sin kærlighed og det i 
de mest påtrængende udtryk, til trods for hans indsigelse. 
Der lades ham intet andet valg end at give hesten sporerne 
for om muligt at slippe fra hende på den måde. Men heller 
ikke det lykkes; thi medens den unge mand farer hen ad den 
slagne landevej, snører hun sine sko og løber afsted over 
mark og sti, så de når Gottorp på én gang, just da thinget 
sættes. 

Den gamle kærling kærer over hertugen for hans riddere 
og bønder; der siges ikke, hvad der er hendes kæremål, men 
af svaret ses dog, at hun har forlangt ægteskab af ham. Her- 
tugen skyder sagen fra sig, han imødegår ikke hendes kære- 
mål, men tilbyder hende en ridder af de tilstedeværende. 
Længe tænker kærlingen over dette vilkår; da sejrer hendes 
giftelyst, hun opgiver hertugen og trøster sig med, at hun dog 
vil blive kaldt frue som en ridders hustru. Her afbryder den 
længste afskrift af sangen, Vedel kender den kun til hvor kap- 
løbet begynder. 

Forhandlingen på thinge kan ej heller forstås uden fra et 
humoristisk synspunkt. Hertugen er stedt i en højst uheldig 
situation, han er udsat for kærlingens kæremål, alles øjne og 

alles latter er vendt imod de to. Da afværger han alt ved at 
give anvisning på en af disse lattermilde riddere: enhver af 
dem vil være glad ved at få hende til hustru! Det forekommer 
mig at være det rimeligste, at sangen oprindelig har varet 
fortsat: ridderen viser hende til sin svend, svenden til en 
bonde, bonden til en uselig stavkarl; hver gang overvejer hun, 
men giftelysten sejrer og hun nøjes med det mindre, indtil alt 
ender med et fornøjeligt ægteskab mellem to i alder og kår 
ligestillede. 

Skulde denne opfattelse være rigtig, da må visen i sin 
helhed tænkes at være sungen ved en danseleg; koret har 
været „hertugens mænd", til hvem omkvædet sigter: „her 
holde hertugens mænd u , nemlig på Gottorp, dér hvor scenen 
er i sangens anden halvdel; omkvædets andet led: „de komme 
ej end" sigter derimod til hertugen og kærlingen og passer 
altså kun til første halvdel, hvor scenen er mest fattig og 
korets indblanding vanskeligere. Virkningen af denne scene 
på Åbenrå landevej har kunnet være i høj grad pudserlig: 
legens komiske figur, kærlingen, der ikke vil slippe den ufor- 
sigtige hertug, som vilde skæmte på hendes bekostning, men 
nu er i den største forlegenhed med hende, foredrager sine 24 
konger, medens koret uafbrudt falder ind med sit „de komme 
ej end". Så kommer de da endelig, og nu begynder kære- 
målet på thinge, der giver latteren idelig nye genstande, indtil 
det hele ender med almindelig tilfredshed og dans. — Uden 
tvang at få en dyb alvorlig betydning ind i disse scener må 
vistnok opgives som uoverkommeligt og da tillige som en for- 
syndelse mod det, der er deres sande mening og poetiske 
kraft. 

VI. Liden Kirsten. 

Folkevisen har knyttet et dobbelt niddingsværk til dron- 
ning Sofies navn og bedækket det med en skændsel, der endog 
fordunkler Bengerds. Hun forfølger den ulykkelige Tovelille, 

som ejer kongens kærlighed, og bereder hende en ynkelig død 
i badstuen, og hun drager hans søster i fordærvelsen ved at 
få hende forført og grusomt straffet. Kong Valdemar ringe- 
agtede hendes broder, da hun bejlede for ham til den skønne 
Kirsten, og nu skaffer hun ham oprejsning og sig selv en for- 
færdelig hævn ved at dåre den unge piges sind og lade bej- 
leren blive hendes forfører; det skønne blomster er brudt og 
kongen selv skal træde det under fod; hun far sin vilje; bro- 
deren dræber sin søster og føler sin tunge brøde, — hvorledes 
skal han få bod for den? — 

Gives der sådanne kvinder her på jorden? eller er det 
en genklang fra oldtidens vilde sagn om mennesker med ulve- 
hjerter og lindormetanker? Vore fædre havde deres forestillinger 
om mennesket af mennesket selv, og når de fremstillede una- 
turlige lidenskaber og en umættelig hævntørst, var det fordi 
de havde mødt dem i livet og kendte dem af erfaring. Om 
kong Valdemars dronning var således, véd vi ikke tilvisse, 
men hendes rygte er ikke godt. 

Krønikerne har intet overleveret os om liden Kirstens 
skæbne så lidt som om Tovelilles død; de befatter sig sjæl- 
dent med kvinder og deres elskovshandel; vi må derfor se, 
hvorvidt vi ad anden vej kan komme til kundskab om vise- 
emnets historiske forhold og dets værd som bidrag til vort 
kendskab til tiden og dens styrende mænd. 

Sv. Grundtvig har i sin udførlige indledning til udgaven 
af de forskellige opskrifter af visen som det synes m ed fyldest- 
gørende grunde eftervist, at det virkelig er en „vise om histo- 
riske personer" og at de forskellige former af den, som findes 
såvel i alle Nordens lande som i Tyskland, Vendland og Skot- 
land, er senere og mere eller mindre forvanskede gengivelser 
af det danske emne. Vi skal derfor ikke her komme tilbage 
til dette spørgsmål igen, men strax gå over til nærmere at 
undersøge, hvilke historiske personer sangen har sigtet til. 
At da kongen og dronningen er Valdemar den første og Sofie 
af Danmark, kan der ingen tvivl være om; Sofie nævnes i alle 

danske former såvel som i de fremmede, og Valdemar nævnes 
i den ældste danske såvel som i de islandske og færøske 
former, medens de andre kun taler om „kongen" eller „daner- 
kongen" 1 ; der var da heller ingen anden dronning Sofie her 
i landet i middelalderen end denne Valdemars hustru. Men 
derved har vi da tillige visen begrænset til et vist tidsrum 
(1157—82), indenfor hvilket handlingen nødvendigvis må falde. 

Vanskeligere er det at få rede på de to andre personer, 
Baris og liden Kirsten, og med hensyn til dem turde de tid- 
ligere fortolkere have været på vildspor, hvor nær end fejl- 
tagelserne må indrømmes at have ligget. 

Valdemar var som bekendt en søn af Knud Lavard og 
Ingeborg Haraldsdatter fra Rusland. Hans ældste søster Kir- 
sten er vel kendt i historien; hun bortfæstedes kort efter 
faderens død af sin farbroder og svoger kong Erik Emune til 
den norske konge Magnus, Sigurd Jorsalsfarers søn, og da hun 
nogen tid efter havde nået den voxne alder, sendtes hun til 
Norge og tiltrådte sin dronningeværdighed (1133). Men inden 
året var omme kom hun tilbage til sit fædreland; under kong 
Eriks ophold ved det norske hof havde hun underrettet ham 
om de snarer, som her lagdes for ham. og Magnus forskød 
hende for denne utroskabs skyld; han elskede hende ikke, 
siger sagaen. Få år efter faldt kong Magnus i sine fjenders 
hænder og sattes blendet og lemlæstet i kloster; han kom 
endnu engang til at spille en rolle i de blodige borgerkrige 
som „Magnus den blinde". Dronningen Kirsten Knudsdatter 
omtales ikke mere i historien; hendes broders tronbestigelse 
og ægteskab faldt 24 år efter hendes eget og hun var altså 
dengang en 40 år gammel. 

Buris kaldes i de danske viseformer, forsåvidt som de 
indlader sig på at angive hans slægtskabsforhold, for Sofies 
broder, og det er et ikke uvæsenligt træk; thi hun frier for 
ham, styrer hans råd og bringes i det hele i nøje forhold til 

* I tillæget er navnet Valdemar indført på forskellige steder (skønt det ikke 
forekommer i hdskr.), fordi det formentlig har fundets i den oprindelige vise. 

ham, så hun forudsættes at ville bøde på hans forseelse eller 
føle hans straf. Den islandske vise derimod, der også er 
meget gammel og har bevaret såvel de øvrige navne som 
deres rette slægtskabsforhold, kalder ham kongens søskende- 
barn. Begge disse opgivelser kan sigte til historiske personer: 
dronningen havde virkelig en broder, som hed Boleslav, et 
polsk navn som hos os forandredes til Buris, og kongen havde 
en frænde af samme navn; de var næstsøskendebørn. 

I den danske historie nævnes kun denne sidste; han var 
en søn af Sven Estridsøns sønnesøn Henrik Skatelår og en 
broder til den Knud, der under kampen mellem kongerne Sven 
og Knud i lang tid gjorde Valdemar hertugdømmet i Sønder- 
jylland stridigt. Buris stod ligesom hans broder på kong 
Knuds parti, men da dette efter hans mord i Roskilde sluttede 
sig til Valdemar og Sofie, deltog han med hæder i kampen 
mod Sven indtil dennes fald på Gradehede. Han belønnedes 
af Valdemar med rige gaver og store len, men denne vedblev 
bestandig at have ham mistænkt for selv at tragte efter kronen. 
Da kongen derfor 5 år efter gjorde sin bekendte rejse til Tysk- 
land, tog han Buris med, forat ikke fristelsen til at benytte 
lejligheden til omvæltninger skulde blive ham for mægtig. 
Kort efter sin tilbagekomst oprettede Buris derpå et Cister- 
cienserkloster i Tvisel ved Holstebro, „ihukommende sin faders 
og sine brødres hastige død a , for at have et tilflugtsted efter 
denne verdens farefulde løbebane (påske 1163). I et par år 
synes der nu at have været et godt forhold mellem de to 
frænder, Buris deltog med megen tapperhed i Vendertogene, 
ligesom han i det hele synes at have været en djærv og 
dygtig mand, hvis rygte kun senere fordunkledes ved hans 
ulykkelige skæbne. Anledningen ti] at kongen atter kom til 
at nære et bittert fjendskab til ham kom, da hæren på et 
Vendertog kårede den unge Knud til faderens efterfølger på 
tronen, en tysk skik, der var aldeles fremmed her i Norden 
og berøvede kongefrænderne den ret, som de hidtil havde haft 
til ved tronskiftet at optræde som kongsemner. Valdemar 

havde neppe nogensinde glemt, at Buris var en søn af hin 
Henrik, som var med til at svige og myrde hans fader i 
Haraldsted skov, nu blussede hans mistænksomhed op og gjorde 
ham til hans uforsonlige fjende. Da stormændene kort efter i 
Roskilde blev kongebarnets håndgangne mænd, gentog Buris 
sin vægring, idet han ikke uden grund gjorde gældende, at 
det var en udenlandsk skik således at være edfæstet til tvende 
herrer; thi ingen kunde vide, om ikke Knud engang i tiden 
kunde sætte sig op imod sin fader og derved bringe sine* mænd 
i den nødvendighed at bryde den ene ed for at kunne holde 
den anden. Endvidere udtalte han den mening, at kongen 
burde give sine frænder anselige og arvelige len som vederlag 
for at kongedømmet blev arveligt i hans slægt og unddragen 
deres kappestrid. Absalon mæglede et forlig mellem frænderne, 
således at Buris aflagde eden, men til gengæld fik store for- 
leninger i Jylland, men brådden af denne strid var bleven 
siddende i begges hjerter. Kongens mænd kom snart under 
vejr med, at Buris stod i hemmeligt forbund med Normændene, 
og Valdemar tøvede ikke med at bringe den farlige mand i 
sikkerhed på Søborg; da det snart viste sig, at mistanken 
havde været grundet, idet Erling jarl kom herned efter aftale 
med Buris, blev denne sat i varigt fængsel, medens han selv- 
følgelig mistede sit len og sine ejendomme (1167); han efter- 
lod sig ingen slægt. 

En halv snes år efter fristede en anden kongefrænde 
samme skæbne for den samme forbrydelse; det var Erik Lams 
søn Magnus; han overbevistes om at have tragtet kongen efter 
livet og kronen, men Valdemar foretrak kun at straffe ham 
på friheden og han døde som det synes på Søborg. 

Andet fortæller de samtidige kilder ikke om disse tvende 
mænd; men en tysk kronist fra midten af det følgende år- 
hundrede, Albert af Stade, har blandt mange andre fortællinger 
af den brogede overlevering også opbevaret et par beretninger 
om disse danske kongsemner. Ved året 1144 fortæller han 
nemlig om en datter af Herman af Winceburg med Ljudgard, 

at hun ægtede en dansk høvding Magnus Burtius, der senere 
blev blendet og lemlæstet af kong Valdemar, medens hans 
hustru blev lemlæstet af en træl, der skar næsen af hende. 
Senere fortæller han derimod ved året 1163, at blandt Valde- 
mars ledsagere til Tyskland var også Burius, som han selv 
senere lod drukne, fordi han stræbte efter kongemagten. Senere 
danske årbøger fortæller, at Buris blev blendet og lemlæstet. 

For at forklare oprindelsen til disse beretninger, der utvivl- 
somt strider mod historien, har man taget sin tilflugt til for- 
tællingen om den norske Magnus den blinde; fra ham synes 
traditionen at have overført den grusomme straf, på de danske 
prætendenter. Det måtte da vel snarest være på Magnus 
Eriksøn, på grund af navnet, og den tyske krønikeskrivers 
navne tyder også på noget sådant; men i alle tilfælde må 
andre omstændigheder være komne til og have forvirret tra- 
ditionen. 

Medens nemlig den prætendent, der siges at være lem- 
læstet, kaldes Magnus Burtius og tydeligt nok må skelnes fra 
Buris, der ledsagede kongen til Tyskland og blev druknet, så 
henfører det danske sagn mishandlingen til denne sidste. Heller 
ikke synes det muligt, at Magnus kan have været gift med en 
datter af Ljudgard, således som udgiveren af Saxe har troet 
at kunne formode; thi han var jo selv hendes stifsøn med 
kong Erik. Vilde man altså tillægge Alberts fortællinger nogen 
betydning, måtte man lade konen og mishandlingen gå over 
til Buris, hvorimod da Magnus kimde tænkes at være den, som 
blev druknet. Men nu véd vi, at han først døde 12 år efter 
sin fængsling, og hans død er optegnet af årbøgerne uden 
nogen videre bemærkning. — Det er da vistnok det rigtigste 
helt at se bort fra disse efterretninger om de to mænds be- 
handling og holde os til Saxes simple fortælling, at de blev 
satte i forvaring på Søborg, hvor de vistnok begge har siddet 
til deres død, medmindre de senere skulde have fået lov til 
at trække sig tilbage til et kloster, således som man har for- 
talt om Buris, at han skulde være kommen til Tvis. 



FOLKEVISER OM HISTORISKE PERSONER. 411 

Er der nu nogen sandsynlighed for, at det er denne Buris, 
visen omtaler? Det synes ikke at være tænkeligt. Havde Buris 
forført kongens søster, da kunde det dog vel neppe antages, 
at ikke Valdemar vilde have straffet det på en eftertrykkelig 
måde, og det bliver lige usandsynligt at tænke sig det begået 
først som sidst i de 10 år, frænderne levede sammen. Var 
det sket i begyndelsen af Valdemars regering, måtte forholdet 
mellem dem være bleven et ganske andet og der er ingen 
grund til at tro, at Saxe, der helt igennem stiller sig på kon- 
gens side, skulde have fortiet denne skændige gerning af hans 
fjende, der var ud over den første ungdom og ikke kunde 
finde nogen undskyldning for en sådan troløshed. Vilde man 
derimod tænke på den sidste tid før fængslingen, så denne 
altså var en straf for forførelsen, som man senere har villet 
fremstille sagen, så kommer det i en mærkelig modsigelse med 
Buris's giftermål, der netop må falde i denne tid, thi hans 
hustru var en datter af Ljudgard i et ægteskab efter Erik 
Lams død 1146, altså 1167 i det højeste henved 20 år gammel. 
Ligeledes måtte det vistnok anses for umuligt, at ikke visen 
fra først af og i alle sine former skulde have fremhævet dette 
træk, at han strax efter blev fængslet, der jo da var et væsen- 
ligt led i begivenheden, medens vi nu ser straffen som et 
senere led i viseemnet, rimeligvis først føjet til det i en nyere 
tid. Vi må derfor opgive Buris Henriksøn som helt i denne 
sang. 

Den danske vise kalder derimod Buris for dronning Sofies 
broder og hun havde ganske rigtig en broder af dette navn. 
Sofie var datter af den polske hertug Boleslav IIl's datter 
Sventoslava eller Rikiza, der var født i året 1106. Hun havde 
forst ægtet Magnus Nilssøn af Danmark, med hvem hun havde 
sønnen Knud, der blev myTdet i Roskilde. Efter hans fald 
1134 fik hun Volodar af Minsk, Sofies fader; hun var født i 
årene 1140—1142; thi 1157 ægtede hun Valdemar, efterat 
det er sagt om hende, at hun tre år tilforn var for ung til 
ægteskab. Endelig fik hun kong Sverker af Sverig, med hvem 

hun havde to sønner, af hvilke den ene, og da vel den ældste, 
var opnævnt efter sin morfader Boleslav. At ægteskabsfor- 
holdet var således, fremgår af en notis i den såkaldte kong 
Valdemars jordebog, thi her siges om nogle godser i Sverig. 
at dem arvede kong Valdemar efter sin moder Sofie, men hun 
havde atter arvet dem efter sin broder Boleslav, og denne 
efter sin fader Sverker den gamle. I denne Boleslav, der i 
Danmark må have båret navnet Buris, genfinder vi da sikkerlig 
visens helt, liden Kirstens forfører. 

Men hvem var denne Kirsten? kan det have været kong 
Magnus's enke? Det synes ikke troligt; hun var født før 1120 
og han efter 1140, der var rimeligvis en forskel af 25 år 
mellem dem. Selv om det ikke er utænkeligt, at et kærligheds- 
forhold endda kunde have fundet sted, så er det dog aldeles 
umuligt, at nogen digter kunde gøre det til genstand for 
en sang. 

Ikke des mindre er det afgjort, at visens liden Kirsten 
var kong Valdemars søster; thi når en enkelt opskrift gør 
hende til hans datter, er det åbenbart en senere forvanskning. 
Sv. Grundtvig har tænkt sig den udvej, at det kunde være en 
anden datter af Knud Lavard, født udenfor ægteskab i her- 
tugens sidste tid. Men det bliver i så tilfælde vanskelig for- 
klarligt, at Valdemar skulde have erkendt hende for sin søster, 
og, hvad der vejer endnu tungere, Knud døde endda mindst 
en halv snes år før Buris kan være født, og 27 år før sønnen 
blev konge; misforholdet i alder er altså endnu alt for på- 
faldende, til at vi ret vel kan tænke os „liden Kirsten" som 
oprunden på denne måde. 

Men der er jo endnu en anden udvej; Valdemar og Kir- 
sten kan jo have haft forskellig fader og fælles moder. Inge- 
borg overlevede sin mand og forekommer endog udtrykkelig 
hos Saxe henved 7 år efter hans død, da høvdingen Kristjern 
vilde lade hendes unge søn kåre til konge efter farbroderen 
Erik Emunes drab. Dette modsatte hun sig nemlig og overlod 
ham kun sin søn mod det udtrykkelige løfte, at han ikke vilde 

fremstille ham til valg, men kun minde folket om hans til- 
værelse. Der er nu ikke det mindste i vejen for at antage, 
at Ingeborg ved denne tid har været gift eller endog senere 
først er bleven gift, og at hun i dette ægteskab har haft en 
yngre datter ved navn Kirsten, hvad enten nu den ældre datter 
af dette navn imidlertid var død eller endnu levede; thi det 
er ikke ualmindeligt blandt almuen endnu den dag idag, at 
søskende får samme navn, idet de opkaldes efter forskellige 
slægtninge, som hedder ens 1 . Ingeborg fødte sin første datter 
et par år før 1120 og kan altså godt have født endog adskil- 
lige år efter 1140, og at højbårne kvinder søgte ægteskab i 
en fremrykket alder, har vi exempler nok på; Sventoslava var 
gift tre gange, som vi nylig så, Ljudgard ikke mindre, og 
Sofie giftede sig påny efter næsten 25 års ægteskab med 
Valdemar. Men forholder dette sig således, så bliver vise- 
emnet uden vanskelighed at bringe i forbindelse med historien; 
ligesom Sofies broder Buris var en halvvoxen karl, da hans 
søster blev dronning i Danmark, således kan kongens søster 
dengang have været et halvt barn, og moderens død kan 
have forårsaget, at hun kom til hove for under broderens 
værn og dronningens tilsyn at gøre sine første skridt i livet. 
Og i disse år eller ikke meget senere faldt da vel også hendes 
forførelse ved den svenske kongesøn, der rimeligvis nu og da 
opholdt sig ved det danske hof, medens hans ældre halvbroder 
Karl havde fulgt sin fader på tronen. Da denne broder senere 
hen blev myrdet ligesom faderen (1167), tog også Boleslav del 
i de politiske stridigheder og fandt få år efter sin død i kampen 
for kronen. • 

Opfattelsen af Buris's stilling er ikke ens i visens for- 
skellige former; medens den islandske lader ham være en lige- 
frem forfører, der stiller sig syg, da han skal i leding og der- 
for bliver hjemme, men strax efter går til dans med pigerne, 
så er han i den længere danske viseform fremstillet som en 



1 Kierkegaards efterladte papirer I foran p. XXX VIII: af 4 døtre 3 Aner. 
Ældste d. arkivrrg. IV 413 nr. 89: store Maren og lille Maren søstre. 

svend, hvis hånd kongen ringeagter for sin søster: han vil 
skaffe hende en „hertug" til mand, Buris er kun en „ heste- 
dreng" , en „hestetyv", d. e. en træl, en svend af ringe kår. 
Da han imidlertid tillige siges at være dronningens broder, 
kan der hermed kun være ment, at han er såre ung og der- 
for endnu i en underordnet stilling ved hove, hvor enhver 
måtte tjene sig op nedefra; det er bekendt nok, hvorledes 
endnu den dag idag bonden og bondekarlen ser ned på den 
halvvoxne svend og med hvilket eftertryk ordet dreng bruges 
om ham, når der er tale om anliggender, som antages for at 
ligge over hans alder. Når visen derfor siger, at han vel ikke 
er meget „rig", men dog turde være hendes lige, samt at 
kongen vil give hende til en „rigere" ridder, så er der vist- 
nok oprindelig herved tænkt på ordets gamle betydning „mægtig" , 
„formående", ligesom når Kristus senere (v. 63) kaldes den 
rige: det er den mandige evne, den ridderlige øvelse, et vel 
erhvervet navn, som kongen vil kræve af sin måg, og det har 
Buris endnu ikke, han er en svend uden navn, der endnu 
ikke bør bejle til en højbåren kvinde. 

Vi er ingenlunde berettigede til at tvivle om, at dette i 
virkeligheden var det historiske forhold, og at Kirstens for- 
førelse var en hævn af dronningen over det hånlige afslag, 
hendes frieri på broderens vegne havde mødt. Lige overfor 
denne bestemte fremstilling af forholdet kan den islandske al- 
mindelige indledning ikke komme i betragtning; thi således 
omtrent måtte skjalden fremstille det, når han ikke kendte 
andet end selve forførelsen og hvad der fulgte på. Men histo- 
risk vished kan vi selvfølgelig ikke på 'nogen måde komme 
til, det må være os nok at se vejen ryddet for en ligefrem 
forståelse af digterens emne i sit forhold til den virkelige 
historie. 

Af visen haves ikke mindre end 8 danske opskrifter, alle 
aftrykte i Sv. Grundtvigs store samling; dertil kommer for- 
skellige norske og svenske tilligemed 5 islandske. Når talen 
er om at udfinde den oprindelige form, er der dog kun tre 

væsenlig forskellige affattelser at vælge imellem, to danske 
og én islandsk, de andre er kun mere eller mindre udartede 
overleveringer. Hvad nu først den islandske angår, da bærer 
den præg af en utvivlsom alder; man ser strax, at den er 
båren ned gennem tiderne af et folk, som i høj grad er skikket 
til at festholde overleveringen, og det kunde derfor synes, at 
vi her måtte vente at finde den oprindelige viseform. Dette 
er dog vistnok ikke tilfældet; tonen er så fremmed for hele 
vor middelalderlige visedigtning, at vi må antage, at det er 
gået med „liden Kirsten u som med „Tovelille", at nemlig 
emnet vel i en meget tidlig tid er overført til Island, men at 
det har fundet sin selvstændige behandling deroppe 1 . 

Det islandske „Soffiu kvædi" begynder med at føre de to 
søskendebørn kong Valdimar og Burisleif frem ; én af dem skal 
fare i leding og loddet træffer den sidste, men han lader som 
han -var syg og (år kongen til at drage afsted; digteren véd, 
at Valdemars kampe gjaldt Venderne, ja i en enkelt opskrift 
siges han endog at være dragen ud imod kong Sven. Neppe 
er kongen borte, før Burisleif går did, hvor kvinderne danser, 
her forfører han liden Kirsten. Da kongen kommer' hjem, 
modtager Sofie ham med den efterretning, at hans søster har 
født en svend og en mø, og der sendes folk ud for at hente 
hende til hove. Skildringen af de følgende scener minder 
stærkt om den danske vise; de kommer til gluggen og ser 
den unge moder med sine børn, men da de så trænger ind 
til hende, føler hun strax, hvilken udgang dette vil få, og ud- 
deler sine ejendele til ternerne. Efter islandske visers og 
sagaers skik prøves hun længe af kongen uden at hendes til- 
stand opdages, end ikke mælken af hendes bryst bliver et 
fyldestgørende bevis imod hende, hun forklarer dens tilstede- 
værelse af sin hjertesorg ved at skilles fra sine terner. Endelig 
danser kongen hende til døde; den femte dag sprang blod- 



1 Sml. hvad der er sagt om den ialnndske Toveviae i mine „Bidrag til Nor- 
dens historie". 

kilderne op i hende og hun udfriedes af sin pine; Valdemar 
angrede sin hårdhed og vendte sin vrede mod Sofie: aldrig 
kan han elske hende mere efter dette. 

På dansk haves to hovedformer af visen, den ene bevaret 
i flere forskellige opskrifter, den anden kun i én, men så til 
gengæld den ældste af dem alle (i Karen Brahes foliohånd- 
skrift fra 16. årh., Sv. Gr. 126 G). Det vil strax være på- 
faldende, at mange vers er fælles for begge former, uden at 
man på nogen måde tør påstå, at de er lånte det ene sted 
fra det andet, hele hovedpartiet er tvertimod begge steder 
væsenlig det samme og behandlet på samme måde, forskellen 
er ikke større end tidt og mange gange i forskellige opskrifter 
af samme vise; det må her huskes, at der ligger århundreder 
mellem tilblivelsen og optegnelsen. Men en nærmere betragt- 
ning af de større afvigelser vil føre til det resultat, at også 
disse meget let kan forklares af en forskellig overlevering, 
nogen dybere modsætning er ingensteds at finde. 

Ser vi først på de to visers slutning, da lader det sig 
ikke nægte, at den er meget forskellig; medens den større (A) 
ender med Buris's straf, hans fængsling og lemlæstelse, går 
den kortere (G) ud på, at det var Sofie som led straffen, og 
det ved liden Kirstens datter Lucie, der femten år efter mode- 
rens død voldte dronningen den samme ynkelige hedenfart. 
Men undersøger vi disse partier nærmere, vil det snart vise 
sig, at de er senere tilføjede og det oprindelige viseemne 
aldeles uvedkommende. At ikke datterens hævn har noget at 
bestille på dette sted, fremgår alt af digtets indre natur, i 
forbindelse med et blik på de andre viseformer, såvel danske 
som fremmede; det er kun en senere opfunden hævn for at 
tilfredsstille retfærdighedsfølelsen og skaffe en lindring for den 
stærke forargelse og medynk, der må gribe enhver tilhører af 
liden Kirstens skæbne. Var denne slutning oprindelig, da 
kunde den ikke være glemt nogensteds, nu derimod findes den 
kun på dette ene sted og må altså forkastes. Yel sandt, at 
der findes en hel selvstændig sang om „Ludselille 4 * (Sv. Gr. 



FOLKEVISER OM HISTORISKE PERSONER. 417 

or. 127), men denne skylder vistnok samme tanke sin op- 
rindelse, den er en usand fortsættelse af Kirstenvisen, forfattet 
i en senere tid, om end måske den nu er gammel nok, og 
uden poetisk værd; den er ikke genfunden udenlands (thi det 
islandske vers, som nævner navnet Lucie, „Islenzk fomkvædi" 
52 F, er kun en forvanskning af sangen om Kirsten, A 13) 
og viser sig altså også herved som uægte. 

Men fortællingen om den straf, som efter den længere 
viseform traf Buris, er ikke bedre afhjemlet; den kendes ikke 
af det islandske kvæde, den nævnes ikke i den kortere danske 
vise, ej heller i de norske og svenske former og den er op- 
rindelig fremmed også på det sted, hvor den nu står. Lad 
os nemlig se lidt nærmere på den foreliggende vise. Efterat 
der er fortalt, hvorledes kong Valdemar, strax efter at have 
fuldendt sit grumme forehavende, gribes af anger og lader 
søsteren begrave i Vestervig kloster istedenfor at lægge hende 
som en uærlig kvinde på alfar vej, og efterat han ikke 
mindre har udtalt en dom over sig selv og sin medskyldige, 
dronningen: hende kan han ikke elske mere og sig selv på- 
lægger han den bod at sidde i ensomt og mørkt fængsel, 
indtil synden er aftvættet, — efter denne stemningsrige af- 
slutning fortælles der i de overleverede opskrifter om kongens 
hævn over Buris og dennes anger, der bringer ham til, lem- 
læstet som han er, at søge til hendes grav tidlig og silde, 
indtil det forundes ham at hvile ved hendes side 1 . Hvorledes 
skal dette forstås? Hvorledes kan digteren lade Valdemar af- 
bryde sin vel grundede anger for at tage en grusom hævn 
over søsterens forfører? Enten måtte dette komme først eller 
det måtte blive helt borte. Således mangler det i de andre 
viseformer og ingensteds trænger vi mindre til det end her, 
hvor kongens anger finder et så klart og fyldigt udtryk; hvor- 
ledes skulde han i dette øjeblik have en tanke tilovers for 
Buris? Han står med de blodige svøber i sin hånd, foran ham 



> 196 A ▼. 182-43. 
A. D. Jørgensen: Afhandl. I. 27 

ligger den døde søster, han er greben af sin brøde, skulde 
han da tænke på hævn over andre? Slutningen vil desuden 
ikke blot øve gengæld over Buris, men også over dronningen, 
det er for at krænke hende, at kongen lader benene bryde på 
den letsindige ungersvend. Men Sofie er alt straffet i sin 
husbondes tungt følte udbrud: han kan aldrig mere blive hende 
af hjerte god; også fra Kirstens side har digteren ladet hende 
f& en hård forbandelse med ind i sin fremtid: hun gav hende 
i sjælegave en kniv, „for hun forrådte mit unge liv". Det er 
det ædle i digtet i sin oprindelige skikkelse, at det holder den 
blodige hævn borte og nøjes med at jage sværdet gennem de 
skyldiges tanker, netop som i den samtidige Tovevise, i hvilken 
kongen ligeledes straffes med en nedknugende anger, dron- 
ningen med hans kærligheds forlis. — Men ved således at 
fjerne de forskellige slutninger af visen, stanser vi på samme 
punkt, ved kongens anger, som også danner afslutningen i den 
islandske form, kun at dansk A her har bevaret de utvivl- 
somt ægte vers om den bod, Valdemar vil pålægge sig selv 
for om muligt at udsone sin skyld. 

Den første begyndelse er ens i begge de danske former, 
dronningen frier for Buris og får afslag. Men dermed er også 
ligheden forbi; thi medens A fortsætter fortællingen og skildrer 
Sofies vel overvejede hævn, lader G hende strax åbenbare, at 
liden Kirsten går med Buris's barn. Spørgsmålet er nu, om 
dette sidste er det oprindelige og det første en senere udvidelse 
eller omvendt; spørgsmålet er med andre ord, hvilken •form 
der er fuldstændig klar og afsluttet. Det kan da ikke nægtes, 
at dette kun kan siges om den længere; det bliver i den kor- 
tere uforklaret, hvorfor Sofie frier for sin broder, når Kirsten 
alt er forført, vi får hverken nogen oplysning om den enes 
eller den andens karakter og stilling til handlingen. Hvorfra 
skal vi få den rette sympathi for liden Kirsten, når det ikke 
vises os, at hun er et offer for Sofies ondskab, og at hun er 
dåret med runer og forvildende ord; hvad skal vi med Buris 
i denne forbindelse, hvor der slet ikke er brug for ham; thi 

Kirsten er simpelt hen en forført pige, ligegyldigt af hvem; 
og hvorfra skal vi få målestokken for Sofies ondskab, når 
hendes brøde alene er den, at hun ikke er blidere end Valde- 
mar og derfor ikke vil bede for hans søster, medens det dog 
af begyndelsen må se ud, som om hun har været i færd med 
at kaste kærlighedens kåbe over de unges fejltrin? Der kan 
ingen tvivl være om, at jo den form af visen, der giver den 
dybeste sammenhæng i handlingen, der helt til bunds forklarer 
personernes lidenskaber og giver alle forudsætninger for den 
mest poetiske opfattelse af karaktererne, der vækker den reneste 
medfølelse og den ædleste harme, tillige er den oprindelige, 
den der står digterens egen skabning nærmest. Det er imid- 
lertid let at forstå, at denne indledning kunde gå tabt i tidens 
løb; man havde dens indhold i erindring, man kendte dron- 
ningens brøde af overleveringen, men de mange vers, som 
skildrede den og som kun forsinkede den egenlige handling i 
at komme frem, kunde nok udelades uden at skade det sam- 
lede indtryk, som dog var hentet fra det udførlige sagn, der 
udsprang af den oprindelige vise. 

Skønt vi således formentlig i A har den oprindelige text 
bevaret i sin største renhed, så kan vi dog komme den endnu 
nærmere ved en sammenligning med de andre opskrifter. For- 
holdet mellem disse er nemlig neppe således som af S. Grundtvig 
forudsat, at B— E skulde være bearbejdelser af A i rent literær 
forstand, tvertimod må de siges at være udsprungne af en 
fælles ældre kilde, som overgik dem alle i renhed og oprinde- 
lighed. En undersøgelse af visens hele gang i sine enkelte 
vers vil nemlig føre til det resultat, at der på ikke få steder 
er indskudt overflødige og forstyrrende vers, gentagelser eller 
aldeles ørkesløse udtalelser, der kun berøver fremstillingen sin 
klarhed og styrke. Enkelte af disse vers findes også i de 
andre opskrifter, men de fleste af dem savnes i en eller anden 
og viser derved opskrifternes uafhængighed af hinanden; thi 
de bærer ingenlunde præg af at være gjorte med en kritisk 
behandling for øje, der er taget med alt hvad man kunde 

27* 



420 FOLKEVISER OM HISTORISKE PERSONER. 

overkomme, og hvad der mangler har altså ikke været til i 
den sungne vise, som den forelå dengang og for disse op- 
tegnere. Det er ikke vanskeligt at udskille disse overflødige 
vers, tvertimod, de røber sig tilstrækkelig selv og det er for- 
såvidt kun af underordnet betydning, om de tillige mangler i 
nogen af opskrifterne. Mest forskellig fra A er D, og her 
ser vi ret slående, hvor frit man har stillet sig til det over- 
leverede, der er tilføjet mangfoldige vers uden spor af hjemmel 
og i den stærkeste strid med den middelalderlige tone og 
simpel poetisk sans; men her er tillige udeladt en del af de 
mistænkelige vers i A. I visen, som den er givet her i til- 
læget, er der dog ikke blot udskudt en del vers af A, men 
tillige optaget en del andre, dels i en noget afvigende form, 
dels helt manglende, fra de andre opskrifter, og da især efter 
D og G. Det omvendte er nemlig tilfældet for disse vers's 
vedkommende, at man strax ligesom føler deres oprindelighed, 
og intet er jo lettere at forstå, end at en så lang vise på sin 
gang gennem tiden måtte tabe mangt et godt vers eller få et 
og andet lemlæstet, når først rim og mening var tabt. Den 
her fremstillede text antages derfor at komme den oprindelige 
nærmere end nogen umiddelbart overleveret; at den alligevel 
muligen i mangt og meget kan stå denne fjernt, skal villig 
indrømmes, men den udgør dog formentlig en helhed, som vi 
kan være vel tjente med og som overalt giver fortællingen i 
en så ædel og smuk form, at det enkelte svarer til helheden 
og at den poetiske kraft og skønhedssans, som digteren har 
vist sig i besiddelse af ved viseemnets udformning, tillige 
kommer til sin ret i hele udførelsen. 

Der står endnu tilbage at tale et par ord om visens om- 
kvæd. I A lyder dette således: „under de roser to u — „når 
andre jomfruer de sove, jeg sover ikke om aftenen" ; det findes 
omtrent uforandret i B og C, der i det hele står A over- 
ordenlig nær. D har taget sit efter en anden bekendt vise: 
„Kirstenlille udaf Fyn" — „så herlig kunde hun råde de 

runer", og Peder Syv (E) har omtrent det samme. F har 
derimod et helt andet: „ved råd" — „så faverlig gange de 
piber imellem Roskild og Ribe", og G har det samme, kun 
at den deler det sidste i to og udelader det første „ved råd", 
der synes at være tankeløst overført fra den beslægtede vise 
om Tovelille. Grundtvig har eftervist, at dette omkvæd må 
være det oprindelige, da det genkendes i de fremmedes for- 
vanskninger, medens A her har en udtalelse, der synes op- 
rindelig at have haft hjemme i en almindelig elskovssang. 
Hvad nu G's omkvæd angår, da må det efter rimet oprindelig 
have lydt som her i tillæget opgivet: „så fagerlig gange de 
piber — imellem Roskilde og Riber", en form, der er meget 
gammel, siden imellem her fremkalder stedsnavnenes ejeform 
(i millum Roskeldu ok Ri par). Tanken i det synes at være 
den at danne en befriende modvægt mod visens sørgelige ind- 
hold: trindt om lande høres der lyd af fagre fløjter; der siges 
ikke, om det er til lyst eller sorg, sangeren kan udtrykke det 
som han vil, men helt igennem lyder disse toner med, de 
løfter stemningen, de smelter sammen med runelegen for at 
bedåre liden Kirstens hjerte og de giver sindet styrke til at 
bære skildringen af hendes nød og ubarmhjertige straf. 

Thi det er vel overflødigt at gøre opmærksom på, hvor 
omskiftelig stemningen er i denne vise, hvor forskellig i sin 
indgang og sin udgang, hvorledes den udfolder sine billeder i 
brede skildringer, indtil spændingen voxer og påskynder ud- 
viklingen fra vers til vers, hvorledes medfølelsen med den 
unge kvinde afløses af frygt for hendes skæbne og frygten 
atter af harme, indtil vi oprøres i vort inderste ved synet af 
den grusomme dronning og den vanvittige konge. — Da Balder 
var nedsunken til Hel og Hermod kom derned for om muligt 
at føre ham tilbage, sagde dødsmøen: dersom alt i verden vil 
græde for ham, skal han atter se lyset; og alt græd, kun 
ikke en kvinde langt imod nord, hende var det ligegyldigt, 
om Balder var levende eller død. På samme måde gik det 

liden Kirsten, da hun lå for sin broders fødder, alle græd og 
hun føler, at Valdemars sind vil formildes, om også Sofie vil 
ynkes over hende, om hun, . der anklagede, også vil bede for 
hende; men Sofie er ubønhørlig ligesom Loke, thi ham var 
det, der sad i kvindeham for at fuldende hvad han havde 
begyndt på gudernes thing ved at give Høder misteltenen; 
hun har ikke i sinde at bede for en slegfred, end ikke da 
blodet flyder af den mishandlede pige kender hun til skånsel, 
end ikke tanken om, at det var hendes broder, som førte 
hende i ulykken, kan formilde hende, hun skyder hende 
fra sig med sin fod, og kongen slår det sidste fortvivlede 
slag, angest for sit eget værk, for på én gang at udslette 
dets spor. 

Det er ikke uden virkning, at digteren fortsætter sin sang 
ud over liden Kirstens død, stemningen afdæmpes og vi for- 
sones nogenlunde med det skete ved at se Valdemars anger 
og dronningens straf. Sofie vedbliver at være sig selv lig, 
hun vil have hende lagt under Ribe gade; men kongen har 
tænkt det anderledes, hun skal føres til klosteret og finde 
fred i døden efter sin forspildte ungdom. Hun var jo ikke 
uskyldig, lige så lidt som Tovelille, thi kun den, hvis sind 
alt er besmittet, kan lokkes ved runernes magt; men hun var 
dog så let at undskylde og tilgive, nu da hun havde lidt den 
skrækkelige straf, da hun midt i sin angest havde følt, at 
ingen hernede nu mere „undte hende vel u , og derfor havde 
givet sin sjæl til den rige Krist. Hendes straf var ingen- 
lunde uhørt; thi det var gammel skik i Danmark at gøre den 
faldne mø til trælkvinde, og trællens straf er det at „miste 
sin hud u under svøben; endnu langt ned i tiden lod adelige 
forældre deres døtre „ indmure u (i fængslet), når de havde 
gjort slægten skam. Og Valdemar vil ikke fra først af dræbe 
sin søster, det er de senere opskrifters fejl at have opfattet 
det således; han vil tugte hende, men han henrives af sin 
vanvittige hidsighed, da han ser Sofies kolde foragt for hende, 

og før han aner det, har hun udåndet for hans fod. Men 
angeren indfinder sig derfor også strax; han vil søge bod i 
lønkamret og se at glemme det blik, hvormed hans ulykkelige 
søster lagde sin skæbne i hans hånd: 

„dig selv jeg giver mine gårde bolde, 
imeden du haver mit liv at volde! 44 



DE HISTORISKE FOLKEVISER OG 
NILS EBBESEN. 

(1891.) 

[Historisk Tidsskrift 6. R. 3. Bd. S. 58—107. — Her med enkelte Tilføjelser af 
Forfatteren.] 



L rofessor Joh. Steenstrup har i sin bog om „Vore folke- 
viser fra middelalderen", der nærmere betegnes som „studier 
over visernes æstetik, rette form og alder", i et eget kapitel 
behandlet de historiske viser, deres alder og troværdighed ni. 
m. Da der i dette kapitel rettes angreb på en række enkelt- 
heder i tidligere af mig fremsatte anskuelser 1 , uden at min 
opfattelse af den hele visegruppes karakter underkastes nogen 
drøftelse eller overhoved omtales, må jeg anse det for rigtigt 
at imødegå, hvad der i prof. Steenstrups arbejde forekommer 
mig at måtte vække betænkeligheder, og, da samtidig min op- 
fattelse af Nils Ebbesens historiske forhold også fra anden side 
er bleven underkastet en kritik 2 , særlig at samle mine be- 
mærkninger om hans vise. 

Prof. Steenstrup gennemgår i bogens første kapitler en 
række forhold i visernes formelle anlæg og forestillingskreds; 



1 I „Bidrag til Nordens historie i middelalderen" (1871) findes der afhandlinger 
om Tov« lille, marsk Stig, Nils Ebbesen og middelalderens folkeviser om historiske 
personer. I det populære „Nordisk månedskrift" (Odense 1875) kom hertil løsere hen* 
kastede vejledninger til at forstå de øvrige viser af samme art [ovfr. s. 866 ff.]. 

9 Af arkivsekretær A. Tiliset, Hist tidsskrift, 6. række II (sml. 5. række V). 

således om deres brug ved dansen, omkvædets betydning, rim 
og rytme; dernæst digterens personlige fremtræden („jeg u ), 
hans udtryk for naturen, gudsforholdet osv., samt visernes stil 
og bygning. Der er i alle disse retninger lagt vægt på at 
skelne det oprindelige og ægte fra senere tiders forvanskninger 
og påhæng, såvel som at skille „ romanviser u og andre afarter 
ud fra den ældre tids enfoldige visestil. 

Der er i disse „studier 14 nedlagt et betydeligt arbejde, og 
selv om den mindre kyndige har ondt ved at bedomme, hvor- 
meget af det nye der skyldes forfatteren og hvad der alt kan 
være fremsat af andre i vor egen eller fremmede literaturer, 
kan der ikke være tvivl om, at der her er vundet et godt 
grundlag for en mere indgående kritik af viserne i deres ved 
håndskrifterne overleverede form, et grundlag, på hvilket man 
kun kan ønske, at der måtte blive bygget videre, da jo disse 
viser hører til vor literaturs største skatte. 

Bogens sidste tredjedel omhandler en række „historiske 
viser", således at her bl. a. de i de første kapitler indvundne 
resultater søges anvendte på en række konkrete tilfælde, hvad 
der forresten alt spredt er tilfældet i det foregående for mange 
andre visers vedkommende. Det er da en selvfølge, at der 
her er fremdraget værdifulde synspunkter for adskillige enkelt- 
heder og bragt sammenhæng i meget af hvad der ved tidligere 
undersøgelser af denne art mere behandledes ud af en umiddel- 
bar anskuelse og, om man vil, uvidenskabelige ræsonnementer. 

Der synes imidlertid at være en ikke ringe forskel imellem 
behandlingsmåden i de første partier og den af de historiske 
viser. Medens vi hist møder en rigdom af iagttagelser, der 
ordnes og fremstilles med ro, ligesom de støttes til erfaringer 
fra andre literaturer, bliver fremstillingen ved de historiske 
viser, hvor jo alt det udenlandske svigter, springende og urolig, 
den saglige målestok for visernes bedømmelse skifter gang 
efter gang udseende, og vilkårligheden i forfatterens rent per- 
sonlige skøn træder stærkt for dagen. At en stor del af frem- 
stillingen har en spredt polemisk form, rettet tildels mod 

Svend Grundtvig, Bugge og Storm, men dog især imod mig, 
synes yderligere at give dette kapitel en mindre heldig karakter. 
Hovedspørgsmålet overfor disse viser er jo fra et histo- 
risk synspunkt dette, om og hvorvidt de har en selvstændig 
værd som kilder fra samtiden, altså først, om de overhoved 
er samtidige. Før vi imidlertid kan gå over til at prøve de 
kendetegn, som prof. Steenstrup anfører som skelnemærker 
mellem samtidige og senere digtede viser, ægte og uægte træk 
i det overleverede, vil det være nødvendigt at fæste opmærk- 
somheden på det udgangspunkt, han herved har taget og som 
han synes at holde for hævet over enhver tvivl. Han går 
nemlig ud fra som givet, at den digter, som véd besked med 
sammenhængen i en historisk tildragelse, også vil sige os (den 
rette) besked derom. Spørgsmålet er altså kun, om vi har 
en samtidig, vel underrettet forfatter for os; er dette tilfældet, 
kan vi også stole på hans vises historiske karakter; viser det 
sig derimod, at han er galt underrettet, så er han ej heller 
samtidig. At jeg ved mine fortolkninger af viserne har taget 
et næsten modsat udgangspunkt, synes prof. Steenstrup helt 
at have overset, hvor omhyggeligt jeg end har gjort opmærk- 
som derpå og søgt at drage det ind under en alsidig drøftelse. 
Havde han lagt mærke hertil, vilde han utvivlsomt i sagens 
interesse have underkastet det en sådan drøftelse, da jo dog 
de egenlige princip-spørgsmål ikke bør lades udenfor al be- 
tragtning ved siden af den detaillerede linje- og stavelse-kritik. 
Efter min opfattelse vil det ræsonnement, som ligger bagved 
prof. Steenstrups domme — eller flertallet af dem, thi de 
falder meget ulige — , vel i alt væsenligt kunne gøres gæl- 
dende overfor krøniker og årbøger, men det er uanvendeligt 
ved fortællende digte af den art som vore folkeviser. Jeg har 
for at betegne dette kaldet dem „folkeviser om historiske per- 
soner", ikke „historiske folkeviser", og jeg har søgt vidtløftig 
at godtgøre, at de er fremgåede af en mere eller mindre fri 
poetisk produktion; deres forhold til den historiske virkelighed, 
således som forfatteren godt kan have kendt den, er ikke af 

den umiddelbare art, som kan kræves af et kildeskrift, men 
af en mere sammensat og en finere natur, som det bliver vor 
sag i hvert enkelt tilfælde at efterspore. Da vi således i hele 
vor literære betragtning af disse viser er uenige om et grund- 
forhold, som jeg selvfølgelig skal komme tilbage til, er de be- 
mærkninger, som jeg skal tillade mig her at fremsætte om en 
række, af prof. Steenstrup behandlede viser, af meget for- 
skelligt værd for min egen opfattelse af dem og væsenlig kun 
beregnede på at vise, hvilke vilkårligheder den naive opfattelse 
af et direkte forhold mellem virkelighed og viseindhold med- 
fører, når den som her jævnlig kommer i konflikt med for- 
fatterens meninger om visernes alder og værd, som i virkelig- 
heden er hentede anden steds fra. 

Endnu en anden omstændighed må her tages i betragtning. 
Jeg har, som jeg tror med rette, skelnet mellem viseemnets 
oprindelige udformning og den til os overleverede viseform 1 . 
Denne sidste er som regel overleveret os fra tiden omkring 
år 1600, og kun indre grunde kan yde os nogen garanti for, 
at vi i den har så langt ældre digte; næsten alle er de jo 
skæmmede af senere tilsætninger, forvanskninger og forglem- 
melser. Og ikke blot det; der kan i den overleverede form 
også være omdigtninger af ældre sange, nyere digteres forsøg 
på at behandle samme emne selvstændigt, således som vi jo 
kender det fra den nyere tid. Som håndgribeligt bevis for en 
sådan omdigtning har jeg nævnet de ældste danske viseemners 
vandring til Island; det er ikke selve viserne der vandrer, 
men emnet; den islandske digter reproducerer det selvstændigt, 
efter sin og sit folks smag. Det er derfor ikke nok at det 
eftervises, at en opbevaret viseform er fra en forholdsvis sen 
tid; deraf følger endnu ikke, at ikke dens indhold, den i visen 
nedlagte opfattelse af personer og begivenheder, er langt ældre, 
samtidig, om man vil; vi har i det tilfælde to tidsaldres og 
to digteres samarbejde for os: den første har formet det poe- 

Hidrng, ». 179 ff. (s. I02i. 

tiske stof, den anden har, måske århundreder efter, anvendt 
det i den sang, som blev optegnet, medens den ældre gik i 
glemme. Alle tiders literatur viser os dette til overflod, sagn, 
eventyr, skuespil, viser og heltesange vandrer fra land til land 
og fra tidsalder til tidsalder, under stadig nye former. For at 
tage det nærmest liggende, har vi jo de gamle sagnkredse fra 
fastlandet i nordisk oldtids og middelalders dragt og vore egne 
myter og sagn i eventyrviser, altså lige så store eller større 
spring end der vilde være tale om ved en reproduktion f. e. 
1400 eller 1500 af viser fra 1200. — Heller ikke til denne 
mulighed synes der at være taget hensyn i prof. Steenstrups 
overvejelser; han har kun villet karakterisere den overleverede 
form, uden at befatte sig med det spørgsmål, om det er den 
oprindelige, den til indholdet fuldt svarende, eller ej. 

Visen om Erik Emuns drab (1137) er den, som behandler 
den ældste historiske tildragelse. En undersøgelse af dens 
enkeltheder fører forfatteren til det resultat, at den „på ingen- 
somhelst måde" er samtidig; men den „og dens færøske fælle 
synes i alt fald at bringe den lære, at selv en i sen tid digtet 
historisk folkevise kan indeholde navne og oplysninger, som 
ikke blot ere rigtige, men tillige ukendte eller dog lidet kendte 
fra andre kilder" (s. 214). Det vilde efter denne udtalelse 
have forekommet mig forsigtigt, om det var bleven undersøgt, 
om visens forfatter ikke måtte mistænkes for at have haft et 
ældre forbilled, som havde tildannet emnet, og jeg vilde have 
følt mig bestyrket i en sådan formodning ved den omstæn- 
dighed, at den er genfundet på Færøerne, hvortil ingen vise, 
som behandler tildragelser efter dronning Dagmars død, har 
fundet vej. 

Den næste vise i rækken er den om kongemordet i Ros- 
kilde og den påfølgende kamp i Jylland (1157). Jeg har frem- 
sat den mening, at vi i denne i alt væsenligt har bevaret den 
sang, som af en skjald blev sungen for hæren på selve slag- 
dagen, og hvad prof. Steenstrup anfører herimod har ikke 
kunnet overbevise mig om noget andet. Visen giver i korte 

træk en fortælling om de begivenheder, som gik forud for den 
givne situation, afgørelsen med våbenmagt mellem Valdemar 
og Sven. Knud var den (i Jylland) folkekære konge, hvis 
parti Valdemar nu skulde støtte sig til; søsteren Sofie var 
hans brud; Knuds drabsmænd var Sven og Ditlev; netop disse 
personer danner derfor handlingens midpunkt. I sine enkelte 
træk er visen netop så nær op til kildernes beretning og dog 
så selvstændig, som man med disse ferudsætninger for øje 
kunde vente; en fri digterisk behandling kunde der jo her 
ikke være tale om. Af Saxo véd vi, at Valdemar straks æg- 
tede Sofie for at hun ikke skulde falde i fremmede hænder, 
hvis han havde uheld. Men særlig betegnende forekommer 
slutningsafsnittet at være, hvor der (aldeles selvstændigt) be- 
rettes, at Valdemar og hans mænd drager omkring til stævne 
og ting for at ægge bønderne til at gribe til våben, ligesom der 
fortælles om Skjalmsønnerne efter Knud Lavards drab, — Saxo 
nøjes med at fortælle om Viborg landsting. I denne slutning 
bunder da også omkvædet, der — hvorledes det end er forvan- 
sket — tydeligt indeholder en opfordring til at samles til strid. 
Steenstrups kritik af denne vise bevæger sig imellem de 
to yderpunkter, at det, der gives, er „alt for korrekt", og at 
det er „ubekræftet". Når Sven tilbyder „Nilaus" sin søster, 
„er der heri en urigtighed, idet Sven ikke vides at have haft 
søstre". Men véd vi da, at han ingen havde, siden det er 
en „urigtighed"? Og det hedder videre: „Imidlertid er dog 
denne part af visen, midlet, hvorved Ditlev lokkes til at ud- 
føre gerningen, stadig ubekræftet af historien, selv om den 
måtte være sand" (s. 217 fl.). Så eftervises skildringens 
overensstemmelse med de skrevne kilder m. h. t. mordet i 
Roskilde og der sluttes: „I alt dette findes således intet, som 
særlig kan bringe os til at tænke på en samtidig. Visens for- 
fatter har haft de samme kundskaber som de velbekendte 
kilder, men ikke mere" 1 . Af denne kritik fremgår der da 

1 Af enkeltheder i Steenalrups kritik imod mig skal jeg fremhæve følgende: 
Visen taler om „Esberns svoger", hvad jeg rettede til „Esberns måg"; men dette findes 

med tvingende nødvendighed dette ene, at det overhoved 
ikke kan være sandt, hvad Saxo fortæller om sangeren, der 
foredrog en vise om mordet. Thi hvorledes skulde denne vise 
vel have lydt? Havde han beskrevet begivenheden som den 
var foregået og senere blev fortalt i de skriftlige kilder, så 
var det jo „alt for korrekt", fortalte han andet og mere, så 
var det „ubekræftet". Denne begivenhed kunde først besynges 
efter Saxo og Sven Ågesen, og så var det en dårlig vise! 

For at kunne behandle den nærmest følgende sangkreds 
(dronning Sofie) i en anden sammenhæng springer jeg herefter 
til visen om kong Valdemars fangenskab (1223—26). Om 
denne vise påstår prof. Steenstrup imod mig, at den er af 
meget nyere oprindelse (c. 1500), og hvad han i den hen- 
seende anfører er vistnok fuldt overbevisende; det kommer os 
her til gode, at en sammenligning af så mange viser har givet 
en pålidelig måleslok for en række ydre kendemærker. Her 
opstår dog for mig det spørgsmål, om ikke emnet har været 
tildannet i en tid, som lå begivenheden nær, thi den påstand, 
at sangen stammer fra „en slet historiker og en tarvelig 
rimer", „der finder på at anbringe sin historiske viden tilsat 
med en god del opdigtelse i en vise" (s. 260), forekommer 
mig at være en miskendelse af, hvad der i sig selv er poetisk, 
om det så digtes 1230, 1500 eller et hvilketsomhelst andet 
år, — men om smagssager er det jo vanskeligt at disputere. 
At denne digter har en anden tone end den latinske poet fra 
samtiden, forekommer mig at være en aldeles overflødig be- 
mærkning af prof. Steenstrup, eftersom jo ingen mere ubetinget 



ikke tilstedeligt, fordi måg som o flest eller nærmest betyder svigersøn. Begrebet 
svoger skulde altså slet ikke kunne udtrykkes? „Svigersøn" er jo det principale led 
i alt slægtskab ved giftermål, det retstiftende ; derfor forekommer ordet måg især i 
denne betydning i lovene; men det omfatter jo alle svigersønnens frænder. St. for* 
kaster det imidlertid her for at sætte Snare i staden og således berøve visen en origi- 
nal efterretning. — Sønne (Sune) forandrer han til Tenne, hvorved et andet originalt 
træk udslettes. — Det benægtes, at Valdemar 1157 kunde kaldes „af hellig rod - , 
skønt han i farvning med Sven, hans nuværende modstander, 11 år tilforn havde taget 
Knud Lavard op af graven som en helgen ; hvor var det muligt, at man i en æggende- 
sang imod Sven kunde undgå at minde derom? 

end han måtte fordømme enhver dansk vise, som faldt ind i 
denne tone og vilde give sig ud for folkevise. Mig forekommer 
det, at der i digterens skildring af kongens længsel efter 
hjemmet, sønnernes anstrængelser for at samle løsesummen 1 , 
og selve hjemfarten, da kongen fra fremmerstavn stirrer ud 
imod Danmarks strande, indtil „hans øjne runde i tåre", er 
nedlagt en poetisk opfattelse, som ingen „slet historiker og 
tarvelig rimer" så let finder på. 

Viserne om kong Valdemars dronninger, Dagmar og Ben- 
gerd, lider en meget ulige behandling, uden at der, som det 
synes, anføres egenlige grunde derfor. Forfatteren finder skil- 
dringen af Dagmar som den blide elskelige dronning bekræftet 
af historiske træk, men det nævnes ikke, at visen lader hende 
blive givet bort af sin fader (der havde forskudt hustru og 
børn), eller at hun døde i barselseng med en dreng, som i 
virkeligheden var født af en anden moder, ligesom hun efter 
sin død kaldes til live igen af sin husbond. Hvad derimod 
Bengerd angår, vil forf. ikke lade det gælde, at hun har været 
forhadt og at man har anset hende for ond og hård, skønt 
det ene synes afhjemlet lige så godt som det andet. Hendes 
folkelige navn (Ben-Gerd og Brigin-Hild) indeholder en for- 
dømmelse, ligesom Dag-Mar en lovprisning, og den omstæn- 
dighed, at hendes hoved i graven var vristet ud af sit rette 
leje, medens en sten var lagt i steden, tyder ikke på venlige 
tanker hos dem, der havde graven under deres tilsyn. Hvor- 
ledes endelig det, at skildringen af Bengerd er et poetisk mod- 
stykke til Dagmar, kan tyde på, at de er fra en forskellig tid, 
er ikke let at se; det modsatte forekommer at ligge nok 
så nær. 

Prof. Steenstrups vilkårlighed i at vælge og vrage de 
historiske viser træder dog især klart for dagen, når man 



1 Sml. et brev fra 1220, der viser at grevinde Johanne af Flandern har op- 
kravet et gavested til indlosning af grev Ferdinand (auxilium in redemptionem karis« 
siroi domioi et mariti mei F. Fl. et U. comitts). WarnkOnig, Flandrische Staats- u. 
Rechtsgesch. III. 2. Abth. s. 29. 

sammenligner hans behandling af viserne om dronning Sofie 
og dem om marsk Stig; hvad der fortælles om den onde dron- 
ning i det 12. århundrede, henvises efter et rigoristisk forhør 
til fablernes verden, hvad der synges om den navnkundige 
marsk mødes med undskyldende overbærenhed, — en dom- 
fældelse her vilde da også have været alt for dristig. 

Jeg har til sin tid søgt udførlig at eftervise de historiske 
træk, som danner grundlaget for viserne om Tovelille og liden 
Kirsten, og skal ikke her komme tilbage til dem, siden prof. 
Steenstrup ikke indlader sig på en samlet imødegåelse; jeg 
skal indskrænke mig til at vise, på hvor løs en grund hans 
kritik af visernes karakterskildring hviler. 

Hvad handlingen i de to visekredse angår, mener han, 
at en slig „merovingisk grusomhed" ikke hører hjemme hos 
os (s. 236). Der siges dog om kong Valdemar midt i en 
varm lovtale over alle hans store og gode egenskaber, at han 
var „grusom mod sine egne, mere end ret var". St. gør med 
rette gældende, at der herved ikke skal tænkes på hans slægt; 
thi „sui u bruges om kongens mænd, hans følge og hans hær. 
Men deri ligger da tillige, at det anførte udsagn ikke kan hen- 
føres til den imod hans fjender 1157 øvede grusomhed, ej 
heller til den hårdhed han øvede mod de skånske bønder og 
som Saxo omtaler i al spagfærdighed; thi hverken overvundne 
fjender eller bønder var „sui u . Kongen må også have vist 
en utilbørlig grumhed mod sine folk, og til dem hørte bl. a. 
Buris og Magnus, der, så vidt man kan skønne uden lov og 
dom, blev satte på Søborg; hvorledes man dér blev behandlet, 
véd vi af senere tilfælde. Det er jo bekendt nok, at man den- 
gang og længe efter var fortrolig med de største råbeder, hvor 
det gjaldt at straffe en afvæbnet fjende, og når Valdemar midt 
i en lovtale stemples som grusom, kan det ikke bortforklares. 
Det skal heller ikke skjules, at han havde vist sig troløs som 
han var grusom, thi ved løfter om gods og et godt giftermål 
lod han sig lokke til at forråde sin konge og nære frænde, 
det samme som Buris og Magnus senere anklagedes og, for- 

udsat at de var overbeviste om det, med rette straffedes for. 
At Saxo, der søgte beskyttelse for sig og sit værk hos Valde- 
mars og Sofies sønner, ikke fortæller om skyggesiderne i deres 
liv, kan vel ikke undre nogen; des mere har det at sige, når 
han, som jeg har gjort opmærksom på, anden steds i sin hi- 
storie roser en dronning, fordi hun var blid og kærlig mod sin 
ægtefælles friller. 

Men det drejer sig jo ikke om at konstatere, at visernes 
fortælling er bogstavelig sandhed, at Tove er bleven dræbt i 
badstuen og Kirsten under kongens svøbe; spørgsmålet er, om 
digteren har haft ret i at tiltro kong Valdemar og dronning 
Sofie et sind, der kunde føre til slige handlinger, og der er 
sa vidt mig bekendt intet overleveret, som kunde tale derimod, 
adskilligt som taler derfor, — helt bortset fra visernes eget 
vidnesbyrd. 

Viserne om dronning Sofies grumhed forkastes altså; hvad 
ondt der siges om hende stemples som lige så uhistorisk, som 
hvad der siges om Bengerd. Men fra hvilken tid er da disse 
viser? Derom siger forfatteren intet. Er det da ikke mærke- 
ligt, at vi genfinder dem på Island, som ikke har modtaget 
en eneste vise fra Danmark, hvis handling ligger efter 1200, 
og at de møder *>s her ikke i oversættelser, men i en selv- 
stændig bearbejdelse ud fra selvsamme poetiske grundemne? 
Dette fortjener dog en forklaring; men kan der gives nogen 
anden og bedre end den gamle, at indvandringen af fremmede 
emner til Island er ophørt samtidig med, at den egenlige 
sagadigtning tog sit opsving, og at disse emner derfor må 
være ældre? 

Overfor viserne om dronning Sofie kan stilles den række, 
som saraler sig om marsken Stig Andersen. 

Det er så sin egen sag at udelukke hele marsk Stig 
kredsen fra de historiske viser, og forfatteren har ej heller 
haft mod til det, skønt de kun kan reddes ved en skrigende 
inkonsekvens. „Resultatet af disse (undersøgelser) 14 , hedder 
det (s. 288), „må fastslås således, at viserne vel ikke give 

A. D. Jørgensen: Afhandl. I. 28 

den historiske virkelighed, roen dog heller ikke afvige længere 
fra den, end at vi godt kunne tænke os dem digtede i de 
nærmeste åringer efter mordet. At marsken stilles i forgrunden, 
stemmer fuldkomment med de virkelige forhold og samtidens 
tro. — Men digterne af disse viser have tillige grebet rygtet 
om, at forhold i marsk Stigs familie skulde have givet anled- 
ning til mordet, og her have de da udmalet sig situationen 
med digterisk frihed. At flyvende motiver fra andre tradi- 
tioner iøvrigt ere blevne benyttede, er vel utvivlsomt." 

Med den målestok for øje, som er bleven anlagt på de 
ældre viser, er dette overordenlig liberalt, thi visernes anmod- 
ninger til at lægge bånd på vor virkelighedssans og vor hi- 
storiske viden er meget store. Det kan endda gå med sangen: 
„Nu stander landen i våde", skønt det er hårdt nok at tænke 
sig drabsmændene drage ligesom i flok og følge til Ribe, Jyl- 
lands største by, for at lade sig sy de munkedragter, der skal 
skjule deres forbrydelse; men overalt hvor Stig bliver hoved- 
personen, glipper ethvert forsøg på at fastholde historien. 
Denne meddeler os, at ni adelsmænd blev dømte fredløse som 
delagtige i kongemordet, visen kender kun den ene; historien 
fortæller om politisk misfornøjelse, visen kender kun ét motiv, 
den forførte hustru. Denne modsætning, mener prof. Steen- 
strup, lader sig dog meget vel overvinde; kun på ét punkt 
går det noget trangt: „Det må indrømmes", hedder det (s. 
276), „at traditionen i én henseende gør marsken uret; han 
var måske ikke selv tilstede i Finnerup." — „I én henseende !* 
Visen står, som vi vil få at se, aldeles parallel med den om 
Nils Ebbesen; ligesom i denne er helten (helt uhistorisk) gjort 
til eneste fører for drabsmændene; man tænke sig nu den 
mulighed, at en historisk kritik kom til det resultat, at visen 
om N. E. var samtidig og pålidelig historie, kun at det måtte 
„indrømmes", at traditionen „i én henseende" gjorde ham 
uret: han havde måske slet ikke selv været med i Randers! 

Vi har da en historisk kritik af vore folkeviser, som i 
samme åndedræt og med samme sikkerhed, polemisk vendt 

mod enhver afvigende mening, i visen fra 1157 finder „en 
urigtighed u deri, at der tillægges Sven en søster, som ikke er 
historisk bekendt, og finder et eller andet „stadig ubekræftet 
af historien, selv om det måtte være sandt 1 *, — roedens visen 
om marsk Stig erklæres for samtidig, skønt den lader fru 
Ingeborg være handlingens drivfjeder og på trods af al historie 
lader marsken med sine folk udføre drabet og forkynde det på 
Skanderborg. Fremdeles en kritik, der finder viserne om Dagmar 
historiske, skønt de lader hende dø i barselseng, hvad der 
mildest talt er „ubekræftet af historien", og hendes sjæl blive 
kaldt tilbage til legemet, medens visen om Bengerd, der giver 
et levende billed af hendes onde og hårde sind og lader dette, 
ligesom Dagmars fromme hjerte, få sin fortjente løn, forkastes 
som uægte. Endelig en kritik, som forkaster visen om dron- 
ning Sofies onde vilje til sin mands elskerinde og søster, 
medens visen om Nils Ebbesen, der så grovelig forsynder sig 
mod historien og tilmed mangler omkvæd (den betingelse, 
uden hvilken ellers ingen historisk vise undgår sin dødsdom), 
gøres til et formeligt sandhedsvidne imod de skriftlige kilder. 
Og alle disse domme fældes stykkevis, på grundlag af for- 
melle ejendommeligheder, fortrin eller mangler, ved de opbe- 
varede håndskrifter 1 , og på et personligt skøn om væsenligt 
og uvæsenligt, der synes at være så vilkårligt som vel muligt. 

Det er min overbevisning, at man ikke vil kunne komme 
til en tilfredsstillende fortolkning af disse folkeviser, uden 
først at klare det grundspørgsmål, som jeg for 20 år siden 
fremdrog til drøftelse overfor Svend Grundtvigs bestræbelse 
for overalt at hævde visernes troværdighed i rent udvortes 
forstand. I alle tilfælde bliver det nødvendigt her at komme 
tilbage til, hvad jeg dengang fremsatte, for at få det rette ud- 
gangspunkt for undersøgelsen af Nils Ebbesens-visen. 

I afhandlingen om „middelalderens folkeviser om histo- 



1 [Senere Tilføjelse:] Dette er inrer at fremhæve I virkeligheden er disses 
former ubrugelige til den kritik, kun emnet (det væsenlige i fortællingen og opfattel- 
sen) tåler al underkastes en virkelig kritik. 

28* 



436 DE HISTORISKE FOLKEVISER OG NILS EBBESEN. 

riske personer" henviste jeg først til hvad alt Anders Vedel 
udtaler: „Og hvis (hvilke) som kaldes historiske digt, de ere 
fast stykket historier, som ikke ere fuldkommeligen beskrevne 
med alle omstående, som det sig burde. Thi poeten tager 
ikkun af den hele historie det besynderligste, som hanneni 
v ilder (behager) og tjener til sit forsæt. Dette danner han 
efter sin poetiske art og frihed og lader så hver dømme derom 
og tage deraf hvad hannem lyster." Ligeså siger N. M. Pe- 
tersen, efter at have omtalt rimkrøniken: — „eller den (visen) 
er digtet efter en vis historisk begivenhed, og hensigten er 
ikke egenlig at fremstille denne, men at benytte den til poe- 
tisk brug, så at begivenheden ikke er hensigt, men middel, 
hvilket er den egenlige sande kæmpevise." — Disse alminde- 
lige udtalelser søgte jeg nærmere at præcisere og begrænse. 
Jeg kom da til det resultat, at den historiske folkevise i sin 
egen lige blomstringstid i emnernes behandling stod jævnsides 
med den omtrent samtidige islandske sagali teratur, som en 
historisk digtning, bunden til det givne stof, men dog fri i 
sin benyttelse af det, i visen selvfølgelig langt friere end i 
den prosaiske fortælling, selv hvor denne behandler et fjernere 
liggende stof. 

Visedigterens frihed, mente jeg, er en potensering af 
sagnets. „Har det ideelle element i begivenheden fået over- 
hånd (i overleveringen)", hedder det (s. 169), „da vil det 
efterhånden stræbe at skaffe sig et fyldigere og simplere ud- 
tryk, end det i virkeligheden fra først af havde fået: det uved- 
kommende glemmes eller stilles i skygge, det „betegnende" 
udfolder sig, det vinder i klarhed og tiltager i omfang, enkelt- 
hederne skifter udseende og plads, og umærkeligt bliver hel- 
heden en anden. Er denne udvikling ubevidst og ligesom 
umærkelig for traditionens bærere, da står vi foran sagnet: 
er den forsætlig og udsprungen af den enkeltes bevidste vilje, 
da har vi digtningen ..." „. . . Folket digter langsomt 
og ubevidst, som havet afsætter land: de faste former afslibes, 
de tilfældige mangler udfyldes, den golde grund begynder at 

fode urter og blomster. Den enkelte derimod skaber bevidst, 
pludseligt, som de plutoniske kræfter: historiens faste skorpe 
brydes igennem, og der dannes himmelhøje bjerge dér, hvor 
der før var uanselige banker." Og om forskellen mellem de 
niere fuldendte sanggrupper og de mindre stort anlagte enkelte 
viser hedder det længere fremme: „Den rigtige opfattelse af 
de forskellige viser om historiske personer er derfor vistnok 
den, at det, de mest fuldendte nåede, tillige var det, som 
foresvævede dem alle, bevidst eller ubevidst." 

Ved behandlingen af Toveviserne er jieg kommen nærmere 
ind på dette. Efter en udvikling af den danske og islandske 
vises fælles indhold hedder det: „Dette er da viseemnets tanke- 
gang; spørgsmålet er nu, om den er historisk eller ikke . . . 
Dette spørgsmål må, for at kunne besvares fyldestgørende, 
deles i to: er den historiske situation og de handlende per- 
soners karakter og forhold sand; og hvis dette er tilfældet, er 
da den ydre krisis i dette forhold historisk? Eller har om- 
vendt denne begivenhed fundet sted, men i en anden sammen- 
hæng og ifølge andre grunde?" Efter en længere udvikling af 
den formentlige sandhed i visens opfattelse af Valdemars 
karakter fortsættes derpå: „Der synes således at være aldeles 
overvejende grunde til at antage Tovevisens karakterskildring 
og dens hele givne situation for historisk sand. Heraf følger 
imidlertid ingenlunde, at også dens handling er historisk, at 
dette forhold også førte til denne krisis .... Digteren til- 
tager sig den ret at lade skæbnen udvikle sig efter hans ret- 
færdighedsfølelse, eller efter den tankegang, han har fundet 
eller lagt i emnet; der kunde ingen vanskeligheder opstå heraf 
på en tid, da alle kendte de virkelige forhold og ikke søgte 
historisk oplysning men poetisk opløftelse i sangen." — Hertil 
slutter sig endelig, hvad der alt forhen er berørt om mulig- 
heden af, at det i samtiden skabte viseemne kan være optaget 
længe efter til fornyet behandling, så den overleverede form 
er ny, medens fortællingen er gammel: hånden er Esavs, men 
røsten Jakobs. — Det forekommer mig stadig, at en drøftelse 

af disse spørgsmål vilde have været på sin plads i en ny 
værdsættelse af de enkelte historiske viser, og at det vilde 
have været nok så væsenligt at gå ind på dem som at kriti- 
sere en række enkeltheder i mine studier; står nemlig min 
opfattelse sin prøve, da betyder jo denne kritik lidet eller 
intet; kan den derimod kuldkastes, da er det unødvendigt at 
forfølge alle dens enkelte udslag. 



Jeg skulde dog næppe være kommen tilbage til et ung- 
domsarbejde som mine forlængst afsluttede studier over de 
historiske folkeviser, men rolig have overladt dtm som så 
meget andet til den skæbne, man vil unde dem i Iiteraturen, 
hvis ikke hensynet til min opfattelse af Nils Ebbesen havde 
været. De polemiske sidehug af prof. Steenstrup er jeg så 
vant til og har jeg i så mange år fundet mig i, at de heller 
næppe nu vilde have givet mig pennen i hånd; men Nils 
Ebbesens historie har for mig en så stor interesse, ligesom 
den atter for nylig er bleven fremstillet af mig (i Biografisk 
leksikon) og derefter gjort til genstand for angreb fra anden 
side, at en klaring af de herhen hørende spørgsmål måtte 
forekomme mig at være i høj grad ønskelig. Det foregående 
er kun en nødvendig indledning hertil. 

Prof. Steenstrup .siger om Nils Ebbesens-visen (s. 297): 
„Den giver en skildring af begivenheden i Randers den 1. 
April 1340, der ikke blot levende tiltaler vor nationale følelse, 
men som virker ved en indre sandsynligheds magt og en 
mærkelig talende anskuelighed, hvorhos den, hvad der er vitter- 
ligt for alle, ikke har nogen kilde imod sig, der kunde bestemt 
bestride dens rigtighed. 14 

Efter hvad forhen er anført, ses det jo let, at der her 
■anlægges en helt anden målestok end den, der bruges ved 
forskellige af de ældre viser; der tillægges digtets „indre sand- 
synlighed" en selvstændig betydning, og den omstændighed, 

at ingen kilde (formentlig) „bestemt bestrider dens rigtighed 44 , 
tages med i beregning til fordel for dens troværdighed. Det 
forekommer mig, at forfatteren efter det på marsk Stig-visen 
anvendte synspunkt ikke er berettiget til at tillægge dette 
sidste nogen betydning, thi dette samtidige digt har jo et 
hovedpunkt, som „ bestemt bestrides 44 af kilderne, skønt det 
har en „indre sandsynlighed 44 , hvis magt er nok så stor som 
det andets. På den anden side er det lige så vist, at det 
. ikke er nok at eftervise, at de i visen nævnte mænd er histo- 
riske personer; thi det viser jo kun, at digteren har kendt 
disse navne, om man vil, har levet samtidig med dem, men 
aldeles intet om, hvorvidt han har haft til hensigt at meddele 
os den viden om deres forhold og handlinger, han selv har 
haft. For at få rede på de herhen hørende spørgsmål må vi 
se lidt nærmere på selve den overleverede vise. 

Hvad der da først må være os påfaldende er den mangel- 
fulde form, hvori den er overleveret os. Først dette, at den 
intet omkvæd har. Intet under, at prof. Steenstrup helt for- 
bigår dette i sin udvikling af dens fremragende egenskaber, 
men kun i forbigående nævner det ved omtalen af omkvædet 
(s. 111). „Fælles for alle omkvæd er", hedder det (s. 79), 
„at de anslå stemningen. 44 Var der et sådant omkvæd om 
denne vise, hvorledes kunde det da gå tabt? Følte man ingen 
trang til at fastholde stemningen i en vise, der besynger en 
så enestående bedrift? Det hedder jo videre (s. 88): „Det må 
ganske sikkert hævdes som en hovedsætning, at en folkevise 
altid har omkvæd, og at enhver vise, som ikke har noget 
sådant, enten har i tidens løb sat det over styr eller også 
aldeles ikke er en ægte folkevise. 44 Forf. har derefter gennem- 
gået en række viser uden omkvæd og eftervist, at for deres 
vedkommende er det sidste tilfældet, de er ingen ægte folke- 
viser; det vilde for vurderingen af N. E. -visen have været 
heldigt, om også kontraprøven var bleven gjort, og det var 
bleven eftervist for enkelte eller i det mindste en enkelt af 
„de få andre 44 , at de skønt uden omkvæd dog er ægte folke- 

viser. Det bliver altid en højst betænkelig sag for denne vise, 
at den i ingen af sine bevarede 5 h&ndskriftformer (i 9 hånd- 
skrifter) lige så lidt som i den overlevering, Vedel har kunnet 
opspore, har noget omkvæd. Har den aldrig haft noget — og 
dette synes unægtelig at ligge nærmest — , eller har den r sat 
det over styr"? „Her er nu tvende kår, og intet af dem er 
godt. 44 

Dette skal jeg dog overlade andre at bedømme i en større 
sammenhæng og straks gå over til at omtale en anden mis- 
lighed, den nemlig, at visen er overleveret os i flere forskel- 
lige former. Allerede i min tidligere afhandling har jeg efter- 
vist dette, uden at det er blevet optaget til drøftelse af prof. 
Steenstrup; jeg skal dog nu gå nærmere ind på dette spørgs- 
mål, efterat jeg er vendt tilbage til undersøgelsen af det som 
væsenlig nyt. 

Der haves da først to hovedformer af visen, af hvilke den 
ene kan betegnes som den almindelig gængse og kendte, den, 
Vedel har ladet trykke, og som desuden findes i de hos S. 
Grundtvig aftrykte håndskrifter A, C og D; den anden (S. 
Grundtvig B) har jeg antaget for oprindieligere, fordi den både 
i sit hele anlæg og i de fleste enkeltheder formentlig er både 
bedre bevaret, mere helstøbt og poetisk gennemskuelig (trykt 
i mine „Bidrag 44 , s. 278). Vi skal nu se noget nærmere på 
dette forhold. Fælles for alle de overleverede former er den 
første halvdel (A 1-37, B 1 — 33): efter den korte indledning 
en samtale mellem greven og N. E. ved Randers strand, der- 
på en samtale mellem denne og hans hustru i hjemmet, hendes 
råd at dræbe greven og at skjule sit farlige ridt ved at lade 
hesteskoene vende. Derefter har B, i hvilken dette første parti 
er ulige bedst bevaret, følgende fremstilling, der dog afbrydes 
af forskellige indskud: 

34. Det var Nilavs Ebbesen, 
han taler til svende sine: 
„Hvilke ville mig følge, 
og hvilke ville nu fly? 

35. Hvilke ville mig følge, 
de række mig hånd på ny, 
hvo som orlov have vil, 
han sige mig det ret nu (så fri?). u 

36. Op da stode de dannesvende, 
de svared' deres herre frit: 
„Vi ville nu med eder ride 
og vove vort unge liv. u 

37. Så rede de i fruerlund, 
der bunde de deres heste, 
så ginge de i gården ind, 
greve Gert så vilde de gæste. 

41. Det var Ni lavs Ebbesen, 

han klapped* på døren med skind: 
„Stander op, greve Gert, 
og lader mig til eder ind!" 

Derefter følger så en samtale, i hvilken Nils, der fore- 
giver at være et bud fra grevens søn, bringer glædelige efter- 
retninger, bl. a. at han selv er bleven hængt; dette gør greven 
uforsigtig: 

46. De lukte op den greves dør, 
at buddet skulde indgå, 
da var det Ni lavs Ebbesen, 
han monne til sengen gå. 

Greven giver nu gode ord og taler om forlig, men han 
bliver dræbt „over sengestokken u , o: sengens fjæl ud imod 
stuen. Slutningen er i håndskriftet forvansket; svarende til, 
at hestene bindes i fruerlund, har der utvivlsomt været et vers 
som A 67: n N. E. tren til sin hest" o. s. v., ligesom verset 
om kærlingen med de to brød da kan have endt sangen 1 . 

Som det vil ses, er denne form af visen aldeles uhistorisk 
i sit anlæg, men den har den fordel virkelig at være en helhed 



1 Sml. Steenstrup, a. 307 fl. — Versene om haus landflygtighed strider vistnok 
mod udtalelserne om dette vilkår overfor greven og hans hustru. 

med „en indre sandsynligheds magt": listen at vende heste- 
skoene svarer til, at man er på færde om natten og at helten 
lokker greven til at lade den faste dør åbne, og således også 
til de ord, greven bruger om sin modstander: 

8 (Vedel 11). „Nils Ebbesen, du er en listig mand, 
dertil er du from, 
hvor du kan ikke overkomme, 
der rider du lang vej om." 

Men ved siden af denne fremstilling er der vers, som 
tyder på en anden, der gik i stik modsat retning. Tiltalen 
til svendene er her ikke den jævne stilfærdige opfordring til 
at træffe sit valg og gå til et alvorsfuldt eventyr, men et 
stærkt opråb: 

A 38. „I æde og drikke, I dannesvende, 
I gøre eder fuld glade! 
først denne nat forgangen er, 
da fange vi dagen i stad. 

89. Dagen kommer ej, før solen skin, 
så få vi tidende ny, 
så vil jeg på mine svende se, 
hvilken fra sin herre vil fly." 

40 _. B 36. 

Overfaldet skildres således: 

51. Greven ud af vinduet så, 
han så de blanke spjude: 

„Så usel jeg til Danmark kom, 
Nils Ebbesen holder der ude! tf 

52. De stødte på døren med skjold og spjud, 
de nagler ginge alle i stykke: 

„Est du herinde, grev Gert, 
vi ville dig en skåle tildrikke ! u 

Her er helten altså til hest, og det er højlys dag; han 
kommer med en overvældende magt; straks greven ser ham. 

er det ham klart, at spillet er tabt. Der er ikke tale om 
nogen list, Nils Ebbesen spørger truende: „er du herinde?" 
— greven er ikke i sengen, men ved vinduet, og digteren 
lægger vægt på at få slået fast, at det er en dagens dåd 1 . 

Disse to fremstillinger skulde synes absolut uforenelige, i 
alle tilfælde er det sikkert, at de ikke kan have haft hjemme 
i samme oprindelige digtning. Alligevel er de splidsede sammen 
i alle visens opskrifter på den ene (B) nær; optagelsen af det 
nye har ikke hindret bibeholdelsen af det ældre. 

Men alt i opskrift B findes der partier, som gør brud på 
helheden og ikke kan have været oprindelige i denne for- 
bindelse. Mellem de ovenfor anførte vers 37 og 41 er ind- 
skudt den bekendte fortælling om svenden Trøst, der tager 
orlov, da de kommer til Randers bro, men dog tjener sin 
herre bedst „samme dag før aften"; alene dette sidste viser, 
at den hører hjemme i en sang, der henlagde drabet til dagen, 
og hele fortællingen er uforenelig med grevens ophold på „en 
gård". Hertil svarer atter et slutnings parti om broens tilintet- 
gørelse efter drabet. Endvidere findes også her fortællingen 
om Ove Hase, der blev dræbt på Randers gade eller bro. 
Denne kamp, der skildres i miserable vers, falder usigelig mat 
efter grevens drab og kan sikkert ikke skyldes den oprindelige 
digter, som aldrig vilde have skæmmet sin fremstilling af en 
helstøbt bedrift med en sådan efterslæts-begivenhed a . 

I et andet håndskrift findes endelig begyndelsen af en 
iøvrigt tabt episode om Nils Ebbesens ridt til Bygholm, til 
samtale med Knud Ebbesen, straks efter hans hustrus gode 
råd; desværre afbrydes håndskriftet netop på dette sted (E 25). 



1 A 44, i omtalen af svend Trøst, siges: „den eamnxe dag fer aften kom u . 
64: .greven blev om dagen dagen og ikke om natten med Mie". D2J: „først denne 
nat forgangen er, så vil JV. E. ride". Verset om r låret bræged'" osv. A har tanke- 
løst beholdt verset om halshuggelsen „over sengestok 4 * (67), medens C og D undgår 
det. Når der iøvrigt i diss«* håndskrifter er iale om sengen, spiller den samme rolle 
som vor tids sofa: D 38: „vi sætte os ueder på en seng 1 * o. s. v.; sml. D 5 og 39; C 46; 
A 5a - At N. E. er til hest, ses ikke blot af A 51, men også af C 40: „N. E. selv til 
deren red". 

* I min ældre afhandling havde jeg helt fjernet denne episode. 

Der kunde vistnok rejses tvivl om, hvorvidt dagversene 
og disse indskud tilhører en selvstændig gammel vise, eller 
om de senere er tildigtede for at lempe på en alt for uhistorisk 
fremstilling. Der kan anføres adskilligt for hver af disse op- 
fattelser. Vedels eksempel viser tilstrækkeligt, at man tillod 
sig senere forbedringer i retning af den historiske overlevering 
eller en bestemt tendens, og ingen vil kunne benægte, at det 
samme alt kan have fundet sted 100 år tidligere; på den 
anden side viser dobbeltheden i den samtidige fremstilling af 
drabet i Finnerup, at der også måtte kunne tænkes på noget 
lignende her. Når der imidlertid henses til den omstændighed, 
at visens første halvdel svarer nøje til grundlaget for formen 
B (natten og listen), ligger det dog nærmere at antage, at 
den gamle vise er kommen under behandling af en yngre 
slægt, som ikke vilde se Nils Ebbesen fremstillet som en mand, 
der sejrede ved sin list, men som den, der gik lige til målet 
og brød sig sin vej uden tanke om egen sikkerhed. Den 
historiske kundskab gik jo tildels i samme retning, og den 
havde desuden fortællingerne om Ove Hase og Randers bro. 
— Men hvorledes vi end vil opfatte sagen, bliver det vist, at 
den foreliggende form, således som Vedel og de med ham be- 
slægtede håndskrifter har den, er en sammenblanding af to 
grundforskellige fremstillinger, som det ikke er lykkedes at 
forsone, men som i virkeligheden på den mest forstyrrende 
måde bryder handlingens enhed. Vi skal nu i det enkelte se, 
hvorledes fortællingen skrider frem i denne traditionelle vise- 
form, foreløbig uden hensyn til de historiske kilders beret- 
ninger. 

Dobbeltheden begynder, som foran påvist, med opfordringen 
til svendene til at erklære sig: her har ingen af de opbevarede 
viseformer forsøgt nogen mægling, B står ene overfor alle de 
andre. Men straks efter begynder sammenblandingen. Skønt 
A senere lader N. E. „ holde u foran grevens dør, har den dog 
ikke villet bortkaste verset om, at hestene bindes i fruerlund; 
men hvad der gav god mening, når talen var om et overfald 

på en gård, i hvis fruerlund hestene lades tilbage, bliver 
meningsløst, når man skal tænke på et ridt til Randers ved 
hej lys dag. Hvad der har forført, sikkert ikke den første om- 
digter, men senere kompilatorer til at beholde dette vers, var 
rimeligvis den omstændighed, at der syd for Randers bro lå 
en herregård Fruerlund, så man kunde tro at finde en histo- 
risk tilknytning her. Men det er unægtelig en barok situa- 
tion, at en flok ryttere om dagen kommer til en gård, med 
bagvendte hestesko for at skjule deres færd, og så sætter 
deres heste ind, før de drager over Randers bro. Hvilken 
opsigt måtte de ikke vække overalt, hvor de kom frem, uden 
hensigt og til den største fare for dem selv. Og så skulde 
endda Nils Ebbesen bagefter komme ridende til grevens dør! 1 

Nu .kommer optrinet ved Randers bro; Nils gentager sin 
opfordring til at tage orlov, og svend Trøst — (navnet dannet 
som „broder Rus" o. 1.) — forlader ham for inden aften at 
tjene ham allerbedst. 

Her viser der sig nu en dobbelt form for ordningen af 
det følgende vanskelige parti. A (og Vedel) tager ganske 
naivt først fortællingen om listen: „det var N. E. han klapper 
på døren med skind", og hele samtalen mellem greven i 
sengen og helten udenfor døren 2 , for derefter pludselig at lade 
greven se ud af vinduet og Nils holde til hest udenfor, hvor- 
efter så døren brydes og samtalen genoptages med det tragiske 
udfald. 



1 At den digter, som fort* tog visens omdannelse, ikke tænkte på at medtage 
\erset om fraerlond, ses alt af scenen ved Randers bro. Da N. E. her opfordrer til 
at tage orlov, begærer svend Trøst „dertil saddel og hest". Dette falder i alle til- 
fælde langt naturligere, når det siges af en rytter, end hvis der var tale om ut rå 
tilladelse til at gå tilbage for at få en hest udleveret hos dem, der havde tilsyn med 
dem. N. E.8 gentagne spørgsmål, om de vilde med, måtte jo (historisk) fornuftigvis 
være rettet til dem, da de forlod deres heste; den digter, som henlagde det til broen, 
havde ingen beretning om fruerlund. 

8 A har her bevaret et oprindeligt vers, der er tabt i B: 
47. n Est du hertug Henriks bud, 
du lad dig ikke forlunge: 
du mød mig imorgen i broderkloster 
imellem messe og ottesange." 

Opskriften D har derimod ikke slået sig til ro med denne 
rent udvortes sammenblanding af uforligelige elementer; den 
har udskilt den (mislykkede) list som en helhed for sig og 
overført den til en anden „smådreng", der ligesom svend 
Trøst tager orlov ved broen og ridderen uafvidende iler forud 
til grevens sovehus for at bane vej for sin herre. Først da 
han ingen veje kommer, bryder Nils, der imidlertid er kommen 
til stede, ind igennem døren. Derved er der virkelig opnået 
en ny helhed, uden at noget af det oprindelige er gået helt 
tabt; men forsøget er dog næppe ret heldigt. — Karakteristisk 
er det, at N. F. S. Grundtvig har haft den umiddelbare følelse 
af, at den mislykkede list ikke var i visens ånd og helten 
værdig, hvorfor han har udeladt de pågældende vers i sin 
udgave 1 . 

Men står det således med visens indre sammenhæng og 
harmoni, så bliver det dog værre, når vi betragter den i for- 
hold til de pålidelige historiske efterretninger om overfaldet i 
Randers. 

Allerede den første halvdel af visen, der intet lader til- 
bage at ønske i poetisk henseende, må vække historiske be- 
tænkeligheder. Vi véd, at greven i Randers faldt i en hård 
sygdom, så han endog var opgiven; han kom sig dog igen. 
men var endnu sengeliggende, da overfaldet skete. Dette 
stemmer ikke ret vel med samtalen ved Randers strand og 
det straks efter, samme nat eller den følgende dag, udførte 
overfald. Og denne umiddelbare sammenhæng er her ikke 
tilfældig; thi kun dét, at hævnen følger umiddelbart på for- 
nærmelsen og undsigelsen, kan poetisk og historisk motivere, 
at Nils henvender sig til sine huskarle, således som flokken 
netop er sammensat i det øjeblik; nogle dages betænkningstid 
vilde jo medføre en anden fremgangsmåde, et valg af deltagere 
og en vragen indenfor den tilfældige flok. Jeg ser her helt 

1 Dttusku kæmpeviser (1847) 9. 66. 

bort fra de historiske kilders efter min mening bestemt af- 
vigende opgivelse 1 . 

Dernæst foregår toget til Randers om dagen, i fuldt op- 
tog, hvad der jo forrykker hele handlingens karakter. Så er 
der den forunderlige list at vende hesteskoene, der er menings- 
løs, både fordi hestene ikke medtages til gerningsstedet, og 
fordi en sådan forholdsregel om dagen måtte henlede folks 
opmærksomhed på denne ryttertrop som en flok dårer eller 
forbrydere. 

Forholdet med Randers bro er i realistisk belysning simpelt- 
hen en umulighed. Nils Ebbesen kan ikke være uvidende om, 
at tilbagetoget over denne bro er hans eneste chance for at 
slippe godt fra dette foretagende, og det kan ikke være en 
enkelt drengs påfund, ligesom det ikke kan være hans værk, 
at broen kastes i vandet. Denne fremstilling er kun mulig, 
fordi visen slet ikke kommer ind på den historiske situation 
i Randers, men holder denne i tåget ubestemthed. Nils 
Ebbesen træffer greven i et ubevogtet hus; han har tid nok 
til først at forsøge en list og, da den mislykkes, at bryde 
ind til sin fjende, der føler sig afmægtig overfor ham. Der 
forhandles nu om, at han skal nøjes med at betragte greven 
som sin fange og altså føre ham bort med sig ud af byen 
o. s. v. Når vi nu véd, at Gert dengang havde en hær på 
4000 mand omkring sig*, og at Nils møder med 47 mand 
midt inde i fjendens lejr; at greven kaldte folk til sig ud af 
vinduet, skønt det var den vanskeligste tid af døgnet, lige 
før daggry, — så er den frejdighed, hvormed digteren tilmed 
henlægger en sådan scene til midt om dagen, i sandhed impo- 
nerende. At han så endda lader heltene trække sig tilbage 

1 Herom i det følgende. Hvad notisen i den såkaldte Sjællandske krønike (Ser. 
r. D. VI 524) angår: quem |N E.) ipse (comes) prius diffidaverat (at greven forud for 
drabet havde undsagt Nils), da tror jeg ikke, at man tør tilhegge denne kilde synderlig 
betydning om en begivenhed, som øjensynligt lipger tlen fjernt i rum, næppe heller 
umiddelbart nær i tid; den henfører f. eks hellens fald Hl 1343. (Sml. D. SchAfrr, 
Dan Ann. u. Chr., s. Hl.) Havde en undsigelse fundet sted, måtte vel de nøjagtigere 
samtidige optegnelser have nævnt det. For opfattelsen af visen er det jo ligegyldigt. 

* Ser. r. D. II 392. 

med trommehvirvel gennem byen, synes at nærme sig til det 
burleske 1 . Endnu kommer kampen med Ove Hase, for yder- 
ligere at forsinke tilbagetoget, og endelig overraskelsen med 
den faldende bro! 

Der skal i sandhed en stærk konstitution til at kalde 
dette for en historisk fortælling eller endog finde, at det 
„virker ved en indre sandsynligheds magt og en mærkelig 
talende anskuelighed, hvorhos den (skildringen), hvad der er 
vitterligt for alle, ikke har nogen kilde imod sig, der kunde 
bestemt bestride dens rigtighed". Det forekommer mig, at 
man snarere kunde sige, at visen i denne blandede form og 
sammenholdt med de historiske efterretninger segner under 
sine modsigelsers og umuligheders vægt. — 

For at få det rette blik for Nils Ebbesens- visens oprinde- 
lige anlæg, er det imidlertid nødvendigt at løsrive sig fra 
disse pinlige detailler. Den bør først og fornemmelig sammen- 
stilles med marsk Stig-viserne, af hvilke den, som jeg tidligere 
i korte træk har påvist, er en efterligning. 

Fortællingen i den kortere marsk Stig-vise er denne: 
marsken drager på kongens bud i leding; men medens han 
er borte, forfører kongen hans hustru. Han kommer hjem, 
fru Mettelil modtager ham med gråd og opfordrer ham til 
hævn: 

22. Det var unge hr. marsk Stig, 
han råber over al sin gård: 
„I stander op nu, alle mine mænd! 
I drage eders brynjer på! a 



24. Det var konning Erik, 
ban ud af vinduet så: 
„Hisset ser jeg hr. marsk Stig, 
ban holder på ganger grå." 



1 Også den oprindelige vise har trommen (B 51), men her har den sin naturlige 
plads. Her må det fuldbyrdede drab forkyndes for de sovende vægtere, og ridderen 
er sikker nok på alligevel at kunne undslippe i natten, da hestenes vendte sko snart 
vil vildlede forfølgerne: man vil felge de spor, der vender udad fra gården, skønt de 
i virkeligheden viser den vej, han kom, medens han undviger ad den vej, hvis spor 
vender indad. 

Det kommer derefter til forhandlinger, som ender med kongens 
drab og marskens landflygtighed. 

Den længere vise udmaler dette med det højeste mester- 
skab, idet den foruden de i den kortere givne motiver også 
benytter og omdanner dem i en helt forskellig sang: „Nu 
stander landet i våde". Fortællingens gang er her denne: 
Marsken har onde drømme, som hans hustru, fru Ingeborg, 
søger at bortforklare; han drager i leding, kongen forfører 
hende, og hun ægger sin mand til hævn. Denne henvender 
sig da til kongen „på breden ting", de kommer i ordstrid, 
og det ender med en undsigelse. Nu kommer hans hustrus 
frænde, ung Rane, jnarsk Stig til hjælp; kongen lokkes på 
jagten til en ensom hytte, hvis gådefulde beboerske spår hans 
nære død, og derfra til Finnerup lade. Af frygt for marsken 
beder kongen Rane lukke døren vel, men denne sviger ham 
og lader den være åben. Næppe er de komne til ro, før „fru 
Ingeborgs bud" banker på, og „de" kaster sig over den dårlig 
skjulte konge; det er marsken og hans svende. Derefter følger 
scenerne på Skanderborg, hvor drabet forkyndes for dron- 
ningen, og med den hævnede hustru i „hans egen gård" ; 
endelig landflygtigheden og opførelsen af Hjelm. 

Nils Ebbesens-visen svarer led for led til dette viseemne, 
kun at den er fyldigere end den ældre, mindre rig end den 
yngre form. Indledningen er en kort fremhævelse af en ond 
spådom om grevens færd til Danmark; samtalerne ved Randers 
strand og i „hans egen gård" står jævne med Stigs undsigelse 
på tinge og hans hustrus opfordring til hævn; at de kommer 
i den modsatte orden, har jo sin grund i den simplere hand- 
ling, i hvilken fornærmelsen ligger i selve samtalen, ikke forud 
for den. Ridtet til grevens gård, drabet og undsigelsen har 
de samme træk som marskens overfald i Finnerup, kun 
simplere og kortere 1 . Men hvad der er hovedsagen, grund- 
opfattelsen er den selv samme: det er en enkelt adelsmand. 



1 Der ses her helt bort fra en æstetisk vurdering af de i det enkelte holt for- 
skellig og mesterlig skildrede scener i N. Elvisen. 

A. D. Jørgensen: Afhandl. L 29 

der, efter at være fornærmet af sin overmand, undsiger ham 
og fælder ham, ved et overfald i forening med sine svende. 
Dette hovedpunkt kan vi ikke komme bort fra. 

Og hvad melder så historien om kong Eriks drab? Rigets 
højeste domstol dømte 9 navngivne adelsmænd skyldige i det; 
de opregnes efter rang, så vi intet kan slutte af den orden, 
hvori dommen eller krønikerne nævner dem, grev Jakob af 
Halland var den fornemste, derefter kom marsken (Stig), der- 
efter de andre riddere, endelig de menige adelsmænd. Senere 
blev det godtgjort, at marsken slet ikke havde været med i 
Finnerup. 

Af hvilken grund skal da visens fremstilling stå til troende, 
når den på samme måde gør Nils Ebbesen med sine svende 
til handlingens eneste bærer i Randers, medens det er vitter- 
ligt og uimodsigeligt, at marsk Stig-visen til trods for sin sam- 
tidighed er uhistorisk? Nils Ebbesens-visen står i alle hen- 
seender tilbage for den om marsken; den betegner, som jeg 
alt tidligere har holdt på, en begyndende nedgang i visedigt- 
ningen; hvis den er samtidig, er den i alle tilfælde overleveret 
i en mangelfuld og tvetydig form, og den har talrige træk, som 
den umulig kan have hentet fra det virkelige liv. Af hvad 
grund skal vi da tro dens påstand om, at N. E. stod ene med 
sin bedrift, medens ingen drister sig til at sige det samme 
om Stig Andersen? 

Grunden til, at man så nødig vil opgive den nedarvede 
forestilling om overfaldet i Randers, er selvfølgelig den, at 
medens de samtidige kilder tvinger os til at opgive marsk 
Stig-visernes fremstilling, giver de fattigere kilder om Nils 
Ebbesen, hvis sag jo ikke blev pådømt af nogen domstol, 
færre og formentlig mindre tvingende tilknytningspunkter. Vi 
skal nu se, om der dog ikke i disse fattige kilder findes til- 
strækkelige indicier til at slå fast, at det forholdt sig med 
Nils Ebbesen som med Stig Andersen, at han kun var én af 
flere hovedmænd i sin bedrift, og at drabsmændene i Randers 

ikke kom som enkeltmands svende, men som frie fæller i en 
politisk sammenslutning. 

Den samtidige danske krønike siger, at Nils Ebbesen 
kom til Randers med 47 „socii", fæller, ledsagere; dette ud- 
tryk udelukker vel ikke muligheden af at forstå det som 
tjenere, men det ligger dog langt nærmere at forstå det som 
selvstændige mænd, der har underkastet sig hans førerskab. 
Den lybske krønike udtaler sig dog langt tydeligere: „Do de 
Denen horden, dat de greve ghenesen was, do sammelden sik 
erer wol sestich kundighe man; de quemen to Randorshus in 
der nacht des sonnavendes vor judica." Her er det umuligt 
at tænke på de svende, der tjener i enkelt mands gård; det 
er „60 kyndige mænd" „af de danske", der „samler sig". 
Ordet „kundighe" har jeg ment skulde særlig betyde „sted- 
kendte"; det kan dog også meget vel, som prof. St. fore- 
trækker, være „listig" e. L; ligeledes betyder det „bekendt" *. 
Men hvilken betydning man end her vil tillægge det, er det 
øjensynligt, at disse mænd betegnes med en fælles egenskab, 
som på en eller anden måde udmærkede (eller skæmmede) 
dem og gjorde dem skikkede til deres forehavende. Det er 
altså ikke en tilfældig, men en udvalgt samling af mænd. 
Med udtrykket „sammelden sik" kan jævnføres hvad der for- 
tælles om sørøverne: „dusse gesellen, de sik so vorsammelden, 
dewile se nicht up besoldunge dehneden, sondern up der egene 
eventuhre, nOhmeden se sik Victalien Broders" (s. 494): det 
er de enkelte uafhængige mænd, der også her danner et frit 
broderskab til fælles foretagender/ 

Hvorledes vil man desuden tænke sig, at et sådant over- 
fald under de givne forhold sættes i værk? De kommer ind i 
byen som vagthold, altså vel i mindre delinger, og de samles 
i et stenhus for herfra at skride til angreb i det belejlige 
øjeblik. Hvad var det for et hus? Var der store huse, tilmed 
stenhuse, i Randers, som ikke var belagte med indkvartering 



1 Samme forfatter (Detmar, ved Grautoff), I 222: he jagede sinen wech, de enie 
kundich was. 

29* 

under en besættelse af 4000 mand, af hvilke dog vel så 
mange som muligt søgte bolig i byen? Hvorledes kunde da 
dette stenhus i hemmelighed holdes rede til dem, så de ikke 
opdagedes i utide? De må dog vel her have haft medvidere 
og have forberedt alt i tide. Og broens planker; skulde de 
kastes i vandet under et tilbagetog, måtte dette dog vel også 
være forberedt. Når den danske krønike fortæller, at Nils 
ved sit overfald havde 47 fæller, medens den lybske oplyser, 
at c. 60 danske samlede sig, kan forskellen i disse opgivelser 
måske bero på, at den sidste tæller også de bymænd med, 
der var indviede i planen og udførte deres del af den fælles 
bedrift. 

Vi skal nu se, hvilke træk andre samtidige kilder inde- 
holder til oplysning af dette forhold. 

Ved forliget i Spandau, 3 uger efter drabet, måtte den 
vordende konge Valdemar love ikke at forsvare dem, „de greue 
Gerharde gemordet hebben, vnde scholn ire vient wesen und 
alle der de se vordeidingen**. Ved mødet i Lybek efter påske 
påstår grevens sønner, at hertug Valdemar af Sønderjylland 
var medvider i deres faders død: „dat he hedde mede beweten 
eres vaders dot, greven Gherdes, unde hedde untholden de 
mordere to Sunderborch uppe sime hus". Det måtte han fra- 
lægge sig med ed, efter den nedsatte voldgiftsrets kendelse. 
Hele denne forhandling med anklage, forsvar og dom er jo 
fuldstændig umulig, hvis visens fremstilling er rigtig og der 
er tale om enkelt mands pludselige hævn. I drabssagen 
1286 — 87 er der aldrig tale om andre end standspersoner; 
de svende eller drenge, der kan være brugte ved udførelsen, 
ligger under det niveau, hvorpå slige sager føres. Når der 
derfor fortælles, at Holstenerne efter sejren ved Skanderborg, 
2. Nov. 1340, hævnede sig på drabsmændene, må der også 
være tænkt på bekendte standspersoner: „dannede blef dot ere 
hoveiman, de greven Gherde morde, unde tve sine brodere; 
de worden sat al dot uppe hoghe rade mit den anderen, de 

dannede weren. Also warde wroken de \Tome doghentaftighe 
greve Ghert. 44 

Så kommer endelig det af Hvidtfeld anførte brev fra 1351, 
hvis formentlig rette betydning jeg først har eftervist i rain 
artikel i „Biografisk leksikon" : „Dog finder jeg af en kvittans, 
som greve Henrik og greve Klavs have udgivet år 1351 til 
her Johan Limbek, at han haver betalt dem 500 mark lybske, 
som han haver annammet af her Sti Anderssøn. og han haver 
sonet fore, om deres faders død, hvorfore de kvitlader for- 
skrevne her Johan Limbek, dog at her Sti Anderssøn hannem 
betaler igen" 1 . Senere kommer han tilbage til dette brev og 
opgiver dets datum, d. 16. Oktober (s. 505). Denne n sone~ 
må sættes i forbindelse med de samtidige politiske begiven- 
heder. I det nævnte år kom det nemlig til et brud mellem 
kong Valdemar og de jydske stormænd, der nu sluttede for- 
bund med greverne, deres hidtilværende modstandere. Hen« 
imod årets slutning søgte man at komme til et forlig med 
kongen på et møde i Kalundborg; men det mislykkedes. Den 
omtalte sone falder altså sammen med forbundet mellem greven 
og den jydske adel og herved bliver den da også først for- 
ståelig. Der kunde jo ikke være tale om at betale bøder for 
mænd, som var faldne på deres gerninger, altså i dette til- 
fælde Nils Ebbesen og de andre drabsmænd, som faldt og blev 
lagte på hjul ved Skanderborg. Når greverne alligevel holdt 
på, at der måtte gå en sone m. li. t. grevens drab forud for 
et forbund, så viser det bedre end noget andet, at det var 
adelen i Jylland som stand, der kendtes solidarisk ansvarlig 
for grevens drab. Og dette har da formentlig også fået sit 
udtryk ved den foretagne sone, idet Stig Andersen til Bjørn- 
holm, fordum grev Gerts marsk i Jylland og som sådan adelens 
naturlige repræsentant 2 , forpligtede sig til at betale 500 mark 
til Johan Limbek af Søgård og Trøjborg på grevens vegne. — 



* Hvidtfeld 1 469. Han tilføjer: „hvilket er et tegn tiL at Nils Ebbesens sl*gt 
og venner have mit bede for samme greve, han ihjelslog". 

* Hist. tidsskrift 4* rakke, HI 604 ft 

Når hr. Thiset af den forholdsvis ikke betydelige „mandebod" 
slutter, at deltagerne i drabet har været uanselige mænd og. 
selv om de var adelsmænd, snarest har stået i tjenesteforhold 
til Nils Ebbesen (II 649), så ligger der heri den misforståelse, 
at der var tale om en mandebod i almindelig forstand. Dertil 
kunde den jydske adel sikkert ikke bringes, at anerkende, at 
der skulde bødes fyrstelig mandebod for den (efter deres på- 
stand) i åben fejde dræbte greve; en sådan indrømmelse vilde 
have været en ydmygelse, som greverne ingen midler havde 
til at tilføje deres tidligere modstandere. Der kunde derimod 
nok være tale om at give dem nogen oprejsning for at fa en 
sag bilagt, der stod i vejen for et forbund, og det var da 
naturligt, at repræsentanterne for den jydske og den holstenske 
adel enedes om en sone, en mindre, rund sum, ved hvilken 
dette mellemværende blev afsluttet, uden at de to korporationer 
for fremtiden kunde lade hinanden noget høre i den anledning. 
Ingen kan som bekendt være dommer i sin egen sag, og 
således kan jeg jo heller ikke gøre fordring på her at have 
det sidste ord. Men jeg kan ikke nægte, at det forekommer 
mig mærkeligt, at historikere af fag med alle de anførte kends- 
gerninger for øje kan foretrække visens opfattelse af Nils 
Ebbesen for alle andre kilder, samtidig med at de nødes til at 
forkaste visen om Stig Andersen og drabet i Finnerup lade. 



Ved siden af de i det foregående omhandlede spørgsmål 
har det vistnok kun liden interesse, hvad der ud over den 
historiske bedrift kan vides om Nils Ebbesen. Da dette imid- 
lertid er blevet stærkt fremdraget i anledning af et par linjer 
i min fremstilling i „Biografisk leksikon 44 , skal jeg ikke und- 
drage mig den forpligtelse også i den henseende at forklare 
mig nærmere, så meget mere som jeg godt forstår den for- 
trydelse, hvormed man altid er vidne til kuldkastelsen af et 
formentlig vel sammentømret og smukt opført hus. 

Det er hr. arkivsekretær Thiset, som fra først af har op- 

taget dette spørgsmål til nærmere behandling i et par afhandlinger 
om Nils Ebbesens slægtskabsforhold og formentlige forekomst i et 
par breve fra Vendelbo sysselting *. Ingen kan være mere villig 
end jeg til at erkende hr. Thisets omfangsrige og sikre kund- 
skabsfylde i retning af dansk adelsgenealogi og hvad dermed står i 
forbindelse; jeg behøver næppe i den henseende at bruge mange 
forsikringer, da omstændighederne har givet mig lejlighed til i 
gerningen at anerkende hans virksomhed. Men selv den bedst 
underrettedes kundskab stanser dér, hvor kilderne svigter, og 
hr. Thiset har ikke med held bestået den fristelse, som synes 
så uimodståelig for genealoger, at ville vide mere, endog ikke 
så lidt mere, end kilderne tilsteder. Vor adelsgenealogi har 
et stort og taknemligt virkefelt i de sidste 4 århundreder; 
længere tilbage begynder det at gå trangt, og i midten af det 
14. århundrede er de kendte navne og især de kendte slægt- 
skabsforhold så fa s , at der udkræves en meget alvorlig selv- 
begrænsning for ikke her at fare vild, på samme måde som 
de bedst udrustede videnskabsmænd i forrige århundrede gjorde 
for den fjernere middelalders, eller de endnu ældre for old- 
tidens vedkommende. 

Hvad nu særlig hr. Thisets afhandling om Nils Ebbesen 
angår, da lider den uimodsigeligt af to fejl: mangelen på for- 
ståelse af de vanskeligheder, der er forbundne med kildernes, 
særlig folkevisens rette vurdering, og det frie spillerum, der 
i den gives alle hånde formodninger og slutningsrækker m. h. 
t. slægtskabsforhold, traditioner osv. At prof. S tee ns trup slutter 
sig til hans hele bevisførelse og dens resultater, forandrer selv- 
følgelig ikke dette forhold. 

Det første spørgsmål, der her må besvares, er da dette, 
om den i to aktstykker, henholdsvis fra 1343 og 1347, 

1 Hist. tidsskrift, 5. rokke V og 6. række II. 

* Thiset siger selv (6. r. V 444c „En nøjere kritik vil da også vise, at alle vore 
stamtavler i virkeligheden er« temmelig ens; de ere fyldige og pålidelige for tiden 
efler 1 460, hvorimod de kun for de færreste slægters vedkommende række ud over 
denne tid, og de efterretninger, de da bringe, ere lige sparsomme i omfang som i 
indhold." 

nævnte Nils Ebbesen er den historiske helt af dette navn, 
eller ikke 1 . 

Brevet fra 1347 er et vidnesbyrd fra Vendelbo syssel- 
ting, i hvilket der udsiges, at Esger Ebbesen Krog på samme 
ting på Nils Ebbesens arvingers vegne pantsatte visse gårde 
til Torkel Hval for 23 mark sølv, hvorimod denne omvendt 
oplod den førstnævnte på Nils Ebbesens børns vegne andet 
gods, som forhen var tilskødet en vis Lamin Jakobsen på Nils 
Ebbesens vegne, medens han skulde beholde andet, af denne 
sidste modtaget gods. 

Brevet fra 1343 er ligeledes et vidnesbyrd fra Vendelbo 
sysselting, udstedt af Torkel Hval og gående ud på, at 
denne førte fyldestgørende tingsvidne på at have tilskødet en 
vis Lamin på Nils Ebbesens vegne visse gårde på det vilkår, 
at Nils Ebbesen skulde yde ham fuldt vederlag i andet gods, 
efter to navngivne og tilstedeværende ridderes skøn. Gjorde 
han ikke det, skulde handelen gå tilbage. De her nævnte 
gårde (Anistorp og Smidstorp) er de samme, som 1347 af 
Torkel Hval tilskødes Nils Ebbesens børn. 

Det er tilvisse en fristende lejlighed til at få den histo- 
riske Nils Ebbesen anbragt på en stamtavle, der her frembyder 
sig, og enhver vil kunne forstå, at en nidkær genealog giver 
efter for den. Det forekommer mig dog, at alt for store be- 
tænkeligheder her er at overvinde, til at man kan indlade sig 
på dette forsøg. Først den, at brevet af 1343 vanskeligt kan 
forstås anderledes end at Nils Ebbesen dengang endnu er i 
live. Læses dette brev uden forudfattet mening om de deri 
optrædende personer, vil ingen falde på at tro, at den nævnte 
Nils er død; der siges ikke blot ikke noget derom, men hele 
den betingede form, hvori opfyldelsen af det givne løfte om- 
tales, viser at spørgsmålet endnu er åbent. Hvorfor i al verden 
skulde Torkel Hval også have ventet i over 2 år efter Nils's 
død med at få den sluttede aftale bekræftet, når det gjaldt 



Brevene findes trykte i Danske magasin, S. række V 86 fl. 

om at sikre sig overfor arvingerne? thi at der ikke i de år 
skulde have været holdt ting på grund af politiske urolig- 
heder, som hr. Thiset mener, beror på en fuldstændig mis- 
kendelse af de historiske forhold, vel særlig i denne egn, der 
fra sommeren 1340 var i kongens fredelige besiddelse. Tings- 
vidnet synes ganske simpelt at være taget enten for at af- 
hjemle en nylig ikke på tinge foretagen handel 1 , eller fordi 
Nils Ebbesen nu vilde unddrage sig sin forpligtelse, vel snarest 
det sidste. Havde han derimod nu været død, måtte vel for- 
pligtelsens overgang til børnene have været antydet. Sammen- 
holder man de to breve, synes det klart, at der 1343 har 
været strid om handelen, medens denne bringes til udførelse 
på børnenes vegne efter hans død 1347. 

Det må dog indrømmes, at selv det meget usandsynlige 
ikke er umuligt, og det kan derfor ikke med sikkerhed påstås, 
at den i brevet nævnte Nils Ebbesen ikke alt var død før 
1343. Men der måtte da føres et stærkt sandsynlighedsbevis 
for, at denne mand er helten fra Randers, som faldt 1340. 

Hr. Thiset anfører i den retning først navnets sjældenhed, 
eller, som det første gang hed, det enestående navn. I den 
anden afhandling er der alt kommen en, måske to N. E. til 2 , 
og Tyge Becker mener, at det var almindeligt. Både Nils og 
Ebbe (Jep, d. e. Jakob, i det senere folkesprog) forekommer i 
alle tilfælde hyppigt nok. Men i alle tilfælde er det alt for 
voveligt at drage slutninger af denne art. Mon nogen har en 
bestemt forestilling om, hvor stor en brøkdel af de samtidige 
voksne adelsmænd vi overhoved kender af navn? Der var den- 
gang vel næppe det sogn, som ikke havde en eller flere „hov- 
gårde u , og der var 1100 sogne i Jylland; selv om nu mange 
af disse gårde var forenede på enkelte stormænds hænder, så 
fandtes der jo også talrige „yngre sønner" uden sædegårde. 



1 [Senere Tilføjelse:] Måske endog på samme ting. da tilskødning fandt sted 
pr. kommissionær og altså ikke kunde fuldbyrdes ved et skøde. De to voldgifts- 
dommere er jo selv tilstede. 

■ H. t 6. r. U 665: 1365 på Rinds herredsting; 1377 kong Olavs håndfæstning. 
1 brevet fra 1347 er der en Ebbe Nilssen, som ikke er sen af hovedmanden N. E. 

Af et brev fra 1358 ses det, at der fra Als og Sundved var 
mødt henved 40 adelsmænd i Sønderborg, men dette områd« 
er kun en tresindstyvende del af Nørrejylland. Det forekommer 
mig da indlysende, at navnets sjældenhed ingen støtte kan 
yde for undersøgelsen. 

Men, siges der så videre, navnene Povl Glob, Anders 
Frost og Ove Hase, der forekommer i visen, tilhører den 
slægtkreds, som brevenes Nils Ebbesen repræsenterer, nemlig 
Strangesønnerne. Værdien af det store arbejde, hr. Thiset har 
gjort for at oprede disse forhold, skal ingenlunde miskendes; 
men jeg tør dog ikke i denne forbindelse tillægge det nogen 
større vægt. Povl Glob nævnes 1347 som en af forloverne 
for Nils Ebbesen og menes at være beslægtet med ham; en 
Strange Ebbesen, hvis forhold til Nils dog er aldeles ubekendt, 
siges nemlig i „slægtebøger" at have været gift med „Oluf 
Globs datter", og en Eler Elersen, der henføres til Strange- 
sønnernes slægt, tog arv sammen med Povl Glob. Disse be- 
viser forekommer mig egenlig ikke at sige meget. Anders 
Frost fører derimod selv Strangesønnernes segl 1 og Ove Hases 
datter antages med en høj grad af sandsynlighed at have været 
gift med en mand af denne slægt. 

Men hvilken betydning har så dette for visen om Nils 
Ebbesen? 

„Hr. Bugge", d. e. Nils Bugge på Vosborg, senere på 
Hald, nævnes i denne uden at bringes i personligt forhold til 
helten. Greven vil dutte denne på, at han har været i Bugges 
gård med 100 mænd, men Nils afviser det som en usand 
bagvaskelse. Derpå vil han have ham til at ride til samme 
Bugge i sit ærende, thi denne har undsagt ham; han tror altså 
forsikringen om, at der ingen lønlig forbindelse er imellem dem, 
og det samme er digterens tanke. I samtalens løb sigtes end- 
videre Povl Glob og Anders Frost for at stå i ledtog med 
Bugge og at have undsagt greven, og tilsidst beskylder denne 

> Danmarks adels Årbog 1888. s. 63. 66. 69. 

Nils Ebbesen for det samme. Nils gør harmfuldt indsigelse, 
både for. sit eget vedkommende og for de andre: de har haft 
ret til at opsige ham deres tjeneste. På dette spørgsmål 
kommer det så til et brud. 

Men der ligger jo da slet intet i disse navne andet end 
at det er bekendte jydske adelsmænd; de bringes ikke i noget 
personligt forhold til Nils Ebbesen. Det er sikkert ikke til- 
fældigt, at navnene betegner særlig fremragende mænd, dog, så 
vidt det ses, snarest fra en noget senere tid: Povl Glob hørte 
til de rigeste og mægtigste mænd i Ty og Vendsyssel, Anders 
Frost blev senere ridder og marsk, og Nils Bugge er bekendt 
nok som fører i kampen mod kongen 1351 og senere. Det 
er jo til denne eller snarere en noget senere tid, vi må hen- 
føre visen om Nils Ebbesen, hvis samtidigheden kan fastholdes; 
derpå tyder de mindre historiske forsyndelser, selv dér hvor 
forfatteren ingen interesse har af at tildanne sit emne, ligesom 
man også må tænke sig i det mindste nogen tid hengået efter 
begivenheden, før den kan omdigtes med en stærk tendens 1 . 
Hvad under da, at disse navne alt bringes ind i fortællingen 
fra 1340, hvad enten de har haft med den at gøre eller ej. 
Der kan intet sluttes af disse navnes forekomst i visen om 
et personligt eller slægtskabsforhold til den historiske Nils 
Ebbesen. 

Med Ove Hase forholder det sig anderledes. Efter den 
samtidige lybske krønike faldt der på Nils Ebbesens vej ud 
af byen en tysk ridder ved navn Henrik van Vittinghoven, 
hvis herberge var i nærheden. Den danske krønike siger, at 
der faldt to bekendte riddere foruden andre, men deres navne 
nævnes ikke. Endelig fortæller den i året 1448 skrevne hol- 



1 B H ( A 48) siger N. E.: „Kolding er bestoldet og Ribe det er brændt", 
hvad der skal være en glædelig tidende for greven; men begge disse slotte var 1840 i 
hans hånd. — Reinhardt, Valdemar Atterdag, s. 900: „Den anskuelse om herremandens 
personlige selvbestemmelsesret, som kæmpevisen lægger N. E. i munden under hans 
ordveksel med grev Gert, turde i virkeligheden have været et udtryk for den jydske 
adels opfattelse af sin stilling ikke blot lige overfor den fremmede panthaver, men 
desværre også lige overfor den nationale konge." 

stenske krønike, at den ridder, som faldt, var en Jyde ved 
navn Hase. 

Det er bekendt, at denne krønike vrimler af upålidelige 
overleveringer og aldeles forvanskede beretninger, og den har 
da også på dette sted en gal datum (18. Marts istedenfor 1. 
April). Men det navn, den giver den danske helt, „Negels 
Jebssis u , tyder på en dansk kilde, og navnet Hase stammer 
da vel fra den samme, medens andre træk er holstensk bag- 
talelse. Om denne danske kilde nu er visen — der dog ikke 
har navnet Jebses eller Jepsen — eller en anden senere tradi- 
tion, kan vel næppe afgøres; da imidlertid den hele episode i 
visen gør bestemt indtryk af at være et senere påhæng, er 
det måske det sandsynligste, at de to opbevarede efterretninger 
har en fælles ældre kilde. 

Men lad os gå ud fra, at viserne er samtidige, og at den 
form, hvori Ove Hase kaldes NHb Ebbesens „svoger", er den 
rette, hvad beviser så dette for den sidstes vedkommende? 
Selv om de to var beslægtede ved giftermål, hvad jo svoger 
betyder, så siger dette jo intet om, på hvilken af de mange 
mulige måder det fandt sted. Navnet Hase (eller rettere Has) 
findes som bekendt i et af håndskrifterne, de andre har Hals 
(Kalles); men denne tekst, der altså vel skulde være den mest 
pålidelige, lader ridderen sige, at han „har Nils's frænke" 
(C 51). Efter hr. Thiset skulde slægtskabet med Strange- 
sønnerne imidlertid hidrøre fra, at Ove Hases datter var gift 
med en mand af denne slægt. — Tingen er, at vi véd så 
grumme lidt om alle disse forhold og at det materiale, vi har 
til en nærmere bestemmelse, de indbyrdes uenige visetekster 
(D kalder ham „søstersøn"), er så slet som vel muligt. 

Men, hedder det videre, efter gamle optegnelser tilhørte 
den historiske Nils Ebbesen slægten Strangesøn 1 eller Bild 



« [Senere Tilføjelse:] Begravelse i Vestervig: Nils og Ellef Ebbesen (Hist tidsskr. 
5. r. V 456; 6. r. II 666); men dette var ikke (eller ikke eneste) tradition ved 1680 og 
længe før; sml. Kr. Pedersens fortælling om graven for Rostok (S. Grundtvigs folke- 
viser UI 484). 



DE HISTORISKE FOLKEVISER OG NILS EBBESEN. 461 

(der førte samme våben). Andre optegnelser henførte ham 
imidlertid til slægten Galt 1 . Det forekommer mig, at man 
her er inde på gyngende grund. Da der i begyndelsen af det 
14. århundrede ofte nævnes en Ebbe Galt, kan man have 
taget anledning deraf til at gøre Nils til hans søn, og da der 
noget senere bevislig var en Nils Ebbesen af slægten Bild, 
har det måske været nok til at sætte ham ind i denne familie. 
Efter det af hr. Thiset fremdragne tror jeg dog, at man bør 
foretrække at tænke på den sidste som Nils Ebbesens slægt; 
men i virkeligheden vides der intet herom og endnu mindre 
følger deraf, at det er manden fra 1343 og 1347. For yder- 
ligere at vise det aldeles usandsynlige heri, skal jeg nu gå 
over til at fremdrage de træk i det om Nils Ebbesen over- 
leverede, som tyder i en helt anden retning end ad Vend- 
syssel til. 

Her kan da først med rette gøres gældende, at al sand- 
synlighed taler imod, at en mand fra landet nord for fjorden 
skulde have sat sig i spidsen for et foretagende som det på- 
gældende; man kender jo Vendelboernes forhold i tidligere tid 
og deres hele undtagelsesstilling. Vel kan adelen ikke i den 
henseende have været så ensidig stillet som almuen; men det 
vilde dog have været højst besynderligt, om en mand fra 
Vendsyssel skulde have stået i spidsen for en sammenslutning 
af mange mænd i Randersegnen, som først og fremmest måtte 
have en ubetinget tillid og fortrøstning til deres fører ved 
dette tilsyneladende afsindige foretagende. Lige så besynder- 
ligt vilde det være, om en Vendelbo havde følt sig kaldet til 
at vove sit liv på denne bedrift, så længe greven ikke var 
kommen ham og hans syssel nærmere på livet. Jeg tror, 
enhver Jyde vil være enig med mig i, at Nils Ebbesen og 
hans fæller må have hørt til dem, der rent lokalt følte sig 
kaldede til at bringe denne sag i orden 2 . 



> HiaL tidsskrift 5. r. V 448. 454 6. r. II 661. Langebek holdt ham for en Galt 
<D. atlas IV 15. 968). 

1 Uden al tvivl var den ene af grevens senner kommen længere nordpå; det 
vilde vistnok have ligget nærmere for Vendelboerne at tage sig af ham. 

Det samme har visens digter forudsat. Greven spørger 
Nils (B 6): 

hvor så lide de Sønderjyder 
og så dine rige frænder? 

Jeg har alt tidligere henpeget på, hvor karakterløst dette 
spørgsmål falder i de andre opskrifters forandring til „ Nørre - 
jyder u o. 1. Der er jo ikke tale om folk i hertugdømmet, 
men om de Jyder, der bor sønden for „Randers strand"; om 
dem spørger greven ganske naturligt en mand, der hører 
hjemme iblandt dem, og som har sine frænder i de egne. 

Endvidere har et vildfarende, tilfældig opbevaret vers, 
som før nævnt, det træk, at N. E., straks efter at have råd- 
ført sig med sin hustru, rider til Bygholm ved Horsens for at 
„byde Knud Ebbesen ud"; man kan sikkert ikke andet end 
gå ud fra, at dette netop er en af de „rige frænder", der nu 
skal tages på råd; to brødre faldt jo med ham ved Skander- 
borg. At drabsmændene forlader Randers over broen sydpå, 
var påbudt af omstændighederne; men den danske krønike 
siger, at de også kom ind i byen sønderfra (villam per pontem 
intravit, Ser. r. D. II 392); for denne forfatters bevidsthed må 
det også have stået, at Nils hørte hjemme syd for byen. 

Om den historiske Nils Ebbesen haves der da også i 
virkeligheden udenfor de skriftlige kilder og folkeviser kun en 
eneste gammel og pålidelig efterretning, nemlig den lokale 
overlevering om hans hjemsted i Noring Ris ved Frisenborg. 
Hr. Thiset søger at gøre denne tradition tvivlsom og berøve 
den al betydning, men den slægttavle-gymnastik, hvormed 
sagens simple sammenhæng skydes i baggrunden, er her uden 
al værdi 1 . 



1 Th. viser (s. 663), at „Noringris hovgård" 16 V7 med andet bøndergods solgtes 
af fru Marie Belov, og han fortsætter da: „går jeg ud fra, at fru M. B. har arvet 
dette gods efter sin moder Lisbet Skram, denne atter efter sin fader Lavrids Skram 
og farfader Erik Skram, som kan have faet det efter sin moder Anna Gyrstinge, hvis 
fader Oluf Mortensen mulig har arvet det efter sin moder Johanne Nilsdatter, der 
atter kan have haft dette gods efter sin fader hr. Nils Kristjerasen til Kolby, hvis 

Allerede Svend Grundtvig har slående eftervist, at det 
beror på en senere tids løse literære kombinationer, når man 
har villet fremstille sagen således, som om der var to forskel- 
lige overleveringer om Nils Ebbesens hjemstavn. Kun „Noring 
Ris hovgård" i Folby sogn og det derværende voldsted ud- 
peges af en ældgammel tradition, men for dens vedkommende 
er vidnesbyrdene til gengæld mange og gode. Først er der 
sognepræstens indberetning til Ole Worm af år 1623: 

„Gamle bønder siger, efter deres forfædres sagn, at udi 
Sabro herred på en gård udi Ris, liggende i Folby sogn, som 
kaldes hovgård (Hoffgård), skulde have boet Nils J epssøn, som 
ihjelslog greve Gert udi Randers, hvorom i kæmpeviserne; hos 
samme gård ses endnu store grøfter og gamle rudera, hvor 
synes nogen bygning at have standen." l 

S. Grundtvig gør med rette opmærksom på, at der intet 
„literært" er i denne optegnelse; præsten véd ikke af, at 
stedet hos Hvidtfeld kaldes Nørreris, ellers måtte han jo have 
bemærket det for at fjerne en nærliggende betænkelighed hos 
Worm, når gården her kun kaldes Ris; han henviser kun til 
kæmpeviserne og bruger samme navn for helten som Vedel, 
der ikke nævner gården. At dette sagn skulde have haft 
nogen tilknytning i den daværende ejers opstigende familie- 
forhold, er der intet spor til. Men ved de udtryk, præsten 
bruger, føres overleveringen langt op i det 16. århundrede. 

Denne selvstændige, af literaturen uberørte tradition mødes 
med efterretningen hos Kornelius Hamsfort, der kalder drabs- 
manden „Nicolaus Jepsøn de Norengrise" 2 , ligesom gården på 
det eneste sted, hvor nogen vise nævner den, kaldes „Norinsris" 



fader igen var hr. Kristjem Nilssen," — og der endes så med dennes fader Nils Seb- 
besen, i 14. Århundrede, som kan have givet anledning til sagnet om Nils Ebbesen! 
Dette ganske vist på sin vis forbavsende behændighedsstykke tager prof. Steenstrup 
au serieux: „Endelig har hr. Tiliset gjort det ikke usandsynligt, at Nerringris (d. e. 
Noringris) - ejedes af en Nils Sebbesen" o. s. v. (s 314). 

• S. Grundtvigs folkeviser, III 490. Danske samlinger, 2. r VI 151. 

* Ser. r. D. 1 304. Han har fulgt den holstenske krønike (eller dens ældre 
danske kilde?) m. h. t. dagen, d 18. Marts. 

(A 67). Hvidtfeld derimod hor som bekendt Nørreris, en form, 
som også har indsneget sig i nyere afskrifter af en optegnelse 
af Hamsfort 1 . Ingen vil dog kunne miskende, at overgangen 
(ved fejlhuskning) fra Noring til Nørre i et stednavn er meget 
let at forklare, medens den modsatte er så godt som umulig. 
Men af disse samstemmende vidnesbyrd er det klart, at over- 
leveringen i det 16. århundrede opgav Normg Ris som Nils 
Ebbesens hjemstavn. 

Navneformen Nørreris, der ved Hvidtfeld kom ind i litera- 
turen længe før Noring, førte imidlertid i forrige århundrede 
til en literær sagndannelse, idet fortællingen om Nils Ebbesen 
da knyttedes til en gård af dette navn i Roum sogn, nordvest 
for Randers. Det nævnes efter S. Grundtvig første gang 1740 
i en herredskrønike, dog således at forfatteren Testrup knytter 
heltens navn til en borgplads „ Brattingsborg u , der da efter 
kæmpevisen bringes i forbindelse med Hald. Derefter er det 
kommen ind i Hofmans Fundationer, med udtrykkelig påbe- 
råbelse af navnet hos Hvidtfeld og idet den formentlige ejen- 
domsgård (Nørreris) holdes ude fra denne borg (Brattingsborg), 
hvor N. E. skulde have „søgt sikkerhed u . Danske atlas 
endelig fortæller, at „ nogle holder for", at N. E. var opkaldt 
efter denne bondegård, der ikke vides at have været herregård 
eller har spor af befæstning (IV 656, sml. 209). 

Dertil kommer så de to breve med Nils Ebbesens navn, 
vedrørende gods i Åbo syssel, i hvilket Noring Ris ligger. 
Det ene er udstedt på Åbo sysselting 1337 af selve Nils 
Ebbesen, der vedgår på anden mands vegne at have pantsat 
Stig Andersen noget gods; måske har Hvidtfeld kendt noget 
mere til denne sag, siden han fortæller, at Nils havde haft en 
trætte med Stig for greven, og at han havde følt sig forurettet 
ved en dom, som gik ham imod. 

Det andet brev er et tingsvidne, udstedt på Viborg 



1 Hvidtfeld I 467. Hamsforts Odense bispekrønike har i Ser. r. O. VII 380: 
Nøreris, men den ældre omhyggeligere udgave i Dån. Bibi. IX 418 har Norriis. 

landsting 1338 og lydende på en tilskødning af gods, liggende 
i Åbo syssel 1 . — 

Det forekommer mig i høj grad pietetsløst uden mindste 
grund at opgive dette eneste sikre grundlag for en tilknytning 
af den historiske Nils Ebbesen til et bestemt sted, blot for at 
gribe efter en sæbeboble af en slægttavle. Kan heraldik og 
genealogi give os nye bidrag til oplysning om en af fædre- 
landets bedste sønner, vil det være alle velkomment; men når 
disse videnskaber under deres forsøg på at magte en måske 
uløselig opgave giver sig til at vende op og ned på historiske 
kilder, folkeviser, traditioner og dokumenter, så må de vises 
tilbage indenfor deres rette grænser. Det kan interessere os 
at få at vide, om Nils Ebbesen var en Strangesøn, og vi vil 
gerne tro det, når kun der tilvejebringes nogen sandsynlighed 
derfor; men vi vil sandelig ikke for den sags skyld opgive et 
eneste træk af det, vi forhen vidste eller endnu måtte kunne 
få sikker rede på. 



1 Ældste danske arkivregistraturer III 365. — Det sidste brev findes i original 
i rigsarkivet og i Langebeks diplomatarium; sml. Suhm XII 293. 

